
TAI JAU PASKUTINĖ DIENA, netgi paskutinė valanda. Aš — senas, 
vienišas, nemylimas ir pavargęs gyventi. Esu pasirengęs išeiti anapilin; 
ten tikrai bus geriau nei čia. 

Man priklauso aukštas stiklinis pastatas, kuriame sėdžiu, ir 97 
procentai kompanijos, įsikūrusios jame, žemiau po manimi, ir žemė 
pusę mylios aplinkui trimis kryptimis, ir du tūkstančiai žmonių, dir- 
bančių čia, taip pat kiti dvidešimt tūkstančių, čia nedirbančių; man 
priklauso dujotiekis po žeme, pristatantis dujas į pastatą iš telkinių 
Teksase; man priklauso elektrą tiekiančios linijos, ir aš nuomoju že- 
mės palydovus, nematomus daug mylių aukštai danguje, per kuriuos 
kadaise šūkaudavau įsakymus savo imperijai, išmėtytai po visą pasau- 
lį. Mano turtas — daugiau nei vienuolika milijardų dolerių. Man pri- 
klauso sidabras Nevadoje ir varis Montanoje, kava Kenijoje ir anglis 
Angoloje, kaučiukas Malaizijoje ir gamtinės dujos Teksase, žaliavinė 
nafta Indonezijoje ir plienas Kinijoje. Mano kompanijai priklauso 
kompanijos, kurios gamina elektrą ir kompiuterius, stato užtvankas 
ir spausdina knygas minkštais viršeliais, transliuoja signalus į ma- 
nuosius žemės palydovus. Man priklauso dukterinės kompanijos su 
padaliniais daugiau šalių, nei kas nors žino. 

Kadaise turėjau visus atitinkamus žaislus — jachtas, reaktyvinius 
lėktuvus ir blondines, namus Europoje, fermas Argentinoje, salą Ra- 
miajame vandenyne, grynaveislius žirgus ir netgi ledo ritulio koman- 
dą. Bet dabar žaislams aš jau per senas. 

Mano nelaimės šaknys — pinigai. 

Aš turėjau tris šeimas — tris buvusias žmonas, kurios pagimdė 
septynis vaikus, iš kurių šeši gyvi ir daro viską, kad man užduotų širdį. 
Kiek žinau, buvau visų septynių tėvas ir vieną palaidojau. Reikėtų pa 
sakyti — jį palaidojo motina. Manęs tuo metu nebuvo šalyje. 

Esu atitolęs nuo visų žmonų ir vaikų. Siandien jie čia susirenka, 
nes aš mirštu, ir metas padalyti pinigus. 


ILGAI PLANAVAU ŠIĄ DIENĄ. Manasis keturiolikos aukštų stačia- 
kampis pastatas visu ilgiu bei pločiu yra aprėminęs pavėsingą kiemą, 
kurio gale saulės atokaitoje aš kadaise rengdavau priešpiečius. Dabar 
gyvenu ir dirbu viršutiniame aukšte — dvylikoje tūkstančių kvadra- 
tinių pėdų prabangos, kuri daugeliui atrodytų nepadori, bet man nė 
kiek netrukdo. Sunkiu darbu, protu ir padedamas sėkmės aš sukroviau 
po vieną visus savo turto variokus. Kaip juos išleisti — grynai mano 
reikalas. Galėčiau ir išdalyti, bet aš jaučiuosi užpjudytas. 

Kodėl man turėtų rūpėti, kas gaus pinigus? Esu nuveikęs su jais 
viską, daugiau neįmanoma įsivaizduoti. Sėdžiu čia vienišas invalido 
vežimėlyje ir laukiu, negaliu sugalvoti jokio daikto, kurį trokščiau 
nupirkti ar pamatyti, jokios vietos, kur trokščiau nukeliauti, ar jokio 
nuotykio, kurio norėčiau vaikytis. 

Ašjau visa tai nuveikęs ir esu labai senas. 

Man nerūpi, kas gaus pinigus. Bet tikrai labai rūpi, kas jų negaus. 

Kiekviena kvadratinė šio pastato pėda mano suprojektuota, tad 
tiksliai Žinau, kur patalpinti kiekvieną šiai mažytei ceremonijai. Jie visi 
čia — laukia nesulaukia, nors nė kiek neima į galvą. Stovėtų nuogi 
pūgoje dėl to, ko tikisi iš manęs. 

Pirma šeima — tai Lilijana ir josios prieaugis, keturios mano at- 
žalos, gimusios iš moters, kuri retai leisdavo man prie jos prisiliesti. 
Mudu susituokėme jauni — aš buvau dvidešimt ketverių, o ji — aš- 
tuoniolikos, taigi Lilijana taip pat sena. Metų metus jos nemačiau ir 
nematysiu šiandien. Neabejoju, tebevaidina sielvartaujančią, pamestą, 
tačiau pareigingą pirmąją žmoną, kuri kaip padėvėtas daiktas buvo 
apmainyta į naujesnę. Ji daugiau niekad pakartotinai neištekėjo, ir esu 
tikras, kad penkiasdešimt metų nepatyrusi sekso. Nesuprantu, kaip 
mudu dauginomės. 

Jos vyriausiasis dabar keturiasdešimt septynerių, Trojus Jaunes- 
nysis, niekam tikęs idiotas, kuris, deja, turi mano pavardę. Vaikystėje 
jis prisiėmė Ti Džei* pravardę ir tebemėgsta ją labiau nei Trojų. Nors 


* Angl. TJ — santrumpa Troy Junior (Trojus Jaunesnysis). 

ir liūdna, bet iš šešių dabar čia susirinkusių vaikų Trojus pats kvailiau 
sias. Devyniolikos jis buvo išmestas iš koledžo už prekybą kvaišalais. 

Ti Džei, kaip ir kiti mano vaikai, per savo dvidešimt pirmąjį gim- 
tadienį gavo penkis milijonus dolerių. Ir kaip visiems kitiems tie išėjo 
jam pro pirštus it vanduo. 

Man nemalonu pasakoti apgailėtinas istorijas apie Lilijanos vaikus. 
Pakanka pasakyti, kad jie visi smarkiai prasiskolinę ir iš esmės netikę jo- 
kiam darbui, be to, maža vilties, kad pasikeistų, todėl ir laukia mane pa- 
sirašant šią paskutiniąją valią kaip lemtingiausio savo gyvenimo įvykio. 

Grįžtant prie buvusių žmonų. Nuo Lilijanos frigidiškumo aš už- 
taikiau ant karštai aistringos Dženės — gražutės jaunos būtybės, nu- 
samdytos sekretore apskaitos skyriuje, bet greitai pareigos paaukštėjo, 
kai nusprendžiau ją esant man reikalingą dalykinėse kelionėse. Išsisky- 
riau su Lilijana ir vedžiau Dženę, dvidešimt dvejais metais jaunesnę už 
mane ir pasiryžusią tenkinti visus mano įgeidžius. Kuo greičiausiai ji 
pagimdė du vaikus, kuriais kaip inkarais siekė mane pritvirtinti prie 
savęs. Rokis, jaunesnysis, užsimušė sportiniu automobiliu su dviem 
savo draugeliais, ir ta avarija man atsiėjo šešis milijonus, kad reikalas 
būtų sutvarkytas be teismo. 

Šešiasdešimt ketverių aš vedžiau Tairą — dvidešimt trejų ir nėš- 
čią nuo manęs mažučiu pabaisa, kurį kažkodėl — man taip niekad ir 
nepaaiškėjo — pavadino Remblu*. Remblui dabar keturiolika, ir jis 
jau buvo vienąsyk areštuotas už vagiliavimą krautuvėje, ir vienąsyk — 
kad turėjo prie savęs marihuanos. Riebaluoti jo plaukai prilipę prie 
sprando ir krinta ant pečių, vaikėzas taip pat dabinasi žiedais ausyse, 
antakiuose ir nosyje. Man pasakota, kad jis eina į mokyklą tik tada, kai 
tam yra nusiteikęs. 

Remblui gėda, kad jo tėvui bemaž aštuoniasdešimt, o jo tėvui 
gėda, kad sūnus įsivėręs į liežuvį sidabrinius karoliukus. 

Ir jis kartu su visais kitais laukia, kad pasirašyčiau šią paskuti- 
niąją valią, per kurią jo gyvenimas pagerėtų. Kad ir koks didelis mano 
turtas, pinigai pas tuos kvailius ilgai neužsilaikys. 

Mirštantis senis neturėtų jausti neapykantos, bet aš nieko negaliu 
sau padaryti. Jie — niekinga šutvė, visi ligi vieno. Jų motinos nekenčia 
manęs, tad vaikai irgi buvo išmokyti nekęsti. 


* Angl. ramble — klejonė, nerišlus kalbėjimas, pliurpalas. (Čia ir toliau paaiškinimai vertėjo.) 

Jie — maitvanagiai lenktais nagais, aštriais dantimis ir alkanomis 
akimis, sukantys apie mane ratus, svaigstantys nuo begalės šlamančių- 
jų nuojautos. 


PROTO ŠVIESUMAS MAN dabar labai svarbu. Jie mano, kad sergu 
augliu, nes kalbu keistai. Per susitikimus ir telefonu aš nerišliai veblio- 
tiesa. Tikrai auglys.“ 

Vieną testamentą aš parašiau prieš dvejus metus ir viską palikau 
paskutinei sugyventinei, kuri tuo metu su leopardo rašto kelnaitėmis 
ir niekuo daugiau paraduodavo po mano apartamentus, ir prisipa- 
žįstu — buvau kvanktelėjęs dėl dvidešimtmečių blondinių su visais 
tais išlinkiais. Bet vėliau ją išspyriau pro duris. Testamentas atiteko 
popierių smulkintuvui. Man paprasčiausiai nusibodo. 

Prieš trejus metus parašiau testamentą — šiaip sau, dėl juo- 
ko — ir viską palikau labdaros organizacijoms, kokiam šimtui jų. Sykį 
keikiau Ti Džei, o jis keikė mane, ir aš viską jam išdėjau apie tą naują 
testamentą. Jisai su savo motina ir broliu bei sesėmis, nusamdę gaują 
nesąžiningų advokatų, pabandė pasiekti, kad teismas mane nukreiptų 
į vieną įstaigą gydyti ir įvertinti būklę. Tikrai labai apsukru iš jų advo- 
katų, nes jeigu būčiau buvęs pripažintas psichiškai neveiksniu, mano 
testamentas būtų netekęs galios. 

Bet aš turiu daug teisininkų ir moku po tūkstantį dolerių už va- 
landą, kad paveiktų teisės sistemą man palankia linkme. Manęs neper- 
davė jokiai įstaigai, nors tuo metu gal ir buvau šiek tiek kuoktelėjęs. 

Ir turiu nuosavą popieriaus smulkintuvą — tą, kurį paleidau į 
darbą dėl visų senesnių testamentų. Šių nebėra — sukramtyti tos ma- 
šinytės. 

Aš vilkiu ilgais baltais palaidiniais, pasiūtais iš Tailando šilko, 
ir skutuosi galvą kaip koks vienuolis, valgau mažai, tad mano kūnas 
menkas ir raukšlėtas. Maniškiai įsitikinę, kad esu budistas, bet iš tikrų- 
jų aš studijuoju Zoroastrą. Jie nenutuokia skirtumo. Beveik galiu juos 
suprasti, kodėl laiko mano protines galias sunykus. 

Lilijana ir pirmoji šeimyna susirinkę direkcijos pasitarimų salėje, 
kuri tryliktame aukšte, tuoj po manimi. Tai didelė patalpa, iš mar- 
muro ir raudonmedžio, išklota brangiais kilimais, su ilgu ovaliu stalu 


viduryje, ir dabar ji užpildyta labai susinervinusių žmonių. Nieko 
nuostabaus — ten daugiau advokatų nei šeimos narių. Po advokatų 
turi Lilijana, taip pat ir kiekvienas iš keturių jos vaikų, išskyrus I' 
Džei, kuris atsigabeno tris, norėdamas pademonstruoti savo svarbą 
ir užsitikrinti deramą patarimą dėl visų galimų variantų. Ti Džei turi 
daugiau teisinių problemų negu daugelis mirtininkų korpuso kalinių. 
Viename stalo gale — didžiulis skaitmeninis ekranas, per kurį bus 
perduodama procedūra. 

Ti Džei brolis — Reksas, keturiasdešimt ketverių, mano antrasis 
sūnus, šiuo metu vedęs striptizo šokėją. Jos vardas Ambera*. Vargšė 
besmegenė, tačiau su didžiule netikra krūtine, būtybė, kuri, regis — jo 
trečia žmona. Antra ar trečia, bet kas gi aš toks, kad smerkčiau? Ji čia, 
podraug su kitomis dabartinėmis sutuoktinėmis ir/ar sugyventinėmis, 
nervingai neranda sau vietos, iki bus padalyti vienuolika milijardų. 

Pirmoji Lilijanos duktė, mano vyresnėlė — Libigeilė, kurią be 
galo mylėjau iki tol, kol ji išvyko į koledžą ir pamiršo apie mane. Pa- 
skui ištekėjo už kažkokio afrikiečio, ir aš ištryniau jos vardą iš savo 
testamentų. 

Merė Ros — paskutinis Lilijanai gimęs vaikas. Ištekėjusi už 
daktaro, kuris siekia stambiai praturtėti, bet juodu smarkiai įklimpę 
į skolas. 

Dženė su antra šeimyna laukia viename dešimto aukšto kamba- 
ryje. Po mūsų skyrybų, įvykusių jau prieš daug metų, Dženė turėjusi 
du vyrus. Beveik neabejoju, kad dabar ji gyvena viena. Aš samdau 
tyrėjus, kurie nuolatos mane informuotų, bet netgi FTB neįstengė 
susekti jos šokinėjimų iš lovos į lovą. Kaip minėjau, Rokis, jos sūnus, 
žuvo. Duktė Džina yra čia su savo antruoju vyru, avigalviu su verslo 
vadybos magistro diplomu, kuriam tiesiog ganėtinai pavojinga paimti 
apie pusę milijardo — meistriškai viską prarastų per trejus metus. 

O paskui dar yra Remblas — išsidrėbęs ant krėslo penktame 
aukšte, besilaižantis auksinį žiedą lūpų kampe, besiglostantis lipnius 
žalius plaukus ir besiraukantis motinai, kuri turėjo įžūlumo pasirodyti 
čia su tokiu plaukuotu žemu žigolo. Remblas tikisi pralobsiąs, gausiąs 
į rankas turtą vien todėl, kad buvo mano pradėtas. Ir Remblas taip 
pat turi advokatą — tokį hipį iš tų kraštutiniųjų, Tairos pamatytą per 


Angl. Amber — Gintarė. 

televiziją ir nusamdytą, kai tik su juo pergulėjo. Jie laukia — kartu su 
kitais. 
Aš pažįstu tuos žmones. Mat seku juos. 


Iš MANO APARTAMENTŲ gilumos pasirodo Snydas. Jau beveik 
trisdešimt metų jis tarnavo man pastumdėliu — apkūnus, neišvaizdus 
žmogeliūkštis balta liemene, romus ir nuolankus, amžinai sulinkęs per 
liemenį, lyg reikštų pagarbą karaliui. Snydas sustoja priešais mane, 
kaip visados sunėręs rankas ant pilvo, pakreipta į vieną šoną galva, 
perdėtai saldžia šypsena, ir taria: 

— Kaip laikotės, sere? — su dirbtiniu dainingumu, kurį įgijo 
prieš daugelį metų, kai mudu buvojome Airijoje. 

Aš tyliu, nes iš manęs nei reikalaujama, nei tikimasi, kad ką nors 
atsakyčiau Snydui. 

— Kavos, sere? 

— Priešpiečių. 

Snydas abiem akimis sumirksi ir dar žemiau nusilenkia, paskui 
iškrypuoja iš kambario, savo kelnių atvartais šluodamas grindis. Po 
mano mirties jis irgi tikisi būti padarytas turtingu ir, spėju, skaičiuoja 
dienas kaip ir visi jie. 

Bėda turėti pinigų yra ta, kad visi trokšta jų bent kiek. Tik dalelės, 
mažutės nuorėžos. Ką reiškia milijonas dolerių žmogui, turinčiam jų 
milijardus? Duok man milijoną, drauguži, ir nė nepajusi turįs mažiau. 
Pamėtėk man paskolą, ir abu pamiršime ją. Įterpk mano vardą kur 
nors testamente — jame yra tam vietos. 

Snydas — landus kaip velnias, ir prieš daugelį metų nutvėriau jį 
peržiūrinėjant mano rašomąjį stalą — manau, ieškojo tuometinio tes- 
tamento. Jis trokšta, kad numirčiau, nes tikisi kelių milijonų. 

Kokią teisę jis turi ko nors tikėtis? Man seniai derėjo jį išvyti. 

Naujajame mano testamente jo pavardė nepaminėta. 

Jis padeda prieš mane padėklą: nepraplėštą ritinėlį „Ritz“ sausu- 
čių, mažą indelį medaus su dangteliu, iš kraštų užplombuotu plastiku, 
ir dvylikos uncijų talpos skardinėlę itališko sūrio „Fresca“, kambario 
temperatūros. Bet koks nukrypimas — ir Snydas tuoj pat būtų išvytas. 

Leidžiu jam pasišalinti ir įmerkiu į medų sausučius. Paskutinis 
užkandis. 

Aš SĖDŽIU IR SPOKSAU pro patamsinto stiklo sienas. Giedrą 
dieną man matyti už šešių mylių Vašingtono paminklo viršūnė, bet 
ne šiandien. Šiandien darganota ir šalta, vėjuota ir apniukę, nebloga 
diena numirti. Vėjas plėšia paskutinius lapus nuo šakų ir blaško šiuos 
po automobilių aikštelę apačioje. 

Kodėl nerimauju dėl skausmo? Kas tokio, jei teks šiek tiek paken- 
tėti? Esu sukėlęs daugiau kančios nei bet kurie dešimt žmonių. 

Paspaudžiu mygtuką, ir pasirodo Snydas. Jis nusilenkia ir stumia 
mane invalido vežimėlyje pro manųjų apartamentų duris į marmurinį 
fojė, tolyn marmuriniu koridoriumi, dar pro vienas duris. Mes artėja- 
me, bet aš nejaučiu jokio nerimo. 

Daugiau nei dvi valandas priverčiau laukti savuosius smegenų 
sunkikus. 

Prariedame pro mano kabinetą, ir aš linkteliu Nikoletei, savo 
naujausiai sekretorei, mielai jaunai būtybei, kuria gerokai Žaviuosi. 
Gavusi šiek tiek laiko, ji būtų galėjusi tapti ketvirtąja. 

Bet laiko nėra. Tik minutės. 

Laukia tuntas žmonių — daugybė teisininkų ir kažkiek psichiat- 
rų, kurie nuspręs, ar esu sveiko proto. Jie susispietę apie ilgą stalą 
mano pasitarimų salėje, ir kai aš įriedu, kalbos iškart nutyla ir visi 
sužiūra. Snydas pristumia mane prie vienos stalo pusės, greta mano 
juriskonsulto Stafordo. 

Visomis kryptimis nukreiptos televizijos kameros, ir technikai 
bruzda skubėdami jas sufokusuoti. Kiekvienas šnibžtelėjimas, kiek- 
vienas judesys, kiekvienas atodūsis bus užregistruotas, nes ant kortos 
pastatytas turtas. 

Paskutiniame testamente, kurį pasirašiau, šiek tiek turėjo gauti ir 
mano vaikai. Kaip visados, jį parengė Džošas Stafordas. Šįryt tą doku- 
mentą susmulkinau į skutelius. 

Sėdžiu čia norėdamas įrodyti pasauliui, jog esu pakankamai 
psichiškai veiksnus sudaryti naują testamentą. Kai tik tai bus įrodyta, 
niekas negalės kvestionuoti, kaip disponuojama mano turtais. 

Tiesiai priešais mane sėdi trejetas smegenų sunkikų — po vie- 

ną, atskirai nusamdytą mano šeimų. Ant sulenktų kartotekinių kor- 
telių ties visais kažkas išspausdinęs jų pavardes — daktaras Zeidelis, 
daktaras Flouvė, daktaras Teišenas. Aš tyrinėju jų akis ir veidus. Ka- 
dangi turiu atrodyti psichiškai sveikas, privalau užmegzti kontaktą 
akimis. 

Tikisi mane būsiant šiek tiek pamišusiu, bet ketinu sudoroti juos 
priešpiečiams. 

Spektakliui vadovaus Stafordas. Kai visi susėda ir vaizdo kame- 
ros jau parengtos, jis prisistato: 

— Aš — Džošas Stafordas, pono Trojaus Felano, sėdinčio čia man 
iš dešinės, advokatas. 

Imuosi smegenų sunkikų — skyrium po vieną, akis į akį, žvilgs- 
nis į žvilgsnį, kol kiekvienas sumirksi ar pasižiūri kur kitur. Visi trys 
vilki tamsiais kostiumais. Zeidelis ir Flouvė — su retomis barzdikėmis. 
Teišenas pasirišęs varlikę ir atrodo ne daugiau kaip trisdešimties. Šei- 
moms buvo suteikta teisė nusisamdyti ką tik nori. 

Stafordas kalba toliau: 

— Šio susirinkimo tikslas — psichiatrų konsiliumui apžiūrėti 
poną Felaną ir nustatyti, ar jis veiksnus surašyti testamentą. Tariant, 
kad konsiliumas pripažintų jį sveiko proto, tuomet ponas Felanas ke- 
tina pasirašyti paskutiniąją valią, kaip turėtų būti paskirstytas turtas 
po jo mirties. 

Stafordas pastuksena pieštuku į colio storumo testamentą, gulintį 
priešais mus. Neabejoju, kameros priartėja nufilmuoti stambiu planu, 
ir esu tikras, kad vien to dokumento vaizdas pasiunčia šiurpulius po 
nugaras mano vaikų ir jų motinų, išsibarsčiusių pastate. 

Jie nėra matę testamento, nei turi tam teisės. Testamentas — pri- 
vatus dokumentas, atskleidžiamas tik po mirties. Paveldėtojai gali tik 
spėlioti, kas jame galėtų būti parašyta. Mano paveldėtojai gavę užuo- 
minų, šiokių tokių melų, mano kruopščiai pakištų. 

Jie buvo paakinti tikėtis, kad didžiuma manojo turto būsianti 
kažkaip padalyta teisingai tarp vaikų, su dosniomis dovanomis bu- 
vusioms Žmonoms. Jie tai žino; gali nujausti. Savaičių savaites, netgi 
mėnesius karštai dėl to meldėsi. Tai gyvybės ar mirties klausimas, nes 
visi prasiskolinę. Gulintis priešais mane testamentas turėsiąs padaryti 
juos turtingus ir nutraukti tarpusavio peštynes. Jį parengė Stafordas, 
ir per pokalbius su jų advokatais jis, man leidus, plačiais potėpiais nu- 

tapė tariamą testamento turinį. Kiekvienas vaikas gausiąs nuo trijų iki 
penkių šimtų milijonų, dar po penkiasdešimt milijonų atiteksią kiek- 
vienai iš trijų buvusių žmonų. Per skyrybas šios moterys buvo gerai 
aprūpintos, tačiau tai, žinoma, pamiršta. 

Iš viso dovanos šeimynoms sudarysiančios apytikriai tris mili- 
jardus dolerių. Po to, kai kelis milijardus nusigriebs valdžia, visa kita 
nueis labdarai. 

Taigi galite suprasti, kodėl jie čia, išsiblizginę, išsilaižę, blaivūs 
(daugiausia), godžiai stebi monitorius, laukia ir viliasi, kad aš, senis, 
sėkmingai tai užbaigsiu. Esu tikras, jie pasakę saviesiems smegenų 
sunkikams: „Per daug nespauskite senioko. Mums reikia jo psichiškai 
sveiko“. 

Jeigu visi tokie laimingi, tai kurių galų vargintis su šiuo psichiat- 
riniu tyrimu? Todėl, kad ketinu paskutinį sykį juos išdurti ir noriu tai 
padaryti tinkamai. 

Smegenų sunkikus pasiūliau aš, bet mano vaikai ir jų advokatai 
pernelyg nenuovokūs perprasti, kur šuo pakastas. 

Pirmas reikalo imasi Zeidelis: 

— Pone Felanai, ar galite mums pasakyti datą, laiką ir vietą? 

Jaučiuosi kaip pirmaklasis mokinukas. Nuleidžiu smakrą sau ant 
krūtinės kaip koks skystaprotis ir ganėtinai ilgai apmąstau klausimą, 
idant priversčiau juos pasislinkti ant kėdžių prie pat krašto ir sukuž- 
dėti: „Nagi, trenktas senas pūzre. Juk tikriausiai žinai, kuri šiandien 
diena“. 

— Pirmadienis, — tyliai pasakau. — Pirmadienis, gruodžio 9, 
1996-ieji. Vieta — mano biuras. 

— Laikas? 

— Apie pusę trijų dienos, — atsakau. — Nenešioju prie savęs 
laikrodžio. 

— O kur jūsų biuras? 

— Maklyne, Virdžinijoje. 

Prie savojo mikrofono prisilenkia Flouvė: 

— Galite pasakyti savo vaikų vardus ir gimimo datas? 

— Ne. Vardus — galbūt, bet ne gimimo datas. 

— Gerai, pasakykite mums vardus. 

Aš neskubu. Dar per anksti pasirodyti guviam. Noriu, kad jie pa- 
prakaituotų. 

— Trojus Felanas Jaunesnysis, Reksas, Libigeilė, Merė Ros, Džina 
ir Remblas, — išvardiju visus taip, lyg būtų sunku netgi apie juos pa- 
mąstyti. 

Flouvei leidžiama toliau klausinėti: 

— Buvo dar septintas vaikas, tiesa? 

— Tiesa. 

— Prisimenate jo vardą? 

— Rokis. 

— Ir kas jam nutiko? 

— Žuvo per autoįvykį. — Sėdžiu tiesus invalido vežimėlyje, aukš- 
tai iškelta galva, šaudydamas akimis nuo vieno smegenų sunkiko prie 
kito, demonstruodamas vaizdo kameroms visišką proto šviesumą. Ne- 
abejoju, stebėdami mažomis grupelėmis monitorius, spausdami ran- 
kas savo dabartiniams sutuoktiniams ir šypsodamiesi savo alkaniems 
advokatams, mano vaikai ir buvusios žmonos didžiuojasi manimi, nes 
senukas Trojus kol kas įveikė parengtinius išbandymus. 

Tegul mano balsas tylus bei kimus, ir galbūt su baltu šilkiniu pa- 
laidiniu, susiraukšlėjusiu veidu ir žaliu turbanu atrodau kaip psichas, 
bet aš atsakiau į jų klausimus. 

Nagi, senas drauguži, meldžia jie. 

Teišenas paklausia: 

— Kokia dabartinė psichinė jūsų būklė? 

— Jaučiuosi geriau. 

— Kalbama, sergate vėžiniu augliu. 

Griebiate jautį už ragų, ar ne? 

— Maniau, kad tai psichiatrinis tyrimas, — pasakau paskersuo- 
damas į Stafordą, kuris nepajėgia nuslopinti šypsnio. Bet taisyklės 
leidžia bet kokį klausimą. Čia ne teismo salė. 

— Taip ir yra, — mandagiai pripažįsta Teišenas. — Bet kiekvie- 
nas klausimas svarbus. 

— Aišku. 

— Teiksitės atsakyti į klausimą? 

— Apie ką? 

— Apie auglį. 

— Žinoma. Jis mano galvoje, golfo kamuoliuko didumo, sulig 
kiekviena diena auga, neoperuojamas, ir daktaras man sako, kad dau- 
giau kaip tris mėnesius nepratempsiu. 

Beveik girdžiu žemiau savęs pokštelint šampano kamščius. Aug- 
lys patvirtintas! 

— Šiuo metu nesate veikiamas kokio nors medikamento, narko- 
tiko ar alkoholio? 

— Ne. 

— Ar turite prie savęs kokį nors medikamentą nuo skausmo? 

— Dar ne. 

Vėl iniciatyvos imasi Zeidelis: 

— Pone Felanai, prieš tris mėnesius žurnalas Forbes įvardijo jūsų 
grynąjį kapitalą aštuoniais milijardais dolerių. Ar artimai paskaičiuota? 

— Nuo kada Forbes garsėja savo tikslumu? 

— Vadinasi, tai netikslu? 

— Tarp vienuolikos ir dvylikos su puse milijardo, priklausomai 
nuo rinkų, — ištariu tai labai pamažu, bet mano žodžiai aiškūs, balsas 
skamba autoritetingai. Niekas nesuabejoja nurodytu turto dydžiu. 

Flouvė nusprendžia toliau tęsti pinigų temą. 

— Pone Felanai, ar galite bendrais bruožais apibūdinti visų savo 
avuarų struktūrą? 

— Taip, galiu. 

— Malonėsite? 

— Manau. — Kiek delsiu — tegul jie paprakaituoja. Stafordas pa- 
tikino mane, kad čia neprivalau atskleisti privačios informacijos. Tik 
pateikti jiems bendrą vaizdą, pasakė jis. 

— „Felano grupė“ — privati korporacija, kuriai priklauso sep- 
tyniasdešimt įvairių kompanijų, iš kurių kelios viešai kotiruojamos 
biržoje. 

— Kokia „Felano grupės“ dalis jums priklauso? 

— Apie devyniasdešimt septyni procentai. Kiti — saujelei tar- 
nautojų. 

Į medžioklę įsijungia Teišenas. Ilgai netruko susitelkti į auksą. 

— Pone Felanai, ar jūsų kompanijai priklauso „Spin Computer“ 
dalis? 

— Taip, — atsakau pamažu, bandydamas nustatyti „Spin Com- 
puter“ vietą savo korporacijos džiunglėse. 

— Kiek jūs turite? 

— Aštuoniasdešimt procentų. 

— Ir „Spin Computer“ — vieša kompanija? 

— Teisybė. 

Teišenas čiupinėjasi su krūva oficialiai atrodančių dokumentų, ir 
man iš čia matyti, kad jis laiko rankose metinę kompanijos ataskaitą ir 
ketvirčių suvestines — tokius dalykus galėtų gauti ir bet kuris pusiau 
raštingas koledžo studentas. 

— Kada jūs nusipirkote „Spin“? — klausia jis. 

— Maždaug prieš ketverius metus. 

— Kiek sumokėjote? 

— Po dvidešimt baksų už akciją, iš viso tris šimtus milijonų. — 
Noriu atsakinėti į šiuos klausimus lėčiau, bet nesusituriu. Kiaurai per- 
matau Teišeną, nekantraujantį dėl kito rūpimo dalyko. 

— Ir kiek dabar tai verta? — klausia jis. 

— Na, vakar birža užsidarė esant keturiasdešimt trims su puse, 
punktu žemiau. Nuo tada, kai įsigijau, akcijų kaina padvigubėjo, tad 
dabar investicijos vertė apie aštuoni penkiasdešimt. 

— Aštuoni šimtai penkiasdešimt milijonų? 

— Tiksliai. 

Iš esmės tyrimas ties ta vieta baigiasi. Jeigu savo protinėmis ga- 
liomis pajėgiu suprasti vakarykščios dienos akcijų kursą užsidarant 
biržai, tai mano priešininkai tikrai patenkinti. Mažne matau jų kvailas 
šypsenas. Mažne girdžiu jų prislopintus „valio!“ Šaunu, Trojau. Įsūdyk 
jiems kaip reikiant. 

Zeidelis pageidauja išgirsti biografinių duomenų. Neva tai pa- 
stanga patikrinti mano atminties ribas. 

— Pone Felanai, kur jūs gimęs? 

— Montklere, Niudžersyje. 

— Kada? 

— 1918-ųjų gegužės 12-ą. 

— Kokia jūsų motinos mergautinė pavardė? 

— Šo. 

— Kada ji pasimirė? 

— Dvi dienos iki Perl Harboro. 

— O jūsų tėvas? 

— Ką dėljo? 

— Kada jis pasimirė? 

— Nežinau. Dingo, kai buvau mažas. 

Zeidelis pažvelgia į Flouvę, kuris turi bloknote susirašęs klausi- 
mus. Elouvė klausia: 

— Kas jūsų jauniausia duktė? 

— Kurios šeimos? 

— E, pirmosios. 

— Tai bus Merė Ros. 

— Teisingai... 

— Žinoma, teisingai. 

— Kokį ji lankė koledžą? 

— Tuleino, Naujajame Orleane. 

— Ką ji studijavo? 

— Kažką apie viduramžius. Paskui ji netikusiai susituokė, kaip ir 
visi jie. Turbūt paveldėjo šį talentą iš manęs. — Regiu anuos pastyrant 
ir pasišiaušiant. Ir bemaž regiu jų advokatus bei dabartinius sugyven- 
tinius ir/ar sutuoktinius slepiant šypsenėles, nes niekas nenuginčys 
fakto, kad aš iš tiesų netikusiai vedžiau. 

Ir dar prasčiau dauginausi. 

Flouvė netikėtai baigė šį raundą. Teišenas įsimylėjęs pinigus, tad 
klausia: 

— Jums priklauso kontrolinis „MountainCom“ akcijų paketas? 

— Taip. Neabejoju, tai rasite čia pat, savo popierių šūsnyje. Kom- 
panija vieša. 

— Kokia buvo jūsų pradinė investicija? 

— Apie aštuoniolika už pajų, dešimt milijonų pajų. 

— O dabar tai... 

— Vakar birža užsidarė esant dvidešimt vienam už pajų. Per pa- 
staruosius šešerius metus tai kilo, tai krito, ir dabar avuarai verti apie 
keturis šimtus milijonų. Atsakyta į jūsų klausimą? 

— Taip, manau, atsakyta. Kiek viešųjų kompanijų kontroliuojate? 

— Penkias. 

Flouvė paskersuoja į Zeidelį, ir aš klausiu save, kiek laiko tai dar 
truks. Staiga pasijuntu pavargęs. 

— Bus daugiau klausimų? — klausia Stafordas. Nesirengiame jų 
skubinti, nes norime, kad liktų visiškai patenkinti. 

Zeidelis klausia: 

— Ketinate šiandien pasirašyti naują testamentą? 

— Taip, ketinu. 

— Ar tai tas testamentas čia ant stalo prieš jus? 

— Taip. 

— Ar šiuo testamentu bus perduota žymi aktyvų dalis jūsų vai- 
kams? 

— Taip, tikrai. 

— Ir jūs pasirengęs šiuo metu pasirašyti testamentą? 

— Taip. 

Zeidelis atsargiai padeda ant stalo plunksnakotį, mąsliai suneria 
delnus ir pažvelgia į Stafordą. 

— Mano nuomone, ponas Felanas šiuo metu pakankamai veiks- 
nus pasirašyti testamentą, kaip disponuoti jo aktyvais, — jis ištaria tai 
labai svariai, tartum mano vaidyba būtų pakabinusi juos nežinioje. 

Kiti du paskuba įsiterpti. 

— Aš visiškai neabejoju jo psichine sveikata, — pasako Flouvė 
Stafordui. — Jis man atrodo neįtikimai įžvalgus. 

— Visiškai neabejojate? — perklausia Stafordas. 

— Visiškai. 

— Daktare Teišenai? 

— Neapgaudinėkime savęs. Ponas Felanas puikiai suvokia savo 
poelgius. Jo protas kur kas guvesnis nei mūsų. 

Ak, dėkui jums. Man tai taip svarbu. Esate šutvė smegenų sunkikų, 
besistengiančių užkalti šimtą tūkstančių per metus. O aš užkaliau mili- 
jardus, bet jūs plekšnojate man per galvą ir sakote, koks esu gudrutis. 

— Taigi vienbalsiai? — pasitikrina Stafordas. 

— Taip. Visiškai. — Greičiau jie nesugebėtų linksėti galvomis. 

Stafordas pastumia man testamentą ir įduoda į ranką plunksna- 
kotį. Aš tariu: 

— Čia Trojaus L. Felano paskutinioji valia ir testamentas, atšau- 
kiantis visus ankstesnius ir jų papildymus. — Jis devyniasdešimties pus- 
lapių, parengtas Stafordo ir kažkieno iš jo firmos. Aš suprantu bendrą 
mintį, bet šio atspaudo tekstas prasprūsta pro mane. Aš neperskaičiau jo, 
nei skaitysiu. Perverčiu iki galo, pakrevezoju parašą, kurio niekas nepa- 
jėgia įskaityti, paskui kuriam laikui padedu ant dokumento plaštakas. 

Maitvanagiai jo niekad nepamatys. 

— Posėdis baigtas, — paskelbia Stafordas, ir visi sparčiai susi- 
krauna daiktus. Pagal mano nurodymus trys šeimos bus išskubintos iš 
atskirų savo užimamų patalpų ir paprašytos palikti pastatą. 

Viena kamera lieka nukreipta į mane, jos užfiksuoti vaizdai neis 
niekur, tik į archyvus. Advokatai ir psichiatrai paskubom pasišalina. 
Paliepiu Snydui atsisėsti prie stalo. Stafordas ir vienas iš jo partnerių, 

Durbanas, irgi lieka sėdėti salėje. Kai atsiduriame vieni, aš siekiu po savo 
palaidinio kraštu ir ištraukiu voką, kurį atidarau. Išimu iš jo tris lakštus 
geltono teisinio popieriaus ir padedu juos priešais save ant stalo. 

Praėjo vos kelios sekundės, ir manimi nuvilnija silpnas baimės 
šiurpulys. Šis testamentas pareikalaus daugiau jėgų, nei jų sukaupiau 
per savaites. 

Stafordas, Durbanas ir Snydas spokso į geltono popieriaus lakš- 
tus nepaprastai išsigandę. 

— Štai čia mano testamentas, — pareiškiu pasiimdamas plunks- 
nakotį. — Kiekvienas jo žodis parašytas mano paties ranka vos prieš 
kelias valandas. Datuotas šia diena ir pasirašytas šiandien. — Aš vėl 
pakrevezoju parašą. Stafordas pernelyg priblokštas, kad pajėgtų su- 
reaguoti. — Juo atšaukiami visi ankstesnieji testamentai, įskaitant ir 
tą, kurį pasirašiau mažiau nei prieš penkias minutes. — Vėl sulankstau 
popierius ir įdedu atgal į voką. 

Sukandu dantis ir primenu sau, kaip labai trokštu numirti. 

Pastumiu voką per stalą Stafordui ir tą pat mirksnį atsikeliu nuo 
invalido vežimėlio. Kojos man dreba. Širdis daužosi. Dabar jau tik se- 
kundės. Tikriausiai būsiu negyvas dar nepasiekęs žemės. 

— Ei! — kažkas šūkteli, turbūt Snydas. Bet aš judu tolyn nuo jų. 

Luošas žmogus žengia, kone bėga pro odinių krėslų eilę, pro 
vieną iš savo paties portretų, — prastą, užsakytą kažkurios žmonos, — 
pro viską, link stumdomųjų durų, kurios neužrakintos. Žinau, nes vos 
prieš kelias valandas viską surepetavau. 

— Stokit! — kažkuris sušunka, ir jie šoka paskui mane. Visus 
metus niekas nematęs manęs vaikščiojančio. Sugriebiu rankeną ir at- 
stumiu duris. Oras geliamai šaltas. Žingteliu basas į siaurą terasą, juo- 
siančią manąjį aukštą. Nė nepažvelgęs žemyn, metuosi per turėklą. 


SNYDAS LĖKĖ DU ŽINGSNIAI paskui poną Felaną ir sekundėlę pa- 
manė galbūt jį prisivysiąs. Sukrėtimas, kai išvydo senioką ne tik atsi- 
stojant ir einant, bet netgi metantis bėgti durų link, sukaustė Snydą. 
Ponas Felanas jau kažkiek metų taip greitai nejudėjęs. 

Snydas suspėjo pasiekti turėklus, kad tik suriktų pasibaisėjęs, pa- 
skui bejėgiškai stebėjo poną Felaną tyliai krintant, sukiojantis, plakant 
rankomis ir vis mažėjant, iki atsimušė į žemę. Tada įsikibo turėklų ir 
stebeilijo apačion, negalėdamas patikėti, paskui pravirko. 

Džošas Stafordas atsidūrė terasoje žingsnį atsilikęs nuo Snydo 
ir tapo liudininku beveik viso kryčio. Tai atsitiko taip greitai — bent 
šuolis; pats krytis tartum tęsėsi valandą. Žmogus, sveriantis šimtą 
penkiasdešimt svarų, tris šimtus pėdų nukris mažiau nei per penkias 
sekundes, bet Stafordas vėliau pasakojo žmonėms, kad senis sklendė 
amžinybę, kaip vėjyje besisukiojanti plunksna. 

Tipas Durbanas atkako prie turėklų tuoj už Stafordo ir tik išvydo, 
kaip kūnas atsimušė į plytomis grįstą patijų tarp paradinio įėjimo ir 
žiedinės įvažos. Kažkodėl Durbanas laikė rankose voką, kurį nejučio- 
mis pasigriebė, kai visi puolė gaudyti senioko Trojaus. Kol stovėjo 
šaltame ore, žvelgdamas žemyn į sceną tarsi iš kokio siaubo filmo ir 
stebėdamas atskubant pirmą pašalietį pasižiūrėti aukos, vokas atrodė 
gerokai sunkesnis. 


TROJAUS FELANO KRYTIS nepasiekė įspūdingiausios dramos lyg- 
mens, nors jo apie tai svajota. Užuot skriejęs į žemę nelyginant angelas 
tobulu gulbės skrydžiu žemyn, su plevėsuojančiu iš paskos baltu pa- 
laidiniu, ir mirtinai užsitrenkęs akivaizdoje siaubo ištiktų savo šeimų, 
kurios, buvo įsivaizdavęs, paliksiančios pastatą kaip tik reikiamu mo- 
mentu, jo kryčio liudininkas buvo tik vienas žemesnysis kompanijos 
klerkas, po labai ilgų priešpiečių bare skubantis per automobilių aikš- 
telę. Klerkas išgirdo kažkokį balsą, kilstelėjo akis į patį viršutinį aukštą 
ir pasibaisėjęs stebėjo, kaip blyškus nuogas kūnas vartosi ir plaikstosi 
su kažkuo panašiu į paklodę, susigarankščiavusia apie kaklą. Jis žnek- 
telėjo nugara ant plytų, dusliai dunksteldamas, kaip ir galėtum tikėtis 
iš tokio susidūrimo. 

Klerkas nubėgo prie tos vietos tuo pat metu, kai pastebėjęs kažką 
negera apsaugininkas iššoko iš savo posto šalimais paradinio „Felano 
Bokšto“ įėjimo. Nei klerkas, nei apsaugininkas niekad nebuvo susitikę 
su ponu Trojumi Felanu, tad nė katras iš pradžių nesuprato, į kieno 
palaikus žvelgia. Basas, išklypęs ir nuogas kūnas, atidengtas susiraičiu- 
sios ties pažastimis paklodės, kraujavo. Ir buvo be gyvybės ženklų. 

Dar trisdešimt sekundžių, ir Trojaus noras būtų išsipildęs. Mat 
jie — Taira, Remblas, daktaras Teišenas ir visa advokatų palyda — 
buvo susibūrę viename penkto aukšto kambaryje ir pirmi turėjo palik- 
ti pastatą. Todėl pirmi pataikė į savižudybės vietą. Taira sukliko — ne 
iš sielvarto, ne iš meilės ar netekties, bet grynai ištikta šoko, kai išvydo 
senąjį Trojų ištiškusį ant plytų. Baisus, šaižus klyksmas, aiškiai išgirstas 
Snydo, Stafordo ir Durbano viršuje, keturioliktame aukšte. 

Remblui ta scena pasirodė gan šauni. Televizijos vaiką ir prisie- 
kusį vaizdo žaidimų entuziastą pralietas kraujas traukė it magnetas. 
Jis metėsi nuo klykiančios motinos ir priklaupė prie negyvo tėvo. Ap- 
saugininkas uždėjo jam ant peties tvirtą ranką. 

— Tai Trojus Felanas, — pasakė vienas iš advokatų, pasilenkęs 
viršum lavono. 

— Negali būti, — nustebo apsaugininkas. 

— Tai bent, — pratarė klerkas. 

Iš pastato išbėgo daugiau žmonių. 

Tai buvo Dženė, Džina ir Kodis su savo smegenų sunkiku ir ad- 
vokatais. Bet iš jų neišsiveržė nei klyksmų, nei kokios isterijos. Visi tik 
spietėsi drauge glaudžiu būriu, tolokai nuo "Tairos ir jos grupės, vėpso- 
dami kaip ir kiti į vargšą Trojų. 

Sutreškėjo radijo telefonas — tai atskubėjo dar vienas apsaugi- 
ninkas ir ėmėsi vadovauti įvykio vietoje. Jis iškvietė greitąją pagalbą. 

— Ką tai duos? — paklausė klerkas, kuris dėl to, kad atsidūrė 
pirmas nelaimės vietoje, įgijo svarbesnį būsimą vaidmenį. 

— Norite jį nugabenti savo automobiliu? — paklausė apsaugi- 
ninkas. 

Remblas stebėjo kraują užpildant cemento įtrūkius ir tekant 
idealiais kampais nežymiu nuolydžiu link užšalusio fontano ir greta 
jo styrančio vėliavos stiebo. 

Vestibiulyje sustojo ir atsidarė žmonių prisigrūdęs liftas, iš jo iš- 
sivertė Lilijana ir pirmoji šeimyna su savąja palyda. Kadangi Ti Džei 
ir Reksui kadaise buvo leista turėti pastate kontoras, jie buvo pasistatę 
automobilius užpakaliniame kieme. Visa grupė pasuko kairėn, ten 
link, bet kažkas prie pastato fasado sušuko: „Ponas Felanas nušoko!“ 
Jie pakeitė kryptį ir nuskuodė pro paradines duris į plytinį patijų šalia 
fontano, kur jį ir aptiko. 

Vis dėlto jiems neteko laukti, kol savo darbą atliks auglys. 

DžošuI STAFORDUI TRUKO apie minutę atsigauti iš šoko ir pra- 
dėti vėl mąstyti kaip teisininkui. Jis palaukė, kol apačioje pasirodė tre- 
čia, paskutinė, šeimyna, paskui pakvietė Snydą ir Durbaną vidun. 

Vaizdo kamera tebebuvo įjungta. Snydas atsistojo priešais ją, pa- 
kėlė dešinę ranką ir prisiekė kalbėti tiesą, paskui, kovodamas su aša- 
romis, paaiškino, ką neseniai gavęs pamatyti. Stafordas atplėšė voką 
ir palaikė geltono popieriaus lakštus ganėtinai arti kameros, kad ši 
galėtų juos užfiksuoti. 

— Taip, aš mačiau jį tai pasirašant, — pasakė Snydas. — Vos prieš 
kelias sekundes. 

— Ar čia jo parašas? — paklausė Stafordas. 

— Taip, taip, jo. 

— Ar jis pareiškė, kad tai turi būti jo paskutinioji valia ir testa- 
mentas? 

— Jis tai pavadino savo testamentu. 

Stafordas patraukė popierius, kad Snydas nespėtų jų perskaityti. 
Jis paprašė tą pat paliudyti ir Durbaną, paskui pats atsistojo priešais 
kamerą ir pateikė savąją įvykių versiją. Kamera išjungta, ir visi trys 
nuvažiavo liftu apačion atiduoti pagarbą ponui Felanui. Liftas buvo 
prisikimšęs Felano tarnautojų, nustebusių, tačiau nekantraujančių 
gauti retą ir paskutinę progą pamatyti savo šefą. Pastatas tuštėjo. Kūk- 
čiojančio viename kampe Snydo balso niekas negirdėjo. 

Apsaugininkai nustūmė minią toliau, palikdami Trojų vieną 
kraujo klane. Iš tolumos artėjo sirena. Kažkas fotografavo atminčiai jo 
mirties vaizdus, kūnas uždengtas juoda antklode. 

Po mirties sukelto sukrėtimo šeimynas netrukus smilktelėjo 
sielvartas. Visi stovėjo nuleidę galvas, liūdnomis akimis stebeilydami 
į antklodę, rikiuodami mintis iškilsiančioms problemoms. Buvo ne- 
įmanoma žvelgti į Trojų ir negalvoti apie pinigus. Sielvartas dėl su- 
svetimėjusio giminiečio, netgi tėvo, nepajėgia užstoti pusės milijardo 
dolerių. 

Tarp tarnautojų šokas užleido vietą sąmyšiui. Kalbėta, kad Trojus 
gyvena ten viršum jų, bet labai nedaugelis kada nors buvo jį matę. 
Buvo ekscentriškas, trenktas, ligotas — gandai nieko nepraleido ne- 
suminėję. Nemėgo žmonių. Pastate būta orių viceprezidentų, kurie 

matydavęsi su juo kartą per metus. Jeigu kompanija taip gerai veikė 
be jo, vadinasi, jų darbo vietos tikrai saugios. 

Psichiatrams — Zeideliui, Fouvei ir Teišenui — akimirka buvo 
kupina įtampos. Tu paskelbi žmogų sveiko proto, o po kelių minučių 
šis iššoka per turėklus ir nusižudo. Tačiau netgi pamišėlis gali turėti 
sąmonės prošvaisčių — šį teisinį terminą jie vis kartojo sau, šiurp- 
dami minioje. Tegul ir trenktas kaip aulas, vienas skaidrus sąmonės 
prašviesėjimo tarpsnis vidur beprotybės, ir žmogus pajėgus įforminti 
liekančią galioti paskutiniąją valią. Jie laikysis tvirtai dėl savo išvadų. 
Ačiū Dievui, viskas įrašyta į juostelę. Senukas Trojus buvo įžvalgus. Ir 
šviesaus proto. 

O dėl advokatų, tai šiems sukrėtimas greitai praėjo, sielvarto nė 
nebuvę. Rūškanais veidais jie stovėjo greta savo klientų, stebėdami 
graudų reginį. Honorarai būsią milžiniški. 

Ant plytų klojinio užvažiavo sanitarinė mašina ir sustojo šalia 
Trojaus. Stafordas pralindo pro užtvarą ir kažką pašnibždėjo apsau- 
gininkams. 

Trojų greitai užkėlė ant neštuvų ir išgabeno. 


PRIEŠ DVIDEŠIMT DVEjUS metus Trojus Felanas buvo perkėlęs 
pagrindinę savo korporacijos būstinę į šiaurės Virdžiniją, siekdamas 
išvengti Niujorke mokesčių. Išleido savajam „Bokštui“ ir aplinkinei te- 
ritorijai keturiasdešimt milijonų — pinigus, kuriuos sutaupė įsikūręs 
Virdžinijoje. 

Jisai susipažino su Džošu Stafordu, kylančiu Kolumbijos apygar- 
dos teisininku, per vieną bjaurų bylinėjimąsi, kurį Trojus prakišo, o 
Stafordas laimėjo. Trojus, sužavėtas to Žmogaus veikimo būdo ir atkak- 
lumo, nusisamdė jį. Per pastarąjį dešimtmetį Stafordas dvigubai išplėtė 
savo firmą ir praturtėjo iš uždirbtų kovojant Trojaus mūšiuose pinigų. 

Paskutiniais jo gyvenimo metais niekas nebuvęs arčiau pono 
Felano kaip Džošas Stafordas. Jisai sa Durbanu sugrįžo į pasitarimų 
salę keturioliktame aukšte ir užsirakino duris. Snydas išsiųstas, gavęs 
nurodymus tylėti. 

Prie veikiančios vaizdo kameros Stafordas atidarė voką ir išėmė 
tris geltono popieriaus lakštus. Pirmasis buvo laiškas jam nuo Trojaus. 
Jis prašneko į kamerą: 

— Tai laiškas, datuotas šiuo pirmadieniu, 1996-ųjų gruodžio 9-a. 
Rašytas ranka Trojaus Felano, adresuotas man. Aš perskaitysiu jį visą: 

„Mielas Džošai: dabar aš jau miręs. Čia mano nurodymai, ir no- 
riu, kad jų tiksliai laikytumėtės. Jeigu prireiks, bylinėkitės, bet mano 
pageidavimai turi būti įvykdyti. 

Pirma, noriu skubios autopsijos — dėl priežasčių, kurios bus 
svarbios vėliau. 

Antra, neturi būti jokių laidotuvių, nė jokių apeigų. Noriu būti 
kremuotas, o pelenai tegul bus išbarstyti iš lėktuvo viršum mano ran- 
čos Vajominge. 

Trečia, noriu, kad mano paskutinioji valia būtų laikoma paslap- 
tyje iki 1997-ųjų sausio 15-os. Pagal įstatymą iš jūsų nereikalaujama 
tuojau pat ją atskleisti. Laikykite pas save mėnesį. 

Viso labo. Trojus.“ 

Stafordas pamažu padėjo pirmą lakštą ant stalo ir atsargiai pa- 
ėmė antrą. Kurį laiką šį tyrinėjo, paskui tarė į kamerą: 

— Tai vieno puslapio dokumentas, kaip pasirodo, esąs paskutiny- 
sis Trojaus L. Felano testamentas. Aš perskaitysiu jį visą: 

„Paskutinis Trojaus L. Felano testamentas. Aš, Trojus L. Felanas, 
būdamas sveiko ir pajėgaus proto bei atminties, šiuo aiškiai atšaukiu 
visas ankstesnes mano pareikštas paskutiniąsias valias bei jų papildy- 
mus ir paskirstau savo turtą taip: 

Savo vaikams, Trojui Felanui Jaun., Reksui Felanui, Libigeilei 
Džeter, Merei Ros Džekmen, Džinai Strong ir Remblui Felanui, do- 
vanoju po pinigų sumą, reikalingą kiekvieno skoloms, kokios yra 
šiandien, apmokėti. Bet kurios skolos, užsitrauktos po šios dienos, tos 
dovanos nebus dengiamos. Jeigu bet kuris iš mano vaikų mėgins gin- 
čyti šią valią, dovana tam vaikui bus anuliuota. 

Savo buvusioms žmonoms Lilijanai, Dženei ir Tairai nepalieku 
nieko. Jomis buvo deramai pasirūpinta per skyrybas. 

Visą likusį turtą aš dovanoju savo dukteriai Reičelei Lein, gimu- 
siai 1954-ųjų metų lapkričio 2-ą, Naujajame Orleane, Luizianoje, Kata- 
likų ligoninėje, moteriai Evelinai Kaningem, kuri dabar jau mirusi.“ 

Stafordas niekada nebuvo girdėjęs apie šiuos žmones. Gavo atsi- 
kvėpti prieš irdamasis toliau: 

„Skiriu savo patikimą teisininką Džošą Stafordą šios valios 
vykdytoju ir suteikiu jam plačius įgaliojimus veikti savo nuožiūra ją 
įgyvendinant. 

Šis dokumentas numatytas kaip rankraštinė valia. Kiekvienas čia 
žodis rašytas mano ranka ir žemiau jį pasirašau. 

Pasirašyta 1996, gruodžio 9, trečią valandą dienos. Trojus L. Fe- 
lanas.“ 

Stafordas padėjo lakštą ant stalo ir sumirksėjo į kamerą. Norėjosi 
pasivaikštinėti po pastatą, galbūt gaivaus oro gūsio, bet jis varė toliau. 
Paėmė trečią lakštą tardamas: 

— Tai vienos pastraipos raštelis, vėlgi adresuotas man. Perskai- 
tysiu jį: 

„Džošai, Reičelė Lein — „Pasaulio genčių“ misionierė prie Bra- 
zilijos ir Bolivijos pasienio. Ji dirba su atokia indėnų gentimi srityje, 
žinomoje Pantanalio vardu. Artimiausias miestas — Korumba. Man 
nepavyko jos rasti. Pastaruosius dvidešimt metų neturėjau su ja jokio 
kontakto. Parašas — Trojus Felanas.“ 

Durbanas išjungė kamerą ir dusyk apėjo aplinkui stalą, kol Sta- 
fordas darsyk ir darsyk skaitė dokumentą. 

— Ar žinojai, kad jis turi nesantuokinę dukterį? 

Stafordas išsiblaškęs dėbsojo į sieną. 

— Ne. Rengiau Trojui vienuolika testamentų, ir jis nėsyk neužsi- 
minė apie ją. 

— Manau, neturėtume būti nustebę. 

Stafordas daug kartų buvo pareiškęs, kad Trojus Felanas nebegali 
jo nustebinti. Verslo reikaluose ir asmeniniame gyvenime šis žmogus 
buvo įnoringas ir padrikas. Stafordas užkalė milijonus lakstydamas 
paskui savo klientą, gesindamas gaisrus. 

Bet faktiškai jis buvo priblokštas. Ką tik jam teko būti liudininku 
dramatiškos savižudybės, per kurią prirakintas prie invalido vežimė- 
lio žmogus staiga pašoko ir metėsi priekin. Dabar jis laikąs įteisintą 
paskutiniąją valią, kuri keliomis paskubom parašytomis pastraipomis 
perduoda vieną iš didžiausių pasaulio turtų kažkokiai nežinomai pa- 
veldėtojai, be mažiausios užuominos, kaip toliau tvarkyti nuosavybę. 
Paveldėjimo mokesčiai būsią žiaurus. 

— Man reikia išgerti, Tipai, — tarė jis. 

— Dar ankstoka. 

Pro kitas duris juodu nuėjo į pono Felano kabinetą ir rado vis- 
ką neužrakinta. Dabartinė sekretorė ir visi kiti, dirbę keturioliktame 
aukšte, vis dar buvo apačioje, kieme. 

stalo stalčius ir kartotekos spintukes. Trojus tikėjosi juos tai pada- 
rysiant. Niekad nebūtų palikęs neužrakinęs savo asmeninių valdų. 
Jis žinojo Džošą tuojau pat įžengsiant vidun. Viduriniame stalčiuje 
juodu aptiko sutartį su vienu Aleksandrijos krematoriumu, datuotą 
prieš penkias savaites. Po ja gulėjo dosjė apie „Pasaulio genčių mi- 
sijas“. 

Surinkę kiek pajėgė panešti, juodu susirado Snydą ir paliepė jam 
užrakinti kabinetą. 

— Kas testamente — tame paskutiniame? — paklausė jis. Buvo 
išblyškęs, pabrinkusiomis akimis. Juk ponas Felanas negalėjo papras- 
čiausiai šitaip numirti, nepalikdamas jam ko nors, šiek tiek lėšų pra- 
gyventi toliau. Trisdešimtį metų ištikimai tarnavęs. 

— Negaliu prasitarti, — atsakė Stafordas. — Sugrįšiu rytoj visko 
inventorizuoti. Nieko neįleiskite. 

— Žinoma, ne, — sušnabždėjo Snydas ir vėl pravirko. 

Stafordas ir Durbanas praleido pusę valandos su vienu faru, 
iškviestu pagal nustatytą tvarką. Jie parodė jam, kur Trojus nušoko per 
turėklus, pateikė liudininkų pavardes, bendrais bruožais apibūdino 
paskutinį laišką ir paskutiniąją valią. Aiški, paprasta savižudybė. Jie 
pažadėjo autopsijos protokolo kopiją, ir dar nepalikęs pastato faras 
užbaigė bylą. 

Juodu pasivijo lavoną medicinos ekspertizėje ir susitarė dėl au- 
topsijos. 

— Kam reikia autopsijos? — pašnabždom paklausė Durbanas, 
kai juodu laukė, kol bus sutvarkyti popieriai. 

— Įrodyti, kad nebūta kvaišalų nei alkoholio. Nieko, kas būtų 
galėję pakenkti jo sveikai nuovokai. Jis apie viską pagalvojo. 

Jau buvo prieš šešias, kai juodu ištaikė nukakti į barą „Willard“ 
viešbutyje, netoliese Baltųjų rūmų, už dviejų kvartalų nuo jų kontoros. 
Ir tik po antros taurelės gryno viskio Stafordui vargais negalais pavy- 
ko pirmąsyk nusišypsoti: 

— Jis apie viską pagalvojo, ar ne? 

— Jis labai žiaurus Žmogus, — paskendęs giliai mintyse, pasakė 
Durbanas. Sukrėtimas silpo, bet ėmė ryškėti tikrovė. 

— Buvo, nori pasakyti. 

— Ne. Trojus tebėra čia. Ir viskam diriguoja. 

— Ar įsivaizduoji, kiek pinigų tie kvailiai išleis per ateinantį mė- 
nesį“ 

— Atrodo nusikalstama jiems to nepasakyti. 

— Nevalia. Turime įsakymus. 


ADVOKATAMS, kurių klientai beveik nesikalbėdavo vienas su kitu, 
pasitarimas buvo reta bendradarbiavimo akimirka. Didžiausias ego 
salėje priklausė Harkui Gečiui, skandalingam bylininkui, kuris dau- 
gelį metų atstovavo Reksui Felanui. Netrukus po to, kai sugrįžo į savo 
kontorą Masačusetso aveniu, Harkas pareikalavo sušaukti pasitarimą. 
Faktiškai jis pakuždėjo vieną mintį Ti Džei ir Libigeilės advokatams, 
kai šie žiūrėjo, kaip senio palaikai keliami į sanitarinę. 

Tai buvo tokia gera mintis, jog kiti advokatai negalėjo prieštarau- 
ti. Jie, podraug su Flouve, Zeideliu ir Teišenu, atvyko į Gečio kontorą 
po penkių. Ten laukė teismo reporteris ir dvi vaizdo kameros. 

Dėl suprantamų priežasčių savižudybė privertė juos nervintis. 
Kiekvienas psichiatras buvo pakviestas atskirai ir ilgai klausinėtas apie 
pastebėjimus dėl pono Felano prieš pat šiam iššokant. 

Šis trejetas visiškai neabejojo, kad ponas Felanas tiksliai žinojo, 
ką daro, kad jis buvo sveiko proto ir daugiau nei pakankamai veiksnus 
surašyti testamentą. Neprivalai būti beprotis, kad nusižudytum, atsar- 
giai jie pabrėžė. 

Kai advokatai, visi trylika, išgavo visas įmanomas nuomones, Ge- 
tis nutraukė pasitarimą. Buvo jau beveik po aštuonių vakaro. 


PAsAK FoRBES, Trojus Felanas buvo dešimtas turtingiausias 
Amerikos žmogus. Jo mirtis — vertas patekti į naujienas įvykis; būdas, 
kurį jis pasirinko, pavertė ją tiesiog sensacija. 

Gatvėje prie prabangaus Lilijanos namo Fols Čarče minia repor- 
terių laukė išeinant šeimos atstovo žiniasklaidai. Jie filmavo ateinan- 
čius ir išeinančius draugus bei kaimynus, apiberdami juos banaliais 
klausimais, ką veikia šeima. 

Viduje susirinko keturi vyriausi Felano vaikai su antrosiomis 
pusėmis ir atžalomis priiminėti užuojautų. Svečių akivaizdoje nuo- 
taika buvo niūri. Jiems pasišalinus, atmosfera dramatiškai pasikeisda- 
vo. Tai, kad čia buvo Trojaus vaikaičiai, — vienuolika jų, — vertė Ti 
Džei, Reksą, Libigeilę ir Merę Ros bent stengtis pamėgint nuslopinti 
šių šventiškus jausmus. Tai nelabai sekėsi. Pateikta puikaus vyno ir 
šampano — daug. Juk senukas Trojus nenorėtų, kad jie liūdėtų, ar ne? 
Vyresnieji vaikaičiai gėrė daugiau už savo gimdytojus. 

Poilsio kambario televizoriuje vis buvo nustatyta CNN, ir kas 
pusę valandos jie susirinkdavo išklausyti naujausio pranešimo apie 
dramatišką Trojaus mirtį. Finansų korespondentas sumontavo de- 
šimties minučių segmentą apie didžiulį Felano turtą, ir visi šypsojosi. 

Lilijana laikėsi vyriškai, ir jai neblogai sekėsi vaidinti gedinčią 
našlę. Rytoj pasirūpinsianti organizaciniais reikalais. 

Apie dešimtą atvyko Harkas Getis ir paaiškino šeimynai, kad 
kalbėjęsis su Džošu Stafordu. Nebūsią jokių laidotuvių, nei kokių nors 
apeigų; tik autopsija, kremavimas, paskui išbarstomi pelenai. Tai nu- 
rodyta raštiškai, ir Stafordas pasirengęs kovoti teisme, idant apgintų 
savo kliento pageidavimus. 

Lilijanai, taip pat ir jos vaikams, nė velnio nerūpėjo, kas bus pa- 
daryta su Trojumi. Bet prie Gečio privalėjo protestuoti ir ginčyti. Esą 
tiesiog nederama išlydėti jį be jokių apeigų. Libigeilei netgi pavyko 
nusibraukti ašarėlę ir nutaisyti lūžtantį balsą. 

— Aš dėl to nekovočiau, — rimtai patarė Getis. — Ponas Felanas 
prieš pat mirtį tai išdėstė raštu, ir teismas gerbs jo pageidavimus. 

Jie greitai pakeitė savo nuomonę. Nėra prasmės eikvoti daugybę 
laiko ir pinigų advokatų honorarams. Nėra prasmės užtęsti gedulą. 
Kam dar viską pabloginti? Vis tiek Trojus visada pasiekdavo ko norė- 
davo. Ir jie iš sunkios patirties buvo išmokę verčiau neturėti reikalų su 
Džošu Stafordu. 

— Mes susitaikysime su jo pageidavimais, — pasakė Lilijana, ir 
kiti keturi už savo motinos liūdnai linktelėjo. 

Visai neužsiminta apie testamentą ir kada jie galėtų faktiškai jį 
pamatyti, nors klausimas kirbėjo čia pat potekstėje. Geriausia bus dar 
kelias valandas dėtis deramai niūriais, o paskui eiti prie reikalo. Ka- 
dangi nebūsią nei budynių, nei laidotuvių ar apeigų, galbūt jie galėtų 
susitikti jau rytoj ir aptarti palikimo dalykus. 

— Kodėl autopsija? — paklausė Reksas. 

— Visai nenumanau, — atsakė Getis. — Stafordas sakė, kad tai 
nurodyta raštiškai, bet netgi jis kaip reikiant nežino. 

Getis išvyko, ir jie dar išgėrė. Svečiai liovėsi plūdę, tad Lilijana 
nuėjo atsigulti. Libigeilė ir Merė Ros išvyko su savo šeimomis. Ti Džei 
ir Reksas patraukė į biliardinę pusrūsyje, kur užsirakino duris ir persi- 
metė į viskį. Vidurnaktį jie baksnojo po stalą rutulius girti kaip pėdai, 
švęsdami pasakišką savo naująjį turtą. 


KITĄ DIENĄ PO pono Felano mirties, 8-4 ryto, Džošas Stafordas 
kreipėsi į nerimaujančius „Felano grupės“ direktorius. Prieš dvejus 
metus ir pats Džošas buvo pono Felano įtrauktas į jų valdybą, bet šiuo 
vaidmeniu ne itin džiaugėsi. 

Pastaruosius šešerius metus „Felano grupė“ veikė gana pelnin- 
gai be didesnės jos steigėjo pagalbos. Kažkodėl, galbūt dėl depresi- 
jos, Trojus buvo nustojęs domėtis kasdieniu savo imperijos valdymu. 
Pradėjo tenkintis paprasčiausia rinkos stebėsena ir įplaukų ataskai- 
tomis. 

Dabartinis vyriausiasis administratorius buvo Petas Solomonas, 
kompanijos tarnautojas, Trojaus nusamdytas beveik prieš dvidešimtį 
metų. Kai Stafordas įžengė į salę, jis nervinosi tiek pat, kiek ir kiti 
septyni. 

Nerimui buvo pakankamai priežasčių. Kompanijos terpėje su- 
telkta daug žinių apie Trojaus žmonas ir jo atžalas. Menkiausia užuo- 
mina, kad „Felano grupė“ galėtų kaip nors patekti į šių žmonių rankas, 
sukeltų siaubą bet kuriai direktorių valdybai. 

Džošas pradėjo išdėstydamas pono Felano pageidavimus, kaip 
turėtų būti palaidotas. 

— Nebus jokių laidotuvių, — niūriai pareiškė jis. — Atvirai kal- 
bant, jums niekaip nebus įmanoma atiduoti paskutinę pagarbą. 

Jie išklausė tai be komentarų. Mirus paprastam žmogui, toks pa- 
tvarkymas nieko nerengti atrodytų keistai. Bet turint reikalą su Troju- 
mi sunku kuo nors stebėtis. 

— Kam priklausys kompanija? — paklausė Solomonas. 

— Dabar negaliu pasakyti, — Stafordas gerai suvokė, kaip išsi- 
sukinėjamai skamba ir koks nepatenkinamas jo atsakymas. — Trojus 

pasirašė testamentą kelios sekundės prieš iššokdamas ir nurodė man 
kurį laiką laikyti tai paslaptyje. Jokiomis aplinkybėmis negaliu at- 
skleisti jo turinio. Bent kol kas. 

— Kada? 

— Greitai. Bet ne dabar. 

— Taigi dirbame kaip paprastai? 

— Kaip tik. Ši taryba lieka nepakeista, visi išsaugo pareigas. Kom- 
panija rytoj darys tą pat, ką darė ir praeitą savaitę. 

Tai skambėjo puikiai, bet niekas netikėjo. Kompanija pereisianti 
į kitas rankas. Trojus niekad nematė reikalo dalyti „Felano grupės“ ak- 
cijų. Gerai mokėjo savo žmonėms, bet nepasidavė visuotinei tenden- 
cijai leisti darbuotojams įsigyti dalelę kompanijos. Apie tris procentus 
akcijų turėjo keletas jo išrinktųjų tarnautojų. 

Jie valandą ginčijosi dėl pranešimo spaudai formuluotės, paskui 
baigė posėdį iki kito mėnesio. 

Stafordas susitiko su Tipu Durbanu vestibiulyje ir abu drauge 
nuvažiavo į teismo ekspertizę Makline. Autopsija jau buvo atlikta. 

Mirties priežastis nekėlė abejonių. Nerasta nė pėdsako alkoholio 
ar kokių nors kvaišalų. 

Ir nerasta jokio auglio. Vėžio nė ženklo. Savo mirties momentu 
Trojus buvo geros fizinės sveikatos, nors kiek per menkos mitybos. 


VAŽIUOJANT PER POTOMAKĄ, ant Ruzvelto tilto, Tipas nutraukė 
tylą: 

— Ar jis tau sakė, kad serga smegenų augliu? 

— Taip. Kelis kartus, — Stafordas vairavo, nors bemaž nesuvokė 
magistralių, tiltų, gatvių, automobilių. Kiek dar netikėtumų Trojus 
parengęs“ 

— Kodėl melavo? 

— Kas žino? Mėgini analizuoti žmogų, ką tik nušokusį nuo pa- 
stato. Smegenų auglys viską neatidėliotinai paskubino. Visi, įskaitant ir 
mane, manė, kad jis miršta. Dėl to ekscentriškumo smegenų sunkikų 
konsiliumas atrodė nuostabi idėja. Jis paspendė spąstus, visi į juos 
pateko, ir dabar anų pačių nusamdyti psichiatrai prisiekinėja Trojų 
buvus visiškai sveiką. Be to, jis troško užuojautos. 

— Betgi jis buvo kuoktelėjęs, ar ne? Vis dėlto juk stryktelėjo? 


TESTAMENTAGS 31 


— Trojus daugeliu atžvilgių buvo keistas, bet tiksliai suvokė savo 
poelgius. 

— Kodėl jis iššoko? 

— Depresija. Seniokas buvo labai vienišas. 

Juodu važiavo Konstitucijos aveniu įsimaišę į intensyvų trans- 
porto eismą, žvelgdami į kitų mašinų galines šviesas priešais save ir 
stengdamiesi viską apmąstyti. 

— Tai atrodo nesąžininga, — tarė Durbanas. — Jisai suvilioja 
juos pažadėdamas pinigų; išlaiko jų psichiatrų egzaminą, po to pasku- 
tinę sekundę pasirašo testamentą, visiškai juos sužlugdantį. 

— Nesąžininga, bet čia testamentas, o ne kontraktas. Testamen- 
tas — tai dovana. Pagal Virdžinijos įstatymus, žmogus neprivalo pa- 
likti savo vaikams nė cento. 

— Bet juk jie puls, tiesa? 

— Galimas daiktas. Turi gausybę teisininkų. Ant kortos pastatyta 
pernelyg daug pinigų. 

— Kodėl jis taip labai jų nekentė? 

— Laikė juos parazitais. Jie kėlė jam nepatogumų. Kovojo su juo. 
Niekad garbingai neužsidirbo nė cento ir praleido pro pirštus daugy- 
bę jo milijonų. Trojus nė neketino jiems ką nors palikti. Manė, jeigu 
jie gebėjo iššvaistyti milijonus, gebės paleisti vėjais ir milijardus. Ir 
buvo teisus. 

— Ar daug šeimyninių kivirčų būta dėl jo kaltės? 

— Begalė. Trojus buvo žmogus, kurį sunku mylėti. Sykį jis man 
pasisakė buvęs blogas tėvas ir bjaurus vyras. Neištverdavo nekišęs ran- 
kų prie moterų, ypač tų, kurios pas jį dirbo. Laikė jas savo nuosavybe. 

— Prisimenu kažkokias pretenzijas dėl seksualinio priekabia- 
vimo. 

— Mes tyliai jas sureguliavome. Ir už nemenkus baksus. Trojus 
nepageidavo nepatogumų. 

— Ar negali kažkur būti daugiau nežinomų paveldėtojų? 

— Abejoju. Bet iš kur galiu žinoti? Niekad nė sapnuot nesapna- 
vau jį turint dar vieną įpėdinę, ir mintis palikti jai viską — tai man 
visai nesuvokiama. Mudu su Trojumi valandų valandas kalbėdavomės 
apie jo turtą ir kaip šį padalyti. 

— Kaip mes ją surasime“ 

— Nežinau. Apie tai dar negalvojau. 

Džošui: GRįžuSs, „Stafordo juridinė firma“ ūžte ūžė. Pagal Va- 
šingtono standartus, ji laikyta maža — iš viso šešiasdešimt teisininkų. 
Džošas buvo jos steigėjas ir pagrindinis partneris. Tipas Durbanas ir 
kiti keturi vadinti partneriais, o tai reiškė, jog kartkartėmis Džošas 
juos išklausydavo ir dalijosi šiokiu tokiu pelnu. Trisdešimt metų tai 
buvo nesiskaitanti su žaidimo taisyklėmis bylinėjimosi firma, bet ar- 
tėdamas prie šešiasdešimties Džošas praleisdavo mažiau laiko teismo 
salėse, o daugiau — prie savo užversto popieriais rašomojo stalo. Būtų 
galėjęs turėti šimtą teisininkų, jeigu norėtų buvusių senatorių, lobistų 
ir priežiūros analitikų — įprastos K. A.* šutvės. Bet Džošas mėgo bylų 
nagrinėjimus ir teismo sales, tad samdė tik jaunus bendradarbius, ku- 
rie jau buvo dalyvavę bent dešimtyje prisiekusiųjų teismų. 

Vidutinė teisminių bylų advokato karjeros trukmė — dvidešimt 
penkeri metai. Pirmas širdies priepuolis tuos bylininkus paprastai 
sulėtina, kad bent kiek padelstų. Džošas išvengė pervargimo prižiū- 
rėdamas aibę pono Felano teisinių reikalų — dėl vertybinių popierių, 
antimonopolinių įstatymų, įdarbinimo, firmų susijungimų ir dešimčių 
asmeninių dalykų. 

Erdvaus jo kabineto priimamajame laukė trys komandos bendra- 
darbių. Kol nusivilko paltą ir įsitaisė prie rašomojo stalo, dvi sekreto- 
rės jam vis kaišiojo memorandumus ir telefonu paliktus pranešimus. 

— Kuris iš jų svarbiausias? — paklausė jis. 

— Manau, šis, — atsakė viena sekretorė. 

Žinutė buvo nuo Harko Gečio — su tuo žmogumi pastarąjį 
mėnesį Džošas kalbėjęsis bent po tris kartus per savaitę. Jisai surinko 
numerį, ir Harkas tučtuojau atsiliepė. Juodu greitai apsikeitė manda- 
gybėmis, ir Harkas ėjo tiesiai prie reikalo. 

— Klausykite, Džošai, ar įsivaizduojate, kaip šeimyna mane 
mygia“ 

— Kurgi ne. 

— Jie nori pamatyti tą prakeiktą testamentą, Džošai. Bent jau 
nori žinoti, kas jame parašyta. 


* Kolumbijos apygarda — federalinė apygarda, į kurią išskirta JAV sostinė Vašingtonas 
su priemiesčiais. 

Kiti keli sakiniai bus svarbiausi, ir Džošas kruopščiai jiems ren- 
gėsi. 

— Ne taip sparčiai, Harkai. 

Nedidelė pauzė, paskui: 

— Kodėl? Koks reikalas? 

— Ta savižudybė vis neduoda man ramybės. 

— Ką?! Ką norite tuo pasakyti? 

— Klausykite, Harkai, kaip Žmogus gali būti sveiko proto vos 
kelias sekundes prieš nušokdamas myriop? 

Suirzęs Harko balsas paaukštėjo oktava, ir žodžiuose nuskambė- 
jo dar daugiau nerimo. 

— Betgi jūs girdėjote mūsų psichiatrus. Po šimts, jie įrašyti į 
juostelę. 

— Arjie tebesilaiko savo nuomonių, atsižvelgiant į savižudybę? 

— Velniai rautų, dargi kaip! 

— Ar galite tai įrodyti? Čia man reikia pagalbos, Harkai. 

— Džošai, praeitą vakarą mes vėl pasitikrinome savuosius tris 
smegenų sunkikus. Kamantinėjome prisispyrę, ir jie laikosi savo, nors 
tu kažin ką. Kiekvienas pasirašė raštiškus aštuonių puslapių, notaro 
patvirtintus parodymus, prisiekdami visišką pono Felano psichinį 
veiksnumą. 

— Galiu pamatyti tuos parodymus? 

— Tuojau pat atsiųsiu jums kurjeriu. 

— Prašom, padarykite tai. — Džošas padėjo ragelį ir nusišyp- 
sojo — niekam konkrečiai. Į kabinetą buvo atlydėtos trys komandos 
bendradarbių, gabių ir bebaimių jaunų teisininkų. Jie susėdo aplink 
raudonmedžio stalą viename kabineto kampe. 

Džošas ėmėsi glaustai apibendrinti Trojaus rankraštinio testa- 
mento turinį ir veikiausiai iš šio kilsiančias problemas. Pirmai ko- 
mandai jis paskyrė svarbų veiksnumo parašyti testamentą klausimą. 
Džošui rūpėjo laikas — tarpsnis tarp proto šviesumo ir beprotybės. 
Norėjo gauti analizę kiekvienos, netgi tolimai besisiejančios bylos, kai 
testamentą pasirašė žmogus, laikytas pamišėliu. 

Antrai komandai pavesta tyrinėti rankraštinius testamentus, 
konkrečiai — kaip geriausiai galima juos pulti ir ginti. 

Likęs vienas su trečia komanda, Džošas nusiramino ir atsisėdo. Šie 
— patys laimingieji, nes negaus sėdėti tris kitas dienas bibliotekoje. 

— Jūs turite surasti asmenį, kuris, įtariu, nenori būti surastas. 

Jis pasakė jiems, ką žinąs apie Reičelę Lein. Nedaug. Dosjė iš Tro- 
jaus rašomojo stalo suteikė mažai informacijos. 

— Pirma, patyrinėkite „Pasaulio genčių misijas“. Kas jie tokie? 
Kaip veikia? Kaip pasirenka žmones? Kur šiuos siunčia? Viską. Antra, 
K. A. esama puikių buvimo vietos išaiškintojų, buvusių FTB agentų 
ir kitų, dirbusių vyriausybei, kurių specialybė — surasti dingusius 
žmones. Atrinkite du geriausius, ir rytoj nuspręsime. Trečia, Reičelės 
motina, dabar mirusi, buvo pavarde Evelina Kaningem. Nagi, drauge 
sudarykime jos biografiją. Mes darome prielaidą, kad ji ir ponas Fela- 
nas turėjo meilės nuotykėlį, iš kurio gimė vaikas. 

— Darome prielaidą? — paklausė vienas bendradarbis. 

— Taip. Nieko negalima priimti už tikra. 

Atleidęs juos, jis nuėjo į salę, kur Tipo Durbano buvo sukviesta 
nedidukė spaudos konferencija. Be televizijos kamerų — tik spaus- 
dintinė žiniasklaida. Koks tuzinas reporterių nekantraudami sėdėjo 
aplinkui stalą, ant jo mėtėsi magnetofonai ir mikrofonai. Reporteriai 
buvo iš stambiųjų laikraščių ir žinomų finansinių leidinių. 

Prasidėjo klausimai. Taip, būta paskutinės minutės testamento, 
bet jis negalįs atskleisti jo turinio. Taip, būta autopsijos, bet jis negalįs 
apie ją kalbėti. Kompanija veiks kaip veikusi, be jokių permainų. Jis 
negalįs kalbėti apie tai, kas būsią nauji savininkai. 

Nieko nenustebino, kai paaiškėjo, kad šeimos skyrusios dieną 
privatiems pokalbiams su reporteriais. 

— Sklinda stiprus gandas, kad ponas Felanas paskutiniuoju testa- 
mentu padalija savo turtą šešiems savo vaikams. Galite tai patvirtinti 
ar paneigti? 

— Negaliu. Tai tik gandas. 

— Ar jis nemerdėjo nuo vėžio? 

— Tatai vestų prie autopsijos, o aš negaliu jos komentuoti. 

— Esame girdėję, kad psichiatrų konsiliumas ištyrė jį netrukus 
prieš mirtį ir paskelbė sveiko proto. Galite tai patvirtinti? 

— Taip, — linktelėjo Stafordas, — tai tiesa. 

Tad kitas dvidešimt minučių jie pešiojo po trupinėlį ir kaman- 
tinėjo apie psichiatrinį tyrimą. Džošas laikėsi tvirtai, tik sutikdamas, 
kad ponas Felanas „atrodė“ esąs sveiko proto. 

Finansiniams reporteriams reikėjo skaičių. Kadangi „Felano 

grupė“ — privati kompanija, labai tvirtai valdoma, informacija visada 
buvusi sunkiai prieinama. Čia pasitaikė proga kiek praverti duris ar 
bent taip jie manė. Bet Džošas pateikė jiems mažai. 

Po valandos atsiprašė ir sugrįžo į savo kabinetą, kur sekretorė 
pranešė, kad skambinę iš krematoriumo. Pono Felano palaikai pa- 
ruošti sudeginti. 


Tr DŽEI GYDĖSI PAGIRIAS iki vidudienio, paskui išlenkė alaus ir 
nusprendė, kad metas mažumėlę pasijudinti. Paskambino pagrindi- 
niam savo advokatui pasitikrinti einamosios dalykų padėties, ir šis 
įspėjo jį būti kantriam. 

— Tai šiek tiek užtruks, Ti Džei, — pasakė teisininkas. 

— Galbūt aš nenusiteikęs laukti, — atkirto Ti Džei plyštančia 
galva. 

— Duokit tam kelias dienas. 

Ti Džei trenkė telefono ragelį ir nuėjo į savo kooperatinio buto 
gilumą, kur, laimė, jam nepasisekė aptikti žmonos. Jau buvo tris kartus 
susikivirčiję, o dar tik vidudienis. Galbūt ji išėjusi pavaikštinėti po krau- 
tuves, išleisti dalelę jo naujojo turto. Krautuvės dabar jam neberūpėjo. 

— Senas ožys miręs, — garsiai ištarė jis. Aplinkui nieko nebuvo. 

Du jo vaikai šiuo metu koledže, už jų mokslą apmoka Lilijana, 
kuri dar turėjo šiek tiek pinigų, išsikovotų iš Trojaus per skyrybas 
prieš dešimtis metų. Taigi Ti Džei gyveno vienas su Bife, trisdešimt- 
mete išsiskyrėle, kurios du maži vaikai liko su tėvu. Bifė turėjo licen- 
ciją prekiauti nekilnojamuoju turtu ir pardavinėjo jaunavedžiams 
mielus namukus gyvenimo pradžiai. 

Jis atsidarė dar vieną skardinėlę alaus ir stebeilijosi į viso žmo- 
gaus ūgio veidrodį koridoriuje. 

— Trojus Felanas Jaun., — pagarsino jis. — Sūnus Trojaus Felano, 
dešimto turtingiausio Amerikoje žmogaus, — kurio grynasis turtas 
sudaro vienuolika milijardų, — jau mirusio, pergyvento savo mylinčių 
žmonų ir mylinčių vaikų, mylėsiančių jį dar labiau, kai bus patvirtintas 
testamentas. Taip! 

Šią pat akimirką jis nusprendė, kad nuo šiol ir toliau Ti Džei pra- 
vardės būsią atsikratyta ir žengsiąs per gyvenimą kaip Trojus Felanas 
Jaun. Skamba žavingai. 

Kooperatinis butas atsidavė šiokiu tokiu kvapeliu, nes Bifė ne- 
sutiko namie šeimininkauti. Pernelyg buvo užsiėmusi savo mobiliojo 
telefono skambučiais. Grindys nuklotos šiukšlių, bet sienos — plikos. 
Baldai — išsinuomoti iš kompanijos, kuri samdė teisininkus, stengda- 
masi viską atsiimti. Jis paspyrė sofą ir sušuko: 

— Atvažiuokite ir pasiimkite tą šlamštą! Netrukus aš samdysiuos 
dizainerius! 

Bemaž galėtų padegti šį būstą. Dar viena ar dvi skardinės 
alaus — ir, ko gero, jis pradėsiąs žaisti su degtukais. 

Apsirengė geriausiu savo kostiumu — pilkuoju, kuriuo vilkėjo 
vakar, kai Mielasis Nusenęs Tėtukas sėdėjo priešais psichiatrus ir 
taip nuostabiai pasirodė. Kadangi nebūsią laidotuvių, jam nereikėsią 
paskubom pulti miestan ir pirktis naujo, juodo. „Armani, štai aš atei- 
nu“, — džiugiai švilptelėjo jis, užsitempdamas kelnių užtrauktuką. 

Nors turįs BWM. Tegul ir gyvenąs skylėje, bet žmonės niekad 
to nepamatys. Tačiau pastebi automobilį, tad jis kas mėnesį vargais 
negalais sukrapštydavo po 680 dolerių išperkamosios nuomos mokes- 
čio. Atbulom manevruodamas iš automobilių aikštelės, jis keikė savo 
kooperatinį daugiabutį, vieną iš aštuoniasdešimties, išdėstytų aplinkui 
seklų baseiną perpildytoje Manaso dalyje. 

Jis užaugintas geresnėmis sąlygomis. Pirmuosius dvidešimt vie- 
nerius metus gyvenimas buvo malonus ir prabangus, o paskui jis gavo 
savąjį palikimą. Bet penki milijonai išnyko dar nesukakus trisdešim- 
ties, ir tėvas jį už tai niekino. 

Juodu įnirtingai ir nuolat kivirčydavosi. Jaunesnysis užėmė „Fe- 
lano grupėje“ įvairias pareigas, ir visos baigdavosi katastrofa. Vyres- 
nysis begalę kartų jį išvydavo. Vyresniajam kildavo kokia nors idėja 
rizikuoti, ir po poros metų ta idėja atnešdavo milijonus. Jaunesniojo 
idėjos baigdavosi bankrotu ir bylinėjimusi. 

Pastaraisiais metais kivirčai buvo beveik liovęsi. Nė katras nega- 
lėjo pasikeisti, tad juodu paprasčiausiai ignoruodavo vienas kitą. Bet 
kai pasirodė auglys, Ti Džei vėl ištiesė ranką. 

O, kokį rūmą jis pasistatysiąs! Ir jis žinojo tinkamą architek- 
tą — tokią japonę Manhatane, apie kurią perskaitęs viename žurnale. 

Per metus jis veikiausiai išsikelsiąs į Malibu, Aspeną ar Palm Byčą, kur 
galėtų puikuotis pinigais ir būti rimtai vertinamas. 

— Ką žmogui daryti su puse milijardo dolerių? — klausė save, 
lėkdamas valstijas jungiančia autostrada. — Penkiais šimtais milijonų 
neapmokestinamų dolerių, — jis pratrūko kvatotis. 

Vienas pažįstamas vadovavo „BM W-Porsche“ prekybos atstovy- 
bei, iš kurios jis nuomojosi automobilį. Jaunesnysis įžengė į demons- 
tracinę salę it pasaulio valdovas, išdidžia eigastimi ir su patenkinto 
savimi šypsena. Jei panorėtų, galėtų nusipirkti visą šią prakeiktą skylę. 
Ant prekybos agento stalo išvydo rytinį laikraštį — daili, stambiomis 
raidėmis antraštė apie jo tėvo mirtį. Sielvartas nė nesmilktelėjo. 

Iš savo kabineto iššoko komercijos direktorius, Dikis. 

— Ti Džei, man labai gaila, — pasakė jis. 

— Dėkui. — Trojus Jaunesnysis kiek susiraukė. — Žinote, jam 
dabar geriau. 

— Vis tiek užjaučiu. 

— Nekalbėkime apie tai. — Juodu įėjo į kabinetą ir uždarė duris. 

— Laikraštyje sakoma, kad prieš pat mirtį jis pasirašė testamentą. 
Ar tiesa? — paklausė Dikis. 

Trojus Jaunesnysis jau žvelgė į glotnius naujausių modelių pro- 
spektus. 

— Taip. Aš ten dalyvavau. Jis padalijo savo turtą į šešias dalis, po 
vieną kiekvienam iš mūsų, — pasakė tai nė nepažvelgdamas į ano akis, 
visai atsainiai, lyg pinigai jau būtų rankoje ir betampantys našta. 

Palengva Dikis išsižiojo ir nusileido į krėslą. Nejau staiga sėdįs 
priešais didžiulį turtą? Šis vyriokas, tas netikęs Ti Džei Felanas, dabar 
milijardierius? Kaip ir visi kiti, pažįstantys Ti Džei, Dikis manė, kad 
senis jį tikrai palikęs be nieko. 

— Bifė norėtų poršė, — pasakė Trojus Jaunesnysis, tebestudijuo- 
damas diagramas. — Raudono 911 „Carrera Turbo“ su abiem aukš- 
čiausiomis pavaromis. 

— Kada? 

Trojus Jaunesnysis piktai nužvelgė jį: 

— Dabar pat. 

— Žinoma, Ti Džei. Kaip dėl apmokėjimo? 

— Sumokėsiu už jį tuo pat metu, kai sumokėsiu už savo juodąjį, 
taip pat 911. Kiek tai bus? 

— Apie devyniasdešimt tūkstančių kiekvienas. 

— Be problemų. Kada galime atsiimti? 

— Pirma turiu juos surasti. Tai truks dieną ar dvi. Grynaisiais? 

— Be abejo. 

— Kada juos gausite? 

— Maždaug už mėnesio. Bet automobilių noriu dabar. 

Dikis sulaikė kvapą ir šiek tiek pasimuistė. 

— Klausykite, Ti Džei, negaliu taip laisvai atiduoti du naujus au- 
tomobilius be kokios nors įmokos. 

— Puiku. Tuomet mes pasiieškosime „Jaguarų . Bifė visados troš- 
ko „Jaguaro“. 

— Nagi, Ti Džei. 

— Žinote, galėčiau nusipirkti visą šią prekybos atstovybę. Galė- 
čiau tuojau pat nueiti į bet kurį banką ir paprašyti dešimties ar dvide- 
šimties milijonų, arba, kad ir kiek tai kainuotų, išsipirkti šią vietą, ir jie 
laimingi paskolintų man šešiasdešimčiai dienų. Ar suprantate tai? 

Galva Dikiui kretėjo aukštyn ir žemyn, akys susiaurėjo. Taip, jisai 
suprato. 

— Kiek jis paliko jums? 

— Pakankamai, kad galėčiau nupirkti ir banką. Tai duodate auto- 
mobilius, ar man paėjėti gatve toliau? 

— Leiskite man juos surasti. 

— Apsukruolis, — pagyrė Ti Džei. — Paskubėkite. Šiandien po- 
piet vėl pasitikrinsiu. Atsiliepkite telefonu. — Jis numetė prospektus 
Dikiui ant stalo ir išdybino iš kabineto. 


REMBLO SUPRATIMU, GEDULAS — tai dieną leisti užsirakinus sa- 
vajame pusrūsio kambarėlyje, rūkyti žolę, klausytis repo, nekreipiant 
dėmesio į tuos, kurie beldė ar šaukė. Dėl tragedijos motina leido jam 
neiti į mokyklą; po teisybei, parašė jam pateisinamąjį raštelį visai sa- 
vaitei. Jeigu jai būtų kas nors šnibžtelėjęs, būtų žinojusi, kad jo nebūta 
mokykloje mėnesį. 

Vakar, važiuojant nuo „Felano bokšto“ jo advokatas pasakęs, kad 
pinigai nueisią į patikos fondą, iki sukaksiąs aštuoniolikos ar dvidešimt 
vienerių, priklausomai nuo testamento sąlygų. Ir nors jis negalėjo prisi- 
liesti pinigų dabar, nebejotinai turįs teisę į didesnius kišenpinigius. 

Subursiąs grupę, ir iš jo pinigų jie leisią albumus. Jis turėjo drau 
gų grupėse, kurios nieko nepasiekdavo, nes neišgalėjo nuomotis stu: 
dijos laiko, bet jo būsianti kitokia. Savo grupę pavadinsiąs „Remblu“, 
nusprendė, ir jis grosiantis bosine gitara ir būsiąs pagrindinis daini- 
ninkas, kurį vaikysis merginos. Alternatyvusis rokas su stipriomis 
repo įtakomis, kažkas nauja. Kažkas, ką jis jau buvo beišradinėjąs. 

Antrame jų erdvaus namo aukšte, darbo kambaryje, Taira, jo mo- 
tina, leido dieną prie telefono, šnekučiuodamasi su draugėmis, kurios 
skambino pareikšti ne itin nuoširdžias užuojautas. Daugelis draugių 
tarškėjo ganėtinai ilgai, kad suspėtų pasiteirauti, kiek Taira galėtų pa- 
veldėti turto, bet ji nedrįso spėlioti. Ištekėjusi už Trojaus 1982-aisiais, 
dvidešimt trejų metų amžiaus, ir prieš tai pasirašiusi storą priešve- 
dybinę sutartį, numatančią jai tik dešimt milijonų ir namą skyrybų 
atveju. 

Jos poreikiai buvo tokie dideli. Draugės turėjo Bahamuose va- 
sarnamius, prisiglaudusius tykių įlankėlių paplūdimiuose, o jai teko 
tenkintis prabangiais viešbučiais. Jos pirkdavosi dizainerių sukurtus 
drabužius Niujorke, o ji rinkdavosi šiuos čia pat vietoje. Jų vaikai buvo 
išvykę į tolimas internatines mokyklas, nesimaišė po kojomis; o Rem- 
blas tūno pusrūsyje ir nenori iš ten išlįsti. 

Tikrai Trojus palikęs jai kokius penkiasdešimt milijonų. Vienas 
procentas nuo viso jo palikto turto sudarytų apie šimtą milijonų. Vie- 
nas varganas procentėlis. Kalbėdamasi telefonu su savo advokatu, ji 
paskaičiavo. 


DžiNA FELAN STRONG buvo trisdešimties ir išgyvenanti tai, kas 
išsirutuliojo į audringą santuoką su Kodžiu, antruoju vyru. Jo giminė 
buvo seni piniguočiai iš Rytų pakrantės, bet ligi šiol pinigai buvę tik 
gandai. Ji tikrai neregėjusi nė kiek jų. Kodis buvo gavęs puikų išsi- 
lavinimą — Tafto ir Dartmuto koledžai bei verslo vadybos magistro 
diplomas iš Kolumbijos universiteto — ir laikė save aiškiaregiu ko- 
mercijos pasaulyje. Jokios pareigos neįstengdavo suturėti jo vietoje. Jo 
talentai negalėjo būti varžomi kokios nors kontoros sienų. Nenorėjo, 
kad kažkokių bosų įsakymai ir užgaidos slopintų jo svajones. Kodis 
būsiąs milijardierius, žinoma, savo paties pastangomis, ir veikiausiai 
jauniausias istorijoje. 

Bet po šešerių metų drauge Kodis dar turėjo surasti sau nišą. 
Faktiškai jo nuostoliai buvo sukrečiantys. 1992-aisiais blogai sulošta 
išankstinė prekyba variu, ir tai surijo per milijoną Džinos pinigų. O 
po dvejų metų jis nusvilo su neapdraustais opcionais, kai fondų birža 
dramatiškai smigo. Džina keturiems mėnesiams jį paliko, bet sugrįžo 
pasitarusi su psichologu. Idėja su „Sniego pakuotės viščiukais“ sužlu- 
go, ir Kodis išsisuko praradęs tik pusę milijono. 

Juodu daug išleisdavo. Kaip terapijos būdą psichologas patarė 
abiem pakeliauti, tad jie pamatę pasaulio. Tai, kad buvo jauni ir tur- 
tingi, sušvelnino daug problemų, bet pinigai seko. Penki milijonai, 
kuriuos Trojus padovanojo Džinai dvidešimt pirmojo gimtadienio 
proga, susitraukė iki mažiau nei milijono, o skolos didėjo. Kai Trojus 
nušoko nuo savosios terasos, slegiantys jų santuoką sunkumai buvo 
pasiekę lūžio tašką. 

Taigi jie praleido įtemptą rytą ieškodami namų Svinks Mile — 
savo labiausiai išsvajotoje vietoje. Dienai bėgant, svajonės didėjo, ir 
per priešpiečius jie jau teiravosi namų, kainuojančių daugiau nei du 
milijonus. Antrą valandą juodu susitiko su uolia nekilnojamojo turto 
prekybos agente, pavarde Li — su pašiauštais plaukais, auksiniais Žię- 
dais ir dviem mobiliaisiais telefonais bei tviskančiu kadilaku. Džina 
prisistatė kaip „Džina Felan“, pastarąją pavardę ištardama svariai ir 
nedviprasmiškai. Matyt, Li neskaitė finansinių leidinių, nes pavardė 
nepasiekė tikslo, ir gerokai įpusėjus trečią apžiūrą Kodis gavo pasi- 
vedėti agentę į šalį ir kuštelėti tiesą apie savo uošvį. 

— Tas turtuolis, kuris nušoko? — nustebo Li, prisidengdama del- 
nu burną. Džina apžiūrinėjo koridoriuje sieninę spintą su įmontuota 
į ją nedidele sauna. 

Kodis liūdnai linktelėjo. 

Temstant juodu žvelgė į tuščią namą, įkainotą keturiais su puse 
milijono, ir galimi pirkėjai rimtai svarstė pateikti pasiūlymą. Li retai 
matydavo tokius turtingus klientus, ir šie įvarė jai karštinę. 


REKSAS, KETURIASDEŠIMT KETVERIŲ, Ti Džei brolis, Trojaus mir- 
ties momentu buvo vienintelis iš jo vaikų įklimpęs į baudžiamąją bylą. 
Visos jo bėdos kilo iš vieno banko, kuris sužlugo, po to pašėlusiai įsi- 
sukus įvairiems teisiniams ieškiniams bei tyrimams. Banko tikrintojai 
ir FTB trejus metus vykdė gana įnirtingus tyrimus. 

Kad galėtų finansuoti savo gynybą ir prabangią gyvenseną, Rek- 
sas nusipirko vieno Žmogaus, nukauto per susišaudymą revolveriais, 
dalį palikto turto — virtinę topleso barų ir striptizo klubų Fort Loder- 
deilo rajone. Nuogybių verslas buvo pelningas; apyvarta visada ėjosi 
gerai ir lengvai sekėsi nusigriebti šlamančiųjų. Nors ir nebuvo atvirai 
godus, jis kas mėnesį įsidėdavo kišenėn apie dvidešimt keturis tūks- 
tančius neapmokestintų dolerių, apytikriai po keturis tūkstančius nuo 
kiekvieno iš savo šešių klubų. 

Klubai buvo valdomi Amberos Rokvel vardu — jo žmonos ir 
buvusios striptizo šokėjos, kurią pirmąsyk pastebėjo besisukiojančią 
apie strypą. Po teisybei, visos jo lėšos buvo jos vardu, ir tatai jam kėlė 
nemažai nerimo. Su drabužiais ir be makiažo bei įmantrių batų, jų 
sluoksniuose Vašingtone Ambera dėjosi respektabilia. Mažai žmonių 
žinojo apie jos praeitį. Bet širdyje ji buvo kekšė, ir dėl to fakto, kad jai 
priklauso viskas, vargšas Reksas kentė daug bemiegių naktų. 

Tėvo mirties momentu Rekso pečius buvo užgulę per septynių 
milijonų vertės turto arešto orderių ir sprendimų, kad būtų galima 
patenkinti kreditorių, verslo partnerių ir banko investuotojų reika- 
lavimus. Ir suma augo. Tačiau sprendimai likdavo neįgyvendinami, 
nes nebuvo nieko, ką kreditoriai galėtų paimti. Reksas neturėjo iš- 
teklių; jam niekas nepriklausė, netgi automobilis. Juodu su Ambera 
nuomojosi kooperatinį butą ir vienodus ševrolė „Corvette“ — visa 
dokumentacija jos vardu. Klubai ir barai priklausė vienai neapmo- 
kestinamosios zonos korporacijai, organizuotai Amberos, be jokio jo 
pavardės ženklo. Reksas iki šiol buvo pasirodęs pernelyg slidus, kad jį 
būtų galima pagauti. 

Santuoka buvo tiek stabili, kiek galima tikėtis iš dviejų žmonių 
su nestabilumu praeityje. Jie labai mėgo pobūvius ir turėjo pašėlusių 
draugų — prisiplakėlių, kuriuos traukė Felano pavardė. Nepaisant 
finansinių sunkumų, gyvenimas buvo smagus. Bet Reksas baisiai 
nerimavo dėl Amberos ir jai priklausančio turto. Vienas bjaurus bar- 
nis — ir ji galėtų dingti. 

Rūpesčiai baigėsi sulig Trojaus mirtimi. Sūpuoklės pasviro, ir staiga 
Reksas atsidūrė viršuje, jo pavardė galiausiai — lobio vertės. Jis parduo- 
siąs barus ir klubus, piktdžiugišku mostu susimokėsiąs skolas, paskui 
žaisiąs su pinigais. Vienas klaidingas žingsnis, ir ji vėl šoksianti ant stalų 
su užkištais už gėdą dengiančių virvikių prakaituotais doleriais. 

Reksas praleido dieną su Harku Gečiu, savo advokatu. Jam rei- 
kėjo pinigų greitai, žūtbūtinai, tad mygo Getį paskambinti Džošui 
Stafordui ir paprašyti, kad šis leistų užmesti akį į testamentą. Reksas 
kūrė planus, didžius ir ambicingus planus, kaip tvarkytis su pinigais, 
ir Harkas būsiąs su juo kiekviename šio kelio žingsnyje. Jis troško val- 
dyti „Felano grupę“. Jo akcijų dalis, kad ir kokia ši būtų sudėjus su Ti 
Džei ir abiejų sesių akcijomis, tikrai užtikrintų jiems didžiumą akcijų 
su balsavimo teise. Bet gal akcijos padėtos į patikos fondą ar tiesiog 
padalytos, arba įšaldytos kokiu nors vienu iš šimto suktų būdų, kuriais 
Trojus neabejotinai džiaugtųsi iš kapo? 

— Mes privalome pamatyti tą prakeiktą testamentą! — visą die- 
ną šūkavo jis Harkui Gečiui. Harkas nuramino jį ilgais priešpiečiais ir 
geru vynu, paskui ankstyvą popietę juodu persimetė į škotišką viskį. 
Užvažiavusi Ambera aptiko juos abu girtus, bet nesupyko. Dabar Rek- 
sas niekaip nepajėgtų jos supykdyti. Mylėjo jį labiau nei kada nors 
anksčiau. 


“"IšVYKA Į VAKARUS BŪSIANTI maloni atvanga nuo chaoso, kurį 
sukėlė ponas Felanas savo šuoliu. Jo ranča buvo netoliese Džekson 
Houlo, Tetonuose*, kur ant žemės jau bolavo sniego pėdsakai ir buvo 
tikimasi dar daugiau. Ką pasakysianti panelė Meners, kad peleniai 
bus išbarstyti viršum sniegu padengtos žemės? Gal reikėtų palaukti 
atodrėkio? Ar vis tiek juos išbarstyti? Džošui tai buvo nė motais. Iš- 
barstysiąs juos, kad ir kokia stichinė nelaimė užgriūtų. 

Jam vis nedavė ramybės Felano paveldėtojų advokatai. Atsargūs 
jo komentarai Harkui Gečiui dėl senioko testamentinio veiksnumo 
pasiuntė per šeimas smūgines bangas, ir anos reagavo su nuspėjama 
isterija. Ir grasinimais. Išvyka bus trumpos atostogos. Jisai su Durbanu 
galės peržiūrėti parengtinio tyrimo duomenis ir numatyti savo toles- 
nių veiksmų planą. 


* Šitaip vadinama toliausiai į vakarus plytinti vienos sijų indėnų genties — tetonų — gy- 
venta sritis. 

Juodu paliko Nacionalinį oro uostą pono Felano „Gulfstream 
IV“ — lėktuvėliu, kuriuo Džošui tik sykį anksčiau buvo suteikta pri- 
vilegija skristi. Jis buvo naujausias iš viso lėktuvų parko, kainavęs tris- 
dešimt penkis milijonus ir pastaruoju metu — mėgstamiausias pono 
Felano žaislas. Užpraeitą vasarą jie skrido juo į Nicą, kur seniokas 
vaikščiojo po pliažą nuogas ir vėpsojo į jaunas prancūzaites. Džošas 
su žmona, kaip ir kiti amerikiečiai, pasiliko su drabužiais ir kaitinosi 
prieš saulę šalia baseino. 

Stiuardesė atnešė pusrytį ir išnyko galinėje virtuvėlėje, kai juodu 
paskleidė ant apvalaus stalelio popierius. Skrydis truks keturias va- 
landas. 

Priesaika sutvirtinti ir daktarų Flouvės, Žeidelio ir Teišeno 
pasirašyti paliudijimai buvo ilgi ir žodingi, gausūs nuomonių ir pa- 
sikartojimų, besitęsiančių pastraipų pastraipas ir nepaliekančių nė 
menkiausios abejonės, kad Trojus buvo sveiko, pajėgaus tvarkyti rei- 
kalus proto ir atminties. Jis buvo tiesiog nuostabus ir aiškiai suvokė ką 
darąs kelias akimirkas iki savo mirties. 

Stafordas su Durbanu perskaitė paliudijimus ir mėgavosi juose 
slypinčiu humoru. Paskelbus naująjį testamentą, šie trys, žinoma, bus 
išvyti ir pasitelkti pustuzinis kitų, kad pateiktų visokiausių niūrių ir 
šiurpių prielaidų dėl vargšo Trojaus psichinių negalių. 

O dėl Reičelės Lein, tai apie turtingiausią pasaulio misionierę 
mažai kas sužinota. Firmos nusamdyti tyrėjai įnirtingai rausė. 

Pasak ankstyvų paieškų, išsitrauktų iš interneto, centrinė „Pa- 
saulio genčių misijų“ būstinė įsikūrusi Hiustone, Teksase. Įsteigta 
1920-aisiais, ši organizacija turėjo keturis tūkstančius paplitusių po 
pasaulį misionierių, dirbančių vien tik su čiabuviais. Vienintelis jų 
tikslas ir paskirtis — skleisti Kristaus Evangeliją po visas atokiąsias 
pasaulio gentis. Akivaizdžiai Reičelė savo religinius įsitikinimus buvo 
paveldėjusi ne iš tėvo. 

Šiuo metu „Pasaulio genčių“ misionierių buvo ganomos ne 
mažiau nei dvidešimt aštuonios indėnų gentys Brazilijoje ir bent 
dešimt — Bolivijoje. Dar trys šimtai — visame likusiame pasaulyje. 
Kadangi jų nusitaikytosios gentys buvo nuošalyje ir atskirtos nuo 
šiuolaikinės civilizacijos, misionieriai būdavo nuodugniai mokomi: 
kaip išlikti gyvam, gyventi laukinėmis sąlygomis, kalbų ir medicininių 
įgūdžių. 

Džošas labai susidomėjęs perskaitė pasakojimą, parašytą vieno 
misionieriaus, kuris septynerius metus pragyveno stoginėje, džiun- 
glėse, stengdamasis išmokti ganėtinai primityvios genties kalbos, kad 
gebėtų bendrauti. Indėnai turėję su juo mažai reikalų. Šiaip ar taip, 
jis buvo baltasis žmogus iš Misūrio, su kuprine atsibastęs į jų kaimelį 
ir ginkluotas žodžių atsarga, tesiribojančia „sveiki“ ir „dėkui“. Jeigu 
jam reikėdavo stalo, susikaldavo pats. Jeigu reikėdavo maisto — su- 
simedžiodavo. Praėjo penkeri metai, kol indėnai ėmė juo pasitikėti. 
Jau buvo gerokai įpusėjęs ten šeštuosius metus, kai papasakojo jiems 
pirmąją Biblijos sakmę. Jis buvo parengtas turėti kantrybės, megzti 
ryšius, mokytis kalbos bei kultūros ir pamažu, labai pamažu pradėjo 
skleisti Bibliją. 

Gentis turėjo mažai sąlyčio su išoriniu pasauliu. Per tūkstantį 
metų gyvenimas ten buvo menkai tepasikeitęs. 

Koks žmogus galėtų turėti pakankamai tikėjimo ir pasiaukojimo 
atsižadėti šiuolaikinės visuomenės ir įžengti į tokį priešistorinį pa- 
saulį? Tas misionierius rašė, kad indėnai nepripažino jo saviškiu, kol 
nesuprato, kad nepaliksiąs jų. Jis pasirinko gyventi su jais — amžinai. 
Mylėjo juos ir troško būti tarp jų savas. 

Taigi Reičelė gyvena trobelėje ar stoginėje, miega savadarbėje 
lovoje, gaminasi maistą ant laužo ir valgo tai, ką pati užsiauginusi, 
pagavusi spąstais ar sumedžiojusi, moko Biblijos sakmių vaikus, o 
Evangelijos — suaugusiuosius ir nieko nežino apie pasaulio įvykius, 
nerimastis bei įtampas, ir tikrai šie jai nė kiek nerūpi. Esanti labai pa- 
tenkinta. Ją palaiko tikėjimas. 

Atrodė mažne žiauru ją trikdyti. 

Perskaitęs tą pačią medžiagą, Durbanas tarė: 

— Ko gero, niekad jos nesurasime. Nei telefonų, nei elektros. Po 
šimts, turi pėsčiomis ropštis per kalnus, kad prisikastum iki tų žmo- 
nių. 

— Nėra kito pasirinkimo, — atsiduso Džošas. 

— Ar mes susisieksime su „Pasaulio gentimis“? 

— Vėliau šiandien. 

— Ką jiems pasakysime? 

— Nežinau. Bet nepasakysi jiems, kad ieškai vienos jų misionie- 
rės, nes ši ką tik paveldėjo vienuolika milijardų dolerių. 

— Vienuolika milijardų iki atskaitant mokesčius. 

— Ir po to liks gražutė suma. 

— Tad ką jiems pasakysime? 

— Pasakysime, kad iškilęs skubus teisinis reikalas. Tai ganėtinai 
neatidėliotina, ir mums būtina pasikalbėti su Reičele akis į akį. 

Sudūzgė vienas iš fakso aparatų lėktuvo salone, ir ėmė slink- 
ti pranešimai. Pirmasis atėjo nuo Džošo sekretorės — su rytinių 
skambučių sąrašu, beveik visi jie buvo Felano paveldėtojų advokatų. 
Du — reporterių. 

Savo raportus siuntė bendradarbiai, pateikdami pirminius ty- 
rimo dėl įvairių čia pritaikytinų Virdžinijos įstatymų aspektų rezul- 
tatus. Su kiekvienu Džošo ir Durbano perskaitytu puslapiu senojo 
Trojaus paskubom pakrevezotas testamentas darėsi vis stipresnis ir 
stipresnis. 

Priešpiečiams patiekė lengvų sumuštinių ir vaisių — vėl aptarna- 
vo ta pati stiuardesė, kuri laikėsi salono gale ir ištaikė pasirodyti kaip 
tik tuomet, kai jų kavos puodeliai jau buvo tušti. 

Jie nusileido Džekson Houle giedru oru, gausus sniegas plūgi- 
niais valytuvais buvo sustumdytas į kilimo-tūpimo tako pakraščius. 
Išlipę iš lėktuvo, paėjėjo aštuoniasdešimt pėdų ir persėdo į „Sikorsky 
S-76C" — Trojaus mėgtąjį sraigtasparnį. Po dešimties minučių juodu 
jau kybojo virš jo numylėtosios rančos. Stiprus vėjas kratė sraigtas- 
parnį, ir Durbanas išblyško. Džošas atstūmė — pamažu ir gana baugš- 
čiai — dureles, ir šaižus vėjas bloškė jam į veidą. 

Pilotas sukiojosi dviejų tūkstančių pėdų aukštyje, kol Džošas iš 
nedidelės juodos urnos išpylė pelenus. Vėjas kaipmat išblaškė šiuos į 
visas puses, tad Trojaus palaikai išnyko dar gerokai nepasiekę sniego. 
Ištuštinęs urną, Džošas įtraukė savo sustingusią ranką atgal į kabiną ir 
užtrenkė dureles. 

Namas buvo faktiškai rąstų troba, suręsta iš ganėtinai daug ma- 
syvios medienos, kad atrodytų kas nors tokio panašaus į kaimišką pir- 
kią. Tačiau vienuolikos tūkstančių kvadratinių pėdų ploto tatai buvo 
bet kas, tik ne troba. Trojus namą buvo nusipirkęs iš vieno aktoriaus, 
kurio karjera krypo į saulėlydį. 

Vyresnysis liokajus velvetine apranga paėmė iš jų krepšius, o 
kambarinė sutaisė kavos. Kol Džošas skambino į kontorą, Durbanas 
grožėjosi ant sienų kabančiomis medžioklės trofėjų iškamšomis. Židi- 
nyje ūžė ugnis, ir virėjas pasiteiravo, ko juodu pageidautų pietums. 

BENDRADARBIS BUVO PAVARDE Montgomeris, vyriokas, turintis 
ketverių metų stažą, kruopščiai paties pono Stafordo pasirinktas. Jis 
penkis kartus pasiklydo plačiai išsidriekusiame Hiustone, kol surado 
„Pasaulio genčių misijų“ būstinę, nukištą į vieno penkiaaukščio pa- 
stato cokolinį aukštą. Jis pastatė aikštelėje išsinuomotą automobilį ir 
pasitaisė kaklaraištį. 

Du kartus buvo pasikalbėjęs telefonu su ponu Trilu, ir, nors apie 
valandą vėlavo į sutartą susitikimą, regis, tai buvo nesvarbu. Ponas 
Trilas pasirodė esąs mandagus ir švelniakalbis, bet ne itin linkęs pa- 
gelbėti. Juodu apsimainė, kaip priklauso, įžanginėmis frazėmis. 

— Taigi kuo galiu jums padėti? — paklausė Trilas. 

— Man reikia kai kurios informacijos apie vieną iš jūsų misionie- 
rių, — pasakė Montgomeris. 

Trilas linktelėjo, bet nieko neatsakė. 

— Apie Reičelę Lein. 

Akys ėmė klaidžioti, lyg jis bandytų ją prisiminti. 

— Pavardė ničnieko man nesako. Juk mes turime besidarbuojan- 
čius keturis tūkstančius žmonių. 

— Ji dirba šalia Brazilijos ir Bolivijos pasienio. 

— Ką jūs žinote apie ją? 

— Ne kažkiek. Bet mums reikia ją surasti. 

— Kuriam tikslui? 

— Tai teisinis reikalas, — pasakė Montgomeris, kaip tik tiek už- 
delsęs, kad nuskambėtų įtartinai. 

Trilas susiraukė ir prisispaudė alkūnes prie krūtinės. Nežymi jo 
šypsenėlė išnyko. 

— Koks nors nemalonumas? — paklausė jis. 

— Ne. Bet reikalas ganėtinai neatidėliotinas. Mums reikia ją pa- 
matyti. 

— Negalite nusiųsti laiško ar paketo? 

— Deja, ne. Būtina jos pagalba, taip pat ir parašas. 

— Manau, tai konfidencialu. 

— Labai. 

Kažkas spragtelėjo, ir suraukta Trilo kakta šiek tiek išsilygino. 

— Atleiskite, aš minutėlę. — Jis dingo iš kabineto, palikdamas 

Montgomerį apžiūrinėti spartietišką apstatymą. Vienintelį dekorą su- 
darė indėnų vaikų padidintų fotografijų rinkinys ant sienų. 

Sugrįžo Trilas visai pasikeitęs — formalus, nesišypsantis ir ne- 
linkęs bendradarbiauti. 

— Apgailestauju, pone Montgomeri, — pasakė nesisėsdamas. — 
Negalėsime jums padėti. 

— Ji Brazilijoje? 

— Atleiskite. 

— Bolivijoje? 

— Atleiskite. 

— Ar išvis ji gyva? 

— Negaliu atsakinėti į jūsų klausimus. 

— Nieko? 

— Nieko. 

— Galėčiau pasikalbėti su jūsų bosu ar vadovu? 

— Žinoma. 

— Kur jis? 

— Dangyje. 


Po PIETŲ — sultingo kepsnio grybų padaže — DDžošas Stafordas 
ir Tipas Durbanas perėjo į poilsio kambarį, kur ūžė židinys. Kitas lio- 
kajus, meksikietis su krakmolytu švarkeliu ir apretuotais džinsais, at- 
nešė jiems labai seno, gryno salyklinio škotiško viskio iš pono Felano 
bariuko. Paprašyta kubietiškų cigarų. Iš tolimo stereofoninio grotuvo 
Pavarotis giedojo kalėdines giesmes. 

— Man kilo mintis, — pasakė Džošas stebėdamas ugnį. — Mums 
reikia ką nors pasiųsti, kad surastų Reičelę, tiesa? 

Klausimas užklupo Tipą betraukiantį ilgą cigaro dūmą, tad jis tik 
linktelėjo. 

— Ir mes negalime pasiųsti bet ką. Tai turi būti teisininkas, toks, 
kuris gebėtų paaiškinti teisinę reikalo pusę. Ir dėl slaptumo — būtinai 
kas nors iš mūsų firmos. 

Pilnais dūmų žandais, Tipas tik linksėjo. 

— Tad ką pasiųsime? 

Tipas pamažėle iškvėpė — vienu metu ir per burną, ir per nosį. 
Dūmai susirangė jam apie veidą ir nuplaukė aukštyn. 

— Kiek laiko tai užtruks? — pagaliau paklausė jis. 

— Nežinau, bet kelionė bus netrumpa. Brazilija — didelė šalis, 
beveik tokia pat didelė kaip žemutiniosios keturiasdešimt aštuonios*. 
Ir mes kalbame apie džiungles ir kalnus. Tie žmonės tokie atkampūs, 
jog niekad nėra regėję automobilio. 

— Aš nevykstu. 

— Mes galime nusamdyti vietinius gidus ir panašiai, bet vis tiek 
tai, ko gero, užtruktų apie savaitę. 

— Ar ten nėra kanibalų? 

— Ne. 

— Anakondų? 

— Ramiau, Tipai, tu nevažiuoji. 

— Dėkui. 

— Bet supranti problemą, tiesa? Mes turime šešiasdešimt teisi- 
ninkų, visi pluša kaip velniai, užsivertę darbais tiek, jog bemaž pra- 
noksta firmos pajėgumus. Niekas iš mūsų negali staiga viską mesti ir 
keliauti surasti tą moterį. 

— Pasiųsk ką nors iš viduriniojo personalo. 

Džošui ši mintis nepatiko. Gurkšnojo viskį, papsėjo cigarą ir 
klausėsi, kaip spragsi židinyje ugnis. 

— Tai turi būti teisininkas, — pasakė jis bemaž pačiam sau. 

Liokajus grįžo su vėl pripildytomis taurelėmis. Pasiteiravo dėl 
deserto ir kavos, bet svečiai jau buvo sotūs. 

— O jeigu Natas? — paklausė Džošas, kai juodu vėl pasiliko 
vieni. 

Buvo aišku, kad Džošas visąlaik mąstė apie Natą, ir šitai kiek su- 
erzino Tipą. 

— Juokauji? — paklausė jis. 

— Ne. 

Kurį laiką juodu svarstė mintį pasiųsti Natą, kiekvienas įveik- 
damas pradinius prieštaravimus ir būgštavimus. Natas O'Railis buvo 
partneris, dirbęs kartu jau dvidešimt trejus metus, šiuo metu užda- 
rytas viename reabilitacijos centre Mėlynosios Keteros kalnuose** į 


* Šitaip kartais vadinama pagrindinė JAV dalis, sudaryta iš 48 valstijų, be Aliaskos ir 
Havajų. 
** Apalačų kalnų grandinė, nusitęsianti nuo pietinės Pensilvanijos iki šiaurinės Džordžijos. 

vakarus nuo K. A. Per pastaruosius dešimt metų jis buvo dažnas rca 
bilitacijos įstaigų klientas, kaskart atsikratydamas alkoholizmo, įvcik-- 
damas žalingus įpročius, priartėdamas prie aukštesniosios galybės“, 
gerindamas savo įdegį bei teniso techniką ir pasižadėdamas visiems 
laikams atsikratyti savo priklausomybių. Ir nors prisiekinėjo daugiau 
nebegersiąs, į patį dugną nebenugrimsiąs, kaskart nuopuolis būdavo 
dar sunkesnis. Dabar, keturiasdešimt aštuonerių, jis buvo žlugęs, du- 
syk išsiskyręs ir vėl apkaltintas pajamų mokesčių vengimu. Jo ateities 
tikrai nepavadinsi šviesia. 

— Regis, kažkada jo būta žmogaus, mėgusio aktyvų poilsį gam- 
toje? — paklausė Tipas. 

— O taip. Nardymas su akvalangu, kopimas į uolas — visi tie 
beprotiški dalykai. Paskui jis ėmė slysti žemyn ir neveikė nieko kita, 
tik dirbo. 

Slysti jis pradėjo įpusėjęs ketvirtą dešimtį, maždaug tuo metu, kai 
įstengė pasiekti įspūdingą virtinę stambių nuosprendžių aplaidiems 
daktarams. Natas O'Railis tapo žaidimo dėl medikų klaidų žvaigžde 
ir taip pat pradėjo smarkiai gerti bei vartoti kokainą. Nepaisė šeimos 
ir tapo apsėstas savo priklausomybių — stambiems nuosprendžiams, 
svaigalams ir kvaišalams. Jis kažkaip subalansuodavo visus, bet nuolat 
svyravo ant katastrofos krašto. Paskui pralaimėjo bylą ir pirmą sykį 
nupuolė prarajon. Firma paslėpė jį viename dizainerių kurorte, iki pa- 
kankamai išsigydė, ir vyrioko sugrįžimas buvo įspūdingas. Pirmasis iš 
keleto. 

— Kada jisai išeina iš ten? — paklausė Tipas, jau nesistebėdamas 
tuo sumanymu, kuris vis labiau ir labiau jam ėmė patikti. 

— Greitai. 

Tačiau Natas buvo tapęs tikru narkomanu. Įstengdavo išsilaikyti 
mėnesius, netgi metus be alkoholio, bet visados galiausiai ilgam už- 
gerdavo. Chemikalai suniokojo jam protą ir kūną. Jo elgesys tapo gana 
neįprastas, ir gandai apie tas keistybes šliaužojo po firmą ir galiausiai 
išplito per teisininkų paskalų tinklą. 

Beveik prieš keturis mėnesius jis buvo užsirakinęs vieno motelio 
numeryje su buteliu romo bei maišeliu tablečių — kolegų akimis, tatai 
buvęs mėginimas nusižudyti. 


* Terminas, vartojamas programose, skirtose besigydantiems nuo alkoholizmo ateistamas. 

Džošas ketvirtą kartą per dešimtį metų nukreipė jį vėl gydytis. 
— Jam tai galėtų išeiti į naudą, — pasakė Tipas. — Supranti, ku- 
riam laikui išvykti. 


TREČIĄ DIENĄ PO PONO Felano savižudybės Harkas Getis atvyko 
į savo kontorą prieš aušrą, jau pavargęs, bet nekantraudamas pradėti 
dieną. Vakar susitikęs su Reksu Felanu vėlyvų pietų, palydėtų pora 
valandų bare, kur juodu nerimavo dėl testamento ir apmetinėjo stra- 
tegiją. Bet kad ir paraudusiomis bei užbrinkusiomis akimis, skaudama 
galva jis mikliai sukinėjosi apie kavos aparatą. 

Harko valandiniai įkainiai būdavo įvairūs. Praeitais metais jis 
sutvarkė bjaurias skyrybas, paėmęs vos tik po du šimtus dolerių už 
valandą. Kiekvienam kitam potencialiam klientui nustatydavo kainą 
po tris šimtus penkiasdešimt; nors kaip tokiam ambicingam K. A. 
teisininkui tai buvo ir mažoka, bet jeigu pavykdavo juos prisivilioti 
už tris šimtus penkiasdešimt, tai tikrai galėtų honorarus išpūsti ir už- 
dirbti tiek, kiek yra nusipelnęs. Viena Indonezijos cemento kompanija 
už menką nieką jam mokėjusi po keturis šimtus penkiasdešimt už 
valandą, paskui, kai atėjo sąskaita, pabandė netesėti susitarimo. Jis 
sureguliavo vieną mirties atvejį, kur buvo nusižengta įstatymams, ir 
uždirbo trečdalį iš trijų šimtų penkiasdešimties tūkstančių. Tad, kalbai 
pasisukus į honorarus, jisai sutikdavo su viskuo. 

Harkas dirbo teismo procesų bylininku vienoje keturiasdešim- 
ties teisininkų firmoje, antrarūšiame darinyje, varginamame nuo- 
latinių vidaus nesutarimų ir kivirčų, kurie trukdė augti, ir jis troško 
atidaryti nuosavą kontorą. Beveik pusė metinių jo sąskaitų ėjo pri- 
dėtinėms išlaidoms; kaip jis tatai įsivaizdavo, pinigus priklausė įsidėti 
sau pačiam į kišenę. 

Kažkuriuo bemiegės nakties metu jis nusprendė pakelti kainą iki 
penkių šimtų už valandą ir taikyti ją savaitę atgalios. Pastarąsias šešias 
dienas jis dirbo vien prie Felano reikalo, ir dabar, kai senis miręs, pa- 
kvaišusi šio šeimyna — teisininko svajonė. 

Užvis labiausiai Harkas troško, kad testamentas būtų užginčy- 

tas — ilgos, įnirtingos kovos su gausybe teisininkų, pildančių tonas 
juridinio šlamšto. Procesas būtų nuostabus, visų dėmesį patraukiantis 
mūšis dėl vieno iš didžiausių Amerikoje palikimų, ir jo centre — Har- 
kas. Laimėti būtų gražu, bet pergalė — neesminis dalykas. Jis užkaltų 
turtą ir išgarsėtų, o tai šiuolaikinio teisininko praktikoje svarbiausia. 

Penki šimtai dolerių už valandą, šešiasdešimt valandų per savai- 
tę, penkiasdešimt savaičių per metus, tad bendrosios metinės Harko 
įplaukos sudarytų pusantro milijono. Pridėtinės išlaidos naujai kon- 
torai — nuomai, sekretorėms, techniniams darbuotojams — daugių 
daugiausia pareikalautų pusę milijono, taigi Harkas galėtų susižerti 
grynus milijoną baksų, jeigu tik paliktų savo pasigailėtiną firmą ir 
toliau gatvėje atidarytų naują. 

Nutarta. Jis paskubom išgurkė kavą ir mintyse atsisveikino su 
užgriozdintu savo kabinetu. Išsidanginsiąs nešinas Velanų aplanku ir 
galbūt vienu ar dviem kitais. Pasiimsiąs savo sekretorę, padėjėją ir pa- 
darysiąs tai nedelsiant, kol firma dar nepareiškė pretenzijų į bent kiek 
iš Felanų honorarų. 

Nuo džiugios naujut naujutėlaičio savo rizikingo Žingsnio nuo- 
jautos smarkiai mušančiu pulsu jisai sėdėjo prie rašomojo stalo ir 
mąstė apie visus būdus, kokiais galėtų pradėti karą su Džošu Stafor- 
du. Būta dėl ko nerimauti. Stafordas vis nesutiko atskleisti naujojo 
testamento turinio. Mat, atsižvelgiant į savižudybę, jis abejojo šio 
teisėtumu. Harką jau sykį išgąsdino pasikeitęs Stafordo tonas tuoj po 
tos savižudybės. O dabar Stafordas paliko miestą ir vis neatsiliepia į 
telefono skambučius. 

O, kaip jis trokšta kautis. 

Devintą jisai susitiko su Libigeile Felan IDžeter ir Mere Ros Felan 
Džekmen, dviem dukterimis iš Trojaus pirmosios santuokos. Harko 
mygiamas, susitikimą suorganizavo Reksas. Nors šiuo metu abi mo- 
terys turėjo advokatus, Harkas troško įgyti klientėmis ir jas. Daugiau 
klientų reiškė daugiau svorio prie derybų stalo ir teismo salėje, taip 
pat tai, kad jis galėtų kiekvienai iš jų pateikti sąskaitą po penkis šimtus 
už valandą, atlikdamas tą patį darbą. 

Susitikimas vyko sunkiai; nė katra moteris nepasitikėjo Harku, 
nes nepasitikėjo ir savo broliu Reksu. Ti Džei turėjo tris savo paties 
advokatus, o jų motina — dar vieną. Kodėl jos turėtų sujungti pajėgas, 
kai niekas kitas to nedaro? Kai ant kortos pastatyta tiek daug pinigų, 
ar joms nereikėtų pasilaikyti nuosavų advokatų? 

Harkas mygo, bet mažai ką laimėjo. Liko nuviltas, bet vėliau me- 
tėsi pirmyn su planais tučtuojau palikti firmą. Jis uodė pinigus. 


LiBIGEILĖ FELAN DŽETER vaikystėje buvusi maištinga: nemėgo 
Lilijanos, savo motinos, ir troško tėvo dėmesio, o jis retai užsibūdavo 
namie. Kai tėvai išsiskyrė, jai buvo devyneri. 

Sulaukusią keturiolikos Lilijana ją išsiuntė į internatinę mokyklą. 
Trojus neigiamai žiūrėjo į internatines mokyklas, lyg ką nors išmanytų 
apie vaikų auklėjimą, ir kol dukra mokėsi vidurinėje, dėjo sau nebū- 
dingas pastangas palaikyti su ja ryšius. Dažnai sakydavo jai, kad esanti 
jo numylėtinė. Mat tikrai buvo protingiausia. 

Bet jis praleido jos mokyklos baigimą ir pamiršo atsiųsti dovaną. 
Vasarą prieš koledžą ji svajojo, kaip jį įskaudinti. Pabėgo į Berklį neva 
studijuoti viduramžių airių poezijos, bet iš tikrųjų ketino studijuoti 
labai mažai, jeigu tik išvis ketino. Trojui nepatiko jos sumanymas stu- 
dijuoti kažkur Kalifornijoje, ypač tokiame radikalių pažiūrų studentų 
miestelyje. Vietnamas buvo besibaigiąs. Studentai laimėjo, ir stojo 
metas švęsti pergalę. 

Ji lengvai nuslydo į kvaišalų ir nerūpestingo sekso kultūrą. Gyve- 
no triaukščiame name kartu su grupe įvairių rasių, lyčių ir seksualinių 
pomėgių studentų. Kombinacijos keisdavosi kas savaitę, taip pat ir 
skaičiai. Jie vadino save komuna, bet nebuvo nei struktūros, nei tai- 
syklių. Pinigai nesudarė problemų, nes daugelis buvo kilę iš turtingų 
šeimų. Libigeilė paprasčiausiai buvo žinoma kaip turtingų tėvų vaikas 
iš Konektikuto. Tuo metu Trojaus turtas siekė tik apie šimtą milijonų. 

Pasižymėdama avantiūrizmo jausmu, ji stūmėsi kvaišalų grandi- 
ne, iki pateko heroino įtakon. Juo aprūpindavo vienas džiazo būgni- 
ninkas, vardu Tinas, kuris kažkokiu būdu apsigyveno komunoje. Tinas 
turėjo netoli keturiasdešimties, buvo išmestas iš vidurinės mokyklos 
Mertfyje, ir nė vienas tiksliai nežinojo, kaip ir kada jis tapo jų grupės 
nariu. Niekam ir nerūpėjo. 

Libigeilė pakankamai išsivalė nuo narkotikų, kad savo dvidešimt 
pirmajam gimtadieniui — visiems Felanų vaikams ta diena būdavo 
nuostabi, nes tuomet seniokas įteikdavo Dovaną — pajėgtų nukeliauti 
į rytus. Trojus nelaikė tinkama steigti patikos fondus savo vaikams. 
Jeigu tie nesugebėjo susitupėti iki dvidešimt vienerių, tai kodėl jais 

toliau pasitikėti? Patikos fondams reikia valdytojų ir teisininkų, taip 
pat gauni nuolatos kovoti su gavėjais, kurie nemėgsta, kad nuosavi pi- 
nigai būtų jiems dalijami buhalterių. Duok jiems pinigus, samprotavo 
Trojus, ir tegul plaukia sau arba skęsta. 

Dauguma Felanų sparčiai nuskendo. 

Trojus Felanas praleido jos gimtadienį. Buvo išvykęs kažkur su 
reikalais į Aziją. Tuo metu jis buvo jau gerokai pasistūmėjęs savo ant- 
rojoje santuokoje — su Džene. Rokis ir Džina buvo mažiukai, o jis 
visai nustojęs domėtis savo pirmąja šeima. 

Libigeilė jo nepasigedo. Tvarkyti reikalus dėl Dovanos baigė tei- 
sininkai, ir savaitę ji apkvaišusi gulėjo su Tinu viename prabangiame 
Manhatano viešbutyje. 

Pinigų užteko beveik penkeriems metams — laikotarpiui, į kurį 
įėjo dvejetas vyrų, daugybė sugyventinių, du areštai, trys ilgos izolia- 
cijos detoksikacijos centruose ir automobilio avarija, vos nenusinešusi 
jos kairės kojos. 

Dabartinis jos vyras — buvęs baikeris, su kuriuo susipažino rea- 
bilitacijos centre. Jisai svėrė 320 svarų ir nešiojo ilgą, smulkiai garba- 
notą, krintančią ant krūtinės barzdą. Buvo žinomas Dyglio vardu. Kad 
ir kaip būtų keista, evoliucionavo į padorų žmogų. Jis kalė spintutes 
dirbtuvėlėje už kuklaus jų namo Baltimorės Lutervilio priemiestyje. 


LiBIGEILĖS ADVOKATAS buvo susiglamžęs vyriokas, toks Volis 
Braitas, ir palikusi Harko kabinetą ji iškart nudrožė į jo kontorą, kur 
išsamiai viską papasakojo. Tarp teisininkų Volis buvo smulki Žuve- 
lė — Betesdos rajono autobusų stotelėse reklamavosi galįs prasukti 
greitas skyrybas. Jis tvarkė vienas iš Libigeilės skyrybų ir metus laukė 
atlygio už jas. Bet jis buvo jai kantrus. Šiaip ar taip, juk viena iš Felanų. 
Ji būsianti jo bilietas į solidžius honorarus, kurių jam iki šiol taip ir 
nepavykdavo pelnyti. 

Prie jos Volis paskambino Harkui Gečiui ir įsileido telefonu į 
karštą ginčą, kuris šėlo penkiolika minučių. Jis trypčiojo aplinkui ra- 
šomąjį stalą mosikuodamas rankomis ir šūkaudamas nešvankybes. 

— Dėl savo klientės aš užmušiu! — vienu momentu jis užsiulo, ir 
Libigeilei tai padarė didelį įspūdį. 

Baigęs švelniai palydėjo ją iki durų ir pabučiavo į skruostą. Gilos 

tė, plekšnojo ir bruzduliavo aplinkui. Rodė jai dėmesį, kokio troškusi 
visą gyvenimą. Kaip moteris ji atrodė nebjauriai — šiek tiek apkūnoka 
ir su ryškėjančiomis sunkaus gyvenimo žymėmis, bet Volis matė ir kur 
kas prastesnių. Miegojo su kur kas prastesnėmis. Pasitaikius progai, 
galėtų pabandyti. 


NEAUKŠTĄ KALNĄ DENGĖ šeši coliai ką tik iškritusio sniego, kai 
Natą pažadino jaudinantys Šopeno garsai, prasisunkiantys pro sienas. 
Praeitą savaitę buvo Mocartas. Užpraeitą — jis neprisiminė kas. Vival- 
dis buvo netolimoje praeityje, bet didžiuma jos skendėjo ūkuose. 

Kaip ir kiekvieną rytą bemaž keturis mėnesius, Natas nuėjo prie 
lango ir žvelgė į priešais, trim tūkstančiais pėdų žemiau, plytintį Še- 
nandoa slėnį. Šis irgi buvo padengtas baltuma, ir Natas prisiminė, kad 
jau beveik Kalėdos. 

Kalėdoms jisai suspės išeiti. Jie — daktarai ir Džošas Stafor- 
das — tiek jam pažadėjo. Pagalvojo apie Kalėdas ir nuliūdo. Ne taip 
seniai kai kurios iš jų būdavusios mielos, kai vaikučiai dar buvo maži 
ir gyvenimas stabilus. Bet vaikų nebėra — jie arba užaugo, arba buvo 
pasiimti motinų, ir Natas mažiausiai troško dar vienų Kalėdų kokiame 
nors bare su kitais nelaimingais prasigėrėliais, traukiančiais giesmes ir 
apsimetančiais, kad jiems linksma. 

Slėnis driekėsi baltas ir tykus, toli toli apačioje it skruzdės slinko 
keli automobiliai. 

Jis turėjo dešimt minučių medituoti — ar malda, ar jogos pra- 
timais, kurių jį bandė išmokyti Volnat Hile. Vietoj to jis atliko pritūpi- 
mus, o paskui išėjo į baseiną paplaukioti. 

Pusryčiams buvo juoda kava ir karšta bandutė. Jis valgė kartu su 
Serdžiju, savo konsultantu/psichoterapeutu/guru. Ir pastaruosius ke- 
turis mėnesius Serdžijas taip pat buvo jo geriausias draugas. Jis viską 
žinojo apie nelaimingą Nato O Railio gyvenimą. 

— Šiandien turite svečią, — pasakė Serdžijas. 

— Ką tokį? 

— Poną Stafordą. 


— Nuostabu. + 

Bet kokie kontaktai su išoriniu pasauliu buvo laukiami — pir 
miausia todėl, kad jų pasitaikydavo tiek nedaug. Džošas apsilankydavo 
kartą per mėnesį. Du kiti draugai sykį sukorė trijų valandų kelią iš K. 
A., bet abu buvo apsivertę darbais ir Natas juos suprato. 

Volnat Hile televizija buvo draudžiama — dėl alaus reklamų ir 
todėl, kad tiekoje daug laidų ir filmų buvo šlovinamas gėrimas, netgi 
kvaišalai. Dėl tų pačių priežasčių buvo neįsileidžiami populiariausi 
žurnalai. Natui tai buvo nesvarbu. Po keturių mėnesių čionai jam 
nerūpėjo, kas dedasi Kapitolyje ar Volstrite, arba Viduriniuosiuose 
Rytuose. | 

— Kada? — paklausė jis. 

— Kiek vėliau ryte. 

— Po mano mankštos? 

— Be abejo. 

Niekas neturėjo trukdyti mankštai — dviejų valandų prakaita- 
vimo, stenėjimų ir šūkavimo orgijai su sadistišku asmeniniu treneriu, 
griežto tono moteriškutės, kurią Natas dievino. 

Kai atvyko Džošas, jis ilsėjosi savo numeryje — valgė raudonąjį 
apelsiną ir vėl stebėjo slėnį. 

— Puikiai atrodai, — pasakė Džošas. — Kiek numetei svorio? 

— Keturiolika svarų, — atsakė Natas, pasiplekšnodamas per 
plokščią pilvą. 

— Labai lieknas. Gal ir man reikėtų praleisti kurį laiką čionai. 

— Tikrai rekomenduoju. Maistas visiškai be riebalų, be skonio, 
pagamintas virtuvės šefo, kalbančio su akcentu. Porcijos teuždengia 
pusę lėkštės, pora kąsnių — ir baigei. Priešpiečiai ir pietūs trunka apie 
septynias minutes, jeigu kramtysi pamažu. 

— Už tūkstantį baksų per dieną galima tikėtis puikaus maisto. 

— Ar atvežei man kokių sausainių ar dar ko nors, Džošai? Kokių 
nors lazdelių „Ahoy'* ar traškučių „Oreos **? 

— Atleisk, Natai. Atvažiavau be ničnieko. 

— Gal traškučių „Doritos“ ar saldainukų „MRM“? 

— Atleisk. 


* Populiarūs firminiai šokoladu padengti sausainukai. 
** Šokoladu padengti bulvių traškučiai. 

Natas atsikando apelsino. Juodu sėdėjo šalia vienas kito ir grožė- 
josi vaizdu. Slinko minutės. 

— Kaip tau sekasi? — pagaliau paklausė Džošas. 

— Man reikia iš čia ištrūkti, Džošai. Tampu robotu. 

— Tavo daktaras sako dar kokią savaitėlę. 

— Puiku. Tuomet kas? 

— Pažiūrėsim. 

— Ką tai reiškia? 

— Tai reiškia — pažiūrėsim. 

— Nagi, Džošai. 

— Neskubėkime ir pažiūrėsime, kas bus. 

— Ar aš galiu sugrįžti į firmą, Džošai? Sakyk. 

— Ne taip greitai, Natai. Tu turi priešų. 

— Kas jų neturi? Bet, po šimts, juk tai tavo firma. Tie vyriokai 
klausys, ką tu pasakysi. 

— Tu turi porą problemų. 

— Turiu tūkstantį problemų. Bet juk negali taip imti ir išspirti 
mane. 

— Su bankrotu dar galima susidoroti. Su kaltinimu nėra taip 
lengva. 

Ne, nebuvo taip lengva, ir Natas negalėjo paprasčiausiai į tai nu- 
moti. Nuo 1992-ųjų iki 1995-ųjų jis nuslėpė apie šešiasdešimt tūkstan- 
čių dolerių kitų pajamų. 

Jis numetė į šiukšlių krepšį apelsino žievelę ir tarė: 

— Tad ką man daryti? Visą dieną sėdėti namie? 

— Jeigu tau pasiseks. 

— Ką tai turėtų reikšti? 

Džošas privalėjo elgtis atsargiai. Jo draugas ropštėsi iš bedugnės. 
Būtina išvengti sukrėtimų ir netikėtumų. 

— Manai, aš sėsiu į kalėjimą? — paklausė Natas. 

— Pasimirė Trojus Felanas, — pasakė Džošas, ir Natui prireikė 
sekundėlės persiorientuoti. 

— A, ponas Felanas, — nutęsė jis. 

Natas turėjo firmoje nedidelį nuosavą fligelį, kuris buvo ilgo 
koridoriaus gale, šeštame aukšte. Ten jis, dar vienas teisininkas, trys 
padėjėjai ir pustuzinis sekretorių dirbo prie ieškinių daktarams ir 
mažai suko sau galvą, kas dėjosi kitur firmoje. Jis neabejotinai žinojo, 

kas toks buvo Trojus Felanas, bet niekad nebuvo prisilietęs prie šio 
teisinių reikalų. 

— Vadinasi, nesi apie tai girdėjęs? 

— Aš apie nieką čionai negirdžiu. Kada jis pasimirė? 

— Prieš keturias dienas. Iššoko pro langą. 

— Be parašiuto? 

— Atspėjai. 

— Nemokėjo skraidyti. 

— Jis ir nebandė. Mačiau, kaip tatai atsitiko. Ką tik buvo pasirašęs 
du testamentus — pirmą, parengtą mano; antrą, paskutinį, — rašytą 
savo paties ranka. Tuomet jisai stryktelėjo iš vietos ir nušoko. 

— "Tu tai matei? 

— Taip. 

— Oho. Veikiausiai žmogeliui pasimaišė. 

Nato balse nuskambėjo humoro gaidelė. Beveik prieš keturis 
mėnesius jį aptiko kambarinė vieno motelio numeryje pilnu tablečių 
ir romo skrandžiu. 

— Jis viską paliko kažkokiai nesantuokinei dukteriai, apie kurią 
niekad nebuvau girdėjęs. 

— Arji ištekėjusi? Kaip atrodo? 

— Noriu, kad tu vyktum ir ją surastum. 

— Aš? 

— Taip. 

— Ji dingusi? 

— Mes nežinome, kur ji. 

— Kiek jis... 

— Apie vienuolika milijardų, neatskaičius mokesčių. 

— Ji tai žino? 

— Ne. Netgi nežino, kad jis miręs. 

— Ar žino, kad Trojus jos tėvas? 

— Aš nežinau, ką ji Žino. 

— Kur ji yra? 

— Brazilijoje. Misionierė, dirba su viena atkampia indėnų gen- 
timi. 

Natas atsistojo ir pavaikštinėjo po kambarį. 

— Kadaise ten praleidau savaitę, — tarė jis. — Mokiausi koledže, 
o gal jau teisės fakultete. Buvo karnavalas. Rio gatvėse šoka nuogos 

merginos, sambos orkestrėliai, milijonas žmonių linksminasi kiaurą 
naktį... — Jo balsas nutrūko, kai iškilę į paviršių mielučiai prisimini- 
mai tuoj pat vėl išbluko. 

— Tai nebus karnavalas. 

— Ne. Tikrai ne. Gersi kavos? 

— Taip. Juodos. 

Natas nuspaudė mygtuką ir vidaus ryšio telefonu perdavė už- 
sakymą. Už tūkstantį baksų per dieną taip pat įėjo ir aptarnavimas 
kambariuose. 

— Kuriam laikui reikės išvykti? — paklausė jis, vėl atsisėsdamas 
prie lango. 

— Sunku pasakyti, bet, manyčiau, kokiai dešimčiai dienų. Nesku- 
bu, be to, gali būti nelengva ją surasti. 

— Kuriame šalies pakrašty? 

— Vakaruose, netoli Bolivijos. Organizacija, kuriai ji dirba, siun- 
čia savo žmones į džiungles mokyti indėnų, gyvenančių dar akmens 
amžiuje. Mes kiek pasidomėjome, ir, regis, jie didžiuojasi aptikę at- 
kampiausias Žemės tauteles. 

— Tu nori, kad pirmiausia surasčiau reikiamas džiungles, paskui 
leisčiausi pėsčiomis į jas ieškoti tam tikros indėnų genties, o paskui 
kažkaip juos įtikinčiau, jog esu draugiškas teisininkas iš Valstijų ir jie 
turėtų man padėti surasti vieną moterį, kuri visų pirma veikiausiai 
nepageidauja būti surandama. 

— Panašiai. 

— Galėtų būti smagu. 

— Galvok kaip apie nuotykį. 

— Be to, būsiu toli nuo kontoros, tiesa, Džošai? Ar ne taip? Nu- 
kreipti dėmesiui, kol tu viską sutvarkysi. 

— Kažkas turi vykti, Natai. Kuris nors teisininkas iš mūsų firmos 
privalo susitikti su ta moterimi akis į akį, parodyti jai testamento 
kopiją, viską paaiškinti ir sužinoti, ką ji ketinanti daryti toliau. To 
negali atlikti koks nors mūsų techninis darbuotojas ar Brazilijos tei- 
sininkas. 

— Kodėl aš? 

— Nes visi kiti apsivertę darbais. Juk Žinai rutiną. Sukaisi joje 
dvidešimt metų. Gyvenimas biure, priešpiečiai teismo rūmuose, mie- 
gas traukiniuose. Be to, tai gali tau išeiti į naudą. 

— Bandai apsaugoti mane nuo gatvės, Džošai? Mat jeigu tą turi 
mintyje, tai veltui gaišti laiką. Aš grynas. Grynas ir blaivus. Nebus dau- 
giau barų, vakaronių, prekeivių kvaišalais. Esu grynas, Džošai. Visiems 
laikams. 

Džošas pritariamai linktelėjo, nes iš jo nebejotinai buvo to tiki- 
masi. Bet jis buvęs čia ir anksčiau 

— Tikiu tavimi, — tarė jis, nuoširdžiai to trokšdamas. 

Pasibeldė patarnautojas — ant sidabrinio padėklo atnešė jiems 
kavos. 

Po kažkiek laiko Natas paklausė: 

— O kaip kaltinimas? Man nevalia palikti šalies, kol tai nebus 
užbaigta. 

— Aš pasišnekėjau su teisėju, pasakiau jam, kad tai skubus reika- 
las. Jis nori tave pamatyti po devyniasdešimties dienų. 

— Jis malonus? 

— Santa Klausas. 

— Tad jeigu mane nuteis, ar jis duos man šansą? 

— Tai dar po metų. Rūpinsimės tuo vėliau. 

Natas sėdėjo prie nedidelio stalelio, susikūprinęs viršum savo ka- 
vos, stebeilydamas į puodelį, tartum apmąstydamas klausimus. Džošas 
priešais jį tebežvelgė į tolį. 

— Kas, jeigu aš atsisakysiu? — paklausė Natas. 

Džošas gūžtelėjo pečiais, lyg tai būtų buvę nesvarbu. 

— Nieko baisaus. Surasime ką nors kitą. Galvok kaip apie atosto- 
gas. Juk tu nebijai džiunglių, ką? 

— Žinoma, ne. 

— Tad keliauk ir nors kiek prasiblaškyk. 

— Kada turėčiau išvykti? 

— Po savaitės. Brazilijoje reikalaujama vizos, ir mes turėsime 
pasinaudoti kai kuriais užkulisiniais savo ryšiais. Be to, esama ir Čia 
šiokių tokių neužbaigtų reikalų. 

Volnat Hile buvo reikalaujama bent savaitės parengiamojo 
laikotarpio prieš išrašant — kad būtų galima pagerinti savo klientų 
kondiciją prieš vėl juos sušeriant vilkams. Jie būdavo visaip lepinami, 
blaivinami, agituojami ir įbakštinami į emocinę, psichinę ir fizinę for- 
mą. Ta parengiamoji programa sutvirtindavo juos, kad vėl negrįžtų. 

— Po savaitės, — pakartojo sau pačiam Natas. 

— Taip, maždaug po savaitės. 

— Ir tai truks dešimt dienų. 

— Aš tik taip spėju. 

— Vadinasi, aš ten būsiu per Kalėdų šventes. 

— Turbūt panašu. 

— Nuostabiai sumanyta. 

— Sutinki nepamatyti Kalėdų? 

— Taip. 

— O tavo vaikai? 

Jų buvo keturi — po du nuo kiekvienos žmonos. Vienas magis- 
trantūroje, viena dar mokėsi koledže, du — žemesniųjų klasių mok- 
sleiviai. 

Natas pamaišė šaukšteliu kavą, paskui atsakė: 

— Nė žodžio, Džošai. Aš čia beveik keturi mėnesiai, ir nė žodelio 
iš kurio nors. — Jo balse skambėjo nuoskauda, pečiai nulinko. Sekun- 
dėlę atrodė labai pažeidžiamas. | 

— Atleisk, kad paklausiau, — atsiprašė Džošas. Jis tikrai turėjo 
žinių apie šeimas. Abi žmonos samdėsi advokatus, kurie buvo pa- 
skambinę pašniukštinėti dėl pinigų. Vyriausias Nato sūnus buvo ma- 
gistrantas Šiaurės vakarų koledže ir jam reikėjo pinigų už mokslą, tad 
asmeniškai paskambino Džošui pasiteirauti — ne apie tėvo sveikatą ar 
kur esąs, bet, svarbiau, apie firmos pelno tėvo dalį praėjusiais metais. 
Kalbėjo įžūliai ir šiurkščiai, kol galiausiai Džošas jį išplūdo. 

— Norėčiau išvengti visų tų pobūvių ir šventinių linksmybių, — 
pasakė Natas, suimdamas save į rankas. Jis atsistojo ir suskato basas 
vaikštinėti po kambarį. 

— Taigi vyksti? 

— Tai Amazonėje? 

— Ne. Pantanalyje, didžiausiuose pasaulio pelkmiškiuose. 

— Piranijos, anakondos, aligatoriai? 

— Be abejo. 

— Kanibalai? 

— Ne daugiau kaip čia, K. A. 

— Aš rimtai. 

— Nemanau. Per vienuolika metų jie neprarado nė vieno misio- 
nieriaus. 

— O kaip teisininko? 

— Neabejoju, jiems bus smagu iš vieno pasigaminti filė. Liaukis, 
Natai. Tai nesunkus darbas. Jeigu neturėčiau tiek reikalų, mielai pats 
vykčiau. Pantanalis — didžiulis ekologinis draustinis. 

— Niekad nesu apie jį girdėjęs. 

— Todėl, kad tu jau daug metų nebekeliauji. Kaip užsidarei savo 
kabinete, taip iš jo ir neišlendi. 

— Išskyrus reabilitacijai. 

— Pasiimk atostogų. Pamatysi kitą pasaulio kraštą. 

Natas ilgokai gurkšnojo kavą, telkdamasis vėl pakreipti pokalbį 
prie ankstesnės temos. 

— O kas bus, kai sugrįšiu? Turėsiu savo kabinetą? Ar tebesu 
partneris? 

— Būtent to nori? 

— Žinoma, — atsakė Natas, bet su šiokia tokia dvejone balse. 

— Tikrai? 

— Ką kita aš veikčiau? 

— Nežinau, Natai, bet tai ketvirtoji tavo reabilitacija per dešimt 
metų. Smingi vis sunkiau. Dabar išėjęs, nudrožtum tiesiai į savo ka- 
binetą ir šešis mėnesius būtum puikiausias pasaulyje bylininkas dėl 
gydytojų aplaidumo. Nekreiptum dėmesio į senus draugus, senus 
barus, senas kaimynystes. Tik darbas, darbas, darbas. Netrukus išsi- 
kovotum keletą stambių verdiktų, garsių procesų, didelių įtampų. Tu 
dar spusteltum. Ir po metų kažkur įvyktų lūžis. Gal tave susirastų koks 
nors senas draugelis. Kokia mergina iš praeities. Galbūt netikusi Žiuri 
priimtų tau netikusį verdiktą. Aš stebėčiau kiekvieną tavo žingsnį, bet 
niekada negali žinoti, kada pradėsi vėl slysti žemyn. 

— Daugiau nebepaslysiu, Džošai. Prisiekiu. 

— Esu girdėjęs tai ir anksčiau ir noriu tikėti tavimi. Bet kas bus, 
jeigu tavo demonai vėl išlįs, Natai? Praeitą sykį trūko vos kelių minu- 
čių, kad būtum nusižudęs. 

— Daugiau neužgėrinėsiu. 

— Tai būtų tavo paskutinis kartas, Natai. Mes turėtume laidotu- 
ves, atsisveikintume ir žiūrėtume, kaip tave nuleidžia į žemę. Nenoriu, 
kad taip atsitiktų. 

— Neatsitiks, prisiekiu. 

— Tad pamiršk apie kontorą. Ten per daug įtampų. 

Ko labiausiai Natas nekentė reabilitacijoje — tai ilgų tylos 

tarpsnių, arba meditacijų, kaip juos vadino Serdžijas. Iš pacientų 
buvo reikalaujama tupėti kaip vienuoliams prietemoje, užsimerkti ir 
siekti vidinės ramybės. Natas galėjo iškęsti tupėjimą ir visa kita, bet 
užmerkęs akis jis vėl iš naujo bylinėdavosi dėl ieškinių, kovodavo su 
mokesčių inspekcija, kurdavo planus prieš savo buvusias žmonas ir, 
svarbiausia, rūpindavosi dėl ateities. Šį pokalbį su Džošu jis daug sykių 
repetavęs. 

Bet šmaikščios jo replikos ir greiti atkirčiai, kilus įtampai, niekuo 
nepadėjo. Bemaž keturi mėnesiai faktinės vienatvės atbukino jo reak- 
cijas. Jam pavyko atrodyti apgailėtinai, tik tiek. 

— Nagi, Džošai, juk negali paprasčiausiai mane išspirti. 

— Bylinėjaisi teismuose per dvidešimt metų, Natai. Tai maždaug 
vidurkis. Laikas pereiti prie ko nors kito. 

— Tad aš tapsiu lobistu ir rengsiu priešpiečius daugybės nereikš- 
mingų kongresmenų atstovams spaudai. 

— Surasime tau vietą. Bet tik ne teismo salėje. 

— Nemoku rengti priešpiečių. Noriu bylinėtis. 

— Atsakau — ne. Gali likti firmoje, užsidirbti daug pinigų, likti 
sveikas, imtis golfo, ir gyvenimas bus gražus, jeigu tik tavęs nepatup- 
dys mokesčių inspekcija. 

Kelias malonias akimirkas mokesčių inspekcija buvusi pamiršta. 
Dabar ši sugrįžo, ir Natas vėl atsisėdo. Išspaudė į savo drungną kavą 
mažutį pakelį medaus; cukrus ir nenatūralūs saldikliai tokioje sveikoje 
vietoje kaip Volnat Hilas neleistini. 

— Pora savaitėlių Brazilijos pelkmiškiuose pradeda skambėti ne- 
blogai, — galop tarė jis. 

— Taigi vyksi? 

— "Taip. 


KADANGI NATAS TURĖJO daugybę laiko skaitymui, Džošas paliko 
jam storą dosjė apie Felano paliktą turtą ir paslaptingą naująją jo pa- 
veldėtoją. Ir dar dvi knygas apie atkampius Pietų Amerikos indėnus. 

Natas be pertraukos skaitė aštuonias valandas, net nenueidamas 
papietauti. Staiga jis ėmė trokšti išvykti, pradėti naują savo nuotykį. 
Kai Serdžijas dešimtą atėjo pasižiūrėti, jisai sėdėjo kaip vienuolis vidur 
lovos, paskleidęs aplinkui save popierius, užsimiršęs kitame pasaulyje. 

— Man metas išvykti, — pasakė Natas. 
— Taip, tikrai, — sutiko Serdžijas. — Rytoj pradėsiu tvarkyti 
dokumentus. 


VIDINĖS KOVOS SUSTIPRĖJO, kai Felano paveldėtojai ėmė mažiau 
leisti laiko kalbėdamiesi vienas su kitu, o daugiau — savo advokatų 
kabinetuose. Praėjo savaitė be jokio testamento ir be planų jį patvir- 
tinti. Turėdami turtus, matomus priešais save, bet ranka nepasiekia- 
mus, paveldėtojai vis labiau jaudinosi. Keli advokatai buvo išvyti, dar 
daugiau nusamdyta juos pakeisti. 

Meri Ros Felan Džekmen savąjį išvijo, nes šis per mažai ėmė už 
valandą. Jos vyras buvo klestintis chirurgas ortopedas su daugybe ver- 
slo interesų. Turėdavo reikalų su teisininkais kasdien. Naujasis jų buvo 
bolidas, pavarde Gritas, triukšmingai įsiveržęs į peštynės, imdamas po 
šešis šimtus dolerių už valandą. 

Belaukdami paveldėtojai užsitraukė ir didžiulių skolų. Buvo pa- 
sirašomos pirkimo sutartys dėl ištaigingų namų, pristatomi nauji au- 
tomobiliai. Samdyti konsultantai tokiems įvairiems klausimams kaip 
namukų prie baseino projektai arba parinkti patį tinkamiausią reakty- 
vinį lėktuvą ir patarti, kokį grynaveislį žirgą derėtų pirkti. Jeigu pavel- 
dėtojai nesipešdavo, tai tuomet vaikštinėdavo po krautuves. Remblas 
sudarė išimtį, bet tik todėl, kad buvo nepilnametis. Jis laikėsi greta 
savojo advokato, kuris, be abejo, skolindavosi savo kliento vardu. 

Bylinėjimųsi laviną dažnai pradeda bėginėjimas į teismo rūmus. 
Džošui Stafordui atsisakant atskleisti testamento turinį ir tuo pat metu 
pamėtėjant mįslingų užuominų apie Trojaus veiksnumo stoką parašy- 
ti testamentą, Felano paveldėtojų advokatai galiausiai supanikavo. 

Dešimt dienų po savižudybės Harkas Getis nuvyko į Ferfakso 
apygardos išvažiuojamąjį teismą ir užregistravo „Prašymą pareikalauti 
Trojaus L. Felano paskutiniosios valios ir testamento“. Pasitelkęs visą 
subtilumą ambicingo advokato, su kuriuo privalu skaitytis, jis paslap- 
čiom apie tai pakuždėjo vienam reporteriui iš Post. Kai prašymas buvo 
užregistruotas, juodu kokią valandą šnektelėjo — kai kurie komenta- 

rai buvo neoficialūs, kiti — pašlovinantys advokatą. Fotografas padarė 
keletą nuotraukų. 

Keista — Harkas užregistravo savąjį prašymą visų Felano pa- 
veldėtojų vardu. Ir įrašė jų pavardes bei adresus, lyg būtų jo klientai. 
Grįžęs į kontorą, faksu nusiuntė jiems kopijas. Po kelių minučių jo 
telefono linijos degte degė. 

Kitą rytą pasirodžiusį Post straipsnį papildė didžiulė fotografija 
Harko, susiraukusio ir glostančio sau barzdą. Straipsnis užėmė netgi 
daugiau vietos, nei jo svajota. Perskaitė jį iš pat ryto vienoje Čevi Čei- 
zo kavinukėje, paskui skubiai nuvažiavo į savo naująją kontorą. 

Po poros valandų, tuoj po devynių, Ferfakso apygardos išvažiuo- 
jamojo teismo sekretoriate daugiau nei įprasta knibždėjo teisininkų. 
Jie atvyko nedidelėmis glaudžiomis grupelėmis, kalbėjo sekretoriams 
trumpais, griežtais sakiniais ir itin stengėsi nematyti vieni kitų. Jų pra- 
šymai buvo įvairūs, bet visi reikalavo to paties — pripažinimo Felano 
klausimu ir gauti pamatyti testamentą. 

Ferfakso apygardoje testamentų tvirtinimo reikalai būdavo pri- 
skiriami atsitiktinai parinktam vienam iš dvylikos teisėjų. Felano rei- 
kalas pakliuvo ant garbiojo E Paro Viklifo — trisdešimt šešerių metų 
amžiaus juristo, turinčio mažai patirties, bet daug ambicijų — rašo- 
mojo stalo. Jis buvo sužavėtas gavęs tokią dėmesio centre atsidūrusią 
bylą. 

Viklifo kabinetas buvo Ferfakso apygardos teismo rūmuose, ir 
visą rytą jisai sekė registruojamus sekretoriate prašymus. Asmeninis 
sekretorius prašymus atgabendavo į kabinetą, ir teisėjas tučtuojau 
šiuos perskaitydavo. 

Kai dulkės galiausiai nusėdo, jis paskambino Džošui Stafordui 
ir prisistatė. Juodu kelias minutes mandagiai šnektelėjo — teisininkų 
įprastomis įžanginėmis frazėmis, manieringomis ir atsargiomis, nes 
tuojau turėjo sekti svarbesni dalykai. Džošas niekad nebuvo girdėjęs 
apie teisėją Viklifą. 

— Ar esama testamento? — galiausiai paklausė Viklifas. 

— Taip, jūsų prakilnybe. Esama. — Džošas kruopščiai rinkosi žo- 
džius. Pagal Virdžinijos įstatymus, slėpti testamentą — sunkus nusikal- 
timas. Jeigu teisėjas norįs žinoti, tai Džošas tikrai bendradarbiausiąs. 

— Kur jis? 

— Čia, mano kabinete. 


TESTAMENTAG6Š 65 


— Kas jo vykdytojas? 

— Aš. 

— Kada ketinate oficialiai jį patvirtinti? 

— Mano klientas prašė, kad palaukčiau iki sausio penkioliktosios. 

— Hmmmm. Kokia nors ypatinga priežastis? 

Priežastis buvo paprasta. Trojus norėjo, kad godūs jo vaikai pasi- 
džiaugtų paskutiniu išlaidavimo šėlsmu prieš tai, kai jis ištrauks jiems 
iš po kojų kilimą. Tai buvo žema ir Žiauru, tikrai būdinga Trojui. 

— Visai nenutuokiu, — pasakė Džošas. — Testamentas rankrašti- 
nis. Ponas Felanas jį pasirašė vos kelios sekundės prieš nušokdamas. 

— Rankraštinis testamentas? 

— Taip. 

— Argi jūs jam nedirbote? 

— Taip. Tai ilga istorija. 

— Galbūt turėčiau ją išklausyti. 

— Galbūt. 

Džošas tądien turėjo daugybę reikalų, Viklitas — ne, bet jis pa- 
sistengė, kad tai nuskambėtų, lyg kiekviena jo minutė būtų buvusi 
suplanuota. Juodu susitarė susitikti priešpiečių — greitomis sukrimsti 
po sumuštinį pas Viklifą kabinete. 


SERDŽIJUI NEPATIKO MINTIS, kad Natas vyksiąs į Pietų Ameriką. 
Po bemaž keturių mėnesių tokioje griežtai ribojamoje vietoje kaip 
Volnat Hilas, kur durys bei vartai rakinami, o nematomas apsauginin- 
kas su šautuvu stebi kelią už mylios pakalnėje ir kur televizija, filmai ir 
telefono skambučiai buvo itin kontroliuojami, sugrįžimas į pažįstamą 
visuomenę dažnai traumuodavo. Sumanymas sugrįžti per Braziliją 
daugiau nei kėlė nerimą. 

Natas neėmė į galvą. Juk Volnat Hile esąs ne pagal teismo potvarkį. 
Čionai įkištas Džošo, ir jeigu šis paprašė jį žaisTi Džeiunglėse slėpynes, 
tebūnie taip. Serdžijas galėjo niurzgėti ir aimanuoti kiek tinkamas. 

Parengiamoji programa prieš išrašymą virto savaite vaduojantis 
iš pragaro. Dieta pakito iš visai be riebalų į mažai riebalingą su tokiais 
neišvengiamais ingredientais kaip druska, pipirai, sūris su dar trupu- 
tėliu sviesto, kad organizmas būtų paruoštas blogybėms tenai išorėje. 
Skrandis Natui sustreikavo, ir jis numetė dar tris svarus. 


66 JOHN GRISHAM 


— Tik menkutė užuomina to, kas jūsų laukia tenai apačioje, — 
patenkintas pasakė Serdžijas. 

Gydymo metu juodu pykosi, ir tatai Volnat Hile buvo įprasta. 
Reikėjo padaryti kietesnį kailį, užaštrinti kampus. Serdžijas pradėjo 
tolintis nuo savo paciento. Paprastai būdavo sunku atsisveikinti, tad 
Serdžijas sutrumpino pratybas ir ėmė jo šalintis. 

Kai prieš akis sušvytavo pabaiga, Natas ėmė skaičiuoti valandas. 


TEISĖJAS VIKLIFAS PASITEIRAVO apie testamento turinį, ir Džo- 
šas mandagiai atsisakė šį atskleisti. Prie stalelio nedideliame jo pra- 
kilnybės kabinete juodu valgė sumuštinius iš delikatesų parduotuvės. 
Įstatymas nereikalavo, kad Džošas atskleistų, kas parašyta testamente, 
bent ne dabar. Ir Viklifas paklausdamas šiek tiek peržengė ribas, bet jo 
smalsumas buvo suprantamas. 

— Aš šiek tiek prijaučiu prašytojams, — pasakė jis. — Jie turi 
teisę žinoti, kas parašyta testamente. Kam vilkinti? 

— Aš tik vykdau savo kliento pageidavimus, — atsakė Džošas. 

— Vis tiek anksčiau ar vėliau testamentas turės būti oficialiai pa- 
tvirtintas. 

— Be abejo. 

Viklifas prisitraukė prie plastikinės lėkštės savo numatomų susi- 
tikimų bloknotą ir prisimerkęs pažvelgė virš skaitomųjų akinių žemyn. 

— Šiandien gruodžio dvidešimta. Prieš Kalėdas niekaip visų ne- 
surinksi. Kaip jums atrodo dvidešimt septinta? 

— Ką turite omenyje“ 

— Perskaityti testamentą. 

Ši mintis užklupo Džošą netikėtai, ir jis mažne paspringo krapo 
koteliu. Surinkti visus juos drauge, Felanus kartu su jų palyda — nau- 
jais draugais ir prisiplakėliais, visais linksmaisiais teisininkais — ir su- 
grūsti į Viklifo teismo salę. Užsitikrinti, kad apie tai sužinotų spauda. 
Kramsnodamas dar vieną kąsnį marinuoto agurkėlio ir žvelgdamas į 
juodą savo užrašų knygelę, jis vos įstengė nuslopinti šypsnį. Mintyse 
jau girdėjo aiktelėjimus ir dejones, sukrėtimo bangas, visišką kartėlio 
pilną nenorą patikėti, paskui tylius keiksmus. O po to galbūt Felanus 
imant šniurkščioti, ko gero, vieną kitą ir raudoti, kol bandys įsisąmo- 
ninti, ką jiems iškrėtęs mylimasis tėvelis. 


TESTAMENTAGSŠ 67 


Tai būsianti pagiežinga, nuostabi akimirka, kokios Amerikos tei- 
sės istorijoje dar nė regėt neregėta, ir staiga Džošas nebepajėgė laukti. 

— Dvidešimt septinta man tinka, — tarė jis. 

— Gerai. Aš pranešiu šalims, kai tik man pasiseks visas nustatyti. 
Esama daugybės advokatų. 

— Jums palengvins, jei prisiminsite, kad yra šeši vaikai ir trys 
buvusios žmonos, taigi devynios pagrindinės advokatų grupės. 

— Tikiuosi, kad mano teismo salėje visi jie sutilps. 

Tik stačiomis, kone pridūrė Džošas. Žmonės susigrūdę sausa- 
kimšai, nė garso, kol atidaromas vokas, išlankstomas testamentas, 
skaitomi neįjtikėtini žodžiai. 

— Siūlau testamentą perskaityti jums, — pasakė I)žošas. 

Viklifas tikrai taip ir ketino padaryti. Regėjo tokią pat sceną 
kaip ir Džošas. Tai būsianti viena iš puikiausių jo gyvenimo akimir- 
kų — perskaityti testamentą, kuriuo padalijama vienuolika milijardų 
dolerių. 

— Manau, testamentas šiek tiek prieštaringas, — spėjo teisėjas. 

— Jis bjaurus. 

Po teisybei, jo prakilnybė nusišypsojo. 


PRIEŠ PASTARĄJĮ KARTĄ NUSMIGDAMAS, Natas gyvenęs pose- 
niame Džordžtauno rajono kooperatiniame bute, kurį buvo įsigijęs 
išperkamąja nuoma po paskutinių savo skyrybų. Bet buto nebeliko, 
pasiglemžė bankrotas. Taigi Natas tiesiog neturėjo kur praleisti pir- 
mąją savo laisvės naktį. 

Kaip paprastai, Džošas rūpestingai suplanavo išrašymą iš rea- 
bilitacijos centro. Atvyko į Volnat Hilą paskirtą dieną su kelioniniu 
krepšiu, pilnu naujų ir tvarkingai išlygintų firminių „J. Crew“ šortų ir 
marškinių kelionei į pietus. Turėjo prie savęs pasą ir vizą, pakankamai 
daug grynųjų, gausybę prospektų ir bilietų, žaidimo planą. Netgi pir- 
mosios pagalbos vaistinėlę. 

Natas nė negavo progos nerimauti. Atsisveikino su keliais reabi- 
litacijos centro personalo nariais, bet daugelis turėjo darbų kur kitur, 

nes vengė išrašymų. Po 140 nuostabios blaivystės dienų jis išdidžiai 
išėjo pro paradinės duris; išvalytu organizmu, įdegęs, geros fizinės 
formos, numetęs 17 svarų, — iki 174-ių, — svorio, kokio neturėjo jau 
dvidešimt metų. 

Džošas vairavo, ir pirmas penkias minutes abu nesikalbėjo. 
Sniegas dengė kalnų ganyklas, bet juodviem palikus Mėlynąją Keterą 
greitai išskydo. Buvo gruodžio 22. Per radiją labai negarsiai skambėjo 
kalėdinės giesmės. 

— Gal išjungtum? — galiausiai paprašė Natas. 

— Ką? 

— Radiją. 

Džošas nuspaudė mygtuką, ir muzika, kurios jis nė negirdėjo, 
nutilo. 

— Kaip jautiesi? — paklausė Džošas. 

— Gali sustoti prie artimiausios krautuvėlės? 

— Žinoma. Kodėl? 

— Norėčiau nusipirkti šešių skardinėlių alaus bloką. 

— Labai juokinga. | 

— Užmuščiau, jei kas nors pasiūlytų aukštą butelį kokakolos. 

Kaimo krautuvėlėje juodu nusipirko gaiviųjų gėrimų ir žemės 
riešutų. Moteriškė prie kasos aparato džiugiai palinkėjo linksmų Ka- 
lėdų, ir Natas negalėjo jai neatsakyti. Kai abu sugrįžo į automobilį. 
Džošas pasuko Daleso oro uosto link, iki kurio dar buvo dvi valandos 
kelio. 

— Tavasis reisas yra į San Paulą, kur lauksi tris valandas, o paskui 
persėsi į lėktuvą, skrendantį į miestą, vadinamą Kampo Grande. 

— Ar tie žmonės kalba angliškai? 

— Ne. Jie brazilai. Kalba portugališkai. 

— Kurgi ne. 

— Bet oro uoste rasi ir kalbančių angliškai. 

— Ar Kampo Grandė didelis? 

— Pusė milijono gyventojų, bet ne jis tavo paskirties vieta. Iš 
ten pasigausi vietinį reisą į vietą, vadinamą Korumba. Kuo tolyn, tuo 
miestai mažėja. 

— Kaip ir lėktuvai. 

— Tas pat ir čia. 

— Kažkodėl mintis apie vietinį brazilišką reisą manęs nevilioja. 
Padėk ką nors sugalvoti, Džošai. Aš nervinuosi. 

— Arba tai, arba šešios valandos trenktis autobusu. 

— Kalbėk toliau. 

— Korumboje susitiksi su vienu tokiu teisininku, Valdiru Rujisu. 
Jis kalba angliškai. 

— Tu kalbėjaisi su juo? 

— Taip. 

— Ar sekėsi jį suprasti? 

— Taip, daugmaž. Labai malonus žmogus. Tu nepatikėsi, ima tik 
penkiasdešimt baksų už valandą. 

— O Korumba kokio didumo? 

— Devyniasdešimt tūkstančių gyventojų. 

— Vadinasi, ten esama maisto ir vandens, taip pat rasiu kur per- 
nakvoti. 

— Taip, Natai, tu turėsi kambarį. Tai daugiau nei galėtum pa- 
sakyti čia. 

— Ak. 

— Atleisk. Nori pasitraukti? 

— Taip, bet nesitrauksiu. Dabartiniu metu mano tikslas pabėgti 
iš šios šalies, kol vėl neišgirdau „Din dilin, din dilin skambina varpai“. 
Ateinančias dvi savaites miegočiau ir griovyje, kad tik nematyčiau 
šarmoto senio besmegenio. 

— Išmesk iš galvos griovį. Ten geras viešbutis. 

— Ką turėsiu daryti su Valdiru? 

— Jis žvalgosi vedlio, kuris tave nudangintų į Pantanalį. 

— Kokiu būdu? Lėktuvu? Sraigtasparniu? 

— Veikiausiai laivu. Kaip aš suprantu, ta sritis — vien tik raistai 
ir upės. 

— Ir gyvatės, aligatoriai, piranijos. 

— Koks tu bailiukas. Maniau, norėjai vykti. 

— Aš ir noriu. Važiuok greičiau. 

— Nusiramink. — Džošas parodė lagaminėlį už keleivio sėdy- 
nės. — Atidaryk jį, — pasakė. — Tai tavo rankinis bagažas. 

Natas išsitraukė lagaminėlį ir suniurnėjo: 

— Sveria toną. Kas čia? 

— Geri daiktai. 

Lagaminėlis buvo rudos odos, naujas, bet pagamintas taip, kad 
atrodytų panešiotas, ir užtektinai didelis, kad jame sutilptų teisininko 
bibliotekėlė. Natas pasidėjo jį ant kelių ir atsegė. 

— Žaislai, — tarė. 

— Štai šis pilkas aparačiukas — naujausias itin modernus skait- 
meninis telefonas, — pasakė Džošas, patenkintas savo surinktais daik- 
tais. — Valdiras bus tau užsakęs paslaugas vietos stotyje, kai nusigausi 
į Korumbą. 

— Vadinasi, Brazilijoje turima telefonų? 

— Daugybę. Tiesą sakant, telekomunikacijos tenai klesti. Visi turi 
po mobilųjį. 

— Tie skurdžiai. O čia kas? 

— Kompiuteris. 

— Kurių velnių? 

— Pats naujoviškiausias. Tik pažiūrėk, koks mažas. 

— Net neįskaitau klaviatūros. 

— Gali jį prijungti prie savo mobiliojo ir netgi gauti elektroninį 
paštą. | 

— Oho! Ir turėsiu tai daryti vidur pelkės, stebint gyvatėms ir 
aligatoriams? 

— Tavo reikalas. 

— Džošai, aš netgi kontoroje nesinaudoju elektroniniu paštu. 

— Paštas ne tau, o man. Noriu palaikyti su tavimi ryšį. Kai ją su- 
rasi, tuojau pat pranešk. 

— O čia kas? 

— Pats geriausias žaislas dėžėje. Palydovinis telefonas. Gali juo 
naudotis iš bet kurios žemės vietos. Laikyk baterijas įkrautas ir visad 
galėsi mane surasti. 

— Ką tik sakei, kad tenai puiki telefonų sistema. 

— Tik ne Pantanalyje. Tai šimtas tūkstančių kvadratinių mylių 
pelkmiškių, jokių miestų ir labai mažai žmonių. Kai paliksi Korumbą, 
šis palydovinis telefonas bus tavo vienintelė ryšio priemonė. 

Natas atidarė standaus plastiko futliarą ir apžiūrėjo blizgantį 
telefonėlį. 

— Kiek jis tau kainavo? — paklausė jis. 

— Man“ Nė cento. 

— Gerai, kiek kainavo Felano palikimui? 

— Keturis tūkstančius keturis šimtus baksų. Verta iki paskutinio 
cento. 

— Ar manieji indėnai turi elektrą? — Natas sklaidė naudojimo 
instrukciją. 

— Žinoma, ne. 

— Tad kaipgi aš laikysiu baterijas įkrautas? 

— Įdėta papildoma baterija. Ką nors sugalvosi. 

— Tai tiek ramiai pradžiai. 

— Turės būti rami. Kai ten nukaksi, man padėkosi. 
— Galiu dabar padėkoti? 

— Ne. 

— Dėkoju, Džošai. Už viską. 

— Nėr už ką. 


PERPILDYTAME KELEIVIŲ TERMINAL.E, pric mažo stalelio atokiau 
nuo gyvai prekiaujančio baro, juodu gurkšnojo silpną espreso kavą ir 
skaitė laikraščius. Džošą baras labai varžė, tačiau neatrodė, kad Natui 
šis keltų nors kiek nepatogumo. Neoninės „Heinekeno“ alaus rekla- 
mos sunku buvo nepastebėti. 

Pro šalį prakrypavo pavargęs liesas Santa Klausas, dairydamasis 
vaikų, kurie galėtų paimti iš jo maišo pigių dovanėlių. Iš automatinio 
baro grotuvo Elvis dainavo „Kalėdų liūdesys“. Maišėsi daugybė žmo- 
nių, triukšmas veikė nervus — visi šventėms skrido namo. 

— Gerai jautiesi? — paklausė Džošas. 

— Taip, tvarka. Kodėl nepalieki manęs? Neabejoju, turi ką geriau 
veikti. 

— Dar pabūsiu. 

— Klausyk, Džošai, man viskas gerai. Jeigu manai, kad aš lau- 
kiu, kol tu mane paliksi, idant galėčiau pulti ten prie baro ir maukti 
degtinę, tai klysti. Aš visai netrokštu kaušti. Esu išvalytas ir labai tuo 
didžiuojuosi. 

Džošas pasijautė šiek tiek kvailai, pirmiausia todėl, kad Natas 
perskaitė jo mintis. Apie Nato užgėrimus ėjo legendos. Jeigu vyriokas 
nulūžtų, oro uoste neužtektų svaigalų jam pasotinti. 

— Man tas nerūpi, — pamelavo jis. 

— Tuomet eik. Esu jau didelis berniukas. 

Juodu atsisveikino prie keleivių vartų — šiltai apsikabino ir 
pasižadėjo skambintis mažne kas valandą. Natas nekantravo jaukiai 
įsitaisyti savo pirmosios klasės vietoje. Džošas turėjo aibę darbų kon- 
toroje. 

Džošo imtasi dviejų nedidelių, slaptų atsargumo priemonių. 
Pirma, jis išpirko reisui dvi gretimas vietas. Natas galėsiąs sėdėti prie 
lango; neužimta liks vieta ir prie praėjimo. Kam reikia, kad koks nors 
ištroškęs kompanijos direktorius sėdėtų šalia Nato ir mauktų škotišką- 
jį ar vyną. Bilietas už kiekvieną vietą kelionei ten ir atgal kainavo per 
septynis tūkstančius dolerių, bet pinigai neturėjo reikšmės. 

Antra, Džošas ilgai pasikalbėjo su vienu avialinijos pareigūnu 
apie Nato reabilitaciją. Jokiomis aplinkybėmis lėktuve neturi būti ap- 
tarnaujama alkoholiu. Dėl visa ko įgulai buvo įteiktas Džošo raštas oro 
kompanijai, kuriuo, jeigu prisireiktų, būtų galima įtikinti Natą. 

Reiso palydovė atnešė apelsinų sulčių ir kavos. Natas susisupo į 
ploną antklodę ir stebėjo po savimi išnykstant plačiai išsidriekusią K. 
A., kol aviakompanijos „Varig“ lėktuvas pro debesis kopė aukštyn. 

Gera buvo ištrūkti iš Volnat Hilo ir Serdžijo, iš didmiesčio ir jo 
rutinos, iš praeities nemalonumų su paskutine žmona ir bankrotu ir iš 
dabartinių keblumų su mokesčių inspekcija. Trisdešimties pėdų aukš- 
tyje Natas bemaž nusprendė, kad niekad nebegrįšiąs. 

Mat kiekvienas naujas sugrįžimas visuomenėn gadino nervus. 
Visąlaik neapleido, kirbėjo kažkur čia pat viduje, naujo paslydimo 
baimė.Baisiausia, kad jau buvę tiek daug sugrįžimų, jog jis jautėsi tar- 
tum veteranas. Galėjo juos lyginti kaip žmonas ir iškovotus stambius 
verdiktus. Ar visada būsiąs dar vienas? 

Per pietus jisai sumojo Džošą veikiant užkulisiuos. Vyno taip ir 
nepasiūlyta. Atsargiai kaip žmogus, ką tik praleidęs keturis mėnesius 
mėgaudamasis puikiausiomis pasaulyje salotomis, jis knebinėjo mais- 
tą; vos prieš kelias dienas nebūta nei riebalų, nei sviesto ar taukų, nei 
cukraus. Mažiausia ko jis troško — tai kad supykintų skrandį. 

Jis trumpam nusnūdo, bet miegas jau buvo pakyrėjęs. Kaip dar- 
bais apsivertęs teisininkas ir mėgėjas šlaistytis iki nakties vėlumos, jis 
buvo išmokęs gyventi tenkindamasis trumpu miegu. Pirmus mėne- 
sius Volnat Hile apkvaišindavę tabletėmis ir jis miegodavęs po dešimt 
valandų per parą. Komos būklės negalėjo jiems priešintis. 

Ant laisvo krėslo šalia jis išsidėliojo savo žaisliukus ir pradėjo 
skaityti jų naudojimo instrukcijų rinkinį. Sudomino palydovinis te- 
lefonas, nors sunku buvo patikėti, kad iš tikrųjų prireiksią juo pasi- 
naudoti. 

Jo dėmesį patraukė dar vienas telefonas. Naujausios technologi- 

jos įtaisėlis oro kelionėms — glotnus aparačiukas, faktiškai paslėptas 
sienoje greta jo krėslo. Jisai sugriebė tą daikčiuką ir paskambino Ser- 
džijui į namus. Šis sėdėjo prie vėlyvų pietų, bet vis tiek apsidžiaugė jį 
išgirdęs. 

— Kur esate? — paklausė. 

— Bare, — atsakė Natas patylom, nes šviesos salone buvo pri- 
temdytos. 

— Labai juokinga. 

— Veikiausiai esu virš Majamio, skristi likę dar aštuonios valan- 
dos. Na, aptikau čia sienoje šį telefoną ir norėjau jį patikrinti. 

— Taigi jums viskas gerai. 

— Taip. Pasiilgote manęs? 

— Dar ne. O jūs manęs? 

— Juokaujate? Esu laisvas žmogus, skrendu į džiungles nuosta- 
biam nuotykiui. Pasiilgsiu jūsų vėliau, gerai? 

— Ir paskambinsite man, jeigu pateksite į bėdą. 

— Bėdos nebus, Seržai. Šįsyk jau ne. 

— Šaunuolis, Natai. 

— Dėkui, Seržai. 

— Nėr už ką. Tik paskambinkite man. 
vėl atnešė kavos. Nato sekretorė buvo daug iškentėjusi moteris, vardu 
Alisa, bemaž dešimt metų jam padėdavusi. Ji gyveno su seserimi sena- 
me name Arlingtone. Tad jis paskambino ir jai. Per praėjusius keturis 
mėnesius juodu kalbėjosi tik sykį. 

Pokalbis užtruko pusę valandos. Ji buvo sužavėta išgirdusi jo bal- 
są ir sužinojusi, kad jau esąs paleistas iš reabilitacijos. Ji nieko nežinojo 
apie jo kelionę į Pietų Ameriką, ir tatai buvo šiek tiek keista, nes pa- 
prastai žinodavo viską. Bet per telefoną Alisa kalbėjo santūriai, netgi 
atsargiai. Natas, teismo procesų advokatas, įtarė kažką negera ir ėmėsi 
pulti lyg per kryžminę apklausą. 

Ji tebesanti bylinėjimųsi skyriuje, vis prie to paties stalo, dirbanti 
maždaug tą pat, bet kitam advokatui. 

— Kas jis? — griežtai paklausė Natas. 

Naujas vyriokas. Naujasis bylininkas. Ji tarė žodžius apdairiai, 
ir Natas suprato, kad yra išsamiai instruktuota paties Džošo. Nebuvo 
abejonių, kad vos tik išrašytas Natas jai paskambinsiąs. 

Kokios naujojo vyrioko pareigos? Kas jo padėjėjas? Iš kur jis at- 
ėjęs? Kiek turįs praktikos medikų aplaidumo srityje? Ar ji priskirta 
jam tik laikinai? 

Alisa kalbėjo gan miglotai. 

— Kas sėdi mano kabinete? — paklausė jis. 

— Niekas. Jis neliestas. Kiekviename kampe dar krūvelės bylų. 

— Ką veikia Keris? 

— Vis turi daug darbo. Laukia sugrįžtant jūsų. — Keris buvo 
mėgstamasis Nato padėjėjas. 

Alisa gebėjo į viską atsakyti, nors atskleidė ir nedaug. Ypač mažai 
prasitarė apie naująjį bylininką. 

— Ruoškitės, — pasakė jis, pokalbiui išsikvepiant. — Metas vėl 
grįžti prie darbo. 

— Buvę nuobodu, Natai. 

Jis pamažu padėjo ragelį ir mintyse perkratinėjo jos žodžius. 
Kažkas pasikeitę. Džošas patylomis pertvarko savo firmą. Ar Natas 
po permainų nesutriks? Veikiausiai ne, bet jo dienos teismo salėje 
baigėsi. 

Nerimaus dėl to vėliau, nusprendė jis. Reikia tiek daug kam pa- 
skambinti, ir tiek daug turįs tam telefonų. Jis pažinojo vieną teisėją, 
kuris prieš dešimtį metų buvo metęs gerti, ir norėjo šiam duoti žinią 
apie nuostabią savo charakteristiką, gautą iš reabilitacijos centro. Nu- 
sipelnė kandaus skambučio ir pirma jo buvusioji, bet nebuvo tam 
nusiteikęs. Taip pat jis norėjo paskambinti ir visiems keturiems savo 
vaikams ir paklausti šių, kodėl jam nepaskambinę, nei parašę. 

Užuot padaręs tai, išsiėmė iš lagaminėlio aplanką ir pradėjo skai- 
tyti apie poną Trojų Felaną ir tą reikalą po ranka. Vidurnaktį, kažkur 
viršum Karibų, jis užsnūdo. 


VALANDĄ PRIEŠ AUŠTANT lėktuvas ėmė leistis. Natas pramiegojęs 
pusryčius, ir kai atsibudo, reiso palydovė skubiai atnešė jam kavos. 

Pasirodė San Paulas — plačiai išsidriekęs, užimantis beveik 
aštuonis šimtus kvadratinių mylių didmiestis. Natas stebėjo žiburių 

jūrą apačioje ir stebėjosi, kaip vienas miestas gali sutalpinti dvidešimt 
milijonų žmonių. 

Portugališka greitakalbe pilotas palinkėjo gero ryto ir paskui 
pažėrė keletą posmų pasveikinimų, kurių Natas visiškai nesuprato. 
Angliškas vertimas buvo neką geresnis. Tikriausiai jam teksią rodyti 
pirštais ir mykti teiraujantis kelio per šalį. Kalbos barjeras trumpam 
sukėlė nerimą, bet šis baigėsi, kai reiso palydovė, dailutė brazilė, pa- 
prašė jį užsisegti saugos diržą. 

Oro uoste buvo karšta ir knibždėjo žmonių. Natas atsiėmė savo 
naująjį kelioninį krepšį, prasistūmė su juo pro muitininkus, niekam 
mažne nė nežvilgtelėjus vidun, ir perregistravo krepšį „Varig“ reisui 
į Kampo Grandę. Paskui susirado kavinukę su prisegtu prie sienos 
valgiaraščiu. Jis bakstelėjo pirštu ir ištarė „Espreso“. Kasininkė išmušė 
jam čekį. Susiraukė išvydusi amerikietiškus pinigus, bet vis dėlto iš- 
keitė. Vienas Brazilijos realas prilygo vienam Amerikos doleriui. Natas 
dabar turėjo kelis realus. 

Jis gurkšnojo kavą stovėdamas petys prie peties su keliais japonų 
turistais. Aplinkui skardėjo ir kitos kalbos: vokicčių ir ispanų maišėsi 
su portugalų, sklindančia iš garsiakalbių. Natas gailėjosi nepasiėmęs 
pokalbių knygelės, tada bent būtų galėjęs suprasti vieną kitą sakinį. 

Iš pradžių pamažu, bet pradėjo reikštis izoliuotumas. Vidur dau- 
gybės žmonių jis buvo vienišius. Ničnieko nepažinojo. Beveik niekas 
nenutuokia, kur jis šiuo metu esąs, bet, po šimts, mažai kam ir rūpi. 
Aplinkui tvyrojo tiršti turistų cigarečių dūmai, ir jis greitai nuėjo šalin, 
į pagrindinę laukimo salę, iš kur buvo matyti lubos dviem lygmenimis 
aukščiau ir cokolinis aukštas apačioje. Be tikslo jis leidosi vaikštinėti 
po minią, nešinas sunkiu lagaminėliu ir keikdamas Džošą, kad pripil- 
dęs šį tiek šlamšto. 

Jis išgirdo garsią anglišką šneką ir pasuko ten link. Keli verslinin- 
kai laukė šalia „United“ aviakompanijos stalo, ir jisai susirado vietą 
atsisėsti netoli jų. Detroite snigo, o jie nekantravo Kalėdoms parsirasti 
namo. Kažkoks naftotiekis privertęs juos atsidanginti Brazilijon. Ne- 
trukus Natui tuščios tų žmonių kalbos pabodo. Jos aitrino kad ir kokį 
jo jaučiamą tėvynės ilgesį. 

Jam stigo Serdžijo. Po paskutinės reabilitacijos klinika savaitei 
buvo įkurdinusi Natą į tarpinę prieglaudą, kad būtų lengviau sugrįžti į 
visuomenę. Jis nekentė tos vietos ir tenai nustatytos tvarkos, bet žvel- 

giant atgal toji idėja turėjo privalumų. Reikėjo kelių dienų, kad per- 
siorientuotum. Galbūt Serdžijo būta teisaus. Natas paskambino jam 
iš taksofono ir pažadino. San Paule buvo pusė septynių, bet tik pusė 
penkių Virdžinijoje. 

Serdžijas nesupyko. Tai įėjo į jo darbo sferą. 


REiIsSE į KAMPO GRANDĘ nebuvo pirmosios klasės vietų, išvis 
nė vienos laisvos. Natas buvo maloniai nustebintas matydamas visus 
veidus pasislėpusius už rytinių laikraščių, ir, be to, labai didelės įvairo- 
vės. Dienraščiai buvo tokie pat glotnūs ir šiuolaikiški kaip ir bet kuris 
Jungtinėse Valstijose, ir juos skaitė žmonės, ištroškę naujienų. Galbūt 
Brazilija ne tokia atsilikusi, kaip jis manęs. Tie žmonės moka skaityti! 
Oro laineris, boingas 727, buvo švarus ir neseniai atnaujintas. Gėrimų 
sąraše — kokakola ir „Sprite“. Jis bemaž pasijuto namie. 

Sėdėdamas prie lango dvidešimtoje eilėje, Natas nekreipė dė- 
mesio į atmintinę apie indėnus, gulinčią sau ant kelių, ir grožėjosi 
kraštovaizdžiu apačioje. Šis driekėsi platus, vešlus ir žalias, bangavo 
kalvomis, nutaškuotas gyvulių fermomis ir skersai išilgai išraižytas 
raudonų gruntinių kelių. Dirvožemis buvo ryškios deginto apelsino 
spalvos, o keliai ėjo bet kaip nuo vienos nedidelės gyvenvietės prie 
kitos. Greitkelių faktiškai nebuvo. 

Pasirodė kažkoks grįstkelis, juo slinko mašinos. Lėktuvas nusilei- 
do, ir pilotas pasveikino juos atvykus į Kampo Grandę. Aukšti pasta- 
tai, sugrūstas miesto centras, būtina futbolo aikštė, daugybė gatvių ir 
automobilių, kiekvienas gyvenamasis namas dengtas raudonų čerpių 
stogu. Kaip būdinga stambios firmos dalykiškumui, jis turėjo atmin- 
tinę, be abejo, parengtą vieno iš žaliausių bendradarbių, dirbančių už 
tris šimtus dolerių per valandą; joje Kampo Grandė išanalizuota taip, 
lyg šiame reikale būtų svarbiausias punktas. Šeši šimtai tūkstančių gy- 
ventojų. Gyvulininkystės centras. Galybė kaubojų. Sparčiai augantis. 
Šiuolaikiniai patogumai. Malonu žinoti, bet kam kvaršinti sau galvą? 
Juk Natas čia nenakvosiąs. 

Kaip tokio dydžio miestui oro uostas atrodė stebėtinai mažas, ir 
Natas sumojo lyginąs viską su Jungtinėmis Valstijomis. Tad turi liautis. 
Kai išlipo iš lėktuvo, į jį tvoskė karštis. Mažų mažiausiai 90 laipsnių*. 


* Pagal Farenheitą, t. y. apie 329 C. 

Dvi dienos iki Kalėdų, o pietų pusrutulis leipėja iš karščio. Natas pri- 
simerkė nuo skaisčios saulės ir tvirtai laikydamasis turėklų nulipo 
laipteliais ant žemės. 

Oro uosto restorane jisai sugebėjo užsisakyti priešpiečius, ir kai 
šie buvo atnešti ant stalelio, apsidžiaugė pamatęs, kad tai kažkas tokio 
valgoma. Ant grotelių skrudinto viščiuko sumuštinis bandutėje, ko- 
kios jis niekad anksčiau nebuvo regėjęs, su keptomis bulvytėmis, to- 
kiomis pat traškiomis kaip bet kurioje Jungtinių Valstijų greito maisto 
užkandinėje. Jis pamažu valgė ir stebėjo tolumoje kilimo-tūpimo taką. 
Įpusėjus priešpiečius, nusileido turbosraigtinis „Air Pantanal“ dvimo- 
toris ir pririedėjo prie terminalo. Iš jo išlipo šeši žmonės. 

Natas liovėsi kramtęs, kovodamas su staiga apnikusia baime. 
Kaip tik apie tuos vietinius reisus skaitydavai ir matydavai per CNN, 
tiktai kad niekas tenai tėvynėje nesužinosiąs, jeigu šis nukristų. 

Bet lėktuvas atrodė tvirtas ir švarus, netgi šiek tiek modernus, 
o pilotai — dailiai apsirengę profesionalai. Natas toliau valgė. Galvok 
vien teigiamai, paliepė sau. 

Kokią valandą slampinėjo po mažutį terminalą. Laikraščių kioske 
nusipirko portugališkų pokalbių knygelę ir pradėjo įsiminėti žodžius. 
Skaitinėjo kelionės skelbimus apie nuotykius Pantanalyje — angliškai 
tai buvo pavadinta ekoturizmu. Čia buvo išsinuomojamų automobilių, 
valiutos keitykla, baras su alaus reklama ir išrikiuotais ant lentynos 
buteliais viskio. O šalia paradinio įėjimo stovėjo menkas kalėdinis 
medelis su vieninteliu lempučių vėriniu. Natas stebėjo šias mirksint 
į taktą kažkokios braziliškos kalėdinės giesmės ir, nepaisant pastangų 
negalvoti, prisiminė savo vaikus. 

Buvo diena prieš Kūčias. Ne visi prisiminimai juk yra skausmingi. 

Sukandęs dantis ir sustingusia nugara jis įlipo į lėktuvą, o paskui 
beveik visą valandą, kurios prireikė nuskristi iki Korumbos, miegojo. 
Mažutis oro uostas čia buvo drėgnas, tvankus ir prisikimšęs bolivų, 
laukiančių reiso į Santa Krusą. Visi buvo apsikrovę dėžėmis ir maišais 
su kalėdinėmis dovanomis. 

Jisai susirado vieną taksistą, kuris nė žodžio nekalbėjo angliškai, 
tačiau tai nebuvo svarbu. Natas parodė jam savo kelionės vadove žo- 
džius „Palace Hotel", ir jie sena, purvina mazda nuskriejo į miestą. 

Pasak Džošo personalo parengtos dar vienos atmintinės, Korum- 
ba turinti devyniasdešimt tūkstančių gyventojų. Įsikūrusi prie Parag- 

vajaus upės, netoli Bolivijos sienos, ji seniai pasiskelbusi Pantanalio 
sostine. Laivininkystė ir prekyba davė pagrindą miestui ir padėjo jam 
išsilaikyti. 

Karštyje ir tvankoje, nuo užpakalinės taksi sėdynės Korumba at- 
rodė tingus, malonus miestukas. Gatvės grįstos, plačios ir apsodintos 
medžiais. Prekeiviai sėdėjo savo krautuvėlių paunksnėse, laukdami 
pirkėjų ir šnekučiuodamiesi vienas su kitu. Transporto sraute moto- 
roleriais nardė paaugliai. Basakojai vaikai prie pastatytų ant šaligatvio 
staliukų valgė ledus. 

Priartėjus prie miesto centro, automobiliai užsikimšo ir sustojo 
kaitroje. Taksistas kažką sumurmėjo, bet ne itin jaudindamasis. Toks 
pat taksi vairuotojas Niujorke ar K. A. bemaž imtų šėlti. 

Bet čia buvo Brazilija, o Brazilija yra Pietų Amerikoje. Laikro- 
džiai eina lėčiau. Niekas neskuba. Laikas ne toksai svarbus. Nusisek 
laikrodį, pasakė sau Natas. Užuot paklausęs savęs, jis užsimerkė ir 
alsavo tvankiu oru. Viešbutis „Palace“ buvo komercinės dalies cen- 
tre, gatvėje, šiek tiek besileidžiančioje link Paragvajaus upės, didingai 
plaukiančios tolumoje. Jis padavė taksistui saują realų ir kantriai laukė 
grąžos. Padėkojo jam portugališkai, netvirtai ištardamas „Obrigado“. 
Taksistas nusišypsojo ir kažką pasakė, ko Natas nesuprato. Vestibiulio 
durys buvo atdaros — kaip ir visos Korumboje, išeinančios į gatvę. 

Pirmus žodžius, kuriuos išgirdo įžengdamas vidun, sušuko kažkas 
toks iš Teksaso. Iš viešbučio išsirašinėjo būrys naftininkų. Jie buvo iš- 
gėrę ir šventiškos nuotaikos, nekantraujantys Kalėdoms parsirasti tė- 
vynėn. Natas atsisėdo šalia televizoriaus ir palaukė, kol jie išsidangins. 

Jo numeris buvo aštuntame aukšte. Už aštuoniolika dolerių per 
parą jis gavo dvylikos iš dvylikos pėdų kambarėlį su siaura, labai netoli 
grindų įtaisyta lova. Jeigu ji ir turėjo čiužinį, tai tik labai ploną. Bent 
apie spyruokles nebuvo nė kalbos. Stovėjo rašomasis stalas su kėde, 
į langą įmontuotas oro kondicionierius, mažas šaldytuvas — su bu- 
teliais geriamojo vandens, kolos ir alaus. Vonios kambarys švarus, su 
muilu ir daugybe rankšluosčių. Ne taip jau blogai, tarė sau jis. Tai štai 
koks nuotykis. Ne „Four Seasons“*, bet tikrai gyventi galima. 

Pusę valandos jis bandė prisiskambinti Džošui, bet kalbos barje- 
ras sukliudė. Viešbučio registratūros klerkas mokėjo pakankamai an- 


* „Keturi metų laikai — pasaulinis ištaigingų viešbučių ir kurortų tinklas. 

gliškai, kad surastų tarpmiestinės stoties operatorę, bet nuo čia viršų 
paėmė portugalų kalba. Pabandė susisiekti per savo naują mobilųjį, 
bet šis dar nebuvo įjungtas į vietinės stoties paslaugas. 

Natas išsitiesė pavargusiu savo kūnu ant menkos lovelės ir už- 
migo. 


VALDIRAS RUjISAS BUVO ŽEMAS žmogutis, laibos talijos, šviesiai 
rudos odos, maža, glotnia galva, be didžiumos plaukų, išskyrus kelias 
sruogas, kurias tepė aliejumi ir šukavo atgal. Jo akys buvo juodos ir 
supamos raukšlelių nuo trisdešimties metų stipraus rūkymo. Jis turėjo 
penkiasdešimt dvejus; būdamas septyniolikmetis, buvo praleidęs me- 
tus Ajovoje pas vieną šeimą pagal „Rotary“ studentų mainų programą. 
Didžiavosi savąja anglų kalba, nors Korumboje daug ja nesinaudojo. 
Daugelį vakarų žiūrėdavo CNN ir Amerikos televiziją, stengdamasis 
neprarasti kalbos įgūdžių. 

Po praleistų Ajovoje metų jis įstojo į koledžą Kampo Grandėje, 
o paskui — į teisės fakultetą Rio. Nenoriai sugrįžo į Korumbą dirbti 
nedidelėje savo dėdės juridinėje firmoje ir rūpintis senstančiais gim- 
dytojais. Daugiau metų nei norėtų suskaičiuoti, Valdiras kentė lėtą 
advokatūros Korumboje tempą, tuo pat metu svajodamas, kaip būtų 
galėję būti didmiestyje. 

Bet jis buvo malonus žmogus, patenkintas gyvenimu kaip ir 
dauguma brazilų yra linkę. Sėkmingai dirbo nedidelėje savo konto- 
roje — tik jis pats ir sekretorė, kuri atsiliepinėjo telefonu ir ką reikia 
spausdindavo mašinėle. Valdiras mėgo dirbti su nekilnojamuoju turtu, 
visokiais pirkimo bei pardavimo aktais, sutartimis ir panašiai. Jis nie- 
kad neidavo į teismus — pirmiausia todėl, kad teismo salės nebuvo 
Brazilijoje būtina teisės praktikos dalis. Teisiniai procesai būdavo reti. 
Amerikietiškojo stiliaus bylinėjimasis nebuvo susiradęs kelio į pietus; 
iš teisybės, jis vis dar ribojosi penkiasdešimčia valstijų. Valdiras stebė- 
josi tuo, ką teisininkai darė ir kalbėjo per CNN. Kodėl jie taip reikalau- 
ja sau dėmesio? — dažnai klausdavo save jis. Teisininkai, rengiantys 
spaudos konferencijas ir lakstantys iš vienos pokalbių laidos į kitą, 
pasakodami apie savo klientus. Brazilijoje tai negirdėta. 

Jo kontora buvo trys kvartalai nuo „Palace“ viešbučio, didelia- 
me, pavėsingame žemės sklype, kurį dėdė buvo įsigijęs prieš kažkiek 

dešimtmečių. Tankūs medžiai užstojo stogą, tad nepaisant karščio 
Valdiras laikė langus atdarus. Mėgo girdėti silpną iš gatvės atsklindantį 
triukšmą. Po trijų penkiolika jis išvydo kažkokį niekad anksčiau nema- 
tytą žmogų sustojant ir apžiūrinėjant jo kontorą. Žmogus aiškiai buvo 
svetimšalis ir amerikietis. Valdiras suprato, kad tai — ponas O Railis. 


SEKRETORĖ ATNEŠĖ JIEMS cafezinho — stiprios saldintos juodos 
kavos, kurią iš mažučių puodelių brazilai geria kiaurą dieną, ir Natas 
iškart į ją įprato. Jisai sėdėjo Valdiro kabinete — abu jau kreipėsi vie- 
nas į kitą vardais — ir žavėjosi aplinka: girgždančiu ventiliatoriumi 
palubėje viršum jų, atvirais langais su atsklindančiais iš gatvės prislo- 
pintais garsais, tvarkingomis eilėmis apdulkėjusių aplankų lentynose 
už Valdiro, subraižytomis ir nusidėvėjusiomis lentinėmis grindimis 
jiems po kojomis. Kabinete buvo gan šilta, bet ne varginamai. Natas 
sėdėjo kino filme — susuktame prieš penkiasdešimtį metų. 

Valdiras paskambino į K. A. ir susisiekė su Džošu. Juodu mi- 
nutėlę šnektelėjo, paskui per stalą jis perdavė ragelį svečiui. „Sveikas, 
Džošai, — pasakė Natas. Džošui aiškiai palengvėjo išgirdus jo balsą. 
Natas papasakojo apie savo kelionę iki Korumbos, pabrėždamas faktą, 
kad jam einasi gerai, esąs vis dar blaivas ir laukiąs tolesnės savojo nuo- 
tykio dalies. 

Valdiras krapštėsi kampe su kažkokiu aplanku, stengdamasis dė- 
tis, kad jam pokalbis nė kiek nerūpi, bet iš tikrųjų gaudydamas kiek- 
vieną žodį. Kodėl Natas O Railis taip didžiuojasi esąs blaivas? 

Pasibaigus telefoniniam pokalbiui, Valdiras padėjo ant stalo iš- 
lankstytą didžiulį Mato Groso do Sulio valstijos, maždaug tokio pat 
dydžio kaip Teksasas, oro navigacinį žemėlapį ir parodė Pantanalį. Šis 
užėmė visą valstijos šiaurės vakarų dalį ir tęsėsi į Mato Grosą šiaurėje 
ir Boliviją vakaruose. Pelkynus it gyslos raižė šimtai upių ir upokšnių. 
Buvo nuspalvintas geltonai. Pantanalyje nebuvo nei miestelių, nei 
miestų. Nei kelių, nei plentų. Šimtas tūkstančių kvadratinių mylių 
raistų, prisiminė Natas iš nesuskaičiuojamų atmintinių, kurias Džošas 
jam buvo įdėjęs. 

Kol juodu tyrinėjo žemėlapį, Valdiras užsirūkė cigaretę. Jis buvo 
atlikęs kai kuriuos namų darbus. Palei vakarinį žemėlapio kraštą, šalia 
Bolivijos, buvo pažymėti keturi raudoni kryželiai. 

— Čia gyvena gentys, — pasakė jis, rodydamas į raudonas žy- 
mas. — Gvatai ir ipikai. 

— Ar jos didelės? — paklausė Natas, prisilenkdamas arčiau ir 
pirmą sykį iš tikrųjų pažvelgdamas į teritoriją, kurią iš jo laukiama 
iššukuoti ieškant Reičelės Lein. 

— Mes tikrai nežinome, — atsakė Valdiras, tardamas žodžius la- 
bai pamažu ir tiksliai. Itin stengėsi padaryti amerikiečiui įspūdį savąja 
anglų kalba. — Prieš šimtą metų jų buvo kur kas daugiau. Bet sulig 
kiekviena karta gentys nyksta. 

— Kiek sąlyčio jos turi su išoriniu pasauliu? — pasiteiravo Natas. 

— Labai mažai. Jų kultūra nepasikeitusi tūkstantį metų. Jie šiek 
tiek prekiauja atplaukdami upe valtimis, bet visai nenori keistis. 

— Ar žinoma, kur yra misionierių? 

— Sunku pasakyti. Aš kalbėjausi su Mato Groso valstijos sveika- 
tos apsaugos ministru. Pažįstu jį asmeniškai, ir jo ministerija apytik- 
riai numano, kur dirba misionieriai. Taip pat kalbėjausi su atstovu iš 
FUNAI — tai mūsiškė Indėnų reikalų valdyba. — Valdiras bakstelėjo į 
du kryžiukus. — Jais pažymėti gvatai. Galimas daiktas, apie šias vietas 
esama misionierių. 

— Ar žinote jų pavardes? — paklausė Natas, tačiau tai buvo ne- 
reikalingas klausimas. Pasak Džošo atmintinių, Valdirui nepasakyta 
Reičelės Lein pavardė. Tik tiek, kad ta moteris dirbanti „Pasaulio 
gentims. 

Valdiras nusišypsojo ir palingavo galvą. 

— Tatai nebus labai lengva. Turite suprasti, kad esama bent dvi- 
dešimt amerikietiškų ir kanadietiškų organizacijų, turinčių misionie- 
rius Brazilijoje. Lengva patekti į mūsų šalį ir lengva po ją judėti. Ypač 
po skurdesniąsias sritis. Niekam iš tikrųjų nerūpi, kas jose yra ir ką 
tenai veikia. Mes įsivaizduojame, kad jeigu jie misionieriai, vadinasi, 
geri Žmonės. 

Natas pirštu parodė Korumbą, paskui artimiausią raudoną kry- 
želį. 

— Kiek trunka nusigauti iš čia iki ten? 

— Kaip čia pasakius. Lėktuvu — apie valandą. Laivu — nuo trijų 
iki penkių dienų. 

— Tad kur mano lėktuvas? 

— Ne taip viskas paprasta, — pasakė Valdiras, siekdamas kito 

žemėlapio. Išskleidė jį viršum pirmojo. — Tai topografinis Pantanalio 
žemėlapis. Štai čia fazendos. 

— Kas, kas? 

— Fazendos. Stambūs ūkiai. 

— Maniau, kad ištisai pelkė. 

— Ne. Daugelis vietų pakankamai iškilusios, kad būtų galima 
auginti gyvulius. Fazendos įkurtos prieš du šimtus metų, ir jose tebe- 
dirba pantaneiros*. Tik kelias fazendas įmanoma pasiekti laivais, tad 
jose naudojamasi mažais lėktuvais. Kilimo-tūpimo aikštelės pažymė- 
tos mėlynai. 

Natas pastebėjo, kad netoli indėnų gyvenviečių labai mažai kili- 
mo-tūpimo aikštelių. 

Valdiras kalbėjo toliau: 

— Net jeigu jūs nuskristumėte į tą rajoną, gautumėte naudotis 
valtimi norėdami pasiekti indėnus. 

— Kokios tos kilimo-tūpimo aikštelės? 

— Žolės. Kartais žolė nušienaujama, kartais ne. Didžiausia pro- 
blema — karvės. 

— Karvės? 

— Taip, karvės mėgsta žolę. Kai kada sunku nutūpti, nes karvės 
rupšnoja taką. — Valdiras tai pasakė nesistengdamas nuskambėti hu- 
moristiškai. 

— Ar karvių negalima nuvaryti? 

— Jeigu žinos, kad jūs atskrendate. Bet ten nėra telefonų. 

— Fazendos neturi telefonų? 

— Ne. Jos labai izoliuotos. 

— Vadinasi, negalėčiau nuskristi į Pantanalį, o paskui nusisam- 
dyti kokį laivą ir surasti indėnus? 

— Ne. Laivai čionai, Korumboje. Kaip ir vedliai. 

Natas stebeilijo į žemėlapį, ypač į Paragvajaus upę, vingiuojančią 
ir besirangančią šiaurėn, indėnų gyvenviečių kryptimi. Kažkur palei 
upę, jeigu pasiseks, arti jos, vidur šių milžiniškų pelkmiškių slepiasi 
paprasta Dievo tarnaitė, kiekvieną dieną gyvenanti taikoje ir ramybėje, 
mažai galvodama apie ateitį, tykiai tarnaudama savo ganomiesiems. 

Ir jis privaląs ją surasti. 


* Pelkėnai, pelkių gyventojai (portug.). 

— Aš norėčiau bent apskristi virš šios srities, — pasakė Natas. 

Valdiras vėl suvyniojo pastarąjį žemėlapį. 

— Galiu suorganizuoti lėktuvą ir pilotą. 

— O laivą? 

— Dabar prie to dirbu. Nūnai potvynio laikotarpis ir dauguma 
laivų užimti. Upės pakilusios. Šiuo metų laiku daugiau keliaujama 
upėmis. 

Kaip miela iš Trojaus nusižudyti per potvynio laikotarpį. Pasak 
firmos atliktų tyrimų, lietūs prasideda lapkritį ir trunka iki vasario, ir 
tuo metu visos žemesnės vietos, taip pat ir daugelis iš fazendų atsi- 
duria po vandeniu. 

— Tačiau turiu jus perspėti, — tarė Valdiras, užsirūkydamas dar 
vieną cigaretę ir sulankstydamas pirmąjį žemėlapį, — kelionė oru nėra 
be rizikos. Lėktuvai maži, ir jeigu suges variklis, tuomet, na... — jis 
nutilo, užvertė aukštyn akis ir gūžtelėjo pečiais, lyg visos viltys būtų 
prarastos. 

— Tuomet ką? 

— Nėra vietos priverstiniam nusileidimui, nėra kur jo nutupdyti. 
Prieš mėnesį vienas lėktuvas nukrito. Surado jį upės pakrantėje, ap- 
spistą aligatorių. 

— Kas nutiko keleiviams? — paklausė Natas, baimindamasis iš- 
girsti atsakymą. 

— Paklauskite aligatorių. 

— Keičiam temą. 

— Dar kavos? 

— Taip, prašom. 

Valdiras šūktelėjo sekretorei. Juodu priėjo prie lango ir stebėjo 
eismą gatve. 

— Manau, aš suradau vedlį, — tarė jis. 

— Puiku. Ar jis kalba angliškai? 

— Taip, labai gerai. Jaunas, ką tik iš armijos. Puikus vaikinas. Jo 
tėvas buvo upės laivavedys. 

— Kaip miela. 

Valdiras nuėjo prie rašomojo stalo ir pakėlė telefono ragelį. Sek- 
retorė atnešė Natui dar vieną mažutį puodelį cafezinho, ir jis gurkš- 
nojo stovėdamas prie lango. Kitapus gatvės buvo nedidelis baras su 
trimis staliukais ant šaligatvio po tentu. Raudona iškaba reklamavo 

„Antartica“ alų. Dvejetas vienmarškinių vyriškių, su kaklaraiščiais, sė- 
dėjo prie vieno staliuko su didžiuliu buteliu „Antartica“ tarp jų. Puiki 
dekoracija — karšta diena, šventiška nuotaika, šaltas gėrimas, kuriuo 
mėgaujasi dvejetas draugų paunksnėje. 

Staiga Natui susvaigo galva. Alaus reklama išskydo, ana scenelė 
tai priartėdavo, tai nutoldavo, o širdis daužėsi, kvėpavimas sustojo. Jis 
atsirėmė į palangę pasilaikyti. Rankos taip drebėjo, kad gavo pastaty- 
ti cafezinho ant stalo. Valdiras už jo, nieko nepastebėdamas, tarškėjo 
portugališkai. 

Virš antakių ryškiais ruoželiais kaktą Natui išpylė prakaitas. 
Juste juto burnoje alaus skonį. Prasidėjo slydimas. Įtrūkis šarvuose. 
Plyšys užtvankoje. Grumesys ryžto kalne, kurį per pastaruosius ketu- 
ris mėnesius pastatęs su Serdžiju. Natas giliai atsiduso ir suėmė save 
į rankas. Ši akimirka praeisianti, jis žinąs. Patyręs tai ir anksčiau, jau 
daug kartų. 

Jis paėmė puodelį ir godžiai įniko gerti kavą, o tuo pat metu Val- 
diras buvo bepadedąs ragelį pranešti, kad pilotas nelabai trokštąs kur 
nors skristi prieš Kalėdas. Natas sugrįžo į savo krėslą po girgždančiu 
ventiliatoriumi. 

— Pasiūlykite jam kiek nors pinigų, — pasakė jis. 

Valdiras pono Džošo Stafordo buvęs informuotas, kad pinigai 
šioje misijoje nė kiek nesvarbu. 

— Po valandos jis man vėl paskambins, — pasakė jis. 

Natas jau rengėsi eiti. Išsitraukė savo naujutėlaitį mobilųjį telefo- 
ną, ir Valdiras padėjo jam susirasti „AT £« T“ kompanijos operatorę, 
kalbančią angliškai. Pabandymui jis paskambino Serdžijui, ir atsiliepė 
telefono atsakiklis. Paskui jisai surinko Alisos, savo sekretorės, numerį 
ir palinkėjo jai linksmų Kalėdų. 

Telefonas veikė puikiai; Natas labai tuo didžiavosi. Jis padėkojo 
Valdirui ir paliko kontorą. Iki vakaro juodu vėl pasikalbėsią. 

Jis pasuko upės link, vos kelis kvartalus žemyn nuo Valdiro kon- 
toros ir susirado nedidelį parką, kur darbininkai triūsė sustatinėdami 
kėdes kažkokiam koncertui. Vėlyva popietė buvo troški; sušlapę nuo 
prakaito marškiniai lipo jam prie krūtinės. Tas mažutis epizodas Val- 
diro kontoroje jį išgąsdino labiau, nei norėjo prisipažinti. Jisai sėdėjo 
prie iškylautojams skirto stalelio ir žvelgė į plytintį priešais didįjį Pan- 
tanalį. Iš kažkur atsirado nususęs paauglys ir pasiūlė jam pirkti mari- 

huanos. Ji buvo mažučiuose maišeliuose, nedidelėje medinėje dėžėje. 
Natas numojo jį šalin. Galbūt kada nors kitą kartą. 

Vienas muzikantas ėmė derintis gitarą, ir pamažu rinkosi pub- 
lika, saulei leidžiantis viršum ne per toliausiai dunksančių Bolivijos 
kalnų. 


PINIGAI SUVEIKĖ. Pilotas nenorom sutiko skristi, bet užsispyrė, 
kad jie pakiltų anksti iš ryto ir sugrįžtų į Korumbą iki vidudienio. 
Turįs mažų vaikučių, piktą žmoną ir, šiaip ar taip, juk Kūčios. Valdiras 
pažadėjo, nuramino ir sumokėjo gerus rankpinigius grynaisiais. 

Rankpinigiai buvo sumokėti ir Ževiui, vedliui, su kuriuo Valdiras 
derėjęsis savaitę. Ževis buvo dvidešimt ketverių, viengungis, sunkumų 
kilnotojas storomis rankomis, ir įtrinksėjo į „Palace“ viešbučio vesti- 
biulį su plačiakrašte džiunglių skrybėle, džinsiniais šortais, juodais ka- 
reiviškais auliniais, T marškinėliais ir už diržo užkištu ilgu blizgančiu 
medžiokliniu peiliu — dėl visa ko, jeigu prisireiktų kam nors nudirti 
odą. Spausdamas ranką, jis vos nesutraiškė Natui plaštakos. 

— Bom dia*, — plačiai išsišiepęs tarė. 

— Bom dia, — atsakė Natas, sukąsdamas dantis, kai jo pirštai su- 
treškėjo. Negalėjai nepaisyti peilio — šio geležtė buvo aštuonių colių 
ilgio. 

— Kalbate portugališkai? — paklausė jis. 

— Ne. Tik angliškai. 

— Nieko tokio, — nuramino vaikinas, galiausiai palaisvindamas 
mirtiną gniaužtą. — Aš kalbu angliškai. — Akcentas buvo labai ryškus, 
bet kol kas Natas pagavo kiekvieną žodį. — Išmokau armijoje, — iš- 
didžiai paaiškino Ževis. 

Ževis iškart galėjo patikti. Jis paėmė iš Nato lagaminėlį ir pasakė 
kažką šmaikštaus jaunai registratorei prie stalelio. Ši paraudo ir buvo 
ne prieš išgirsti daugiau. 

Jo sunkvežimaitis buvo 1978-ųjų fordas, trijų ketvirčių tonos pi- 


* Labą dieną (port.). 

kapas, didžiausia transporto priemonė, kokią iki šiol Natas matęs Ko- 
rumboje. Regis, paruoštas džiunglėms, plačiomis padangomis, su gerve 
ant priekinio buferio, tvirtomis grotelėmis virš priekinių žibintų, nuta- 
pytu juodu ūksmingu medžiu, be sparnų. Ir be oro kondicionieriaus. 

Juodu griaudėjo Korumbos gatvėmis, šiek tiek susilėtindami 
prieš raudonas šviesas, visiškai nepaisydami „stop“ ženklų ir apskritai 
baugindami automobilius ir motociklus — visus besistengiančius ne- 
susidurti su Ževio tanku. Ar dėl to, kad taip buvo suprojektuotas, o gal 
iš aplaidumo duslintuvas veikė prastai. Variklis burzgė garsiai, o Ževis, 
gniauždamas vairą it lenktynininkas, jautė pareigą kalbėti. Natas ne- 
girdėjo nė žodžio. Jis šypsojosi ir linksėjo tartum koks idiotas, tuo pat 
metu stengdamasis išsilaikyti vietoje — įsispyręs kojomis į grindis, 
viena ranka įsitvėręs lango rėmo, kita — prilaikydamas lagaminėlį. 
Prieš kiekvieną kitą sankryžą širdis jam apmirdavo. 

Matyt, vairuotojai suprato transporto judėjimo sistemą, kurioje 
kelių eismo taisyklių, jeigu išvis tokios egzistavo, buvo nepaisoma. Nė 
jokių avarijų, nė žmonių aukų. Kiekvienas, įskaitant ir Ževį, tiesiog pa- 
skutinį mirksnį gebėdavo sustoti ar užleisti kelią, arba pasukti į šalį. 

Oro uoste buvo tuščia. Juodu pastatė mašiną prie nedidelio ter- 
minalo ir nuėjo į vieną gudrono dangos tako galą, kur stovėjo pririšti 
keturi lėktuvėliai. Vienas buvo rengiamas skrydžiui piloto — žmogaus, 
kurio Ževis nepažinojo. Prisistatė portugališkai. Piloto pavardė skam- 
bėjo lyg Miltonas. Jis laikėsi gan draugiškai, bet akivaizdžiai mielai 
nebūtų skridęs ar dirbęs Kūčių dieną. 
pastebėjo, kad šį ne prošal būtų buvę nudažyti, ir tatai savaime kėlė 
nemažą rūpestį. Jei iš lauko lauposi, tai argi viduje galėtų būti itin 
geriau? Padangos nusitrynusios. Alyvos dėmės apie variklio skyrių. 
Senas „Cessna 206 , vienmotoris. 

Pripildyti kuro truko penkiolika minučių, ir ankstyvas, su šviesa, 
startas užsitęsė, artėjo dešimta valanda. Natas iš chaki spalvos šortų 
kišenės gelmės išsitraukė savo įmantrų mobilųjį telefoną ir paskam- 
bino Serdžijui. 

Šisai su žmona gėrė kavą planuodami paskutinės minutės pir- 
kinius, ir Natas vėl apsidžiaugė, kad esąs išvykęs iš šalies, toli nuo 
šventinės karštinės. Ten, palei vidurio Atlantą, šalta ir šlapdriba. Natas 
patikino tebesilaikąs, jokių problemų. 

Sustabdė slydimą žemyn, pagalvojo jis. Prisikėlė su nauju ryžtu 
ir tvirtybe; tai buvęs tik šmėstelėjęs silpnumo mirksnis. Tad nieko 
neužsiminė Serdžijui, nors būtų privalėjęs, bet kodėl dabar žmogui 
kvaršinti galvą? 

Kol juodu kalbėjosi, saulę užslinko tamsus debesis ir apie Natą 
nukrito keli pavieniai lietaus lašai. Jis vos juos pastebėjo baigdamas 
pokalbį tradiciniu „Linksmų Kalėdų“. 

Pilotas pareiškė esąs pasirengęs. 

— Kaip jums atrodo, saugu? — paklausė Natas Ževį, kai juodu 
krovė vidun lagaminėlį ir kuprinę. 

Ževis nusijuokė: 

— Viskas gerai. Šis žmogus turi keturis vaikučius ir dailią žmo- 
ną — bent taip sako. Negi rizikuotų savo gyvybe? 

Ževis norėjo pasimokyti skraidyti, tad pasisiūlė sėdėsiąs iš deši- 
nės, greta Miltono. Natas neprieštaravo. Jis įsitaisė uŽ jų ant mažutės 
ankštos sėdynės, kaip įmanoma patogiau prisisegdamas diržais per 
juosmenį ir pečius. Variklis užsivedė šiek tiek nenorom, Nato nuo- 
mone, pernelyg nenorom, ir maža kabina tapo krosnimi, kol Miltonas 
neatidarė lango. Plūstelėjo atbulinė trauka nuo propelerio, ir kvėpuoti 
tapo lengviau. Jie nuriedėjo trinksėdami gudrono danga į tako galą. 
Leidimas skrydžiui nesudarė problemos, nes padangėje nebuvo kokio 
nors kito transporto. Kai jie atsiplėšė nuo žemės, Natui marškiniai pri- 
lipo prie krūtinės, kaklu žemyn sruvo prakaitas. 

Korumba akimirksniu atsidūrė po jais. Iš oro ji atrodė gražesnė, 
su dailiomis namukų eilėmis palei gatves, kurios visos tartum buvo 
lygios ir tvarkingos. Komercinė dalis dabar virė veikla, automobiliai 
laukė įstrigę transporto sraute, o pėstieji lakstė skersai gatvių. Miestas 
plytėjo išsidėstęs ant stataus kranto virš upės. Jie skrido ties upe šiau- 
rėn, tolydžio kildami, ir Korumba pamažu nyko užpakalyje. Debesys 
buvo pavieniai, oro srovės nestiprios. 

Keturių tūkstančių pėdų aukštyje, jiems išnirus iš didelio, grės- 
mingo debesio, staiga atsivėrė Pantanalio didybė. Į šiaurę ir rytus de- 
šimtys nedidelių upių suko ratus aplinkui ir skersai viena kitą, niekur 
nenueidamos, sujungdamos kiekvieną pelkę su šimtais kitų. Dėl po- 
tvynio upės buvo perpildytos vandens ir daugelyje vietų tekėjo kartu. 
Vanduo buvo įvairių atspalvių. Užsistovėjusios pelkės — tamsiai mė- 
lynos, vietomis bemaž juodos, kur gausiai buvo prižėlę žolių. Gilesnės 

kūdros žaliavo. Mažesnieji intakai nešė rausvą purvą, o didysis Pa- 
ragvajus — patvinęs ir rudas it ištirpdytas šokoladas. Horizonte, kiek 
akys užmatė, visas vanduo buvo mėlynas, o visa žemė — žalia. 

Kol Natas dairėsi į rytus ir į šiaurę, du jo bendrakeleiviai žvelgė 
į vakarus, į Bolivijos kalnus tolyje. Atkreipdamas Nato dėmesį, Ževis 
parodė pirštu. Už kalnų dangus buvo tamsesnis. 

Po penkiolikos minučių skrydžio Natas pamatė pirmąją bent ko- 
kią sodybą. Tai buvo kažkoks ūkis Paragvajaus pakrantėje. Namas — 
mažutis ir dailus, su privalomu raudonu čerpių stogu. Po pievą ganėsi 
baltos karvės, gėrė prie kranto iš upės. Greta namo ant virvės džiūvo 
dienos skalbiniai. Nė ženklo žmogaus veiklos — nei jokių mašinų, nei 
televizijos antenų, nei elektros laidų. Vos už kelių žingsnių nuo namo 
grunto takučiu — nedidelis daržo kvadratas, aptvertas tvora. Lėktuvas 
įniro į debesį, ir ūkis išnyko. 

Debesų daugėjo ir tirštėjo. Miltonas nusileido iki trijų tūkstančių 
pėdų, laikydamasis po jais. Ževis pasakė jam tai esant apžvalgos mi- 
siją, tad teskrendąs kaip įmanoma žemiau. Pirmoji gvatų gyvenvietė 
pasirodė maždaug po valandos skrydžio iš Korumbos. 

Jie kelioms minutėms nukrypo nuo upės ir tuomet perskrido 
viršum kažkokios fazendos. Ževis sulenkė žemėlapį, apibrėžė kažką 
apskritimu ir kyštelėjo atgalios Natui. „Fazenda da Prata, — pasakė 
jis, paskui parodė žemyn. Žemėlapyje visos fazendos turėjo vardus, 
lyg tai būtų buvę dideli dvarai. O žemėje Fazenda da Prata buvo neką 
didesnė nei pirmasis Nato matytas ūkis. Tik daugiau karvių, keletas 
mažų ūkinių pastatų, šiek tiek didesnis namas ir ilga tiesi žemės juosta, 
kuri, kaip galiausiai Natas sumojo, buvo lėktuvų kilimo-tūpimo takas. 
Kur nors arti nebuvo upės ir tikrai kelių. Čia patekti galėjai tiktai oru. 

Miltonas vis labiau nerimavo dėl tamsaus dangaus vakaruose. 
Debesys slinko į rytus, jie skrido į šiaurę, ir susitikti atrodė neišven- 
giama. Ževis persilenkė atgal ir sušuko: 

— Jam nepatinka antai tas dangus. 

Natui irgi, bet jis juk ne pilotas. Tad tik gūžtelėjo pečiais, nes ne- 
sugalvojo kaip kitaip atsakyti. 

— Kelias minutes jį stebėsime, — pasakė Ževis. Miltonas norėjo 
pasukti atgal. Natas troško bent pamatyti indėnų kaimelius. Vis tebe- 
turėjo silpną viltį, kad galėtų kaip nors nuskristi pasimatyti su Reičele 
ir galbūt pasigriebti ją į Korumbą, kur juodu papusryčiautų malonioje 

kavinukėje ir aptartų jos tėvo palikimą. Menkos ir sparčiai nykstan- 
čios viltys. 

Neatmestinas sraigtasparnis. Paliktasis turtas tikrai tiek išgalėtų 
padengti. Jeigu Ževiui pavyktų surasti kaip tik tą kaimelį ir tinkamą 
vietą nutūpti, Natas bematant nusisamdytų tokią mašiną. 

Dar viena maža fazenda, šioji netoli nuo Paragvajaus upės. Į 
lėktuvo langus pradėjo pliekti lietaus lašai, ir Miltonas nusileido iki 
dviejų tūkstančių pėdų. Kairėje driekėsi įspūdinga grandinė kalnų, jau 
kur kas arčiau, o upė rangėsi pro tankius miškus jų papėdėje. 

Iš už kalnų viršūnių juos užklupo pašėlusi audra. Staiga dangus 
dar labiau sutemo. Vėjo gūsiai purtė lėktuvėlį. „Cessna“ staigiai nėrė 
žemyn, ir Natas galva stuktelėjo į kabinos viršų. Akimirksniu jį pagavo 
siaubas. 

— Mes grįžtame, — atsisukęs šūktelėjo Zevis. Jo balsas stokojo 
ramumo, kokio būtų troškęs Natas. Miltono veidas liko akmeninis, 
bet šaunūs aviatoriaus akiniai nuo saulės buvo kažkur dingę, o kakta 
išpilta prakaito. Lėktuvėlis staigiai pakrypo dešinėn, į rytus, paskui į 
pietryčius, ir kai baigė posūkį pietų link, visus pasitiko vaizdas, nuo 
kurio apėmė silpnumas. Dangus Korumbos link buvo juodas. 

Miltonas nenorėjo turėti su juo nė kiek reikalų. Greitai pasuko į 
rytus ir kažką tarstelėjo Ževiui. 

— Mes negalime skristi į Korumbą, — šūktelėjo Ževis į galinę sė- 
dynę. — Jis nori paieškoti kokios fazendos. Nutūpsime ir pralauksime, 
iki audra praeis. — Jo balsas buvo aukštas ir neramus, akcentas — ge- 
rokai ryškesnis. 

Natas, kiek pajėgė, linktelėjo. Jo galva kratėsi ir šokčiojo, taip pat 
skaudėjo nuo pirmo bumbtelėjimo į lubas. Dar ir skrandis pradėjo 
gurgėti. 

Kelias minutes atrodė, kad lenktynes „Cessna“ laimės. Juk tikrai, 
pagalvojo Natas, bet kurio didumo lėktuvas pajėgus aplenkti audrą. 
Trindamasis viršugalvį, jis nusprendė nežiūrėti atgal už savęs. Bet 
tamsūs debesys dabar artėjo ir iš šonų. 

Koks gi atsilikęs pusgalvis pilotas kyla į orą nepasitikrinęs rada- 
re? Antra vertus, radaras, net jeigu šis čia ir turimas, veikiausiai dvi- 
dešimties metų senumo ir šventėms išjungtas. 

Lietus barbeno lėktuvėlį. Aplinkui stūgavo vėjai. Pro šalį kamuo- 
liais vertėsi debesys. Audra juos prisivijo ir pralenkė, lėktuvėlį trūk- 

čiojo ir svaidė aukštyn žemyn, stumdė iš šono į šoną. Labai ilgas dvi 
minutes dėl oro turbulencijos Miltonas nepajėgė valdyti aparato. Jis 
jojo ant laukinio mustango, o ne skraidino lėktuvą. 

Natas žvelgė pro langą ir nieko nematė — nei vandens ar pelkių, 
nei dailučių fazendų su ilgais takais lėktuvams nusileisti. Jis dar že- 
miau sulinko, sukando dantis ir pažadėjo sau nevemti. 

Oro duobė bloškė lėktuvėlį šimtą pėdų žemyn greičiau nei per 
dvi sekundes, ir visi trys vyrai kažką šūktelėjo. Natas — labai garsiai: 
„O, velnias!“ Jo bičiuliai brazilai keikėsi portugališkai. Šūksniai buvo 
smarkiai persmelkti baimės. 

Stojo trumputė atvanga, per kurią oras nurimo. Miltonas nu- 
stumė vairalazdę priekin ir pradėjo pikiruoti žemyn. Natas abiem 
rankomis įsitvėrė Miltono sėdynės atlošo ir pirmą, taip pat ir vienin- 
telį, kaip tikėjosi, sykį pasijuto it kamikadzė. Širdis tankiai daužėsi, 
skrandis pakilo mažne iki gerklės. Jis užsimerkė ir prisiminė Serdžiją, 
taip pat Volnat Hilo jogos instruktorių, kuris išmokė jį melstis ir 
medituoti. Patsai pabandė medituoti, pabandė melstis, bet įkalintam 
krintančiame lėktuve tatai buvo neįmanoma. Vos už kelių sekundžių 
laukė mirtis. 

Perkūno trenksmas tuoj viršum „Cessna“ juos apkurtino it šūvis 
medžioklinio šautuvo tamsiame kambaryje ir supurtė iki pat kaulų. 
Natui mažne sprogo ausų būgneliai. 

Pikiravimas baigėsi penkių šimtų pėdų aukštyje — Miltonui pa- 
vyko įveikti vėjus ir išlyginti lėktuvėlį. „Dairykitės fazendos!“ — su- 
šuko iš priekio Ževis, ir Natas nenorom dirstelėjo pro langą. Žemę 
apačioje čaižė lietus ir vėjas. Medžiai siūbavo, o mažų kūdrų paviršius 
vilnijo putotomis bangelėmis. Ževis užmetė akį į žemėlapį, bet jie 
buvo beviltiškai pasiklydę. 

Lietus ritosi baltais šuorais, kurie sumažino matomumą iki vos 
kelių šimtų pėdų. Kartkartėmis Natas beveik nematė žemės. Aplinkui 
juos lietus pylė kaip iš kibiro, įkypai varomas žiauraus vėjo. Jų lėktuvė- 
lį blaškė kaip aitvarą. Miltonas iš paskutiniųjų galynėjosi su valdymo 
prietaisais, o Ževis desperatiškai žvalgėsi į visas puses. Jie taip be ko- 
vos nenukrisią. 

Bet Natas pasidavė. Jeigu nematyti žemės, kaip galima tikėtis 
saugiai nutūpti? O pats audros smarkumas dar tik juos prisivys. Galas, 
baigta. 

Jis nemels Dievo pasigailėti. To ir nusipelnė tokiu savo gyvenimu. 
Kasmet per lėktuvų katastrofas žūva šimtai žmonių; kuo esąs geresnis 
už kitus? 

Tuoj po jais apačioje jisai suspėjo trumpai pamatyti upę ir staiga 
prisiminė aligatorius bei anakondas. Pasibaisėjo mintimi priverstinai 
nusileisti į kokį raistą. Išvydo save sunkiai sužeistą, bet ne užsimušusį, 
besikabinantį į gyvenimą, kovojantį dėl būvio, besistengiantį priversti 
veikti tą prakeiktą palydovinį telefonėlį ir tuo pat metu besiginantį 
nuo alkanų roplių. 

Dar vienas perkūno trenksmas sudrebino kabiną, ir Natas vis 
dėlto nusprendė kovoti. Akimis naršė žemę, bergždžiai stengdamasis 
surasti fazendą. Žaibo blyksnis sekundei apakino. Variklis suspring- 
čiojo ir mažne užgeso, paskui atsigriebė ir vėl sutarškėjo. Miltonas 
nusileido iki keturių šimtų pėdų — normaliomis sąlygomis saugaus 
aukščio. Pantanalyje bent tuo gerai, kad nėra kalvų ar kalnų, dėl kurių 
turėtum nerimauti. 

Natas dar labiau susiveržė diržus apie pečius ir išvėmė sau tarp 
kojų. Dėl to visiškai nesusigėdo. Jautė tik neapsakomą siaubą. 

Juos apgaubė tamsa. Miltonas ir Ževis šūkavo vienas kitam, kra- 
tydamiesi ir stengdamiesi suvaldyti lėktuvėlį. Juodu susidurdavo ir 
brūžavosi pečiais. Žemėlapis buvo įstrigęs Ževiui tarp kelių, visiškai 
nebenaudingas. 

Audra siautėjo po jais. Miltonas nusileido iki dviejų šimtų pėdų, 
iš kur lopiniais galima buvo pamatyti žemę. Vienas vėjo gūsis bloškė 
juos į šalį, tiesiog paguldydamas „Cessna“ šonu, ir Natas sumojo, ko- 
kie bejėgiai jie esą. Staiga apačioje, po savimi, jis išvydo kažką balta ir 
šūktelėjo parodydamas pirštu: „Karvė! Karvė!“ Ževis išrėkė vertimą 
Miltonui. 

Pro debesis jie nusmuko iki aštuoniasdešimties pėdų ir per aki- 
nančią liūtį praskrido tiesiai virš raudono kažkokio namo stogo. Ževis 
vėl šūktelėjo ir parodė pirštu į kažką savojoje lėktuvo pusėje. Aikštelė 
lėktuvams atrodė ne ilgesnė už dailios priemiestinės valdos įvažą, pa- 
vojingą netgi gerais orais. Tačiau tai buvo nesvarbu. Kito pasirinkimo 
jie neturėjo. Jeigu sudužtų, tai nors arti žmonių. 

Aikštelė jų pastebėta per vėlai, kad galėtų nutūpti pavėjui, tad 
Miltonas privertė lėktuvėlį apsisukti ir leistis priešpriešiais vėtrai. Vė- 
jas smogė „Cessna“ iš priekio ir kone užgesino variklį. Per liūtį beveik 

ničnieko nesimatė. Natas persilenkė į priekį, stengdamasis įžvelgti ki- 
limo-tūpimo taką, ir teišvydo liūtį, pilančią į priekinį stiklą. 

Penkiasdešimties pėdų aukštyje „Cessna“ mėtė į šonus. Miltonas 
iš paskutiniųjų stengėsi išlaikyti lėktuvėlio padėtį. Ževis suriko „Vaca! 
Vaca!'Ir Natas iškart suprato, kad „vaca“ reiškia karvę. Jis irgi ją išvy- 
do. Pirmąją jie praskriejo. 

Vaizdų blyksniuose prieš jiems trenkiantis Natas pamatė bėgantį 
per aukštą žolę berniuką su lazda — merkiamą liūties ir išsigandusį. 
Ir pastebėjo karvę, skuodžiančią iš kelio. Regėjo Ževį — įsiręžusį ran- 
komis ir žvelgiantį pro priekinį stiklą paklaikusiomis akimis, pražiota 
burna, iš kurios tačiau nėjo nė žodžio. 

Jie trenkėsi į žolę, bet ir toliau judėjo priekin. Vis dėlto lėktuvas 
nutūpė, o ne sudužo, ir tą sekundės dalelytę Natas vylėsi, kad jie išliks 
gyvi. Dar vienas vėjo gūsis juos pakėlė dešimt pėdų į orą, o paskui vėl 
bloškė žemėn. 

— Vaca! Vaca! 

Propeleris įsirėžė į stambią, smalsią, nesitraukiančią iš vietos 
karvę. Lėktuvėlis visu smarkumu persivertė, visi langai išdužo priekin, 
trejetas vyrų suriko paskutiniuosius savo žodžius. 


NATAS ATSIPEIKĖJO PAKRYPĘS į šoną, kruvinas, neapsakomai iš- 
sigandęs, bet gyvut gyvutėlis, ir staiga sumojo, kad vis tebelyja. Vėjas 
stūgavo po lėktuvą. Miltonas ir Ževis buvo susipynę vienas ant kito, 
bet irgi judėjo stengdamiesi atsisagstyti diržus. 

Natas susirado langą ir iškišo laukan galvą. „Cessna gulėjo šonu, 
vienas sparnas buvo įskilęs ir sulenktas po kabina. Visur kraujas, bet 
jis buvo karvės, ne keleivių. Lietus, vis tebemerkiantis šuorais, greitai 
buvo jį benuplaunąs. 

Berniukas su lazda nusivedė juos į nedidelę arklidę šalia kilimo- 
tūpimo aikštelės. Čia pat per audrą Miltonas parpuolė ant kelių ir su- 
murmėjo karštą maldą Švenčiausiajai Mergelei Marijai. Natas žiūrėjo 
ir lyg meldėsi drauge su juo. 

Rimtų sužalojimų nepatirta. Miltonui buvo šiek tiek prakirsta 
kakta, Ževiui tino dešinys riešas. Daugiau skausmo pajusią vėliau. 

Ilgai jie sėdėjo purve, stebėdami lietų, klausydamiesi vėjo, mąsty- 
dami, kas būtų galėję įvykti, nepratardami nė žodžio. 

KARVĖS ŠEIMININKAS PASIRODĖ po kokios valandos, kai audra 
pradėjo rimti ir lietus trumpam liovėsi. Atėjo basas, apsirengęs išblu- 
kusiais džinsiniais šortais ir išsitrynusiais „Chicago Bulls“ T marškinė- 
liais. Buvo vardu Markas. Ir nespindėjo šventiška nuotaika. 

Jis nusiuntė berniuką namo ir įsileido į karštą ginčą su Ževiu ir 
Miltonu dėl karvės vertės. Miltonas buvo labiau susirūpinęs dėl savo 
lėktuvo, Ževis — dėl savo sutinusio riešo. Natas stovėjo prie lango 
ir stebėjosi, kaipgi čia atsitiko, kad šiuo metu, per Kūčias, esąs vidur 
laukinių Brazilijos tyrų dvokiančiame tvarte, visas skaudantis ir nu- 
sėtas mėlynių, aptaškytas karvės krauju, klausydamasis, kaip trys vyrai 
ginčijasi svetima kalba, ir džiaugdamasis likęs gyvas. Aiškių atsakymų 
nerado. 

Sprendžiant iš kitų karvių, besiganančių netoliese, jos negalėjo 
būti kažin kiek daug vertos. 

— Aš sumokėsiu už tą nelemtą padarą, — pasakė Natas Ževiui. 

Ževis paklausė žmogų, kiek prašąs, paskui pasakė: 

— Šimtas realų. 

— Ar jis ima „American Express“*? — paklausė Natas, bet hu- 
moras liko nesuprastas. — Aš sumokėsiu. — Šimtas baksų. Sumokėsiąs 
tiek, kad tik Markas liautųsi niurzgėjęs. 

Sandoris patvirtintas, ir jie tapo to žmogaus svečiais. Jis nusivedė 
juos į savo namą, kur nuoširdžiai pasitikusi šypsanti žema basa mote- 
riškutė sutaisė priešpiečius. Savaime suprantama, svečiai Pantanalyje 
buvo negirdėtas dalykas, ir kai šeimininkai sužinojo, kad Natas iš Vals- 
tijų, pašaukė vaikus. Berniukas su lazda turėjo du brolius, ir motina 
paragino juos gerai apžiūrėti Natą, nes šis — amerikietis. 

Ji paėmė iš vyrų marškinius ir pamerkė šiuos į dubenį su muilų 
ir lietaus vandeniu. Aplinkui mažą stalą jie, plikomis krūtinėmis ir 
nesukdami dėl to sau galvos, valgė ryžius ir juodąsias pupeles. Natas 


* Turistinės agentūros kreditinės kortelės, priimamos apmokėti už maistą, viešbučius ir 
kitą turistinį aptarnavimą faktiškai visose pasaulio šalyse. 

didžiavosi savo sustiprėjusiais bicepsais ir plokščiu pilvu. Ževis irgi 
atrodė tvirtai sudėtas — kaip tikras sunkumų kilnotojas. Tik vargšui 
Miltonui ryškėjo sparčiai besiartinančio vidutinio amžiaus požymiai, 
bet jam aiškiai tai buvo nė motais. 

Per priešpiečius trejetas mažai kalbėjo. Katastrofos siaubas dar 
nebuvo praėjęs. Vaikai sėdėjo ant grindų šalia stalo, valgė gryną duoną 
su ryžiais ir stebėjo kiekvieną Nato judesį. 

Už ketvirčio mylios buvo keliukas, nuvedąs prie nedidelės upės, o 
Markas turėjo valtį sa motoru. Paragvajaus upė — už penkių valandų 
kelio. Galbūt jis turįs užtektinai benzino, galbūt — ne, bet būsią ne- 
įmanoma plaukti su visais trimis vyrais valtyje. 

Kai dangus nusigiedrijo, Natas su vaikais nuėjo prie sudužusio 
lėktuvo ir išsikėlė lagaminėlį. Pakeliui mokė juos skaičiuoti angliškai 
iki dešimt. O jie mokė jį portugališkai. Buvo mieli berniukai, iš pra- 
džių baisiai nedrąsūs, bet su kiekviena minute atšylantys Natui. Juk 
Kūčios, priminė jisai sau. Ar Pantanalyje apsilanko Santa Klausas? 
Regis, niekas jo čia nelaukia. 

Ant lygaus plokščio strampgalio kieme priešais namą Natas 
atsargiai išpakavo ir sudėliojo palydovinį telefoną. Antenos lėkštė 
buvo kvadratinės pėdos apimties, o pats telefonas — ne didesnis už 
kompaktišką nešiojamąjį kompiuterį. Juos abu jungė laidas. Natas 
įjungė srovę, suspaudinėjo savo atpažinimo ir PIN skaitmenis, paskui 
pamažu sukiojo lėkštę, iki ši pagavo signalus iš „Astar-East žemės pa- 
lydovo, kybančio šimtas mylių virš Atlanto, kažkur netoliese pusiaujo. 
Signalas buvo stiprus, pastovus pypsėjimas tą patvirtino, ir Markas 
bei visa jo šeima susispietė aplinkui Natą. Įdomu, ar jie išvis kada nors 
matę telefoną, klausė jisai save. 

Ževis vieną po kito pasakė Miltono namų Korumboje nume- 
rius. Natas pamažu juos surinko, paskui užėmęs kvapą laukė. Jeigu 
skambutis nesuveiks, jie paprasčiausiai Kalėdoms įstrigę pas Marką 
su jo šeima. Namas buvo mažutis; Natas spėjo, kad jam teksią nakvoti 
tvarte. Nuostabu. 

Planas B — pasiųsti Ževį ir Marką valtimi. Dabar pirma valanda 
dienos. Penkios valandos iki Paragvajaus — ir jie ten atsirasią prieš 
pat sutemstant, žinoma, jeigu tik užteks benzino. Pasiekus didžiąją 
upę jiems iškils kita sunki užduotis — surasti pagalbą, ir tatai galėtų 
pareikalauti daug valandų. Jeigu pritrūktų benzino, jie liktų įkliuvę 

Pantanalio gilumoje. Ževis šio plano atvirai nevetavo, bet nė vienas iš 
jų primygtinai ir nesiūlė. 

Būta ir kitų aplinkybių. Markas labai nenorėjo išvykti jau taip 
vėlai. Paprastai, kai keliaudavo prie Paragvajaus prekiauti, jis išplauk- 
davo auštant. Ir nors egzistavo tikimybė, kad galbūt jis galėtų pasi- 
pildyti benzino iš vieno kaimyno valanda kelio toliau, tatai buvo toli 
gražu ne tikra. 

— Oi, — suskambo per garsintuvą moteriškas balsas, ir visi nu- 
sišypsojo. Natas padavė telefoną Miltonui. Šis pasisveikino su žmona, 
paskui leidosi liūdnai pasakoti apie jų bėdą. Ževis pakuždom vertė jo 
žodžius Natui. Vaikams anglų kalba kėlė nuostabą. 

Pokalbis darėsi įtemptas, paskui staiga nutrūko. 

— Ji ieško telefono numerio, — paaiškino Ževis. 

Perduotas telefono numeris — vieno Miltono pažįstamo piloto. 
Miltonas pažadėjo žmonai grįšiąs namo pietų ir baigė pokalbį. 

To piloto nebuvo namie. Jo žmona pasakė, kad vyras Kampo 
Grandėje su reikalais ir iki sutemstant turėtų sugrįžti. Miltonas pa- 
aiškino kur esąs, ir moteris surado daugiau telefono numerių, kuriais 
jos vyrui būtų galima prisiskambinti. 

— Paprašykite jį, kad kalbėtų greitai, — pasakė Natas, rinkdamas 
kitą numerį. — Ši baterija netesės amžinai. 

Į kitą numerį neatsiliepta. Surinkus dar vieną, anas pilotas priėjo 
prie telefono ir buvo beaiškinąs, kad jo lėktuvas remontuojamas, bet 
signalas nutrūko. 

Vėl užslinko debesys. 

Nenorėdamas patikėti, Natas pažvelgė į užtemstantį dangų. Mil- 
tonas buvo arti ašarų. 


UžĖjo TRUMPA LIŪTIS su šaltais šuorais, po kuriais vaikai kiek 
pažaidė, o suaugusieji sėdėjo priebutyje ir tylomis juos stebėjo. 

Ževio mintyse kilo kitas planas. Korumbos pakraštyje įsikūrusi 
armijos bazė. Jis tenai netarnavęs, bet su keliais kitais karininkais kil- 
nojęs sunkumus. Kai dangus vėl nusigiedrijo, jie sugrįžo prie stramp- 
galio ir susispietė aplink telefoną. Ževis paskambino vienam savo 
draugui, kuris surado telefonų numerius. 

Armija turinti sraigtasparnius. Juk, šiaip ar taip, tai lėktuvo ka- 

tastrofa. Telefonu atsiliepė antrasis karininkas. Ževis skubiai paaiškino 
kas atsitikę ir paprašė pagalbos. 

Stebėti Ževį kalbantis Natui buvo kančia. Jis nesuprato nė žodžio, 
bet viską pasakė mimika ir gestai. Šypsenos ir suraukti antakiai, įkal- 
binėjimai ir prašymai, neviltin varančios pauzės, paskui kartojama tai, 
kas jau pasakyta. 

Baigęs kalbėti, Ževis pasakė Natui: 

— Jisai susisieks telefonu su savo komendantu. Liepė man pa- 
skambinti po valandos. 

Valanda tęsėsi lyg savaitė. Vėl išlindusi saulė džiovino šlapią žolę. 
Tvyrojo troški drėgmė. Vis bemarškinis, Natas pradėjo justi peršint 
saulės įdegį. 

Jie pasitraukė į vieno medžio paunksnę, stengdamiesi pabėgti 
nuo saulės. Šeimininkė patikrino jų marškinius, kurie per paskutinę 
liūtį palikti kabėti ant virvės ir dar tebebuvo šlapi. 

Ževio ir Miltono oda buvo keliais atspalviais tamsesnė už Nato, 
todėl į saulę jie nekreipė dėmesio. Ši nevargino ir Marko, tad visi trys 
nuėjo apžiūrėti, kiek padaryta žalos. Natas pasiliko po medžiu, kur 
buvo saugiau. Popietės karštis tiesiog slopino. Pečiai ir krūtinė jam 
stingo, ir šmėstelėjo mintis apie miegą. Bet berniukų planai buvo ki- 
tokie. Pagaliau jis išgavo jų vardus: Lujišas — vyriausias, tas, kuris vijo 
nuo tako karvę prieš jiems nutupiant ant žemės, Olis — vidurinis, ir 
mažiausias — Tomašas. Pasitelkęs pokalbių knygelę, kurią turėjo laga- 
minėlyje, Natas pamažu įveikė kalbos barjerą. Sveikas. Kaip laikaisi? 
Kuo tu vardu? Kiek tau metų? Laba diena. Berniukai kartojo frazes 
portugališkai, kad Natas galėtų išmokti tarimą, paskui jis privertė juos 
tą pat pakartoti angliškai. 

Ževis sugrįžo su žemėlapiais ir jie vėl paskambino. Regis, armija 
kažkiek susidomėjo. Miltonas bakstelėjo į žemėlapį, pasakė: „Fazenda 
Esperanėa““, ir Ževis labai entuziastingai tai pakartojo. Tačiau po kelių 
sekundžių entuziazmas išblėso. Baigęs pokalbį jis tarė: 

— Jam nesiseka surasti komendanto, — tai pasakė angliškai, 
stengdamasis suteikti savo balsui žvalų toną. — Suprantate, Kalėdos. 

Kalėdos Pantanalyje. Devyniasdešimt penki laipsniai**, o drėgmė 


* Vilties sodyba (portug.). 
** Pagal Farenheitą, t. y. apie 370 C. 

dar smarkesnė. Svilinanti saulė, ir nė jokio apsauginio kremo. Vabalai 
ir vabzdžiai, ir nė jokio repelento. Linksmi vaikučiai, ir jokios vilties 
jiems gauti dovanų. Nė jokios muzikos, nes nėra elektros. Nė Kalėdų 
eglutės. Nė kalėdinių valgių, vyno ar šampano. 

Juk tai nuotykis, vis kartojo sau Natas. Kur tavo humoro jausmas? 

Jis įdėjo telefoną atgal į futliarą ir užspaudė dangtelį. Miltonas 
su Ževiu vėl nuėjo prie lėktuvo. Šeimininkė sugrįžo į namą. Markas 
turėjo kažkokio darbo galiniame kieme. Natas vėl nuslinko į paunks- 
nę, mąstydamas, kaip miela būtų girdėti nors vieną posmelį „Baltos 
Kalėdos“, gurkšnojant taurę putojančio gėrimo. 

Lujišas pasirodė su trim pačiais liesiausiais kuinais, kokius tik 
kada nors buvo tekę Natui regėti. Vienas turėjo balną — žiauriai at- 
rodantį įrenginį, pagamintą iš odos ir medžio ir uždėtą ant šviesiai 
oranžinės pabalnės, kuri panėšėjo į seną gauruotą kilimą. Balnas buvo 
skirtas Natui. Lujišas ir Olis užšoko ant savųjų nepabalnotų kuinų be 
menkiausio vargo — tik pastrykt, liuokt, ir jau sėdėjo raiti, puikiai 
laikydami pusiausvyrą. 

Natas tyrinėjo savo arklį. 

— Onde? — paklausė jis. Kur? 

Lujišas parodė pirštu į keliuką. Natas iš rodymosi pirštais per 
priešpiečius ir po jų jau žinojo, kad keliukas veda prie upės, kur Mar- 
kas laiko savo valtį. 

Kodėl ne? Juk tai nuotykis. Ką kita veiksi, kai valandos slenka 
taip lėtai? Jis nusikabino nuo skalbinių virvės marškinius, paskui var- 
gais negalais užsiropštė ant vargšo kuino, nei nukrisdamas, nei užsi- 
gaudamas. 

Baigiantis spaliui Natas ir kai kurie kiti iš Volnat Hilo alkoholikų 
buvo praleidę vieną malonų sekmadienį raitomis ant žirgų, jodinė- 
dami po Mėlynąją Keterą, grožėdamiesi puikiomis rudens spalvomis. 
Paskui visą savaitę jam skaudėjo pasturgalį ir šlaunis, bet gyvulių bai- 
mė buvo įveikta. Kažkiek. 

Jisai stengėsi surasti balnakilpes, kol galiausiai įstatė į jas pėdas, 
paskui taip įtempė apynasrį, jog gyvulys negalėjo pajudėti iš vietos. 
Berniukai labai pralinksminti jį stebėjo, paskui nurisnojo pirmyn. 
Nato kuinas galiausiai irgi suskato risnoti, lėta, kieta risčia trinksėjo 
jam į šakumą ir mėtė į šonus. Nusprendęs verčiau stumtis žingine, jis 
trūktelėjo apynasrį, ir kuinas susilėtino. Berniukai apsuko ratą aplink 
ir ėmė joti greta jo. 

Keliukas vedė per nedidelę ganyklą ir suko vingį, tad namas ne- 
trukus dingo iš akių. Priekyje plytėjo vanduo — pelkė, kaip begalė tų, 
kurias Natas matė iš oro. Tai neatgrasė berniukų, nes takas ėjo pelkės 
viduriu, o arkliai daug sykių anksčiau buvo ją įveikę. Jie nė nestabtelėjo. 
Vandens gylis iš pradžių buvo keli coliai, paskui pėda, paskui ėmė siek- 
ti balnakilpes. Žinia, berniukai buvo basi, sudiržusios odos ir visiškai 
nesijaudino dėl vandens ar dėl to, kas jame galėtų slypėti. Natas avėjo 
savo mėgstamaisiais „Nike“ sportbačiais, ir šie netrukus peršlapo. 

Visas Pantanalis knibždėte knibždėjo piranijų — piktų žuvyčių 
aštriais kaip skustuvas dantimis. 

Natas panoro verčiau pasukti atgalios, tik nenutuokė, kaip tatai 
perteikti savo palydovams. 

— Lujišai, — tarė jis, išduodamas balsu savo nuogąstavimus. Ber- 
niukai pažvelgė į jį nė kiek nesijaudindami. 

Kai vanduo ėmė siekti arkliams krūtinę, šie kiek susilėtino. Dar 
keli žingsniai, ir Natas vėl išvydo savo pėdas. Arkliai išlipo į kitą kran- 
tą, kur keliukas tęsėsi toliau. 

Jie prajojo pro kažkokios tvoros likučius po kairei. Paskui pro 
kažkokį sugriuvusį būstą. Keliukas išplatėjo į seną kelio sankasą. Prieš 
daugelį metų fazenda buvusi stambesnė, be abejo, auginta daug gyvu- 
lių ir turėta daug darbininkų. 

Iš savo skaitomosios medžiagos rinkinio Natas žinojo, kad Pan- 
tanalis buvęs apgyvendintas prieš daugiau kaip du šimtus metų ir 
nuo to laiko mažai kas tepasikeitę. Stulbino žmonių izoliuotumas. Nė 
ženklo kaimynų ar kitų vaikų, ir Natas nesiliovė mąstęs apie mokyklas 
ir švietimą. Ar ganėtinai suaugę tie vaikai pabėgs į Korumbą susirasti 
darbų ir žmonų? Ar toliau dirbs mažučiuose ūkiuose ir augins kitą 
kartą pantaneiros? Ar moka Markas ir jo žmona skaityti bei rašyti, ir 
jeigu taip, ar to moko savo vaikus? 

Jis to paklausiąs Ževį. Priekyje vėl plytėjo vanduo, dar didesnė 
pelkė su abipus suvirtusiais jau supuvusiais medžiais. Ir, aišku, takas 
ėjo viduriu. Buvo potvynio laikotarpis, tad vandens visur aukštai. Sau- 
saisiais mėnesiais pelkė virsdavo purvo lopiniu, ir naujokas galėdavo 
traukti taku be baimės, kad bus surytas. Sugrįžk tuomet, pasakė sau 
Natas. Maža tikimybės. 

Kuinai kiūtino priekin it mašinos, nepaisydami pelkės ir teliūš- 
kuojančio jiems apie kelius vandens. Berniukai pusiau snaudė. Vande- 

niui pakilus dar aukščiau, sparta kiek sulėtėjo. Natui sušlapo keliai, ir 
jis jau rengėsi sušukti Lujišui kažką desperatiška, bet Olis labai atsai- 
niai mostelėjo dešinėn, ten link, kur dešimt pėdų aukštyn į orą styrojo 
du sutrešę kelmai. Tarp jų Žemai vandenyje gulėjo kažkoks didžiulis 
juodas roplys. 

— Jacarė, — tarstelėjo lyg sau per petį Olis, tartum Natui gal būtų 
įdomu žinoti. Aligatorius. 

Akys kyšojo aukščiau vandenyje likusio kūno, ir Natas neabejojo, 
kad jos seka būtent jį. Širdis pašėlusiai sutvinksėjo, ir jis buvo besu- 
žinojo, kad jo svečias pasibaisėjęs. Svečias pabandė nusišypsoti, lyg 
būtų sužavėtas pagaliau pamatyti vieną tokį iš taip arti. 

Vanduo siekė vis aukščiau, ir arkliai iškėlė galvas. Natas po van- 
deniu įspyrė savajam, bet nieko neįvyko. Aligatorius pamažėle nusi- 
gramzdino, iki buvo matyti tik jo akys, paskui nusiyrė pirmyn, jų link, 
ir pranyko tamsiame vandenyje. Natas trūktelėjo iš balnakilpių savo 
pėdas ir užsikėlė kelius prie krūtinės tiek, jog susvirduliavo balne. Ber- 
niukai kažką pasakė ir ėmė kikenti, bet Natas neėmė į galvą. 

Įveikus pusę raisto, vanduo nuslūgo ligi arklių kojų, paskui ligi 
kanopų. Atsidūręs saugus kitoje pusėje, Natas lengviau atsikvėpė. Pa- 
skui pasijuokė iš savęs. Galėsiąs tuo pasipuikuoti sugrįžęs tėvynėn. 
Turėjo draugų, mėgstančių ekstremalias atostogas — turizmą pėsčio- 
mis su kuprinėmis ant pečių ir keliones plaustais per putojančius upės 
slenksčius, žygius gorilų takais, tokius safario tipus, visados besisten- 
giančius pranokti kitus savo pasakojimais, kaip kitoje pasaulio pusėje 
vos per plauką išvengę mirties. Primesk dar ekologinį Pantanalio as- 
pektą, ir už dešimt tūkstančių dolerių jie su džiaugsmu leisis šuoliuoti 
ant ponio ir klampoti per raistus, pakeliui fotografuodami gyvates ir 
aligatorius. 

Niekur nematydamas upės, Natas nusprendė, kad metas sukti 
atgalios. Jis pirštu bakstelėjo į savo laikrodį, ir Lujišas parvedė visus 
namo. 


PRIE TELEFONO PRISTATYTAS pats komendantas. Penkias minu- 
tes jis ir Ževis keitėsi kariška kalba, — apie vietas, kur buvę dislokuoti, 
žmones, kuriuos pažinojo, — o tuo tarpu baterijos įkrovos indikato- 

riaus lemputė ėmė mirksėti vis greičiau ir palydovinis telefonas to- 
lydžio silpo. Natas mostelėjo Ževiui lemputės link, ir šis sureagavo, 
paaiškindamas komendantui, kad tai paskutinis jų šansas. 

Jokių problemų. Sraigtasparnis parengtas išskristi; renkama įgu- 
la. Ar labai sunkūs sužalojimai? 

Vidiniai, pasakė Ževis, paskersuodamas į Miltoną. 

Pasak armijos pilotų, iki fazendos sraigtasparniu — keturias- 
dešimt minučių. Duokit mums valandą, pasakė komendantas. Pirmą 
sykį tą dieną Miltonas nusišypsojo. 

Praslinko valanda, ir optimizmas išblėso. Saulė vakaruose spar- 
čiai žemėjo, artėjo prieblanda. Apie naktinę gelbėjimo operaciją ne- 
galėjo būti nė kalbos. 

Jie patraukė prie sudužusio lėktuvėlio, kur ištisą popietę Ževis ir 
Miltonas kaip reikiant padirbėję. Sulūžęs sparnas buvo nuimtas, taip 
pat ir propeleris, kuris gulėjo žolėse šalia lėktuvėlio dar visas kraujuo- 
tas. Dešinė važiuoklės šakė tupiant sulinko, bet jos nereikėsią pakeisti. 

Užmuštą karvę išdarinėjo Markas su žmona. Gyvulio kūnas tyso- 
jo vos matomas krūmuose, šalia kilimo-tūpimo aikštelės. 

Pasak Ževio, Miltonas ketino sugrįžti valtimi, kai tik jam pavyks 
surasti naują sparną ir propelerį. Natui tatai atrodė beveik neįmano- 
ma. Kaip pajėgtų jis gabenti ką nors tokio griozdiško kaip lėktuvo 
sparnas tokia maža valtimi, argi ja būtų įmanoma plaukti Pantanalį 
raižančiais intakais, paskui pernešti per tuos pačius raistus, kuriuos 
Natas regėjęs raitomis? 

Tai to žmogaus problema. Natas turėjo kitų rūpesčių. 

Šeimininkė atnešė šiltos kavos ir trapių sausainukų, ir susėdę žo- 
lėje šalia tvarto jie šnekučiavosi. Trys maži Nato šešėliai sėdėjo čia pat 
prie jo, baimindamiesi, kad jų nepaliktų. Praslinko dar valanda. 

Kaip tik Tomašas, jauniausias, pirmas išgirdo burzgesį. Jis kaž- 
ką pasakė, paskui atsistojo, parodė ranka, ir visi kiti sustingo vietoje. 
Garsas sustiprėjo ir tapo sraigtasparnio dūzgesiu, dėl kurio negalėjai 
apsirikti. Jie nubėgo į aikštelės vidurį ir sužiuro į dangų. 

Sraigtasparnis nutūpė, ir pro atvirą angą iššokę ketvertas karei- 
vių atbėgo prie grupelės. Natas atsiklaupė tarp berniukų ir kiekvie- 
nam padovanojo po dešimt realų. „Feliz Natal“, — pasakė jis. Linksmų 
Kalėdų. Paskui greitomis juos apkabino, pasičiupo lagaminėlį ir nu- 
bėgo prie sraigtasparnio. 

Kylant Ževis ir Natas mosikavo mažajai šeimynai. Miltonas 
buvo pernelyg įnikęs dėkoti pilotams ir kareiviams. Penkių šimtų 
pėdų aukštyje Pantanalis nusidriekė ligi horizonto. Rytuose buvo 
tamsu. 

Ir tamsu buvo Korumboje, kai po pusės valandos jie jau skrido 
virš miesto. Gražus reginys — administraciniai pastatai ir gyvenamieji 
namai, kalėdiniai žiburiai, automobilių šviesos. Jie nusileido armijos 
bazėje į vakarus nuo miesto, ant stataus Paragvajaus upės skardžio. Pa- 
sitiko juos komendantas ir priėmė gausybę padėčkų, kurių jis išties taip 
nusipelnė. Buvo nustebęs, kad nepatirta rimtų sužalojimų, bet, šiaip ar 
taip, džiaugėsi sėkminga misijos baigtimi. Išsiuntė juos iš bazės atviru 
džipu, kurį vairavo jaunas kareivukas. 

Įvažiavus į miestą, džipas staiga pasisuko ir sustojo priešais 
maisto produktų parduotuvėlę. Ževis nuėjo vidun ir sugrįžo su trimis 
buteliais „Brahma“ alaus. Vieną padavė Miltonui, kitą -—-—- Natui. 

Kiek padvejojęs, Natas atsuko dangtelį ir užsivertė butelį. Alus 
buvo labai šviežias, šaltas ir tikrai nuostabus. Ir kokio velnio, juk Kalė- 
dos. Pajėgsiąs suimti save į rankas. 

Važiuodamas dulkėtomis gatvėmis džipo gale ir jusdamas prieš- 
priešiais į veidą plūstančius drėgno oro šuorus, su buteliu šalto alaus 
rankoje, Natas priminė sau, kaip jam pasisekė, kad esąs gyvas. 

Beveik prieš keturis mėnesius jis bandė nusižudyti. Prieš septy- 
nias valandas jis išliko gyvas priverstinai leidžiantis. 

Bet per dieną nieko nepasiekta. Esąs nė kiek ne arčiau Reičelės 
Lein, nei buvo vakar. 

Pirmiausia sustojo prie viešbučio. Natas palinkėjo visiems jiems 
linksmų Kalėdų, paskui nuėjo į savo numerį, kur nusirengė ir dvide- 
šimt minučių stovėjo po dušu. 

Šaldytuve buvo keturios skardinėlės alaus. Per valandą jis išgėrė 
jas visas, sulig kiekviena patikindamas save, kad tai ne slydimas že- 
myn ir kad nenusmigsiąs. Viskas valdoma. Jis apgavęs mirtį, tad kodėl 
neatšventus mažučiu kalėdiniu tostu? Juk niekas nesužinos. Pajėgsiąs 
suimti save į rankas. 

Be to, blaivumas niekad jam nepadėjęs. Įrodysiąs sau, kad šiek 
tiek alkoholio esąs pajėgus valdyti. Nieko baisaus. Sykį, kitą po skardi- 
nėlę alaus. Argi kam nors tai pakenks? 

Jį PAŽADINO TELEFONO SKAMBUTIS, bet rageliui pasiekti prireikė 
šiek tiek laiko. Alus nesukėlė užsitęsusio poveikio, tik kaltės jausmą, 
bet tas nuotykėlis su „Cessna“ buvo beatsiimąs savo. Sprandas, pečiai 
ir juosmuo jau buvo tamsiai pamėlę — tvarkingos nuobrozdų juostos 
ten, kur jį suturėjo vietoje diržai, kai lėktuvas trenkėsi į žemę. Ant 
viršugalvio pūpsojo du gumbai, vienas nuo sumušimo, kurį pajėgė 
prisiminti, antras — neaišku nuo ko. Keliais jisai sulaužė pilotų sė- 
dynių nugarėles — iš pradžių manė, kad sužeidimai nežymūs, bet po 
nakties paaiškėjo juos esant sunkesnius. Taip pat rankos ir pečiai buvo 
nudeginti saulės. 

— Linksmų Kalėdų, — pasveikino jį balsas. Valdiras. Ir jau beveik 
devynios. 

— Ačiū, — padėkojo Natas. — Ir jums taip pat. 

— Taip. Kaip jaučiatės? 

— Puikiai. Dėkui. 

— Taip, ką gi, Ževis man praeitą vakarą paskambino ir papasako- 
jo apie lėktuvą. Miltonas turbūt beprotis, kad skrido į audrą. Daugiau 
niekad jo nesamdysiu. 

— Nei aš. 

— Jums viskas gerai? 

— Taip. 

— Gal reikia daktaro? 

— Ne. 

— Ževis pasakė manąs, kad jums nieko bloga. 

— Viskas gerai, tik šiek tiek skauda. 

Stojo nedidukė pauzė, kol Valdiras perjungė apsukas. 

— Šiandien popiet pas mane namie rengiame nedidelį Kalėdų 
pobūvį. Tik mano šeima ir keli draugai. Nenorėtumėte prie mūsų 
prisidėti? 

Kvietimas buvo šiek tiek suvaržytas. Natas negalėjo atspėti, ar 
Valdiras stengiasi tik pasirodyti mandagus, ar dėl to kalti kalba ir 
akcentas. 

— Labai miela iš jūsų, — tarė jis. — Bet turiu daug ką perskai- 
tyti. 

— Tikrai? 

— Taip, dėkui. 

— Ką gi darysi. Turiu jums gerų naujienų. Pagaliau man pasi- 
sekė vakar nusamdyti laivą, — ilgai netruko nuo pobūvio pereiti prie 
laivo. 

— Puiku. Kada aš išvykstu? 

— Galbūt rytoj. Laivas rengiamas kelionei. Ževis jį žino. 

— Nekantrauju atsirasti ant upės. Ypač po vakardienos. 

Tuomet Valdiras leidosi ilgai postringauti, kaip jis kietai derėjęsis 
su laivo savininku, pagarsėjusiu gobšuoliu, kuris iš pradžių užsiprašęs 
tūkstantį realų per savaitę. Jie sutarę po šešis šimtus. Natas klausėsi, 
bet nesidėjo į galvą. Felano palikimas tai pakels. 

Valdiras atsisveikino, darsyk palinkėdamas linksmų Kalėdų. 

Sportbačiai tebebuvo šlapi, bet jis vis tiek juos apsiavė, taip pat 
apsirengė sportiniais šortais ir T marškinėliais. Pabandys kiek paris- 
noti, bet jeigu kūno dalys atsisakys dirbti, tai paprasčiausiai pasivaikš- 
čios. Jam reikia gryno oro ir fizinio krūvio. Pamažu sukinėdamasis po 
kambarį, pamatė šiukšlių krepšyje alaus skardinėles. 

Na, pagalvos vėliau. Tai ne slydimas žemyn, jis nebeužgers. Vakar 
prieš akis jam praskriejo visas gyvenimas, ir tatai viską keičia. Jis galė- 
jo žūti. Kiekviena diena nuo šio! — dovana, reikia mėgautis kiekviena 
akimirka. Kodėl nepasidžiaugus keliais gyvenimo malonumais? Tik 
truputėlį alaus ir vyno, nieko stipresnio, ir tikrai jokių narkotikų. 

Pažįstama giesmelė — melai, kuriuos išgyveno anksčiau. 

Jis nurijo dvi tabletes tilenolo ir išsitepė atviras odos vietas ap- 
sauginiu kremu nuo saulės. Vestibiulyje per televiziją ėjo kalėdinė lai- 
da, bet niekas nežiūrėjo, nieko tenai nebuvo. Panelė prie registracijos 
stalelio nusišypsojo ir palinkėjo labo ryto. Pro atviras stiklines duris 
padvelkė sunkus, lipnus karštis. Natas stabtelėjo greito gurkšnio sal- 
džios kavos. Termosas stovėjo ant registratūros barjero viršaus, šalia 
tvarkinga stirta sudėti mažučiai popieriniai puodeliai, laukiantys ką 
nors sustojant ir pasimėgaujant uncija cafezinho. 

Du gurkšniai, ir jis jau prakaitavo dar nė nepalikęs vestibiulio. 
Ant šaligatvio pabandė pasirąžyti, tačiau raumenys protestavo, o 
sąnariai buvo surakinti. Sunku ne tik bėgti, bet ir eiti ryškiau ne- 
šlubčiojant. 

Na, niekas nestebėjo. Parduotuvės buvo uždarytos, o gatvės tuš- 

čios, kaip jis ir tikėjosi. Po dviejų kvartalų marškiniai jau lipo jam prie 
nugaros. Jis besimankštinąs saunoje. 

Avenida Rondon buvo paskutinė grįsta gatvė palei skardį viršum 
upės. Jis ilgokai žingsniavo gretimosios šaligatviu, šiek tiek šlubčioda- 
mas, kol raumenys nenorom kiek atsileido, o sąnariai liovėsi girgždėję. 
Susirado tą patį parkelį, kuriame buvo stabtelėjęs prieš dvi dienas, 
gruodžio dvidešimt trečią, kai rinkosi publika klausytis muzikos ir 
kalėdinių giesmių. Kelios sulankstomosios kėdės tebebuvo likusios. 
Jo kojoms reikėjo poilsio. Jis atsisėdo ant to paties iškylautojų stalo, 
apsidairė, akimis ieškodamas to paties nusususio paauglio, bandžiusio 
jam parduoti kvaišalų. 

Bet parkelyje nebuvo nė gyvos dvasios. Natas atsargiai pasimasa- 
žavo kelius ir žvelgė į didįjį Pantanalį, plytintį mylių mylias, nykstantį 
horizonte. Didinga nykuma. Jis pagalvojo apie berniukus — Lujišą, 
Olį ir Tomašą, savo mažuosius bičiulius su dešimčia realų kišenėje ir 
neturinčius kaip šių išleisti. Kalėdos jiems nieko nereiškė, visos dienos 
tokios pat. 

Kažkur priešais jį besidriekiančioje pelkmiškių platybėje slypi 
tokia Reičelė Lein, dabar tik nuolanki Dievo tarnaitė, bet turinti tapti 
viena iš turtingiausių pasaulio moterų. Jeigu jis vis dėlto ją surastų, 
kaip Reičelė sureaguotų į žinią apie savo didžiulį turtą? Kaip surea- 
guotų susitikusi su juo, Amerikos teisininku, sugebėjusiu ją susekti? 

Galimi atsakymai privertė jį pasijausti nesmagiai. 

Pirmą sykį Natui toptelėjo, kad galbūt Trojus vis dėlto buvęs pa- 
mišėlis. Argi racionalaus, šviesaus proto žmogus dovanotų vienuolika 
milijardų dolerių asmeniui, kuriam turtas visai neįdomus? Asmeniui, 
faktiškai niekam nežinomam, įskaitant ir tą, kuris pasirašė šį ranka 
pakrevezotą testamentą? Poelgis atrodė beprotiškas, juolab dabar, kai 
Natas trys tūkstančiai mylių nuo namų sėdi viršum Pantanalio, žvelg- 
damas į jo laukinę begalybę. 

Mažai buvo sužinota apie Reičelę. Evelina Kaningem, jos moti- 
na, kilusi iš Delio miestuko Luizianos valstijoje. Devyniolikos metų ji 
persikėlusi į Baton Ružą ir susiradusi sekretorės darbą vienoje kompa- 
nijoje, dalyvaujančioje gamtinių dujų paieškose. Kompanija priklausė 
Trojui Felanui, ir per vieną iš savo įprastų apsilankymų iš Niujorko jis 
pastebėjo Eveliną. Matyt, ji buvusi graži moteris, o savo provincialiu 
išauklėjimu — naivi. Visados grobuonis, Trojus nedelsdamas puolė, 

ir po kelių mėnesių Evelina pasijuto nėščia. Tai įvyko 1954-ųjų pa- 
vasarį. 

Tų pačių metų lapkritį Trojaus žmonės centrinėje būstinėje ty- 
liai patvarkė, kad Evelina būtų priimta į Katalikų ligoninę Naujajame 
Orleane, kur lapkričio 2-4 gimė Reičelė. Evelina taip ir nepamatė savo 
dukters. 

Pasitelkęs gausybę teisininkų ir nemažai šen bei ten paspaudęs, 
Trojus greitai, slapčia suorganizavo, kad Reičelę įsivaikintų vienas Ka- 
lispelo, Montanos valstijoje, pastorius ir jo žmona. Mat toje valstijoje 
jisai supirkinėjo vario ir cinko kasyklas ir per savo kompanijas tenai 
turėjo ryšių. Įtėviai nežinojo, kas yra biologiniai jos tėvai. 

Evelina nenorėjo vaiko, nei norėjo turėti daugiau ką nors ben- 
dra su Trojumi Felanu. Ji paėmė dešimt tūkstančių dolerių ir sugrįžo 
į Delį, kur, kaip paprastai būna tokiais atvejais, jau laukė gandai apie 
jos nuodėmes. Ji apsigyveno su savo tėvais, ir jie tyliai laukė, kol audra 
praeis. Nepraėjo. Per būdingą mažiems miesteliams žiaurumą Evelina 
pasijuto atstumtąja tarp žmonių, kurių labiausiai buvo reikalinga. Ji 
retai palikdavo namus ir, laikui bėgant, užsidarė dar labiau — į savo 
miegamojo patamsį. Kaip tik ten, slaptoje savo pačios pasaulėlio prie- 
blandoje, Evelina ėmė ilgėtis dukters. 

Rašė laiškus Trojui, bet nė į vieną nebuvo atsakyta. Sekretorė juos 
nuslėpdavo ir dėdavo į aplanką. Dvi savaitės po rojaus savižudybės 
vienas iš Džošo tyrėjų aptiko juos jo apartamentuose, nukištus į as- 
meninį archyvą. 

Metams slenkant Evelina vis giliau grimzdo į savo pačios bedug- 
nę. Gandai aprimo, bet niekad neišnyko. Kai tik jos gimdytojai pasi- 
rodydavo bažnyčioje ar gastronomijos parduotuvėje, visi sužiurdavo 
ir imdavo kuždėtis, tad ir šie galiausiai užsisklendė. 

Evelina nusižudė 1959-ųjų lapkričio 2-4 — per penktąjį Reičelės 
gimtadienį. Išvažiavo savo gimdytojų automobiliu už miesto ir nu- 
šoko nuo tilto. 

Nekrologas ir straipsnis apie jos mirtį vietos laikraštyje susirado 
kelią į Trojaus biurą Niudžersyje, kur irgi buvę nukišti į archyvą ir pa- 
slėpti. 

Labai mažai sužinota apie Reičelės vaikystę. Garbusis ponas 
Leinas su ponia dusyk persikėlė: iš Kalispelo į Bjūtą, o paskui iš Bjūto 
į Heleną. Jis pasimirė nuo vėžio, kai Reičelei sukako septyniolika. Ji 
buvo vienintelis jų vaikas. 

Dėl motyvų, kurių niekas, išskyrus Trojų, negalėjo paaiškinti, jis 
nusprendė vėl įžengti į jos gyvenimą, kai buvo bebaigianti vidurinę 
mokyklą. Galbūt jautė šiokią tokią kaltę. O galbūt nerimavo dėl mok- 
slo koledže, kaip ji išgalėsianti už šį užsimokėti. Reičelė žinojo buvusi 
įvaikinta, bet niekad nerodė jokio noro sužinoti, kas jos tikrieji gim- 
dytojai. 

Konkretybės nežinomos, bet Trojus susitiko su Reičele kažkada 
1972-ųjų vasarą. Po ketverių metų ji baigė Montanos universitetą. Po 
to atsirado spragos, didžiulės tuštumos jos biografijoje, kurių jokiais 
tyrimais nepajėgta užpildyti. 

Natas spėjo, kad tik du žmonės galėtų deramai dokumentuoti tą 
ryšį. Vienas — jau miręs; kita — gyvenanti kaip indėnė kažkur tenai, 
vienos iš tūkstančio upių pakrantėse. 

Jis pamėgino nurisnoti kvartalą, bet dėl skausmo atsisakė šio su- 
manymo. netgi eiti buvo ganėtinai sunku. Pravažiavo du automobiliai, 
ėmė judėti žmonės. Iš už nugaros sparčiai artėjo riaumesys ir tuoj pat 
prisivijo, Natui nė nespėjus sureaguoti. Ževis prie šaligatvio iš visų 
jėgų numynė stabdžius. 

— Bom dia! — pasveikino jis, perrėkdamas variklį. 

— Bom dia, — linktelėjo Natas. 

Ževis pasuko rakčiuką, ir variklis užgeso. 

— Kaip jaučiatės? 

— Skauda. O jūs? 

— Nieko baisaus. Registratorė pasakė, kad jūs bėgiojate. Pasi- 
važinėkime. 

Natas buvo linkęs verčiau skausmingai risnoti, nei važinėtis su 
Ževiu, bet transporto gatvėse buvo nedaug ir todėl saugiau. 

Jie važiavo per miesto centrą, ir jo šoferis vis dar taip pat nepai- 
sė visų šviesoforų ir „stop“ ženklų. Pralėkdamas per sankryžas, Ževis 
nėsyk neatsisuko atgal pasižiūrėti. 

— Noriu, kad jūs pamatytumėte laivą, — kažkuriuo momentu 
pasakė Ževis. Po priverstinio nusileidimo jam galbūt kas nors ir skau- 
dėjo ar buvo sustingę, bet to neparodė. Natas tik linktelėjo. 

Rytiniame miesto gale, skardžio papėdėje, prie nedidelės įlan- 
kėlės, kurios vanduo buvo drumstas ir alyvuotas, glaudėsi toks ne- 
lyginant elingas. Upėje švelniai lingavo apgailėtinas rinkinys laivų, kai 
kurie nurašyti į laužą prieš dešimtmečius, kiti — retai tenaudojami. 

Du aiškiai buvo skirti gyvuliams gabenti, su deniais, padalytais į pur- 
vinus medinius gardus. 

— Štai ten jis, — Ževis neapibrėžtai parodė upės link. Jie paliko 
automobilį gatvėje ir patraukė krantu žemyn. Čia plūduriavo pririš- 
tos kelios žvejų valtys, mažos ir žemai nugrimzdusios vandenyje, o 
jų savininkai buvo ar beateiną, ar benueiną. Natas nesuprato. Ževis 
šūktelėjo dviem iš jų, ir šie atsikirto kažkuo juokinga. 

— Mano tėvas buvo laivo kapitonas, — paaiškino Ževis. — Aš čia 
leidau visas dienas. 

— Kur jis dabar? — paklausė Natas. 

— Nuskendo per audrą. 

Nuostabu, pagalvojo Natas. Audros tave užklumpa tiek ore, tiek 
ant vandens. 

Viršum drumzlino vandens prie jų laivo it tiltelis vedė įlinkęs fa- 
neros lakštas. Jie sustojo prie pat kranto pasigrožėti laivu, Santa Loura. 

— Kaip jums patinka? — paklausė Ževis. 

— Nežinau, — atsakė Natas. Laivas tikrai buvo dailesnis už tuo- 
sius gyvuliams gabenti. Kažkas jo gale kaukšėjo plaktuku. 

Labai praverstų laivą iš naujo perdažyti. Buvo bent šešiasdešim- 
ties pėdų ilgio, su dviem deniais ir tilteliu laiptukų viršuje. Didesnis 
nei Nato tikėtasi. 

— Plauksiu tik aš, taip? — paklausė jis. 

— Taip. 

— Jokių kitų keleivių? 

— Jokių. Tik jūs, aš ir vienas denio upeivis, kuris taip pat geba 
gaminti valgį. 

— Kuo jis vardu? 

— Velis. 

Fanera sutraškėjo, bet neįlūžo. Jiems įšokus vidun, laivas kiek 
pasviro giliau. Palei pirmagalį stovėjo išrikiuotos dyzelinio kuro ir 
vandens statinės. Įlindę pro dureles ir žingtelėję du laiptukus žemyn, 
juodu atsidūrė kajutėje su keturiais gultais, užtiestais čiužinį atstojan- 
čiu plonu sluoksniu porolono ir baltomis paklodėmis. Nuo minties, 
kad savaitę teks miegoti ant vieno iš tų, Natui sutraukė skaudamus 
raumenis. Lubos buvo žemos, langai aklinai uždari, ir pirma svarbia 
problema tapo faktas, kad čia nesą oro kondicionieriaus. Kajutėje tvy- 
rojo karštis kaip krosnyje. 

— Gausime ventiliatorių, — nuramino Ževis, perskaitęs jo min- 
tis. — Kai laivas plaukia, nėra taip blogai. 

Buvo neįmanoma tuo patikėti. Krypuodami į šonus, siauru pra- 
ėjimu juodu nušiūravo laivagalio link, pakeliui praeidami virtuvėlę su 
kriaukle ir propano dujų virykle, variklio skyrių ir galiausiai nedidelį 
tualetą. Variklio skyriuje kažkoks suodinas bemarškinis vyriškis gau- 
siai prakaituodamas žvelgė į veržliaraktį savo rankoje, lyg tas būtų kuo 
nors jam prasikaltęs. 

Ževis pažinojo tą žmogų ir sugebėjo pasakyti kažką ne taip, nes 
staiga oras prisipildė dygių žodžių. Natas pasitraukė į galinį praėjimą, 
kur aptiko pririštą prie Santa Loura aliuminio valtelę. Ši turėjo irklus 
ir už borto pakabinamą motorą, ir staiga Natas įsivaizdavo save ir Ževį 
skriejančius sekliais vandenimis, neriančius pro žoles ir medžių ka- 
mienus, besistengiančius išvengti aligatorių, besivaikančius dar vieno 
siūlo galo, nenuvesiančio niekur. Nuotykis vis didėjo. 

Ževis nusijuokė, ir įtampa atslūgo. Atėjęs į laivo galą, jis pasakė: 

— Jam reikia alyvos siurblio. Parduotuvė šiandien uždaryta. 

— Ojeigu rytoj? — paklausė Natas. 

— Be problemų. 

— Kam skirtas šis laiviūkštis? 

— Daug kam. 

Juodu grotiniais laiptukais užlipo į tiltelį, kur Ževis apžiūrėjo 
vairą ir variklio valdymo svirtis. Už tiltelio buvo atvira patalpėlė su 
dviem gultais; Ževis ir tas denio upeivis miegosią čia pakaitomis. O 
dar toliau į galą ėjo denis, apie penkiolikos kvadratinių pėdų ploto ir 
pridengtas nuo saulės bei lietaus šviesiai žaliu tentu. Per visą denio ilgį 
kabėjo patogiai atrodantis hamakas, iškart patraukęs Nato dėmesį. 

— Tai jums, — nusišypsojo Ževis. — Turėsite daug laiko skaityti 
ir miegoti. 

— Kaip miela. 

— Šis laivas kartkartėmis naudojamas turistams, dažniausiai vo- 
kiečių, norintiems pamatyti Pantanalį. 

— Ar esate dirbęs šiame laive kapitonu? 

— Taip, porąsyk. Prieš kelerius metus. Savininkas nėra itin ma- 
lonus žmogus. 

Natas atsargiai atsisėdo ant hamako, paskui užsikėlė ir sužalotas 
kojas, visiškai įsitaisydamas jame. Ževis stumtelėjo jį ir, palikęs suptis, 
nuėjo dar šnektelti su mechaniku. 

LiLIJANOS FELAN SVAJONĖS apie jaukius kalėdinius pietus sudu- 
žo, kai Trojus Jaunesnysis atvažiavo vėlai vakare girtas ir bjauriai su- 
sikivirčijęs su Bife. Juodu atvyko atskirais automobiliais — kiekvienas 
vairavo naujus, skirtingų spalvų poršė. Riksmai kilo, kai Reksas, taip 
pat išmetęs kelias taureles, prikišo savo vyresniajam broliui, kad su- 
gadinęs jų motinai Kalėdas. Namas lūžo nuo žmonių. Čia buvo keturi 
Lilijanos vaikai — Trojus Jaunesnysis, Reksas, Libigeilė ir Merė Ros — 
taip pat visi vienuolika vaikaičių, kartu su visokiais šių draugais, kurių 
daugelis nebuvo Lilijanos specialiai pakviesti. 

Po Trojaus mirties Felanų vaikaičiai, kaip ir jų gimdytojai, buvo 
privilioję naujų bičiulių. 

Iki Trojui Jaunesniajam atvykstant, Kalėdos švęstos labai nuo- 
stabiai. Niekad dar nesimainyta tokiomis pasakiškomis dovanomis. 
Felano paveldėtojai pirko vienas kitam ir Lilijanai neatsižvelgdami 
į kainą — madų dizainerių suprojektuotus drabužius, brangenybes, 
elektroninius aparačiukus, netgi meno dalykus. Per kelias valandas 
pinigai iškėlė paviršiun viską, kas juose buvo geriausia. Jų dosnumui 
nebuvo ribų. 

Jau tik po dviejų dienų būsiąs perskaitytas testamentas. 

Libigeilės vyras, Dyglys, buvęs baikeris, su kuriuo kažkada ji su- 
sipažino reabilitacijos centre, pabandė įsiterpti į Trojaus Jaunesniojo 
ir Rekso konfliktą ir per tai pats buvo išplūstas Trojaus Jaunesniojo, 
kuris priminė jam, jog esąs „storas hipis, kurio smegenys suspirgintos 
LSD“. Tatai įžeidė Libigeilę, ir ši išvadino Bifę šliundra. Lilijana pabėgo 
į savo miegamąjį ir užsirakino duris. Vaikaičiai su savąja palyda nu- 
klydo į pusrūsį, kur kažkas buvo užslėpęs šaldomąjį konteinerį alaus. 

Merė Ros, be abejo, pati protingiausia ir tikrai mažiausiai aikš- 
tinga iš visų keturių, įtikino savo brolius ir Libigeilę liautis šūkavus ir 
tarp gėrimo raundų susirasti atskirus kampus. Jie išsiskirstė grupelė- 
mis; kai kas pasitraukė į poilsio kambarį, kai kas — į svetainę. Įsigalio- 
jo neramios paliaubos. 

Nepagelbėjo ir advokatai. Atstovaudami tam, ką tvirtino esant 
naudingiausia kiekvienam iš Felano paveldėtojų, dabar jie dirbo ko- 

mandomis. Ir taip pat valandų valandas kombinuodavo ir skaičiuo- 
davo, kaip atsiriekti kuo didesnį pyrago gabalą sau. Labai skirtingos 
mažutės keturios armijos, — šešios, jeigu dar priskaičiuosi Džinos 
ir Remblo, — visos karštligiškai veikė. Kuo daugiau laiko Felano pa- 
veldėtojai leido su savo advokatais, tuo labiau jie nepasitikėjo vienas 
kitu. 

Nieko nepasakiusi, ji nuėjo į virtuvę ir baigė ruošti pietus. Dabar visai 
pravertė bufetas. Buvo galima valgyti pamainomis, ateiti grupelėmis, 
prisikrauti lėkštes ir pasitraukti į saugius savuosius kampus. 

Taigi pirmoji Felano šeima galų gale džiaugėsi ramiais kalėdi- 
niais pietumis. Trojus Jaunesnysis vienas pats prie baro šalia galinio 
patijaus dorojo kumpį su batatais. Bifė kartu su Lilijana valgė virtu- 
vėje. Reksas su žmona Ambera, striptizo šokėja, mėgavosi kalakutu 
miegamajame, žiūrėdami per televizorių futbolo rungtynes. Libigeilė, 
Merė Ros ir jųdviejų vyrai valgė nuo sulankstomųjų staliukų, kurie 
paprastai būdavo pristumiami žiūrintiesiems televizorių. 

O vaikaičiai ir jų gerbėjai nusinešė užšaldytą picą į pusrūsį, kur 
laisvai liejosi alus. 


ANTROJI ŠEIMA IŠVIS NETURĖJO Kalėdų, bent ne drauge. Dže- 
nė niekad nesižavėdavo šventiniu laikotarpiu, tad pabėgo iš šalies į 
Klostersą Šveicarijoje, kur susirinkdavo dailūs žmonės iš Europos pa- 
sirodyti ir slidinėti. Drauge ji pasiėmė ir vieną tokį kultūristą, vardu 
Lensas, kuris, dvidešimt aštuonerių, buvo dvigubai už ją jaunesnis, 
tačiau džiaugėsi proga pakeliauti. 

Jos duktė Džina buvo priversta praleisti Kalėdas pas uošvius 
Konektikute — paprastai liūdna ir niūri perspektyva, bet aplinkybės 
dabar stulbinamai pasikeitusios. Džinos vyrui, Kodžiui, tai buvo per- 
galingas sugrįžimas į senstantį šeimos dvarą Voterberio apylinkėse. 

Strongų šeima kadaise turėjo turtą, sukrautą iš laivybos, bet po 
šimtmečių nevykusio valdymo ir artimos giminystės santuokų pinigai 
faktiškai išseko. Pavardė ir genealogija vis dar garantavo priėmimą į 
tinkamas mokyklas bei deramus klubus, ir Strongų santuokos tebebū- 
davo plačiai nušviečiamos. Bet lovys turėjo tik tam tikrą ilgį bei plotį, 
ir pernelyg daug giminės kartų iš jo mito. 

Jie buvo pasipūtėlių šutvė — besididžiuojantys savo pavarde, 
akcentu ir kilme, iš paviršiaus lyg ir nekvaršinantys į galvos dėl nyks- 
tančių šeimos pinigų. Darė karjeras Niujorke ir Bostone, leisdami kiek 
uždirbdavę, nes šeimos turtas visad buvęs ganėtina apsauga. 

Paskutinysis bent kiek įžvalgesnis Strongas tikriausiai numatęs 
galą, tad sukūręs patikos fondus finansuoti išsilavinimui — solidžius 
fondus, parengtus daugybės teisininkų, neprieinamus fondus, apkaus- 
tytus geležimi ir gebančius atlaikyti žūtbūtinius būsimųjų Strongų 
antpuolius. Antpuoliai atėjo, patikos fondai laikėsi tvirtai, ir bet ku- 
riam iš jaunųjų Strongų tebebuvo užtikrintas puikus išsilavinimas. 
Kodis gavo visą išlaikymą Tafto koledže, buvo vidutiniškas Dartmuto 
koledžo studentas, paskui baigė verslo vadybos magistrantūrą Kolum- 
bijos universitete. 

Jo santuoką su Džina Felan šeima sutiko nepalankiai, svarbiausia 
todėl, kad tai buvo jos antroji. Į klaną Džinai palengvino įeiti vien 
faktas, kad jos nutolusio tėvo turtas santuokos metu sudarė šešis mili- 
jardus dolerių. Bet į ją visados bus žvelgiama iš aukšto, kaip į sykį išsi- 
skyrusią ir gavusią prastą išsilavinimą mokyklose, nepriklausančiose 
Gebenės lygai*, ir taip pat todėl, kad Kodis buvo mažumėlę keistas. 

Bet dabar visi jie buvo susirinkę pasveikinti jos su Kalėdomis. 
Dar niekad ji nebuvo susilaukusi tiek daug šypsenų iš žmonių, kurių 
negalėjo pakęsti; tiek daug formalių trumpų apkabinimų ir negrabių 
pakštelėjimų į skruostus, paplekšnojimų per pečius. Netgi dar labiau 
visų jų nekentė už tokį apsimetinėjimą. 

Pora taurelių, ir Kodis pradėjo kalbėti. Poilsio kambaryje vyrai 
susibūrė apie jį, ir netrukus vienas paklausė: 

— Kiek? 

Jisai susiraukė, lyg pinigai jau būtų buvę našta. 

— Veikiausiai pusė milijardo, — atsakė jis, puikiai perteikdamas 
tekstą, kurį repetavo savo vonios kambaryje priešais veidrodį. 

Keletas vyrų išsižiojo. Kiti nusivaipė, nes pažinojo Kodį, be to, jie 
visi buvo Strongai ir neabejojo, kad niekad nepamatysią iš to visko nė 
cento. Visi tylomis viduje virė pavydu. Iš grupelės prasisunkė gandas, 

ir universitetai, išsidėstę palei Jungtinių Valstijų Atlando vandenyno pakrantę, šalies šiaurrytinė- 
je dalyje. (Iš pradžių tai buvusi tik tų aukštųjų mokyklų futbolo komandų asociacija.) 

ir netrukus po namus išsibarsčiusios moterys jau kuždėjosi apie pusę 
milijardo. Kodžio motina, manieringa ir išdžiūvusi moteris, kuriai 
šypsantis trūkinėjo raukšlės, pasibaisėjo turto nepadorumu. „Tai nauji 
pinigai, — pasakė ji dukteriai. Nauji pinigai, uždirbti skandalingo 
seno ožio su trim žmonomis ir kirbine blogų vaikų, iš kurių nė vienas 
nelankęs Gebenės lygos mokyklos. 

Nauji ar seni, bet jaunesnės moterys pinigų labai pavydėjo. Jos 
jau regėjo mintyse reaktyvinius lėktuvus ir paplūdimio vasarnamius, 
pasakiškus šeimos susiėjimus tolimose salose, patikos fondus dukterė- 
čioms ir sūnėnams, o galbūt ir tiesiog dovanas grynaisiais. 

Pinigai atitirpdė Strongus, atitirpdė iki šilumos, kokios jie iki 
šiol niekad nerodė jokiam pašaliečiui, atitirpdė juos iki lydymosi 
temperatūros. Išmokė atvirumo ir meilės ir parengė šiltoms, jaukioms 
Kalėdoms. 

Į pavakarę, kai šeima susirinko prie stalo tradiciniams pietums, 
pradėjo snigti. Kas per puikios Kalėdos, kalbėjo visi Strongai. Džina jų 
nekentė dar labiau nei kada nors anksčiau. 


REMBLAS PRALEIDO ŠVENTES su savo advokatu, kuriam mokėjo 
šešis šimtus dolerių už valandą, nors sąskaita būsianti nuslėpta, kaip 
tik teisininkai geba nuslėpti tokius dalykus. 

Taira irgi paliko šalį su jaunu žigolu. Ji kažkur vartėsi paplūdi- 
myje be viršutinės ir veikiausiai taip pat be apatinės bikinuko dalies, 
visai nekvaršindama galvos dėl to, ką galėtų veikti jos keturiolikmetis 
sunus. 

Advokatas Jansis buvo viengungis, dusyk išsiskyręs ir turėjo du 
vienuolikmečius dvynius iš antrosios santuokos. Kaip savo amžiui, 
berniukai buvo nepaprastai nuovokūs, o Remblas kaip savo me- 
tams — kankinamai vangaus proto, tad jie puikiai leido laiką žaisdami 

Jo klientas buvo pasiryžęs gauti privalomus penkis milijonus 
savo dvidešimt pirmąjį gimtadienį, ir, atsižvelgiant į kliento brandos 
laipsnį ir auklėjimą namuose, pinigų užteks nė kiek ne ilgiau kaip ir 
kitoms Felano atžaloms. Bet Jansis nė kiek nesijaudino dėl niekingų 
penkių milijonų; po šimts, tiek jisai sudarysiąs honorarais iš Remblui 
atiteksiančios pagal testamentą palikimo dalies. 

Jansis turėjo kitų rūpesčių. Taira nusamdžiusi naują juridinę fir- 
mą, vieną tokią agresyvią, Kapitolio kaimynystėje, turinčią visus rei- 
kiamus ryšius. Ji — tik buvusi žmona, o ne atžala, ir jos dalis būsianti 
gerokai mažesnė už tą, kurią gausiąs Remblas. Naujieji advokatai, aiš- 
ku, tai suvokė. Jie mygo Tairą atsikratyti Jansio ir nukreipti jaunąjį 
Remblą jų pusėn. Laimė, Taira per daug nesirūpino sūnumi, ir Jansiui 
puikiai sekėsi manipuliuoti atitolinant vaiką nuo motinos. 

Berniukų juokas jo ausims skambėjo kaip muzika. 


PAVAKARE JISAI SUSTOJO prie delikatesų parduotuvėlės už kelių 
kvartalų nuo viešbučio. Mat bastėsi po šaligatvius, išvydo, kad toji par- 
duotuvėlė atdara, ir užėjo vidun vildamasis rasti alaus. Nieko daugiau, 
tik vieną, galbūt dvi skardinėles alaus. Esąs vienas pats, tolimame pa- 
saulio pakraštyje. Dabar Kalėdos, o jis neturįs su kuo jomis dalytis. 
Vienišumo ir depresijos banga visu sunkiu prislėgė Natą, ir jis pradėjo 
slysti žemyn. Užvaldė savigaila. 

Jis išvydo eiles butelių su gėrimais, visus pilnus ir neatidary- 
tus, — viskius, džinus ir degtines, — išrikiuotus kaip dailius ka- 
reivukus ryškiomis uniformomis. Burna jam iškart išdžiūvo, netgi 
suskeldėjo. Smakras atvipo, akys užsimerkė. Įsitvėrė prekystalio, kad 
nesusvirduliuotų, ir prisiminus tenai Volnat Hile Serdžiją, taip pat 
Džošą, buvusias žmonas ir tuos, kuriuos tiek daug sykių nusmigda- 
mas buvo įskaudinęs, visą veidą perkreipė kančia. Mintys pašėlusiai 
sukosi, ir jis buvo benualpstąs, kai mažas žmogelis kažką pasakė. Natas 
rūsčiai nužvelgė jį, prikando lūpą ir gestu parodė degtinę. Du buteliai, 
aštuoni realai. 

Kiekvienas užgėrimas būdavęs vis kitoks. Kai kurie artėdavo 
pamažėle — taurelė čia, gurkšnelis ten, ir po daugiau jų atsirasdavo 
užtvankoje plyšys. Sykį jis faktiškai patsai save pristatė į detoksikaci- 
jos centrą. Kitą kartą pabudo lovoje su įsmeigta į riešą intraveninės 
lašinės injekcijos adata. Kai paskutinį kartą užgėrė, viena kambarinė 
aptiko jį be sąmonės pigaus — trisdešimt baksų per parą — motelio 
numeryje. 


114 JOHN GRISHAM 


Jis pasigriebė popierinį maišelį ir ryžtingai patraukė į viešbutį, 
pakeliui apeidamas būrį prakaituotų berniūkščių, varinėjančių ant ša- 
ligatvio futbolo kamuolį. Vaikai tokie laimingi, pagalvojo jis. Nei jokių 
sunkulių, nei bagažo. Rytoj — tik dar vienas žaidimas. 

Po valandos sutemsią, ir Korumba buvo pamažu beatgyjanti. 
Atsidarinėjo ant šaligatvių kavinukės ir barai. Važinėjo kažkiek auto- 
mobilių. Viešbutyje nuo baseino per vestibiulį atplaukė gyvai atlie- 
kama muzika, ir Natui kilo pagunda užsisakyti staliuką paskutiniajai 
dainai. 

Bet jis to nepadarė, o nuėjo į savo numerį, kur užsirakino duris 
ir įdėjo į aukštą plastikinę taurę ledo. Pastatė butelius pagret priešais 
save, atkimšo vieną, pamažu išpylė degtinę ant ledo ir pasižadėjo ne- 
sustoti, kol neištuštinsiąs ligi dugno abiejų butelių. 


ATĖJĘS AŠTUNTĄ RYTO, Ževis laukė pasirodant prekiautoją at- 
sarginėmis dalimis. Saulė jau tvieskė aukštai, neužstojama debesų. 
Šaligatviai buvo įkaitę. 

Alyvos siurblio neatsirado, bent ne dyzeliniam varikliui. Pre- 
kiautojas paskambino telefonu į dvi vietas, ir Ževis su savuoju pikapu 
nuburzgė į Korumbos pakraštį, kur vienas laivų komersantas turėjo 
laužyną, prigrioztą dešimčių nurašytų plaukiojimo priemonių. Varik- 
lių dalių sandėlyje pardavėjas ištraukė gerokai naudotą alyvos siurblį, 
visą alyvuotą ir riebaluotą, įvyniotą į purviną sandėlio skudurą. Ževis 
mielai sumokėjo už jį dvidešimt realų. 

Tuomet nuvažiavo prie upės ir pastatė automobilį pakrantėje, 
netoli vandens. Santa Loura niekur nepajudėjusi. Jis liko patenkintas 
išvydęs, kad Velis jau atvykęs. Velis, kaip denio upeivis, buvo dar nau- 
jokas, neturėjo nė aštuoniolikos, ir tvirtino gebąs gaminti valgį, vesti 
laivą, rodyti kelią, kuopti, orientuotis upėje ir teikti visas kitas reika- 
lingas paslaugas. Ževis žinojo, kad jis meluoja, bet su tokia bravūra 
neretai susidurdavai tarp vaikinų, ieškančių darbo, kaip buvo sakoma, 
ant upės. 

— Ar matei poną O Railį? — paklausė Ževis. 

— Tą amerikietį? — paklausė Velis. 

— Taip, tą amerikietį. 

— Ne. Nė kvapo. 

Vienas žvejys iš medinės valties kažką šūktelėjo Ževiui, bet jam 
rūpėjo kiti dalykai. Jis peršokavo per fanerą į laivą, kurio gale vėl imta 
kaukšėti. Tas pats suodinas mechanikas galynėjosi su varikliu — be 
marškinių ir visas varvantis prakaitu, pusiau pritūpęs linksojo viršum 
jo. Variklio skyriuje galėjai užtrokšti. Ževis padavė mechanikui alyvos 

Variklis buvo vienaeilis penkių cilindrų dyzelis su alyvos siurbliu 
karterio apačioje, vos žemiau grotuotų grindų krašto. Mechanikas 
gūžtelėjo pečiais, lyg Ževio pirkinys iš tiesų galėtų išspręsti reikalą, 
paskui pilvu prasispraudė apie kolektorių, pamažu nusileido ant kelių 
ir žemai pasilenkė, viršugalvį atrėmęs į išmetamąjį vamzdį. 

Jis kažką suniurnėjo, ir Ževis padavė jam veržliaraktį. Pakaitinis 
siurblys pamažu buvo įstatytas į vietą. Per kelias minutes Ževio marš- 
kinius ir šortus permerkė prakaitas. 

Kol abu vyrai ankštai susispaudę variklio skyriuje darbavosi, 
Velis nusprendė pasirodyti ir paklausti, ar nesąs reikalingas. Ne, iš 
tikrųjų nereikalingas. „Tik stebėk, gal pasirodys amerikietis, — atsakė 
Ževis, šluostydamasis nuo kaktos prakaitą. 

Mechanikas pusvalandį keikėsi ir svaidė veržliarakčius, paskui 
pareiškė, kad siurblys parengtas darbui. Jis užvedė variklį ir kelias mi- 
nutes stebėjo alyvos slėgį. Galiausiai nusišypsojo ir susirinko įrankius. 

Ževis nuvažiavo miestan prie viešbučio paieškoti Nato. 

Nedrąsioji registratorė nemačiusi pono O Railio. Ji paskambino į 
jo numerį, bet niekas neatsiliepė. Išklausinėta pro registracijos stalelį 
ėjusi viena kambarinė. Ne, kiek ji žinanti, ponas O'Railis nepalikęs 
savo kambario. Nenorom mergina davė Ževiui atsarginį numerio 
raktą. 

Durys buvo užrakintos, bet neužkabintos grandinėle, ir Ževis 
pamažu įžengė vidun. Pirmiausia, ką jis pastebėjo keista — tai tuščią 
lovą su sujauktomis antklodėmis. Paskui išvydo butelius. Vienas tuš- 
čias šonu gulėjo ant grindų, kitas stovėjo dar perpus pilnas. Kamba- 
ryje buvo labai vėsu, visu pajėgumu veikė oro kondicionierius. Ževis 
pamatė basą pėdą, paskui žingtelėjo arčiau ir aptiko Natą, nuogą ant 
grindų, įsispraudusį tarp lovos ir sienos, su nutraukta ir apsukta sau 
apie kelius paklode. Ževis atsargiai paspyrė jo pėdą, ir koja trūktelėjo. 

Žmogus bent gyvas. 

Ževis šnekino jį ir tampė už peties, ir po kelių sekundžių išsiveržė 

niurzgesys. Žemas, skausmingas garsas. Pritūpęs ant lovos, Ževis stip- 
riai sunėrė plaštakas po artimiausia pažastimi ir trūktelėjo Natą aukš- 
tyn nuo grindų, toliau nuo sienos. Vargais negalais pavyko užritinti 
žmogų ant lovos, kur skubiai pridengė paklode jo lyties organus. 

Dar viena skausminga dejonė. Natas gulėjo aukštielninkas, viena 
koja nukarusia nuo lovos, užbrinkusiomis ir tebeužmerktomis akimis, 
sutaršytais plaukais, pamažu ir sunkiai alsuodamas. Ževis atsistojo 
lovos gale ir išpūtęs akis stebėjo jį. 

Pravirų durų plyšyje pasirodė kambarinė ir mergina iš registra- 
tūros, bet Ževis pamojo joms dingti. Užrakinęs duris, jis pakėlė tuščią 
butelį. 

— Metas vykti, — tarė, bet nesulaukė nors kokio atsako. Ko gero, 
reiktų paskambinti Valdirui, kuris savo ruožtu praneštų amerikie- 
čiams, pasiuntusiems šį vargšą girtuoklį į Braziliją. Galbūt padarysiąs 
tai vėliau. 

— Natai! — garsiai pašaukė jis. — Kalbėkite! 

Jokio atsako. Jeigu vyriokas greitai neatsigausiąs, Ževis paskambin- 
siąs daktarui. Pusantro butelio degtinės per naktį žmogų galėtų nubaig- 
ti. Rasi jo organizmas užnuodytas ir reikalingas ligoninės priežiūros. 

Vonios kambaryje jisai sumirkė šaltu vandeniu rankšluostį ir ap- 
suko Natui apie kaklą. Šis pradėjo rangytis ir prasižiojo, stengdamasis 
kalbėti. 

— Kur aš? — suniurnėjo nelanksčiu ir kliūvančiu liežuviu. 

— Brazilijoje. Savajame viešbučio numeryje. 

— Aš gyvas. 

— Daugmaž. 

Ževis rankšluosčio kraštu sumirkė Natui veidą ir akis. 

— Kaip jaučiatės? — paklausė. 

— Noriu numirti, — išstenėjo Natas, siekdamas rankšluosčio. Pa- 
ėmė jį, įsidėjo į burną ir suskato čiulpti. 

— Atnešiu vandens, — nuėjęs Ževis atidarė šaldytuvą ir išėmė 
butelį geriamojo vandens. — Galite pakelti galvą? — paklausė jis. 

— Ne, — sukriokė Natas. 

Ževis užlašino vandens Natui ant lūpų ir liežuvio. Šiek tiek nu- 
varvėjo žemyn skruostais ant rankšluosčio, bet Natui buvo nesvarbu. 
Galva jam plyšo ir stuksėjo, ir pirmiausia nuvėrė mintis: kaipgi, po 
šimts, atsikelsiąs. 

Viena akis prasimerkė — dešinioji, vos vos. Kairiosios vokai te- 
besilaikė sulipę. Šviesa nutvilkė jam smegenis, ir šleikštulio banga atsi- 
rito nuo kelių į gerklę. Stebėtinai staigiai jis pasivertė ant šono, paskui 
persirito visomis keturiomis — iš burnos šaute iššovė vėmalai. 

Ževis atšoko atgal, paskui nuėjo į vonią dar vieno rankšluosčio. 
Ten kiek uždelsė klausydamasis springčiojimų ir žiaukčiojimų. Galįs 
tikrai apsieiti be tokio vaizdo — nuogo vyro, keturpėsčiomis vidur lo- 
vos vemiančio iš savęs viską, ką turi. Jis atsuko dušą ir nustatė tinkamą 
vandens šiltumą. 

Pagal sutartį su Valdiru jam mokamas tūkstantis realų, kad nu- 
gabentų poną O Railį į Pantanalį, padėtų jam surasti ieškomą asmenį, 
paskui pristatytų atgal į Korumbą. Pinigai geri, bet jis juk ne slaugė ar 
vaikų auklė. Laivas jau parengtas. Jeigu Natas nepajėgus dorotis su už- 
duotimi vienas pats, tai Ževis pereisiąs prie kito darbo. 

Stojo vėmulio pertrūkis, ir Ževis vargais negalais nuvilko Natą 
į vonios kambarį po dušu, kur šis sukniubo ant plastikinių grindų. 
„Atleiskite“ — vis kartojo ir kartojo jis. Ževis paliko jį len, tegul sau 
prigeria, na ir kas. Jisai sulankstė paklodes ir pabandė išvalyti jovalą, 
paskui nulipo apačion išgerti stiprios kavos. 


BUVO JAU BEMAŽ DVI, kai Velis išgirdo juos atvažiuojant. Ževis 
griausmingai sustabdė savo didžiulį sunkvežimaitį ant kranto, pažer- 
damas iš po ratų akmenis ir pažadindamas žvejus, ir paliko ten stovėti. 
Amerikiečio nė ženklo. 

Paskui kažkur iš kabinos vidaus pamažu iškilo galva. Akis 
dengė stori saulės akiniai, o kepurės snapelis buvo užtrauktas kaip 
įmanoma žemiau. Ževis atidarė keleivio pusės dureles ir padėjo po- 
nui O Railiui išlipti ant akmenų. Velis, nuėjęs prie sunkvežimaičio, 
iškėlė iš jo galo Nato krepšį ir lagaminėlį. Norėjo susipažinti su ponu 
O“Railiu, bet laikas pasirinktas netinkamai. Žmogus buvo gerokai 
pasiligojęs, pabalusios, šlapios nuo prakaito odos ir pernelyg silpnas, 
kad pajėgtų vienas pats išsilaikyti ant kojų. Velis nusekė įkandin jų 
prie vandens ir padėjo abiem išlaviruoti per netvirtą faneros trapą į 
laivą. Ževis faktiškai užnešė poną O“Railį laiptukais ant tiltelio, pa- 
skui siauru lentų klojiniu į nediduką denį, kur kabojo hamakas, ir 
įvertė šio vidun. 

Juodu sugrįžo į pagrindinį denį, ir Ževis paleido variklį, o Velis 
įtraukė virves. 

— Kas jam? — paklausė jis. 

— Girtas. 

— Bet juk tik antra valanda. 

— Jis girtas jau seniai. 

Santa Loura atsiskyrė nuo kranto ir plaukdama prieš srovę pa- 
mažu prašliaužė pro Korumbą. 


NATAS STEBĖJO PRO ŠALĮ slenkantį miestą. Stogas viršum jo buvo 
storas, žalio susidėvėjusio brezento, ištempto ant metalinio rėmo, 
keturiais stulpais pritvirtinto prie denio. Du iš pastarųjų laikė jo ha- 
maką, kuris, pradėjus plaukti upe, šiek tiek sūpavo. Iš pasalų sugrįžo 
šleikštulys. Natas stengėsi nejudėti. Troško visiškos ramybės. Laivas 
pamažu slinko prieš srovę. Upės paviršius nė kiek nebangavo. Kol kas 
visai nebuvo vėjo, tad Natas galėjo gulėti giliai hamake ir spoksoti į 
tamsiai žalią brezentą sau virš galvos, stengdamasis viską apmąstyti. 
Bet mąstyti buvo sunku, nes galva svaigo ir skaudėjo. Niekaip nesisekė 
susikaupti. 

Prieš palikdamas viešbutį, jis iš savo kambario paskambino 
Džošui. Su ledo maišeliais ant sprando ir pasistatęs tarp kojų šiukšlių 
krepšį, jisai surinko numerį ir labai stengėsi nutaisyti normalų balsą. 
Ževis nepasakęs Valdirui. Valdiras nepasakęs Džošui. Niekas nežinojo, 
tik Natas ir Ževis, ir juodu sutarė šitaip palikti. Laive nebuvo alkoho- 
lio, ir Natas pasižadėjo išsilaikyti blaivas, kol sugrįš. Kaipgi galėtų rasti 
Pantanalyje ko nors išgerti? 

Gal Džošas ir nerimavo, iš balso neišsidavė. Firma tebeuždaryta 
Kalėdoms ir taip toliau, bet jis velniškai apsivertęs darbais. Kaip pa- 
prastai. 

Natas pasakė, kad jam sekasi tiesiog puikiai. Laivas tinkamas ir 
dabar deramai suremontuotas. Jie nekantraują iškelti inkarą. Baigęs 
pokalbį, jis vėl susivėmė. O paskui vėl palindo po dušu. Tuomet Ževis 
padėjo jam nusigauti iki lifto ir pervedė per vestibiulį. 

Upė šiek tiek užlinko, o paskui vėl pasisuko, ir Korumba iš- 
nyko iš akių. Kelionė įsibėgėjo, ties miestu vykęs intensyvus laivų 
eismas skydo. Iš savo vietos Natas galėjo matyti kilvaterį ir įkandin 


TESTAMENTAŠ 119 


kunkuliuojantį drumzliną rudą vandenį. Paragvajus buvo mažiau nei 
šimto jardų platumo ir kas išlinkis sparčiai siaurėjo. Jie prasilenkė su 
sukiužusiu laiveliu, prikrautu žalių bananų, ir du berniukai nuo jo pa- 
mosikavo rankomis. 

Pastovus dyzelio stuksenimas ne liovėsi, kaip tikėjosi Natas, bet 
perėjo į žemą ūžesį, nuolatinę viso laivo vibraciją. Ką darysi, turėjai 
su ja taikytis. Jis pabandė hamake suptis, švelniai siūbuoti podraug su 
dvelkiančiu silpnu vėjeliu. Pykulys buvo praėjęs. 

Negalvok apie Kalėdas, namus ir vaikus, apie sudužusius prisi- 
minimus ir negalvok apie savo žalingus įpročius. Smigimas baigėsi, 
įteiginėjo save. Laivas — jo gydymo centras. Ževis -— jo konsultantas, 
o Velis — slaugytojas. Pantanalyje išsigydysiąs nuo alkoholizmo ir nie- 
kados daugiau nebegersiąs. 

Kiek sykių galįs sau taip meluoti? 

Aspirinas, kurio jam buvo davęs išgerti Ževis, išsivadėjo, ir galvą 
vėl ėmė tvinksėti. Jis bemaž užsnūdo ir atsibudo, kai Velis atėjo su 
buteliu vandens ir dubeniu ryžių. Jis valgė šaukšteliu, ir rankos taip 
drebėjo, jog ryžiai barstėsi ant krūtinės ir hamako vidun. Buvo šilti bei 
sūrūs, ir Natas sukirto viską iki paskutinės kruopelės. 

— Mais?* — paklausė Velis. 

Natas papurtė galvą — ne, paskui atsigėrė vandens. '!'uomet nu- 
grimzdo giliau į hamaką ir pabandė kiek numigti. 


KELISSYK NEPAVYKUS, galiausiai priveikė laiko skirtumas, paly- 
ginti su namais, nuovargis ir uždelstas degtinės poveikis. Prisidėjo taip 
pat ir ryžiai, tad Natas kietai, giliai užmigo. Kas valandą Velis ateidavo 
jo pasižiūrėti. 

— Jis miega, — vis raportuodavo Ževiui vairinėje. 

Natas miegojo be sapnų, o Santa Loura tolydžio stūmėsi prie- 
kin, bendra šiaurės kryptimi, įveikdama tėkmę ir vėją. Jis pabudo nuo 
pastovaus dyzelio stuksenimo ir pojūčio, kad laivas iš tikrųjų nejuda. 


* Dar? (Portug.) 

Kiek pasikėlęs hamake, pažvelgė per kraštą, tyrinėdamas upės krantą, 
ar nepamatys ženklų, kurie rodytų, kad plaukiama pirmyn. Vešliai ža- 
liavo augalija, o pakrantės atrodė visai negyvenamos. Už laivo driekėsi 
kilvateris, ir spoksodamas į vieną medį jis galėjo pasakyti, kad taip, jie 
iš tiesų kažkur slenką. Bet labai pamažu. Dėl liūčių vanduo buvo pa- 
kilęs, laivyba lengvesnė, bet keliauti prieš srovę sekėsi ne itin sparčiai. 

Šleikštulys ir galvos skausmai buvo praėję, bet judesių silpnumas 
tebelikęs. Jis ėmėsi sunkios užduoties atsikelti nuo hamako, visų pirma 
todėl, kad mygo reikmė nusišlapinti. Šiaip taip, be nuotykių, pavyko 
pastatyti pėdą ant denio, ir kol jis minutėlei stabtelėjo atsikvėpti, it 
geroji pelytė atsirado Velis ir padavė jam mažučiuką puodelį kavos. 

Natas paėmė šiltą puodelį, apgaubė delnais ir pauostė. Dar nie- 
kad anksčiau taip gardžiai nekvepėjo. 

— Obrigado, — ištarė jis. Dėkui. 

— Sim*, — atsakė Velis su dar giedresne šypsena. 

Natas pamažu gurkšnojo nuostabią saldžią kavą ir vengė su- 
sidurti su Veliu akimis. Berniokas buvo apsirengęs tipišku upeivio 
apdaru — senais sportiniais šortais, senais T marškinėliais ir pigiais 
guminiais sandalais, saugančiais randėtas ir įdiržusias pėdas. Kaip ir 
Ževis, Valdiras bei daugelis brazilų, kuriuos iki šiol Natas buvo sutikęs, 
Velis buvo juodaplaukis ir tamsiaakis, perpus baltosios rasės bruožų, 
rusvo odos atspalvio, kiek šviesesnio nei vienų, kiek tamsesnio nei 
kitų, bet tikrai savito atspalvio. 

Esu gyvas ir blaivas, mėgaudamasis kava mąstė Natas. Dar vieną 
kartą trumpam prisiliečiau pragaro krašto ir likau gyvas. Smigau, pa- 
siekiau dugną, žvelgdamas į išskydusį savo veido atvaizdą pasitikau 
mirtį ir vis dėlto šit sėdžiu čia ir alsuoju. Dusyk per tris dienas tariau 
paskutiniuosius savo žodžius. Galbūt dar neatėjęs man laikas. 

— Mais? — paklausė Velis, linkteldamas į tuščią puodelį. 

— Sim, — atsakė Natas ir padavė jam puodelį. Du žingsniai, ir 
berniokas dingo. 

Sustingęs po lėktuvo katastrofos, dar netvirtas nuo degtinės, 
Natas vargais negalais pasitempė kūnu aukštyn ir atsistojo niekieno 
nepadedamas vidur denio svirduliuojantis ir linkstančiais keliais. Bet 
pajėgė stovėti, ir vien tik tai daug ką reiškė. Atsigauti — ne kas kita, 


* Taip, t. y. šiuo atveju — prašom (portug.). 

kaip tik virtinė žingsnelių, mažų pergalių. Suverk juos vieną po kito 
nesuklupdamas ir nepasiduodamas, ir tu jau pasveikęs. Ne visai iš- 
sigydęs, tik kuriam laikui pasveikęs ar reabilituotas, arba sanuotas. 
Buvo įveikęs tą sudėtingą dėlionę ir anksčiau; šventęs kiekvieną jos 
fragmentėlį. 

Paskui plokščias laivo dugnas užkliudė smėlio seklumėlę, ir stip- 
riai krestelėjo. Natas visu svoriu krito atgal ant hamako. Tas išvertė jį 
ant denio, ir galva trinktelėjo į medinę lentą. Jis repečkomis atsistojo 
ir viena ranka įsitvėrė turėklo, kita čiupinėdamasis pakaušį. Kraujo 
nepasirodė; tik nedidelis gumbas, dar viena kūno žaizdelė. Bet smūgis 
Natą išbudino, ir akims prašviesėjus jis pamažu nuslinko palei turėklą 
į ankštą tiltelį, kur Ževis sėdėjo ant taburetės, vieną ranką padėjęs ant 
vairo. 

Trumpa braziliška šypsenėlė: 

— Kaip jaučiatės? 

— Kur kas geriau, — atsakė Natas, kone susigėdęs. Bet gėda buvo 
jausmas, Nato jau pamestas prieš daugelį metų. Alkoholikai nepažįsta 
gėdos. Tiek kartų užsitrauki gėdą, jog tampi jai nejautrus. 

Laiptukais užliuoksėjo Velis su kava abiejose rankose. Vieną 
puodelį padavė Natui, kitą — Ževiui, paskui įsitaisė ant siauro suolelio 
šalia kapitono. 

Už tolimų Bolivijos kalnų ėmė leistis saulė, šiaurėje, tiesiai prieš 
juos, telkėsi debesys. Kvėpuoti tapo lengviau, oras gerokai atvėso. 
Ževis susirado marškinėlius ir apsivilko. Natas baiminosi dar vienos 
audros, bet upė nebuvo plati. Tikrai jie įstengtų priplukdyti tą sumau- 
tą laivą prie kranto ir pririšti prie kokio nors medžio. 

Jie artinosi prie nedidelio stačiakampio namo — pirmos gyve- 
namos sodybos, Nato pamatytos nuo tada, kai paliko Korumbą. Ten 
esama gyvybės požymių: arklys ir karvė, ant virvės džiūsta skalbiniai, 
kanoja prie pat vandens. Kažkoks vyriškis su šiaudine skrybėle, neabe- 
jotinai pantaneiro, išėjo į priebutį ir tingiai pamojavo jiems ranka. 

Kai praplaukė namą, Velis parodė vietą, kur iki pat upės leidosi 
tankus pomiškis. „Jacarės“, — pasakė. Ževis pasižiūrėjo, bet tartum nė 
kiek nesusijaudino. Regėjęs milijoną aligatorių. Natas matęs tik vieną, 
nuo arklio nugaros, ir spoksodamas į šlykščius roplius, stebinčius juos 
iš dumblo, nustebo, kokie mažesni anie atrodo nuo laivo denio. Ver- 
čiau tenkinsis atstumu. 

Tačiau kažkas jam kuždėjo, jog, kol baigsis kelionė, gaus vėl 
atsidurti pernelyg arti jų, kad jaustųsi patogiai. Reičelės Lein paieš- 
koms teks pasitelkti gerokai naudotą plokščiadugnę kampuotą valtį, 
besivelkančią paskui Santa Loura. Jisai su Ževiu naršys po mažutes 
upes, stengsis išsilenkti pomiškio, bris tamsiais ir žolėmis užžėlusiais 
vandenimis. Tikrai ten knibždės jacarės ir visokių kitokių piktų roplių, 
laukiančių papriešpiečiauti. 

Bet, keista, Natas šiuo metu visai neėmė to į galvą. Kol kas Bra- 
zilijoje jis pasirodė esąs gan atsparus. Tai nuotykis, o jo vedlys atrodė 
bebaimis. 

Įsitvėręs turėklų, jis vargais negalais, labai atsargiai, nulipo kelis 
laiptelius, paskui pro kajutę ir virtuvėlę, kur Velis buvo pastatęs ant 
dujinės viryklės puodą, nuslinko siauru praėjimu. Variklio skyriuje 
riaumojo dyzelis. Paskutinė stotelė buvo tualetas — ankštas kambarė- 
lis su klozetu, purvina kriaukle kampe ir netvirta dušo galvute, taba- 
luojančia pirmyn atgal vos keli coliai jam virš galvos. Jis nusilengvino, 
tyrinėdamas dušui paleisti virvutę. Paskui pasitraukė ir timptelėjo ją. 
Ganėtinai stipria čiurkšle žemyn ištryško šiltas rusvoko atspalvio van- 
duo. Neabejotinai iš upės, pasemtas iš neišsenkamų atsargų ir turbūt 
nefiltruotas. Virš durų buvo pritvirtinta vielinė pintinė rankšluosčiui 
ir drabužių pamainai, taigi gaudavai nusirengti ir šiaip taip apžerg- 
ti klozetą, tuo pat metu viena ranka timpteldamas dušo virvelę, o 
kita — prausdamasis. 

Na ir kas, po velnių. Juk neteks daug kartų lįsti po dušu. 

Jis dirstelėjo puodo ant viryklės vidun ir aptiko šį pripildytą ry- 
žių bei juodųjų pupelių. Kažin ar kiekvienas valgis bus toks pat? Bet, 
po teisybei, jam tai nerūpėjo. Maistas nekėlė problemų. Volnat Hile 
tave detoksikuodavo kartu ir švelniai badindami. Jo apetitas jau prieš 
kelis mėnesius sunykęs. 

Atsisėdęs ant tiltelio laiptukų, nugara į kapitoną ir Velį, jisai ste- 
bėjo užtemstančią upę. Prieblandoje laukinė gyvūnija rengėsi nakčiai. 
Paukščiai sklandė žemai virš vandens, skriedami nuo medžio prie me- 
džio, dairydamiesi paskutinės aukšlės ar stambesnės žuvies nakčiai. 
Laivui plaukiant pro šalį, jie klykavo vienas kitam, ir tie čirpesiai bei 
klegesiai gerokai pranoko monotonišką dyzelio stuksenimą. Į krantus 
suteliūskuodavo vanduo, išjudintas nardančių aligatorių. Galbūt ten 
esama ir gyvačių, prigulusių didžiulių anakondų, bet Natas buvo lin- 

kęs verčiau apie jas negalvoti. Santa Loura denyje jautėsi gana saugus. 
Vėjelis dabar kiek aprimo ir pašiltėjo, švelniai dvelkė į juos. Audra ne- 
ketino kauptis. 

Laikas skriejo kažkur kitur, bet Pantanalyje laikas neturėjo reikš- 
mės. Natas pamažėle prie to taikėsi. Pagalvojo apie Reičelę Lein. Kas 
jai būtų pinigai? Joks žmogus, nepriklausomai nuo savo tikėjimo ir 
pasiaukojimo lygmens, negalėtų išlikti toks pat. Ar ji išvyks su juo į 
Jungtines Valstijas rūpintis savo tėvo palikimu? Juk visados galėtų su- 
grįžti pas savuosius indėnus. Kaip ji sutiktų šią Žinią? Kaip sureaguotų 
išvydusi amerikietį teisininką, kuris ją susekė? 

Velis brungzčiojo seną gitarą, o Ževis prisidėjo keliais žemais, ne- 
įmantriais vokalo garsais. Jųdviejų duetas buvo malonus, bemaž rami- 
namas — daina paprastų žmonių, gyvenančių sulig kiekviena diena, o 
ne sulig kiekviena minute. Žmonių, mažai mąstančių apic rytojų ir nė 
kiek nesukančių sau galvos, kas galėtų įvykti ar neįvykti kitais metais. 
Jis pavydėjo jiems — bent kol dainavo. 

Tai šitoks sugrįžimas gyveniman žmogui, kuris tik dar vakar 
mėgino mirtinai nusigerti. Jis mėgavosi akimirka, džiaugėsi esąs gyvas 
ir laukė tolesnės savojo nuotykio dalies. Jo pracilis iš tikrųjų likusi 
kitame pasaulyje, šviesmečius atgalios, šaltose, drėgnose Vašingtono 
gatvėse. 

Nieko gera negalėjo tenai nutikti. Jis jau aiškiai įrodė, kad nepa- 
jėgtų ištverti vėl neparagavęs alkoholio — gyvendamas tenai, pažino- 
damas tuos pačius žmones, dirbdamas tą patį darbą, nepaisydamas 
senų įpročių, kol parkristų. Jis visados parkris. 

Velis užtraukė solo partiją, kuri išplėšė Natą iš praeities — lėtą, 
liūdną baladę, ir ji tęsėsi, kol virš upės visai sutemo. Ževis įjungė du 
nedidelius prožektorius, po vieną iš pirmagalio šonų. Upe plaukti 
buvo nesunku. Ji pakildavo ir nuslūgdavo su metų laikais ir niekad ne- 
įgydavo didelio gylio. Laivai buvo mažos grimzlės ir plokščiadugniai, 
pastatyti taip, kad pajėgtų įveikti kartais pasitaikančias kelyje smėlio 
seklumas. Vos tik sutemus, Ževis ant vienos tokios užtaikė, ir Santa 
Loura sustojo judėjusi priekin. Jis pavarė variklį atbuline eiga, paskui 
pirmyn, ir po penkių minučių tokių manevrų vėl buvo galima plaukti. 
Laivas nenuskandinamas. 

Kajutės kampe, netoli keturių gultų, Natas vienas pats valgė prie 
stalelio, kuris buvo varžtais pritvirtintas prie grindų. Velis atnešė jam 

pupelių ir ryžių, taip pat virto viščiuko ir apelsiną. Iš butelio jis atsi- 
gėrė šalto vandens. Viršum valgio nuo lubų ant laido siūbavo elektros 
lemputė. Neventiliuojamoje kajutėje buvo karšta. Velis jam pasiūlė 
miegoti hamake. 

Atėjo Ževis su navigaciniu Pantanalio žemėlapiu. Jis norėjo nu- 
brėžti, kiek jų pasistūmėta į priekį, ir pasirodė, kad nedaug. Po teisybei, 
jie labai iš lėto judėjo Paragvajumi aukštyn, ir tarp dabartinės jų po- 
zicijos ir Korumbos tebuvo mažutėlis tarpas. 

— Vanduo aukštai pakilęs, — paaiškino Ževis. — Grįždami judė- 
sime kur kas greičiau. 

Natas nelabai galvojo, kaip jie grįšią. 

— Nieko baisaus, — pasakė jis. Ževis bakstelėjo pirštu įvairiomis 
kryptimis ir dar šiek tiek paskaičiavo. 

— Pirmas indėnų kaimelis šiame rajone, — pasakė jis, rodydamas 
vietą, kuri turbūt už savaičių kelio, atsižvelgiant į dabartinę jų spartą. 

— Gvatų? 

— Sim. Taip. Manau, pirmiausia turėtume vykti ten. Jeigu tenai 
jos nerasime, galbūt kas nors žinos kur ieškoti. 

— Per kiek laiko iki tenai nusikasime? 

— Per dvi, gal tris dienas. 

Natas gūžtelėjo pečiais. Laikas sustojęs. Savo rankinį laikrodį tu- 
rėjo kišenėje. Užrašų knygeles su numatytomis į priekį valandų, dienų, 
savaičių, mėnesių darbotvarkėmis jau buvo seniai užmiršęs. Teisminių 
bylų kalendorėlis, tas vienintelis didysis jo gyvenlapis, kuriam niekad 
nenusižengdavęs, guli giliai nukištas kurios nors sekretorės stalčiuje. 
Jis apgavęs mirtį, tad kiekviena diena dabar dovana. 

— Turiu daug ką perskaityti, — tarė. 

Ževis kruopščiai vėl sulankstė žemėlapį. 

— Kaip jaučiatės? — paklausė jis. 

— Viskas gerai. — Dar daug ko norėjo Ževis paklausti, bet Natas 
nebuvo pasirengęs išpažinčiai. — Viskas gerai, — pakartojo jis. — Ši 
mažutė kelionė išeis man į naudą. 

Valandą jisai skaitė prie stalelio, po siūbuojančia lempute, kol 
susivokė esąs permerktas prakaito. Tuomet pasiėmė nuo savo gulto 
vabzdžių repelentą, žibintuvėlį bei šūsnį Džošo atmintinių ir atsargiai 
nusigavo į pirmagalį, paskui laiptukais į vairinę, kur vadovavimą buvo 
perėmęs Velis, leisdamas Ževiui nusnūsti. Natas pasipurškė rankas ir 

kojas, paskui įsiropštė į hamaką, rangydamasis ir vis taisydamasis pa- 
dėtį, kol galva atsidūrė deramai aukščiau pasturgalio. Kai viskas buvo 
tinkamai subalansuota, Natas įsijungė žibintuvėlį ir ėmėsi vėl skaityti, 
hamake švelniai siūbuojamas upės tėkmės. 


TESTAMENTO SKAITYMAS — paprasta procedūra, bet detalės 
buvo svarbios. Per Kalėdų šventes E. Paras Viklifas apie nieką daugiau 
negalvojęs. Visos vietos teismo salėje būsiančios užimtos ir dar dau- 
giau žiūrovų trimis eilėmis susikimš palei sienas. Jis tiek rūpinosi, kad 
kitą dieną po Kalėdų vaikštinėjo po tuščią teismo salę, svarstydamas, 
kur kiekvieną pasodinti. 

Ir kaip visada žiniasklaida buvo nesuvaldoma. Norėjo viduje pa- 
statyti kameras, bet jis griežtai nesutikęs. Norėjo pastatyti kameras 
koridoriuje, žvelgiančias vidun pro kvadratinius durų langelius, ir jis 
taip pat neleidęs. Norėjo išskirtinių vietų salėje, ir vėl — ne. Norėjo 
gauti iš jo interviu, bet stūmęs juos šalin nuo savęs. 

Advokatai irgi kišo savo subines. Vieni norėjo visai uždaro po- 
sėdžio, kiti dėl akivaizdžių motyvų — transliuojamo per televiziją. 
Vieni norėjo, kad byla būtų užantspauduota, kiti — kad testamento 
kopijos būtų atsiųstos faksu jiems peržiūrėti. Būta prašymų dėl šio ar 
to, reikalavimų gauti sėdimąsias vietas šen ar ten, susirūpinimo dėl to, 
kas būsiąs įleistas į teismo salę, o kas — ne. Keletas teisininkų nuėjo 
tiek toli, kad pasiūlė, jog jiems būtų leista atplėšti voką ir perskaityti 
testamentą. Suprantate, šis gana storas, ir jiems galbūt teksią skaitant 
išsiaiškinti kai kurias sudėtingesnes nuostatas. 

Viklifas atvyko į darbą anksti ir susitiko su papildomais šerifo 
pavaduotojais, kurių buvo pareikalavęs. Šie su jo sekretoriumi ir teisės 
praktikantu sekiojo iš paskos po teismo salę, kol jis nurodinėjo, kur ką 
sodinti, bandė garso sistemą ir skaičiavo kėdes. Teisėjui labai rūpėjo 
detalės. Kažkas pasakė, kad televizijos žinių brigada mėgina įsikurti 
koridoriaus gale, ir jisai skubiai komandiravo vieną šerifo pavaduotoją 
atgriebti teritorijos. 

Įsitikinęs, kad teismo salė saugi ir gerai paruošta, jis pasitraukė į 

savo kabinetą pasirūpinti kitais dalykais. Bet susikaupti buvo sunku. 
Daugiau niekad jo dienotvarkė nežadėsianti tokio jaudulio. Gan sava- 
naudiškai jis vylėsi, kad Trojaus Felano testamentas yra skandalingai 
prieštaringas, kad atima pinigus iš vienos buvusios šeimos ir suteikia 
juos kitai. O galbūt išduria visus trenktus jo vaikus ir praturtina ką 
nors kitą. Ilga, bjauri procedūra, kurios prireiktų paskutiniajai ve- 
lionio valiai užprotestuoti, neabejotinai pagyvintų gan kasdienišką 
Viklifo, kaip testamentų tvirtintojo, karjerą. Jis atsidursiąs audros 
centre — audros, kuri neabejotinai siautėsianti metų metus, nes bus 
pastatyta ant kortos vienuolika milijardų. 

Jis buvo tikras, kad taip ir įvyks. Vienas pats už užrakintų durų, 
jis penkiolika minučių lyginosi mantiją. 

Pirmas žiūrovas buvo reporteris, kuris atvyko tuoj po aštuonių 
ir kaip pats pirmasis susilaukė išsamaus dėmesio iš įsibaiminusios 
saugos komandos, užtvėrusios dvigubas duris į teismo salę. Jis buvo 
pasitiktas šiurkščiai, paprašytas parodyti asmens pažymėjimą su nuo- 
trauka ir pasirašyti žurnalistams skirtame lape. Apžiūrėtas jo steno- 
grafinis bloknotėlis, lyg tai būtų buvusi bomba, paskui jis pats buvo 
nukreiptas per metalo detektorių, kur du stori apsaugininkai akivaiz- 
džiai nusivylė, kai vyriokui einant per įrenginį sirenos neužkaukė. Jis 
džiaugėsi, jog kratai nebuvęs išrengtas nuogai. Galiausiai patekęs vi- 
dun, dar vieno uniformuoto pareigūno buvo nuvestas į vietą trečioje 
eilėje nuo priekio. Jam palengvėjo, kad vis dėlto gavo atsisėsti. Teismo 
salė buvo tuščia. 

Posėdis paskirtas dešimtai, bet jau prieš devynias fojė priešais 
teismo salę buvo susitvenkusi nemaža minia. Apsaugininkai nesku- 
bėjo tikrindami dokumentus ir apieškodami drabužius. Koridoriumi 
nusitęsė eilutė. 

Paskubom atvyko keletas Felano paveldėtojų advokatų ir iškart 
susierzino dėl gaišaties patekti į salę. Apsimainyta griežtais žodžiais; 
advokatų ir šerifų pavaduotojų išsakyti ir išklausyti grasinimai. Kaž- 
kas pasiuntė pakviesti Viklifą, bet šis blizginosi batus ir nenorėjo būti 
trukdomas. Ir it nuotaka prieš vestuves nenorėjo būti pamatytas sve- 
čių. Paveldėtojams ir jų advokatams suteikta pirmenybė, ir tatai kiek 
sušvelnino įtampą. 

Teismo salė pamažu pildėsi. Stalai sustumti U pavidalu, su teisė- 
jo katedra atvirajame jos gale, kad jo prakilnybė iš savo posto galėtų 

žvelgdamas žemyn matyti visus: advokatus, paveldėtojus, žiūrovus. Po 
kairei nuo teisėjo katedros, priešai prisiekusiųjų aptvarą, stovėjo ilgas 
stalas, prie kurio susodinti Felanai. Pirmas ėjo Trojus Jaunesnysis, tuoj 
pat jam iš paskos — Bifė. Juodu nukreipti į vietas arčiausiai katedros, 
kur atsisėdo ir susiglaudė su trimis advokatais iš savosios juridinės 
komandos, labai stengdamiesi atrodyti liūdni ir tuo pat metu ne- 
kreipti dėmesio į visus kitus salėje. Bifė niršo, nes saugos komanda 
konfiskavo jos mobilųjį. Negalėsianti paskambinti nekilnojamojo 
turto agentams. 

Toliau sekė Remblas. Dėl šios progos jis nepasirūpino savo plau- 
kais, kurie tebeturėjo gelsvai žalsvų dryžių ir buvo neplauti kažin kiek 
savaičių. Visu puikumu tviskėjo jo žiedai — ausyje, nosyje, antakiuose. 
Juoda berankovė striukė, laikinos tatuiruotės ant liesų rankų. Apiply- 
šę džinsai, seni aulinukai. Paniurusi laikysena. Žengdamas tarpueiliu 
patraukė į save žurnalistų dėmesį. Sulig kiekvienu žingsniu aplinkui 
linkčiojo ir bruzduliavo Jansis — senstantis, hipiškas jo advokatas, 
kuris kažkaip sugebėjo išsilaikyti prie vertingo savo kliento. 

Jansis greitomis apžvelgė rezervuotų vietų schemą ir paprašė 
pasodinamas kuo toliau nuo Trojaus Jaunesniojo. Šerifo pavaduoto- 
jas sutiko ir pasodino juos prieš katedrą laikinai pastatyto stalo gale. 
Remblas įsmuko į krėslą, virš kurio atkaltės nukaro žali jo plaukai. 
Žiūrovai pasibaisėję stebėjo jį — ir šis padaras paveldės pusę milijardo 
dolerių? Kilti sąmyšiui potencialas, regis, buvo beribis. 

Paskui pasirodė Džina Felan Strong su savo vyru Kodžiu ir pora 
advokatų. Įvertinę atstumą tarp Trojaus Jaunesniojo ir Remblo, jie pa- 
dalijo tarpą perpus ir atsisėdo kaip įmanoma toliau nuo anų abiejų. 
Kodis buvo ypač apsikrovęs bei nekantrus ir tučtuojau įniko peržiū- 
rinėti kai kuriuos svarbius popierius su vienu iš savo advokatų. Džina 
tik spoksojo išsižiojusi į Remblą; negalėjo patikėti, kad juodu — ne- 
tikri brolis ir sesuo. 

Ambera, striptizo šokėja, įžengė įspūdingai — su trumpu sijonė- 
liu ir žemai iškirpta palaidinuke, išstatančia apžiūrai didžiumą bran- 
gių jos krūtų. Lydintis ją praėjimu vienas šerifo pavaduotojas negalėjo 
patikėti tokia savo sėkme. Pakeliui kalbino ją, vis neatplėšdamas akių 
nuo palaidinukės krašto. Įkandin jų sekė Reksas, nešinas išsipūtusiu 
portfeliu, lyg šiandien turėtų rimto darbo. Už jo žengė Harkas Getis, 
vis dar triukšmingiausias advokatas iš visos šutvės. Harkas atsivedė 

drauge ir du naujus savo bendradarbius; mat jo firma plėtėsi savaitė- 
mis. Kadangi Ambera ir Bifė nesikalbėjo viena su kita, skubiai įsikišo 
Reksas ir parodė šerifo pavaduotojui vietas tarp Remblo ir Džinos. 

Vietos prie stalų pildėsi; tarpai mažėjo. Netrukus kai kurie Fela- 
nai sėdėsią arti vienas kito. 

Remblo motina Taira atsivedė du maždaug tokio pat amžiaus 
jaunus vyriškius. Vienas buvo aptemptais džinsais ir plaukuota krūti- 
ne; kitas — gerai prisižiūrėjęs, tamsiu, šviesiais dryželiais kostiumu. Ji 
miegojo su žigolu. Advokatas savo gausiąs pabaigoje. 

Užsipildė dar vienas tarpas. Kitapus barjero teismo salė gyvai 
dūzgė gandais ir spėlionėmis. „Nenuostabu, kodėl senis iššoko“, — pa- 
sakė vienas reporteris kitam, kol abu tyrinėjo Felanus. 

Felanų vaikaičiams teko sėdėti kartu su žiūrovais ir paprasta liau- 
dimi. Jie spietėsi su nedidelėmis savo palydomis bei palaikymo grupe- 
lėmis ir nervingai kikeno laukdami, kolei likimas pakreips jų kelią. 

Atvyko Libigeilė Džeter su savo vyru Dygliu, trijų šimtų dvi- 
dešimties svarų buvusiu baikeriu, ir juodu nulingavo praėjimu, jaus- 
damiesi tokie pat ne vietoje, kaip ir visi kiti, nors per savo gyvenimą 
teismo salių gavę nemažai regėti. Sekė paskui Volį Braitą, advokatą, 
susirastą iš geltonųjų puslapių. Volis vilkėjo dėmėtu lietpalčiu, kuris 
vilkosi grindimis, avėjo nunešiotais pusbačiais su perforuotomis 
skylutėmis ir ryšėjo poliesteriniu, dvidešimties metų senumo kakla- 
raiščiu, tad jeigu žiūrovams būtų tekę kaip tik tuo metu balsuoti, jis 
lengvai būtų laimėjęs premiją kaip prasčiausiai apsirengęs teisininkas. 
Jis nešėsi popierius išskečiamame aplanke, tame pačiame, kuriuo nau- 
dojosi per begalę skyrybų bylų ir kitiems reikalams. Kažkodėl Braitas 
niekados nenusipirko portfelio. Jis buvo dešimtuoju baigęs savąjį va- 
karinio fakulteto kursą. 

Jie nudrožė tiesiai prie plačiausio tarpo, ir kol sėdosi į savo vietas, 
Braitas pradėjo triukšmingą procedūrą — nusivilkinėti lietpaltį. Ap- 
skuręs šio kraštas perbraukė per sprandą vienam iš bevardžių Harko 
bendradarbių, uoliam jaunikaičiui, kurį ir šiaip jau erzino nemalonus 
Braito kūno kvapas. 

— Jeigu jūs ne prieš! — aštriai pasakė jis, blokšdamas atbula ran- 
ka į Braitą ir nepataikydamas. Žodžiai skelte perskėlė įtemptą ir dirglią 
atmosferą. Galvos prie stalų staiga pasisuko, ir svarbūs dokumentai 
buvo kaipmat pamiršti. Visi neapkentė visų. 

— Atleiskite! — itin sarkastiškai sureagavo Braitas. Du šerifo pa- 
vaduotojai pajudėjo priekin, jeigu prireiks, įsikišti. Bet lietpalčiui be 
tolesnių incidentų atsirado vietos po stalu, ir Braitas pagaliau šiaip 
taip sugebėjo įsitaisyti greta Libigeilės. Iš kitos pusės sėdėjo Dyglys, 
glostydamasis barzdą ir spitrydamas į "rojų Jaunesnįjį, lyg norėtų 
žiebti šiam į marmūzę. 

Mažai kas iš žmonių teismo salėje tikėjosi, kad trumpas apsi- 
stumdymas tarp Felanų bus paskutinis. 

Numiršti su vienuolika milijardų, ir žmonėms rūpi tavo pasku- 
tinioji valia bei testamentas. Ypač jeigu esama tikimybės, kad vienas 
iš didžiausių pasaulio turtų bus sušertas maitvanagiams. Čia dalyvavo 
bulvarinė spauda kartu su vietos laikraščiais ir visais svarbiausiais 
finansiniais žurnalais. Trys eilės, Viklifo paskirtos Žiniasklaidai, iki 
pusės dešimtos jau buvo užpildytos. Žurnalistai puikiai leido laiką ste- 
bėdami priekyje besirenkančius Felanus. Karštligiškai darbavosi trys 
dailininkai — panorama priešais juos buvo kupina įkvėpimo. Daugiau 
nei jam priklausytų pelnė škicų žaliaplaukis pankas. 

Be dešimt dešimtą pasirodė Džošas Stafordas. Su juo buvo Tipas 
Durbanas kartu su dviem kitais firmos nariais ir keletu techninių 
pagalbininkų, užbaigiančių komandą. Griežtais ir niūriais veidais jie 
užėmė vietas prie savo stalo — gana erdvaus, palyginti su ankšta teri- 
torija, talpinančia visus Felanus ir visus jų advokatus. I)žošas pasidėjo 
priešais save ant stalo vienut vieną storą aplanką, ir visos akys tučtuo- 
jau susmigo į šį. Viduje, matyt, buvo dokumentas, bemaž dviejų colių 
storumo ir labai panašus į tą, kurį vos prieš devyniolika dienų priešais 
vaizdo kameras pasirašė senasis Trojus. 

Jie nepajėgė nespoksoti ton pusėn. Visi, išskyrus Remblą. Virdži- 
nijos įstatymai teikė teisę paveldėtojams anksti gauti savo dalį, jeigu 
tik paliktasis turtas likvidus ir nesusaistytas skolinių bei mokestinių 
priedermių. Apytikriais Felanų teisininkų paskaičiavimais, iš kiekvie- 
no paveldėtojo jie turėtų gauti nuo menkų dešimties milijonų iki, pa- 
gal šviesią Braito* prielaidą, penkiasdešimties milijonų. Beje, per visą 
savo gyvenimą Braitas niekad nebuvo regėjęs nė penkiasdešimties 
tūkstančių. 

Lygiai dešimtą šerifo pavaduotojai užrakino salės duris ir lyg pa- 


* Autoriaus ironija — angl. pavardė Bright reiškia „šviesus“. 

gal kažkokį nematomą ženklą pro angą iš už katedros išniro teisėjas 
Viklifas. Salė nuščiuvo. Jis įsmuko į krėslą, sušiugždindamas aplinkui 
save standžia mantija, ir nusišypsojo. 

— Labas rytas, — pasisveikino į mikrofoną. 

Visi irgi nusišypsojo. Didžiam teisėjo pasitenkinimui, salė buvo 
sausakimša. Greitomis paskaičiavęs, jis nustatė čia esant aštuonis gin- 
kluotus ir viskam pasirengusius šerifo pavaduotojus. Ištyrinėjo Fela- 
nus — nelikę jokių tuščių tarpų. Kai kurie iš jų teisininkų tiesiog lietėsi 
šonais vienas su kitu. 

— Visos šalys dalyvauja? — paklausė jis. Apie stalus sulinksėjo 
galvos. 

— Privalau nustatyti kiekvieno tapatybę, — pasakė jis, siekdamas 
popierių. — Pirmasis pareiškimas įteiktas Rekso Felano. 

Dar nespėjus žodžiams kaip reikiant įsmigti, Harkas Getis pa- 
šoko ant kojų ir atsikrenkštė. 

— Jūsų prakilnybe, aš — Harkas Getis, — sugriaudėjo jis kated- 
ros linkui. — Ir atstovauju ponui Reksui Felanui. 

— Dėkui. Galite sėstis. 

Jis perėjo visus stalus, metodiškai išklausydamas paveldėtojų ir 
jų advokatų pavardes. Visų advokatų. Reporteriai žymėjosi jas taip pat 
sparčiai kaip ir teisėjas. Iš viso šeši paveldėtojai, trys buvusios žmonos. 
Dalyvauja visi. 

— Dvidešimt du advokatai, — sumurmėjo patsai sau Viklifas ir 
garsiai paklausė: — Ar turite testamentą, pone Stafordai? 

Džošas atsistojo laikydamas rankoje visai kitą aplanką. 

— Taip, turiu. 

— Malonėsite užimti liudytojo vietą? 

Džošas nuėjo apie stalus ir pro teismo protokoluotoją į liudytojo 
pakylą, kur iškėlęs dešinę ranką prisiekė sakyti tiesą. 

— Jūs atstovavote Trojui Felanui? — paklausė Viklifas. 

— Taip. Daugelį metų. 

— Jūs parengėte jo testamentą“ 

— Parengiau kelis. 

— O paskutiniąją jo valią jūs parengėte? 

Stojo pauzė, kuri užsitęsė, ir Felanai prisislinko arčiau. 

— Ne, ne aš parengiau, — pamažu ištarė Džošas, žvelgdamas į 
grobuonis. Žodžiai nuskambėjo tyliai, bet trenkė ore it perkūnas. Fela- 

nų advokatai sureagavo kur kas greičiau nei paveldėtojai, iš kurių keli 
nelabai susigaudė, ką tatai reiškia. Bet reikalas buvo rimtas ir netikėtas. 
Naujas įtampos klodas užgulė stalus. Salėje tapo dar tyliau. 

— Kas parengė jo paskutiniąją valią ir testamentą? — paklausė 
Viklifas, kaip prastas aktorius, skaitantis iš pjesės teksto. 

— Pats ponas Felanas. 

Juk nėra taip. Jie matę senį sėdint prie stalo, iš visų pusių apsuptą 
teisininkų, ir tris smegenų sunkikus — Zeidelį, Flouvę ir Teišeną — 
tiesiai kitapus stalo. Čia pat vietoje jis buvęs paskelbtas sveiko proto 
ir po kelių sekundžių paėmęs storą testamentą, parengtą Stafordo ir 
vieno iš šio bendradarbių, pareiškęs aną esant jo ir pasirašęs. 

Dėl to negalima ginčytis. 

— O, Dieve mano, — sušnabždėjo sau Harkas Getis, bet pakan- 
kamai garsiai, kad visi išgirstų. 

— Kada jis tai pasirašė? — paklausė Viklifas. 

— Kelias akimirkas prieš iššokdamas myriop. 

— Tai rašyta ranka? 

— Taip. 

— Arjis pasirašė jūsų akivaizdoje? 

— Taip. Ir prie kitų liudininkų. Pasirašymas taip pat užfiksuotas 
vaizdajuostėje. 

— Prašom pateikti man testamentą. 

Džošas neskubėdamas išėmė iš aplanko vienintelį voką ir perda- 
vė jo prakilnybei. Vokas atrodė siaubingai mažas. Jame niekaip nega- 
lėjo sutilpti tiek žodžių, kuriais būtų perduota Felanams tai, kas jiems 
teisėtai priklauso. 

— Kas per velniava? — sušnypštė Trojus Jaunesnysis arčiausiai 
savęs advokatui. Bet šis negalėjo atsakyti. 

Voke tebuvo vienas geltono popieriaus lapelis. Viklifas pamažu 
jį ištraukė, kad visi galėtų pamatyti, atsargiai išlankstė, paskui mirksnį 
tyrinėjo. 

Felanus apėmė panika, bet jie nieko negalėjo padaryti. Negi senis 
paskutinį kartą juos išdūręs? Nejau pinigai slystą iš rankų? O gal jis 
persigalvojęs ir palikęs jiems dar daugiau? Prie stalų jie mygo ir alkū- 
nėmis bakštino savo advokatus, kurie visi buvo stebėtinai tylūs. 

Viklifas atsikrenkštė ir prisilenkė šiek tiek arčiau prie mikro- 
fono: 


132 JOHN GRISHAM 


— Aš čia laikau vieno puslapio dokumentą, neva testamentą, 
parašytą Trojaus Felano ranka. Perskaitysiu jį visą: 

„Paskutinis Trojaus L. Felano testamentas. Aš, Trojus L. Felanas, 
būdamas sveiko ir pajėgaus proto bei atminties, šiuo aiškiai atšaukiu 
visas ankstesnes mano pareikštas paskutiniąsias valias bei jų papildy- 
mus ir paskirstau savo turtą taip: 

Savo vaikams, Trojui Felanui Jaun., Reksui Felanui, Libigeilei 
Džeter, Merei Ros Džekmen, Džinai Strong ir Remblui Felanui, do- 
vanoju po pinigų sumą, reikalingą kiekvieno skoloms, kokios yra 
šiandien, apmokėti. Bet kurios skolos, užsitrauktos po šios dienos, tos 
dovanos nebus dengiamos. Jeigu bet kuris iš mano vaikų mėgins gin- 
čyti šią valią, tuomet dovana tam vaikui bus anuliuota.“ 

Netgi Remblas išgirdo ir suprato tuos žodžius. Džina ir Kodis 
tyliai pravirko. Reksas, nustėrusiu protu, palinko priekin, remdama- 
sis alkūnėmis į stalą, veidą paslėpęs delnuose. Libigeilė pažvelgė pro 
Braitą į Dyglį ir ištarė: „Na ir šunsnukis'. Dyglys sutiko. Merė Ros užsi- 
dengė akis, o nusisamdytasis advokatas glostė jai kelį. Jos vyras glostė 
kitą. Tik Trojus Jaunesnysis įstengė nutaisyti abejingą it pokerio lošėjo 
veidą, bet neilgam. 

Turėjo sekti netgi daugiau žalos. Viklifas dar nebaigė: 

„Savo buvusioms žŽmonoms, Lilijanai, Dženei ir Tairai, nepalieku 
nieko. Jomis buvo deramai pasirūpinta per skyrybas.“ 

Šią akimirką Lilijana, Dženė ir Taira klausė save, kurių velnių jos 
sėdinčios teismo salėje. Nejau iš tikrųjų tikėjusios sulaukti daugiau 
šlamančiųjų iš Žmogaus, kurio nekentė? Jos juto ant savęs žvilgsnius ir 
mėgino pasislėpti tarp savo advokatų. 

Reporteriai ir Žurnalistai tiesiog apkvaito. Knietėjo užsirašinėti, 
bet jie bijojo praleisti nors vieną žodį. Kai kurie nepajėgė nesišypsoti. 

„Visą likusį turtą aš dovanoju savo dukteriai Reičelei Lein, gi- 
musiai 1954-ųjų metų lapkričio 2-ą, Naujajame Orleane, Luizianoje, 
Katalikų ligoninėje, moteriai Evelinai Kaningem, kuri jau mirusi.“ 

Viklifas padarė pauzę, nors ir nesiekdamas dramatiško efekto. 
Liko dvi mažutės pastraipos, žala jau padaryta. Vienuolika milijardų 
atiduota nesantuokinei paveldėtojai, apie kurią jis nebuvo niekur skai- 
tęs. Priešais jį sėdintys Felanai nurengti iki paskutinio siūlo. Jis nepa- 
jėgė į juos nežiūrėti. 

„Skiriu savo patikimą teisininką Džošą Stafordą šios valios 

vykdytoju ir suteikiu jam plačius įgaliojimus veikti savo nuožiūra ją 
įgyvendinant.“ 

Sekundėlę jie buvo pamiršę Džošą. Bet štai ten žmogus sėdi sau 
krėsle it nekaltas kokios nors automobilių avarijos liudininkas, tad visi 
žioravo į jį sutelkę akyse kiek tik įmanoma daugiau neapykantos. Ar 
daug jis žinojęs? Ar buvęs bendrininkas? Be abejo, galėjęs ką nors pa- 
daryti, kad to neįvyktų. 

Džošas stengėsi išsaugoti rimtą veidą. 

„Šis dokumentas numatytas kaip rankraštinė valia. Kiekvienas 
čia žodis rašytas mano ranka ir žemiau aš jį pasirašau.“ — Viklifas nu- 
leido popierių ir pridūrė: — Testamentas pasirašytas Trojaus L. Felano 
1996-ųjų gruodžio 9-ą, trečią valandą dienos. 

Jis padėjo ant stalo lapą ir apžvelgė salę, jos epicentrą. Žemės 
drebėjimas buvo besibaigiąs ir atėjo metas antriniams sukrėtimams. 
Felanai sėdėjo susmukę savo vietose, vieni šluostydamiesi akis ir kak- 
tas, kiti — įbedę paklaikusias akis į sienas. Trumpam visi dvidešimt du 
advokatai buvo netekę amo. 

Smūginiai raibuliai nuvilnijo per žiūrovų eiles, kur, keista, galėjai 
matyti nedaug šypsenų. Ak, tai tarp žiniasklaidos atstovų, staiga ne- 
kantraujančių šokti iš salės ir pradėti pranešinėti. 

Ambera garsiai sukūkčiojo, bet paskui susitvardė. Buvo susitikusi 
su Trojumi tik sykį, ir šis storžieviškai pabandė statytis prie jos. Siel- 
vartavo ji ne dėl mylimojo netekties. Džina verkė tylomis, taip pat ir 
Merė Ros. Užtat Libigeilė ir Dyglys pasirinko keiksmus. 

— Nesijaudinkite, — numojo jiems Braitas, lyg per kelias dienas 
galėtų atitaisyti šią neteisybę. 

Bifė rūsčiai dėbsojo į Trojų Jaunesnįjį, ir skyrybų sėklos jau buvo 
pasėtos. Nuo pat tos savižudybės jis laikėsi ypač arogantiškai ir žvelgė 
į ją iš aukšto. Kentė jį dėl savaime suprantamų priežasčių, bet ilgiau — 
nebe. Iš anksto mėgavosi pirmu kivirču, kuris, be abejo, prasidėsiąs 
vos keli žingsniai nuo teismo salės durų. 

Pasėtos ir kitos sėklos. Kietaodžiai advokatai staigmeną išklausė, 
įsisąmonino, paskui instinktyviai nusipurtė — kaip žąsis nusipurto 
vandenį. Jie turėję praturtėti. Jų klientai buvo giliai įklimpę į skolas, 
ir perspektyvoje išsigelbėjimo nematyti. Šiems nėra kito pasirinkimo 
kaip tik užginčyti testamentą. Bylinėjimasis šėlsiąs metų metus. 

— Kada jūs numatote oficialiai patvirtinti testamentą? — pa- 
klausė Viklifas Džošą. 

— Po savaitės. 

— Puiku. Galite grįžti savo vieton. 

Džošas taip ir padarė, triumfuodamas, o tuo metu advokatai pra- 
dėjo šlamenti popieriais ir dėtis, kad visiška tvarka. 

— Posėdis atidedamas. 


ATIDĖjJUS POSĖDĮ, koridoriuje kilo trejetas sankirčių. Laimė, nė 
viename nedalyvavo Felanai prieš Felanus. Tokie įvyksią vėliau. 

Kol teismo salės viduje Felanus guodė jų advokatai, koridoriuje 
už durų laukė minia reporterių. Pirmas išėjo Trojus Jaunesnysis ir tuoj 
pat buvo apspistas gaujos vilkų, keleto iš jų su mikrofonais ir užsiėmu- 
sių pozicijas pulti. Visų pirma jis buvo pagiringas, o dabar, dar tapęs 
puse milijardo dolerių skurdesnis, nė kiek nebuvo nusiteikęs kalbėtis 
apie savo tėvą. 

— Jūs nustebęs? — paklausė kažkoks idiotas su mikrofonu. 

— Po šimts, jūs teisus, — atsakė jis, bandydamas prasibrauti pro 
būrį. 

— Kas tokia Reičelė Lein? — paklausė kitas. 

— Spėju, mano sesuo, — nukirto jis. 

Kažkoks prakaulus vaikėzas, kvailų akių ir liguistos odos spalvos, 
atsistojo tiesiai priešais jį, atkišo į veidą magnetofoną ir paklausė: 

— Kiek nesantuokinių vaikų jūsų tėvas turėjo? 

Instinktyviai Trojus Jaunesnysis nustūmė magnetofoną atgal į jį. 
Tasai staigiai trinktelėjo reporteriui tuoj virš nosies. Vyriokas atšoko, 
ir tuo pat metu Trojus Jaunesnysis smogė pašėlusiu kairiniu kabliu, 
kuris pataikė jam į ausį ir parmušė ant grindų. Per kilusį sambrūzdį 
vienas šerifo pavaduotojas nustūmė Trojų Jaunesnįjį kita kryptimi, ir 
juodu skubiai paspruko. 

Remblas spjovė į kitą reporterį, ir šį vienas kolega gavo suturėti, 
primindamas, kad vaikis nepilnametis. 

Trečias susirėmimas įvyko, kai įkandin Volio Braito iš teismo 
salės išplumpino Libigeilė ir Dyglys. 

— Jokių komentarų! — klyktelėjo Braitas, kai gauja plėšrūnų su- 

tankino apie juos gretas. — Jokių komentarų! Prašom pasitraukti iš 
kelio! 

Verkianti Libigeilė užkliuvo koja už televizijos kabelio ir griuvo 
ant vieno reporterio, kuris irgi parkrito. Pasipylė šauksmai bei keiks- 
mai, reporteris repečkom bandė atsistoti, bet Dyglys spyrė jam į šon- 
kaulius. Vyriokas kvyktelėjęs vėl plojosi ant pilvo ir, kol stengdamasis 
pasikelti plakėsi ant grindų, pėda užkliudė Libigeilės suknios padurką, 
ir ši dar pridėjo vyriokui antausį. Dyglys buvo besudorojąs vargšą, bet 
įsikišo kažkuris iš šerifo pavaduotojų. 

Šerifo pavaduotojai nutraukė visus susidūrimus, vis stodami 
Felanų, o ne reporterių pusėn. Jie padėjo apgultiems Felanams ir šių 
advokatams nuskubėti laiptais apačion, paskui per vestibiulį, ir palikti 
teismo rūmus. 

Advokatą Gritą, atstovaujantį Merei Ros Felan Džekmen, pri- 
veikė tokio gausaus reporterių būrio vaizdas. Jį užvaldė Pirmoji pa- 
taisa* arba bent tai, kaip pats elementariai šią suprato, tad pasijautė 
privaląs kalbėti laisvai. Apkabinęs ranka išmuštą iš vėžių savo klientę, 
jis niūriai perteikė paveldėtojų reakciją į netikėtą testamentą. Esą tai 
akivaizdžiai išprotėjusio žmogaus darbas. Kaipgi kitaip galėtum pa- 
aiškinti, kad toks didžiulis turtas perduodamas kažkokiai nežinomai 
paveldėtojai? Jo klientė dievinusi savo tėvą, be galo jį mylėjusi, kėlusi 
į padanges, ir kol Gritas vis vapaliojo apie neįtikimą tėvo ir dukters 
meilę, Merė Ros galiausiai pagavo užuominą ir pravirko. Ir pats Gritas 
atrodė esąs arti ašarų. Taip, jie kovosią. Nueisią grumdamiesi su šia 
neteisybe iki pat Jungtinių Valstijų aukščiausiojo teismo. Kodėl? Todėl, 
kad toks poelgis esąs ne Trojaus Felano, kurį jie pažinoję. Telaimina 
Dievas jo širdį. Jis mylėjęs savo vaikus, ir šie mylėję jį. Būta neįtikimo 
abipusio ryšio, susiformavusio per tragedijas ir sunkumus. Jie kovosią, 
nes jų numylėtasis tėvas nenutuokęs ką darąs, kai pakrevezojo tą bai- 
sųjį dokumentą. 

Džošas Stafordas nesiskubino pasišalinti. Jis ramiai šnektelėjo 
su Harku Gečiu ir kai kuriais advokatais nuo kitų stalų. Pažadėjo at- 
siųsti jiems to bjauraus testamento kopijas. Iš pradžių viskas skambėjo 
nuoširdžiai, bet priešiškumas stiprėjo kas minutę. Vienas pažįstamas 


* Pirmasis Jungtinių Valstijų „Teisių bilio (Pirmųjų dešimties Konstitucijos pataisų, pri- 
imtų 1789 m.) straipsnis, kuriuo Kongresui draudžiama liesti klausimus, susijusius su tikėjimo, 
žodžio, susirinkimų ir spaudos laisve. 

reporteris iš Post laukė jo koridoriuje, ir Džošas praleido su tuo vy- 
rioku dešimt minučių, nieko konkretaus nepasakydamas. Ypač didelį 
domesį kėlė Reičelė Lein — jos biografija ir buvimo vieta. Būta daug 
klausimų, bet Džošas neturėjo atsakymų. 

Be abejo, Natas surasiąs ją pirma bet kurių kitų. 


ISTORIJA PLĖTĖSI. Ji šovė iš teismo salės naujausių telekomuni- 
kacijos aparačiukų ir moderniausių technikos priemonių bangomis. 
Reporteriai stumdėsi apsiginklavę mobiliaisiais telefonais, nešioja- 
maisiais kompiuteriais bei pranešimų gavikliais, kalbėdami, bet ne- 
galvodami. 

Svarbiausieji televizijos kanalai pradėjo perdavinėti naujieną 
dvidešimt minučių po to, kai posėdis buvo atidėtas, ir valanda vėliau 
kiaurą parą balbatuojami Žinių maratonai pradėjo varyti virtinę vis 
kartojamų reportažų, perduodamų tiesiogiai į kamerą reporterės, sto- 
vinčios priešais teismo rūmus. „Čionai stulbinamos naujienos...“ — 
pradėjo ji ir paskui pasakojo visą istoriją, didžiumą perteikdama 
teisingai. 

Teismo salės gale sėdėjo Petas Solomonas, paskutinis Trojaus pa- 
sirinktas žmogus vadovauti „Felano grupei“. Šiose pareigose jis dirbo 
jau šešerius metus — šešerius labai ramius ir labai pelningus metus. 

Neatpažintas nė vieno reporterio, jis paliko teismo rūmus. Nuva- 
žiuodamas Solomonas savo limuzino gale pabandė analizuoti pasku- 
tinę Trojaus numestą bombą. Nebuvo jos pritrenktas. Po dvidešimties 
darbo pas Trojų metų niekas jo nebestebino. Šio idiotų vaikų ir jų 
advokatų reakcija teikė paguodą. Kažkada Solomonui buvo pavesta 
neįmanoma užduotis — surasti kompanijoje pareigas, kurias Trojus 
Jaunesnysis galėtų eiti nesukeldamas ketvirtinių pelnų nuosmukio. 
Tai buvęs košmaras. Išlepintas, nesubrendėliškas, prastai išsilavinęs ir 
stokojantis vadybos įgūdžių Trojus Jaunesnysis beatodairiškai valdė 
ištisą Mineralų padalinį, kol iš viršaus Solomonui buvo užžiebta žalia 
šviesa jį išvyti. 

Po kelerių metų toks pats epizodas įvyko su Reksu ir šio pastan- 
gomis siekti savo tėvo palankumo ir pinigų. Galų gale Reksas nuėjęs 
pas Trojų mėgindamas pašalinti Solomoną. 

Metų metus lindę buvusios žmonos ir kiti vaikai, bet Trojus lai- 

kęsis tvirtai. Tegul asmeninis jo gyvenimas ir patyrė fiasko, bet niekas 
neturėjo kliudyti jo numylėtam verslui. 

Solomonas ir Trojus niekad nebuvo artimi. Po teisybei, niekam, 
išskyrus galbūt Džošą Stafordą, niekad nebuvo pavykę įgyti jo pasiti- 
kėjimo. Procesija blondinių dalijosi su juo savaime suprantamais inty- 
mumais, bet Trojus neturėjo draugų. Ir tiek fiziškai, tiek protiškai jam 
nykstant bei silpstant, vadovaujantys kompanijos asmenys kai kada 
tarp savęs kuždėdavosi, kam ši atiteksianti. V ikrai Trojus nepaliksiąs 
jos savo vaikams. 

Jis neturėjo — bent jau ne įprastų — spėjamų kandidatų. 

Direktorių valdyba laukė keturioliktame aukšte -— toje pačioje 
pasitarimų salėje, kur Trojus pateikė savąjį testamentą, o paskui iššoko 
nuo terasos. Solomonas jiems apibūdino įvykusią teismo salėje sceną, 
ir spalvingas jo pasakojimas įgijo humoro. Mintys, kad kompanijos 
kontrolę perims paveldėtojai, kėlė valdybai didelį nerimą. Trojus Jau- 
nesnysis buvo leidęs suprasti, kad jisai su savo broliais ir sesėmis turį 
pakankamai balsų daugumai sudaryti ir kad planuojąs išvalyti firmą 
bei pademonstruoti tikrus pelnus. 

Direktoriai troško sužinoti apie Dženę, antrąją žmoną. Prieš 
paaukštinama iki meilužės, paskui iki žmonos, ji dirbo kompanijoje 
sekretore ir, pasiekusi viršūnę, buvo ypač užgauli daugelio tarnauto- 
jų atžvilgiu. Trojus uždraudė jai kelti koją į vyriausiąją korporacijos 
būstinę. 

— Palikdama teismo salę ji verkė, — džiugiai pranešė Solomo- 
nas. 

— O Reksas? — paklausė vienas direktorius, atsakingas už finan- 
sus; sykį lifte jis buvo Rekso atleistas iš darbo. 

— Vaikinas ne itin laimingas. Žinote, dėl jo atliekamas ikiteismi- 
nis tyrimas. 

Jie kalbėjosi apie daugelį vaikų bei visas žmonas, ir posėdis įsi- 
siūbavo iki šventės. 

— Suskaičiavau dvidešimt du advokatus, — šypsodamasis pa- 
reiškė Solomonas. — Galima sakyti, šutvė nuliūdusi. 

Kadangi valdybos posėdis buvo neformalus, tai, kad nedalyvavo 
Džošas, neturėjo reikšmės. Juridinio skyriaus vadovas pareiškė, jog, 
šiaip ar taip, testamentas — didelė laimė. Jiems tereikią nerimauti dėl 
vienos nežinomos paveldėtojos, o ne dėl šešių idiotų. 

— Ar bent kiek numanote, kur yra ši moteris? 
— Nė kiek, — atsakė Solomonas. — Galbūt Džošas žino. 


VĖLYVĄ POPIETĘ Džošas turėjo iš savo kabineto pasitraukti į ne- 
didelę biblioteką pastato rūsyje. Jo sekretorė baigė skaičiuoti telefono 
pranešimus ties šimtu dvidešimt. Nuo vėlaus ryto paradinis vestibiulis 
buvo sausakimšas reporterių. Savo sekretorėms jis paliko griežtus nu- 
rodymus, kad valandą niekas jo netrukdytų. Tad pasibeldus į duris 
itin suirzo. 

— Kas ten? — riktelėjo jis durų link. 

— Skubus reikalas, sere, — atsakė sekretorė. 

— Įeikite. 

Ji tik tiek įkišo galvą pro duris, kad galėtų pažvelgti jam į veidą 
ir pasakyti: 

— Tai ponas O Railis. 

Džošas liovėsi trynęsis smilkinius, netgi nusišypsojo. Apsidairė 
po biblioteką ir prisiminė, kad čia nėra telefonų. Sekretorė žingtelėjo 
priekin du žingsnius ir padėjo ant stalo nešiojamąjį, paskui dingo. 

— Natai, — tarė jis į ragelį. 

— Čia tu, Džošai? — atskriejo atsakymas. Garsas buvo puikus, 
bet balsas šiek tiek gergždžiantis. Priėmimas geresnis nei per daugelį 
telefonų automobiliuose. 

— Tu girdi mane, Natai? 

— Taip. 

— Kur esi? 

— Kalbu per palydovinį plaukiančios Paragvajaus upe savo ma- 
žutės jachtos gale. Tu mane girdi? 

— Taip, puikiai. Tau viskas gerai, Natai? 

— Viskas nuostabu, šauniai pramogauju, tik keblumėlis dėl 
laivo. 

— Kas per keblumėlis? 

— Na, vandens sraigtas pasigavo seną virvagalį, ir variklis užstri- 
go. Mano įgula bando jį atraizgyti. Aš prižiūriu. 

— Skamba nepaprastai. 

— Juk tai nuotykis, tiesa, Džošai? 

— Žinoma. Aptikai kokių nors mergužėlės pėdsakų? 

— Beviltiška. Geriausiu atveju dar dvi dienos kelio, o dabar srovė 
mus neša atgal. Nežinau, ar išvis kada nors tenai nusigausime. 

— Privalai, Natai. Šįryt viešame teismo posėdyje perskaitėme 
testamentą. Reičelės Lein netrukus ieškos visas pasaulis. 

— Dėl to nesijaudinčiau. Ji saugi. 

— Gaila, kad aš ne su tavimi. 

Debesio kraštas nukando signalą. 

— Ką pasakei? — garsiau paklausė Natas. 

— Nieko. Taigi pamatysi ją po poros dienų, ką? 

— Jeigu mums pasiseks. Laivas kasasi kiaurą parą, bet mes plau- 
kiame aukštupin, o dabar liūčių laikotarpis, tad upės pakilusios ir srovės 
stiprios. Be to, mes gerai nežinome, kur plaukiame. Dvi dienos — labai 
optimistiška, jeigu tik pavyks sutaisyti tą prakeiktą sraigtą. 

— Vadinasi, orai prasti, — tarė Džošas vien tam, kad ką nors 
pasakytų. Nebuvo apie daug ką kalbėti. Natas gyvas ir sveikas, juda 
apskritai tikslo kryptimi. 

— Velniškai karšta ir lyja penkis kartus per dieną. O šiaip miela. 

— Jokių gyvačių? 

— Pora. Anakondos, ilgesnės už laivą. Galybė aligatorių. Šuns 
dydžio žiurkės. Jas čia vadina capivaras. Gyvena upių pakrantėse tarp 
aligatorių, ir kai čionai žmonės ganėtinai išalksta, užmuša jas ir valgo. 

— Bet jums užtenka maisto? 

— O, taip. Mūsų krovinys — juodosios pupelės ir ryžiai. Velis 
verda juos man tris kartus per dieną. 

— Kas toks tas Velis? 

— Manasis denio upeivis. Dabar jis po laivu, dvylika pėdų van- 
denyje ir užėmęs kvapą kapoja nuo sraigto virvę. Kaip sakiau, aš pri- 
žiūriu. 

— Toliau nuo vandens, Natai. 

— Tu juokauji? Aš viršutiniame denyje. Klausyk, turiu baigti. 
Eikvoju srovę, ir neaišku, kaip iš naujo įkrauti tas baterijas. 

— Kada vėl paskambinsi? 

— Pabandysiu palaukti, iki surasiu Reičelę Lein. 

— Gera mintis. Bet paskambink, jeigu iškils kokių keblumų. 

— Keblumų? Kodėl turėčiau tau skambinti, Džožai? Nė velnio 
negalėtum man padėti. 

— Tu teisus. Neskambink. 

SUTEMUS, KAI VELIS virtuvėlėje virė ryžius, o Ževis stebėjo vis 
tamsėjančią upę, užgriuvo audra. Natą pažadino vėjas, staigus kau- 
kiantis gūsis, supurtęs hamaką ir privertęs jį pašokti ant kojų. Po to 
griaustinis ir žaibai. Nuėjęs jis atsistojo greta Ževio ir pažvelgė šiaurėn, 
į tamsos platybes. 

— Didelė audra, — tartum abejingai ištarė Ževis. 

„Ar nereikėtų mums kur nors prisišvartuoti? — pagalvojo Na- 
tas. — Bent pasiieškoti, kur vanduo seklesnis?“ Neatrodė, kad Ževis 
jaudintųsi. Jo nerūpestingumas kažkaip ramino. Kai pradėjo lyti, Na- 
tas nulipo apačion savosios ryžių ir pupelių porcijos. Jis valgė tylomis 
su Veliu kajutės kampe. Elektros lemputė jiems virš galvų švytavo į 
šalis, kai vėjas siūbavo laivą. Stambūs lietaus lašai pliekė į langus. 

Ant tiltelio Ževis užsivilko geltoną, dėmėtą nuo riebalų pončą 
ir grūmėsi su šaižiai veidą čaižančiu lietumi. Vairinės buvo be stiklo. 
Dvejetas prožektorių mėgino rodyti kelią per tamsą, bet priekyje te- 
simatė ne daugiau kaip penkiasdešimt pėdų besimaišančio vandens. 
Ževis gerai pažinojo upę ir buvo atlaikęs žiauresnių audrų. 

Siūbuojančiame ir besivartančiame laive skaityti buvo sunku. 
Kelias minutes pabandžius, Natą supykino. Savo krepšyje jisai susi- 
rado kelius siekiantį pončą su gobtuvu. Džošo apie viską pagalvota. 
Įsitvėręs turėklo, jis pamažėle nusigavo iki laiptukų, kur šalia vairinės 
kiaurai permerktas gūžėsi Velis. 

Upė darė vingį į rytus, Pantanalio širdies link, ir pasisukus vėjas 
užklupo juos iš šono. Laivas pasviro ir stipriai bloškė Natą ir Velį į tu- 
rėklus. Ževis įsiręžė vairinės duryse, storomis rankomis išsilaikydamas 
vietoje ir neprarasdamas kontrolės. 

Gūsiai vis nesiliovė, sekė vienas po kito, vos kelių sekundžių in- 
tervalais, ir Santa Loura nebejudėjo prieš srovę. Audra stūmė ją kranto 
link. Lietaus lašai dabar tapo įkypi bei šalti ir pylėsi ant jų it iš kibiro. 
Dėžėje šalia vairo Ževis surado ilgą prožektorių ir padavė Veliui. 

— Surask krantą! — sušuko perrėkdamas stūgaujantį vėją ir 
smarkų lietų. 

Graibstydamasis turėklo, Natas nuslinko ir atsistojo šalia Velio, 

nes irgi norėjo pamatyti, kur link galėtų būti nešami. Bet prožekto- 
riaus spindulys išgriebė iš tamsos tik lietų — lietų tokį tankų, jog pa- 
nėšėjo į ūką, sūkuriuojantį virš vandens. 

Į pagalbą atėjo žaibas. Blyksnis, ir netoli jie išvydo tankią, juodą 
upės kranto augaliją. Vėjas juos stūmė jos link. Velis sušuko, o Ževis 
riktelėjo kažką jam atgal, ir kaip tik tą akimirką dar vienas vėjo gūsis 
bloškė laivą, smarkiai paversdamas ant dešinio šono. Staigus smūgis 
ištrenkė prožektorių Veliui iš rankos, ir juodu stebėjo šį pradingstant 
vandenyje. 

Pritūpęs ant lentinio tako, laikydamasis turėklo, permirkęs ir 
drebantis, Natas staiga sumojo, kad tuoj ištiks vienas iš dviejų dalykų. 
Ir nė katras nepriklausė nuo jų. Pirmas — laivas tuoj tuoj apsivers. O 
jeigu ne, tai jie bus nustumti į upės pakraštį, klampynėn, kur knibždė- 
te knibžda aligatorių. Jam beveik nebuvo baisu, kol nepagalvojo apie 
popierius. 

Jokiomis aplinkybėmis popierių nevalia prarasti. Natas staiga 
atsistojo — kaip tik tą akimirką laivas vėl pasviro — ir mažne išlėkė 
per turėklą už borto. 

— Turiu nueiti apačion! — šūktelėjo jis Ževiui, iš visų jėgų 
gniaužiančiam vairą. Kapitonas irgi buvo išsigandęs. 

Atgręžęs nugarą vėjui, Natas nusiropštė grotiniais laipteliais Že- 
myn. Grindys buvo slidžios nuo dyzelinio kuro, kuris sunkėsi iš vie- 
nos nuvirtusios statinės. Jis pabandė ją pakelti, bet tam būtų prireikę 
dviejų vyrų. Tad nėrė kajutėn, nusviedė į kampą pončą ir puolė prie 
savojo lagaminėlio po gultu. Vėjas bloškė į laivą. Šis pašoko aukštyn, ir 
Natas užkluptas į nieką neįsitvėręs. Kojomis viršum galvos, jisai smar- 
kiai trenkėsi į sieną. 

Dviejų dalykų negalįs prarasti, nusprendė jis. Pirma — popierių, 
antra — palydovinio telefono. Abu lagaminėlyje, kuris, nors ir naujas 
bei dailus, tikrai nebuvo neperšlampamas. Tad prisispaudė jį prie krū- 
tinės ir atsigulė ant gulto, kol Santa Loura buvo nešama audros. 

Stuksenimas liovėsi. Matyt, Ževis išjungęs rankenėle variklį. 
Tiesiai sau virš galvos jis girdėjo abiejų žingsnius. Tuoj trenksimės į 
krantą, pagalvojo jis, ir geriausia, kad sraigtas būtų atjungtas. Juk tikrai 
tai ne variklio gedimas. 

Užgeso šviesos. Visiška tamsa. 

Gulėdamas patamsiuos, siūbuodamas kartu su išilgai ir skersai 

mėtomu laivu, laukdamas, kol Santa Loura kaipmat trenksis į krantą, 
Natas staiga nustėro nuo siaubingos minties. Jeigu ji atsisakytų pasi- 
rašyti gavusi pranešimą ir/ar atsižadanti palikimo, galbūt prireiktų vėl 
sugrįžti. Kažkada ateityje, po mėnesių ar, galimas daiktas, po kelerių 
metų, kam nors, veikiausiai pačiam Natui, teks vėl keliauti aukštyn Pa- 
ragvajumi ir informuoti turtingiausią pasaulio misionierę, kad reikalai 
galiausiai įforminti ir kad pinigai priklausą jai. 

Jis buvo skaitęs, kad misionieriai pasiima atostogas — ilgas 
pertraukas nuo savo darbo, kai jie sugrįžta į Valstijas ir iš naujo pa- 
sikrauna energijos. Kodėl Reičelė negalėtų pasiimti atostogų, galbūt 
netgi parskristi kartu su juo tėvynėn ir palūkėti, kol jos tėtuko paliktas 
jovalas būsiąs sutvarkytas? Dėl vienuolikos milijardų tai atrodo mažų 
mažiausia, ką ji galėtų padaryti. Pasiūlysiąs Reičelei, jeigu tik jam išvis 
pasiseks su ja susitikti. 

Trenksmas, ir Natas buvo išmestas ant grindų. Jie atsidūrė brūz- 
gynuose. 


SANTA LOURA BUVO PLOKŠČIADUGNĖ, pastatyta kaip ir visi laivai 
Pantanalyje, kad galėtų peršliaužti smėlio seklumas ir atlaikyti susi- 
dūrimus su upės dugno nuolaužomis. Po audros Ževis paleido variklį 
ir pusę valandos varinėjo laivą pirmyn atgal, pamažu vaduodamas iš 
smėlio ir dumblo. Kai jie išsilaisvino, Velis ir Natas išvalė denį nuo 
medžių ir krūmų šakų. Apieškoję laivą, neaptiko jokių naujų kelei- 
vių — nei gyvačių, nei jacarės. Per trumpą kavos pertraukėlę Ževis pa- 
pasakojo apie nutikimą prieš kažkiek metų su anakonda, susiradusia 
kelią į laivo denį, kur užpuolė miegantį padėjėją. 

Natas pasakė neypatingai mėgstąs pasakojimus apie gyvates. Tai- 
gi visą laivą tikrino pamažu ir kruopščiai. 

Debesys nuslinko, ir virš upės pakibo gražus pusmėnulis. Velis 
išvirė prikaistuvį kavos. Po audros šėlsmo Pantanalis, regis, nusprendė 
pereiti į visišką tyką. Upės paviršius buvo lygut lygutėlis, it veidrodis. 
Mėnulis rodė jiems kelią, pranykdamas, kai laivas pasisukdavo su upe, 
bet vis atsirasdamas, kai tik jie vėl imdavo plaukti šiaurėn. 

Kadangi Natas jau buvo pusiau brazilas, nebenešiojo ant rankos 
laikrodžio. Laikas mažai ką reiškė. Buvo vėlu, veikiausiai vidurnaktis. 
Lietus juos pliekė keturias valandas. 

NATAS KELIAS VALANDAS NUMIGO hamake ir pabudo vos tik 
išaušus. Aptiko Ževį knarkiantį savo gulte mažutėje būdelėje už vai- 
rinės. Prie vairo stovėjo Velis, irgi perpus miegantis. Natas pasiuntė jį 
sutaisyti kavos, o pats perėmė Santa Loura šturvalą. 

Vėl užslinko debesys, bet neatrodė, kad lis. Upė buvo prišiukšlin- 
ta šakų bei lapų, nuolaužų ir liekanų po praeitos nakties audros, plati, 
be jokių kitų laivų, tad škiperis Natas nusiuntė Velį į hamaką nusnūsti, 
kol jis pats imsiąsis vesti laivą. 

Po šimts, to nė kiek nepalyginsi su teismo sale. Bemarškinis, ba- 
sas, gurkšnojantis saldžią kavą ir tuo pat metu kreipiantis ekspediciją į 
didžiausio pasaulio raisto gilumą. Savo šlovės dienomis jis bėgiodavo 
kur nors į bylų nagrinėjimus, žongliruodavo dešimčia dalykų išsyk, į 
visas kišenes įsigrūdęs po mobilųjį telefoną. Tiesą sakant, to nesiilgėjo; 
nė vienas sveiko proto advokatas tikrai nesiilgėjo teismo salės. Bet nė 
už ką šito neprisipažintų. 

Faktiškai laivas patsai save vedė. Pro Ževio žiūronus Natas stebė- 
jo kranto liniją, ar nepamatys kur jacarės, gyvačių ir capivaras. Ir skai- 
čiavo tujujus — aukštus, baltus, ilgakaklius, raudongalvius paukščius, 
kurie tapę Pantanalio simboliu. Ant vienos smėlio seklumos pamatė 
dvylikos jų pulką — ramiai stovinčių ir spoksančių į plaukiantį pro 
šalį laivą. 

Dangus nusidažė oranžine spalva, prasidėjo diena, o kapitonas ir 
jo mieguista įgula tolydžio pūškavo šiaurėn. Vis gilyn ir gilyn į Panta- 
nalį, netikri, kur kelionė juos nuves. 

PrETŲ AMERIKOS MISIJŲ koordinatorė buvo tokia viena moteris, 
Nyva Koljer, gimusi kažkuriame Niufaundlendo iglu, kur jos tėvai dvi- 
dešimt metų darbavosi tarp čiabuvių eskimų. Pati ji vienuolika metų 
dirbo Naujosios Gvinėjos kalnuose, tad asmeniškai buvo susipažinusi 
su išbandymais ir sunkumais kokių devynių šimtų žmonių, kurių 
veiklą koordinavo. 


144 JOHN GRISHAM 


Ir ji vienintelė žinojo, kad Reičelė Porter kadaise buvusi Reičelė 
Lein, nesantuokinė Trojaus Felano duktė. Po medicinos fakulteto Rei- 
čelė pakeitė pavardę, stengdamasi kaip įmanoma daugiau ištrinti iš 
savo praeities. Ji neturėjo šeimos; abu įtėviai buvo mirę. Jokių brolių 
ar seserų. Nei tetų, dėdžių ar kitų giminiečių. Bent nė vieno, kurį paži- 
notų. Turėjo tik Trojų ir buvo pasiryžusi pašalinti jį iš savo gyvenimo. 
Baigusi „Pasaulio genčių seminariją, Reičelė patikėjo savo paslaptis 
Nyvai Koljer. 

„Pasaulio genčių“ vyresnybė žinojo Reičelę turint paslapčių, bet 
ne biografiją, kuri sutrukdytų jos troškimui tarnauti Dievui. Ji buvo 
daktarė, jų seminarijos absolventė, atsidavusi ir nuolanki Kristaus tar- 
naitė, nekantraujanti įsijungti į misionierystę. Vyresnybė pasižadėjo 
niekam nieko neatskleisti apie Reičelę, įskaitant ir tikslią jos buvimo 
vietą Pietų Amerikoje. 

Hiustone, sėdėdama savo mažučiame, tvarkingame kabinete, 
Nyva perskaitė nepaprastą ataskaitą apie posėdį, kuriame buvo pra- 
nešta paskutinioji pono Felano valia. Nuo pat savižudybės ji sekusi 
visus įvykius. 

Susisiekti su Reičele eidavosi negreitai. Jiedvi apsikeisdavo laiš- 
kais dusyk per metus, kovą ir rugpjūtį, taip pat Reičelė paprastai kartą 
per metus paskambindavo iš taksofono Korumboje, kai tenai nuvyk- 
davo pasipildyti atsargų. Nyva kalbėjosi su ja prieš metus. Paskutines 
atostogas ji turėjusi 1992-aisiais. Po šešių savaičių metusi jas ir sugrį- 
žusi į Pantanalį. Jai visai neįdomu Jungtinėse Valstijose, prisipažinusi 
Nyvai. Tai ne jos namai. Priklausanti savo žmonėms. 

Sprendžiant iš teisininkų komentarų straipsnyje, klausimas toli 
gražu neišspręstas. Nyva padėjo į šalį aplanką ir nusprendė laukti. Tin- 
kamu laiku, kad ir kada tai būtų, ji informuosianti savąją valdybą apie 
buvusią Reičelės asmens tapatybę. 

Ji vylėsi, kad toks momentas niekad neateisiąs. Bet kaipgi tu nu- 
slėpsi vienuolika milijardų dolerių? 


NIEKAS Iš TIKRŲJŲ IR nesitikėjo advokatus susitarsiant kur su- 
sitikti. Kiekviena firma spyrėsi parinkti viršūnių konferencijos vietą. 
Pats faktas, kad jie taip greitai sutarė vis dėlto susieiti, nepaprastai 
daug reiškė. 

Taigi jie susitiko prabangaus Taisons Kornerio rajono „Ritz“ 
viešbutyje, kurio banketų salėje paskubom sustumti idealiu stačia- 
kampiu stalai. Kai durys galiausiai buvo uždarytos, salėje galėjai su- 
skaičiuoti netoli penkiasdešimties žmonių, nes kiekviena firma jautė 
pareigą atsigabenti papildomų bendradarbių, techninių padėjėjų ir 
netgi sekretorių įspūdžiui sustiprinti. 

Įtampa buvo bemaž akimi matoma. Nedalyvavo nė vienas Fela- 
nas, susirinko tik jų juristų komandos. 

Posėdį atidarė Harkas Getis ir pasielgė itin išmintingai, suskelda- 
mas labai juokingą sąmojį. Kaip ir humoras teismo salėje, kur žmonės 
nerimauja ir nesitiki komedijos, tai sukėlė griausmingą ir sveiką juoką. 
Jis pasiūlė visiems iš eilės, po advokatą nuo kiekvieno Felano įpėdinio, 
pasakyti, ką šis ar ši maną. Pats kalbėsiąs paskutinis. 

Pareikšta prieštara: 

— O kas būtent yra įpėdiniai? 

— Šeši Felano vaikai, — atsakė Harkas. 

— O kaip trys žmonos? 

— Jos ne įpėdinės, o tik buvusios žmonos. 

Tai sunervino žmonų advokatus ir po karšto susirėmimo jie pa- 
grasino išeisią. Kažkas pasiūlė vis dėlto leisti jiems pasisakyti, ir tai 
išsprendė problemą. 

Atsistojo Gritas, vaidingas bylininkas, nusamdytas Merės Ros 
Felan Džekmen ir josios vyro, ir pareiškė, kad būtina skelbti karą. 

— Kito pasirinkimo kaip tik užginčyti testamentą mes neturi- 
me, — pridūrė jis. — Nederamos įtakos nebūta, tad mes turime įrody- 
ti, kad senasis nagas buvo beprotis. Po šimts, juk nušoko nuo terasos, 
kad užsimuštų. Ir atidavė vieną iš didžiausių pasaulio turtų kažkokiai 
nežinomai įpėdinei. Tai man skamba kaip beprotybė. Galime surasti 
psichiatrų, kurie tai paliudys. 

— O kaip tie trys, kurie ištyrė jį prieš nušokant? — kažkuris šovė 
iš kitos stalų pusės. 

— Pasielgta kvailai, — šiurkščiai atkirto Gritas. — Tai buvo Ža- 
bangos, ir jūs, vyručiai, į jas įkliuvote. 

Dabar tai sunervino Harką ir kitus advokatus, sutikusius dėl psi- 
chinės būklės patikros. 

— Labai gudrus po laiko, — metė Jansis, ir tai trumpam užčiaupė 
Gritą. | 

Juristų komandai, atstovaujančiai Džinai ir Kodžiui Strongams, 
vadovavo tokia moteris, pavarde Langhorn, aukšta, tvirtai suręsta, 
vilkinti „Armani“ suknele. Kadaise ji buvo Džordžtauno universi- 
teto Teisės fakulteto profesorė ir kreipdamasi į susirinkusiuosius 
leido suprasti, kad viską išmananti geriausiai. Pirmas punktas: Pagal 
Virdžinijos įstatymus tik dviem pagrindais galima užprotestuoti tes- 
tamentą — dėl nederamos įtakos ir psichinio veiksnumo stokos. Ka- 
dangi Reičelės Lein niekas nepažįsta, drąsiai galima daryti prielaidą, 
kad ji su Trojumi mažai kontaktavusi, o gal ir visai nekontaktavusi. 
Todėl būsią sunku, galbūt net apskritai neįmanoma įrodyti ją kaip 
nors darius nederamą įtaką, kai jis rašė savo paskutiniąją valią. Antras 
punktas: Vienintelė jų viltis — veiksnumo sukurti testamentą stoka. 
Trečias punktas: Išmeskite iš galvos apgaulę. Žinoma, jis apsimestinė- 
mis dingstimis įviliojęs juos į savo psichinės būklės patikrą, bet jokio 
testamento negalima užginčyti dėl to, kad neva būta apgaulės. Sutar- 
tį — taip, testamento — ne. Jie jau domėjęsi, ir ji turinti precedentų, 
jeigu kam nors būtų įdomu. 

Ji kalbėjo iš kažkokios dosjė ir buvo nepriekaištingai pasirengusi. 
Ne mažiau kaip dar šešetas firmos bendradarbių spietėsi jai už nuga- 
ros, sudarydami paramos grupę. 

Ketvirtas punktas: Psichinės būklės patikrą būsią labai sunku 
nuneigti. Ji mačiusi vaizdo įrašą. Veikiausiai karą jie pralaimėsią, bet 
galėtų susilaukti atlygio už kovą. Jos išvada: Įnirtingai užginčyti testa- 
mentą ir tikėtis pasiekti naudingą susitarimą už teismo salės sienų. 

Langhorn paskaita truko dešimt minučių ir teaprėpė mažai ką 
naujo. Kentė ją nepertraukinėdami, nes buvo moteris ir derėjimosi 
objektas bemaž akivaizdus. 

Paskui kalbėjo Volis Braitas, tas, kuris buvo baigęs vakarinį 
fakultetą ir labai skirtingai nei ponia Langhorn niršo ir plūdosi dėl 
neteisybės apskritai. Nieko neturėjo pasirengęs iš anksto — nei dosjė, 
nei užrašų, nei minčių, ką pasakysiąs toliau, — vien tik tušti pliurpalai 
rėksnio, amžinai pratusio veikti grynai iš savo vidinių paskatų, neatsi- 
žvelgti į nieką. 

Lygiai tuo pat metu, tartum būtų suaugę klubais, pašoko du Li- 
lijanos advokatai. Abu vilkintys juodais kostiumais ir blyškiaveidžiai 
kaip dirbantys su nekilnojamuoju turtu teisininkai, retai matantys 
saulę. Vienas pradėdavo sakinį, kitas — užbaigdavo. Vienas išmesdavo 

retorinį klausimą, kitas tuoj pat turėdavo atsakymą. Vienas užsiminė 
apie aplanką, kitas ištraukė jį iš lagaminėlio. Suporinta komanda pasi- 
rodė iki tam tikros vietos dalykiška ir glaustai pakartojo, kas jau buvo 
pasakyta. 

Netrukus ėmė ryškėti konsensusas. Kovoti, nes (a) mažai kas yra 
prarasti, (b) nėra ką kita daryti ir (c) tai vienintelis būdas išgauti su- 
sitarimą. O ką jau kalbėti, kad (d) šitaip jie būsią padoriai apmokami 
už valandą kovos. 

Ypač energingai mygo bylinėtis Jansis. Ir ne be pagrindo. Rem- 
blas vienintelis iš įpėdinių buvo nepilnametis ir neturėjo skolų, apie 
kurias būtų verta kalbėti. Patikos fondas, pagal kurį dvidešimt pirmąjį 
gimtadienį jam būsią išmokėti penki milijonai, įsteigtas prieš kelis de- 
šimtmečius ir negali būti panaikintas. Su garantuotais penkiais milijo- 
nais Remblas buvo kur kas geresnėje padėtyje nei bet kuris iš jo brolių 
ar seserų. Kai neturi ko prarasti, kodėl nepasibylinėjus dėl daugiau? 

Praėjo valanda, kol kažkuris užsiminė apie testamento klauzulę 
dėl mėginimo užginčyti. Įpėdiniai, įskaitant ir Remblą, rizikavo praras- 
ti ir tą maža, kiek Trojus buvo jiems palikęs, jeigu ginčytų testamentą. 
Tą klausimą teisininkai menkai tepalietė, jau nusprendę užprotestuoti 
testamentą ir žinantys, kad godūs klientai paseks jų patarimu. 

Daug ko nebuvo pasakyta. Visų pirma, kad bylinėjimasis būsiąs 
sudėtingas. Protingiausias ir rentabiliausias kelias būtų pasirinkti 
vieną firmą, turinčią patirtį veikti kaip pagrindinis ieškovo atstovas 
teisme. Kiti galėtų šiek tiek pasitraukti į šalį, vis tebeglobodami savo 
klientus ir nuolat sekdami įvykių raidą. Tokia strategija pareikalautų 
dviejų dalykų: (1) bendradarbiauti ir (2) savanoriškai sumažinti di- 
džiausią salėje egoizmą. 

Per trijų valandų posėdį apie tai nėsyk neužsiminta. 

Nors ir nesudarė kokio nors grandioziško savo pačių plano — dėl 
tokių planų reikia bendradarbiauti — advokatai gebėjo pasidalyti pa- 
veldėtojus taip, kad nė vienai firmai nepriklausytų du iš jų. Pasitelkę 
miklų manipuliavimą, kurio nemokoma teisės fakultete, bet savaime 
įgyjama vėliau, advokatai įtikinę savo klientus daugiau kalbėtis su jais, 
o ne su kitais bendrapaveldėtojais. Pasitikėjimas tarp Felanų buvo ne- 
žinoma dorybė, taip pat ir tarp jų advokatų. 

Regis, formavosi ilga, chaotiška ieškininė byla. 

Nė vienas narsus balsas nepasiūlė palikti testamentą ramybėje. 

Nebūta nė menkiausio intereso paklusti pageidavimams žmogaus, 
faktiškai sukrovusio turtą, kurį jie dabar slapčia tarėsi suraikyti. 

Apėjus trečią ar ketvirtą pasisakančiųjų prie stalų ratą, pabandyta 
nustatyti, kiek kiekvienas iš šešių paveldėtojų buvo prasiskolinęs pono 
Felano mirties momentu. Bet pastangos baigėsi šnipštu, susidūrus su 
teisiniu blusinėjimusi. 

— Ar čia įskaitomos ir sutuoktinių skolos? — paklausė Harkas, 
Rekso — kurio žmonai, striptizo šokėjai Amberai, priklausė nuogybės 
klubai ir kurios vardu buvo didžiuma skolų — advokatas. 

— O kaip įsipareigojimai mokesčių inspekcijai?— paklausė Tro- 
jaus Jaunesniojo — kuris penkiolika metų turėjo nemalonumų dėl 
mokesčių — advokatas. 

— Klientai manęs neįgaliojo atskleisti finansinę informaciją, — 
pareiškė Langhorn ir šia nuožmia replika sėkmingai įšaldė svarstomą 
klausimą. 

Toks nenoras patvirtino, ką ir taip visi žinojo — Felano paveldė- 
tojai iki ausų įklimpę į skolas ir įkeitę nuosavybes. 

Visiems teisininkams — nebūtų jie teisininkai — didžiai rūpėjo 
viešumas ir kaip jų kova atsispindėsianti žiniasklaidoje. Jų klientai — 
ne tik paprasčiausia kompanija išlepintų, godžių vaikų, savo tėvo nu- 
šalintų nuo palikimo. Tačiau baimintasi, kad kaip tik tokio požiūrio 
spauda galėtų laikytis. Svarbiausia, kokia bus suformuota nuomonė. 

— Siūlau nusamdyti kokią nors viešųjų ryšių firmą, — pareiškė 
Harkas. Nuostabi mintis, ir keli tuoj pat jos nusitvėrė kaip savo pačių. 
Nusamdyti profesionalą, kuris pavaizduotų Felano įpėdinius kaip su- 
žeistos širdies vaikus, mylėjusius žmogų, kuris skyręs jiems mažai lai- 
ko. Ekscentriką, mergišių, pusprotį... Taip! Kaip tik tai! Padaryti Trojų 
bloguoliu. Ir padaryti savo klientus aukomis! 

Ši mintis išsiskleidė ir siužetas džiugiai plito aplinkui stalus, kol 
kažkas paklausė, iš ko gi jie mokėsią už tokias paslaugas. 

— Jos siaubingai brangios, — pasakė vienas advokatas, kuris, 
pasirodo, ėmė po šešis šimtus dolerių už valandą sau pačiam ir po 
keturis šimtus už valandą — kiekvienam iš savo trijų niekam vertų 
bendradarbių. 

Sumanymas greitai išsikvėpė, kai Harkas nevykusiai pasiūlė 
kiekvienai firmai skirti šiek tiek pinigų toms išlaidoms padengti. Po- 
sėdyje stojo neįtikėtina tyla. Tie, kurie turėjo tiek daug ką pasakyti 

visais klausimais, dabar labai susidomėjo magiškais savųjų dosjė ir 
portfelių užrašais. 

— Galime pasikalbėti apie tai vėliau, — pasakė Harkas, steng- 
damasis gelbėti savo reputaciją. Be abejo, apie šį sumanymą niekad 
nebebūsią užsiminta. 

Tuomet jie ėmėsi aptarinėti Reičelę ir kur ji galėtų būti. Gal de- 
rėtų nusamdyti geriausią saugos firmą, kad ją surastų? Bemaž kiekvie- 
nas advokatas kaip tik žinojo tokią. Mintis pasirodė gana patraukli ir 
susilaukė daugiau dėmesio, nei buvo verta. Kuris gi advokatas nenorė- 
tų atstovauti išrinktajai paveldėtojai? 

Bet galiausiai jie nusprendė neieškoti Reičelės visų pirma todėl, 
kad negalėjo sutarti, ką darytų ją suradę. Be abejo, ji su savo teisininkų 
apsuptimi ir taip gana greit iškilsianti į paviršių. 

Posėdis baigėsi malonia gaida. Advokatai suteikė sau rezultatą, 
kokio ir norėjo. Išsiskirstė pasiryžę tuojau pat paskambinti savo klien- 
tams ir pranešti, kiek daug pažangos pasiekta. Galėsią tvirtai pasakyti, 
jog kaip tik kolektyvinė visų Felanų advokatų išmintis nusprendė, kad 
testamentą būtina įnirtingai pulti. 


PER DIENĄ UPĖ PAKILO, kai kuriose vietose pamažu išsiliedama 
iš krantų, prarydama smėlio seklumas, apsemdama tankius brūzgy- 
nus, užtvindydama purvinus kiemukus namų, pro kuriuos jie kas trys 
valandos praplaukdavo. Upė nešė vis daugiau ir daugiau visokių at- 
plaišų — vandens augalų ir žolės, šakų ir jaunų medukų. Platėdama 
ji darėsi galingesnė, ir priešpriešinės srovės dar labiau sunkino laivui 
stumtis į priekį. 

Bet niekas nežiūrėjo į laikrodį. Natas buvo mandagiai atleistas 
nuo savųjų kapitono pareigų po to, kai Santa Loura susidūrė su kaž- 
kokio jam dar nematyto, pasroviui nešamo medžio kamienu. Žalos 
nepadaryta, bet stipriai krestelėjo, ir Ževis su Veliu paknopstom atsku- 
bėjo į vairinę. Natas sugrįžo prie savojo nediduko denio su pakabintu 
per vidurį hamaku ir ten praleido rytą skaitydamas ir stebėdamas 
laukinę gamtą. 

Ževis atėjo pas jį gerti kavos. 

— Tad ką manote apie Pantanalį? — paklausė jis. Juodu sėdėjo 
greta vienas kito, pasidėję rankas ant turėklo ir nukorę kojas per laivo 
bortą. 

— Gana didingas. 

— Arjūs žinote Koloradą? 

— Esu ten buvęs, taip. 

— Per liūčių laikotarpį Pantanalio upės išsilieja. Užtvindytas plo- 
tas yra didumo sulig Koloradu. 

— Jūs esate buvęs Kolorade? 

— Taip. Aš ten turiu pusbrolį. 

— Kada ten buvote? 

— Prieš trejus metus. Mudu su pusbroliu keliavome per šalį 
dideliu autobusu, tokiu „Greyhound“*. Pabuvojome visose valstijose, 
išskyrus šešias. 

Ževis buvo neturtingas brazilų vaikinas, dvidešimt ketverių 
metų. Natas dvigubai už jį vyresnis ir per didžiumą savo karjeros tu- 
rėjęs užtektinai pinigų. Ir vis dėlto Ževis matęs Jungtinių Valstijų kur 
kas daugiau nei Natas. 

Tačiau, kai pinigų būdavo daug, Natas visada keliaudavęs į Euro- 
pą. Mėgstamiausi jo restoranai — Romoje ir Paryžiuje. 

— Kai potvyniai baigiasi, — tęsė Ževis, — pas mus stoja sausasis 
laikotarpis. Pievos, lieknynai, daugiau ežeriukų ir pelkių, negu kas 
nors pajėgtų suskaičiuoti. Tas ciklas — potvyniai ir sausasis laikotar- 
pis — duoda daugiau laukinės gyvūnijos bei augalijos nei kur nors 
kitur pasaulyje. Čionai mes turime šešis šimtus penkiasdešimt rūšių 
paukščių — daugiau nei Kanada ir Jungtinės Valstijos kartu sudėjus. 
Bent du šimtus šešiasdešimt rūšių žuvies. Vandenyse veisiasi gyvatės, 
kaimanai, aligatoriai, netgi milžiniškos ūdros. 

Ir tartum pagal kokį nors sutartą ženklą jis mostelėjo ranka į 
tankmę nedidelio miškelio pakraštyje: 

— Žiūrėkite, elnias. Pas mus daugybė elnių. Ir daugybė jaguarų, 
milžiniškų skruzdėdų, capivaras, tapyrų ir araraunų. Pantanalis knibž- 
dėte knibžda laukinės gyvūnijos. 


* Stambiausia JAV tarpmiestinių autobusų kompanija, pagal kurią vadinami ir jos auto- 
busai, dažomi specialiomis spalvomis. 

— Jūs čia gimęs? 

— Savo pirmąjį oro gurkšnį įkvėpiau Korumbos ligoninėje, bet 
aš gimęs ant šių upių. Tai mano namai. | 

— Man sakėte, kad jūsų tėvas buvo upės laivavedys. 

— Nuo pat mažumės pradėjau plaukioti su juo. Anksti rytą, kai 
visi miegodavo, jis leisdavo man paimti vairą. Dešimties metų jau pa- 
žinojau visas pagrindines upes. 

— Ir jis pasimirė upėje“ 

— Ne šioje, bet ant Takirio, rytuose. Jis vedė laivą su vokiečių 
turistais, kai juos užklupo audra. Gyvas liko tik denio pagalbininkas. 

— Kada tai įvyko? 

— Prieš penkerius metus. 

Amžinai besibylinėjantis teismuose, Natas turėjo dar dešimtis 
klausimų apie tą nelaimingą atsitikimą. Norėjo sužinoti smulkme- 
nų — smulkmenomis laimimi teisme ieškiniai. Bet jis tepasakė „Už- 
jaučiu“ ir daugiau neklausinėjo. 

— Nori Pantanalį sunaikinti, — vėl prašneko Ževis. 

— Kas tokie? 

— Daugybė žmonių. Didelės kompanijos, kurioms priklauso 
stambieji ūkiai. Pantanalio šiaurėje ir rytuose valo didžiulius žemės 
plotus ūkiams. Pagrindinė kultūra — soja, kurią jūs vadinate sojos 
pupelėmis. Norima ją eksportuoti. Kuo daugiau iškertama miškų, tuo 
daugiau Pantanalyje kaupiasi atliekų. Mūsų upėse kasmet daugėja 
nuosėdų. Ūkių dirvožemis nėra geras, tad kompanijos derliui auginti 
naudoja daug purškalų ir trąšų. Mums atitenka chemikalai. Daugelis 
stambiųjų ūkių užtvenkia upes norėdami sukurti naujas ganyklas. Tai 
sutrikdo potvynių ciklą. O gyvsidabris žudo mūsų žuvis. 

— Kaipgi čia patenka gyvsidabris? 

— Per kalnakasybą. Šiaurėje kasamas auksas ir tam naudojamas 
gyvsidabris. Jis nubėga į upes, o upės galiausiai suteka į Pantanalį. 
Mūsų žuvys jį praryja ir žūva. Į Pantanalį viskas verčiama. Kuja- 
ba — milijono gyventojų miestas rytuose. Jis neturi atliekų valymo 
įrenginių. Spėkite, kur eina srutos? 

— Argi vyriausybė nepadeda? 

Ževis prisivertė karčiai nusijuokti. 

— Nesate girdėjęs apie Hidroviją? 

— Ne. 

— Tai didelis kanalas, būsiąs iškastas per Pantanalį. Numatyta 
juo sujungti Braziliją, Boliviją, Paragvajų, Argentiną ir Urugvajų. Neva 
turėtų išgelbėti Pietų Ameriką. Bet jis nusausins Pantanalį. Ir mūsų 
vyriausybė remia šį projektą. 

Natas mažne pasakė kažką šventeiviška apie aplinkosauginę at- 
sakomybę, bet paskui prisiminė, kad jo tėvynainiai — didžiausi ener- 
gijos eikvotojai, kokius tik pasaulis regėjęs. 

— Vis tiek jis gražus, — tarė. 

— Taip. — Ževis baigė gerti kavą. — Kartais pagalvoju, jog Pan- 
tanalis per didelis, kad jį įstengtų sunaikinti. 

Jie praplaukė siaurą intakėlį, kuriuo į Paragvajų liejosi dar dau- 
giau vandens. Nedidelė elnių banda braidė po išsiliejusius vandenis, 
skabydama žalius ūglius ir nekreipdama dėmesio į atsklindantį nuo 
upės garsą. Septyni elniai, iš kurių du buvo dėmėti mažyliai. 

— Už kelių valandų kelio priekyje yra nedidelis prekybos taš- 
kas, — atsistodamas pasakė Ževis. — Turėtume tenai nukakti iki 
tamsos. 

— Ką mes pirksime? 

— Manau, nieko. Krautuvėlės savininkas — Fernandas, ir jis 
girdi viską, kas dedasi ant upės. Galbūt jis ką nors žinos apie misionie- 
rius. — Ževis išpylė iš puodelio į upę kavos tirščius ir pasirąžė. — Kar- 
tais jis turi parduoti alaus. Cerveja. 

Dėl manęs tegul, pagalvojo Natas. Jis išbaigė savąjį puodelį, iš- 
siurbdamas tirščius ir cukraus kruopytes. 

Šaltą rudą butelį galbūt „Antartica“ ar „Brahma“ — tas dvi rūšis 
jis jau išbandęs Brazilijoje. Puikus alus. Mėgstamiausia jo vieta buvęs 
vienas koledžo baras šalimais Džordžtauno su 120 užsienietiško alaus 
rūšių valgiaraštyje. Jis išbandęs jas visas. Prie alaus ten atnešdavo 
skrudintų žemės riešutų ir nepykdavo, kad mėtydavai lukštus ant 
grindų. Kai jo draugeliai iš teisės fakulteto apsilankydavo mieste, jie 
visados susitikdavo tame bare ir prisimindavo senąsias dieneles. Alus 
būdavo šaltas kaip ledas, žemės riešutai — karšti ir sūrūs, kai vaikš- 
čiodavai, grindys treškėdavo nuo lukštų, o merginos buvo jaunos ir 
nesivaržančios. Ta įstaigėlė veikusi ten amžiais, ir per kiekvieną išvyką 
į reabilitacijos centrą ir blaivybę kaip tik šio bariuko Natas ilgėdavosi 
labiausiai. , 

Jį išpylė prakaitas, nors saulė buvo pasislėpusi už debesų ir pūtė 

vėsus vėjelis. Jis nugrimzdo į hamaką ir meldėsi, kad ateitų miegas. 
Dar labiau suprakaitavo, net permirko marškiniai. Ėmėsi skaityti kny- 
gą apie Brazilijos indėnų nykimą, paskui vėl pamėgino užmigti. 

Jis nė kiek nemiegojo, kai variklis buvo užgesintas ir laivas pri- 
slinko visai arti kranto. Pasigirdo balsai, paskui švelniai trinktelėjo, kai 
jie švartavosi prie „prekybos posto“. Natas pamažėle atsikėlė iš hama- 
ko ir sugrįžo ant suoliuko, kur anksčiau sėdėjo. 

Tai buvo tokia nelyginant kaimo krautuvėlė, suręsta ant po- 
lių — nedažytų lentų namukas su skardiniu stogu ir siaura veranda, 
kur — visai nenuostabu — sėdėjo išsidrėbę pora vietinių su cigaretė- 
mis ir arbata. Iš galo apie krautuvėlę sukosi mažesnė upė, išnykdama 
Pantanalyje. Prie namuko šono šliejosi didelė kuro cisterna. 

Į upę buvo išsikišęs netvirtas tiltelis, prie kurio galėtų švartuotis 
laivai. Ževis ir Velis atsargiai — mat čia tėkmė buvo stipri — nuslinko 
tilteliu. Juodu šnektelėjo su pantaneiros verandoje, paskui pro atdaras 
duris įėjo vidun. 

Natas sau pažadėjo likti laive. Nuėjo į priešingą denio pusę ir 
ten atsisėdo ant kito suolelio, prakišo pro turėklus rankas bei kojas ir 
ėmėsi stebėti visą pro šalį srūvančios upės plotį. Liksiąs denyje ant 
suolelio, turėklų surakintomis rankomis ir kojomis. Šalčiausias pasau- 
lio alus nepajėgtų jo iš čia nutempti. 

Kaip jis sužinojo, Brazilijoje nesama tokio dalyko kaip trumpas 
apsilankymas. Ypač prie upės, kur apsilankymai nedažni. Ževis nupir- 
ko trisdešimt galonų dyzelinio kuro, papildydamas tą kiekį, kurį buvo 
išeikvoję per audrą. Sududeno variklis. 

— Fernandas sako, kad čia yra viena moteris misionierė. Ji dirba su 
indėnais. — Ževis jam padavė butelį šalto vandens. Jie vėl plaukė upe. 

— Kur? 

— Jis nėra tikras. Esama kelių gyvenviečių šiaurėje, šalia Bolivijos 
sienos. Bet indėnai nekeliauja upe, tad jis nedaug apie juos težino. 

— Ar toli artimiausia gyvenvietė? 

— Iki ryto turėtume priartėti. Bet ne šiuo laivu. Teks persėsti į 
valtį. 

— Smagiai skamba. 

— Prisimenate Marką, tą ūkininką, kurio karvę užmušėme savo 
lėktuvu? 

— Žinoma, prisimenu. Jis turėjo tris berniukus. 

— Taip. Vakar jis ten apsilankė, — pasakė Ževis, rodydamas 
krautuvėlę, kuri buvo beišnykstanti už vingio. — Atvyksta kartą per 
mėnesį. 

— Ar berniukai buvo su juo? 

— Ne. Tai pernelyg pavojinga. 

Koks mažas pasaulis. Natas vylėsi, kad berniukai išleidę pinigus, 
kuriuos jiems padovanojęs per Kalėdas. Jisai stebėjo krautuvėlę, kol ši 
dingo iš akių. 

Gal grįžtant atgalios jis būsiąs pakankamai stiprus sustoti ir iš- 
lenkti kokį butelį šalto alaus. Tik porą, sėkmingai jų kelionei atšvęs- 
ti. Jis vėl nušliaužė į hamako prieglobstį ir keikė save už silpnumą. 
Milžiniškos pelkės tyruose jis per plauką neparagavęs alkoholio, ir 
valandų valandas jo mintis buvo užvaldę vien tai. Nekantrus lūkestis, 
baimė, prakaitas ir rezgami planai, kaip gauti išlenkti taurelę. Paskui 
vos nesuklupo, išsigelbėta ne per savo paties stiprybę, o dabar štai 
pasekmė — fantazijos, kaip vėl atnaujinus romaną su alkoholiu. Ke- 
letas taurelių būtų nieko tokio, juk jis galėtų sustoti. Mėgstamasis jo 
melas. 

Paprasčiausiai esąs girtuoklis. Pervaryk jį per prašmatnią reabili- 
tacijos kliniką už tūkstantį baksų per dieną, ir vis tiek liks alkoholiku. 
Pervaryk per anoniminių alkoholikų klubą, susirenkantį antradieniais 
kurios nors bažnyčios rūsyje, ir vis tiek liks girtuokliu. 

Priklausomybės, užvaldžiusios jį, ir neviltis apsupo Natą iš visų 
pusių. Juk mokąs už tą sumautą laivą; Ževis jam tarnaująs. Jeigu užsi- 
spirtų pasukti atgal ir plaukti tiesiai prie krautuvėlės, taip ir padarytų. 
Galėtų išpirkti visą alų, kiek tik Fernandas turi, sukrauti po deniu ant 
ledo ir gurkšnoti „Brahma“ iki pat Bolivijos. Ir niekas, po šimts, to ne- 
uždraustų. 

Tarsi miražas pasirodė Velis — su plačia šypsena ir puodeliu 
karštos kavos. 

— Vou cozinhar, — pasakė. Einu gaminti valgį. 

Maistas pagelbės, pagalvojo Natas. Netgi dar viena lėkštė pupelių, 
ryžių ir virto viščiuko. Valgis patenkins jo skonio jutimus ar bent nu- 
kreips dėmesį nuo kitų potraukių. 

Viršutiniame denyje ir vienas tamsoje jis pamažu kramsnojo, 
vaikydamasis nuo veido tirštai puolančius moskitus. Baigęs apsi- 
purškė repelentu nuo kaklo iki pat basų pėdų. Priepuolis praėjo, liko 

tik lengvos antrinės jo bangos. Nebegalėtų savo mėgstamajame bare 
mėgautis alumi ir žemės riešutų kvapu. 

Jis vėl pasitraukė į savo prieglobstį. Vėl pradėjo lyti — tykiai, be 
vėjo ar griaustinio. Džošas buvo įdavęs keturias knygas maloniam 
skaitymui. Visos dosjė ir atmintinės jau buvo perskaitytos. Likusios 
tik knygos. Jau buvo perskaitęs pusę ploniausios. 

Giliai įsirausęs į hamaką, jis vėl ėmė skaityti liūdną Brazilijos 
čiabuvių istoriją. 


KAI PORTUGALŲ TYRINĖTOjJAS Pedras Alvarišas Kabralis 1500- 
ųjų balandį pirmąsyk pastatė koją ant Brazilijos Žemės, Baijos pakran- 
tėje, šalyje gyveno penki milijonai indėnų, pasiskirsčiusių po devynis 
šimtus genčių. Jie kalbėjo 1175 kalbomis ir, neskaitant įprastų tarpgen- 
tinių sankirčių, buvo taikingi žmonės. 

Po penkių šimtmečių, kol buvo europiečių „civilizuojama“, in- 
dėnų populiacija sunyko. Išliko tik 270 000 žmonių 206 gentyse, kal- 
bančiose 170 kalbų. Karai, žudynės, vergovė, teritorijos užgrobimai, 
ligos — joks indėnų naikinimo būdas nebuvo panickintas atėjūnų iš 
civilizuotųjų kultūrų. 

Žiauri ir smurtinga istorija. Jeigu indėnai būdavo taikingi ir 
mėgindavo bendradarbiauti su kolonistais, juos ištikdavo keistos 
ligos — raupai, tymai, geltonoji karštligė, gripas, tuberkuliozė, nuo 
kurių neturėjo įgimtų gynybos sistemų. Jeigu nebendradarbiaudavo, 
būdavo išžudomi žmonių, naudojusių įmantresnius ginklus nei strėlės 
ar užnuodytos ietys. Kai jie atsikirsdavo ir nugalabydavo savo užpuo- 
likus, būdavo apšaukiami laukiniais. 

Jie buvo pavergiami kalnakasių, stambiųjų dvarininkų ir kaučiu- 
ko baronų. Buvo vejami iš protėvių namų bet kurios grupės, turinčios 
pakankamai ginklų. Buvo deginami ant laužo kunigų, medžiojami 
banditų armijų ir gaujų, prievartaujami bet kurio tvirtesnio vyro 
įgeidžiu ir nebaudžiamai žudomi. Kiekvienu istorijos tarpsniu, ar jis 
būtų labai svarbus, ar nereikšmingas, kai Brazilijos čiabuvių ir baltųjų 
žmonių interesai susidurdavo, indėnai pralaimėdavo. 

Penkis šimtus metų tu vis pralaimi, tad mažai ko tikiesi iš gy- 
venimo. Didžiausia problema, su kuria susidūrė kai kurios nūdienos 
gentys — tai jų jaunuolių savižudybės. 

Po šimtmečių genocido Brazilijos valdžia galiausiai nusprendė, 
kad metas saugoti savo „tauriuosius laukinius“. Nūdienės skerdynės 
sukėlė tarptautinį pasmerkimą, tad sukurtas biurokratinis aparatas 
ir išleisti įstatymai. Su teisuoliškomis fanfaromis kai kurios gentinės 
žemės sugrąžintos čiabuviams ir vyriausybiniuose žemėlapiuose nu- 
brėžtos linijos paskelbiant saugiąsias zonas. 

Bet valdžia taip pat buvo ir priešas. 1967-aisiais atliktas tyrimas 
vienos agentūros, kuriai buvo pavesti indėnų reikalai, sukrėtė dauge- 
lį brazilų. Iš ataskaitos paaiškėjo, kad agentai, žemės spekuliantai ir 
stambieji dvarininkai — galvažudžiai, kurie arba dirbo agentūrai, arba 
pajungė agentūrą dirbti jiems — sistemingai naudojo chemikalus ir 
bakteriologinius ginklus indėnams naikinti. Jie aprūpindavo indėnus 
drabužiais, užkrėstais raupų ir tuberkuliozės mikrobais. Iš lėktuvų ir 
helikopterių bombarduodavo indėnų kaimelius ir žemes mirtinomis 
bakterijomis. 

O Amazonės baseine ir kituose paribiuose stambieji dvarininkai 
ir kalnakasiai mažai suko sau galvą dėl nubrėžtų žemėlapiuose linijų. 

1986-aisiais vienas dvarininkas Rondonijoje trąšoms barstyti pa- 
sitelkė lėktuvėlius, iš kurių gretimas indėnų žemes apipurškė mirtinai 
nuodingais chemikalais. Tose žemėse jis norėjo ūkininkauti, bet pirma 
reikėjo išnaikinti jų gyventojus. Trisdešimt indėnų numirė, bet dvari- 
ninkui nė nebuvo iškelta baudžiamoji byla. 1989-aisiais vienas Mato 
Groso dvarininkas pažadėjo premijas plėšriųjų žvėrių ar pabėgusių 
nusikaltėlių medžiotojams už nužudytų indėnų ausis. 1993-iaisiais 
Manause auksakasiai užpuolė vieną taikingą gentį, nes ši nesutiko 
palikti savo žemės. Trylika indėnų buvo nužudyti, ir niekas niekada 
nebuvo suimtas. 

Paskutinį praeito amžiaus dešimtmetį valdžia agresyviai siekė at- 
verti Amazonės baseiną — didžiulių gamtinių išteklių žemes į šiaurę 
nuo Pantanalio. Bet ir vėl trukdė indėnai. Dauguma iš tebeišlikusių 
gyveno tame baseine; po teisybei, apytikriai paskaičiuota, kad netgi 
penkiasdešimčiai džiunglių genčių ganėtinai pasisekė išvengti sąlyčio 
su civilizacija. 

O dabar civilizacija vėl puolė. Indėnai buvo engiami vis žiau- 
riau — kalnakasiai, miško kirtėjai ir dvarininkai, remiami vyriausy- 
bės, juos stūmė gilyn į Amazonę. 

ISTORIJA BUVO NEPAPRASTAI ĮDOMI, tegul ir slogi. Be pertraukos 
skaitęs keturias valandas, Natas baigė knygą. 

Tuomet nuėjo į vairinę ir atsigėrė su Ževiu kavos. Lietus jau buvo 
liovęsis. 

— Iki ryto nukaksime ten? — paklausė jis. 

— Manau, taip. 

Atsispindinčios vandenyje laivo šviesos švelniai lingavo kartu su 
srove. Atrodė, lyg jie bemaž nejudėtų į priekį. 

— Ar turite nors kiek indėniško kraujo? — kiek padvejojęs pa- 
klausė Natas. Tai labai asmeniška, ir niekas Jungtinėse Valstijose neiš- 
drįstų to klausti. 

Neatitraukdamas akių nuo upės, Ževis nusišypsojo: 

— Mes visi turime indėniško kraujo. Kodėl klausiate? 

— Dabar skaičiau Brazilijos indėnų istoriją. 

— Tad ką apie ją manote? 

— Gana tragiška. 

— Ji tokia ir yra. Ar manote, kad čia su indėnais elgtasi blogai? 

— Be abejo. 

— O kaip jūsų šalyje? 

Kažkodėl pirmiausia, kas atėjo į galvą, tai generolas Kasteris*. 
Indėnai nors kažką laimėję. Ir mes nedeginome jų ant laužų, nei purš- 
kėme chemikalais, nei pardavinėjome jų vergijon. Ar tikrai? O kaip 
visi tie rezervatai? Visur svarbiausia žemė. 

— Deja, neką geriau, — prisipažino jis nugalėtas. Ne tokios dis- 
kusijos troško. 

Po stojusios ilgos tylos Natas nuslinko apačion į tualetą. Baigęs 
ten reikalą, patraukė viršuje grandinėlę ir paliko kamarėlę. Šviesiai 
rudas Paragvajaus vanduo nubėgo į klozetą, nuplaudamas išmatas 
vamzdžiu tiesiai į upę. 


* Custer, George Armstrong (1839 — 1876) — amerikiečių kariuomenės generolas, kurio 
pajėgos prie Litl Bighorno sijų ir šajenų indėnų genčių, vadovaujamų Sėdinčiojo Buliaus ir Pa- 
dūkusiojo Žirgo, buvo sumuštos, o jis pats nukautas. 


158 JOHN GRISHAM 


DAR BUVO TAMSU, kai variklis sustojo, ir tai pažadino Natą. Jis 
palietė sau kairį riešą ir prisiminė neturįs laikrodžio. Klausėsi, kaip 
žemiau po juo judėjo Velis ir Ževis. Juodu laivo gale tyliai kalbėjosi. 

Jis didžiavosi savimi dėl dar vieno blaivaus ryto, dar vienos švie- 
saus proto dienos knygoms skaityti. Prieš šešis mėnesius kiekvienąsyk 
pabusdavęs užburkusiomis, miglotomis akimis, sujauktomis mintimis, 
perdžiūvusia burna, peršinčiu liežuviu, gaižiu kvapu ir kamuojamas 
didžiojo dienos klausimo: „Kodėl aš tai padariau?“ Dažnai jis po dušu 
vemdavo, kartais patsai sau sukeldamas vėmulį, kad viskas greičiau 
praeitų. Po dušo visados iškildavo dilema, ką valgyti pusryčių. Ką nors 
šilta ir aliejinga skrandžiui nuraminti ar galbūt išlenkti „kruvinosios 
Merės“ nervams numaldyti? Paskui jis išeidavo į darbą, visada atsidur- 
davo prie savo rašomojo stalo lygiai aštuntą, kad vėl pradėtų dar vieną 
žiaurią teisminių bylų advokato dieną. 

Kiekvieną rytą. Be jokių išimčių. Paskutinėmis savo pastarojo 
nusmigimo dienomis jisai savaičių savaites neturėjęs šviesaus ryto. 
Iš nevilties apsilankė pas vieną psichoterapeutą ir paklaustas, ar galįs 
prisiminti, kada paskutinį kartą per dieną išsilaikęs blaivus, prisipa- 
žino, kad ne. 

Jis ilgėjosi gėrimo, bet ne pagirių. 

Velis pritraukė prie kairiojo Santa Loura borto valtį. Kai Natas 
nuslinko laiptukais apačion, anuodu krovė į ją mantą. Nuotykis buvo 
beįžengiąs į naują tarpsnį. Natas neturėjo nieko prieš, kad pakeistų 
aplinką. 

Buvo apsiniaukę ir atrodė, jog vėl pradės lyti. Apie šešias — Na- 
tas tai žinojo, nes vėl apsiginklavo laikrodžiu — galiausiai pro debesis 
prasiveržė saulė. 

Kažkur sukakariekojo gaidys. Jie buvo sustoję prie kranto netoli 
nedidelės sodybėlės, laivo pirmagalį pririšę prie kuolo, kažkada prilai- 
kiusio tiltelį. Vakarų pusėje, jiems po kairei, į Paragvajų sruvo gerokai 
mažesnė upė. 

Sunkiausia buvo sukilnojant daiktus neperkrauti valties. Mažes- 
nieji intakai, su kuriais jie susidursią, patvinę; tad krantai ne visada 

būsią matomi. Jeigu valtis per giliai bus nugrimzdusi vandenyje, jie 
galėtų užplaukti ant seklumos ar dar blogiau — pažeisti pakabinamo- 
jo motoro sraigtą. Valtis teturėjo vieną motorą, jokio atsarginio ištikus 
nio. Irklai padėsią, nusprendė jis, ypač jeigu vytųsi laukiniai indėnai 
ar alkani Žvėrys. 

Vidury valties tvarkingai sustatyti trys penkių galonų talpos 
benzino kanistrai. 

— Jų turėtų mums užtekti penkiolikai valandų, — paaiškino 
Ževis. 

— Gan ilgas laikas. 

— Aš linkęs verčiau apsidrausti. 

— Ar toli ta gyvenvietė? 

— Tiksliai nežinau. — Jis mostelėjo namo link. — Šeimininkas 
sako, kad keturios valandos. 

— Arjis pažįsta indėnus? 

— Ne. Nemėgsta jų. Sako niekad nematąs jų upėje. 

Ževis supakavo mažą palapinę, du apklotus, du tinklelius nuo 
moskitų, uždangalą palapinei lietaus atveju, du kibirus išsemti lietaus 
vandeniui ir savo pončą. Velis dar pridėjo dėžę maisto, paką butelių 
geriamojo vandens. 

Atsisėdęs kajutėje ant savo gulto, Natas išsiėmė iš lagaminėlio 
testamento kopiją, jo priėmimo ir atsisakymo blankus, sulankstė juos 
visus kartu ir įdėjo į dokumentinio formato voką. Į oficialų „Stafordo 
juridinės firmos“ voką. Kadangi laive nebuvo sandarių plastikinių 
maišelių ar įklotų šiukšliadėžėms, jis įvyniojo voką į dvylikos kvad- 
ratinių colių audeklo skiautę, kurią nukirpo nuo savojo pončo krašto. 
minį nusprendė, kad pakelis bus neperšlampamas. Paskui juostele pri- 
klijavo jį sau skersai krūtinės prie marškinėlių ir ant viršaus per galvą 
užsivilko lengvą džinsinę palaidinę. 

Lagaminėlyje buvo dokumentų kopijos, kurias jis paliksiąs laive. 
Ir kadangi Santa Loura atrodė kur kas saugesnė nei motorinė valtis, 
jis nusprendė palikti ir palydovinį telefoną. Darsyk pertikrino doku- 
mentus ir telefoną, paskui užrakino lagaminėlį ir paliko šį ant savo 
gulto. Šiandien galbūt viskas išsispręs, pagalvojo jis. Nuo minties, kad 
galiausiai susitiks su Reičele Lein, apėmė nervinis jaudulys. 

Pusryčiams, stovėdami ant denio virš motorinės valties ir ste- 
bėdami debesis, jie greitomis suvalgė po bandutę su sviestu. Keturios 
valandos Brazilijoje reiškia šešias ar aštuonias, ir Natas nekantravo 
išplaukti. Paskutinis daiktas, kurį Ževis įmetė į valtį, buvo švari, spin- 
dinti mačetė ilgu kotu. 

— Dėl anakondų, — nusijuokė jis. Natas pasistengė nuleisti tai ne- 
girdomis. Atsisveikindamas jis pamojo Veliui, paskui užsikniaubė ant 
kavos puodelio upės tėkmės nešamoje valtyje, kol Ževis užvedė motorą. 

Tuoj virš vandens užslinko rūkas, ir buvo vėsu. Nuo pat Korum- 
bos Natas saugus stebėjęs upę nuo denio dabar faktiškai sėdėjo joje. 
Apsidairęs aplink, nepamatė nė vienos gelbėjimosi liemenės. Upė pla- 
kėsi į valties korpusą. Natas akylai žvelgė į rūką stengdamasis įžiūrėti, 
ar kur neišvys kelyje nuolaužų; koks nors dailus storas medgalys dan- 
tytu galu — ir motorinė valtis teliks istorijoje. 

Perkirtę skersines sroves, jie įplaukė į nuvesiančio pas indėnus 
intako žiotis. Čia vanduo buvo kur kas ramesnis. Motoras kaukė, palik- 
damas paskui save verdantį srautą. Paragvajus netrukus išnyko iš akių. 

Ževio turimame upių žemėlapyje intakas oficialiai buvo pažymė- 

tas kaip Kabiša. Ževis niekad anksčiau nebuvo ja plaukęs, nes nebuvę 
reikalo. Ji rangėsi it virvelė iš Brazilijos į Boliviją ir, matyt, niekur nėjo. 
Žiotyse turėjo pločio daugių daugiausia aštuoniasdešimt pėdų ir to- 
liau, jiems stumiantis aukštyn, siaurėjo iki kokių penkiasdešimties. Kai 
kuriose vietose buvo išsiliejusi iš krantų, kitose pakrantės brūzgynai 
buvo tankesni nei palei Paragvajų. 
Jis fiksuosiąs laiką dėl visko. Jiems prisiartinus prie pirmos šakonės — 
pirmosios iš tūkstančio, Ževis sulėtino greitį. Tokio pat dydžio upė ėjo 
ir į kairę, tad kapitonui teko spręsti, kuriuo keliu pasukę jie pasiliks 
Kabišoje. Jie laikėsi dešinės krypties, bet šiek tiek lėčiau, ir netrukus 
įplaukė į kažkokį ežerą. Ževis sustabdė motorą. „Palaukit“, — tarė jis ir 
atsistojo ant benzino kanistrų, žvalgydamasis į supančius iš visų pusių 
potvynio vandenis. Valtis visiškai nejudėjo. Jo dėmesį patraukė nelygi 
krūmų eilė. Mostu parodė juos ir kažką burbtelėjo sau pačiam. 

Kiek su tuo susiję spėlionių, Natas negalėjo tiksliai pasakyti. Že- 
vis išstudijavęs savuosius žemėlapius ir gyvenęs ant tų upių. Jos visos 
vedė atgal į Paragvajų. Jeigu kur nors ne ten pasuktų ir pasiklystų, juk 
tikrai srovės parplukdytų juodu atgal pas Velį. 

Jie laikėsi arčiau krūmų ir užtvindytų tankumynų, kurie sausuoju 
metu sudarė upės krantą, ir netrukus atsidūrė vidur seklaus upokšnio, 
virš kurio sviro medžių šakos. Nepanašu į Kabišą, bet, greitomis pa- 
skersavęs į kapitono veidą, tegalėjai matyti vien pasitikėjimą savimi. 

Po valandos kelionės jie prisiartino prie pirmo gyvenamojo būs- 
to — dumblu aptaškytos trobelės raudonų čerpių stogu. Jos apačia 
buvo apsemta tris pėdas, ir nematyti nė ženklo žmonių ar gyvulių. 
Ževis sulėtino motoro apsukas, kad juodu galėtų pasikalbėti. 

— Potvynio laikotarpiui daugelis žmonių Pantanalyje keliasi į 
aukštesnes vietas. Pasikrauna karves, vaikus ir trims mėnesiams pa- 
sitraukia. 

— Aš dar nemačiau kokios aukštesnės vietos. 

— Nedaug tokių. Bet kiekvienas pantaneiro turi vietą, kur pasi- 
traukti šiuo metų laiku. 

— O kaip indėnai? 

— Jie irgi kilnojasi. 

— Nuostabu. Mes nežinome, kur jie laikosi, o dar, pasirodo, kil- 
nojasi. 

Ževis nusijuokė: 

— Surasime juos. 

Dar devyniasdešimt minučių, ir Natas jau buvo visiškai pamir- 
šęs, kad gali būti surytas, kai apsukę vingį jie priplaukė prie pat būrio 
aligatorių, miegančių krūvoje šešiuose coliuose vandens. Valtis juos 
išgąsdino ir pertraukė pogulį. Supliauškėjo uodegos ir ištiško vanduo. 
Natas žvilgtelėjo į mačetę, vien dėl visa ko, paskui nusijuokė iš savo 
paties kvailumo. 

Ropliai nepuolė, tik stebėjo pro šalį slenkančią valtį. 

Kitas dvidešimt minučių — jokio gyvio. Upė vėl susiaurėjo. 
Krantai susispaudė taip arti, jog medžiai iš abiejų pusių glaudėsi vie- 
nas su kitu virš vandens. Staiga užtemo. Juodu plaukė tuneliu. Natas 
pasitikrino laikrodyje. Santa Loura liko dvi valandos už jų. 

Kol zigzagais sukinėjosi per lieknus, protarpiais jie išvysdavo 
horizontą. Ten dunksojo Bolivijos kalnai, kurie tartum artėjo. Vanduo 
išplatėjo, medžiai praretėjo, ir valtis įplaukė į didelį ežerą su įsiran- 
gančiomis į jį kokiu tuzinu upių. Lėtai juodu apsuko jį sykį, paskui 
dar lėčiau — antrąsyk. Visi intakai atrodė vienodi. Kabiša — vienas iš 
dvylikos, ir kapitonas nenumanė kuris. 

Vėl atsistojęs ant benzino kanistrų, Ževis žvalgėsi po potvynio 
platybę, o Natas sėdėjo nejudėdamas. Kitapus ežero žolėse meškeriojo 
kažkoks žvejys. Aptikti jį — ko gero, vienintelė jų šios dienos sėkmė. 

Jisai kantriai sėdėjo mažutėlėje rankų darbo kanojoje, kažkada 
labai seniai išduobtoje iš medžio kamieno. Turėjo ant galvos ap- 
driskusią šiaudinę skrybėlę, kuri slėpė veik visą jo veidą. Kai juodu 
priplaukė vos per kelias pėdas, tiek arti, jog buvo galima jį apžiūrėti, 
Natas pastebėjo, kad žmogus meškerioja nesinaudodamas kokiu nors 
strypu ar lazda. Išvis jokio meškerės koto. Valą turėjo apsivyniojęs apie 
plaštaką. 

Ževis pasakė portugališkai viską, kas dera, ir padavė jam butelį 
vandens. Natas tik šypsojosi ir klausėsi minkštų, susiliejančių sveti- 
mos kalbos garsų. Buvo lėtesnė nei ispanų, bemaž tokia pat nosinė 
kaip ir prancūzų. 

Jeigu žvejys apsidžiaugė išvydęs kitus žmones vidury niekur, tai 
tikrai jis to neparodė. Kurgi galėtų vargšelis gyventi? 

Paskui juodu pradėjo rodyti rankomis, — apskritai kalnų kryptimi, 
— nors kai abu baigė, žmogelis savo orientyrais buvo aprėpęs visą ežerą 
aplinkui. Dar kiek šnektelta, ir Natas susidarė įspūdį, kad Ževis traukė iš 
ano kiekvieną informacijos trupinėlį. Galbūt praeis valandų valandos, 
iki pamatysią kokį kitą veidą. Pelkės bei upės patvinusios, ir orientuotis 
buvo sunku. Plaukta dvi su puse valandos, ir juodu jau pasiklydę. 

Debesis smulkių juodų moskitų apniko juos, ir Natas paskubom 
puolė graibytis repelento. Žvejys smalsiai juodu stebėjo. 

Atsisveikinę jie nusiyrė ir leidosi nešami silpno vėjelio. 

— Jo motina buvo indėnė, — tarė Ževis. 

— Kaip miela, — atsakė Natas, mušdamas ant savęs moskitus. 

— Kelios valandos nuo čia yra gyvenvietė. 

— Kelios valandos? 

— Gal trys. 

Kuro jie turėjo penkiolikai valandų, ir Natas ketino skaičiuoti 
kiekvieną minutę. Kabiša vėl prasidėjo netoli vienos įlankėlės, kur 
iš ežero tekėjo dar kita, labai panaši upė. Plotis didėjo, ir jie leidosi 
plaukti visu greičiu. 

Natas įsmuko žemiau į valtį ir jos dugne susirado vietą tarp dė- 
žės su maistu ir kibirų, nugarą atremdamas į suolelį. Čia rūko lašeliai 
nepurkšnos jam galvos. Jau buvo beketinąs snūstelti, kai motoras su- 

springčiojo. Valtis pasviro ir sulėtėjo. Jis laikė akis įbedęs priekin į upę, 
bijodamas atsigręžti ir pažvelgti į Ževį. 

Variklio gedimas — ne tai, dėl ko iki šiol jo visąlaik rūpintasi. Jų 
kelionėje ir šiaip jau buvo ganėtinai nedidelių pavojų. Prisireiktų die- 
nų sunkiai lenkiant nugaras parirkluoti pas Velį. Juodu gausią miegoti 
valtyje, valgyti tai, ką yra pasiėmę, iki maistas baigsis, per lietų semti 
laukan vandenį ir, po šimts, viltis, kad pasiseks surasti tą žvejojantį 
draugužį, kuris parodytų jiems kelią į išsigelbėjimą. 

Staiga Natas išsigando. 

Paskui jie vėl pajudėjo į priekį, motoras kaukė, lyg nieko nebū- 
tų atsitikę. Nusistovėjo rutina: kas kokias dvidešimt minučių, vos tik 
Natas būdavo beužsnūstąs, pastovus motoro burzgesys nutrūkdavo. 
krantus, apžvelgdamas laukinę augaliją. Ževis portugališkai nusikeik- 
davo, pasikrapštinėdavo prie oro bei kuro sklendžių ir paskui kokią 
dvidešimtį minučių vėl būdavo viskas puiku. 

Po vienu medžiu nedideliame upės šakojimesi juodu paprieš- 
piečiavo — sūriu, sūriais sausučiais ir biskvitais, o aplinkui vis merkė 
lietus. 

— Tas mažutis žvejys, kurį ten palikome, — prašneko Natas, — ar 
jis pažįsta indėnus? 

— Taip. Maždaug kartą per mėnesį jie keliauja valtimi prie Pa- 
ragvajaus prekiauti. Mato juos. 

— Nepaklausėte, ar kada nors jis matęs moterį misionierę? 

— Paklausiau. Nematęs. Jūs pirmas jo išvis kada nors matytas 
amerikietis. 

— Kaip vyriokui pasisekė. 


PIRMIEJI GYVENVIETĖS ŽENKLAI pasirodė veik po septynių va- 
landų. Natas išvydo laibą melsvų dūmų dryželį, kylantį viršum medžių 
kažkokios kalvos papėdėje. Ževis neabejojo, kad juodu atsidūrę Boli- 
vijoje. Žemė plytėjo aukščiau, jie esą netoli kalnų. Užtvindyti plotai 
likę jiems už nugaros. 

Juodu priplaukė medžių properšą ir laukymėje ant kranto išvydo 
dvi kanojas. Ževis nukreipė motorinę valtį jų link. Natas greitai iššoko į 
krantą, nekantraudamas pramankštinti kojas ir pajusti po savimi žemę. 

— Niekur nesitolinkite, — perspėjo Ževis, sukeisdamas valtyje 
benzino kanistrus. Natas pažvelgė į jį. Juodu susidūrė akimis, ir Ževis 
kryptelėjo galvą medžių pusėn. 

Vienas indėnas stebėjo juos. Vyras, rudos odos, nuoga krūtine, su 
kadaruojančiu nuo juosmens šiaudiniu tokiu nelyginant sijonu, regis, 
be ginklo. Nuo to, kad šis buvo neginkluotas, Natui labai palengvėjo, 
nes iš pradžių pasibaisėjo. Indėno plaukai buvo ilgi, juodi, o kakta iš- 
dažyta raudonais dryžiais, ir jeigu jis būtų laikęs rankoje ietį, Natas be 
žodžių iškart būtų pasidavęs. 

— Jis draugiškai nusiteikęs? — paklausė neatitraukdamas akių 
nuo Žmogaus. 

— Manau, taip. 

— Arjis kalba portugališkai? 

— Nežinau. 

— Kodėl nepaklausiate? 

— Ramiau. 

Ževis išlipo iš valties. 

— Panašus į kanibalą, — sukuždėjo jis. Pastanga pajuokauti ne- 
pasiekė tikslo. 

Juodu žingtelėjo kelis žingsnius indėno link, šis — jiems prieš- 
priešiais. Visi trys sustojo per geroką atstumą laukymės viduryje. Natą 
ėmė pagunda iškelti delną ir paklausti: „Kaip laikotės? 

— Fala portuguės?* — maloniai nusišypsodamas paklausė Ževis. 

Indėnas ilgai svarstė klausimą, ir kankinamai tapo akivaizdu, kad 
žmogus nekalba portugališkai. Jis atrodė jaunas, galbūt dar neturįs nė 
dvidešimties, ir tik atsitiktinai pataikė būti netoli upės, kai išgirdo jų 
pakabinamojo motoro burzgesį. 

Per dvidešimties pėdų nuotolį jie stebėjo vienas kitą, ir Ževis 
svarstė, ką daryti. Už indėno krūmuose kažkas sujudėjo. Iš už medžių 
išniro trys jo gentainiai, laimei, be ginklų. Kadangi esą pranokstami 
skaičiumi ir įsibrovę į svetimą teritoriją, Natas jau rengėsi sprukti. 
Tegul anie ir ne itin stambūs, bet turi savos aikštės pranašumą. Be to, 
liaudis nedraugiška — nei šypsenų, nei pasveikinamųjų šūksnių. 

Staiga iš medžių tankmės pasirodė jauna moteris ir atsistojo gre- 
ta pirmojo indėno. Tokia pat ruda bei nuoga krūtine, ir Natas stengėsi 
nespoksoti. 


* Kalbate portugališkai? (Portug.) 

— Falo, — tarė ji. 

Kalbėdamas labai pamažu, Ževis paaiškino, kur jie išsirengę, ir 
paprašė pasimatyti su jų genties vadu. Ji išvertė jo žodžius vyriškiams, 
kurie susibūrė draugėn ir pradėjo niūriai tartis. 

— Vieni nori suvalgyti mus tuojau pat, — tyliai sumurmėjo Že- 
vis. — Kiti — palaukti iki rytojaus. 

— Labai juokinga. 

Baigę svarstyti, vyrai persakė moteriai, ką nutarę. Tuomet ši pasakė 
įsibrovėliams, kad privalą palaukti prie upės, kol žinia apie jų atvykimą 
bus, kaip priklauso, pranešta vyresnybei. Tatai Natui visai tiko, bet Ževis 
šiek tiek sunerimo. Paklausė, ar moteris misionierė gyvena pas juos. 

Turite palaukti, teatsakė ji. 

Indėnai dingo miške. 

— Ką jūs manote? — paklausė Natas, kai anie nuėjo. Nei jis, nei 
Ževis nepasijudino iš vietos nė colio. Stovėjo žolėje, aukštumo sulig 
kulkšnimis, ir žvelgė miškan, kur iš medžių tankmės, Natas neabejojo, 
jie esą stebimi. 

— Nuo pašaliečių jie užsikrečia visokiomis ligomis, — paaiškino 
Ževis. — Štai kodėl tokie atsargūs. 

— Nesiruošiu ką nors liesti. 

Juodu pasitraukė į valtį, kur Ževis ėmėsi valyti uždegimo žvakes. 
neperšlampamo kapšelio turinį. Popieriai tebebuvo sausi. 

— Šie popieriai — tai moteriai? — paklausė Ževis. 

— Taip. 

— Kodėl? Kas jai nutiko? 

Griežtos taisyklės dėl kliento paslapties saugojimo šiuo metu at- 
rodė ne tokios varžančios. Faktiškai jos — gyvybės ar mirties klausi- 
mas, bet kai sėdi valtyje čia, Pantanalio glūdumoje, o aplinkui nė iš tolo 
jokio kito amerikiečio, taisyklėms galima nusižengti. Ir kodėl ne? Kam 
galėtų Ževis pasakyti? Kokia žala nutiktų šiek tiek atrišus liežuvį? 

Pagal griežtas Džošo instrukcijas, Valdiro tebuvo pasakyta Že- 
viui, kad svarbus teisinis reikalas tenai tėvynėje verčia juos surasti 
Reičelę Lein. 

— Prieš kelias savaites pasimirė jos tėvas. Paliko jai daug pinigų. 

— Kiek daug? 

— Keletą milijardų. 

— Milijardų? 

— Taip. 

— Vadinasi, jis buvo labai turtingas. 

— Taip, buvo. 

— Ar turėjo kitų vaikų? 

— Regis, šešis. 

— Ar paliko ir jiems keletą milijardų? 

— Ne. Paliko labai mažai. 

— Kodėl jai paliko tiek daug? 

— Niekas nežino. Tai buvo netikėta. 

— Ar moteris žino, kad jos tėvas miręs? 

— Ne. 

— Ji mylėjo savo tėvą? 

— Abejoju. Ji nesantuokinė duktė. Turbūt stengėsi nuo jo ir nuo 
visko kitko pabėgti. Ar jums taip neatrodo? — Tai tardamas, Natas pa- 
mojo ranka į Pantanalį. 

— Taip. Čia labai gera vieta pasislėpti. Ar mirdamas jis žinojo, 
kur ji? 

— Nevisiškai tiksliai. Tik žinojo, kad kažkur šiose vietose ji dar- 
buojasi misioniere pas indėnus. 

Užmiršęs rankoje uždegimo žvakę, Ževis gromuliavo išgirstą 
žinią. Turėjo daug klausimų. Teisininko pralaužta slaptumo spraga vis 
platėjo. 

— Kodėl Žmogui reikėjo palikti tokį turtą vaikui, kuris jo ne- 
mylėjo? 

— Galbūt buvo beprotis. Mat iššoko pro langą. 

Tatai buvo per daug, nei šiuo metu Ževis pajėgtų suvirškinti. Jis 
prisimerkė ir nukreipė akis į upę, giliai paskendęs mintyse. 


INDĖNAI BUVO GVATAI, nuo seno gyvenantys šiose vietose kaip ir 
jų protėviai ir linkę verčiau neturėti jokio sąlyčio su pašaliečiais. Au- 
gino sau maistą nedideliuose sklypeliuose, žvejojo upėse ir medžiojo 
lankais su strėlėmis. 

Matyt, jie buvo neskubūs žmonės. Po kokios valandos Ževis už- 
uodė dūmus. Jis įsiropštė į medį netoli valties ir, atsidūręs keturiasde- 
šimties pėdų aukštyje, išvydo jų trobelių stogus. Pakvietė Natą užlipti 
pas jį. 

Keturiasdešimt metų Natas nebuvo laipiojęs į medžius, bet šiuo 
metu ką beveiksi. Ne taip mikliai kaip Ževis jis užsikeberiojo aukštyn 
ant ne itin stiprios šakos ir viena ranka apsikabino kamieną. 

Jiems buvo matyti trijų trobelių stogai iš storai suklotų tvarkin- 
gomis eilėmis nendrių. Tarp dviejų trobelių — juodu nematė tiksliai iš 
kur — aukštyn vingiavo melsvas dūmelis. 

Nejau jis būtų taip arti Reičelės Lein? Gal ji dabar ten — klausosi 
savo žmonių ir sprendžia, ką daryti? Ar pasiųsianti kokį karį atvesti jų, 
ar paprasčiausiai pati ateisianti per mišką ir pasakysianti „sveiki ? 

— Gyvenvietė maža, — tarė Natas, stengdamasis nejudėti. 

— Galbūt esama daugiau trobelių. 

— Kaip manote, ką jie veikia? 

— Kalbasi. Tiktai kalbasi. 

— Na, man nemalonu iškelti šį klausimą, bet mums reikia judėti. 
Palikome laivą prieš aštuonias su puse valandos. Norėčiau išvysti Velį 
iki sutemstant. 

— Ne problema. Atgal grįšime pasroviui. Be to, aš jau Žinau kelią. 
Eisis kur kas greičiau. 

— Jums tai nekelia rūpesčio? 

Ževis papurtė galvą, lyg jam nė nebūtų kilusi mintis, kad teks 
lėkti Kabiša patamsiuos. O Natui tikrai buvo kilusi. Ypač jis nerimavo 
dėl dviejų ežerų, jiems pasitaikiusių pakeliui, kiekvieno su daugybe 
intakų, kurie ir dieną atrodė visi vienodi. 

Jo planas buvo paprasčiausiai pasisveikinti su ponia Lein, šiek 
tiek papasakoti jai, kas kaip, sutvarkyti būtinus teisinius formalumus, 
parodyti dokumentus, atsakyti į pagrindinius klausimus, gauti jos 
parašą, padėkoti ir kuo greičiau baigti pasimatymą. Jis nerimavo dėl 
dienos meto, dėl springčiojančio motoro ir dėl kelionės atgal prie San- 
ta Loura. Galbūt ji norės kalbėtis, o galbūt — ne. Galbūt pasakys labai 
mažai ir pageidaus, kad juodu išplauktų ir niekad nebesugrįžtų. 

Nulipęs vėl ant žemės, jis įsitaisė valtin nusnūsti, ir kaip tik tuo-. 
met Ževis pamatė indėnus. Jis kažką pasakė ir parodė pirštu. Natas 
pažvelgė į mišką. 

Indėnai pamažu artėjo prie upės, vorele paskui savo vadą, se- 
niausią iki šiol jųdviejų matytą gvatą. Kresnas, dideliu pilvu, nešinas 
kažkuo tokiu nelyginant ilga lazda, kuri neatrodė aštri ar pavojinga. 
Prie galo su dailiom plunksnom, ir Natas spėjo, jog tai veikiausiai tik 
apeiginė ietis. 

Vadas greitomis įvertino du įsibrovėlius ir nukreipė savo komen- 
tarus į Ževį. 

— Kodėl jūs čia? — paklausė jis portugališkai. Jo veidas nebuvo 
draugiškas, tačiau ir be kokio nors agresyvumo. Natas tyrinėjo ietį. 

— Mes ieškome vienos moters — amerikietės misionierės, — pa- 
aiškino Ževis. 

— Iš kur jūs? — paklausė vadas, šįsyk žvilgteldamas į Natą. 

— Iš Korumbos. 

— Ojjis? — visų akys buvo susmigusios į Natą. 

— Jis amerikietis. Jam reikia surasti tą moterį. 

— Kodėl jam reikia surasti tą moterį? 

Tai buvo pirma užuomina, kad indėnai galbūt ką nors žino apie 
Reičelę Lein. Nejau ji slepiasi ten kur nors už jų, kaimelyje arba galbūt 
miške ir klausosi? 

Ževis pompastiškai leidosi pasakoti, kaip Natas keliavęs didelius 
atstumus ir mažne praradęs gyvybę. Amerikiečiams tai svarbus reika- 
las, bet nei jis, Ževis, nei indėnai to niekad nesuprasią. 

— Ar jai gresia pavojus? 

— Ne. Jokio. 

— Jos čia nėra. 

— Jisai sako, kad jos čia nėra, — persakė Ževis Natui. 

— Pasakykite jam, kad aš manau jį esant prakeiktu melagiu. 

— Aš taip nemanau. 

— Ar kada nors matėte šiose vietose moterį misionierę? — pa- 
klausė Ževis. 

Vadas papurtė galvą. Ne. 

— Ar kada nors esate girdėję apie tokią? 

Iš pradžių jokio atsako. Vado akys susiaurėjo — jis nužvelgė Ževį 
nuo galvos ligi kojų, lyg klausdamas save, ar galima tuo žmogumi pa- 
sitikėti. Paskui nežymiai linktelėjo. 

— Kur ji? — paklausė Ževis. 

— Kitoje gentyje. 

— Kurė 

Vadas atsakė tiksliai nežinąs, bet vis dėlto ėmėsi rodyti. Kažkur į 
šiaurės vakarus, pasakė, ietimi apvesdamas pusę Pantanalio. 

— Pas gvatus? — paklausė Ževis. 

Susiraukęs vadas papurtė galvą, lyg moteris gyventų tarp netin- 
kamų Žmonių. 

— Pas ipikus, — niekinamai metė jis. 

— Ar toli? 

— Diena kelio. 

Ževis pamėgino tiksliau išsiaiškinti laiką, bet netrukus sužinojo, 
kad valandos indėnams nieko nereiškia. Diena -— ne dvidešimt ketu- 
rios valandos ir ne dvylika. Paprasčiausiai diena. Jis išmėgino pusės 
dienos sąvoką ir šiek tiek pasistūmėjo į priekį. 

— Nuo dvylikos iki penkiolikos valandų, — pasakė Natui. 

— Bet tai, jeigu keliausi viena iš jų mažučių kanojų, tiesa? — pa- 
šnabždėjo Natas. 

— Taip. 

— Tad per kiek laiko mes galime ten patekti? 

— Per tris keturias valandas. Jeigu tik pavyks rasti. 

Ževis pasiėmė du žemėlapius ir išskleidė juos ant žolės. Indėnai 
labai susidomėjo. Jie pritūpė greta savo vado. 

Kad galėtų žinoti, kur jie keliausią, pirma turėjo nustatyti, kur 
esą. Ir dalykai pakrypo į prastą pusę, kai vadas pranešė Ževiui, kad 
upė, kuria juodu atvykę, iš tikrųjų tai ne Kabiša. Po to, kai susitiko 
žvejį, kažkurioje vietoje juodu pasukę klaidinga kryptimi ir užsirovę 
ant gvatų. Ši žinia nemaloniai paveikė Ževį, jis perkuždėjo ją Natui. 

Šiam ji buvo dar nemalonesnė. Juk patikėjęs Ževiui savo gyvybę. 

Įvairiaspalviai navigaciniai žemėlapiai indėnams maža ką reiškė. 
Netrukus jie buvo pamiršti, nes Ževis pats ėmėsi braižyti savąjį. Pra- 
dėjo nuo bevardės priešais juos tekančios upės ir vis šnekučiuoda- 
masis su vadu pamažu slinko į šiaurę. Vadą tolydžio papildydavo du 
jaunuoliai. Tie du, paaiškino jis Ževiui, esą puikūs žvejai ir kartkartė- 
mis nukeliaują iki Paragvajaus. 

— Nusamdykite juos, — pašnabždėjo Natas. 

Ževis pabandė, bet derantis paaiškėjo, kad tuodu niekad neregėję 
ipikų ir ne itin troško anuos pamatyti, tiksliai nežinojo, kur tie laikosi, 
ir nesuprato sąvokos dirbti gaunant už tai atlygį. Be to, vadas nenorėjo, 
kad jo Žmonės pasišalintų. 

Maršrutas vedė nuo vienos upės prie kitos, vingiuodamas šiau- 
rėn, iki vadas ir jo žvejai nebejstengė sutarti, kur keliauti toliau. Ževis 
sulygino savąjį brėžinį su žemėlapiais. 

— Suradome ją, — pasakė jis. 

— Kur? 

— Štai čia ipikų gyvenvietė, — pasakė jis, baksteldamas į žemėla- 
pį- Į pietus nuo Porto Indijo, kalnų pakraštyje. Jų nuorodos mus veda 
tenai. 

Natas prisilenkė žemiau prie žemėlapių ir tyrinėjo ženklus. 

— Kaip mes ten pateksime? 

— Manau, grįšime atgal į laivą ir pusę dienos Paragvajumi 
plauksime šiaurėn. Tuomet vėl pasinaudosime valtimi nusigauti iki 
gyvenvietės. 

Paragvajus kilpojo palyginti arti jų tikslo, ir keliauti tenai Santa 
Loura Natui pasirodė puiki idėja. 

— O kiek valandų valtimi? — paklausė Natas. 

— Keturias, kiek daugiau ar mažiau. 

„Kiek daugiau ar mažiau“ Brazilijoje tiko viskam. Tačiau nuotolis 
atrodė trumpesnis nei jų įveiktasis nuo ankstyvo ryto. 

— Tad ko mes laukiame? — paklausė Natas stodamasis ir nusi- 
šypsodamas indėnams. 

Susilankstydamas žemėlapius, Ževis suskato dėkoti vietos šeimi- 
ninkams. Dabar, kai juodu jau rengėsi išvykti, indėnai atsipalaidavo 
ir troško pasirodyti svetingi. Pasiūlė maisto, bet Ževis atsisakė paaiš- 
kindamas, kad turį skubėti, nes ketinę sugrįžti prie didžiosios upės iki 
tamsos. 

Natas nusišiepė indėnams ir pasitraukė atgal prie upės. Šie norėjo 
pamatyti valtį. Stovėjo prie pat vandens, labai smalsiai stebėdami, kol 
Ževis reguliavo motorą. Kai paleido jį, indėnai atšoko žingsnį atgal. 

Upė, kad ir kaip ji vadinosi, keliaujant priešinga kryptimi atrodė 
visiškai kitaip. Jiems prisiartinus prie pirmo išlinkio, Natas žvilgtelėjo 
per petį atgal ir išvydo gvatus, tebestovinčius vandenyje. 

Buvo beveik ketvirta valanda popiet. Jeigu jiems seksis, galėtų su- 
spėti prašokti prieš tamsą didžiuosius ežerus ir paskui patekti į Kabišą. 
Velis lauksiąs su pupelėmis ir ryžiais. Taip greitomis skaičiuodamas, 
Natas staiga pajuto nukrintant pirmus lietaus lašus. 

MOTORAS DIRBO NESKLANDŽIAI dėl nešvarių uždegimo žvakių. 
Po penkiasdešimties minučių kelio atgalios jis visiškai užgeso. Valtis 
plūduriavo pasroviui, o Ževis, nuėmęs dangtį, užpuolė atsuktuvu 
karbiuratorių. Natas pasiteiravo, ar kuo galėtų padėti, ir iškart buvo 
informuotas, jog niekuo. Bent prie variklio. Tačiau galėtų paimti kibirą 
ir pradėti semti laukan lietaus vandenį. Taip pat paimti irklą ir laikyti 
valtį vidury upės, kad ir kaip ši vadinasi. 

Natas padarė abu tuos dalykus. Tėkmė padėjo jiems judėti į 
priekį, bet kur kas lėčiau nei jis norėtų. Lietus merkė su pertrūkiais. 
Artinantis prie staigaus posūkio, upė paseklėjo, bet Ževis buvo per- 
nelyg įnikęs į motorą, kad tai pastebėtų. Valtis ėmė skrieti greičiau, ir 
sraunuma nešė ją tankaus brūzgyno link. 

— Man čia reikėtų pagalbos, — pasakė Natas. 

Ževis pasičiupo irklą. Jis pasuko valtį, kad ši neatsitrenktų nosimi 
ir neapsiverstų. 

— Laikykitės! — šūktelėjo jis, kai jie bloškėsi į tankmę. Vijokliai 
ir šakos lakstė aplinkui Natą, ir jis gynėsi nuo jų irklu. 

Natui pro pat petį valtin įkrito nedidelė gyvatė, bet jis nepastebėjo. 
Ževis, išgriebęs irklu, švystelėjo ją upėn. Verčiau apie tai neužsiminti. 

Kelias minutes juodu grūmėsi su srove, taip pat ir vienas su kitu. 
Kažkaip Natas gebėjo irklu kapstyti vandenį į visas puses, tik ne ten, 
kur reikia. Per jo uolumą nedaug trūko, kad valtis apvirstų. 

Kai juodu vėl išsivadavo iš brūzgynų ir laukinės floros bei fau- 
nos, Ževis konfiskavo abu irklus ir surado Natui naują darbą. Paprašė 
jį atsistoti prie variklio ir plačiai išskleisti viršum šio pončą, kad ant 
karbiuratoriaus nepatektų lietaus. Tad Natas stovėjo pasilenkęs, nely- 
ginant angelas išskėstomis rankomis, viena pėda ant benzino kanistro, 
kita — ant valties borto, surakintas baimės. 

Praslinko dvidešimt minučių, kol jie be tikslo dreifavo pasro- 
viui siaura upe. Iš Felano palikimo galėtum Brazilijoje nupirkti visus 
blizgančius naujutėlaičius pakabinamuosius motorus, o čia štai Natas 
stebi, kaip saviveiklinis mechanikas bando sutaisyti vieną tokį, senesnį 
už jį patį. 

Ževis prisuko dangtį, paskui amžinybę krapštėsi prie droselio. Jis 
trūktelėjo starterio virvę, o Natas pasijuto bekalbąs poterius. Iš ketvir- 

to karto įvyko stebuklas. Variklis užkaukė, tik ne taip sklandžiai kaip 
anksčiau — užsikirtinėjo ir springo. Ževis pareguliavo droselio trosus, 
bet ne itin sėkmingai. 

— Teks plaukti lėčiau, — pranešė jis neatsigręždamas į Natą. 

— Puiku. Kad tik žinotume, kur esame. 

— Be problemų. 

Viršum Bolivijos kalnų užslinko audra, paskui atūžė į Pantanalį, 
daugmaž tokia pat smarki kaip ana, mažne nugalabijusi juos lėktuve. 
Natas sėdėjo žemai valtyje, saugiai apsigaubęs ponču, stebėdamas rytų 
kryptimi upę, kai pajuto pirmą vėjo gūsį. Ir staiga prapliupo aršiau 
lyti. Jis pamažu atsigręžė ir pažvelgė už savęs. Ževis jau buvo pastebė- 
jęs audrą, bet nutylėjo. 

Dangus tapo pilkas, veik juodas. Debesų kamuoliai ritosi arti že- 
mės, ir kalnų nebebuvo matyti. Juodu ėmė kiaurai merkti lietus. Natas 
pasijuto visiškai pažeidžiamas ir bejėgis. 

Nebuvo kur pasislėpti, jokios saugios prieglaudos, kur galėtum 
sustoti ir pralaukti audrą. Aplinkui vien tik vanduo — vanduo mylių 
mylias į visas puses. Juodu vidur potvynio platybės, ir vien tik krūmų 
bei negausių medžių viršūnės rodo jiems kelią per upes ir pelkes. Tek- 
sią likti valtyje, nes kito pasirinkimo nėra. 

Iš paskos atšvilpė škvalas, gindamas valtį priekin, lietus pliekė 
jiems nugaras. Dangus užtemo. Natas troško susirangyti po aliumi- 
niniu suoleliu, apsikabinti pripučiamąją pagalvėlę ir kuo daugiau pa- 
sislėpti po savuoju ponču. Bet apie pėdas jam telkėsi vanduo. Maisto 
atsargos buvo besušlampančios. Tad jis pasiėmė kibirą ir suskato sem- 
ti laukan lietaus vandenį. 

Juodu atsidūrė prie šakonės, kurios, Natas buvo tikras, jie nepra- 
plaukę anksčiau, paskui prie upių santakos, kurią vos įžvelgė per lietų. 
Ževis pridarė kuro sklendę, kad galėtų stebėti vandenis, paskui vėl pa- 
didino greitį ir staigiai pasuko dešinėn, lyg tiksliai žinotų, kur plaukia. 
Natas neabejojo, kad juodu paklydo. 

Po kelių minučių upė išnyko sutrešusių medžių tankumyne — 
įsimintinas vaizdas, kurio juodu nematę anksčiau. Ževis skubiai ap- 
gręžė valtį. Dabar ta lėkė į audrą, ir tatai buvo siaubą varantis reginys. 
Dangus juodas. Tėkmė, virte verdanti bangų putomis. 

Sugrįžę prie upių santakos, juodu minutėlę, perrėkdami vėją ir 
lietų, šnektelėjo, paskui pasuko į kitą. 


TESTAMENTAS 173 


PRIEŠ PAT SUTEMSTANT perplaukė didelę užtvindytą lygumą, 
laikinai susiformavusį ežerą, kuris atrodė lyg; panašus į tą, prie kurio 
žolėse jie aptikę žvejį. Dabar jo niekur nebuvo matyti. 

Ževis pasirinko kažkokį intaką, vieną iš keleto, ir varė juo toliau, 
lyg būtų po šį Pantanalio kampą plaukiojęs kasdien. Paskui plykstelėjo 
žaibas, ir trumpam jie bemaž galėjo matyti, kur link stumiasi. Lietus 
apsilpo. Audra pamažu tolo nuo jų. 

Ževis užgesino motorą ir suskato apžiūrinėti upės pakraščius. 

— Ką galvojate? — paklausė Natas. Per audrą jie labai mažai kal- 
bėjosi. Dabar jie pasiklydo, tiek maždaug buvo aišku. Bet Natas nevers 
Ževio tai pripažinti. 

— Turėtume kur nors apsistoti, — pasakė Ževis. lai nuskambėjo 
veikiau kaip pasiūlymas nei planas. 

— Kodėl? 

— Nes privalome kur nors pamiegoti. 

— Galime pasimainydami numigti valtyje, — pasiūlė Natas. — 
Joje saugiau. — Ištarė gana tvirtai, lyg užgrūdintas upių vedlys. 

— Galbūt. Bet manau, kad turėtume čia apsistoti. Jeigu patam- 
siuos plauksime, galime pasiklysti. 

Mes jau trys valandos kai pasiklydę, norėjo pasakyti Natas. 

Ževis nukreipė valtį prie kranto, apžėlusio šiokia tokia augalija. 
Plūduriavo pasroviui, laikydamiesi arti upės krašto ir prožektoriais 
stebėdami seklius vandenis. Du raudoni taškeliai tuoj viršum vandens 
reikštų, kad aligatorius irgi stebi, bet, laimė, juodu tokių nepamatė. 
Apsistojo, pririšdami pirmagalio virvę prie šakos krante dešimt pėdų 
nuo upės. 

Pietus sudarė pussausiai sūrūs sausučiai, kažkokios smulkios, 
niekad Nato dar neragautos žuvies konservai, bananai ir sūris. 

Kai vėjai liovėsi, apniko moskitai. Repelentą perdavinėjo vienas 
antram ir atgal. Natas išsitrynė juo kaklą ir veidą, netgi akių vokus ir 
plaukus. Smulkučiai vabzdžiai buvo greiti ir pikti, zujo juodais debe- 
sėliais nuo vieno valties galo į kitą. Nors lietus liovėsi, nė katras iš vyrų 
nenusivilko pončų. Moskitai nuožmiai stengėsi, bet niekaip nepajėgė 
prasiskverbti pro sintetiką. 

Apie vienuoliktą vakaro dangus šiek tiek nusigiedrijo, tačiau mė- 

nulio nebuvo. Tėkmė švelniai sūpavo valtį. Ževis pasisiūlė eiti sargybą 

pirmasis, ir Natas kaip įmanydamas pasistengė kuo patogiau įsitaisyti, 

kad galėtų numigti. Atrėmė galvą į suvyniotą palapinę ir ištiesė ko- 

jas. Jo ponče prasiskyrė plyšys ir pro šį siūbtelėjo dešimtys moskitų, 

krimsdami juosmenį. Kažkas supliuškeno — galbūt koks roplys. Aliu- 

minė valtis nebuvo suprojektuota taip, kad galėtum patogiai atsilošti. 
Apie miegą nebuvo nė kalbos. 


FLouvė, ZEIDELIS IR TEIšENAS, trejetas psichiatrų, vos prieš 
kelias savaites ištyrusių Trojų Felaną ir pateikusių vieningą nuomo- 
nę, — užfiksuotą tiek vaizdajuostėse, tiek vėliau ilguose, priesaika 
patvirtintuose raštiškuose parodymuose, — kad jo būta sveiko proto, 
buvo atleisti. Ne tik atleisti, bet ir Felanų advokatų supeikti kaip kvė- 
šos, netgi besmegeniai. 

Surasti nauji psichiatrai. Harkas nusamdė pirmąjį, po tris šimtus 
baksų už valandą. Surado jį viename teisininkams skirtame žurnale, 
iš klasifikuotųjų skelbimų skyriaus, tarp visokių reklamų, pradedant 
nelaimingų atsitikimų atgamintojais ir baigiant rentgenogramų 
analitikais. Daktaras, pavarde Sabas, buvo pasitraukęs nuo aktyvios 
praktikos ir dabar pasirengęs pardavinėti savo paliudijimus. Vienas 
trumpas žvilgsnis į pono Felano laikyseną, ir jis išdrįso pareikšti 
pirminę nuomonę, kad šis akivaizdžiai neturėjęs teisės ir gebėjimo 
testamentu paskirstyti savo turtą. Iššokti pro langą — tai ne šviesaus, 
sąmoningo proto poelgis. Ir tai, kad paliko vienuolikos milijardų 
turtą kažkokiai nežinomai paveldėtojai, įrodo Žmogų buvus išties 
pasimaišiusį. 

Sabui patiko, kad gaus dirbti prie Felano bylos. Paneigti pirmųjų 
trijų psichiatrų nuomones bus nemenkas iššūkis. Viliojo galimybė 
išgarsėti — jis niekad dar neturėjo plačiai nuskambėjusio atvejo. Ir 
pinigai apmokės kelionę į Rytus. 

Visi Felanų advokatai iš paskutiniųjų stengėsi sugriauti Flouvės, 
Zeidelio ir Teišeno parodymus. Vienintelis būdas šiuos diskredituo- 
ti — tai surasti naujus ekspertus su naujomis nuomonėmis. 

Solidūs valandiniai įkainiai turėjo būti priderinti prie aplinkybių. 
Įpėdiniai nesugebės mokėti didelių mėnesinių honorarų, kokių pa- 
reikalaus byla, tad advokatai maloniai sutiko supaprastinti reikalus ir 
tenkintis procentais. Šių diapazonas svyravo, nors nė viena firma nie- 
kad neatskleistų savo atsiriektos dalies. Harkas norėjo 40 procentų, bet 
Reksas išplūdo jį už gobšumą. Galiausiai juodu sutarė dėl 25 procentų. 
Gritas irgi išspaudė 25 procentus iš Merės Ros l'elan Džekmen. 

Aiškiu nugalėtoju tapo Volis Braitas, gatvių akiplėša, užsispyręs 
dėl lygios dalies su Libigeile ir Dygliu. Jis gaus pusę iš to, ką išsikovos 
per susitarimą. 

Paknopstom skubėdami įteikti ieškinius, nė vienas iš Felano įpė- 
dinių nepaklausė, ar elgiasi teisingai. Tikėjo savo advokatais, o be to, 
visi kiti ginčijo testamentą. Kaipgi kuris nors sutiktų likti neįtrauktas į 
dalybas. Juk tiek daug pastatyta ant kortos. 


KaADANGI HaRKaAS Iš Felanų advokatų buvo rėksmingiausias, jis 
patraukė Snydo, ilgalaikio Trojaus pastumdėlio, dėmesį. Po savižudy- 
bės Snydas liko šešėlyje. Per žūtbūtinės lenktynes į teismo rūmus jis 
buvęs pamirštas. Jo tarnystė baigta. Ir kai buvo skaitomas testamentas, 
patsai Snydas sėdėjo teismo salėje paslėpęs veidą po saulės akiniais ir 
skrybėle, niekieno neatpažintas. Išėjo iš jos apsiašarojęs. 

Jis nekentė Felano vaikų, nes jų nekentė "rojus. Metų metus 
Snydas buvo verčiamas daryti visokius nemalonius dalykus, kad ap- 
saugotų Trojų nuo jo šeimų. Snydas sutardavo dėl abortų ir papirkinė- 
davo farus, kai berniukai būdavo nutverti su kvaišalais. Jis meluodavo 
žmonoms, kad apsaugotų meilužės, o kai meilužės tapdavo žmono- 
mis, tuomet vargšas Snydas meluodavo ir joms, kad apsaugotų jaunas 
draugužes. 

Kaip atlygį už gerą darbą vaikai ir žmonos vadindavo jį pedžiumi. 

Ir kaip atlygį už ilgametę ištikimą tarnystę ponas Felanas nepa- 
liko jam ničnieko. Nė cento. Per tuos metus jam gerai mokėjo ir turėjo 
sukaupęs šiek tiek pinigų atviruose investiciniuose fonduose, bet ne 
tiek, kad galėtų pragyventi. Jis viską paaukojo savo tarnystei ir šeimi- 
ninkui. Neturėjo normalaus gyvenimo, nes ponas Felanas iš jo laukė, 
kad kiekvieną valandą būtų po ranka. Apie šeimą negalėjo būti nė 
kalbos. Jis neturėjo tikrų draugų, su kuriais galėtų pasišnekėti. 

Ponas Felanas buvo jo draugas, jo patikėtinis, vienintelis žmogus, 
kuriuo Snydas galėjo kliautis. 

Per tuos metus senis dažnai žadėjo pasirūpinti Snydu. Jis tikrai 
žinojo buvęs viename testamente paminėtas. Pats matęs tuos doku- 
mentus. Po pono Felano mirties turėjo paveldėti milijoną baksų. Tais 
metais grynoji Trojaus turto vertė sudarė tris milijardus, ir Snydas 
prisiminė galvojęs, koks mažas atrodo milijonas. Senis vis lobo, ir Sny- 
das įsivaizdavo savo paties palikimo dalį sulig kiekvienu testamentu 
didėjant. 

Kartkartėmis jis apie tai pasiteiraudavo — subtiliai, atsargiai už- 
simindamas pačiu tinkamiausiu, kaip jis manė, momentu. Bet ponas 
Felanas išplūsdavo jį ir pagrasindavo visai nieko nepalikti. „Esi toks 
pat blogas kaip ir mano vaikai, — sugniuždydavo jis vargšą Snydą. 

Kažkaip nuo milijono jis nusileidęs iki nulio ir dėl to jautėsi 
įsižeidęs. Teks prisidėti prie priešų, nes kito pasirinkimo tiesiog ne- 
turėjo. 

Susirado netoliese Diupono žiedo naująją „Harkas Getis X 
Bendr.“ kontorą. Priimamojo sekretorė paaiškino, kad ponas Getis 
neturįs laiko. 

— Aš taip pat, — šiurkščiai atrėžė Snydas. Mat buvo toks artimas 
Trojui, jog didžiumą savo gyvenimo praleido sukinėdamasis šalia tei- 
sininkų. Šie visada neturi laiko. — Perduokite jam tai, — jis įteikė jai 
voką. — Reikalas labai skubus. Lauksiu čia dešimt minučių, paskui 
nueisiu gatve toliau į pirmą kitą juridinę kontorą. 

Snydas atsisėdo ir įbedė akis į grindis. Naujas kilimas — pigus. 
Kiek padvejojusi, sekretorė išnyko už durų. Voke buvo ranka pakre- 
vezotas raštelis su žodžiais: "Aš trisdešimt metų dirbau Trojui Felanui. 
Žinau viską. Malkolmas Snydas.“ 

Harkas pasirodė akimirksniu, laikydamas rankoje raštelį ir 
kvailai šypsodamas, lyg draugiškumas galėtų padaryti Snydui įspū- 
dį. Faktiškai juodu bėgte nubėgo koridoriumi į erdvų kabinetą, 
sekretorė — iš paskos. Ne, Snydas nenori kavos, arbatos, mineralinio 
vandens ar kolos. Harkas užtrenkė ir užrakino duris. 

Kabinetas kvepėjo šviežiais dažais. Rašomasis stalas ir knygų 
lentynos nauji, bet nesuderinto medžio. Palei sienas stovėjo dėžės su 
aplankais ir visokiu šlamštu. Snydas neskubiai dėmėjosi smulkmenas. 

— Ką tik įsikėlėte? — paklausė jis. 

-— Prieš porą savaičių. 

Snydui nepatiko ši vieta, taip pat jis nebuvo tikras ir dėl teisinin- 
ko. Šis vilkėjo pigiu vilnoniu kostiumu, kur kas ne tokiu brangiu kaip 
Snydo. 

— Trisdešimt metų, a? — paklausė Harkas, tebelaikydamas ran- 
koje raštelį. 

— Tikrai taip. 

— Ar buvote su juo, kai iššoko? 

— Ne. Jis iššoko vienas. 

Dirbtinis juokas, paskui sugrįžo šypsena. 

— Turėjau omenyje, ar buvote tame kambaryje? 

— Taip. Mažne pagavau jį. 

— Turėję būti siaubinga. 

— Taip. Ir tebėra. 

— Ar matėte jį pasirašant testamentą, tą paskutinįjį? 

— Mačiau. 

— Ar matėte, kai jis rašė tą nelemtą popiergalį? 

Snydas buvo puikiai pasirengęs meluoti. Teisybė nereiškė ničnie- 
ko, nes ir senis jam melavo. Ką gi prarasi? 

— Aš daug ką mačiau, — pasakė jis. — Ir dar daugiau žinau. Šis 
apsilankymas — vien tik dėl pinigų. Ponas Felanas žadėjo savo testa- 
mente manimi pasirūpinti. Buvo daug pažadų, ir visi sulaužyti. 

— Taigi sėdite vienoje valtyje su mano klientu, — pakomentavo 
Harkas. 

— Tikiuosi, ne. Niekinu jūsų klientą ir netikusius jo brolį bei se- 
seris. Pirmų pirmiausia tebus tai aišku. 

— Manau, kad ir yra aišku. 

— Niekas nebuvo prie pono Felano arčiau už mane. Mačiau ir 
girdėjau dalykus, kurių niekas kitas negali paliudyti. 

— Vadinasi, jūs norite būti liudytojas? 

— Aš ir esu liudytojas, dargi ekspertas. Ir labai brangus. 

Jųdviejų akys sekundę susirėmė. Užuomina buvo išsakyta ir pri- 
imta. 

— Pagal įstatymą ne specialistas negali teikti nuomonių dėl 
įforminančiojo testamentą psichinio veiksnumo, bet jūs tikrai galite 
liudyti dėl konkrečių veiksmų ir poelgių, kurie įrodytų protą buvus 
nesveiką. 

— Aš visa tai žinau, — šiurkščiai nukirto Snydas. 

— Arjis buvo pamišęs? 

— Buvo ar nebuvo — man tas pat. Galiu pakreipti ir taip, ir 
kitaip. 

Harkui teko padaryti pertraukėlę ir pamąstyti. Jis pasikasė veidą 
ir ėmėsi tyrinėti sieną. 

Snydas nusprendė jam padėti. 

— Štai kaip aš tai matau. Jūsų vaikinas išdurtas, podraug su savo 
broliu ir sesėmis. Kiekvienas jų, sukakęs dvidešimt vienerius, gavo po 
penkis milijonus baksų, ir mes žinome, ką jie padarė su tais pinigais. 
Kadangi jie visi giliai įklimpę į skolas, neturi ką kita daryti, kaip tik už- 
ginčyti testamentą. Tačiau jokie prisiekusieji jų neužjaus. Jie — godžių 
nevykėlių kompanija. Laimėti bus sunku. Bet jūs ir kiti teisės ereliai 
pulsite šį testamentą ir iš teisinio ieškinio sukursite tokį didžiulį jovalą, 
kad šis kaipmat pateks į bulvarinę spaudą, nes lošiama iš vienuolikos 
milijardų. Kadangi jūsų argumentai ne kažin kokie, viliatės pasiekti 
susitarimą, prieš pradedant bylą nagrinėti teisme. 

— Jūs greitai pagaunate. 

— Ne. Aš trisdešimt metų stebėjau poną Felaną. Šiaip ar taip, dėl 
kiek jūs susitarsite, priklauso nuo manęs. Jeigu aš prisiminsiu aiškiai ir 
smulkiai, tai mano bosas galbūt stokojęs veiksnumo savo testamentui 
parašyti. 

— Taigi jums atmintis tai sugrįžta, tai dingsta. 

— Mano atmintis tokia, kokia aš noriu, kad ji būtų. Niekam dėl 
to nekils abejonių. 

— Tad ko gi jūs norite? 

— Pinigų. 

— Kiek? 

— Penkių milijonų. 

— Daug. 

— Niekai. Paimsiu juos iš vienos ar kitos šalies. Neturi reikšmės. 

— Kaip turėčiau jums gauti penkis milijonus baksų? 

— Nežinau. Nesu teisininkas. Manau, jūs su savo bandžiuliais 
galite suregzti kokį nešvarų planiuką. 

Stojo ilga pauzė, kol Harkas ėmėsi regzti. Turėjo daug klausimų, 
bet abejojo, ar gaus daug atsakymų. Bent ne dabar. 

— Daugiau liudytojų nėra? — paklausė jis. 

— Tik viena. Jos vardas Nikoletė. Paskutinė pono Felano sekretorė. 

— Kiek ji žino? 

— Kaip čia pasakius. Ją galima papirkti. 

— Jūs jau kalbėjotės su ja? 

— Kasdien. Mudu išvien. 

— Kiek jai? 

— Ji dengiama tais penkiais milijonais. 

— Sandėris kaip reikiant. Dar kas nors? 

— Nieko svarbaus. 

Harkas užsimerkė ir pasimasažavo smilkinius. 

— Aš ne prieš jūsų penkis milijonus, — tarė susignybdamas 
nosį. — Tik nežinau, kaip juos galėtume jums pervesti. 

— Neabejoju, ką nors sugalvosite. 

— Duokite man šiek tiek laiko, gerai? Man reikia tai apmąstyti. 

— Man neskubu. Duosiu jums savaitę. Jeigu pasakysite ne, nu- 
eisiu pas kitą šalį. 

— Nėra jokios kitos šalies. 

— Nebūkite toks garantuotas. 

— Ką nors žinote apie Reičelę Lein? 

— Žinau viską, — metė Snydas ir paliko kabinetą. 


PIRMIEJI AUŠROS DRYŽELIAI neatnešė jokių netikėtumų. Juodu 
buvo prisirišę prie medžio, nedidelės upės, atrodančios kaip ir visos 
iki šiol jų matytos, pakraštyje. Debesys vėl buvo tiršti, dienos šviesa 
skverbėsi pamažu. 

Pusryčiams buvo sausainių dėželė, paskutinė iš Velio supakuoto 
jiems davinio. Natas valgė pamažu, sulig kiekvienu kąsniu mąstyda- 
mas, ką valgysiąs kitąsyk. 

Tėkmė buvo stipri, tad po saulėtekio jie leidosi jos nešami. Vie- 
nintelis garsas buvo vandens šnaresys. Juodu taupė kurą ir atidėliojo 
mirksnį, kai Ževiui teks pabandyti vėl užvesti motorą. 

Srovė nunešė valtį į užtvindytą plotą, kur susiėjo trys upokšniai, 
ir kelias sekundes juodu nejudėjo iš vietos. 

— Turbūt mes pasiklydome, ar ne? — paklausė Natas. 

— Aš tiksliai žinau, kur esame. 

— Kur? 

— Pantanalyje. Ir visos upės suteka į Paragvajų. 

— Galiausiai. 

— Taip, galiausiai. — Ževis nuėmė motoro dangtį ir nušluostė 
nuo karbiuratoriaus drėgmę. Pareguliavo sklendę, patikrino alyvos 
lygi, paskui pamėgino užvesti motorą. Penktu trūktelėjimu motoras 
pagavo, suspringčiojo ir nutilo. 

Aš čia numirsiu, tarė sau Natas. Arba nuskęsiu, arba žūsiu iš bado, 
arba būsiu surytas, tačiau tai įvyks čia — šioje didžiulėje pelkėje išlei- 
siu paskutinį atodūsį. 

Savo nuostabai, juodu išgirdo kažkokį šūksnį. Balsas buvo aukš- 
tas, lyg mergaitiškas. Springčiojančio motoro burzgesys atkreipęs 
kažkokios kitos žmogiškosios būtybės dėmesį. Balsas ėjo iš žolėto 
liekno palei susiliejančio upokšnio krantą. Ževis riktelėjo, ir po kelių 
sekundžių jam atsiliepė. 

Mažutėje kanojoje, rankomis išduobtoje iš medžio kamieno, pro 
žoles išniro berniokas, ne vyresnis kaip penkiolikos metų. Namų dar- 
bo irklu skrodė vandenį stebėtinai lengvai ir greitai. 

— Bom dia, — plačiai nusišypsojo jis. Mažas veidas buvo rudas ir 
taisyklingas, veikiausiai gražiausias, kokį Natas buvo regėjęs per dau- 
gelį metų. Jisai sviedė virvę, ir abu laiveliai susijungė. 

Prasidėjo ilgas, vangus pokalbis, ir po kažkiek laiko Natas su- 
nerimo. 

— Ką jisai sako? — metė Ževiui. 

Berniokas pažvelgė į Natą, ir Ževis paaiškino: 

— Americano. — Paskui pridūrė: — Jisai sako, kad esame toli nuo 
Kabišos upės. 

— Ir aš būčiau galėjęs jums tą pat pasakyti. 

— Pasak jo, Paragvajus yra pusę dienos kelio į rytus. 

— Kanoja, taip? 

— Ne, lėktuvu. 

— Labai juokinga. Kiek mums tai užtruks? 

— Daugmaž keturias valandas. 

Penkias, galbūt šešias valandas. Ir jeigu gerai veiks motoras. Pri- 
reiks savaitės, jeigu jiems teks irkluoti. 

Vėl portugalų kalba, ne itin skubri. Kanoja buvo tuščia, neskai- 
tant meškerės valo, apsukto apie skardinėlę, ir stiklainio su purvu, 
kuriame, spėjo Natas, buvo kažkokie kirminai masalui. Ką jis išmanąs 
apie meškeriojimą? Pasikasė moskitų įkandžius. 

Prieš metus jisai su vaikinais slidinėjęs Jutos kalnuose. Dienos 
gėrimas buvęs kažkoks tekilos maukalas, kurį, kaip visada, Natas ra- 
gavęs su pasimėgavimu, iki galop atsijungęs. Paskui dvi dienas buvęs 
pagiringas. 

Šnekta pagyvėjo, ir staiga juodu suskato rodyti rankomis. Kalbė- 
damas Ževis žvilgtelėjo į Natą. 

— Koks reikalas? — paklausė šis. 

— Netoli indėnai. 

— Kiek netoli? 

— Už valandos, galbūt dviejų. 

— Gali jis mus ten nuvesti? 

— Aš žinau kelią. 

— Neabejoju, kad žinote. Bet jausčiausi geriau, jeigu ir jisai sektų 
iš paskos. 

Tai buvo šioks toks akibrokštas Ževio savigarbai, bet šiomis ap- 
linkybėmis jis negalėjo ginčytis. 

— Jis galbūt norės truputėlį pinigų. 

— Kad ir kiek. — Jeigu tik berniokas žinotų. Felano palikimas 
vienoje stalo pusėje, o šis liesas mažas pantaneiro — kitoje. Natas nusi- 
šypsojo iš to vaizdo mintyse. O ką, jeigu flotilę kanojų, su meškerėmis 
ir ritėmis, ir gylmačiais? Tik pasakyk, sūneli, ir bus tavo. 

— Dešimt realų, — pranešė Ževis po trumpų derybų. 

— Puiku. — Maždaug už dešimt baksų jie būsią pristatyti pas 
Reičelę Lein. 

Sudarytas planas. Ževis pakreipė pakabinamąjį motorą taip, kad 
sraigtas būtų viršum vandens, ir juodu suskato irkluoti. Dvidešimt 
minučių sekė įkandin bernioko kanojos, kol pateko į seklų sraunų 
upokšnį. Natas iškėlė iš vandens irklą, atsikvėpė ir nusišluostė nuo 
kaktos prakaitą. Širdis jam daužėsi, raumenys jau buvo pailsę. Debesys 
sklaidėsi, tad pradėjo varginti saulė. 

Ževis vėl ėmė krapštytis prie motoro. Laimė, šis užsivedė ir dirbo 
toliau, tad jie sekė paskui bernioką, kurio kanoja slydo greičiau už juos 
ir jų springčiojantį variklį. 

Buvo BEVEIK PIRMA, kai jie surado aukštesnį gruntą. Potvynio 
vandenys pamažu išnyko, ir upes žymėjo vešlūs krūmai, tankiai au- 
gantys medžiai. Vaikiščias buvo niūrus ir, keista, susirūpinęs saulės 
padėtimi. 

Jau čia pat, pasakė jis Ževiui. Tuoj už posūkio. Tartum jis bijojo 
toliau plaukti. | 

Aš čia sustosiu, tarė. Turiu grįžti namo. 

Natas įteikė pinigus ir abu jam padėkojo. Vaikiščias apsisuko pa- 
sroviui ir greitai išnyko iš akių. Juodu stūmėsi priekin, pakabinamasis 
motoras tai užsikirsdavo, tai dirbdavo pusine sparta, bet vis dėlto ga- 
bendamas juos į tikslą. 

Upė įnėrė į mišką, medžiai svyrojo žemai virš vandens, taip že- 
mai, jog buvo persipynę ir sudarė nepraleidžiantį šviesos tunelį. Buvo 
tamsu, ir nelygus motoro burzgesys atsimušė nuo krantų. Natui kilo 
nesmagus įtarimas, jog esą sekami. Bemaž jautė nutaikytas į save strė- 
les. Pasirengė išsidažiusių karo spalvomis ir apmokytų žudyti kiekvie- 
ną baltaveidį laukinių puolimui su mirtinomis ietimis. 

Bet juodu pirmiausia išvydo vaikus, linksmus rudus kūnelius, 
besipliuškenančius vandenyje. Tunelis baigėsi prie pat gyvenvietės. 

Motinos irgi maudėsi, tokios pat visai nuogos kaip ir jų vaikai ir 
visiškai dėl to nesijaudinančios. Iš pradžių, išvydusios motorinę valtį, 
jos pasitraukė į krantą. Ževis užgesino variklį ir, valčiai iš inercijos to- 
liau tebeplaukiant, pradėjo kalbinti ir šypsotis. Viena vyresnė mergaitė 
pabėgo gyvenvietės link. 

— Fala portuguėz? — paklausė Ževis keturių moterų ir septynių 
vaikų būrį. Visi tik spoksojo išpūtę akis. Mažesnieji vaikai pasislėpė už 
savo motinų. Moterys buvo žemos, apkūnios ir mažakrūtės. 

— Jos draugiškai nusiteikusios? — paklausė Natas. 

— Tą pasakys mums vyrai. 

Po kelių minučių prisistatė vyrai — trejetas jų, taip pat žemi, sto- 
ri ir raumeningi. Laimė, jų intymios vietos buvo pridengtos odiniais 
kapšeliais. 

Vyriausiasis pareiškė kalbėsiąs Ževio kalba, bet portugališkai 
mokėjo geriausiu atveju tik elementariai. Natas liko valtyje, kur atrodė 
saugiau, o Ževis, pasirėmęs į medį šalia vandens, stengėsi būti supras- 
tas. Indėnai apspito Ževį, kuris buvo pėda aukštesnis už vyrus. 

Po kelių minučių kartojimų ir rankų gestų Natas paprašė: 

— Išverskite. 

Indėnai sužiuro į Natą. 

— Americano, — paaiškino Ževis, ir vėl tęsėsi pokalbis. 

— Kaip apie tą moterį? — paklausė Natas. 

— Mes iki to dar nepriėjome. Aš tebesistengiu juos įtikinti, kad 
nesudegintų jūsų gyvo. 

— Stenkitės labiau. 

Susirinko dar daugiau indėnų. Jų trobelės buvo matyti už šimto 
jardų, miško pakraštyje. Aukščiau upe prie kranto buvo pririšta koks 
pustuzinis kanojų. Vaikams atsibodo. Jie pamažu paliko motinas ir 
nukrypavo iš arčiau apžiūrėti valties. Taip pat juos labai domino bal- 
taveidis vyras joje. Natas šypsojosi, mirkčiojo ir netrukus susilaukė 
šypsenos. Jeigu Velis nebūtų buvęs toks bjauriai šykštus sausainių, 
Natas būtų turėjęs kuo pasidalyti su mažaisiais. 

Pokalbis stūmėsi toliau. Indėnas, kuris kalbėjo, tolydžio vis 
atsisukdavo į savo draugelius ir kažką pranešdavo, o jo žodžiai ne- 
išvengiamai sukeldavo didelį susidomėjimą. Jų kalbą sudarė virtinė 
pirmykščių kriūksmų ir tonų, tariamų kuo mažiau judinant lūpas. 

— Kąjisai sako? — suniurnėjo Natas. 

— Nežinau, — atsakė Ževis. 

Vienas berniūkštis padėjo rankas ant valties krašto ir tyrinėjo 
Natą juodais vyzdžiais, didumo sulig dvidešimt penkių centų moneta. 
Labai tyliai vaikas ištarė: 

— Sveikas, — Natas suprato, kad jie atsidūrę reikiamoje vietoje. 

Berniuko niekas, išskyrus Natą, neišgirdo. Šis pasilenkė priekin 
ir tyliai atsakė: 

— Sveikas. 

— Viso labo, — nesujudėdamas vėl ištarė berniukas. Reičelė iš- 
mokiusi jį bent poros angliškų Žodžių. 

— Kuo tu vardu? — pakuždom paklausė Natas. 

— Sveikas, — pakartojo vaikis. 

Po medžiu vertimas ėjo su tokia pat pažanga. Indėnų vyrai susi- 
būrę drauge gyvai kalbėjosi, o moterys tylėjo. 

— Kaip apie tą moterį? — mygo Natas. 

— Aš paklausiau. Jie nieko neatsako. 

— Ką tai reiškia? 

— Nesu tikras. Manau, ji čia, bet kažkodėl jie nenori pasakyti. 

— Kodėl jie turėtų nenorėti? 

Ževis susiraukė ir pažvelgė į šalį. Iš kur jam žinoti? 

Jie dar šiek tiek pasišnekėjo, paskui indėnai visu būriu pasiša- 
lino — iš pradžių vyrai, paskui moterys ir galiausiai vaikai. Traukė 
viena vorele gyvenvietės linkui, kol pranyko iš akių. 

— Gal juos užpykdėte? 

— Ne. Jie nori surengti lyg kokį pasitarimą. 

— Manote, ji čia? 

— Aš taip manau, — Ževis atsisėdo į valtį ir pasirengė nusnūsti. 
Buvo beveik pirma, kad ir į kokią laiko juostą yra patekę. Priešpiečiai 
baigti, užkandus ne kuo nors daugiau, kaip tik įmirkusiu sūriu sausučiu. 


APIE TREČIĄ PRASIDĖJO kelionė pėsčiomis. Būrelis jaunų vyrų 
vedė juodu nuo upės tolyn grunto takučiu į kaimelį, pro trobeles, kur 
visi ramiai stovėjo ir stebėjo, paskui vėl kitu takučiu į mišką. 

Tai mirties Žygis, pagalvojo Natas. Jie vedasi mus į džiungles ko- 
kioms nors kruvinoms akmens amžiaus apeigoms. Jisai sekė paskui 
Ževį, strakaliojantį priekin pasitikinčia savimi eigastimi. 

— Kur, po velnių, mes einame? — sušnypštė Natas it karo belais- 
vis, bijantis, kad jo pagrobėjai nesupyktų. 

— Ramiau. 

Miškas atsivėrė į laukymę, ir jie vėl atsidūrė netoli upės. Vadas 
staiga sustojo ir parodė ranka. Pakrantėje prie pat vandens išsidriekusi 
šildėsi saulėje anakonda. Juoda, su geltonomis dėmėmis apačioje. Per 
storiausią vietą mažų mažiausiai pėdą aplinkui. 

— Koks jos ilgis? — paklausė Natas. 

— Šeši ar septyni metrai, — atsakė Ževis. — Pagaliau matote 
anakondą. 
vates. Vaizdas tikros — ilgos ir masyvios — išties buvo stulbinamas. 

— Kai kurie indėnai garbina gyvates, — pasakė Ževis. 

Tad ką veikia mūsų misionieriai? — pagalvojo Natas. Paklaus 
Reičelės apie šį paprotį. 

Regis, moskitai vargino tik jį. Indėnai buvo jiems atsparūs. 
Ževis nėsyk nenutrėškė kokio vieno. O Natas plekšnojo sau kūną ir 

kasėsi ligi kraujo. Repelentas liko valtyje, taip pat ir jo palapinaitė, 
mačetė ir viskas kitkas, ką turėjo, šiuo metu, be abejo, apžiūrinėjama 
vaikų. 

Pirmą pusvalandį žygiuoti pėsčiomis atrodė nuotykinga, paskui 
dėl karščio ir vabzdžių viskas pagriso. 

— Ar dar toli eisime? — paklausė Natas, iš tikrųjų nesitikėdamas 
nors kokio tikslaus atsakymo. 

Ževis kažką tarstelėjo žengiančiajam priekyje, kuris savo ruožtu 
irgi kažką atsakė. 

— Netoli, — išvertė Natui. Netrukus jie perkirto kitą taką, paskui 
dar vieną, platesnį. Šioje teritorijoje, matyt, judama. Netrukus jie iš- 
vydo pirmą trobelę, paskui užuodė dūmus. 

Jiems atsidūrus per du šimtus jardų, vadas parodė į ūksmingą 
plotelį šalia upės. Natas ir Ževis buvo nuvesti prie suolelio, padaryto iš 
virve perrištų tuščiavidurių nendrių stiebų. Ten juos paliko su dviem 
sargybiniais, o kiti patraukė pranešti į kaimelį. 

Laikas slinko, ir abiem sargybiniams atsibodo, jie nusprendė nu- 
snūsti. Atsirėmę į medžio kamieną, netrukus užmigo. 

— Manau, galėtume pabėgti, — pasakė Natas. 

— Kurgiė 

— Jūs alkanas? 

— Galima sakyti, šiek tiek. O jūs? 

— Ne, esu prisikimšęs, — atkirto Natas. — Prieš devynias valan- 
das suvalgiau septynis plonyčius sausainius. Priminkite man, kad, kai 
išvysime Velį, jam skelčiau į ausį. 

— Tikiuosi, jam viskas gerai. 

— Kodėl ne? Sūpuojasi mano hamake, gurkšnoja šviežią kavą, 
saugus, sausas ir įmitęs. 

Jų nebūtų atsivedę taip toli, jeigu kur nors netoliese nesiglaustų 
Reičelė. Ilsintis ant suolelio ir žvelgiant į trobelių viršūnes tolumoje, 
Natui knietėjo daugybė klausimų. Įdomu, kaip atrodanti — neva jos 
motina buvusi gražuolė. Trojus Felanas moterims turėjęs gerą akį. Kuo 
ji vilkėsianti? Ipikai, kurių sielų išganymu rūpinosi, nuogi. Ar seniai ji 
paskutinįsyk regėjusi civilizaciją? Ar jis esąs pirmas amerikietis, išvis 
kada nors atsilankęs kaimelyje? 

Kaip ji sureaguosianti jį išvydusi? Ir dėl pinigų? 

Laikas slinko, ir Natas ėmė vis labiau nekantrauti. 

ABU SARGYBINIAI MIEGOJO, kai gyvenvietėje kilo šioks toks suju- 
dimas. Ževis sviedė į juodu akmenuką ir tyliai švilptelėjo. Sargybiniai 
pašoko ant kojų ir užėmė ankstesnę padėtį. 

Žolės palei takutį siekė kelius, ir iš tolo buvo matyti jų pusėn ju- 
dant grupelę žmonių. Tarp jų buvo Reičelė; ji ėjo čionai. Vidur rudao- 
džių krūtinių ryškėjo šviesiai geltoni marškiniai ir blyškesnis veidas 
po šiaudine skrybėle. Iš šimto jardų nuotolio Natas gebėjo ją įžvelgti. 

— Suradome savo mergužėlę, — pasakė jis. 

— Taip, manau, suradome. 

Anie neskubėjo. Trys jaunuoliai žengė priekyje, trys — iš paskos. 
Šiek tiek aukštesnė už indėnus, ji laikėsi su nerūpestinga elegancija. 
Galėtum pamanyti, kad išėjusi pasivaikštinėti tarp gėlių. Niekur ne- 
skubėjo. 

Natas sekė kiekvieną jos žingsnį. Buvo labai liekna, plačiais, pra- 
kauliais pečiais. Būreliui priartėjus, ji įsmeigė akis jų linkui. Natas ir 
Ževis atsistojo jos pasitikti. 

Indėnai sustojo paunksnės pakraštyje, bet Reičelė žengė toliau. 
Nusiėmė skrybėlę. Plaukai rudi ir perpus pražilę, be to, labai trumpi. Ji 
sustojo kelios pėdos iki Ževio ir Nato. 

— Boa tarde, senhor*, — tarė Ževiui, paskui pažvelgė į Natą tam- 
siai mėlynomis, kone indigo spalvos akimis. Nei raukšlelių, nei makia- 
žo. Keturiasdešimties metų ir senstanti gana gražiai, supama švelnaus 
švitesio Žmogaus, patiriančio mažai stresų. 

— Boa tarde. 

Ji neištiesė rankos pasisveikinti, nei pasisakė vardą. Kitas ėjimas 
priklausė jiems. 

— Aš — Natas O Railis. Advokatas iš Vašingtono. 

— Ojūs? — ji kreipėsi į Ževį. 

— Ževis Kardosas iš Korumbos. Jo vedlys. 

Nežymiai šyptelėjusi, ji nužvelgė juodu nuo galvos ligi kojų. Aki- 
mirka anaiptol nebuvo jai nemaloni. Džiaugėsi susitikimu. 

— Kas jus čia atvedė? — paklausė ji. Amerikietiška anglų kalba, 
visiškai be jokio akcento, nė pėdsako Luizianos ar Montanos, papras- 


* Laba diena, senjore (portug.). 

čiausiai lygi, tiksli, nemoduliuota anglų kalba, būdinga Sakramentui 
ar Sent Luisui. 

— Girdėjome, kad čia gera meškerioti, — pasakė Natas. 

Jokio atsako. 

— Jis nevykusiai juokauja, — atsiprašė Ževis. 

— Atleiskite. Aš ieškau Reičelės Lein. Turiu pagrindo manyti, kad 
jūs ir ji — tas pats asmuo. 

Ji išklausė vis su tokia pačia veido išraiška. 

— Kodėl norite surasti Reičelę Lein? 

— Nes esu teisininkas ir mano firma turi svarbų juridinį reikalą 
su Reičele Lein. 

— Kas per juridinis reikalas? 

— Galiu pasakyti tik jai. 

— Nesu Reičelė Lein. Atleiskite. 

Ževis atsiduso, Natui nusviro pečiai. Nuo jos akių neprasprūdo nė 
vienas judesys, nė viena reakcija, nė menkiausias veido truktelėjimas. 

— Jūs alkani? — paklausė. 

Abu linktelėjo. Ji pašaukė indėnus ir davė šiems nurodymus. 

— Ževis, — pasakė, — nueis su šiais vyrais į kaimelį. Jie pamai- 
tins ir duos užtektinai maisto atnešti čionai ponui O'Railiui. 

Juodu atsisėdo ant suoliuko jau tamsėjančioje paunksnėje, tylo- 
mis stebėdami indėnus vedant Ževį į kaimelį. Šis atsisuko tik sykį — 
įsitikinti, ar Natui viskas gerai. 


INDĖNAMS NUTOLUS, JI nebeatrodė tokia aukšta. Ir vengusi to, ką 
valgydavo anų moterys ir nuo ko sustorėdavo. Jos kojos buvo laibos 
ir ilgos. Avėjo odiniais sandalais, kurie kultūroje, kur niekas nenešiojo 
batų, atrodė keistai. Kur ji juos gavo? Ir kur gavo geltonus T marškinė- 
lius ir chaki šortus? Ak, kiek jis turįs klausimų. 

Jos drabužiai buvo paprasti ir dailiai nešiojami. Jeigu ir nesanti 
Reičelė Lein, tai tikrai žinanti, kur ši yra. 

Juodu bemaž lietėsi keliais. 

— Reičelė Lein nustojo egzistavusi prieš daugelį metų, — pasakė 

ji, žvelgdama į kaimelį tolumoje. — Aš pasilikau Reičelės vardą, bet 
išmečiau Lein. Turbūt reikalas rimtas, antraip nebūtumėte čia, — ji 
kalbėjo tyliai ir pamažu, nepraleisdama nė vieno skiemens ir visus 
kruopščiai pasverdama. 

-— Trojus miręs. Užsimušė prieš tris savaites. 

Ji kiek nulenkė galvą, užsimerkė ir tartum meldėsi. Malda buvo 
trumpa, palydėta ilgos pauzės. Tyla nesukėlė jai nepatogumo. 

— Ar jį pažinojote? — pagaliau paklausė. 

— Susitikau su juo kartą, prieš daugelį metų. Mūsų firmoje daug 
teisininkų, ir aš asmeniškai niekad nedirbau prie Trojaus reikalų. Ne, 
nepažinojau jo. 

— Ir aš ne. Jis buvo mano žemiškasis tėvas, ir daug valandų esu 
meldusis už jį, bet visada buvo man svetimas. 

— Kada paskutinįsyk su juo matėtės? — Nato žodžiai irgi skam- 
bėjo tyliau ir lėčiau. Ji veikė raminamai. 

— Labai seniai. Prieš stodama į koledžą... Ar daug apie mane 
žinote? 

— Nedaug. Ne kažkiek palikote pėdsakų. 

— Tad kaipgi mane suradote? 

— Padėjo Trojus. Prieš numirdamas mėgino jus surasti, bet jam 
nepavyko. Jis žinojo, kad jūs „Pasaulio genčių misionierė ir kad esate 
kažkur šioje pasaulio dalyje. Visa kita priklausė nuo manęs. 

— Kaip jis galėjo tai žinoti? 

— Turėjo baisiai daug pinigų. 

— Ir kaip tik todėl jūs čia. 

— Taip, kaip tik todėl aš čia. Mums reikia pasikalbėti. 

— Tikriausiai Trojus palikęs man kažkiek savo testamentu. 

— Galėtumėte taip sakyti. 

— Aš nenoriu kalbėtis apie reikalus. Noriu pasišnekučiuoti. Ar 
žinote, kaip retai girdžiu anglų kalbą? 

— Retai, galiu įsivaizduoti. 

— Sykį per metus aš nuvykstu į Korumbą pasipildyti atsargų. 
Tada paskambinu į centrinę būstinę ir apie dešimt minučių kalbu an- 
gliškai. Tai visados baugina. 

— Kodėl? 

— Aš nervinuosi. Kai laikau telefono ragelį, man dreba rankos. 
Pažįstu žmones, su kuriais kalbu, bet bijau, kad pavartosiu netinkamus 

žodžius. Kartais netgi imu mikčioti. Dešimties minučių pokalbis per 
metus. 

— Dabar jums puikiai sekasi. 

— Aš labai nervinuosi. 

— Atsipalaiduokite. Manęs nereikia varžytis. 

— Betgi jūs suradote mane. Kaip tik prieš valandą apžiūrinėjau 
vieną pacientą, kai atėjo berniukai ir pasakė, kad atvykęs kažkoks 
amerikietis. Nubėgau į savo trobelę ir ėmiau melstis. Kad Dievas su- 
teiktų man tvirtybės. 

— Aš atvykau su taika visai Žmonijai. 

— Atrodote malonus žmogus. 

Kad tu tik žinotum, pagalvojo Natas. 

— Dėkui. Ee, kažką pasakėte, jog apžiūrinėjote pacientą. 

— Taip. 

— Maniau, jūs misionierė. 

— Taip, bet kartu ir daktarė. 

Nato specialybė — bylinėtis su daktarais. Bet dabar nei metas, nei 
vieta aptarinėti medikų klaidas. 

— Tai manęs neliečia. 

— Aš pasikeičiau pavardę po koledžo, prieš medicinos fakultetą 
ir seminariją. Veikiausiai kaip tik ties šia vieta baigėsi pėdsakas. 

— Tikrai taip. Kodėl pasikeitėte pavardę? 

— Tai sudėtingas reikalas, bent tuomet toks buvo. Dabar atrodo 
nebesvarbu. 

Nuo upės padvelkė vėjelis. Buvo bemaž penkios. Debesys virš 
miško kybojo tamsūs ir žemi. Ji pastebėjo jį pasižiūrint į laikrodį. 

— Berniukai atneša jums palapinę. Čia gera vieta šiąnakt per- 
miegoti. 

— Dėkui, turbūt. Būsime saugūs, tiesa? 

— Taip. Dievas jus globos. Sukalbėkite maldas. 

Šiuo metu Natas buvo linkęs melstis kaip pamokslininkas. Ypač 
nerimą kėlė upės artumas. Jei užsimerktų, išvystų tą anakondą, šliau- 
žiančią prie jo palapinės. 

— Jūs meldžiatės, taip, pone O Raili? 

— Prašom vadinti mane Natu. Taip, meldžiuosi. 

— Jūs airis? 

— Maišyto kraujo. Užvis labiausiai vokietis. Mano tėvas turėjo 
airius protėvius. Šeimos genealogija niekados manęs nedomino. 

— Kokią bažnyčią lankote? 

— Episkopalinę, — katalikų, liuteronų, episkopalinę, ar ne tas pat. 
Natas neregėjo bažnyčios vidaus nuo antrųjų vestuvių. 

Dvasinis jo gyvenimas buvo tema, kurios linkęs vengti. Teolo- 
gija — ne stiprioji jo pusė, ir nenorėjo jos aptarinėti su misioniere. Ji, 
kaip buvo pratusi, trumpam nutilo, ir jis pakreipė pokalbį kita linkme. 

— Ar tie indėnai taikingi? 

— Didžiuma. Ipikai nėra karingi, bet nepasitiki baltaisiais. 

— O kaip jūs? 

— Esu čia jau vienuolika metų. Jie priėmė mane į savo tarpą. 

— Kiek tai užtruko? 

— Man pasisekė, nes čia prieš mane dirbo viena misionierių 
pora. Jie išmoko jų kalbos ir išvertė Naująjį Testamentą. O aš esu dar 
ir daktarė. Greitai susidraugavau, kai padėjau vienai moteriai pagim- 
dyti. 

— Gana gerai kalbate portugališkai. 

— Visai laisvai. Taip pat kalbu ispaniškai, ipikų ir mačigengų 
tarmėmis. 

— Kas tie pastarieji? 


— Mačigengai — Peru kalnų čiabuviai. Gyvenau ten šešerius 
metus. Vos tik apsipratau su kalba, kai mane iš ten evakavo. 

— Kodėl? 

— Dėl geriljos. 


Lyg būtų negana gyvačių, aligatorių, ligų ir potvynių. 

— Viename kaimelyje netoli manęs jie pagrobė du misionierius. 
Bet Dievas juos saugojo. Po ketverių metų buvo paleisti. 

— O apie šias vietas nėra geriljų? 

— Ne. Čia Brazilija. Žmonės labai taikingi. Esama kvaišalų kon- 
trabandininkų, bet niekas nelenda taip giliai į Pantanalį. 

— Ir tai veda prie įdomaus klausimo. Kiek toli nuo čia Paragva- 
jaus upė“ 

— Šiuo metų laikų — aštuonios valandos. 

— Braziliškos valandos? 

Ji į tai nusišypsojo. 

— Jau išmokote; čia laikas lėtesnis. Nuo aštuonių iki dešimties 
valandų amerikietišku laiku. 

— Kanoja? 

— Mes šitaip keliaujame. Anksčiau turėjau valtį su motoru. Bet 
šis buvo senas ir galiausiai susidėvėjo. 

— Kiek užtrunka, jei turi valtį su motoru? 

— Penkias valandas, kiek daugiau ar mažiau. Dabar potvynių 
laikotarpis ir lengva pasiklysti. 

— Aš jau tą patyriau. 

— Upės susieina. Kai išvyksite, turėsite pasiimti kartu vieną iš 
žvejų. Be vedlio niekaip nerasite Paragvajaus. 

— Ojjūs vykstate kartą per metus? 

— Taip, bet aš vykstu sausuoju laikotarpiu, rugpjūtį. Tuomet vė- 
siau, ne tiek daug moskitų. 

— Vykstate viena? 

— Ne, pasiimu Laką, savo draugą indėną, kuris keliauja su mani- 
mi iki Paragvajaus. Kai upės nusekusios, trunka apic šešias valandas. 
Aš laukiu laivo, paskui pasigaunu plaukiantį į Korumbą. len prabūnu 
kelias dienas, sutvarkau reikalus, paskui pasigaunu laivą atgal. 

Natas prisiminė, kiek mažai Paragvajuje matęs laivų. 

— Paprasčiausiai bet kokį laivą? 

— Dažniausiai gyvulinį laivą. Kapitonai mielai ima keleivius. 

Ji keliauja kanoja, nes jos senoji motorinė valtis susidėvėjusi. Įsi- 
prašo į gyvulinius laivus, kad galėtų nuvykti į Korumbą, kur turi vie- 
nintelį sąlytį su civilizacija. Kaip ją pakeisią pinigai? — paklausė save 
Natas. Į šį klausimą atrodė neįmanoma atsakyti. 

Pasakysiąs jai rytoj, išaušus naujai dienai, kai būsiąs pailsėjęs, pa- 
maitintas ir juodu turėsią kelias valandas visiems reikalams aptarti. 
Gyvenvietės pakraštyje pasirodė kažkokios figūros — jųdviejų pusėn 
žengiančių vyrų. | 

— Aure jie, — tarė ji. — Mes valgome prieš pat sutemstant, pas- 
kui miegame. 

— Turbūt po to nėra ką veikti. 

— Nieko, apie ką galėtume kalbėti, — greitai atsakė ji, ir tai buvo 
keista. 

Pasirodė Ževis, lydimas grupelės indėnų, kurių vienas. padavė 
Reičelei keturkampį krepšelį. Ji perdavė šį Natui, ir jis išsiėmė kepalėlį 
kietos duonos. 

— Tai manijokas, — paaiškino ji. — Pagrindinis mūsų maistas. 

Ir, matyt, vienintelis, bent šiam užkandžiui. Natas jau buvo įnikęs 

į antrą kepalėlį, kai prie jų prisidėjo indėnai iš pirmojo kaimelio. Jie 
atnešė iš valties palapinę, tinklelį nuo moskitų, apklotus ir butelių su 
geriamuoju vandeniu. 

— Šiąnakt mes liekame čia, — pareiškė Natas Ževiui. 

— Kas taip sako? 

— Čia geriausia vieta, — įsiterpė Reičelė. — Pasiūlyčiau jums 
pernakvoti kaimelyje, bet vyresnysis pirma turi pritarti baltųjų žmo- 
nių apsilankymui. 

— Atseit mano, — tarė Natas. 

— Taip. 

— Onejo? — jis kryptelėjo galva į Ževį. 

— Jis ėjo maisto, o ne miegoti. Taisyklės sudėtingos. 

Tai Natui pasirodė juokinga — primityvūs čiabuviai, kurie dar 
nepažįsta drabužių, bet laikosi sudėtingos taisyklių sistemos. 

— Norėčiau išvykti rytoj vidudienį, — pasakė jai Natas. 

— Tatai irgi priklausys nuo vyresniojo. 

— Norite pasakyti, kad mes negalime išvykti kada tinkami? 

— Jūs išvyksite, kai jis pasakys, kad galite išvykti. Nesirūpinkite. 

— Ar jūs su vadu artimi? 

— Mudu sutariame. 

Ji nusiuntė indėnus atgal į kaimelį. Saulė jau pasislėpė už kalnų, 
juos ėmė glemžtis nusidriekiantys iš miško šešėliai. 

Kelias minutes Reičelė stebėjo, kaip Ževis ir Natas galynėjasi su 
palapine. Susukta futliare ši atrodė gana maža ir išsitempė visai ne- 
daug, kai juodu sujungė kuolelius. Natas nebuvo tikras, ar joje tilps 
Ževis, o ką jau kalbėti apie juos abu. Visiškai pastatyta buvo aukštumo 
sulig juosmeniu, stačiai nuožulni iš šonų ir baisiai mažutė dviem su- 
augusiems vyrams. 

— Aš einu, — pareiškė ji. — Jums čia bus gerai. 

— Užtikrinate? — nuoširdžiai negalėjo patikėti Natas. 

— Galiu pastatyti sargyboje porą vaikinų, jeigu norite. 

— Mums bus viskas gerai, — patikino Ževis. 

— Apie kurį laiką jūs čia, žmonės, keliatės? — paklausė Natas. 

— Valandą prieš saulėtekį. 

— Neabejoju, mes jau būsime atsikėlę, — pasakė Natas, žvilgtel- 
damas į palapinę. — Ar galime susitikti anksti? Mums reikia daug ką 
aptarti. 

— Taip. Auštant atsiųsiu jums maisto. Paskui šnektelsime. 

— Būtų puiku. 

— Sukalbėkite maldas, pone O'Raili. 

— Būtinai. 

Ji žengė į tamsą ir dingo. Sekundėlę Natas dar pajėgė įžvelgti 
vingiuojantį takučiu jos siluetą, paskui — nieko. Kaimelis pasislėpė 
nakties juodume. 


JUODU KAŽKIEK VALANDŲ sėdėjo ant suolelio, laukdami, kol oras 
atvės, ir baiminosi tos akimirkos, kai gaus spraustis į palapinę ir mie- 
goti šonas prie šono, abu prasmirdę ir prakaituoti. Bet nebuvo ką kita 
daryti. Palapinė, kad ir kokia netvirta, apsaugosianti juodu nuo mos- 
kitų ir kitų vabzdžių. Taip pat sulaikysianti šliaužiančius lauke gyvius. 

Juodu pasikalbėjo apie kaimelį. Ževis papasakojo indėniškų 
istorijų, kurios visos baigdavosi kieno nors mirtimi. Galiausiai jis pa- 
klausė: 

— Ar pasakėte jai apie pinigus? 

— Ne. Padarysiu tai ryt. 

— Dabar jau ją pamatėte. Ką pamanys dėl pinigų? 

— Visai nenutuokiu. Ji čia jaučiasi laiminga. Atrodo žiauru su- 
drumsti jai gyvenimą. 

— Tai duokite man pinigus. Jie mano gyvenimo nesudrums. 

Juodu laikėsi nusistovėjusios hierarchijos. Pirmas į palapinę įro- 
pojo Natas. Praeitą naktį buvo praleidęs stebėdamas dangų iš valties 
dugno, tad nuovargis priveikė greitai. 

Kai jis jau knarkė, Ževis pamažu atidarė palapinės užtrauktuką ir 
pro angą įlindo vidun, muistydamasis šen ir ten, kol pasidarė šiek tiek 
vietos. Jo draugužis jau buvo atsijungęs. 


DEVYNIAS VALANDAS IŠMIEGOJĘ, ipikai atsikėlė prieš aušrą ir 
pradėjo savo dieną. Moterys prie trobelių užkūrė nedidelius laužus 
valgiui gaminti, paskui nuėjo su vaikais prie upės parsinešti vandens 

ir išsimaudyti. Paprastai jos palaukdavo iki pirmosios šviesos ir tik 
tuomet leisdavosi grunto takučiais. Apdairu matyti, kas guli prieš tave 
priekyje. 

Portugališkai ta gyvatė žinoma kaip urutu. Indėnai ją vadino 
bima. Ji įprasta apie pietinės Brazilijos vandens trasas ir dažnai mirti- 
na. Mergaitė buvo vardu Aješa, septynerių metukų, ir atėjo į šį pasaulį 
padedama baltosios misionierės. Aješa žengė pirma savo motinos, o 
ne iš paskos, kaip būdavo pratusi, ir pajuto po basa savo pėda raitantis 
gyvatę. 

Aješa sukliko, ir gyvatė įgėlė jai žemiau čiurnos. Kol atbėgo tėvas, 
ji buvo ištikta šoko, o dešinė pėda dvigubai padidėjusi. Penkiolika- 
metis berniokas, greičiausias genties bėgikas, buvo pasiųstas surasti 
Reičelės. 

Palei dvi upes, susibėgančias šakuma labai netoli tos vietos, kur 
apsistojo Ževis ir Natas, buvo išsidėsčiusios keturios nedidelės ipikų 
gyvenvietės. Atstumas nuo šakumos iki paskutinės ipikų trobelės ne 
daugiau kaip penkios mylios. Gyvenvietes sudarė atskiros ir savaran- 
kiškos mažos gentys, bet visos jos buvo ipikų — tos pačios kalbos, tų 
pačių tradicijų ir papročių. Jos bendravo ir giminiavosi santuokomis. 

Aješa gyveno trečioje nuo šakumos gyvenvietėje. Reičelė — ant- 
roje, didžiausioje. Bėgikas aptiko ją skaitančią šventraštį mažoje trobe- 
susikrovė medicininį krepšelį. 

Šioje Pantanalio dalyje veisėsi keturios nuodingųjų gyvačių rū- 
šys, ir įvairiu metu Reičelė turėjusi priešnuodžių kiekvienai. Bet ne 
šįsyk. Bėgikas jai pasakė, kad gyvatė buvusi bima. Priešnuodis jai buvo 
gaminamas vienos brazilų bendrovės, bet per paskutinę savo kelionę 
į Korumbą Reičelei nepavyko jo rasti. Vaistinės ten turėjo mažiau nei 
pusę jai reikiamų vaistų. 

Ji susivarstė odinius batus ir išskubėjo su krepšeliu. Jai risnojant 
per aukštą žolę miško link, prisidėjo Lakas ir dar du kiti berniokai iš 
to paties kaimelio. 

Pagal Reičelės statistiką, per keturias gyvenvietes buvo aštuo- 
niasdešimt šešios suaugusios moterys, aštuoniasdešimt vienas suaugęs 
vyras ir septyniasdešimt du vaikai, iš viso 239 ipikai. Kai prieš vienuo- 
lika metų ji pradėjo dirbti pas ipikus, jų buvę 280. Kas kelerius metus 
silpniausiuosius priveikdavo maliarija. 1991-aisiais viename kaimelyje 

dvidešimt žuvo nuo choleros protrūkio. Jeigu Reičelė nebūtų užsispy- 
rusi dėl karantino, dauguma ipikų būtų buvę sunaikinti. 

Su antropologo stropumu ji registravo gimimus, mirtis, santuo- 
kas, šeimų genealogijas, ligas ir gydymus. Dažniausiai žinodavo, kas 
turi nesantuokinį romaną ir su kuo. Kiekviename kaimelyje visus pa- 
žinojo vardais. Buvo pakrikštijusi Aješos gimdytojus upėje, kurioje jie 
maudydavosi. 

Aješa buvo mažutė ir liesutė, ir veikiausiai numirsianti, nes ne- 
buvo vaistų. Priešnuodis lengvai gaunamas Valstijose bei didesniuose 
Brazilijos miestuose ir nėra baisiai brangus. Jos nedidelio biudžeto, 
skiriamo „Pasaulio genčių, tam užtektų. Trys injekcijos per šešias va- 
landas, ir mirties būtų galima išvengti. Be priešnuodžio vaikas smar- 
kiai susirgs, vems, paskui smogs karštis, lydimas komos ir galiausiai 
mirties. 

Jau treji metai, kai ipikai neregėjo mirties nuo gyvatės įkandimo. 
Ir pirmą sykį per dvejus metus Reičelė neturėjo priešnuodžio. 

Aješos gimdytojai buvo nauji krikščionys, besigalynėjantys su 
nauja religija. Apie trečdalis ipikų atversti į krikščionybę. Reičelės ir 
jos pirmtakų darbo dėka pusė iš jų mokėjo skaityti ir rašyti. 

Risnodama paskui berniokus, ji meldėsi. Buvo liesa ir tvirta. Kas- 
dien sukardavo po keletą mylių ir mažai valgydavo. Indėnai žavėjosi 
jos ištverme. 


ŽEVIS PRAUSĖSI UPĖJE, kai Natas atidarė moskitų tinklelio už- 
trauktuką ir šiaip taip išsiropštė iš palapinės. Po lėktuvo katastrofos 
kūnas tebebuvo nusėtas mėlynių. O miegas valtyje ir ant žemės nė 
kiek nepadėjo numaldyti skaudulių. Jis pasimankštino nugarą ir kojas, 
visas sopantis, jausdamas ligi vieno savo keturiasdešimt aštuonetą 
metų. Išvydo Ževį iki pusės vandenyje, kuris atrodė gerokai skaidres- 
nis nei visur kitur Pantanalyje. 

Aš pasiklydęs, sukuždėjo sau Natas. Esu alkanas. Neturiu tuale- 
tinio popieriaus. Baigdamas šią liūdną apskaitą, atsargiai palietė sau 
kojų pirštus. 

Juk tai nuotykis, velniai rautų! Šiuo laiku visi teisininkai puola į 
naujuosius metus, pasiryžę teikti sąskaitas už ilgesnes valandas, laimė- 
ti stambesnius verdiktus, papildomai nusirėžti lėšų pridėtinėms išlai- 

doms, parsinešti namo daugiau pinigų. Metų metus ir jis daręs tokius 
įžadus, o dabar visi jie atrodė kvaili. 

Truputis sėkmės, ir šiąnakt jis miegos savo hamake, supsis vėje- 
lyje, gurkšnos kavą. Kiek prisimena, Natas dar niekad taip nesiilgėjo 
juodųjų pupelių ir ryžių. 

Ževis sugrįžo nuo vandens, ir tuo pat metu prisistatė kuopelė 
indėnų iš kaimelio. Vadas norįs juos pamatyti. 

— Jis nori duonai, — pasakė Ževis jiems einant. 

— Puiku. Paklauskite, ar jie turi kumpio ir kiaušinių. 

— Jie valgo daug beždžionių. 

Regis, jis nejuokavo. Kaimelio pakraštyje būrys vaikų stovėjo 
laukdami, kad gautų pasižiūrėti į pašaliečius. Natas pasiuntė jiems 
visiems sustingusią šypseną. Per visą savo gyvenimą nesijautė toks 
baltas, o jis troško patikti. Iš pirmos trobelės žiopsojo kelios nuogos 
motinos. Jam ir Ževiui įžengus į erdvią bendrąją aikštę, visi nuščiuvo 
ir sužiuro. 

Nedideli laužai buvo beišdegą; pusryčiai baigėsi. Virš stogų it 
rūkas tvyrojo dūmai, ir nuo jų drėgnas oras darėsi dar lipnesnis. Buvo 
kelios minutės po septynių ir jau labai karšta. 

Kaimelio architekto puikiai pasidarbuota. Kiekvienas būstas 
buvo visiškai keturkampis, su stačiu šiaudiniu stogu, einančiu be- 
maž ligi žemės. Kai kurie didesni už kitus, bet konstrukcija nekito. 
Jie rikiavosi aplinkui gyvenvietę ovaliu žiedu, visi atsiverdami į didelį 
lygų sklypą — miestuko aikštę. Viduryje stovėjo keturi dideli stati- 
niai, — du apvalūs ir du stačiakampiai, — visi dengiami tokių pačių 
storų šiaudinių stogų. 

Vadas jų laukė. Nenuostabu, jo namai buvo didžiausia kaimelio 
troba. O jis pats — aukščiausias iš visų indėnų. Jaunas, be gilių rauk- 
šlių kaktoje ir didelio pilvo, kokiais puikavosi senesnieji. Jis atsistojo ir 
metė į Natą žvilgsnį, kuris būtų įvaręs siaubą Džonui Veinui*. Vienas 
vyresnis karys vertėjavo, ir per kelias minutes Natas ir Ževis buvo pa- 
prašyti atsisėsti prie laužo, kur nuoga vado žmona gamino pusryčius. 

Kai ji pasilenkdavo, krūtys sutabaluodavo, ir vargšas Natas ne- 
pajėgė nespoksoti, tegul tik ir ilgoką sekundėlę. Nuoga moteris ir jos 


5 Wayne, John (1907— 1979) — garsus amerikiečių aktorius, vaidinęs tvirtus personažus 
vesternuose. 

krūtys neturėjo nieko itin seksualaus. Tik pats faktas, kad galinti būti 
tokia nuoga ir visai nesukti dėl to sau galvos. 

Kurgi jo fotoaparatas? Vaikinai kontoroje nė už ką tuo nepatikės. 

Ji padavė Natui medinę lėkštę su kažkokiu patiekalu, kuris atrodė 
lyg iš virtų bulvių. Jis paskersavo į Ževį, šis greitai linktelėjo, tartum 
puikiai išmanytų indėnišką virtuvę. Paskiausiai moteris aptarnavo 
vadą, ir kai šis įniko valgyti pirštais, tą pat padarė ir Natas. Tai buvo 
ropės ir raudonluobės bulvės hibridas, beveik beskonis. 

Valgydamas Ževis kalbėjo, ir vadas džiaugėsi pokalbiu. Po kelių 
sakinių Ževis, išvertęs angliškai, viską persakydavo Natui. 

Kaimelio niekad neapsemia potvyniai. Jie gyveną čia daugiau 
kaip dvidešimt metų. Žemė gera. Jie nelinkę kilnotis, bet kartais pri- 
verčia žemė. Jo tėvas irgi buvęs vadas. Vadas, pasak šio vado, yra iš- 
mintingiausias, sumaniausias ir teisingiausias iš visų, ir jam nevalia 
užmegzti nesantuokinių ryšių. Daugelis kitų vyrų užmezga tokius, bet 
tik ne vadas. 

Natas spėjo, kad čia nėra daugiau ką veikti, kaip tik išdykauti. 

Vadas niekad neregėjęs Paragvajaus upės. Jis labiau mėgo me- 
džioti nei meškerioti, tad daugiau laiko leisdavo miškuose, 0 ne ant 
upių. Elementarios portugalų kalbos jis išmokęs iš savo tėvo ir iš bal- 
tųjų Misionierių. 

Natas valgė, klausėsi ir stebėjo kaimelį, ar nepamatys kur Reičelės. 

Jos čia nėra, paaiškino vadas. Ji gretimame kaimelyje, rūpinasi 
vaiku, kuriam įkandusi gyvatė. Negalįs pasakyti, kada sugrįšianti. 

Tiesiog nuostabu, pamanė Natas. 

— Jis nori, kad nakčiai mes pasiliktume čia, kaimelyje, — pasakė 
Ževis. Žmona vėl pildė jiems lėkštes. 

— Nežinojau, kad mes liekame, — nusistebėjo Natas. 

— Jis taip sako. 

— Pasakykite jam, jog aš apie tai pagalvosiu. 

Natas keikė save, kad nepasiėmė palydovinio telefono. Tikriau- 
siai kaip tik šiuo metu Džošas žingsniuoja po savo kabinetą baisiausiai 
susirūpinęs. Beveik savaitę juodu nesikalbėjo. 

Ževis pasakė kažką tokio šiek tiek humoristiška, išvertus tai nu- 
skambėjo tiesiog juokingai. Vadas sustūgo juoku, ir netrukus visi kiti 
taip pat juokėsi. Įskaitant ir Natą, kuris juokėsi iš savęs, kad juokiasi 
kartu su indėnais. 

Juodu atsisakė kvietimo pamedžioti. Kuopelė jaunų vyrų par- 
vedė abu atgal į pirmąjį kaimelį, prie jų valties. Ževis panoro vėl iš- 
valyti uždegimo žvakes ir pasikrapštinėti prie karbiuratoriaus. Natas 
neturėjo ką veikti. 


TEISININKAS VALDIRAS susilaukė ankstyvo telefono skambučio iš 
pono Stafordo. Mandagybės tetruko kelias sekundes. 

— Jau kažkiek dienų neturėjau nuo Nato O'Railio jokios Ži- 
nios, — pasiskundė Stafordas. 

— Betgi jis turi vieną iš tų telefonų, — gynėsi Valdiras, lyg būtų 
buvusi jo pareiga globoti poną O Railį. 

— Taip, turi. Todėl man ir neramu. Jis gali paskambinti bet kada 
ir iš bet kurios vietos. 

— Arjis gali naudotis telefonu prastais orais? 

— Ne. Manau, ne. 

— Mes čionai turėjome daug audrų. Vis dėlto juk dabar lietinga- 
sis laikotarpis. 

— Iš savo vaikino nieko negirdėjote? 

— Ne. Juodu drauge. Vedlys labai geras. Laivas irgi labai geras. 
Neabejoju, jiems nieko bloga nenutiko. 

— Tai kodėl jis nepaskambino? 

— Negaliu atsakyti. Bet orai nebuvo giedri. Galbūt jis negalėjo 
pasinaudoti telefonu. 

Juodu sutarė, kad Valdiras išsyk paskambinsiąs, jeigu ką nors 
sužinos iš laivo. Valdiras nuėjo prie atdaro lango ir pažvelgė į judrias 
Korumbos gatves. Paragvajaus upė sruvo čia pat pakalnėje. Pasakota 
apie daugybę žmonių, įžengusių į Pantanalį ir niekad nebesugrįžusių. 
Tai sudaro dalį poringių ir pagundų. 

Ževio tėvas trisdešimt metų vedęs upėmis laivus, ir jo kūnas nie- 
kad neatgautas. 


Po VALANDOS VELIS SUSIRADO juridinę kontorą. Jis nepažinojo 
pono Valdiro, bet iš Ževio buvo girdėjęs, kad ekspediciją apmoka tei- 
sininkas. 

— Tatai labai svarbu, — pasakė jis sekretorei. — Itin neatidėlio- 
tina. 

Išgirdęs erzelynę, Valdiras pasirodė iš savo kabineto. 

— Kas jūs toks? — griežtai paklausė jis. 

— Mano vardas Velis. Ževis nusamdė mane denio upeiviu į Santa 
Loura. 

— Santa Loura?! 

— Taip. 

— Kur Ževis? 

— Vis dar Pantanalyje. 

— Kur laivas? 

— Nuskendo. 

Valdiras suprato, kad vaikinas pavargęs ir išsigandęs. 

— Sėskis, — tarė jis, o sekretorė nubėgo atnešti vandens. — Pa- 
pasakok viską. 

Velis įsitvėrė krėslo ranktūrių ir greitai sušneko: 

— Jie, Ževis ir ponas O“Railis, išvyko motorine valtimi ieškoti 
indėnų. 

— Kada? 

— Nežinau. Prieš kelias dienas. Aš turėjau pasilikti ir prižiūrėti 
Santa Loura. Užgriuvo audra, didžiausia iš visų regėtų. Vidur nakties 
ji atplėšė laivą nuo kranto, o paskui apvertė. Aš buvau nublokštas į 
vandenį, bet vienas gyvulinis laivas mane išgriebė. 

— Kada čia atvykai? 

— Vos prieš pusvalandį. 

Sekretorė atnešė stiklinę vandens. Velis padėkojo ir paprašė 
kavos. Pasirėmęs į sekretorės rašomąjį stalą, Valdiras stebėjo vargšą 
vaikiną, purviną ir atsiduodantį karvių mėšlu. 

— Taigi laivo nebėra? — paklausė. 

— Taip. Atleiskite. Nieko negalėjau padaryti. Tokios audros dar 
nebuvau regėjęs. 

— Kur audros metu buvo Ževis? 

— Kažkur Kabišos upėje. Baiminuosi dėl jo. 

Valdiras nuėjo į savo kabinetą ir uždarė duris, paskui sugrįžo prie 
lango. Ponas Stafordas už trijų tūkstančių mylių. Ževis valtyje galėjo 
išlikti gyvas. Kam skubintis su išvadomis. 

Jis nusprendė kelias dienas dar neskambinti. Tik duok Ževiui 
laiko, ir šis tikrai parsiras į Korumbą. 

INDĖNAS STOVĖJO VALTYJE ĮSITVĖRĘS Nato peties, kad nenuvirs- 
tų. Motoras dirbo nė kiek ne geriau. Ir toliau springčiojo bei geso, o 
paleistas visomis apsukomis turėjo mažiau kaip pusę galios nei tuo- 
met, kai juodu paliko Santa Loura. 

Jie praplaukė pirmą gyvenvietę, ir upė vingiavo bei kilpojo, 
mažne sukdama ratus. Paskui ji šakojosi, ir indėnas parodė kryptį. Po 
dvidešimties minučių pasirodė jų palapinukė. Jie sustojo prie kranto, 
kur anksčiau ryte Ževis maudėsi. Išardė stovyklą ir nusinešė mantą į 
kaimelį, mat jų ten pageidavo vadas. 

Reičelė dar nebuvo sugrįžusi. 

Kadangi nebuvo viena iš vietinių, jos trobelė stovėjo ne ovale, 
kurį sudarė kitos, o šimtą pėdų toliau, arčiau pamiškės, skyrium. At- 
rodė mažesnė už visas, ir kai Ževis apie tai pasiteiravo juodviem pri- 
skirto indėno, šis paaiškino taip esant todėl, kad ji neturinti šeimos. 
Trejetas jų — Natas, Ževis ir tas indėnas — prasėdėjo dvi valandas po 
medžiu kaimelio pakraštyje, stebėdami kasdienį gyvenimą ir laukda- 
mi sugrįžtant Reičelės. 

Indėnas portugališkai išmokęs iš Kuperių — tos misionierių 
poros, kurie buvo atvykę prieš Reičelę. Ir jis mokėjo kelis angliškus 
žodžius, kuriuos kartkartėmis išbandydavo su Natu. Kuperiai buvę 
pirmi baltieji, išvis kada nors matyti ipikų. Ponia Kuper pasimirė nuo 
maliarijos, ir ponas Kuperis sugrįžo ten, iš kur buvo atvykęs. 

Vyrai medžioja ir žvejoja, paaiškino jisai svečiams, o jaunesnieji, 
be abejo, slapčiomis susitikinėja su savo draugužėmis. Moterys dirbo 
sunkiai — virė ir kepė valgį, kuopė, prižiūrėjo vaikus. Bet viską darė 
neskubiai. Laikas į pietus nuo pusiaujo slinko lėčiau, o ipikai išvis ne- 
turėjo laikrodžių. 

Trobelių durys liko atviros, ir vaikai lakstė nuo vienų prie kitų. 
Merginos pavėsyje pynėsi kasas, o jų motinos triūsė prie laužų. 

Švara virtusi tiesiog manija. Šiukšlės nuo bendrų plotų buvo pa- 
šalinamos šiaudinėmis šluotomis. Iš lauko trobelės atrodė tvarkingos 
ir švarios. Moterys ir vaikai triskart per dieną maudėsi upėje; vyrai — 
dusyk, ir niekada drauge su moterimis. Visi vaikščiojo nuogi, bet kai 
kurie dalykai buvo asmeniški. 

Vėlyvą popietę vyrai susirinko prie jiems skirto namo, didesnio 

iš dviejų stačiakampių statinių viduryje. Jie užsiėmė savo plaukais, — 
kirposi ir švarinosi, — paskui ėmė galynėtis. Imtynininkai stojo po- 
romis vienas prieš vieną, susirėmę pėdomis, ir tikslas buvo pargriauti 
priešininką ant žemės. Žaidimas šiurkštus, bet su griežtomis taisyklė- 
mis, o paskui — šypsenomis. Vadas sureguliuodavo bet kokius ginčus. 
Moterys stebėjo nuo savo trobelių slenksčių, tik probėgšmais rodyda- 
mos domesį, lyg iš jų ir būtų to tikimasi. Maži berniūkščiai mėgdžiojo 
savo tėvus. 

O Natas sėdėjo ant rąstgalio po medžiu, stebėdamas besirutu- 
liojančią prieš akis dramą iš kito amžiaus ir klausdamas save, jau ne 
pirmą kartą, kur jis esąs. 


Vos KELI INDĖNAI APLINKUI Natą žinojo, kad ta mergytė vardu 
Aješa. Dar visai vaikutis ir gyvenanti kitame kaimelyje. Tačiau visi ži- 
nojo, kad mergytei įkando gyvatė. Visą dieną jie šnekučiavosi apie tai 
ir laikė savo pačių vaikus arčiau po ranka. 

Per pietus atėjo gandas, kad mergytė numirė. Paskubomis at- 
bėgo pasiuntinys ir pranešė žinią vadui. Netruko nė kelių minučių 
naujienai pasklisti po trobeles. Moterys dar arčiau prisitraukė savo 
mažylius. 

Pietūs vėl tęsėsi, iki pasirodė pagrindiniu taku judantys žmonės. 
"Tai grįžo Reičelė su Laku ir kitais vyrais, kurie visą dieną buvo su ja. 
Kai ji įžengė į kaimelį, pietūs ir kalbos nutrūko, visi atsistojo ir sužiuro. 
Einant jai pro trobeles, žmonės nuleido galvas. Vieniems ji nusišypso- 
jo, kitiems pašnabždėjo, stabtelėjo kažką pasakyti vadui, paskui toliau 
patraukė savo trobelės link, lydima raišiuko Lako, kuris šlubčiojo dar 
labiau. 

Reičelė praėjo netoli medžio, kur Natas, Ževis ir priskirtasis indė- 
nas praleido didžiąją popietės dalį, bet ji nematė jų. Nesidairė aplinkui. 
Buvo pavargusi, kenčianti ir atrodė nekantraujanti kuo greičiau par- 
sirasti namo. 

— Ką dabar darome? — paklausė Natas Ževį, kuris išvertė klau- 
simą portugališkai. 

— Laukiame, — atsakė. 

— Čia tai bent. 

Lakas juodu surado, kai saulė jau leidosi už kalnų. Ževis ir indė- 
nas nuėjo pavalgyti likučių. Natas nusekė paskui bernioką takučiu į 
Reičelės būstą. Ji stovėjo tarpduryje šlapiais plaukais, šluostydamasi 
veidą rankšluosčiu. Buvo persirengusi. 

— Labą vakarą, pone O'Raili, — ištarė ji tuo pačiu romiu, tyliu, 
niekuo neišsiduodančiu tonu. 

— Sveika, Reičelė. Prašom vadinti mane Natu. 

— Sėskitės štai tenai, Natai, — ji parodė trumpą kampuotą stry- 
pą, stebėtinai panašų į tą, ant kurio jis pastarąsias šešias valandas pra- 
tupėjo. Riogsojo priešais trobelę, netoli akmenų žiedo, kur ji kurdavosi 
laužą. Dar tebenutirpusiu užpakaliu Natas atsisėdo. 

— Man gaila mergytės, — pasakė jis. 

— Ji pas Viešpatį. 

— Bet ne jos vargšai tėvai. 

— Ne. Jie sielojasi. Labai liūdna. 

Ji atsisėdo tarpduryje, pasidėdama rankas ant kelių, paklydusio- 
mis tolyje akimis. Berniokas stovėjo netoliese po medžiu sargyboje, 
patamsiuos veik nematomas. 

— Pasikviesčiau jus vidun, — tarė ji. — Bet tai būtų nederama. 

— Čia ne problema. 

— Tik susituokę žmonės šiuo paros metu gali būti viduje vienu- 
du. Toks paprotys. 

— Kai esi Romoje, elkis kaip romiečiai. 

— Roma labai toli. 

— Viskas labai toli. 

— Taip, tikrai. Jūs alkanas? 

— O jūs? 

— Ne. Betgi aš nedaug valgau. 

— Man viskas gerai. Mums reikia pasikalbėti. 

— Atleiskite man dėl šios dienos. Tikiuosi, suprasite. 

— Žinoma. 

— Turiu šiek tiek manijoko ir sulčių, jeigu norėtumėte. 

— Ne, iš tikrųjų aš sotus. 

— Ką per dieną veikėte? 

— Ak, susipažinome su vadu, pusryčiavome prie jo stalo, nuėjo- 

me į pirmą kaimelį, atsiplukdėme valtį, dirbome prie jos, pasistatėme 
už vado trobelės palapinę, paskui laukėme jūsų. 

— Patikote vadui? 

— Matyt. Jis nori, kad pasiliktume. 

— Ką manote apie mano žmones? 

— Jie visi nuogi. 

— Tokie visada buvo. 

— Kiek trunka prie to priprasti? 

— Nežinau. Gal porą metų. Pamažu prie to pripranti, kaip ir prie 
visko kitko. Trejus metus ilgėjausi namų, ir dabar dar tarpais užeina, 
kai norėčiau vairuoti automobilį, pavalgyti picos ir pažiūrėti gerą fll- 
mą. Bet ilgainiui prisitaikai. 

— Negaliu nė pradėt įsivaizduoti. 

— Tai pašaukimo reikalas. Aš tapau krikščione keturiolikos metų 
ir tuomet supratau, kad Dievas nori, jog tapčiau misioniere. Nežinojau 
tiksliai kur, bet pasiklioviau Juo. 

— Jis parinko velniškai puikią vietą. 

— Džiaugiuosi jūsų anglų kalba, bet prašau nesikeikti. 

— Atleiskite. Galime pasikalbėti apie Trojų? — Sparčiai leidosi 
šešėliai. Juodu sėdėjo dešimt pėdų atstumu ir dar galėjo matyti vienas 
kitą, bet netrukus tamsa abu išskirs. 

— Jeigu to norite, — tarė ji pavargusiu balsu, kuriame skambėjo 
rezignacija. 

— Trojus turėjo tris žmonas ir šešis vaikus — šešis, apie kuriuos 
mes žinojome. Jūs, aišku, buvote mums staigmena. Jis tų kitų šešių 
nemėgo, bet jumis, matyt, labai žavėjosi. Iš esmės jis nepaliko jiems 
nieko, tik tiek, kad galėtų padengti skolas. Visa kita atiduota Reičelei 
Lein, nesantuokinei dukteriai, gimusiai 1954-ųjų lapkričio 2-4 Naujojo 
Orleano Katalikų ligoninėje moteriai, vardu ir pavarde Evelina Kanin- 
gem, dabar jau mirusiai. Toji Reičelė tai būsite jūs. 

Žodžiai sunkiai nukrito tvankiame ore, kuriame nebuvo jokių 
kitų garsų. Jos siluetas išklausė juos ir, kaip paprastai, prieš atsakyda- 
ma Reičelė pagalvojo. 

— Trojus nesižavėjo manimi. Dvidešimt metų mudu nesimatėme. 

— Tai nesvarbu. Jis paliko savo turtą jums. Niekas negali jo pa- 
klausti kodėl, nes iššoko pro langą pasirašęs savo paskutinįjį testamen- 
tą. Turiu jo kopiją. 

— Nenoriu jos matyti. 

— Tr turiu kai kuriuos kitus popierius. Norėčiau, kad juos pasi- 
rašytumėte, galbūt rytoj, kai tik prašvis ir galėsite perskaityti. Tuomet 
aš keliausiu atgal. 

— Kokie tie popieriai? 

— Teisiniai formalumai, viskas jūsų labui. 

— Jums nerūpi mano labas, — jos žodžiai nuskambėjo greičiau ir 
dygiau. Priekaištas Natą nudilgino. 

— Tai netiesa, — netvirtai atsakė jis. 

— Tikrai tiesa. Jūs nežinote, ko aš noriu ar esu reikalinga, kas 
man patinka ar nepatinka. Jūs manęs nepažįstate, Natai, tad kaip galite 
žinoti, kas bus ar nebus mano labui? 

— Gerai, jūs teisi. Aš nepažįstu jūsų, jūs nepažįstate manęs. Čia 
atstovauju jūsų tėvo palikimui. Man vis dar sunku patikėti, kad aš iš 
tiesų patamsiuos sėdžiu lauke prie trobelės kažkokiame pirmykščiame 
indėnų kaimelyje, pasiklydęs raiste didumo sulig Kolorado valstija, tre- 
čiojo pasaulio šalyje, kurios niekad anksčiau nebuvau matęs, kalbuosi 
su labai miela misioniere, kuri tiesiog atsitiktinai esanti turtingiausia 
pasaulio moteris. Taip, jūs teisi, aš nežinau, kas yra jūsų labui. Bet labai 
svarbu, kad jūs pamatytumėte ir pasirašytumėte tuos popierius. 

— Aš nieko nepasirašysiu. 

— Ak, čia dabar! 

— Manęs visai nedomina jūsų popieriai. 

— Juk dar jų nematėte. 

— Papasakokite man apie juos. 

— Tai formalumai. Mano firmai pavesta oficialiai patvirtinti 
jūsų tėvo palikimą. Visi paveldėtojai, suminėti jo testamente, privalo 
informuoti teismą arba asmeniškai, arba raštu, kad susipažino su pro- 
cedūromis ir gavo galimybę dalyvauti. To reikalauja įstatymas. 

— O jeigu aš atsisakysiu? 

— Prisipažinsiu, aš apie tai nepagalvojau. Tai tokia nusistovėjusi 
tvarka, jog visi paprasčiausiai bendradarbiauja. 

— Taigi aš atsiduodu teismui?.. 

— Virdžinijoje. Palikimo reikalus sprendžiantis teismas perima 
jūsų atžvilgiu jurisdikciją, net jeigu ten ir nedalyvausite. 

— Nežinau, ar man patinka toks dalykas. 

— Puiku, tad šokit į laivą, ir mes vyksime į Vašingtoną. 

— Aš niekur iš čia nesitrauksiu, — po šių žodžių stojo ilga tyla — 
pauzė, kurią padarė dar tylesnę juodu jau gaubianti tamsa. Berniokas 
visiškai nejudėdamas sėdėjo po medžiu. Indėnai taisėsi nakčiai savo 
trobelėse, aplinkui jokių garsų — tik atsitiktinai pasigirstantis kokio 
nors kūdikio verksmas. — Atnešiu jums sulčių, — kone sukuždėjo ji 
ir nuėjo į namuką. Natas atsistojo ir pasirąžė įskaudusiu kūnu, paskui 
plekštelėjo moskitus. Repelentas likęs palapinėje. 

Namuke subliksėjo kažkokia švieselė. Reičelė išsinešė laukan 
molinę puodynę su liepsnele viduryje. 

— Čia lapai nuo to antai medžio, — paaiškino ji, sėsdamasi ant 
žemės prie durų. — Mes juos deginame, kad atbaidytume moskitus. 
Sėskitės čia, prie pat ugnelės. 

Natas taip ir padarė. Reičelė sugrįžo su dviem puodeliais, pripil- 
dytais kažkokio skysčio, kurio jis nepajėgė įžiūrėti. 

— Čia macajuno, panašu į apelsinų sultis. 

Juodu susėdo drauge ant žemės, nugaromis atsiremdami į trobe- 
lės sieną, vos ne liesdamiesi vienas su kitu. Puodynė degė kone abiem 
prie padų. 

— Kalbėkite tyliai, — paprašė Reičelė. — Tamsoje balsai toli 
sklinda, o indėnai taisosi miegoti. Jie taip pat labai domisi mumis. 

— Juk nieko nesupranta. 

— Taip, bet vis tiek mūsų klausysis. 

Jau kažin kiek dienų muilas nebuvo prisilietęs jo kūno, ir Natas 
staiga sunerimo dėl savo higienos. Jis nugėrė gurkšnelį, paskui dar 
vieną. 

— Ar turite šeimą? — paklausė ji. 

— Turėjau porą. Dvi santuokos, dvejos skyrybos, keturi vaikai. O 
dabar gyvenu vienas. 

— Išsiskirti taip lengva, ar ne? 

Natas nugėrė labai mažą gurkšnelį šilto skystimo. Iki šiol jam 
pavyko išvengti pašėlusio viduriavimo, kuris ištikdavo tiek daug už- 
sieniečių. Tikriausiai šis drumzlinas skystis nepakenks. 

Dvejetas amerikiečių vieni laukinėje gamtoje. Tiek daug yra apie 
ką kalbėti, tad kodėl juodu neišvengė skyrybų temos? 

— Tiesą sakant, jos buvo gana skausmingos. 

— Bet mes žengiame toliau. Tuokiamės, paskui skiriamės. Susi- 
randame ką nors kitą, tuokiamės, paskui skiriamės. Vėl susirandame 
ką nors kitą. 

— Mes? 

— Aš tik šiaip pavartojau tą įvardį. Civilizuotieji žmonės. Išsi- 
lavinę, sudėtingi žmonės. Indėnai niekada nesiskiria. 

— Bet jie ir neregėję mano pirmosios žmonos. 

— Ji buvo nemaloni? 

Natas atsiduso ir nugėrė dar gurkšnį. Atleisk jai, tarė sau. Ji nepa- 
prastai trokšta pasikalbėti su kuo nors panašiu į save. 

— Atsiprašau. Aš nesmalsauju. Tai nesvarbu. 

— Ji nebuvo blogas žmogus, bent ne pirmaisiais metais. Aš daug 
dirbau, dar daugiau gėriau. Jei nebūdavau kontoroje, sėdėdavau bare. 
Ji pasidarė nepakanti, paskui bjauri, galiausiai pikta. Dalykai vis labiau 
darėsi nevaldomi, ir mudu galop ėmėme neapkęsti vienas kito. 

Mažutė išpažintis kaipmat baigėsi, ir abiem to buvo gana. Čia ir 
dabar jo santuokų duženos atrodė nereikalingos. 

— Jūs niekad nebuvote ištekėjusi? — paklausė jis. 

— Ne, — ji nugėrė gurkšnelį. Buvo kairiarankė ir, kai pakėlė puo- 
delį, alkūne palietė Nato alkūnę. — Žinote, Paulius niekad nevedė. 

— Paulius kas toks? 

— Apaštalas Paulius. 

— Ak, tas Paulius. 

— Ar skaitote Bibliją? 

— Ne. 

— Sykį, koledže, maniau esanti įsimylėjusi. Norėjau už jo ištekėti, 
bet Viešpats nuvedė mane į šoną. 

— Kodėl? 

— Nes Viešpats norėjo manęs čia. Vaikinas, kurį mylėjau, buvo 
geras krikščionis, bet fiziškai silpnas. Darbuodamasis misionieriumi 
niekaip nebūtų išlikęs gyvas. 

— Kiek ilgai čia liksite? 

— Neplanuoju išvykti. 

— Vadinasi, indėnai jus palaidos? 

— Turbut. Man tai nerūpi. 

— Ar daugelis „Pasaulio genčių“ misionierių miršta savo pašau- 
kimo lauke? 

— Ne. Dauguma pasitraukia į pensiją ir grįžta tėvynėn. Be to, turi 
šeimas, kurios juos palaidoja. 

— Jūs turėtumėte daug šeimynykščių ir draugų, jeigu dabar grįž- 
tumėte namo. Būtumėte gana įžymi. 

— Tai dar viena gera priežastis pasilikti. Čia mano namai. Aš ne- 
noriu pinigų. 

— Nebūkite kvaila. 

— Nesu kvaila. Pinigai man nieko nereiškia. Tai turėtų būti aki- 
vaizdu. 

— Jūs netgi nežinote, kiek jų daug. 

— Aš nepaklausiau. Dirbau šiandien kaip dirbusi, nė kiek negal- 
vodama apie pinigus. Tą pat darysiu ir rytoj, ir poryt. 

— Tai vienuolika milijardų, šiek tiek daugiau ar mažiau. 

— Ar tai turėtų padaryti man įspūdį? 

— Jie susilaukė mano dėmesio. 

— Betgi jūs garbinate pinigus, Natai. Priklausote kultūrai, kur 
viskas matuojama pinigais. Tai religija. 

— Teisybė. Bet ir seksas gana svarbus. 

— Gerai, tebus pinigai ir seksas. Kas dar? 

— Šlovė. Kiekvienas trokšta tapti įžymybe. 

— Tai pasigailėtina kultūra. Žmonės gyvena kaip padūkę. Visą- 
laik pluša, kad susikauptų pinigų, idant galėtų nusipirkti daiktų, ku- 
riais padarytų įspūdį kitiems. Jie vertinami pagal tai, ką turi. 

— Ir aš prie tokių priskiriamas? 

— Ojūs toks? 

— Turbūt. 

— Tuomet gyvenate be Dievo. Esate labai vienišas žmogus, Natai, 
aš jaučiu tai. Jūs nepažįstate Dievo. 

Jis pasimuistė, galvodamas, kaip greičiau apsigynus, bet tiesa 
nuginklavo jį. Neturįs jokių ginklų, jokių kumščių smūgių, jokio pa- 
grindo, į kurį galėtų remtis. 

— Aš tikiu Dievą, — pasakė jis teisingai, bet netvirtai. 

— Lengva tai pasakyti, — tarė ji vis dar taip pat pamažu ir 
tyliai. — Ir aš nebejoju jumis. Bet pasakyti yra vienas dalykas, gy- 
venti — kitas. Tas luošas berniukas ten po medžiu — Lakas. Septy- 
niolikos metų, kaip savo amžiui mažas, ir nuolatos serga. Jo motina 
man pasakė, kad gimęs per anksti. Lakas pirmasis pasigaus kiekvieną 
ligą, kuri užklys pas mus. Abejoju, ar jis išgyvens iki trisdešimties. 
Lakui tai nerūpi. Jis tapo krikščioniu prieš kelerius metus ir turi švel- 
niausią iš visų čionai sielą. Kalbasi su Dievu ištisą dieną; tiesą sakant, 
jis veikiausiai meldžiasi ir dabar. Jo nekamuoja rūpesčiai, baimės. 

Jeigu iškyla kokia nors problema, jis kreipiasi tiesiai į Dievą ir palieka 
ją ten. 

Natas pažvelgė tamson po medžiu, kur meldėsi Lakas, bet nieko 
nepamatė. 

Reičelė kalbėjo toliau: 

— Šis indėniukas nieko neturi šitoje žemėje, bet kaupia turtus 
danguje. Jis žino, kad numiręs amžinybę leis danguje su savo kūrėju. 
Lakas — turtingas berniukas. 

— O kaip Trojus? 

— Abejoju, ar mirdamas Trojus tikėjo Kristų. Jeigu ne, tai šiuo 
metu jis dega pragare. 

— Jūs tuo netikite. 

— Pragaras — labai reali vieta, Natai. Skaitykite Bibliją. Kaip tik 
šiuo metu Trojus atiduotų savo vienuolika milijardų už gurkšnį šalto 
vandens. 

Natas buvo prastai pasirengęs ginčytis teologijos klausimais su 
misioniere, ir tai suvokė. Kurį laiką jis tylėjo, ir ji taip pat. Slinko minu- 
tės, kaimelyje užmigo paskutinis kūdikis. Naktis gaubė visiškai juoda 
ir tyki, nei mėnulio, nei žvaigždžių, vienintelę šviesą skleidė liepsnelė 
juodviem prie kojų. 

Labai atsargiai Reičelė palytėjo jį — tris kartus paplekšnojo dilbį 
ir tarė: 

— Atleiskite. Man nereikėjo sakyti, kad esate vienišas. Iš kur aš 
galėjau Žinoti? 

— Nieko tokio. 

Ji tebelaikė pirštus jam ant dilbio, lyg labai trokšdama ką nors 
liesti. 

— Jūs geras Žmogus, tiesa, Natai? 

— Ne, iš tikrųjų nesu geras žmogus. Darau daug bloga. Esu 
silpnas, pažeidžiamas ir nenoriu apie tai kalbėti. Atvykau čia ne Dievo 
ieškoti. Surasti jus buvo ganėtinai sunku. Pagal įstatymą privalau 
įteikti jums šiuos popierius. 

— Aš jų nepasirašysiu ir nenoriu pinigų. 

— Nagi... 

— Nė neprašykite. Mano sprendimas galutinis. Nekalbėkime 
apie pinigus. 

— Bet juk pinigai — vienintelė priežastis, kodėl čia esu. 

Ji patraukė pirštus, bet sugebėjo pasislinkti kokį colį ar du arčiau, 
ir jųdviejų keliai susilietė. 

— Man labai gaila, kad atvykote. Bergždžia kelionė. 

Pokalbis vėl nutrūko. Jam reikėjo nusilengvinti, bet mintis žengti 
tris žingsnius bet kurion pusėn baugino. 

Lakas kažką pasakė, ir Natas krūptelėjo. Berniokas stovėjo ma- 
žiau nei už dešimties pėdų, ir vis tiek jo nebuvo matyti. 

— Jam reikia į savo trobelę, — tarė ji stodamasi. — Sekite paskui jį. 

Natas išsirangė ir pamažu, treškančiais sąnariais ir vangiai išsi- 
tempiančiais raumenimis, pasikėlė ant kojų. 

— Norėčiau rytoj išvykti. 

— Gerai. Pasikalbėsiu su vadu. 

— Neiškils keblumų, ką? 

— Veikiausiai ne. 

— Man reikia, kad skirtumėte trisdešimt minučių savo laiko — 
bent peržiūrėti popierius ir parodyti jums testamento kopiją. 

— Galėsime pasikalbėti. Labanakt. 

Jis bemaž alsavo Lakui į sprandą, kol juodu šlepeno trumpu ta- 
kučiu į kaimelį. 

— Čionai, — sušnabždėjo iš tamsos Ževis. Jis kažkaip sugebėjo 
mažoje vyrų namo verandoje pakabinti du hamakus. Natas paklausė, 
kaip jam tatai pavyko. Ževis pažadėjo rytą paaiškinti. 

Lakas dingo naktyje. 


F. PARAS VIKLIFAS BUVO SAVO TEISMO SALĖJE, vėluodamas iš- 
nagrinėti nuobodžių įteiktųjų prašymų sąrašą. Džošas laukė teisėjo 
kabinete su vaizdajuoste. Mintimis kitame žemės pusrutulyje, jis 
žingsniavo po užgrioztą patalpą gniauždamas delne mobilųjį telefoną. 
Iš Nato vis dar nė žodžio. 

Valdiro patikinimai atrodė gerai surepetuoti — girdi, Pantanalio 
plotas milžiniškas, vedlys labai geras, laivas didelis, indėnai kilnojasi iš 
vietos į vietą, jie nenori būti surasti, viskas puiku. Paskambinsiąs, kai 
gausiąs žinių iš Nato. 

Džošas jau svarstė apie gelbėjimo ekspediciją. Bet vien tik nusi- 
gauti iki Korumbos atrodė ganėtinai sunku, o įsismelkti į Pantanalį ir 
susirasti dingusį teisininką atrodė visai neįmanoma. Vis dėlto jis galė- 
tų tenai nuvykti ir pasėdėti su Valdiru, kol juodu ką nors išgirstų. 

Jis dirbo po dvylika valandų per dieną, šešias dienas per savaitę, 
ir Felanų reikalas buvo kone įsibėgėjęs. Džošas vos turėjo laiko prieš- 
piečiams, ką jau kalbėt apie kelionę į Braziliją. 

Jis pabandė mobiliuoju susiekti su Valdiru, bet linija buvo užimta. 

Į kabinetą įžengė Viklifas, atsiprašinėdamas ir tuo pat metu nu- 
sivilkinėdamas mantiją. Mat troško padaryti įspūdį tokiam įtakingam 
teisininkui kaip Stafordas savo svarstymų sąrašo reikšmingumu. 
vaizdajuostės. Ji prasidėjo senuoju Trojumi, sėdinčiu invalido vežimė- 
lyje, Džošu, reguliuojančiu priešais jį mikrofoną, ir trimis psichiatrais 
su parengtų klausimų lapais. Egzaminas tęsėsi dvidešimt vieną minutę 
ir baigėsi vienbalsėmis išvadomis, kad ponas Felanas puikiai suvokė 
savo poelgius. Viklifas nepajėgė paslėpti šypsnio. 

Salė ištuštėjo. Kamera iš priekio vis buvo nukreipta tiesiai į Trojų. 
Staiga jis išsitraukia ranka rašytą testamentą ir pasirašo šį keturios 
minutės po to, kai psichikos patikrinimas buvo baigtas. 

— Štai Čia jis iššoka, — pasakė Džošas. 

Kamera nesujudėjo. Pagavo Trojų staiga atsistumiant nuo stalo ir 
atsistojant. Jis dingo iš ekrano, o Džošas, Snydas ir Tipas Durbanas ne- 
galėdami patikėti savo akimis stebėjo, paskui puolė įkandin senioko. 
Filmuota medžiaga buvo gana dramatiška. 

Praeina penkios su puse minutės, kamera registruoja vien tik 
tuščius krėslus ir balsus. Paskui vargšas Snydas atsisėda ten, kur anks- 
čiau sėdėta Trojaus. Jis akivaizdžiai sukrėstas ir arti ašarų, bet sugeba 
pasakyti į kamerą, ką vos prieš kelias sekundes matęs. Džošas ir Tipas 
Durbanas padaro tą pat. 

Trisdešimt devynios minutės vaizdajuostės. 

— Kaip jie ketina tai atraizgyti? — paklausė Viklifas, kai kadrai 
baigėsi. Klausimas liko be atsakymo. Du paveldėtojai — Reksas ir 
Libigeilė — jau buvo įteikę prašymą užginčyti testamentą. Jų advoka- 
tai — atitinkamai Harkas Getis ir Volis Braitas — sugebėjo pritraukti 
nemenką spaudos dėmesį ir pasiekė, kad būtų prašomi interviu ir 
fotografuojami. 

Kiti paveldėtojai netrukus paseksią jais. Džošas kalbėjęsis su 
dauguma jų teisininkų, ir lenktynės viens per kitą į teismo rūmus jau 
prasidėjusios. 

— Kiekvienas praradęs reputaciją smegenų sunkikas šalyje 
trokšta atsiplėšti po dalelytę, — pasakė Džošas. — Išgirsime daugybę 
nuomonių. 

— Ar nerimaujate dėl savižudybės? 

— Be abejo. Bet jisai taip kruopščiai viską suplanavo, netgi savo 
mirtį. Jis tiksliai žinojo, kaip ir kada norįs numirti. 

— O tas kitas testamentas? Storasis, kurį jis pasirašė iš pradžių? 

— Trojus nepasirašė jo. 

— Betgi aš mačiau. Užfiksuota vaizdajuostėje. 

— Ne. Jis pakrevezojo „Peliukas Mikis“. 

Viklifo, užsirašinėjančio pastabas į teisininko bloknotą, ranka su- 
stojo perpus sakinio. 

— „Peliukas Mikis“? — perklausė jis. 

— Taigi tokios tokelės, teisėjau. Nuo 1982-ųjų iki 1996-ųjų aš 
parengiau ponui Felanui vienuolika testamentų. Vieni buvo stori, 
kiti — ploni, ir jais skirstytas jo turtas tiek visokeriopai, jog jūs net 
nepajėgtumėte įsivaizduoti. Pagal įstatymą, su kiekvienu nauju testa- 
mentu senesnis turi būti sunaikintas. Tad aš atnešdavau naująjį testa- 
mentą jam į kabinetą, dvi valandas mudu šį blusinėdavome, paskui jis 
pasirašydavo. Testamentus aš laikiau savo kontoroje ir visados atsi- 
nešdavau tą paskutinį. Kai tik jis pasirašydavo naująjį, mudu — ponas 
Felanas ir aš — įkišdavome senąjį į popierių smulkintuvą, kurį jis laikė 
šalia savo rašomojo stalo. Šia ceremonija be galo džiaugdavosi. Kelis 
mėnesius jausdavosi laimingas, paskui kuris nors iš vaikų jį užsiutin- 
davo, ir seniokas pradėdavo kalbėti, kad pakeisiąs testamentą. 

— Jeigu paveldėtojai sugebės įrodyti, kad jam stigę psichinio 
veiksnumo, kai kūrė tą ranka rašytą testamentą, tai kito testamento 
nėra. Jie visi sunaikinti. 

— Tokiu atveju jis numirė nepalikęs testamento, — pridūrė Vik- 
lifas. 

— Taip, ir kaip jums gerai žinoma, pagal Virdžinijos įstatymus 
tuomet paliktasis turtas turi būti padalijamas jo vaikams. 

— Septyniems vaikams. Vienuolika milijardų dolerių. 

— Septyniems, apie kuriuos mes žinome. Vienuolika milijardų 
atrodo gana tiksli suma. Argi jūs neginčytumėte testamento? 

Kaip tik to Viklifas ir troško — didžiulės, įnirtingos kovos dėl 
testamento. Ir jis žinojo, kad teisininkai, įskaitant ir Džošą Stafordą, iš 
to karo dar labiau praturtės. 

Bet mūšyje būtinos dvi šalys, o lig šiol paviršiun iškilusi tik viena. 
Kas nors juk turi ginti paskutinįjį pono Felano testamentą. 

— Jokios žinios nuo Reičelės Lein? — paklausė jis. 

— Ne, bet mes laukiame. 

— Kur ji? 

— Manome, kad ji darbuojasi misioniere kažkur Pietų Ameriko- 
je. Bet dar jos nesuradome. Pasiuntėme ten savo žmones, — Džošas 
suvokė vartojąs žodį „žmonės“ gana netiksliai. 

Giliai susimąstęs Viklifas stebeilijo į lubas. 

— Kodėl reikėtų dovanoti vienuolika milijardų kažkokiai nesan- 
tuokinei dukteriai, kuri yra misionierė? 

— Negaliu į tai atsakyti, teisėjau. Jis tiek daug kartų mane nuste- 
bindavo, jog pasidariau tam atbukęs. 

— Atrodo šiek tiek beprotiška, ar ne? 

— Keista. 

— Arjūs apie ją Žinojote? 

— Ne. 

— Ar galėtų būti dar kitų įpėdinių? 

— Viskas yra įmanoma. 

— Ar nemanote, kad jis buvo žmogus be pusiausvyros? 

— Ne. Keistas, ekscentriškas, aikštingas, velniškai bjaurus. Bet 
suvokė savo poelgius. 

— Suraskite tą merginą, Džošai. 

— Stengiamės. 


PASITARIME DALYVAVO TIK VADAS IR REIČELĖ. Iš ten, kur sėdė- 
jo — verandoje po savo hamaku — Natas matė jų veidus ir girdėjo 
balsus. Vadui kėlė nerimą kažkas debesyse. Jis pakalbėdavo, paskui iš- 
klausydavo Reičelės, tada pamažu pakeldavo akis aukštyn, lyg nujaus- 
damas iš padangių mirtį. Natui buvo aišku, kad vadas ne tik klausėsi 
Reičelės, bet ir troško išgirsti jos patarimą. 

Aplinkui pusryčiai ėjo į pabaigą ir ipikai rengėsi dar vienai 
dienai. Apie vyrų namą grupelėmis būriavosi medžiotojai smailinti 

strėlių ir pertempti lankų. Žvejai paguldė ant žemės tinklus ir valus. 
Jaunos moterys pradėjo visos dienos triūsą — deramai vis pašluoti 
šiukšles aplinkui savo trobeles. Jų motinos buvo beišeinančios į daržus 
ir dirbamus laukus pamiškėje. 

— Jis mano, kad ateina audra, — paaiškino Reičelė, kai pasitari- 
mas baigėsi. — Sako, kad jūs galite keliauti, bet neišsiųsiąs vedlio, nes 
pernelyg pavojinga. 

— Ar gebėsime išsiversti be vedlio? — paklausė Natas. 

— Taip, — atsakė Ževis, ir Natas metė į jį žvilgsnį, perteikiantį 
daugybę minčių. 

— Tai būtų neišmintinga, — pasakė ji. — Upės susibėga. Lengva 
pasiklysti. Netgi ipikai per lietingąjį laikotarpį yra praradę Žvejų. 

— Kada audra galėtų pasibaigti? — paklausė Natas. 

— Turėsime palaukti ir pamatysime. 

Natas giliai atsiduso, pečiai jam nusviro. Buvo visas sopantis 
ir pavargęs, sugeltas moskitų, alkanas, jaučiąs pasibodėjimą savuoju 
nuotykėliu ir neramus dėl to, kad Ževis susirupinęs. Jo misija iki 
šiol buvo nesėkminga. Nesiilgėjo namų, nes namie niekas nelaukė. 
Bet jis troško vėl išvysti Korumbą, jos jaukias kavinukes, malonius 
viešbučius ir tingias gatves. Troško dar vienos progos pabūti vienas 
pats — be alkoholio organizme, blaivus ir nesibijąs, kad negyvai nu- 
sigersiąs. 

— Atleiskite, — pasakė Reičelė. 

— Iš tiesų turiu grįžti atgal. Kontoroje žmonės nekantrauja iš- 
girsti iš manęs žinių. Viskas užsitęsė jau ilgiau nei tikėtasi. 

Ji klausėsi, bet iš tikrųjų nesidėmėjo. Keletas nerimaujančių žmo- 
nių kažkokioje Vašingtono juridinėje kontoroje ne tiek jau jai rūpėjo. 

— Galime pasikalbėti? — paklausė jis. 

— Turiu eiti į gretimą kaimelį, į tos mergytės laidotuves. Kodėl 
jums nepaėjėjus su manimi? Bus užtektinai laiko pasikalbėti. 

Lakas žengė pirmas, dešinė jo pėda buvo iškreipta vidun, tad 
su kiekvienu žingsniu berniokas linkteldavo kairėn, paskui staigiai 
trūkteldavo dešinėn. Buvo nemalonu stebėti. Paskui jį sekė Reičelė, už 
jos — Natas, užsimetęs ant pečių drobinį maišą, kurį ji buvo atsinešusi. 
Ževis laikėsi gerokai atsilikęs, vengdamas nugirsti jų pokalbį. 

Už ovalinio trobelių žiedo jie praėjo pro nedidelius lopinėlius 
dirbamosios žemės, dabar apleistos ir apžėlusios krūmokšniais. 

— lpikai augina sau maistą sklypeliuose, kuriuos atsikovoja iš 
džiunglių, — paaiškino ji. Natas plumpavo čia pat įpėdžiui jos, steng- 
damasis neatsilikti. Liesomis, bet raumeningomis kojomis ji žirgliojo 
plačiais žingsniais. Dviejų mylių Žygis pėsčiomis per mišką — vien 
vaikų žaidimas. — Jie greitai nualina dirvožemį, ir po kelerių metų šis 
tampa nebederlingas. Tuomet apleidžia jį, ir gamta vėl sugrįžta, o jie 
kasasi toliau į džiungles. Ilgainiui dirvožemis atsigauna, ir jokios žalos 
nėra padaryta. Žemė indėnams reiškia viską. Tai jų gyvenimas. Daug 
jos iš jų atėmė civilizuotieji žmonės. 

— Kažkur jau girdėta. 

— Taip, tikrai. Mes naikiname jų populiaciją praliedami kraują 
bei užkrėsdami ligomis ir atimame jų žemę. Paskui suvarome į rezer- 
vatus ir negalime suprasti, kodėl nesą laimingi. 

Ji pasisveikino su dviem mažutėmis nuogomis damomis, besi- 
darbuojančiomis dirvoje netoli takučio. 

— Moterų darbas sunkus, — užjautė jas Natas. 

— Taip. Bet lengvas, palyginti su gimdymu. 

— Verčiau sutikčiau jas stebėti prie darbo. 

Oras buvo drėgnas ir šiltas, bet be dūmų, kurie nuolat kybojo virš 
kaimelio. Kai jie įžengė į mišką, Natas jau buvo suprakaitavęs. 

— Tad papasakokite apie save, Natai, — paprašė ji per petį. — 
Kur gimėte? 

— Tai gali šiek tiek užtrukti. 

— Tik palieskite iškilesnius dalykus. 

— Daugiau esama žemesniųjų. 

— Nagi, Natai. Jūs norėjote pasikalbėti, tad kalbėkimės. Eiti dar 
pusė valandos. 

— Aš gimęs Baltimorėje, vyresnysis iš dviejų sūnų, tėvai išsiskyrė, 
kai man suėjo penkiolika, baigiau vidurinę Sent Pole, koledžą — Hop- 
kinse, teisės fakultetą — Džordžtauno universitete, paskui niekad ne- 
bepalikau K.A. 

— Vaikystė buvo laiminga? 

— Turbūt. Daug sporto. Mano tėvas trisdešimt metų dirbo Na- 
cionalinėje alaus darykloje ir visados turėdavo bilietus į „Colts“ ir 


* Dvi beisbolo profesionalų komandos — San Andželo „Kumeliukai“ ir Baltimorės „Vo- 
lungės“ (angl.). 

„Orioles“ rungtynes*. Baltimorė — didelis miestas. Ar kalbėsimės apie 
jūsų vaikystę? 

— Jeigu norite. Ji nebuvo laiminga. — (Kaip netikėta, pagalvojo 
Natas. Ši vargšė moteris niekad neturėjusi galimybės būti laimin- 
ga.) — Ar troškote užaugęs tapti teisininku? 

— Tikrai ne. Nė vienas sveiko proto vaikas netrokšta tapti teisi- 
ninku. Ketinau žaisti „Colts“ arba „Orioles“, galbūt abiejose koman- 
dose. 

— Ar lankydavote bažnyčią? 

— Žinoma. Per kiekvienas Kalėdas ir Velykas. 

Takutis beveik išnyko, ir jie brido vešlia žole. Natas ėjo vis nenu- 
leisdamas akių nuo jos batų ir, kai šių nebematė, paklausė: 

— Kas tai per gyvatė, nuo kurios žuvo mergytė? 

— Ji vadinama bima, bet nesijaudinkite. 

— Kodėl turėčiau nesijaudinti? 

— Nes avite batus. Tai maža gyvatė ir kanda žemiau čiurnos. 

— Mane suras kokia nors didesnė. 

— Nusiraminkite. 

— O kaip tenai priekyje Lakas? Jis niekad neavi batų. 

— Taip, bet jis viską mato. 

— Kiek suprantu, bima gan mirtina. 

— Gali tokia būti, bet esama priešnuodžio. Tiesą sakant, aš anks- 
čiau čia jo turėjau ir jeigų būčiau turėjusi vakar, mergytė nebūtų nu- 
mirusi. 

— Tad jeigu turėtumėte daug pinigų, galėtumėte nupirkti daug 
priešnuodžio. Galėtumėte sukrauti į savo lentynas visus reikalingus 
vaistus. Galėtumėte nusipirkti dailią mažutę valtį su pakabinamuoju 
motoru, kuria keliautumėte į Korumbą ir atgalios. Galėtumėte pasta- 
tyti kliniką, bažnyčią, mokyklą ir skleisti Evangeliją po visą Pantanalį. 

Ji sustojo ir staigiai apsisuko. Juodu atsidūrė tiesiai vienas prieš 
kitą. 

— Aš nieko nepadariau, kad nusipelnyčiau tų pinigų, ir nepažįstu 
žmogaus, kuris juos uždirbo. Prašom daugiau man apie tai neužsi- 
minti, — ištarė tuos žodžius tvirtai, bet be menkiausio susierzinimo 
veide. 

— Išdalytumėte juos. Išdalytumėte visus labdarai. 

— Jie ne mano, kad galėčiau dalyti. 

— Jie nueis perniek. Milijonai atiteks teisininkams, o kas liks, bus 
pasidalyta jūsų giminiečių. Ir patikėkite manimi, jūs to nenorėtumėte. 
Nė neįsivaizduojate, kiek bėdų ir širdgėlos tie žmonės sukels, jeigu 
gaus tuos pinigus. Ko neiššvaistys, perduos savo vaikams, ir Felano 
pinigai užterš kitą kartą. 

Ji suėmė ir suspaudė jam riešą. Labai pamažu ištarė: 

— Man nerūpi. Melsiuos už juos. 

Paskui nusigręžė ir vėlei leidosi žingsniuoti. Lakas ėjo toli prie- 
kyje. Atsilikęs nuo jų Ževis vos buvo matyti. Juodu tylomis pėdino per 
kažkokį lauką šalia upokšnio, paskui įžengė į aukštų, tankių medžių 
guotą. Susipynusios šakos ir šakelės sudarė tamsų skliautą. Oras staiga 
atvėso. 

— Truputėlį atsikvėpkime, — pasiūlė ji. Per mišką vingiavo 
upokšnis, takutis kirto jį mėlynų ir oranžinių akmenų dugnu. Reičelė 
atsiklaupė prie vandens ir apsišlakstė veidą. — Galite atsigerti, — 
tarė. — Upeliukas srūva iš kalnų. 

Natas pritūpė šalia jos ir panardino ranką. Vanduo buvo šaltas ir 
skaidrus. 

— Tai mano mėgstama vieta, — pasakė ji. — Beveik kasdien at- 
einu čia maudytis, melstis, medituoti. 

— Sunku patikėti, kad esame Pantanalyje. Vanduo pernelyg vėsus. 

— Mes pačiame Pantanalio pakraštyje. Netoli Bolivijos kalnai. 
Pantanalis prasideda kažkur čia pat ir driekiasi iki begalybės į rytus. 

— Žinau. Mes skridome virš jo bandydami surasti jus. 

— Ak, tikrai? 

— Taip, skrydis buvo trumpas, bet aš gavau gerai pamatyti Pan- 
tanalį. 

— Ir nesuradote manęs? 

— Ne. Įskridome į audrą ir teko priverstinai tūpti. Man pasisekė 
išsigelbėti. Daugiau niekad nesiartinsiu prie jokio kito panašaus lėk- 
tuvėlio. 

— Čia aplinkui nėra kur nutūpti. 

Juodu nusiavė batus bei kojines ir sumerkė pėdas į upokšnį. Atsi- 
sėdę ant akmenų, klausėsi pro šalį čiurlenančios srovės. Buvo vienudu, 
nesimatė nei Lako, nei Ževio. 

— Vaikystėje aš gyvenau Montanoje, kur mano tėvas, tai yra įtė- 
vis, buvo pastorius. Netoli miestuko pakraščio tekėjo upeliukas, maž- 

daug tokio pat dydžio kaip šis. Ir ten buvo viena tokia vieta po keliais 
aukštais medžiais, panašiais į šiuos, kur aš nueidavau įmerkti kojas į 
vandenį ir valandų valandas sėdėdavau. 

— Jūs slėpėtės? 

— Kartais. 

— Ir dabar slepiatės? 

— Ne. 

— Manau, kad taip. 

— Ne, jūs klystate. Turiu visišką ramybę, Natai. Prieš daugelį 
metų atidaviau savo valią Kristui ir seku ten, kur Jis veda. Jūs manote, 
kad esu vieniša, tačiau apsirinkate. Jis yra su manimi kiekvieną kelio 
žingsnį. Žino mano mintis, mano reikmes ir pašalina mano baimes ir 
rūpesčius. Patiriu šiame pasaulyje visišką, absoliučią ramybę. 

— Niekad anksčiau nesu to girdėjęs. 

— Praeitą naktį jūs pasakėte, kad esate silpnas ir pažeidžiamas. 
Ką tatai reiškia? 

Išpažintis naudinga sielai, pasakęs jam gydymosi metu Serdžijas. 
Jeigu norinti žinoti, jis pasistengsiąs priblokšti ją tiesa. 

— Esu alkoholikas, — pareiškė jis bemaž išdidžiai, kaip buvo iš- 
mokytas tai prisipažinti per reabilitacijos kursą. — Per pastaruosius 
dešimt metų keturis kartus buvau atsidūręs dugne ir išėjau iš detoksi- 
kacijos tam, kad atlikčiau šią kelionę. Negaliu garantuoti, jog daugiau 
niekad nebegersiu. Tris kartus mečiau vartojęs kokainą ir manau, nors 
nesu tikras, kad niekad to kvaišalo nebeprisiliesiu. Prieš keturis mėne- 
sius, kol buvau reabilitacijos centre, įteikiau pareiškimą dėl bankroto. 
Šiuo metu esu kaltinamas mokesčių vengimu, ir perpus tikimybė man 
sėsti į kalėjimą bei prarasti teisininko praktikos licenciją. Jau žinote 
apie dvejas skyrybas. Abi moterys manęs nemėgsta ir tuo užnuodijo 
mano vaikus. Man puikiai pavyko sugriauti savo gyvenimą. 

Savęs apnuoginimas nesuteikė nei bent kokio malonumo, nei 
palengvėjimo. 

Jos nė kiek tai nepaveikė — nevirptelėjo nė vienas veido raumuo. 

— Dar kas nors? — paklausė. 

— O, taip. Bent du kartus bandžiau nusižudyti — du kartus, 
kuriuos prisimenu. Pirmą sykį — praeitą rugpjūtį, vėliau atsidūriau 
reabilitacijoje. Paskui vos prieš kelias dienas Korumboje. Regis, Kalė- 
dų naktį. 

— Korumboje? 

— Taip. Savajame viešbučio numeryje. Bemaž mirtinai nusigė- 
riau pigia degtine. 

— Jūs nelaimingas žmogus. 

— Taip, aš nesveikas. Turiu ligą. Esu daug sykių prisipažinęs viso- 
kiems šeimos konsultantams. 

— Ar kada nors išpažinote Dievui? 

— Neabejoju, Jis žino. 

— Tikrai Jis žino. Bet Jis nepadės, jeigu nepaprašysite. Jis visaga- 
lis, bet turite eiti į Jį malda, nusiteikęs prašyti atlaidumo. 

— Ir kas tada? 

— Jūsų nuodėmės bus atleistos. Gyvenimas jums prasidės iš 
naujo. Priklausomybės bus pašalintos. Viešpats atleis jums visus nusi- 
žengimus, ir tapsite nauju Kristaus tikinčiuoju. 

— O kaip mokesčių inspekcija? 

— Ji nedings, bet jūs turėsite jėgų tai sutvarkyti. Per maldą galė- 
site įveikti visas negandas. 

Natas buvo klausęsis pamokymų ir anksčiau. Tiek daug sykių atsi- 
duodavęs Aukštesniosioms Jėgoms, jog, ko gero, pats galėtų sakyti pa- 
mokslus. Buvęs konsultuotas visokiausių dvasininkų, psichoterapeutų, 
guru ir smegenų sunkikų. Sykį, per trejų metų blaivybės tarpsnį, jis 
netgi dirbo Anoniminių alkoholikų konsultantu Aleksandrijoje*, vie- 
nos senos bažnyčios pusrūsyje mokydamas dvylikos punktų išgijimo 
programos kitus alkoholikus. O paskui patsai smigo. 

Kodėl ji neturėtų bandyti jį išgelbėti? Argi ne jos gyvenimo pa- 
šaukimas atversti paklydusiuosius? 

— Aš nemoku melstis, — pasakė jis. 

Ji paėmė ir tvirtai suspaudė jam ranką. 

— Užsimerkite, Natai. Kartokite paskui mane: „Brangusis Dieve, 
atleisk mano nuodėmes ir padėk atleisti tiems, kurie man nusikalto“. 

Natas murmėjo žodžius ir pats netgi dar labiau spaudė jai ranką. 
Tai skambėjo šiek tiek panašiai į „Tėve mūsų. 

— „Suteik man tvirtybės nugalėti pagundas, žalingus įpročius ir 
ateityje laukiančius išbandymus“. 


* Kalbama apie miestą šiaurinėje Virdžinijoje, prie Potomako upės priešais Vašingtoną, 
K. A. 

Murmėdamas Natas toliau kartojo jos žodžius, bet šis mažutis 
ritualas trikdė. Reičelei melstis buvo lengva, nes ji tiek daug laiko skir- 
davo maldoms. O jam šitaip elgtis buvo neįprasta. 

— „Amen, — pasakė ji. Juodu atsimerkė, bet tebesilaikė už ran- 
kų. Klausėsi tykiai šnarančio per akmenis vandens. Apėmė keistas 
jausmas — lyg nuo jo būtų nukelti sunkuliai; pečiai palengvėjo, galva 
prašviesėjo, siela buvo nebe tokia sudrumsta. Bet Natas nešėsi tiek 
daug bagažo, jog nebuvo tikras, kuri našta nuimta, o kuri pasiliko. 

Jį tebebaugino gyvenimo tikrovė. Lengva būti narsiam Panta- 
nalio glūdumoje, kur nedaug pagundų, bet jis žinojo, kas jo laukia 
tėvynėje. 

— Jūsų nuodėmės atleistos, Natai, — tarė ji. 

— Kurios? Jų tiek daug. 

— Visos. 

— Tai pernelyg lengva. Ten už manęs likę daug griuvėsių. 

— Šiąnakt mes vėl pasimelsime. 

— To man prireiks labiau nei daugeliui žmonių. 

— Tikėkite manimi, Natai. Ir tikėkite Dievą. Jis matęs ir blogesnių 
dalykų. 

— Aš tikiu jumis. Tai Dievas kelia man rūpestį. 

Reičelė dar stipriau suspaudė jam ranką, ir ilgoką sekundėlę juo- 
du stebėjo aplinkui kunkuliuojantį vandenį. Galiausiai ji tarė: 

— Reikia eiti, — bet abu nepajudėjo iš vietos. 

— Aš vis mąsčiau apie tas laidotuves, apie tą mergytę, — pasakė 
Natas. 

— Ką tokio? 

— Ar pamatysime jos lavonėlį? 

— Manau, taip. Sunku bus to išvengti. 

— Tuomet aš verčiau neisiu. Mudu su Ževiu grįšime į kaimelį ir 
palauksime. 

— Ar tikrai, Natai? Mudu valandas galėtume kalbėtis. 

— Nenoriu matyti mirusio vaiko. 

— Ką gi, gerai. Aš suprantu. 

Jis padėjo Reičelei atsistoti, nors jai tikrai nebuvo reikalinga 
pagalba. Juodu laikėsi už rankų, kol ji pasilenkė pasiimti batų. Kaip 
paprastai, nežinia iš kur atsirado Lakas, ir abu nuėjo, netrukus dingo 
tamsiame miške. 

Jisai surado Ževį miegantį po medžiu. Juodu atsargiai stūmėsi 
takučiu, sulig kiekvienu žingsniu sergėdamiesi gyvačių, ir pamažėle 
sugrįžo į kaimelį. 


VADO BŪTA NEKOKIO SINOPTIKO. Audra taip ir neatūžė. Natas ir 
Ževis kovojo su nuoboduliu snausdami savo pasiskolintuose hama- 
kuose. Liūtys buvo trumpos, ir po kiekvienos sugrįždavo saulė, kepin- 
dama įmirkusią žemę ir pakeldama drėgmę. Netgi pavėsyje, judant tik 
iš reikalo, dvejetas vyrų leipo nuo karščio. 

Juodu stebėjo indėnus, kai tik pasireikšdavo kokia nors veikla, 
bet darbas ir žaidimai karštyje tai įsibėgėdavo, tai vėl atlėgdavo. Kai 
saulė tvieksdavo visu smarkumu, ipikai pasitraukdavo į savo trobe- 
les ar į medžių paunksnę už jų. Per trumpas liūtis vaikai žaisdavo po 
lietaus lašais. Kai saulę užslinkdavo debesys, moterys ryždavosi išlįsti 
laukan ir imtis darbų ar nueiti prie upės. 

Po savaitės Pantanalyje Natas atbuko nuo vangaus gyvenimo 
ritmo. Kiekviena diena atrodė lygiai tokia pati kaip ir ankstesnioji. 
Šimtmečių šimtmečius niekas nesikeitę. 

Į pavakarę sugrįžo Reičelė. Ji ir Lakas nuėjo tiesiai pas vadą pra- 
nešti apie įvykius kitame kaimelyje. Paskui ji pasikalbėjo su Natu ir 
Ževiu. Buvo pavargusi ir norėjo kiek nusnūsti prieš aptariant reikalus. 

Na ir kas, kad pražus dar viena valanda? — pagalvojo Natas. 
Stebėjo ją nueinančią. Buvo liekna, tvirta ir veikiausiai galėtų bėgioti 
maratonus. 

— Į ką taip žiūrite? — nusišiepė Ževis. 

— Į nieką. 

— Kiek jai metų? 

— Keturiasdešimt dveji. 

— O jums? 

— Keturiasdešimt aštuoneri. 

— Ar ji buvo ištekėjusi? 

— Ne. 

— Kaip manote, ar kada nors buvusi su vyru? 

— Kodėl nepaklausiate jos pačios? 

— Ojūs paklausėte? 

— Po teisybei, man nerūpi. 

Juodu vėl užmigo — miegojo, nes nebuvo ką kita veikti. Po poros 
valandų prasidėsiančios imtynės, paskui pietūs, po to sutems. Natas 
sapnavo apie Santa Loura, geriausiu atveju kuklų laiviūkštį, bet su 
kiekviena praslenkančia valanda laivas vis gražėjo. Jo sapnuose šis 
sparčiai buvo betampąs grakščia, elegantiška jachta. 

Kai vyrai ėmė rinktis tvarkytis plaukų ir rengtis savo žaidimams, 
Natas ir Ževis tykiai pasišalino. Vienas stambesnis ipikas šūktelėjo 
jiems ir, blykstelėjęs dantimis, ištarė lyg kvietimą pasigalynėti. Natas 
dar labiau paspartino žingsnius. Staiga įsivaizdavo save svaidomą po 
kaimelį kažkokio žemo kresno kario, aplinkui švysčiojant genitalijoms. 
Ir Ževis nė kiek netroško įsitraukti į vyksmą. Reičelė juodu išgelbėjo. 

Ji su Natu paliko trobeles ir nuėjo upės link, prie jų senosios vie- 
telės ant siauro suoliuko po medžiais. Atsisėdo arti vienas kito, vėlei 
liesdamiesi keliais. 

— Išmintingai pasielgėte, kad nėjote, — pasakė ji pavargusiu bal- 
su. Miegas nesugrąžino jai jėgų. 

— Kodėl? 

— Kiekvienas kaimelis turi po daktarą. Jis vadinamas shalyun 
ir savo gydalams verda žoles bei šaknis. Jis taip pat iškviečia dvasias, 
kurios padėtų dorotis su visokiomis problemomis. 

— Ak, senovinis kerėtojas. 

— Kažkas tokio panašaus. Daugiau žiniuonis. Indėnų pasaulyje 
esama daugybės dvasių, ir shalyun neva reguliuoja šių judėjimą. Šiaip 
ar taip, tie shalyun — mano prigimtiniai priešai. Aš keliu grėsmę jų 
religijai. Jie nuolatos puldinėja. Persekioja tikinčiuosius krikščionis. 
Engia naujuosius atsivertėlius. Trokšta, kad aš išvykčiau, tad visąlaik 
spaudžia vadus, kad mane išvarytų. Tai kasdieninė kova. Paskutiniame 
kaimelyje, žemiau upe, turėjau mokyklėlę, kur mokiau skaityti ir ra- 
šyti. Ji buvo skirta tikintiesiems, bet atvira ir kiekvienam kitam. Prieš 
metus patyrėme maliarijos protrūkį ir trys žmonės numirė. Vietinis 
shalyun įtikino tenykštį vadą, kad liga — tai bausmė kaimeliui už 
mano mokyklą. Dabar ji uždaryta. 

Natas tik klausėsi. Jos narsa, jau ir taip pasigėrėtina, buvo bepa- 
siekianti naujas aukštumas. Karštis ir vangus gyvenimo tempas pa- 

skatino jį klaidingai manyti, kad tarp ipikų viešpatauja vien taika. Joks 
svečias neįtartų, kad vyksta įnirtingas karas dėl sielų. 

— Aješos, tos mirusios mergytės, tėvai — krikščionys, ir dargi 
labai tvirtai tikintys. Shalyun paskleidė gandą, kad jis būtų galėjęs iš- 
gelbėti mergytę, bet tėvai į jį nesikreipė. Žinoma, jie norėjo, kad aš ją 
gydyčiau. Gyvatė bima amžiais buvusi šiose vietose, ir esama naminių 
gydalų, kuriuos verda shalyun. Niekad nesu mačiusi, kad šie būtų 
padėję. Po to, kai ji vakar numirė ir aš pasišalinau, shalyun iškvietė 
kažkokias dvasias ir surengė vidur kaimelio apeigas. Dėl jos mirties jis 
apkaltino mane. Ir apkaltino Dievą. 

Žodžiai iš jos liejosi greičiau nei paprastai, lyg skubėtų dar vieną 
kartą pasikalbėti angliškai. 

— Šiandien per laidotuves shalyun ir keletas ramybės drumstėjų 
pradėjo šalimais giedoti ir šokti. Vargšai tėvai buvo visiškai priveikti 
sielvarto ir pažeminimo. Aš negalėjau užbaigti apeigų, — Reičelės bal- 
sas užlūžo, tik truputėlį, ir ji prisikando lūpą. 

Natas paplekšnojo jai ranką. 

— Viskas gerai. Tatai jau baigėsi. 

Verkti — ne tai, ką ji galėtų daryti indėnų akivaizdoje. Privalėjo 
būti tvirta ir stoiška, bet kuriomis aplinkybėmis kupina tikėjimo ir 
drąsos. Bet prie Nato galėjo verkti, jisai suprasiąs. Ir jis to laukė. 

Ji nusišluostė ašaras ir pamažu sutramdė savo emocijas. 

— Atleiskite, — tarė. 

— Viskas gerai, — pakartojo Natas, trokšdamas padėti. Moters 
ašaros ištirpdo šaltumo fasadą, ar tai dėtųsi kokiame nors bare, ar 
sėdint paupy. 

Kaimelyje suskardėjo šauksmai. Prasidėjo imtynės. Natui šmės- 
telėjo mintis apie Ževį. Tikriausiai šis nepasidavė pagundai žaisti su 
vaikinais. 

— Manau, dabar turėtumėte vykti, — staiga tarė ji, pertraukdama 
tylą. Emocijos jau buvo sutramdytos, balsas vėl tapo įprastas. 

— Ką? 

— Taip, dabar. Visai netrukus. 

— Aš nekantrauju išvykti, bet kam taip skubėti? Po trijų valandų 
sutems. 

— Esama dėl ko nerimauti. 

— Aš klausausi. 

— Manau, kad šiandien tame kitame kaimelyje mačiau maliari- 
jos atvejį. Ją perneša moskitai, ir liga sparčiai plinta. 

Natas suskato kasytis ir jau buvo pasirengęs šokti į valtį, bet prisi- 
minė savo tabletes. 

— Aš saugus. Vartoju chloro... kažką tokio. 

— Chlorokiną? 

— Būtent. 

— Kada pradėjote vartoti? 

— Dvi dienos prieš paliekant Valstijas. 

— Kur tabletės dabar? 

— Liko laive. 

Ji nepritariamai palingavo galvą: 

— Privalėjote vartoti prieš išvykdamas, kelionės metu ir po 
jos, — jos tonas buvo mediciniškai autoritetingas, lyg tuoj grėstų neiš- 
vengiama mirtis. — O kaip Ževis? — paklausė. — Jis vartoja tabletes? 

— Jis buvo kariuomenėje. Neabejoju, dėl jo tvarka. 

— Neketinu ginčytis, Natai. Aš jau pasikalbėjau su vadu. Šįryt 
prieš aušrą jis išsiuntė du žvejus. Potvynio vandenys pirmas dvi va- 
landas apgaulingi, paskui orientuotis tampa lengviau. Jis parūpins tris 
vedlius dviem kanojomis, o aš pasiųsiu Laką, kad padėtų susikalbėti. 
Kai tik atsidursite Šeko upėje, ja tiesiai pataikysite į Paragvajų. 

— Ar tai toli? 

— Iki Šeko apie keturios valandos. Iki Paragvajaus — šešios. Be 
to, jūs plauksite pasroviui. 

— Kad ir kiek būtų. Atrodo, jūs viską suplanavusi. 

— Patikėkite manimi, Natai. Aš dusyk buvau užsikrėtusi maliari- 
ja, ir jums nereikėtų. Antrą kartą vos manęs nepribaigė. 

Natui visai neatėjo į galvą, kad ji galėtų numirti. Felano palikimo 
reikalai būtų ganėtinai sujaukti Reičelei slepiantis džiunglėse ir nesu- 
tinkant pasirašyti popierius. O jeigu numirtų, viskam sutvarkyti pri- 
reiktų daug metų. 

Be to, jis nepaprastai ja žavėjosi. Ji turėjo viską, ko jam stigo — 
stipri ir narsi, laiminga paprastumu, užtikrinta savo vieta gyvenime ir 
po to. 

— Nenumirkite, Reičele, — paprašė jis. 

— Aš mirties nebijau. Krikščioniui mirtis yra atlygis. Bet vis dėlto 
už mane melskitės, Natai. 

— Pažadu, aš melsiuos daugiau. 

— Jūs geras Žmogus. Geros širdies ir gero proto. Tik jums reikia 
šiek tiek pagalbos. 

— Žinau. Nesu labai stiprus. 

Jis turėjo dokumentus kišenėje, sulenktame voke. Dabar juos iš- 
sitraukė. 

— Ar galime bent aptarti šiuos? 

— Taip, bet tik vardan jūsų. Kai tiek toli keliavote, manau, ma- 
žiausia, ką galiu padaryti — tai mudviem šiek tiek šnektelti apie teisę. 

— Dėkui, — jis padavė jai pirmą lapą — vieno puslapio Trojaus 
testamento kopiją. Ji pamažu perskaitė, vietomis sunkiai įveikdama 
ranka rašytą tekstą. Baigusi paklausė: 

— Testamentas teisėtas? 

— Kol kas taip. 

— Betgi jis toks paprastas. 

— Ranka rašytieji testamentai galioja. Atleiskite, toks įstatymas. 

Ji darsyk perskaitė. Natas pastebėjo palei medžių liniją nutįstant 
šešėlius. Jis ėmė baimintis tamsos — tiek sausumoje, tiek ant vandens. 
Troško kuo greičiau išvykti. 

— Trojus ne itin mėgo kitas savo atžalas, ar ne? — pralinksmėjusi 
paklausė ji. 

— Ir jūs nemėgtumėte jų. Antra vertus, aš abejoju, ar jis buvo 
labai jau geras tėvas. 

— Prisimenu dieną, kai motina man papasakojo apie jį. Buvau 
tuomet septyniolikos. Ėjo vasaros pabaiga. Mano tėvas ką tik buvo 
pasimiręs nuo vėžio, ir gyvenimas atrodė gana nykus. Kažkokiu būdu 
Trojus mane surado ir nedavė ramybės mano motinai, kad apsilanky- 
siąs. Ji papasakojo man tiesą apie biologinius mano tėvus, ir tai nė kiek 
manęs nesujaudino. Tie žmonės man nerūpėjo. Niekad jų nepažino- 
jau ir visai netroškau su jais susitikti. Vėliau sužinojau, kad mane pa- 
gimdžiusi motina nusižudė. Kaip jums tai atrodo, Natai? Abu tikrieji 
mano gimdytojai nusižudo. Ar kas nors tokio yra ir mano genuose? 

— Ne. Jūs esate kur kas tvirtesnė už juos. 

— Aš nebijau numirti. 

— Nekalbėkite taip. Kada jūs susitikote su Trojumi? 

— Praėjo metai. Jis ir mano motina susibičiuliavo telefonu. 
Galiausiai ji įsitikino, kad jo paskatos geros, taigi vieną dieną Trojus 


TESTAMENTAŠ 225 


atvyko pas mus į namus. Vaišinomės pyragu ir arbata, paskui jis iš- 
vyko. Atsiuntė pinigų koledžui. Ėmė mane mygti, kad stočiau dirbti 
į vieną iš jo kompanijų. Pradėjo elgtis kaip tėvas, ir aš vis labiau jo 
nemėgau. Paskui pasimirė motina, ir pasaulis aplinkui mane sugriuvo. 
Aš pasikeičiau pavardę ir įstojau į medicinos fakultetą. Metų metus 
meldžiausi už Trojų, kaip meldžiuosi už visus paklydusius žmones, 
kuriuos pažįstu. Maniau, kad jis mane pamiršo. 

— Matyt, ne, — pasakė Natas. Juodas moskitas nutūpė jam ant 
šlaunies. Užplojo jį tokia jėga, jog šios būtų užtekę perskelti rąstui. Jei- 
gu vabzdys nešė maliariją, tai daugiau jos nebeplatins. Ant odos liko 
raudonas delno atspaudas. 

Jis padavė jai palikimo atsisakymo ir priėmimo dokumentus. 
Reičelė atidžiai juos perskaitė. 

— Aš nieko nepasirašysiu, — tarė. — Man nereikia pinigų. 

— Tiesiog pasilikite tuos popierius. Melskitės ties jais. 

— Jūs iš manęs juokiatės? 

— Ne. Tik nežinau, ką toliau daryti. 

— Negaliu jums padėti. Bet paprašysiu vienos malonės. 

— Žinoma. Bet ko. 

— Niekam nepapasakokite, kur esu. Maldauju jūsų, Natai. Prašau, 
saugokite mano privatumą. 

— Pažadu. Bet privalote būti realistė. 

— Ką turite omenyje? 

— Ši istorija nepaprastai patraukli. Jeigu priimsite pinigus, būsite 
tikriausiai pati turtingiausia pasaulio moteris. Jeigu atsisakysite — 
tuomet istorija dar įdomesnė. 

— Na ir kas? 

— Telaimina jus Dievas. Čia jūs apsaugota nuo žiniasklaidos. O 
pas mus žinios eina be perstojo, dvidešimt keturias valandas ištisai 
viskas nušviečiama. Valandų valandos naujienų programų, naujienų 
žurnalų, kalbančiųjų galvų, įterpiamų paskutiniųjų sensacijų. Visa tai 
šlamštas. Jokia istorija nėra per menka, kad jos nesusektų ir nepada- 
rytų sensacija. 

— Betgi kaip mane surastų? 

— Geras klausimas. Mums pasisekė, nes jūsų pėdsaką užtiko Tro- 
jus. Tačiau, kiek mums žinoma, jis niekam neprasitarė. 

— Tuomet aš saugi, tiesa? Jūs nepasakysite. Jūsiškės firmos teisi- 
ninkai nepasakys? 

— Tikrai ne. 

— Ir kai čia atvykote, buvote pasiklydę, taip? 

— Labai pasiklydę. 

— Turite mane saugoti, Natai. Čia mano namai. Čia mano žmo- 
nės. Aš nenoriu vėl bėgti. 


KUKLI MISIONIERĖ DŽIUNGLĖSE TARIA NE 
VIENUOLIKOS MILIJARDŲ DOLERIŲ TURTUI 


Kas per antraštė. Stengdamiesi išgauti tą istoriją, maitvanagiai 
užplūs Pantanalį sraigtasparniais ir desantinėmis amfibijomis. Natui 
jos pagailo. 

— Padarysiu, ką galėsiu, — pasakė jis. 

— Duodate žodį? 

— Taip, pažadu. 

Išlydimąjį būrį vedė pats vadas su žmona iš paskos, tuzinu vyrų, 
Ževiu, kurio įkandin sekė dar bent dešimt indėnų. Visi vinguriavo 
takučiu upės linkui. 

— Metas vykti, — tarė ji. 

— Turbūt taip. Jūs tikra, kad tamsoje mes būsime saugūs? 

— Taip. Vadas siunčia geriausius savo žvejus. Dievas globos jus. 
Kalbėkite poterius. 

— Kalbėsiu. 

— Aš irgi kasdien melsiuos už jus, Natai. Jūs geras Žmogus, geros 
širdies. Esate vertas būti išgelbėtas. 

— Dėkui. Norite ištekėti? 

— Aš negaliu. 

— Tikrai galite. Aš rūpinsiuosi pinigais, jūs rūpinsitės indėnais. 
Pasistatysime didesnę trobą ir nusimesime drabužius. 

Abu nusijuokė ir dar tebesišypsojo, kai vadas pasivijo juos. Natas 
atsistojo pasisveikinti ar atsisveikinti, ar pasakyti dar ką nors tokio, ir 
sekundėlę jam aptemo akys. Iš krūtinės į galvą atsirito svaigulys. Jisai 
suėmė save į rankas, rega prašviesėjo. Žvilgtelėjo į Reičelę, ar ji nieko 
nepastebėjo. 

Nepastebėjo. Jam ėmė peršėti vokai. Alkūnių sąnarius tvilksėjo. 

Gausybė ipikiškų kriūksmų, ir visi patraukė prie upės. Maistas 
pakrautas į Ževio valtį ir dvi siauras kanojas, kuriomis plauksią vedliai 

ir Lakas. Natas padėkojo Reičelei, kuri irgi padėkojo vadui, ir kai visi 
derami atsisveikinimai buvo baigti, atėjo metas išvykti. Stovėdamas iki 
čiurnų vandenyje, Natas švelniai apkabino Reičelę, paplekšnodamas 
per nugarą ir tardamas: 

— Dėkui. 

— Dėkui už ką? 

— Ak, nežinau. Dėkui, kad teisininkams padėjote susikrauti iš 
honorarų turtus. 

Ji nusišypsojo: 

— Jūs man patinkate, Natai, bet man nė kiek nerūpi pinigai ir 
teisininkai. 

— Man irgi jūs patinkate. 

— Prašom nebegrįžti. 

— Nesirūpinkite. 

Visi laukė. Žvejai jau plūduriavo kanojomis upėje. Ževis laikė 
irklą nekantraudamas atsistumti nuo kranto. 

Natas įkėlė koją į valtį ir tarė: 

— Medaus mėnesį galėtume praleisti Korumboje. 

— Sudie, Natai. Paprasčiausiai pasakykite savo žmonėms, kad 
taip manęs ir nesuradote. 

— Pasakysiu. Iki. — Jis atsispyrė, įšoko į valtį ir sunkiai nudribo 
ant suolelio — galva vėl susvaigo. Tolstant jiems pasroviui, mosikavo 
Reičelei ir indėnams, bet jų figūros visiškai išskydo jam akyse. 

Srovės nešamos kanojos slydo vandeniu, idealiai sutartinai ir- 
kluojamos indėnų. Šie veltui neeikvojo nei pastangų, nei laiko. Mat 
skubėjo. Motoras užsivedė trūktelėjus virvę trečiąsyk, ir juodu netru- 
kus pasivijo kanojas. Kai Ževis sumažino greitį, motoras suspringčio- 
jo, bet neužgeso. Prie pirmo upės posūkio Natas žvilgtelėjo per petį. 
Reičelė ir indėnai tebestovėjo ant kranto. 

Ji pylė prakaitas. Debesys dengė saulę, į veidą pūtė malonus 
vėjelis, bet Natas juto prakaituojąs. Rankos ir kojos buvo šlapios. Jis 
pasitrynė delnu sprandą ir kaktą, paskui pažvelgė į pirštus — tie buvo 
sudrėkę. Užuot meldęsis, kaip buvo pažadėjęs, jisai saumurmėjo: 

— O, velnias. Aš susirgau. 

Karštis buvo dar nestiprus, bet sparčiai kilo. Kad ir nuo lengvo 
vėjelio krėtė šiurpulys. Jisai susigūžė ant suolelio, dairydamasis, kuo 
dar apsivilkti. Ževis tai pastebėjo ir po kelių minučių paklausė: 

— Natai, jūs gerai jaučiatės? 

Jis papurtė galvą — ne, ir skausmas šovė nuo akių į stuburą. Nu- 
sišluostė varvančią nosį. 

Po dviejų upės vingių medžiai augo retesni, dirvožemis tapo 
žemesnis. Upė paplatėjo, paskui išsiliejo į potvynio ežerą su trimis 
pūvančiais medžiais viduryje. Natas prisiminė, kad atvykdami juodu 
nepraplaukę tų medžių. Dabar jie keliavo iš čia kitu maršrutu. Srovės 
nepadedamos, kanojos kiek sulėtėjo, bet vis tiek skrodė vandenį ste- 
bėtinai greitai. Vedliai nekreipė dėmesio į ežerą. Jie tiksliai žinojo, kur 
plaukia. 

— Ževi, regis, susirgau maliarija, — pasakė Natas. Jo balsas buvo 
užkimęs, gerklę jau peršėjo. 

— Iš kur žinote? — sekundėlę Ževis dar labiau sumažino greitį. 

— Reičelė mane perspėjo. Tame kitame kaimelyje mačiusi ją. Štai 
kodėl mes taip paskubom išvykome. 

— Ar karščiuojate? 

— Taip. Ir neaiškiai matau daiktus. 

Ževis sustabdė valtį ir šūktelėjo indėnams, kurių priekyje jau 
beveik nesimatė. Jis patraukė tuščius benzino kanistrus ir jųdviejų at- 
sargų likučius, paskui greitai išvyniojo palapinę. 

— Jus ims krėsti šiurpulys, — tarė jis, nepertraukdamas darbo. 
Valtis jam sukinėjantis siūbavo. 

— O pats ar sirgote maliarija? 

— Ne. Bet daugelis mano draugų pasimirė nuo jos. 

— Ką?! 

— Nevykusiai pajuokavau. Ji nedaug ką pakerta, bet jums bus 
labai bloga. 

Atsargiai ropšdamasis, stengdamasis kuo mažiau judinti galvą, 
Natas įsitaisė už suolelio vidur valties dugno. Pagalvę jam atstojo 
miegmaišis. Ževis užklojo jį lengva palapine ir sutvirtino ją dviem 
tuščiais benzino kanistrais. 

Indėnai plūduriavo šalia jų, smalsaudami, kas vyksta. Lakas pasi- 
teiravo portugališkai. Natas išgirdo Ževio tariamą žodį „maliarija“, ir 
ipikai suskato tarp savęs murmėti. Paskui jie nutolo. 

Valtis tartum plaukė greičiau. Galbūt taip atrodė todėl, kad Natas 
gulėjo ant dugno, jausdamas šį slystant vandeniu. Kartkartėmis kokia 
nors Ževio nepastebėta šakelė ar stambesnė šaka užkliudydavo Natą, 

bet jam buvo nė motais. Galvą taip skaudėjo ir tvinkčiojo, kaip nie- 
kados nebuvo patyręs per jokias pagirias. Taip pat tiek gėlė raumenis 
ir sąnarius, jog sunku buvo pajudėti. Ir jam darėsi vis šalčiau. Pradėjo 
krėsti šiurpulys. 

Tolumoje pasigirdo tylus grumenimas. Natui pasirodė, kad tai 
galėtų būti griaustinis. Puiku, pagalvojo jis. Kaip tik to dabar mums 
betrūksta. 


LIETŪS LIKO ŠONE. Sykį upė pasisuko į vakarus, ir Ževis išvydo 
paskutinius oranžinius ir geltonus saulėlydžio atšvaitus. Paskui ji vėl 
pasisuko į rytus, besiartinančios per Pantanalį tamsos link. Du kartus 
kanojos sulėtėjo, kol ipikai tarėsi, kurią atšaką rinktis. Ževis vis laikė 
jųdviejų valtį atsilikusią per kokį šimtą pėdų, bet užslenkant sute- 
moms pradėjo sekti įkandin jų arčiau. Nors ir negalėjo matyti pasi- 
slėpusio po palapine Nato, žinojo, kad jo draugas kenčia. Tiesą sakant, 
Ževis kažkada pažinojęs vieną žmogų, kuris pasimirė nuo maliarijos. 

Po dviejų valandų kelionės vedliai juodu praplukdė painia virtine 
siaurų sraunių upokšnių ir tykių ežerėlių, ir išnirusios į platesnę upę 
kanojos trumpam sulėtėjo. Indėnams reikėjo pailsėti. Lakas šūktelėjo 
Ževiui ir paaiškino, kad dabar jie esą saugūs, kad ką tik įveikę pačią 
sunkiausią kelio dalį ir toliau būsią lengva. Iki Šeko plaukti maždaug 
dvi valandos, ir šis nuvesiąs tiesiai į Paragvajų. 

Ar sugebėsime tai padaryti patys vieni? — paklausė Ževis. Ne, 
atsakyta. Dar bus šakojimųsi, kur teks rinktis, be to, indėnai žiną prie 
Šeko vietą, kuri nebūsianti užtvindyta. Ten jie pernakvosią. 

Kaip jaučiasi amerikietis? — paklausė Lakas. Nekaip, atsakė Ževis. 

Amerikietis girdėjo jų balsus ir suvokė, kad valtis nejuda. Karštis 
degino jį nuo galvos ligi kojų pirštų. Kūnas ir drabužiai buvo permerkti 
prakaito, sušlapęs ir aliuminis valties dugnas po juo. Užburkusios akys 
nieko nematė, burna tokia išdžiūvusi, jog buvo skaudu prasižioti. Gir- 
dėjo Ževį kažką jį klausiant angliškai, bet nepajėgė atsakyti. Sąmonė 
tai prašviesėdavo, tai vėl aptemdavo. 

Tamsoje kanojos plaukė lėčiau. Ževis sekė arčiau iš paskos, kar- 
tais pašviesdamas prožektoriumi, kad padėtų vedliams tyrinėti atša- 
kas ir intakus. Pusiau pridaryta kuro sklende netvirtas pakabinamasis 
motoras pastoviai unkštė. Jie sustojo tik sykį — suvalgyti po kepalėlį 

duonos, atsigerti sulčių ir nusilengvinti. Surišę tris laivelius draugėn, 
dešimt minučių jie plūduriavo pasroviui. 

Lakas nerimavo dėl amerikiečio. Ką aš pasakysiu apie jį misio- 
nierei? — klausė jis Ževį. Pasakyk jai, kad susirgo maliarija. 

Žaibas tolumoje nutraukė trumpus jų pietus ir poilsį. Indėnai vėl 
suskato irkluoti iš visų jėgų. Jau valandas jie neregėjo tvirto grunto. 
Nebuvo kur išlipti į krantą ir perlaukti audrą. 

Galiausiai motoras užgeso. Ževis prijungė paskutinį pilną kuro 
kanistrą ir vėl jį užvedė. Pusiau pridarytu droseliu kuro užteks maž- 
daug šešioms valandoms, pakankamai ilgai Paragvajui surasti. Tenai 
būsią laivų eismo ir namų, o kažkur lauksianti ir Santa Loura. Ževis 
gerai žinojo tą vietą, kur Šekas įsilieja į Paragvajų. Plaukdami pasro- 
viui, iki aušros jie turėtų surasti Velį. 

Iš paskos vis sekė žaibai, bet jų nepasigavo. Kiekvienas blyksnis 
paskatindavo vedlius irkluoti smarkiau. Bet šie ėmė pavargti. Kažku- 
rioje vietoje Lakas įsitvėrė į motorinės valties kraštą, kitas ipikas — iš 
antros pusės, Ževis laikė iškėlęs virš galvos prožektorių, ir jie toliau 
yrėsi priekin it kokia barža. 

Medžiai ir krūmai tapo tankesni, upė praplatėjo. Iš abiejų pusių 
buvo matyti tvirtos žemės. Indėnai ėmė šnekučiuotis daugiau ir, kai 
įplaukė į Šeką, liovėsi irklavę. Buvo išsimušę iš jėgų ir pasirengę su- 
stoti. Jau trys valandos, kai jie gulasi miego, pagalvojo Ževis. Pagaliau 
jie surado savąją vietą ir išlipo ant kranto. 

Lakas paaiškino, kad jau daugelį metų jis buvęs misionierės pa- 
dėjėjas. Matęs nemažai maliarijos; netgi pats tris kartus ja sirgęs. Jis 
nutraukė Natui nuo galvos ir krūtinės palapinę ir palietė jo kaktą. 
Labai stiprus karštis, pasakė Ževiui, kuris stovėdamas dumble laikė 
prožektorių ir nekantravo grįžti į valtį. 

Nieko negalima padaryti, pasakė jis, baigęs diagnozuoti. Karštis 
praeis, paskui po keturiasdešimt aštuonių valandų ištiks kitas prie- 
puolis. Jį trikdė užburkusios akys — tokių niekad anksčiau nematęs 
maliarijos atvejais. 

Vyriausiasis vedlys pradėjo kalbėtis su Laku ir rodyti ranka į 
tamsią upę. Ževiui išversta: laikytis vidurio, nekreipti dėmesio į smul- 
kias šakones, ypač po kairei, ir po dviejų valandų jis turėtų pasiekti 
Paragvajų. Ževis nuoširdžiai jiems padėkojo ir atsistūmė nuo kranto. 

Karštis nepraėjo. Po valandos Ževis patikrino Natą — šio veidas 

tebedegė. Gulėjo ant valties dugno susirietęs vaisiaus poza, pusiau 
sąmoningas ir nerišliai murmėdamas. Ževis pražiodinęs įpylė jam į 
burną vandens, o likusiu apšlakstė veidą. 

Šekas buvo platus ir orientuotis nesudarė sunkumų. Juodu pra- 
plaukė kažkokį namą, pirmą jų pamatytą, atrodė, per mėnesį. It švytu- 
rys, kviečiantis išklydusį iš kelio laivą, pro debesis prasimušė mėnulis 
ir apšvietė vandenis jiems priekyje. 

— Ar girdite mane, Natai? — paklausė Ževis nepakankamai gar- 
siai, kad būtų išgirstas. — Mūsų sėkmė mainosi. 

Jisai sekė mėnuliu Paragvajaus link. 


LAIVAS BUVO CHALANA“*, plaukiojančioji batų dėžutė, trisdešimt 
pėdų ilgio, aštuonių — pločio, plokščiadugnė ir paprastai gabenanti 
per Pantanalį krovinius. Ževis vedęs dešimtis tokių. Išvydo iš už linkio 
išnyrant šviesas ir, išgirdęs stuksenant dyzelį, iškart suprato, kas tai 
per laivas. 

Ir, pasirodė, jis pažinojo kapitoną, kuris miegojo gulte, kai denio 
upeivis chalana sustabdė. Buvo beveik trečia valanda paryčiui. Ževis 
pririšo savo motorinę valtį prie laivapriekio ir užšoko ant denio. Kol 
glaustai jiems pasakojo, ką čia veikiąs, buvo pamaitintas dviem bana- 
nais. Denio upeivis atnešė saldžios kavos. Jie plaukią į Porto Indiją, ar- 
mijos bazę, prekiauti su kareiviais. Galėtų duoti jam penkis atliekamus 
galonus degalų. Ževis pasižadėjo jiems užmokėti sugrįžęs į Korumbą. 
Nieko baisaus. Ant upės visi padeda vieni kitiems. 

Atnešė dar kavos ir saldžių vaflių. Paskui jis pasiteiravo apie San- 
ta Loura ir Velį. 

— Ji stovi prie Kabišos žiočių, — paaiškino jiems Ževis. — Prisi- 
švartavusi prie kranto, kur kažkada buvo senoji prieplauka. 

Jie papurtė galvas. 

— Jos tenai nėra, — pasakė kapitonas. Denio upeivis jam pritarė. Jie 
žinojo Santa Loura ir jos nematė. Būtų buvę neįmanoma nepastebėti. 


* Šalanda — savaeigė arba nesavaeigė nedidelės grimzlės barža (portug.). 

— Ji ten turi būti, — spyrėsi Ževis. 

— Ne. Mes vakar praplaukėme Kabišą vidudienį. Santa Lou- 
ra — nė ženklo. 

Galbūt Velis įplaukęs Kabiša kelias mylias gilyn jų pasidairyti. 
Turėtų būti baisiai susirūpinęs. Ževis jam atleisiąs, kad pajudino Santa 
Loura iš vietos, bet pirma kaip reikiant išbarsiąs. 

Laivas turėtų būti ten, jis tuo neabejojo. Dar atsigėrė kavos ir pa- 
pasakojo jiems apie Natą ir maliariją. Korumboje sklinda nauji gandai 
apie besiritančias per Pantanalį ligos protrūkio bangas. Ževis tai gir- 
dėjo visą gyvenimą. 

Iš statinės ant chalana denio jie pripildė vieną kanistrą. Papra- 
stai plaukti lietinguoju laikotarpiu upe pasroviui sekdavosi tris kartus 
sparčiau nei prieš srovę. Valtis su geru motoru turėtų pasiekti Kabišą 
per keturias valandas, prekybos tašką — per dešimt, Korumbą — per 
aštuoniolika. Santa Loura, jeigu ją suras, truktų ilgiau, bet nors jie tu- 
rės hamakus ir maisto. 

Ževio planas buvo trumpam stabtelti ir pailsėti ant Santa Loura 
denio. Norėjo paguldyti Natą lovon, o paskui paskambinti palydovi- 
niu telefonu į Korumbą ir pasikalbėti su Valdiru. Šis galėtų surasti gerą 
daktarą, kuris žinotų, ką daryti, kai jie parsiras namo. 

Kapitonas pavaišino jį dar viena dėžute vaflių ir popieriniu 
puodeliu kavos. Ževis pažadėjo kitą savaitę juos susirasti Korumboje, 
padėkojo ir atsikabino valtį. Natą rado gyvą, bet nejudantį. Karštis ne- 
buvo nuslūgęs. 

Kava paspartino Ževiui pulsą ir neleido užmigti. Jis manipuliavo 
droseliu, padidindamas greitį, kol variklis ėmė springčioti, paskui su- 
lėtindamas iki tiek, jog šis visai užgeso. Pradėjo brėkšti, ir virš upės 
nusileido tirštas rūkas. 

Ževis atplaukė prie Kabišos žiočių valandą po saulėtekio. Santa 
Loura — nė ženklo. Ževis prisišvartavo prie senosios prieplaukos ir 
nuėjo paieškoti vienintelio netoliese esančios sodybos šeimininko. Šis 
tvarte melžė karvę. Prisiminė Ževį ir papasakojo apie audrą, kuri pasi- 
griebė laivą. Tokios baisios audros dar nebuvo regėjęs. Užklupo vidury 
nakties, ir jis ne kažką matęs. Vėjas buvęs toksai smarkus, jog jisai su 
žmona ir vaikais pasislėpė po lova. 

— Kurjis nuskendo? — paklausė Ževis. 

— Nežinau. 

— O kaip tas berniokas? 

— Velis? Nežinau. 

— Ar jūs su niekuo kitu nesikalbėjote? Gal kas nors matė vaiki- 
ną“ 

Niekas. Nuo tos audros, per kurią pradingo Velis, jis su niekuo iš 
upeivių nesikalbėjo. Atseit labai liūdna dėl visko, ir, negana to, žmogus 
dar pareiškė nuomonę, kad Velis veikiausiai negyvas. 

To nepasakysi apie Natą — šis buvo gyvas. Karštis gerokai nuslū- 
go, ir jis atsibudo kamuojamas šalčio ir troškulio. Pirštais praplėšė akis 
ir išvydo aplinkui save vien vandenį, krante krūmus ir sodybą. 

— Ževi, — pratarė jis silpnu balsu, peršinčia gerkle. Atsisėdo 
ir kelias minutes mirksėjo. Rega neparyškėjo. Ževis neatsiliepė. Visą 
kūną gėlė — raumenis, sąnarius, kraujas tvinksėjo smegenyse. Kaklą 
ir krūtinę tvilkė bėrimas, ir jis kasėsi, kol prasidraskė odą. Nuo savo 
paties kvapo ėmė šleikštulys. 

Ūkininkas su žmona atsekė paskui Ževį atgal prie valties. Jie ne- 
turėjo nė lašo degalų, ir tai erzino svečią. 

— Kaip laikotės, Natai? — paklausė jis, lipdamas į valtį. 

— Mirštu, — kvėpte iškvėpė jis žodžius. 

Ževis pačiupinėjo jam kaktą, paskui atsargiai palietė bėrimą. 

— Karštis nuslūgęs. 

— Kur mes esame? 

— Prie Kabišos. Velio čia nėra. Laivas per audrą nuskendo. 

— Mūsų sėkmė tokia pati, — ištarė Natas ir susiraukė nuo galvą 
nuvėrusio skausmo. — Kur Velis? 

— Nežinau. Ar ištversite iki Korumbos? 

— Kam laukti, verčiau iš karto numirčiau. 

— Atsigulkite, Natai. 

Juodu atsistūmė nuo kranto. Ūkininkas su žmona stovėjo iki 
čiurnų dumble ir mojavo, bet nesusilaukė atsako. 

Natas kurį laiką sėdėjo. Vėjas maloniai glostė veidą. Tačiau netru- 
kus jam vėl pasidarė šalta. Šiurpulys išplito po krūtinę, tad vėl atsargiai 
įsmuko po palapine. Pabandė melstis už Velį, bet mintys laikėsi vos 
kelias sekundes. Jis tiesiog negalėjo patikėti, jog pasigavo maliariją. 


HARKAS LABAI KRUOPŠČIAI suplanavo vėlyvus pusryčius. Šie 
vyko uždaroje „Hay-Adams“ viešbučio valgomojoje salėje. Buvo aus- 


234 JOHN GRISHAM 


trių ir kiaušinių, ikrų ir lašišos, šampano ir mimozos*. Iki vienuoliktos 
susirinko visi, paprastai apsirengę ir įnikę į mimozas. 

Jis patikino juos, kad susitikimas nepaprastai svarbus ir turįs būti 
laikomas paslaptyje. Mat suradęs vieną liudytoją, kuris galėtų jiems 
laimėti bylą. 

Buvo pakviesti tik advokatai, atstovaujantys Felano vaikams. Fe- 
lano žmonos dar nebuvo užprotestavusios testamento ir atrodė, kad 
jos turėjo mažai entuziazmo veltis į šį reikalą. Teisinės jų pozicijos 
buvo labai silpnos. Teisėjas Viklifas vienam jų advokatui neoficialiai pa- 
reiškė, kad nepalankiai žiūrės į nerimtus buvusių žmonų ieškinius. 

Nerimti tie ar rimti, bet šešetas vaikų nė kiek negaišo laiko, kad 
užprotestuotų testamentą. Visi šeši paknopstom metėsi į peštynes — 
visi su ta pačia pagrindine pretenzija, kad pasirašydamas savo pasku- 
tinįjį testamentą Trojus Felanas stokojęs psichinio veiksnumo. 

Susitikime leista dalyvauti daugių daugiausia po du advokatus 
nuo kiekvieno paveldėtojo, pageidautina po vieną, jeigu tik įmanoma. 
Harkas, atstovaujantis Reksui, buvo vienas. Volis Braitas, atstovaujantis 
Libigeilei, irgi vienas. Jansis buvo vienintelis advokatas, kurį pažinojo 
Remblas. Gritas atstovavo Merei Ros. Madam Langhorn, anksčiau tei- 
sės profesorė, čionai atstovavo Džinai ir Kodžiui. Po savo tėvo mirties 
Trojus Jaunesnysis jau buvo nusamdęs ir atleidęs tris juridines firmas. 
Naujausi jo advokatai, pavardėmis Hemba ir Hamiltonas, buvo iš 
firmos, kurioje dirbo keturi šimtai žmonių. Jie prisistatė netvirtai su- 
sietai konfederacijai. 

Harkas uždarė duris ir kreipėsi į susirinkusiuosius. Glaustai pa- 
pasakojo Malkolmo Snydo, žmogaus, su kuriuo susitikinėjo mažne 


kasdien, biografiją. 
— Trisdešimt metų jis buvo prie pono Felano, — rimtai pasakė 
jis. — Galimas daiktas, padėjo jam parašyti paskutinįjį testamentą. 


Galimas daiktas, yra pasirengęs pasakyti, kad tuo metu senis buvo 
visiškai nukvakęs. 

Naujiena advokatus nustebino. Harkas sekundėlę stebėjo jų džiu- 
gius veidus, paskui pridūrė: 

— Arba, galimas daiktas, jis yra pasirengęs pasakyti, kad nieko 
nežinojęs apie ranka rašytąjį testamentą ir kad savo mirties dieną po- 
nas Felanas buvęs visiškai nuovokus ir šviesaus proto. 


* Kokteilis iš šampano, apelsinų sulčių ir stipraus apelsinų kvapo džino. 

— Kiek jis prašo? — paklausė Volis Braitas, įsitraukdamas į me- 
džioklę. 

— Penkių milijonų dolerių. Dešimt procentų dabar, likusius — 
kai bus pasiektas susitarimas. 

Snydo honoraras advokatų nesutrikdė. Juk iš tiek daug lošiama. 
Po teisybei, jo godumas atrodė veikiau kuklus. 

— Žinoma, mūsų klientai neturi pinigų, — pasakė Harkas. — Tad 
jeigu norime nusipirkti jo paliudijimą, viskas priklauso nuo mūsų. Už 
maždaug po aštuoniasdešimt penkis tūkstančius nuo kiekvieno pa- 
veldėtojo galime pasirašyti su Snydu sutartį. Esu tikras, kad jis pateiks 
parodymus, kurie padės arba laimėti ieškinį, arba pasiekti susitarimą. 

Turtinės gerovės diapazonas salėje buvo platus. Volio Braito 
kontoros kreditinė sąskaita banke perviršyta. Jis taip pat įsiskolinęs 
nesumokėtais mokesčiais. Kitame spektro gale — firma, kurioje dirbo 
Hemba ir Hamiltonas, turėjo partnerių, užkalančių daugiau nei po 
milijoną baksų per metus. 

— Siūlote, kad mes mokėtume melagingam liudytojui? — pa- 
klausė Hamiltonas. 

— Mes nežinome, ar jis meluoja, — sureagavo Harkas. Mat galė- 
jo iš anksto numatyti visus klausimus. — Su ponu Felanu jis būdavo 
vienas. Kitų liudytojų nėra. Tiesa bus tokia, kokios panorės ponas 
Snydas. 

— Tai skamba abejotinai, — pridūrė Hemba. 

— Turite pasiūlyti ką nors geresnio? — suniurnėjo Gritas. Buvo 
betvarkąs ketvirtą mimozą. 

Hemba ir Hamiltonas, stambios firmos teisininkai, buvo nepratę 
prie gatvinių suktybių bei šunybių. Ne tai, kad jiems ir panašiai šutvei 
negalėjai prikišti korupcijos, bet jų klientūrą sudarė turtingos kor- 
poracijos, teisėtai kyšininkystei pasitelkiančios lobistus, per kuriuos 
galėtų užsitikrinti pelningus vyriausybinius užsakymus ir paslėpti už- 
sienio despotų pinigus Šveicarijos bankų sąskaitose, ir visa tai — pa- 
dedant patikimiems teisininkams. Bet todėl, kad buvo stambios firmos 
teisininkai, jie, savaime suprantama, iš aukšto žvelgė į tokią neetišką 
Harko pasiūlytą veikseną, kuriai pritarė Gritas, Braitas ir kitos pana- 
šios vidutinybės. 

— Nemanau, kad mūsų klientas su tuo sutiks, — pasakė Hamil- 
tonas. 


236 JOHN GRISHAM 


— Jūsų klientas mielai prie to puls, — atkirto Harkas. Bemaž 
juokinga apsiausti Ti Džei Felaną etikos mantija. — Mes jį geriau pa- 
žįstame nei jūs. Klausimas tik, ar jūs sutinkate su tokiu planu. 

— Jūs siūlote, kad mes, advokatai, iš anksto įneštume pradinius 
penkis šimtus tūkstančių? — niekinamu tonu paklausė Hemba. 

— Būtent, — patvirtino Harkas. 

— Tuomet mūsų firma niekad su tuo nesutiks. 

— Tuomet jūsų firma bus pakeista, — įsiterpė Gritas. — Turėkit 
omenyje, jūsų firma — jau ketvirtoji per mėnesį. 

Iš tikrųjų Trojus Jaunesnysis jau grasinęs juos atleisti. Tad jie ap- 
siramino ir tiktai klausėsi. Visų dėmesį užvaldė Harkas. 

— Norėdamas išvengti nepatogumo prašyti kiekvieną pakloti 
šlamančiųjų, aš suradau banką, sutinkantį paskolinti metams penkis 
šimtus tūkstančių dolerių. Mums tereikės šešių parašų po paskola. Aš 
jau pasirašiau. 

— Pasirašysiu tą prakeiktą popiergalį, — ištiktas vyriškumo prie- 
puolio pareiškė Braitas. Jis nieko nebijojo, nes neturėjo ką prarasti. 

— Leiskit man pasitikslinti, — tarė Jansis. — Mes pirma sumoka- 
me Snydui pinigus, o jis kalba. Taip? 

— Taip. 

— Ar nederėtų pirma išklausyti jo versijos? 

— Prie jo versijos reikia šiek tiek padirbėti. Štai viso sandėrio 
gražumas. Sykį mes sumokame, jis mūsų. Reikės suformuluoti jo pa- 
rodymus, paderinti, kad tiktų mums patiems. Turėkite omenyje, kitų 
liudytojų nėra, išskyrus galbūt jo sekretorę. 

— Kiek ši kainuoja? — paklausė Gritas. 

— Nieko. Ji įtraukta į Snydo paketą. 

Kiek kartų per savo karjerą jūs gautumėte progą nusigriebti pro- 
centus nuo dešimto didžiausio šalyje turto? Advokatai paskaičiavo. 
Šiek tiek rizikos dabar, aukso gysla — vėliau. 

Madam Langhorn visus nustebino: 

— Rekomenduosiu savo firmai, kad imtumės šio sandėrio. Bet 
paslaptis turi likti kapų tyloje. 

— Kapų tyloje, — pakartojo Jansis. — Mums galėtų būti uždraus- 
ta verstis advokatūros praktika, ko gero, iškelti kaltinimai. Kurstyti 
melagingus parodymus sulaužant priesaiką — sunkus nusikaltimas. 

— Jūs kai ką išleidžiate iš akių, — priminė Gritas. — Galimas 

daiktas, jokio priesaikos sulaužymo nebus. Tiesa apibrėžiama Snydo, 
ir tik vieno Snydo. Jeigu jis pasakys, kad padėjo parašyti testamentą ir 
kad tuo metu senis buvo nukvakęs, kas, po šimts, galės tą užginčyti? 
Sandėris puikus. Aš pasirašysiu. 

— Vadinasi, mūsų jau keturi, — apsidžiaugė Harkas. 

— Aš irgi pasirašysiu, — atsiliepė Jansis. 

Hemba ir Hamiltonas muistėsi. 

— Mums reikės pasitarti su savo firma, — pasakė Hamiltonas. 

— Ar reikia jums priminti, vaikinai, kad visa tai konfidencia- 
lu? — įsiterpė Braitas. Komiška: gatvių akiplėša iš vakarinio fakulteto 
priekaištauja teisės apžvalgų redaktoriams dėl etikos. 

— Ne, — atšovė Hemba. — Nereikia priminti. 

Harkas paskambinsiąs Reksui, papasakosiąs jam apie sandėrį, o 
tuomet Reksas paskambinsiąs savo broliui Ti Džei ir informuosiąs, 
kad naujieji jo advokatai suknisa sandėrį. Per keturiasdešimt aštuonias 
valandas Hemba ir Hamiltonas liksią tik istorija. 

— Apsispręskite greitai, — perspėjo juodu Harkas. — Ponas Sny- 
das teigia esąs be cento ir mielai sukirs rankomis su kita šalimi. 

— Jeigu jau apie tai prašnekome, — įsiterpė Langhorn, — ar 
žinome kiek daugiau, kas ta kita šalis? Mes visi ginčijame testamentą. 
Kas nors turi jį ginti. Kur yra Reičelė Lein? 

— Matyt, slepiasi, — atsakė Harkas. — Džošas mane patikino, 
kad jie žiną, kur ji, kad užmezgė su ja kontaktą ir kad savo interesams 
ginti ji nusamdys advokatus. 

— Dėl vienuolikos milijardų aš to ir tikėčiausi, — pridūrė Gritas. 

Sekundėlę jie mąstė apie vienuolika milijardų, kiekvienas padaly- 
damas šiuos įvairiais dydžiais iš šešių, paskui pritaikydami asmeninius 
procentus sau patiems. Penki milijonai, kuriuos gaus Snydas, atrodė 
tokia nuosaiki suma. 


ŽEvIS IR NATAS VARGAIS NEGALAIS pasiekė prekybos tašką ne- 
trukus po vidudienio. Pakabinamasis motoras bjauriai šlubavo, taip 
pat buvo besibaigiąs benzinas. Fernandas, krautuvėlės savininkas, gu- 
lėjo verandoje, hamake slėpdamasis nuo svilinančios saulės. Buvo se- 
nas, vėtytas ir mėtytas upės veteranas, kadaise pažinojęs Ževio tėvą. 

Abu vyrai padėjo Natui išlipti iš valties. Jį vėl degino karštis. Ko- 

jos buvo nutirpusios ir vos laikė, tad trejetas atsargiai, colis po colio 
stūmėsi siauru tilteliu, o paskui laiptais viršun į verandą. Kai juodu 
atsargiai įvertė Natą į hamaką, Ževis greitomis papasakojo apie pra- 
eitos savaitės įvykius. Nuo Fernando akių neprasprūsdavo niekas, kas 
dėdavosi ant upės. 

— Santa Loura nuskendo, — pasakė jis. — Siautė smarki audra. 

— Ar matėte Velį? — paklausė Ževis. 

— Taip. Jį išgriebė iš upės vienas gyvulinis laivas. Jie buvo čia 
stabtelėję. Vaikinas man viską papasakojo. Neabejoju, jis jau Korum- 
boje. 

Kai išgirdo, kad Velis gyvas, Ževiui palengvėjo. Tačiau laivo ne- 
tektis — tragiška žinia. Santa Loura buvusi vienas iš geresnių laivų 

Kol juodu kalbėjosi, Fernandas stebėjo Natą, kuris vos girdėjo jų 
žodžius. Tikrai negalėjo jų suprasti. Nelabai jam tai ir rūpėjo. 

— Tai ne maliarija, — pasakė Fernandas, paliesdamas bėrimą ant 
Nato kaklo. Ževis priėjo prie hamako ir pažvelgė į savo draugą. Šio 
plaukai buvo sulipę ir šlapi, akys vis dar užtinusios. 

— O kas tuomet? — paklausė jis. 

— Maliarija nesukelia tokio bėrimo. Dengė — taip. 

— Dengės karštligė? 

— Ji panaši į maliariją — karštis ir šaltkrėtis, raumenų ir sąnarių 
skausmas, pernešama moskitų. Bet bėrimas reiškia, jog tai dengė. 

— Mano tėvas kadaise buvo ja užsikrėtęs. Labai sunkiai sirgo. 

— Būtina jį pristatyti į Korumbą, ir kuo greičiau. 

— Galėčiau pasiskolinti jūsų motorą? 

Fernando valtis buvo ištraukta į krantą po sukežusia stogine. Jos 
pakabinamasis motoras buvo ne toksai surūdijęs kaip Ževio ir penkio- 
mis arklio galiomis pajėgesnis. Juodu paskubom darbavosi aplinkui, 
sumainydami motorus ir pildydami kanistrus. Po valandos vargšas 
Natas, kuris gulėjo hamake be sąmonės, buvo nuvilktas tilteliu į valtį 
ir paguldytas po palapine. Visai nusilpęs, jis nesuvokė, kas dedasi. 

Buvo veik pusė trijų. Iki Korumbos devynios ar dešimt valandų 
kelio. Ževis paliko Fernandui Valdiro telefono numerį. Retais atvejais 
koks nors plaukiantis Paragvajumi laivas turėdavo radijo siųstuvą. 
Jeigu Fernandui pasitaikytų tokį pamatyti, Ževis norėjo, kad jisai susi- 
siektų su Valdiru ir duotų žinią. 

Labai didžiuodamasis vėl turįs valtį, sparčiai skrodžiančią vande- 
nį, jis nuskriejo visu greičiu. Kilvateris už jų virte virė. 

Dengės karštligė gali būti pragaištinga. Jo tėvas vadavosi mirtimi 
savaitę, kamuojamas žilpinančių galvos skausmų ir karščio. Akys tėvui 
taip skaudėjo, kad motina dienų dienas jį laikė užtemdytame kamba- 
ryje. Jis buvo tvirtas upeivis, įpratęs prie sužeidimų ir skausmo, ir kai 
Ževis išgirdo jį vaitojant kaip vaiką, suprato, kad tėvas miršta. Dakta- 
ras lankėsi kas antrą dieną, ir galop karštis nukrito. 

Tematė kyšančias iš po palapinės Nato pėdas, nieko daugiau. 
Tikriausiai šis nenumirsiąs. 


SYKĮ JIS PABUDO, bet nieko nematė. Pabudo vėl, ir jau buvo 
tamsu. Bandė nors ką pasakyti Ževiui, paprašyti vandens, tik vieno 
gurkšnelio, ir galbūt kąsnelio duonos, bet balsas buvo dingęs. Kalbėti 
reikėjo pastangų ir judesių, ypač bandant perrėkti variklio stūgesį. Są- 
nariai sutraukė jį į kietą mazgą. Gulėjo lyg privirintas prie aliuminio 
valties korpuso. 

Šalimais po smirdančia palapine gulėjo Reičelė, jos keliai irgi 
pritraukti aukštyn ir vos liečiantys jojo — kaip tada, kai juodu sėdėjo 
ant žemės prie jos trobelės ir vėliau ant suolelio po medžiu paupy. 
Atsargus, lengvas prisilietimas moters, išbadėjusios nekalto kūniško 
pojūčio. Vienuolika metų ji gyvenusi tarp ipikų, kurie savo nuogumu 
palaikė atstumą tarp jų ir bet kokio civilizuoto Žmogaus. Sudėtinga 
net paprasčiausiai apsikabinti. Už kur suimti? Ką paplekšnoti? Kiek 
ilgai prisispausti? Ji tikrai niekad neprisilietusi nė vieno iš vyriškosios 
lyties indėnų. 

Jis troško ją pabučiuoti, tegul tik į skruostą, nes neabejotinai ji 
metų metus nepatyrusi tokio jausmo. 

— Kada paskutinįsyk bučiavotės, Reičele? — norėjo ją paklaus- 
ti. — Juk buvote įsimylėjusi. Koks tai fizinis jausmas? 

Bet tuos klausimus jis nutylėjo, ir juodu kalbėjosi apie sau ne- 
pažįstamus žmones. Ji turėjusi fortepijono mokytoją, kurio kvapas iš 
burnos buvęs toks blogas, jog nuo jo pageltę dramblio kaulo spalvos 

klavišai. Jis turėjęs lakroso* trenerį, kuris buvo suparalyžiuotas žemiau 
juosmens, nes susilaužęs stuburą per lakroso rungtynes. Viena mer- 
gina iš jos parapijos pastojusi, ir jos tėvas šią iškeikęs iš sakyklos. Po 
savaitės ta mergina nusižudžiusi. Jis netekęs brolio, kuris pasimirė nuo 
leukemijos. 

Jis paglostė Reičelės kelius, ir jai tai tartum patiko. Bet toliau nie- 
kur neisiąs. Su misioniere neverta būti įžūliam. 

Ji buvo čia, kad neleistų jam numirti. Pati dusyk kovojusi su ma- 
liarija. Karštis pakyla ir nuslūgsta, šaltkrėčiai it ledas nutvilko pilvą, 
paskui atlėgsta. Pykulys užeina bangomis. Paskui valandų valandas — 
nieko. Ji paplekšnojo jam ranką ir pažadėjo, kad nenumirsiąs. Visiems 
ji tai sako, pagalvojo jis. Mirtis būtų palaima. 

Lytėjimas liovėsi. Jis atsimerkė ir siekė Reičelės, bet ji buvo dingusi. 


ŽEVIS DUSYK GIRDĖJO KLEJONES. Abu kartus jisai sustabdė valtį 
ir nutraukė nuo Nato palapinę. Pražiodinęs įpylė jam į burną vandens 
ir atsargiai pašlakstė suprakaitavusius plaukus. 

— Mes jau beveik namie, — kartojo jis. — Jau beveik namie. 

Išvydęs pirmuosius Korumbos žiburius, net apsiašarojo. Daug 
sykių regėjęs juos, kai grįždavo iš ekskursijų po šiaurinį Pantanalį, bet 
niekad šie nebuvę tokie mieli, bliksintys tolumoje ant kalvos. Skaičiavo 
juos, kol visi susiliejo išvien. 

Veik vienuoliktą vakaro jis iššoko į seklų vandenį ir užtempė sa- 
vąjį ekipažą ant suskeldėjusio betono. Prieplaukoje nebuvo nė gyvos 
dvasios. Jis užbėgo krantu aukštyn prie taksofono. 


KAI SUSKAMBO TELEFONAS, Valdiras su pižama žiūrėjo televizo- 
rių, rūkė paskutinę vakaro cigaretę ir nekreipė dėmesio į savo prie- 
kabią žmoną. Pakėlė ragelį nepasijudindamas iš vietos, paskui pašoko 
ant kojų. 

— Kas tai? — paklausė ji, kai jis puolė į miegamąjį. 

— Ževis sugrįžo, — atsakė jis per petį. 

— Kas tas Ževis? 


* Toks žaidimas su kamuoliu ant žolės, panašus į ledo ritulį. 

Skubindamasis pro ją laukan, jis metė: 

— Vykstu prie upės. 

Jai į tai buvo nusispjaut. 

Automobiliu važiuodamas per miestą, jis paskambino vienam 
draugui daktarui, kuris ką tik buvo atsigulęs į lovą, ir įkalbėjo šį pasi- 
tikti juos ligoninėje. 

Ževis žingsniavo po prieplauką. Amerikietis sėdėjo ant akmens, 
jo galva rėmėsi į kelius. Be žodžių juodu atsargiai įkėlė jį ant užpakali- 
nės sėdynės ir išsyk trūktelėjo iš vietos, pažerdami iš po ratų žvyrą. 

Valdirui knietėjo tiek daug klausimų, jog nežinojo nuo ko pra- 
dėti. Šiurkštiems žodžiams dabar ne metas. 

— Kada jisai susirgo? — paklausė portugališkai. 

Ževis sėdėjo greta jo trindamasis akis ir stengdamasis neužmigti. 
Paskutinį sykį miegojęs dar pas indėnus. 

— Nežinau, — atsakė jis. — Visos dienos susilieja išvien. Tai den- 
gės karštligė. Bėrimas pasirodo ketvirtą ar penktą dieną, o manding jis 
išbertas jau dvi dienas. Nežinau. 

Jie lėkė per miesto centrą nepaisydami šviesoforų ir kelio ženklų. 
Šaligatvių kavinukės jau buvo beužsidarančios, transporto eismas 
menkas. 

— Ar suradote tą moterį? 

— "Taip. 

— Kur? 

— Ji netoli kalnų. Manau, kad Bolivijoje. Diena kelio į pietus nuo 
Porto Indijo. 

— Arjos vieta pažymėta žemėlapyje? 

— Ne. 

— Tad kaip ją suradote? 

Joks brazilas nė už ką neprisipažintų paklydęs, o ypač toks pri- 
tyręs vedlys kaip Ževis. Tai pakenktų jo savigarbai, o galbūt ir verslui. 

— Mes buvome apsemtoje srityje, kur žemėlapiai nieko nereiškia. 
Suradau vieną žvejį, kuris mums padėjo. Kaip Velis? 

— Veliui viskas gerai, bet laivas nuskendo. — Valdiras buvo kur 
kas labiau susirūpinęs dėl laivo nei dėl šio denio upeivio. 

— Niekad nebuvau regėjęs tokių audrų. Mus buvo užklupę trys jų. 

— Ką pasakė moteris? 

— Nežinau. Tiesą sakant, aš su ja nesikalbėjau. 

— Ar nustebo jus išvydusi? 

— Neatrodė. Buvo gana šalta. Manau, jai ten patiko mūsų draugas. 

— Kaip praėjo jųdviejų susitikimas? 

— Paklauskite jį. 

Natas gulėjo smarkiai susirietęs ant užpakalinės sėdynės ir nieko 
negirdėjo. O Ževis ir neturėjo nieko žinoti, tad Valdiras nemygo. Tei- 
sininkai pasikalbėsią vėliau, kai tik Natas pajėgs. 

Kai atvažiavo prie ligoninės, ant šaligatvio krašto jau laukė inva- 
lido vežimėlis. Juodu įkėlė Natą į jį ir nusekė paskui sanitarą prie durų. 
Oras buvo šiltas ir drėgnas, kaitra vis dar nepraėjusi. Ant paradinio 
įėjimo laiptelių koks tuzinas seselių ir gydytojų padėjėjų tyliai šneku- 
čiavosi. Ligoninė neturėjo oro kondicionavimo įtaiso. 

Valdiro draugas daktaras veikė be ceremonijų ir labai dalykiškai. 
Dokumentacija būsianti sutvarkyta rytoj rytą. Jie nustūmė vežimėliu 
Natą per vestibiulį, paskui daugybe ilgų koridorių į mažutį apžiūros 
kabinetą, kur jį perėmė užsimiegojusi seselė. Iš vieno kampo Ževis ir 
Valdiras stebėjo daktarą su sesele išrengiant pacientą nuogai. Seselė 
nuplovė jį spiritu baltomis pašluostėmis. Daktaras ištyrinėjo bėrimą, 
prasidedantį nuo smakro ir užsibaigiantį ties juosmeniu. Visas kūnas 
buvo nusėtas moskitų įkandžių, kurių daugelį Natas buvo nusikasęs 
iki smulkių kruvinų opelių. Jie pamatavo jam temperatūrą, kraujo 
spaudimą, pulsą. 

— Panašu į dengės karštligę, — po dešimties minučių pareiškė 
daktaras ir pabėrė seselei virtinę smulkių nurodymų. Ši bemaž ne- 
siklausė, nes buvo susidūrusi su ta liga ir anksčiau, tik ėmėsi plauti 
Natui plaukus. 

Natas kažką sumurmėjo, bet tai neturėjo nieko bendra nė su vie- 
nu iš esančiųjų kabinete. Jo akys vis dar buvo užtinusios, barzda — sa- 
vaitę neskusta. Lyg būtų voliojęsis nuotėkų latake prie kokio nors baro 
tevynėje. 

— Karštis stiprus, — pasakė daktaras. — Jis klejoja. Pradėsime 
lašine su antibiotikais ir nuskausminamaisiais, duoti daug gerti, vėliau 
galbut šiek tiek maisto. 

Seselė uždėjo Natui ant akių storą marlinį tvarstį, paskui pri- 
tvirtino šį nuo ausies iki ausies lipnia juostele. Suradusi veną, pradėjo 
lašinę injekciją. Ištraukusi iš vieno stalčiaus ilgus geltonus marškinius, 
apvilko jais Natą. 

Daktaras vėl pamatavo temperatūrą. 

— Karštis netrukus turėtų pradėti kristi, — pasakė seselei. — Jei- 

— Dėkui, — tarė Valdiras. 

— Ateisiu pas jį anksti iš ryto, — pasakė daktaras ir paliko juos. 

Ževis gyveno miesto pakraštyje, kur namai buvo maži, gatvės ne- 
grįstos. Valdiro vežamas namo, jis dusyk užmigo. 


PONIA STAFORD BUVO IšVYKUSI į Londoną apsipirkti antikva- 
rinių retenybių. Telefonas nuskambėjo kokį tuziną kartų, kol Džošas 
sugriebė ragelį. Skaitmeninis laikrodis rodė 2.20 nakties. 

— Čia Valdiras, — pasisakė balsas. 

— A, taip, Valdiras. — Džošas persibraukė delnu plaukus ir su- 
mirksėjo. — Kad tik žinios būtų geros. 

— Jūsų vaikinas grįžo. 

— Ačiū Dievui. 

— Tačiau jis labai serga. 

— Ką?! Kas jam? 

— Dengės karštligė, panaši į maliariją. Ją perneša moskitai. Čio- 
nai nėra reta. 

— Maniau, kad jis turi ampulių nuo visko. — Džošas jau stovėjo 
pašokęs ant kojų, sulinkęs perpus, taršydamasis plaukus. 

— Nuo dengės nėra ampulių. 

— Juk jis nenumirs, ką? 

— O, ne. Dabar jis ligoninėje. Turiu gerą draugą daktarą, šis dabar 
prižiūri vyrioką. Sako, kad jis pasveiks. 

— Kada galėsiu su juo pasikalbėti? 

— Galbūt rytoj. Jam stiprus karštis, guli be sąmonės. 

— Ar surado tą moterį? 

— Taip. 

Šaunuolis, pagalvojo Džošas. Lengviau atsikvėpęs, jis prisėdo ant 
lovos. Taigi ji tikrai ten. 

— Duokite man jo palatos numerį. 

— Na, ten palatose nėra telefonų. 

— Juk tai privati palata, ar ne? Nagi, Valdirai, pinigai čia nesvar- 
bu. Pasakykite, kad juo rūpinamasi. 

— Jis gerose rankose. Bet ligoninė šiek tiek kitokia nei jūsiškės. 

— Gal man atvykti? 

— Kaip norite. Bet nebūtina. Ligoninės nepakeisite. Jis turi gerą 
daktarą. 

— Kiek jis ten bus? 

— Kelias dienas. Rytą turėtume daugiau žinoti. 

— Paskambinkite man anksti, iš pat ryto. Būtinai. Man reikia kuo 
greičiau su juo pasikalbėti. 

— Taip, paskambinsiu anksti. 

Džošas nuėjo į virtuvę vandens su ledu. Paskui žingsniavo po 
savo darbo kambarį. Trečią valandą nebeiškentė, susitaisė puodelį 
stiprios kavos ir nulipo į pusrūsį, kur turėjo įsirengęs kabinetą. 


KADANGI JIS BUVO TURTINGAS AMERIKIETIS, nieko netaupyta. 
Natui į venas pumpuoti geriausi vaistai, kokius tik buvo įmanoma 
gauti. Karštis truputėlį nuslūgo, prakaitavimas liovėsi. Skausmas iš- 
nyko, nusineštas puikiausių amerikietiškų chemikalų srauto. Praėjus 
dviem valandoms po to, kai buvo pristatytas į ligoninę, seselės ir sani- 
taro ridenamas ant ratukų į palatą jisai smarkiai knarkė. 

Nakčiai palata jis dalysis su kitais penkiais ligoniais. Laimė, buvo 
užrištomis akimis ir ištiktas komos. Negalėjo matyti atvirų opų, nesu- 
valdomo drebulio senio šalia savęs, susiraukšlėjusios, bemaž be gyvy- 
bės ženklų būtybės kitoje palatos pusėje. Nepajėgė užuosti organizmų 
išskyrų. 


NORS JIS NETURĖJO JOKIO TURTO savo paties vardu ir didžiumą 
savo brandaus gyvenimo finansiškai kabojo ant ringo virvių, Reksas 
Felanas pasižymėjo talentu skaičiams. Tai buvo vienas iš labai nedau- 
gelio dalykų, paveldėtų iš tėvo. Vienintelis iš Felano įpėdinių jis turėjo 
ir nuovokumo, ir ištvermės perskaityti visus šešis pareiškimus, kuriais 
buvo ginčijamas Trojaus testamentas. Baigęs sumojo, kad šešios juri- 
dinės firmos faktiškai dubliavo viena kitos darbą. Iš tikrųjų kai kurios 

teisinės formuluotės skambėjo lyg pasiskolintos iš paskutinio ar prieš- 
paskutinio pareiškimo. 

Šešios firmos vedė tą pačią kovą, ir kiekviena troško atsiriekti 
nesaikingai didžiulį pyrago gabalą. Metas mažutei šeimyninei darnai. 
Jis nusprendė pradėti nuo savo brolio Ti Džei, kuris buvo lengviausias 
taikinys, nes šio advokatai laikėsi tvirtai įsitvėrę savosios etikos. 

Abu broliai susitarė susitikti slapčia, nes jųdviejų žmonos nekentė 
viena kitos, ir nesutarimo būtų galima išvengti, jeigu moterys papras- 
čiausiai nieko nežinotų. Per telefoną Reksas pasakė Trojui Jaunesnia- 
jam, kad atėjo laikas užkasti karo kirvį. Ekonomijos sumetimais. 

Juodu susitiko pusryčių priemiesčio blyninėje, ir po vaflių bei 
kalbų apie futbolą per kelias minutes aštrūs kampai buvo sušvelninti. 
Reksas perėjo prie reikalo papasakodamas apie Snydą. 

— Nuostabus dalykas, — džiūgavo jis. — Tiesiog tai galėtų nu- 
lemti mūsų bylą ar pasiekti persilaužimą, — jis išguldė visą istoriją, 
pamažu pakreipdamas kalbą prie skolinio įsipareigojimo, kurį visi 
advokatai, išskyrus Trojaus Jaunesniojo, sutiko pasirašyti. — Tavo ad- 
vokatai gadina reikalą, — niūriai pasakė jis, šaudydamas akimis į šalis, 
lyg prie kiaušinienės su kumpiu barjero maitintųsi kokie šnipai. 

— Šunsnukis nori penkių milijonų? — Trojus Jaunesnysis vis dar 
negalėjo patikėti dėl Snydo. 

— Tai visai pigu. Klausyk, jisai sutinka pasakyti buvęs vienintelis 
prie tėčio, kai šis parašė testamentą. Paliudys bet ką, ko reikia, kad tas 
būtų anuliuotas. Dabar jis nori tik pusės milijono. Dėl likusių vėliau 
galėsime jį išdurti. 

Tatai Trojui Jaunesniajam patiko. O pakeisti juridinę firmą jam 
tikrai nebuvo naujiena. Jeigu būtų buvęs atviras, būtų prisipažinęs, 
kad Hemba su Hamiltonu jam varė baugulį. Keturi šimtai teisininkų. 
Marmurinės fojė. Meno kūriniai ant sienų. Kas nors juk jiems moka 
už gerą skonį. 

Reksas pakeitė temą. 

— Ar skaitei tuos šešis pareiškimus? — paklausė jis. 

Sučiaumojęs braškę, Trojus Jaunesnysis papurtė galvą — ne. 
Netgi neskaitęs to, kuris paduotas jo vardu. Hemba ir Hamiltonas 
viską aptarę su juo, ir jis pasirašė, bet tas buvęs storas, o automobilyje 
laukusi Bifė. 

— Ką gi, aš perskaičiau, pamažu ir atidžiai. Jie visi vienodi. Turi- 

me šešias juridines firmas, atliekančias tą patį darbą, visas puolančias 
tą patį testamentą. Nesąmonė. 

— Aš irgi mąsčiau apie tai, — pritarė Trojus Jaunesnysis. 

— Ir visos šešios tikisi pasipelnyti, kai mes pasieksime susitari- 
mą. Kiek tavieji vaikinai gauna? 

— O kiek gauna Harkas Getis? 

— Dvidešimt penkis procentus. 

— Maniškiai norėjo trisdešimties. Sutarėme dėl dvidešimties. — 
Trumpam šmėstelėjo išdidumas — mat Trojus Jaunesnysis derybose 
pranoko Reksą. 

— Pažaiskime skaičiais, — varė toliau Reksas. — Hipotetiškai 
tarkime, mes nusisamdome Snydą, jis pasako viską, ką reikia, mes 
turime savuosius smegenų sunkikus, užmaišomas jovalas, ir turto pa- 
veldėtoja panorės susitarti. Sakykime, kiekvienas įpėdinis gauna, na, 
nežinau, gal po kokius dvidešimt milijonų. Taigi prie šio stalo — ke- 
turiasdešimt. Penki nueina Harkui. Keturi — taviesiems vaikinams. Iš 
viso devyni, tad mudu gauname trisdešimt vieną. 

— Aš paimsiu. 

— Aš irgi. Bet jeigu pašalinsime iš paveikslo tavuosius vaikinus 
ir sujungsime jėgas, Harkas numuš kainą. Mums nereikia visų tų ad- 
vokatų, Ti Džei. Jie tik dubliuoja vienas kitą ir laukia, kaip išmušti iš 
mūsų pinigų. 

— Aš nekenčiu Harko Gečio. 

— Puiku. Palik man su juo tvarkytis. Neprašau, kad judu susi- 
draugautumėt. 

— O kodėl neišvarius Harko ir nelikus prie mano vyrukų? 

— Nes Harkas surado Snydą. Nes Harkas surado banką, sutin- 
kantį paskolinti pinigų Snydui papirkti. Nes Harkas sutinka pasirašyti 
popierius, o tavieji vaikinai pernelyg įsitvėrę etikos. Tai bjaurus reika- 
las, Ti Džei. Harkas supranta. 

— Jis man daro sukto šunsnukio įspūdį. 

— Taip! Ir jis mūsų sukčius. Jeigu sujungsime jėgas, jo dalis nuo 
dvidešimt penkių sumažės iki dvidešimt. Jeigu mums pavyks pri- 
traukti ir Merę Ros, tuomet jis nuleis iki septyniolikos su puse. O jei 
dar ir Libigeilę — iki penkiolikos. 

— Libigeilės niekaip nepritrauksime. 

— Galimybė visad yra. Jeigu mūsų valtyje bus trys, galbūt ji 
klausysis. 

— O kaip tas banditas, už kurio ji ištekėjusi? — tiesą sakant, visai 
nuoširdžiai paklausė Trojus Jaunesnysis. Jis kalbėjosi su broliu, kuris 
buvo vedęs striptizo šokėją. 

— Imkimės jų po vieną. Pirma sutarkime mudu, paskui nueisime 
pas Merę Ros. Jos advokatas — tas tipas Gritas, man jis neatrodo per- 
nelyg gudrus. 

— Nėra prasmės peštis, — liūdnai sutiko Trojus Jaunesnysis. 

— Tai mums kainuos pasiutusius pinigus. Metas paliauboms. 

— Mama didžiuosis mumis. 


AUKŠTUMĖLE PRIE ŠEKO indėnai naudojosi dešimtmečius. Čia 
įsikurdavo žvejai, kurie likdavo nakčiai, taip pat apsistodavo keliau- 
jantieji upe. Reičelė ir Lakas, taip pat dar vienas gentainis, vardu Tenas, 
gūžėsi po šiaudais dengta stogine, laukdami, ko! praeis audra. Stogas 
varvėjo, o vėjas iš šonų ginė lietų į veidus. Kanoja gulėjo jiems prie 
kojų, ištraukta iš Šeko ant kranto po siaubingos valandos kovojant su 
audra. Reičelės drabužiai buvo permirkę, bet nors lietus pliaupė šiltas. 
Indėnai lydėjo be drabužių, išskyrus virvelę apie juosmenį ir odinį ap- 
mautą jų brangenybėms. 

Kadaise ji turėjusi medinę valtį su senu motoru. Ši priklausiusi 
Kuperiams, jos pirmtakams. Kai turėdavo benzino, naudodavosi ja 
plaukioti upėmis tarp keturių ipikų gyvenviečių. Taip pat ji padėdavo 
nukeliauti į Korumbą: per dvi ilgas dienas į ten ir keturias — atgal. 

Motoras galop atsisakė, o pinigų naujam nebuvo. Kasmet, kai ji 
pateikdavo „Pasaulio gentims“ kuklų savo biudžetą, maldaute maldau- 
davo naujo pakabinamojo motoro ar nors dar gero padėvėto. Buvo su- 
radusi vieną tokį Korumboje už tris šimtus dolerių. Bet organizacijos 
biudžetai visame pasaulyje buvo griežti. Jai skiriamos lėšos eidavo pa- 
sipildyti vaistų atsargoms ir biblinei literatūrai. Nesiliaukite meldusis, 
jai būdavo pasakoma. Galbūt kitais metais. 

Ji susitaikė su tuo nesiginčydama. Jeigu Viešpats norės, kad ji tu- 
rėtų naują pakabinamąjį motorą, tai ir turėsianti. Klausimai „jeigu“ ir 
„kada“ buvo palikti Jam. Ne jai dėl to rūpintis. 

Be valties ji keliaudavo tarp kaimelių pėsčiomis, beveik visados 
greta šlubčiojant Lakui. Ir vienąkart kas rugpjūtį įtikindavo vadą pa- 
skolinti jai kanoją ir vedlį kelionei iki Paragvajaus. Ten ji palaukdavo 

gyvulinio laivo ar chalana, plaukiančio į pietus. Prieš dvejus metus ji 
laukė tris dienas ir nakvojo mažos fazendos prie upės tvarte. Per tris 
dienas iš pašalietės ji tapo drauge ir misioniere, savo pamokymais ir 
maldomis pavertusi ūkininką ir jo žmoną krikščionimis. 
Rytoj ji apsistosianti pas juos ir palauksianti laivo į Korumbą. 
Po stogine stūgavo vėjas. Ji laikė Laką už rankos, ir juodu meldė- 
si — ne uŽ savo saugumą, bet už jų draugo Nato sveikatą. 


PusRYČIAI — avižinė košė ir vaisių sultys — buvo patiekti ponui 
Stafordui ant rašomojo stalo. Jis nesutiko palikti savo kabineto ir, kai 
pareiškė tūnosiąs tenai faktiškai visą dieną, abi jo sekretorės išskubėjo 
pakeisti ne mažiau kaip šešių susitikimų laiką. Dešimtą — bandelė, 
irgi prie rašomojo stalo. Jis paskambino Valdirui ir išgirdo atsakymą, 
kad šio nėra kontoroje, išėjęs į susitikimą kažkur mieste. Valdiras turė- 
jo mobilųjį, tad kodėl nepaskambinęs? 

Vienas bendradarbis atnešė iškeltą iš interneto dviejų puslapių 
santrauką apie dengę. Bendradarbis pasakė privaląs būti teisme ir 
paklausė, ar ponas Stafordas turėtų jam dar kokių nors medicininių 
pavedimų. Ponas Stafordas neįžvelgė humoro. 

Kramsnodamas bandelę, Džošas perskaitė santrauką. Visa buvo 
išspausdinta didžiosiomis raidėmis, dvigubais tarpais, su colio pla- 
tumo kraštais, užėmė apie pusantro puslapio. Atmintinė Stafordui. 
Dengės karštligė — virusinė infekcija, dažna tropiniuose pasaulio 
regionuose. Platinama moskito, žinomo Aedes pavadinimu, labiau 
mėgstančio kąsti dienos metu. Pirmasis požymis — nuovargis, paskui 
greitai prasideda stiprus galvos skausmas už akių, vėliau ne itin smar- 
kus karštis, netrukus suintensyvėjantis ir lydimas prakaitavimo, pyki- 
nimo bei vėmimo. Karščiui kylant, pradeda gelti blauzdų ir nugaros 
raumenis. Liga taip pat žinoma kaip „kaulus laužanti karštligė — dėl 
žiauraus raumenų ir sąnarių skausmo. Reiškiantis visiems šiems simp- 
tomams, atsiranda bėrimas. Karštis kokiai dienai gali nuslūgti, bet pa- 
prastai grįžta dar stipresnis. Maždaug po savaitės infekcija ima silpti 
ir pavojus būna praėjęs. Nesama jokių vaistų ar vakcinos. Būtinas 
mėnuo poilsio ir gerti daug skysčių jėgoms atstatyti. 

Ir tatai tik švelniais atvejais. Dengė gali progresuoti į hemoraginę 
dengės karštligę arba šoko sindromą, kurie abu kartais baigiasi mirti- 
mi, ypač vaikams. 

Džošas buvo gatavas siųsti į Korumbą pono Felano reaktyvinį 
Nato pasiimti. Lėktuve būsiąs daktaras, seselė ir visa kita, ko galėtų 
prireikti. 

— Valdiras, — pranešė sekretorė vidaus telefonu. Jokie kiti skam- 
bučiai nebuvo priimami. 

Advokatas skambino iš ligoninės. 

— Aš ką tik pasitikrinau dėl pono O Railio, — pamažu, tiksliai 
raportavo jis. — Jam tvarka. Bet nelabai sąmoningas. 

— Arjis gali kalbėti? — paklausė Džošas. 

— Ne. Dar ne. Jis gauna nuskausminamųjų. 

— Daktaras geras? 

— Pats geriausias. Vienas mano draugas. Daktaras dabar pas jį. 

— Paklauskite, kada ponas O Railis bus pajėgus skristi namo. Aš 
atsiųsiu į Korumbą privatų reaktyvinį ir daktarą. 

Fone girdėjosi pokalbis. 

— Negreitai, — pranešė Valdiras. — Kai paliks ligoninę, bus rei- 
kalingas poilsio. 

— O kada jis paliks ligoninę? 

Vėl kažkur balsai. 

— Šiuo metu daktaras negali pasakyti. 

Džošas palingavo galvą ir nusviedė nebaigtą bandutę į šiukšlių 
krepšį. 

— Ar ką nors pasakėte ponui O Railiui? — suniurnėjo jis. 

— Ne. Regis, jis miega. 

— Klausykite, pone Valdirai, man labai svarbu pasikalbėti su juo, 
kai tik bus įmanoma, aišku? 

— Suprantu. Bet turėkite kantrybės. 

— Aš žmogus ne iš kantriųjų. 

— Suprantu. Bet privalote pasistengti. 

— Paskambinkite man šiandien popiet. 

Džošas trenkė telefono ragelį ir įniko žingsniuoti po kabinetą. 
Buvo neprotinga siųsti Natą, tokį silpną ir nepatvarų, į tropikų pavo- 
jus. Tai paskatinęs patogumas. Išsiųsti jį dar porai savaičių, palaikyti 
kur nors kitur vykdantį užduotį, kol firma išpainios jo paliktą jaukalą. 
Be Nato, firmoje buvo dar keturi menkesni partneriai, keturi, paties 
Džošo kruopščiai parinkti, nusamdyti, mokyti ir įsiklausomi dėl kai 
kurių vadybos reikalų. Vienas iš jų buvo Tipas, ir tik jo vienintelio 
balsas palaikė Natą. Kiti trys norėjo, kad jis būtų išsiųstas. 

Nato sekretorė buvo priskirta kitur. Pastaruoju metu vienas 
sparčiai karjeros laiptais kylantis bendradarbis laikinai naudojosi jo 
kabinetu, ir kalbėta, kad įsikūręs ten kaip namie. 

Jeigu dengės karštligė vargšo Nato nepriveiks, jo laukė mokesčių 
inspekcija. 


APIE VIDUDIENĮ TYLOMIS ištuštėjo lašinės maišelis, bet niekas 
nepasivargino jo patikrinti. Po kelių valandų Natas atsipeikėjo. Galva 
buvo lengva ir nesudrumsta, karštis nuslūgęs. Kūnas dar sustingęs, bet 
nebeprakaitavo. Jis juto sau ant akių storą marlę, juto šią prilaikančią 
lipnią juostą ir kiek pagalvojęs nusprendė pasižiūrėti. Kairio dilbio 
neleido pajudinti įbesta lašinės adata, tad ėmėsi grabinėti lipnią juos- 
telę dešinės rankos pirštais. Girdėjo balsus kitoje palatoje, žingsnius 
kietomis grindimis. Koridoriumi skubėjo žmonės. Arčiau kažkas be 
pertrūkio tyliai, skausmingai dejavo. 

Pamažėle jis atplėšė juostelę sau nuo odos ir plaukų, keikdamas 
tą žmogų, kuris ją ten priklijavo. Nustūmė tvarstį į šoną, ir tas nukaro 
jam nuo kairės ausies. Pirmas vaizdas, kurį išvydo — tai besilaupantys 
dažai, dulsvo atspalvio išblukęs geltonumas ant sienos tuoj aukščiau 
jo. Šviesos buvo išjungtos, pro langą liejosi saulės spinduliai. Lubų da- 
žai irgi buvo suskilinėję — platūs juodi plyšiai, aptraukti voratinklių ir 
dulkių. Nuo jų vidurio leidosi išklerusi ventiliatoriaus vėduoklė, kuri 
sukdamasi klibėjo. 

Nato dėmesį pagavo dvi pėdos, — dvi senos, gumbuotos, randė- 
tos pėdos, nuo pirštų iki padų ištisai žaizdotos ir nutrintos, styrančios 
ore, — ir šiek tiek kilstelėjęs galvą jis pamatė, kad šios priklauso su- 
siraukšlėjusiam žmogučiui, kurio lova bemaž lietėsi su jo. Šis atrodė 
negyvas. 

Dejonė sklido nuo sienos šalia lango. Anas vargšelis buvo toks 
pat mažutis ir toks pat susiraukšlėjęs. Sėdėjo vidur lovos, sulenktomis 
rankomis ir kojomis susirietęs į kamuolį, ir kentėjo savo bėdą ištiktas 
transo. 

Tvyrojo seno šlapimo, žmogaus ekskrementų ir stipraus antisep- 
tiko kvapai — viskas susimaišę į vieną tirštą tvaiką. Toliau koridoriuje 
juokėsi seselės. Dažai laupėsi nuo visų sienų. Be Nato, palatoje buvo 
dar penkios lovos, visos su ratukais, sustatytos bet kaip,nesistengiant 
siekti didesnės tvarkos. 

Trečias jo palatos bendras gulėjo prie durų — nuogas, tik su šla- 
piais vystyklais, jo kūnas buvo nusėtas raudonų atvirų opų. Irgi atrodė 
negyvas, ir Natas tikrai vylėsi, kad anas toks. Savo paties labui. 

Nebuvo mygtukų, kuriuos galėtum paspausti, nei jokio skubaus 
iškvietimo laido, nei vidaus telefono — nieko, kuo galėtum prisišaukti 
pagalbą, nebent rėkdamas, o tai galėtų prikelti ir numirėlius. Tie pa- 
darai, ko gero, atsistotų ir panorėtų apsilankyti pas jį. 

Jam norėjosi pabėgti, švystelti pėdas nuo lovos ant grindų, išsi- 
rauti iš dilbio lašinės adatą ir skuosti į laisvę. Sutiksiąs rizikuoti savo 
sveikata gatvėje. Tikrai tenai nebūsią tiek daug ligų. Bet kur kas geriau 
nei šioje raupsuotųjų palatoje. 

Tačiau pėdos buvo kaip plytos. Natas iš paskutiniųjų stengėsi jas 
atkelti po vieną, bet šios vos judėjo. 

Vėl nuleidęs galvą ant pagalvės, jis užsimerkė. Norėjosi verkti. 
Esu trečiojo pasaulio ligoninėje, vis kartojo ir kartojo sau. Palikau 
Volnat Hilą — tūkstantis baksų už dieną, mygtukai dėl visko, kilimai, 
dušai, vos pamok, ir tuoj atbėgs psichoterapeutai. 

Opų nusėtas žmogus sukriūkė, ir Natas dar žemiau nugrimzdo į 
lovą. Paskui atsargiai pasiėmė marlę ir užsidėjo ant akių, prisiklijavo ją 
lipnia juostele visai taip pat kaip anksčiau, tik šįsyk dar tvirčiau. 


32 


SNYDAS ATVYKO SUSITIKTI turėdamas savo paties sudarytą su- 
tartį, kurią buvo parengęs be kokio nors teisininko pagalbos. Harkas 
perskaitė ją ir gavo pripažinti, kad prie juodraščio neblogai padirbėta. 
Antraštė skelbė: „Sutartis dėl ekspertinių liudytojo paslaugų . Eksper- 
tai pateikia nuomones. Snydas iš esmės turės reikalą su faktais, bet 
Harkui nerūpėjo, kas buvo išdėstyta sutartyje. Jis pasirašė ir įteikė 
patvirtintą čekį pusei milijono dolerių. Snydas delikačiai jį paėmė, iš- 
tyrinėjo kiekvieną žodį, paskui sulankstė ir įsikišo į švarko kišenę. 

— Na, nuo ko pradedame? — nusišypsojęs paklausė. 

Tiek daug visko reikėjo sutvarkyti. Pareiškė norą dalyvauti ir kiti 
Felanų advokatai. Harkas turėjo laiko tik patiems elementariausiems 
dalykams. 

— Bendrais bruožais, — tarė jis, — kaip seniokas buvo nusiteikęs 
tą rytą, kai pasimirė? 

Tarsi giliai paskendęs mintyse, Snydas muistėsi, sukiojosi ir rau- 
kėsi. Jis iš tikrųjų troško pasakyti ką reikia. Šiuo metu jautėsi lyg neštų 
ant savo pečių keturis su puse milijono. 

— Jis buvo pametęs protą, — pasakė, ir žodžiai pakibo ore, kol jis 
laukė, ar bus pritarta. 

Harkas linktelėjo. Kol kas gerai. 

— Ar tai buvo neįprasta? 

— Paskutinėmis savo dienomis jisai sunkiai protavo. 

— Kiek laiko su juo praleisdavote? 

— Su pertraukomis po dvidešimt keturias valandas per parą. 

— Kur jūs miegodavote? 

— Mano kambarys buvo koridoriumi toliau, bet jis turėjo 
skambutį man išsikviesti. Būdavau pasirengęs ištisą parą. Kartais jis 
atsikeldavo vidur nakties ir pareikalaudavo sulčių ar kokios tabletės. 
Tiesiog paspausdavo mygtuką, pas mane suzirzdavo skambutis, ir aš 
jam atnešdavau, ko pageidaudavo. 

— Kas dar su juo gyveno? 

— Niekas. 

— Dar su kuo kitu jis leisdavo laiką? 

— Galbūt su jaunąja Nikolete, sekretore. Mėgo ją. 

— Ar praktikuodavo su ja seksą? 

— Ar tai padėtų mūsų bylai? 

— Taip. 

— Tuomet juodu krušosi kaip triušiai. 

Harkas nepajėgė paslėpti šypsnio. Teiginys, kad Trojus gainiojosi 
savo paskutinę sekretorę, nieko nenustebintų. 

Jiems ilgai netruko suderinti natas, pagal kurias teks giedoti. 

— Klausykite, pone Snydai, štai ko mes norime. Mums reikia 
užgaidų, mažučių keistybių, akivaizdžių atminties spragų, neįprastų 
posakių ar poelgių, kurie visi kartu sudėti bet ką įtikintų jį nebuvus 
sveiko proto. Jūs turite laiko. Atsisėskite ir imkite rašyti. Sudėliokite 
fragmentus visumon. Pasišnekėkite su Nikolete, užsitikrinkite, kad 
juodu turėję lytinių santykių, pasiklausykite, ką ji pasakys. 

— Pasakys viską, ko mums reikia. 

— Gerai. Tuomet parepetuokite ir įsitikinkite, kad nebus spragų, 
kurias pastebėtų kiti teisininkai. Jūsų pasakojimai turi sutapti. 

— Nėra nieko, kas galėtų jas paneigti. 

— Nieko? Jokių limuzino vairuotojo, kambarinės ar buvusios 
meilužės arba galbūt kitos sekretorės? 

— Jis tikrai visus juos turėjo. Bet niekas negyveno keturioliktame 
aukšte, išskyrus poną Felaną ir mane. Jis buvo labai vienišas žmogus. 
Ir gana trenktas. 

— Tad kaipgi jis taip gerai pasirodė prieš tuos tris psichiatrus? 

Snydas kiek pagalvojo. Jam pristigo išmonės. 

— Kaip jūs manytumėte? 

— Aš manyčiau, kad ponas Felanas žinojo egzaminą būsiant 
sunkų, nes suvokė silpstant protą, tad paprašė jus parengti sąrašą 
nujaučiamų klausimų, ir kad jūs su ponu Felanu tą rytą praleidote 
kartodami tokius paprastus dalykus kaip tos dienos data, kurios jis 
nepajėgė prisiminti, ir vaikų vardus — vardus, kuriuos jis faktiškai 
buvo pamiršęs, kur šie lankę koledžą, su kuo buvo susituokę ir taip 
toliau, paskui aptarėte klausimus apie jo sveikatą. Manyčiau, kad po to, 
kai ištreniravote jį dėl šių pagrindinių dalykų, mažiausiai dvi valandas 
pasakinėjote apie jo avuarus, „Felano grupės struktūrą, jam priklau- 
sančias kompanijas, jo įgijinius, kai kurių vertybinių popierių kainą 
užsidarant biržai. Jis vis labiau ir labiau jumis kliovęsis dėl finansinių 
naujienų, todėl tai padaryti jums buvo nesunku. Senioką tai vargino, 
bet jūs buvote pasiryžęs išsaugoti jo nuovoką prieš įstumdamas inva- 
lido vežimėlyje apžiūrai. Ar jums tai skamba pažįstamai? 

Snydas buvo be galo sužavėtas. Advokato talentas čia pat vietoje 
kurti visokias melagystes jam kėlė baugią pagarbą. 

— Taip, taip, kaip tik. Štai kaip ponas Felanas apmulkino psi- 
chiatrus. 

— Tad padirbėkite prie to, pone Snydai. Kuo daugiau įsigilinsite 
į savo pasakas, tuo geresnis liudytojas būsite. Kitos šalies advokatai 
stengsis jus pagauti. Puls jūsų parodymus ir vadins jus melagiu, taigi 
turite būti tam pasirengęs. Viską susirašykite, kad visados galėtumėte 
pasitikrinti savo istorijas. 

— Gera mintis. 

— Datas, laiką, vietas, nutikimus, keistybes. Viską. Taip pat ir Ni- 
koletė. Priverskite ją viską užsirašyti. 

— Ji nekaip rašo. 

— Padėkite jai. Tai jūsų reikalas, pone Snydai. Norite likusių pi- 
nigų, tad užsidirbkite juos. 

-— Kiek turiu laiko? a 

— Mes, tai yra kiti advokatai ir aš pats, norėtume įrašyti jūsų 
parodymus į vaizdajuostę po kelių dienų. Išklausysime jūsų istorijas, 
apibersime klausimais, paskui stebėsime, kaip jums sekasi suktis. Ne- 
abejoju, norėsime kai kuriuos dalykus pakeisti. Mes visąlaik jus treni- 
ruosime, galbūt dar įrašinėsime į vaizdajuostę. Kai viską suderinsime, 
tuomet jūs būsite pasirengęs duoti parodymus, sutvirtintus priesaika. 

Snydas paskubom pasišalino. Mat norėjo padėti pinigus į banką 
ir nusipirkti naują automobilį. Tokio reikėjo ir Nikoletei. 


APEIDAMAS PALATAS, naktinis sanitaras pastebėjo tuščią lašinės 
maišelį. Įspaustos šone instrukcijos skelbė, kad skysčiai turi lašėti ne- 
pertraukiamai. Jis nunešė maišelį į vaistinėlę, kur antraeilininkė seselė 
praktikantė iš naujo sumaišė medikamentus ir grąžino maišelį sanita- 
rui. Po ligoninę jau sklido gandas apie turtingą pacientą amerikietį. 

Per miegą Natas vėl buvo pastiprintas vaistais, kurių jam visai 
nereikėjo. 

Atėjęs prieš pusryčius, Ževis rado jį pusiau prabudusį, vis dar už- 
dengtomis akimis, nes verčiau buvo linkęs likti tamsoje. 

— Velis čia, — pakuždėjo Ževis. 

Budinčioji seselė padėjo Ževiui išstumti lovą iš palatos, paskui 
koridoriumi į nedidelį kiemelį, apšviestą saulės. Seselė pasuko ranke- 
nėlę, ir pusė lovos pasikėlė. Ji nuėmė marlę su lipnia juostele, ir Natas 
nė nesusiraukė. Jis pamažu atsimerkė ir pabandė sutelkti regą. Ževis, 
kuris stovėjo čia pat, vos už kelių colių, tarė: 

— Užtinimas nuslūgo. 

— Sveiki, Natai, — pasakė Velis, prisilenkęs iš kitos pusės. Seselė 
juos paliko. 

— Sveikas, Veli, — atsakė Natas, pamažu, iš gerklės gilumos, ki- 
miai tardamas žodžius. Jautėsi apdujęs, bet laimingas. Koks gerai jam 
pažįstamas jausmas būti apsvaigusiam. 

Palytėjęs jam kaktą, Ževis pareiškė: 

— Taip pat ir karštis praėjęs. — Brazilai nusišypsojo vienas ki- 
tam — jiems tapo lengviau, kad per ekskursiją į Pantanalį nenugala- 
bijo amerikiečio. 

— Kas tau nutiko? — paklausė Velį Natas, stengdamasis aiškiai 

tarti žodžius, kad šie neskambėtų kaip girto. Ževis perdavė berniokui 
klausimą portugališkai. Velis kaipmat pagyvėjo ir ėmėsi ilgai pasakoti 
apie audrą ir kaip nuskendo Santa Loura. Kas trisdešimt sekundžių 
Ževis jį sustabdydavo, kad suspėtų išversti. Natas klausėsi mėginda- 
mas neužmerkti akių, bet sąmonė tai nuplaukdavo, tai vėl sugrįždavo. 

Valdiras aptiko juos ten. Šiltai pasveikino Natą, džiaugdamasis, 
kad jų svečias sėdi lovoje ir atrodo sveikesnis. Jis išsitraukė mobilųjį 
telefoną ir spaudinėdamas numerius pasakė: 

— Turite pasikalbėti su ponu Stafordu. Jis labai nerimauja. 

— Nežinau, ar aš... — žodžiai nutrūko — Natas vėl ėmė snūdu- 
riuoti. 

— Nagi, atsisėskite, čia ponas Stafordas, — pasakė Valdiras, pa- 
duodamas jam telefoną ir pataisydamas aukščiau pagalvę. 

Natas paėmė telefoną: 

— Alio. 

— Natai! — atskriejo atsakymas. — Tai tu! 

— Džošai. 

— Natai, pasakyk, kad nemirsi. Nagi, prašau, pasakyk. 

— Nesu tikras, — atsakė Natas. Valdiras švelniai pristūmė telefo- 
ną arčiau jam prie ausies ir padėjo laikyti. 

— Kalbėkite garsiau, — pakuždėjo jis. Ževis ir Velis žingtelėjo į 
šalį. 

— Natai, ar suradai Reičelę Lein? — sušuko į telefoną Džošas. 

Sekundėlei Natas suėmė save į rankas. Smarkiai raukėsi stengda- 
masis susikaupti. 

— Ne, — pasakė. 

— Ką*! 

— Jos pavardė ne Reičelė Lein. 

— Tad, po velnių, kokia? 

Natas sekundę įtemptai mąstė, paskui nuovargis jį priveikė. Šiek 
tiek susmukęs, vis stengėsi prisiminti jos pavardę. Galbūt ji nė nepa- 
sakė jam savo pavardės? 

— Nežinau, — sumurmėjo jis, vos krutindamas lūpas. Valdiras 
dar stipriau prispaudė jam prie ausies telefoną. 

— Natai, kalbėk! Ar suradai reikiamą moterį? 

— O taip, čia viskas gerai, Džošai. Nusiramink. 

— Kaip ta moteris? 

— Miela. 

IDDžošas sekundėlę delsė, bet negalėjo bergždžiai švaistyti laiko. 

— Puiku, Natai. Ar ji pasirašė popierius? 

— Nepajėgiu prisiminti jos pavardės. 

— Arji pasirašė popierius? 

Stojo ilga pauzė. Natui smakras nusviro ant krūtinės, jis tartum 
užsnūdo. Valdiras baksnojo jam alkūnę ir mėgino pajudinti galvą su 
telefonu prie jos. 

— Man iš tiesų ji patiko, — staiga suvapėjo Natas. — Labai. 

— Tu apsvaigintas, Natai, taip? Tau duoda nuskausminamųjų, 
tiesa? 

— Taip. 

— Klausyk, Natai, paskambink man, kai praskaidrės galva, gerai? 

— Aš neturiu telefono. 

— Tai pasinaudok Valdiro. Prašau paskambink man, Natai. 

Jis knaptelėjo galva ir užsimerkė. 

— Paprašiau ją, kad tekėtų už manęs, — pasakė į telefoną, ir 
smakras jam galutinai nukaro. 

Valdiras paėmė telefoną ir pasitraukė į kampą. Pabandė apibuū- 
dinti Nato būklę. 

— Ar man atvykti pas jus? — sušuko Džošas — jau trečią ar 
ketvirtą sykį. 

— Nėra reikalo. Prašom turėti kantrybės. 

— Man jau atsibodo jūsų klausytis, kad turėčiau kantrybės. 

— Suprantu. 

— Pasistenkite, kad jis pasveiktų, Valdirai. 

— Jam viskas gerai. 

— Ne, negerai. Paskambinkite man vėliau. 


DuURBANAS APTIKO Džošą stovintį savo kabinete prie lango ir 
spoksantį į reginį sudarančių pastatų bloką. Uždaręs duris, Tipas atsi- 
sėdo ir paklausė: 

— Ką jis pasakė? 

Džošas tebespoksojo pro langą 

— Pasakė, kad surado ją, kad esanti miela ir kad paprašęs jos 
rankos, — jo balse nebuvo nė truputėlio humoro. 

Vis dėlto Tipui tai pasirodė juokinga. Jei kalbėt apie moteris, tai 
Natas nebuvo išrankus, ypač tarp savo skyrybų. 

— Kaip jis jaučiasi? 

— Nieko nebeskauda, privarytas nuskausminamųjų, pusiau są- 
moningas. Valdiras pasakė, kad karštis praėjęs ir jis atrodo kur kas 
geriau. 

— Vadinasi, nenumirs? 

— Matyt, ne. 

Durbanas sukrizeno. 

— Atpažįstu mūsų bernelį Natą. Niekad nesutikęs sijono, kuris 
jam nepatiktų. 

Kai Džošas atsisuko, atrodė gerokai pralinksmėjęs 

— Gražu, — tarė. — Natas bankrutavęs. Ji tik keturiasdešimt 
dvejų, veikiausiai metų metus nemačiusi baltojo vyro. 

— Natas neimtų į galvą, jeigu ir būtų bjauri kaip ragana. laip jau 
atsitiko, kad ji turtingiausia pasaulio moteris. 

— Kai dabar apie tai pagalvoju, nebesistebiu. Maniau, kad darau 
jam malonę išsiųsdamas į nuotykį. Man nė netoptelėjo jį mėginsiant 
suvilioti misionierę. 

— Manai, jis įklimpo dėl jos? 

— Kas žino, ką juodu veikė džiunglėse? 

— Abejoju, — geriau apsvarstęs tarė Tipas. — Mes pažįstame 
Natą, bet nepažįstame jos. Tam reikia dviejų. 

Džošas prisėdo ant rašomojo stalo krašto, vis dar pralinksmintas, 
šypsodamas į grindis. 

— Tu teisus. Nemanau, kad ji susižavėtų Natu. Jis velka paskui 
save daug bagažo. 

— Ar ji pasirašė popierius? 

— Mudu iki to dar nepriėjome. Neabejoju, kad pasirašė, antraip 
jis nebūtų jos palikęs. 

— Kada jis parvyksta? 

— Kai tik bus pajėgus keliauti. 

— Nebūk toks užtikrintas. Dėl vienuolikos milijardų aš dar kurį 
laiką ten pasisukinėčiau. 

DAKTARAS APTIKO SAVO pacientą knarkiantį kiemo pavėsyje, vis 
dar sėdomis lovoje, pražiota burna, nuimtu nuo akių marlės tvarsčiu, 
nusvirusia į šoną galva. Jo kelionės upe draugas snaudė netoliese ant 
žemės. Apžiūrėjęs lašinės maišelį, daktaras sustabdė srovę. Paskui pa- 
lietė Nato kaktą ir nepajuto karščio. 

— Senhor O Raili, — garsiai pašaukė jis, paplekšnodamas pacien- 
tui per petį. Ževis pašoko ant kojų. Mat daktaras nekalbėjo angliškai. 

Jis norėjo, kad Natas grįžtų į palatą, bet kai Ževis išvertė, tatai 
buvo sutikta nepalankiai. Natas meldė Ževį, o šis prašė daktarą. Kiek 
toliau, eidamas koridoriumi, Ževis matęs kitus pacientus, priepuolius, 
mirštančius žmones, tad pažadėjo daktarui pasėdėsiąs čia pavėsyje 
greta savo draugo, kol sutems. Daktaras nusileido. Iš tiesų jam ne- 
rūpėjo. 

Kitapus kiemo buvo atskiras mažas skyrius su įmūrytomis į ce- 
mentą storomis juodomis grotomis. Kartkartėmis prie lango atklysda- 
vo pacientai pavėpsoti pro grotas į kiemą. Jie negalėjo ištrūkti. Vėlai 
rytą pasirodė kažkoks rėksnys ir įsižeidė, kad Natas ir Ževis užstoją 
jam vaizdą. Rudos dėmėtos odos ir raudonų, lopiniais išsišėrusių plau- 
kų, jis atrodė pamišęs, koks iš tiesų ir buvo. Įsitvėręs du grotų strypus, 
iškišo pro juos galvą ir pratrūko šaukti šaižiu, skardinčiu po kiemą ir 
koridorius balsu. 

— Ką jisai sako? — paklausė Natas. Bepročio riksmai išgąsdino 
jį ir praskaidrino galvą. 

— Nesuprantu nė žodžio. Jis psichas. 

— Vadinasi, mane paguldė į tą pačią ligoninę, kur gydomi ir pa- 
mišėliai? 

— Taip. Deja. Miestas mažas. 

Riksmai sustiprėjo. Iš saugiosios pusės pasirodė viena seselė ir 
šūktelėjo jam nutilti. Pamišėlis atsikirto tokia kalba, kuri privertė ją 
pabėgti. Tuomet jis vėl susitelkė į Natą su Ževiu. Gniauždamas grotas 
taip, jog pabalo krumpliai, jis ėmė rėkaudamas šokinėti. 

— Vargšelis, — tarė Natas. 

Riksmai perėjo į stūgesius, ir po kelių minučių nepaliaujamo 

triukšmo už Žmogaus pasirodė sanitaras ir pamėgino jį nusivesti. 
Pamišėlis nepasidavė, ir įvyko trumpos peštynės. Kadangi stebėjo 
liudininkai, sanitaras elgėsi tvirtai, bet atsargiai. lačiau žmogus plaš- 
takomis buvo įsikibęs į grotas ir nesidavė atplėšiamas. Sanitaras traukė 
jį iš už nugaros, ir stūgesys perėjo į klyksmą. 

Galop sanitaras pasidavė ir išnyko. Rėksnys nusismaukė kelnes ir 
ėmė pro grotas šlapintis, garsiai kvatodamas ir laikydamasis apytikriai 
Nato ir Ževio pusėn, bet šie buvo nepasickiami. Kol taip tebesilaikė 
įsitvėręs į grotas, sanitaras staiga puolė iš užpakalio, sugriebė jį im- 
tynių veiksmu per pažastis už sprando ir nutempė nuo lango. Kai tik 
pamišėlis dingo iš akių, riksmai iškart nutilo. 

Dienos drama baigėsi, ir kieme vėl įsiviešpatavo rimtis. Natas 
paprašė: 

— Ževi, paimkite mane iš čia. Aš jaučiuosi puikiai. Karštis praėjo, 
jėgos man grįžta. Eime. 

— Negalime palikti ligoninės, kol daktaras jusų neišlcis. Ir dar 
turite tai, — pridūrė jis, rodydamas į Nato dilbį įstatytą lašinę. 

— Nieko baisaus, — pasakė Natas ir greitai išsitraukė iš rankos 
adatą, atsijungdamas nuo intraveninės injekcijos. - Suraskite man 
kokių nors drabužių, Ževi, aš išsirašau. 

— Jūs nežinote dengės. Mano tėvas ja sirgo. 

— Liga baigėsi. Aš jaučiu. 

— Ne, nesibaigė. Karštis sugrįš ir bus dar blogiau. Kur kas blogiau. 

— Aš tuo netikiu. Prašau nuvežkite mane į viešbutį, Ževi. Ten 
bus man gerai. Aš jums mokėsiu, kad pabūtumėte su manimi, o jeigu 
karštis sugrįš, galėsite duoti man tablečių. Prašau, Zevi. 

Stovėdamas lovos kojūgalyje, Ževis apsidairė aplink, lyg kas nors 
galėtų suprasti, ką juodu kalbasi angliškai. 

— Nežinau, — dvejojo jis. Mintis ne tokia jau bloga. 

— Sumokėsiu jums du šimtus dolerių, jei gausite man kokių nors 
drabužių ir nuvešite į viešbutį. Ir mokėsiu po penkiasdešimt dolerių 
per dieną, kol mane prižiūrėsite, iki pasveiksiu. 

— Esmė ne pinigai, Natai. Juk aš jūsų draugas. 

— Ir aš jūsų draugas, Ževi. O draugai padeda vienas kitam. Aš 
negaliu grįžti į tą palatą. Matėte ten tuos vargšus ligonius. Jie visi pūva, 
miršta ir šlapinasi po savimi. Smirdi kaip žmogaus išmatos. Seselėms 
nerūpi. Daktarai tavęs nežiūri. Ir tenai toks pat beprotnamis. Prašau, 
Ževi, ištraukite mane iš čia. Aš jums gerai sumokėsiu. 

— Jūsų pinigai nuskendo kartu su Santa Loura. 

Natas neteko amo. Nė pagalvot nepagalvojęs apie Santa Loura ir 
savo daiktus — drabužius, pinigus, pasą ir lagaminėlį su visais Džošo 
įdėtais aparačiukais bei popieriais. Kai paliko Reičelę, buvę keletas 
šviesių sąmonės tarpsnių, per kuriuos jisai mąstęs apie gyvenimą ir 
mirtį. Niekad apie apčiuopiamus dalykus ar lėšas. 

— Galiu gauti užtektinai pinigų, Ževi. Parsisiųsdinsiu iš Valstijų. 
Prašau, padėkite man. 

Ževis žinojo, kad iš tikrųjų dengė retai būna mirtina. Nato ligos 
protrūkis atrodė valdomas, nors karštis tikrai dar sugrįš. Kas galėtų jį 
smerkti, kad nori ištrūkti iš ligoninės? 

— Gerai, — tarė jis, vėl apsidairydamas aplinkui. Nieko arti ne- 
buvo. — Po kelių minučių grįšiu. 

Natas užsimerkė ir svarstė, ką daryti, jog neturįs paso. Ir neturįs 
pinigų, nė cento. Nei drabužių, nei dantų šepetėlio. Nei palydovinio ir 
mobiliojo telefonų, nei skambinimo kortelių. O namie dalykai neką 
geresni. Iš savo asmeninio bankroto griuvėsių galėtų tikėtis išsaugoti 
išperkamąja nuoma įsigytą automobilį, savo drabužius, kuklius baldus 
ir pinigus, nuslėptus mokesčių deklaracijoje. Daugiau nieko. Mažo 
kooperatinio buto Džordžtaune nuoma atšaukta, kol jis gydėsi rea- 
bilitacijos centre. Grįžęs neturės kur pasidėti. Nei šeimos pasikalbėti. 
Du vyresnieji sūnūs atitolę, ir jiems jis nerūpi. Du žemesniųjų klasių 
mokinukai, iš antrosios jo santuokos, motinos toli išsivežti. Nematęs 
jų šešis mėnesius ir per Kalėdas bemaž apie juos negalvojęs. 

Savo keturiasdešimtąjį gimtadienį buvo laimėjęs 10 milijonų 
dolerių vertės verdiktą prieš vieną daktarą, nesugebėjusį diagnozuoti 
vėžio. Tai buvo didžiausias per jo karjerą verdiktas, ir po dvejų metų, 
kai baigėsi apeliacijos, jo firma honorarais susižėrė daugiau kaip 4 mi- 
lijonus. Nato tantjema tais metais sudariusi 1,5 milijono dolerių. Kelis 
mėnesius jis buvo milijonierius, kol nusipirko naują namą. Buvę kailių 
ir deimantų, automobilių ir kelionių, kai kurių abejotinų investicijų. 
Paskui jis pradėjo susitikinėti su viena koledžo studente, kuri mėgo 
kokainą, ir siena skilo. Jisai smarkiai smigo ir du mėnesius praleido 
uždarytas. Antroji jo žmona pabėgo su pinigais, paskui trumpam su- 
grįžo — be jų. 

Jis, buvęs milijonierius, dabar įsivaizdavo, kaip nuo ligoninės 
stogo atrodąs kieme — paliegęs, vienišas, be cento kišenėje, apkal- 

tintas, bijantis grįžti namo ir su siaubu galvojantis apie ten tykančias 
pagundas. 

Reičelės paieškos padėjo jam išlikti susitelkusiam. Medžioklė 
kėlė jaudulį. Dabar, kai ši baigėsi ir jis vėl paguldytas ant menčių, mąs- 
tė apie Serdžiją, reabilitacijos centrą, apie priklausomybes ir visus jo 
laukiančius nemalonumus. Priekyje vėl šmėkso tamsa. 

Juk negalėtų visą likusį gyvenimą praleisti plaukiodamas kokia 
nors chalana drauge su Ževiu ir Veliu Paragvajumi aukštyn ir žemyn, 
toli nuo kaušalų, kvaišalų ir moterų, užmiršęs visas savo teisines bė- 
das. Privaląs grįžti atgal. Privaląs dar vieną sykį drąsiai pasitikti sun- 
kumus. 

Veriantis klyksmas išplėšė jį iš svajų. Raudonplaukis rėksnys vėl 
sugrįžo. 


ŽEVIS NUSTŪMĖ LOVĄ PO VERANDA, paskui ėmė ridenti kori- 
doriumi ligoninės priekio linkui. Prie valytojo kambarėlio sustojo ir 
padėjo pacientui išlipti iš lovos. Natas buvo silpnas ir netvirtai besi- 
laikąs ant kojų, bet kupinas ryžto pabėgti. Kambarėlyje jis nusitraukė 
marškinius ir užsimovė maišiškas futbolininko kelnaites, apsivilko 
raudonus T marškinėlius ir apsiavė įprastus guminius sandalus, už- 
sidėjo džinsinę kepuraitę ir plastikinius saulės akinius. Nors ir atrodė 
pagal vaidmenį, jis nė kiek nesijautė brazilu. Ževis išleido jo aprangai 
nedaug. Besitaisydamas ant galvos kepuraitę, Natas nualpo. 

Ževis išgirdo jį brinktelint į duris. Skubiai atidaręs jas, išvydo 
Natą susmukusį it maišą tarp barškančių aplinkui kibirų ir šiūruoklių. 
Apkabino jį po pažastimis ir nuvilko atgal į lovą. Įvertė į ją ir užklojo 
paklode. 

Natas atsimerkė. 

— Kas atsitiko? — paklausė. 

— Jūs nualpote, — buvo atsakyta. Ževio stumiama už galvūgalio, 
lova judėjo. Pravažiavo dvi seseles, kurios tartum jų nepastebėjo. — 
Netikusiai sumanyta, — papriekaištavo Ževis. 

— Tik varykite pirmyn. 

Juodu sustojo netoli vestibiulio. Natas išsiropštė iš lovos, vėl nu- 
alpo, paskui pradėjo eiti. Ževis sunkia ranka apkabino jį per petį ir 
prilaikė sugriebęs už bicepso. 

— Neskubėkite, — vis kartojo Ževis. — Gražiai, pamažėle. 

Niekas nespoksojo — nei priimamojo registratorės, nei sergantie- 
ji, besistengiantys patekti į ligoninę. Nė vieno rūkančių ant paradinių 
laiptukų seselių ir sanitarų atsitiktinai mesto žvilgsnio. Saulė stipriai 
tvoskė Natui, ir jis atsirėmė į Ževį. Juodu perkirfo gatvę kitapus pa- 
statyto masyvaus Ževio fordo link. 

Prie pirmosios sankryžos juodu per plauką išvengė mirties. 

— Ar negalėtumėte lėčiau? — metė Natas. Jį pylė prakaitas, 
skrandis vartėsi. 

— Atleiskite, — atsiprašė Ževis, ir sunkvežimaitis pastebimai su- 
lėtėjo. 

Pasitelkęs žavesį ir pažadus vėliau apmokėti, Ževis išprašė iš jau- 
nos registratorės dvigubą numerį „Palace“ viešbutyje. 

— Mano draugas serga, — pakuždėjo jai, krypteldamas galva į 
Natą, kuris tikrai atrodė nesveikas. Mat Ževis nenorėjo, kad daili pa- 
nikė susidarytų klaidingą įspūdį. Juodu neturėjo jokių krepšių. 

Kambaryje Natas susmuko ant lovos. Tas trumputis pabėgimas 
be galo jį nuvargino. Ževis susirado kartojamą per televizorių futbolo 
rungtynių įrašą, bet po penkių minučių jam pabodo. Paliko kambarį 
ir išėjo tęsti flirto. 

Natas dusyk pabandė susisiekti su tarptautinių pokalbių opera- 
tore. Miglotai prisiminė lyg išgirdęs per telefoną Džošo balsą ir spėjo, 
kad būtina papildoma informacija. Iš antro karto į ausį jam pasipylė 
portugališka tarškalynė. Operatorė pabandė angliškai, ir jis tartum pa- 
gavo žodžius „skambinimo kortelė“. Tad padėjo ragelį ir užmigo. 

Daktaras paskambino Valdirui. Šis aptiko Ževio sunkvežimaitį 
pastatytą gatvėje prie „Palace“ viešbučio, o patį Ževį — baseine gurkš- 
nojantį alų. 

Valdiras pritūpė prie baseino krašto. 

— Kur ponas O Railis? — paklausė. Akivaizdžiai buvo suirzęs. 

— Viršuj, savo numeryje, — atsakė Ževis ir nugėrė dar gurkšnelį. 

— Kodėl jis čia? 

— Todėl, kad norėjo ištrūkti iš ligoninės. Ar smerkiate jį už tai? 

Vienintelę savo operaciją Valdiras buvo patyręs Kampo Grandė- 
je, už keturių valandų kelio. 

Nė vienas bent kiek prie pinigo neatsiduotų savo noru Korum- 
bos ligoninės globai. 

— Kaip jis“ 

— Manau, viskas gerai. 

— Likite su juo. 

— Aš jums jau nebedirbu, pone Valdirai. 

— Taip, bet dar yra tas reikalas dėl laivo. 

— Negaliu jo iškelti. Ne aš jį nuskandinau. Tai padarė audra. Ko 
iš manęs norite? 

— Noriu, kad prižiūrėtumėte poną O Railį. 

— Jam reikia pinigų. Ar galite parsiųsdinti perlaidą? 

— Turbūt. 

— Be to, jam reikia paso. Viską prarado. 

— Tik prižiūrėkite jį. Smulkmenomis aš pasirūpinsiu. 


NAKTĮ PATYLOM SUGRĮŽO KARŠTIS, sušildydamas miegančiam 
Natui veidą, neskubėdamas įsismarkauti būsimam siautėjimui. Karš- 
čio vizitinė kortelė buvo ruožas prakaito lašelių, dailiai išsidėsčiusių 
tuoj virš antakių, paskui — prakaitu permerkti išdrikę ant pagalvės 
plaukai. Miegant karštis ruseno, tvenkėsi, rengdamasis prasiveržti. 
Siuntė kūnu drebulį, šiurpulio bangeles, bet Natas buvo pavargęs ir 
kupinas užsilikusių tiekos daug cheminių preparatų, jog nepabudo. 
Karštis didino spaudimą už akių, tad kai pagaliau jas pravers, jam 
norėsis rėkti iš skausmo. 

Galiausiai Natas suvaitojo. Pajuto, lyg tarp smilkinių kažkas 
trinksėtų kūju. Atsimerkus tykojo mirtis. Jis gulėjo permerktas pra- 
kaito, veidas degė, keliai ir alkūnės skausmingai rietėsi. 

— Ževi, — sušnabždėjo jis. — Ževi! 

Šis nuspaudė stalinės lempos tarp jųdviejų lovų jungiklį, ir Natas 
suvaitojo dar garsiau. 

— Užgesink, — paprašė. 

Ževis nubėgo į vonios kambarį ir ten uždegė šviesą — ne tokią 
tiesioginę. Tikėdamasis būsimų išbandymų, jis buvo nupirkęs geria- 
mojo vandens butelį, ledo, aspirino, parduodamų be recepto nuskaus- 
minamųjų vaistų ir termometrą. Manė esąs pasirengęs. 

Praėjo valanda, Ževiui skaičiuojant kiekvieną jos minutę. Karštis 
pakilo iki 102**, šaltkrėtis bangomis užeidavo toksai stiprus, jog maža 

lova ant grindų barškėjo ir purtėsi. Kol Natas nedrebėdavo, Ževis 
įgrūsdavo jam į burną tabletes ir įpildavo vandens. Vilgė jam veidą 
drėgnais rankšluosčiais. Natas kentėjo tylomis, narsiai grieždamas 
dantimis, stengdamasis sutramdyti skausmą. Buvo pasiryžęs iškęsti 
karščio priepuolius santykinėje mažo viešbučio numerio prabangoje. 
Kaskart, kai kildavo noras rėkti, jisai prisimindave sutrūkinėjusį ligo- 
ninės tinką ir kvapus. 

Apie ketvirtą paryčiui karštis užkopė iki 103“ ir Natui pradėjo 
plaukti sąmonė. Keliais jis bemaž lietė sau smakrą, rankomis buvo ap- 
sivijęs blauzdas. Sėdėjo tvirtai susirietęs, paskui smogdavo šaltkrėtis ir 
išnarpliodavo jam drebantį kūną. 

Paskutinį kartą termometras parodė 105“, ir kažkuriuo metu Že- 
vis suprato, kad jo draugą ištiks šokas. Galop jisai supanikavo — ne 
dėl temperatūros, bet regėdamas nuo lovos paklodžių varvančius ant 
grindų prakaito lašus. Jo draugas ganėtinai prisikentėjo. Ligoninėje 
esama geresnių vaistų. 

Jisai susirado miegantį trečiame aukšte šveicorių, ir dviese jie 
nuvilko Natą į liftą, paskui per tuščią vestibiulį į Ževio sunkvežimaitį. 
Šeštą ryto jis paskambino Valdirui ir šį pažadino. 

Baigęs Ževį keikti, Valdiras sutiko paskambinti daktarui. 


KAIP GYDYTI, telefonu daktaras perdavė iš savo lovos. Pripildy- 
kite lašinės maišelį visokių gardumynų, įdurkite jam į ranką adatą ir 
pabandykite surasti geresnę palatą. Kadangi visos palatos buvo už- 
pildytos, Natą tiesiog paliko vyrų skyriaus koridoriuje, netoli apjaukto 
stalo, kuris ten buvo vadinamas seserų postu. Dabar nors negalės ne- 
kreipti į jį dėmesio. Ževis paprašytas pasišalinti. Jam neliko ką daryti, 
tik laukti. 

Rytą vienu metu, laikinai aprimus kitokiai veiklai, pasirodė sani- 
taras su žirklėmis. Jis perkirpo naujas sportines trumpikes bei naujuo- 
sius raudonus marškinėlius ir pakeitė šiuos dar vienais ilgais geltonais 
marškiniais. Per tą procedūrą Natas penkias minutes gulėjo ant lovos 
nuogas, kiekvieno einančiojo pro šalį visiškai apžvalgai. Niekas nepa- 

stebėdavo, o Natui tikrai tai nerūpėjo. Paklodės pakeistos, nes buvo 
permirkusios. Skudurai, kažkada buvę trumpikėmis ir marškinėliais, 
išmesti, ir darsyk Natas O Railis liko be drabužių. 

Jeigu jis drebėdavo pernelyg smarkiai ar vaitodavo pernelyg gar- 
siai, arčiausiai tuo metu esantis daktaras ar seselė, arba sanitaras, at- 
sargiai plačiau praverdavo lašinę. O kai jis pernelyg garsiai knarkdavo, 
kas nors ją kiek pridarydavo. 

Vienas numiręs vėžininkas atlaisvino vietą. Natas buvo įridentas 
į artimiausią palatą, jo lova pastatyta tarp vieno darbininko, ką tik ne- 
tekusio kojos, ir ligonio, mirštančio nuo inkstų nepakankamumo. Per 
dieną dusyk jį apžiūrėjo daktaras. Karštis svyravo tarp 102“ ir 104“. 
Vėlai popiet užsuko šnektelti Valdiras, bet Natas miegojo. Apie dienos 
įvykius advokatas pranešė ponui Stafordui, kuris nebuvo patenkintas. 

— Daktaras sako, kad tai normalu, — koridoriuje į savo mobilųjį 
kalbėjo Valdiras. — Ponas O'Railis pasveiks. 

— Neleiskite jam numirti, Valdirai, — suniurnėjo Džošas iš Ame- 
rikos. 

Pinigai jau siunčiami. Dabar rūpinamasi jo pasu. 


IR VĖL LAŠINĖS MAIŠELIS visas išvarvėjo, bet niekas nepastebėjo. 
Slinko valandos, ir vaistai pamažu nustojo veikę. Kai Natas galiausiai 
atsipeikėjo iš komos voratinklių ir ėmė rodyti šiokius tokius gyvy- 
bės ženklus, buvo tamsu — nors į akį durk, nakties vidurys, ir kitose 
trijose lovose niekas nejudėjo. Jam vos buvo matyti palatos bendrai. 
Durys atdaros, koridoriuje toliau bolavo silpna šviesa. Nei balsų, nei 
šlepsinčių pro šalį žingsnių. 

Jis pasičiupinėjo marškinius — permerktus prakaito — ir su- 
mojo vėl esąs po jais nuogas. Pasitrynė užburkusias akis ir pabandė 
ištiesti sutrauktas kojas. Kakta degte degė. Kamavo troškulys, ir Natas 
nepajėgė prisiminti, kada paskutinįsyk valgęs. Stengėsi nejudėti, kad 
nepažadintų gulinčiųjų aplinkui. Tikrai kokia nors seselė netrukus už- 
suksianti pasižiūrėti. 

Paklodės buvo šlapios, ir kai šaltkrėtis vėl prasidėjo, niekaip ne- 
sisekė sušilti. Jis drebėjo ir šiurpo, trynėsi rankas ir kojas, dantys barš- 
kėjo. Kai šaltkrėtis liovėsi, jis pabandė miegoti, ir kelis sykius pavyko 
trumpai nusnūsti. Naktis stūmėsi pamažu, ir per patį jos tamsį vėl pa- 


266 JOHN GRISHAM 


kilo karštis. Smilkiniuose taip tvinksėjo, jog Natas pravirko. Apsukęs 
pagalvę sau apie galvą, iš visų jėgų gniaužė ją prie savęs. 

Patamsiuos į palatą įslinko kažkoks siluetas. Judėdama nuo lovos 
prie lovos, neaiški figūra galiausiai apsistojo ties ta, kurioje gulėjo Na- 
tas. Stebėjo jį kankinantis ir kovojant po antklodėmis, pagalve slopi- 
nant dejones. Švelniai palietė jam ranką. 

— Natai, — sukuždėjo ji. 

Normaliomis aplinkybėmis jis būtų išsigandęs, Bet haliucinacijos 
jau tapusios įprastu simptomu. Jis nustūmė pagalvę sau ant krūtinės ir 
pabandė įsižiūrėti į figūrą. 

— Čia Reičelė, — sukuždėjo ji. 

— Reičelė? — prašvokštė jisai, stigdamas kvapo. Pabandė atsi- 
sėsti, paskui pirštais atmerkti akis. — Reičelė? 

— Čia aš, Natai. Dievas atsiuntė mane jus globoti. 

Jisai siekė jos veido, ir Reičelė, paėmusi ranką, pabučiavo jam 
delną. 

— Jūs nemirsite, Natai, — pasakė. — Dievas turi dėl jūsų planų. 

Jis nepajėgė nieko atsakyti. Pamažu akys prisitaikė prie tamsos ir 
pagaliau įžvelgė ją. 

— Tai jūs, — pratarė jis. O gal tai dar vienas sapnas? 

Natas vėl padėjo galvą ant pagalvės. Tapo lengviau — raumenys 
atsileido, sąnariai palaisvėjo. Jis užsimerkė, bet tebelaikė jos ranką. 
Tvinksniai už akių pamažu išnyko. Kakta ir veidas nebedegė. Karštis 
buvo išsekinęs jėgas, ir jis vėl nutolo, nugrimzdo į gilų miegą, sukeltą 
ne cheminių preparatų, bet gryno nuovargio. 

Sapnavo angelus — mergeles baltais apdarais, sklandančias pa- 
debesiuos viršum jo, atskridusias jį globoti, niūniuojančias giesmes, 
kurios, nors niekad negirdėtos, atrodė kažkaip pažįstamos. 


RyTOJAUS VIDUDIENĮ jis paliko ligoninę, sutvirtintas savo gydy- 
tojo nurodymų ir lydimas Ževio su Valdiru. Nė pėdsako karščio, nei 
bėrimo, tik šiokia tokia sąnarių ir raumenų gėla. Jis užsispyrė išvykti, 
ir daktaras mielai sutiko, laimingas, kad atsikrato tokio paciento. 

Pirmiausia sustota restorane, kur jisai sudorojo didelį dubenį 
ryžių ir lėkštę virtų bulvių. Jis vengė kepsnių ir kapotinių. Ževis — ne. 
Abu tebebuvo alkani po savojo nuotykio. Valdiras gurkšnojo kavą, 
rūkė cigaretes ir stebėjo juodu kertančius. 

Niekas nematęs Reičelės vaikštinėjant po ligoninę. Natas pašnabž- 
dėjo paslaptį Ževiui, kuris iškamantinėjęs seseles ir slauges. Po priešpie- 
čių Ževis paliko juos ir ėmė pėsčiomis naršyti miesto centrą ieškodamas 
jos. Nuėjo prie upės, kur pasikalbėjo su paskiausiai atplaukusio gyvuli- 
nio laivo denio upeiviais. Ji nekeliavusi su jais. Žvejai nematę jos. Regis, 
niekas nieko nežinojo apie atvykusią iš Pantanalio baltąją. 

Likęs vienas Valdiro kontoroje, Natas surinko „Stafordo juridinės 
firmos“ numerį — numerį, kurį sunkiai prisiminė. Džošas iškviestas 
iš posėdžio. 

— Kalbėk, Natai, — paragino jis. — Kaip sekasi? 

— Karštis praėjo, — atsakė jis, supdamasis Valdiro krėsle. — Jau- 
čiuosi puikiai. Na, šiek tiek gelia, pavargęs, bet jaučiuosi gerai. 

— Nuostabu. Noriu, kad grįžtum. 

— Duok man dar porą dienų. 

— Siunčiu tau reaktyvinį, Natai. Šįvakar jis išskris. 

— Ne, nereikia, Džošai. Netikusi mintis. Aš parsirasiu, kai pa- 
norėsiu. 

— Gerai. Papasakok man apie tą moterį, Natai. 

— Mes suradome ją. Tai nesantuokinė Trojaus Felano duktė, ir 
pinigai jos visai nedomina. 

— Tad kaip tu ją įkalbėjai, kad juos priimtų? 

— Džošai, šios moters dėl nieko neįkalbėsi. Aš bandžiau, bet ne- 
sėkmingai, tad lioviausi. 

— Nagi, Natai. Niekas nenueina nuo tokių pinigų. Tikriausiai 
nors kiek atvedei ją į protą. 

— Nė per nago juodymą, Džošai. Ji — laimingiausias žmogus, 
kokį kada nors esu pažinojęs, visiškai patenkinta, kad likusį gyvenimą 
nugyvens darbuodamasi tarp savo žmonių. Taip norįs Dievas. 

— Tai nors pasirašė popierius? 

— Ne. 

Stojo ilga pauzė, kol Džošas gromuliavo ką išgirdęs. 

— Tu tikriausiai juokauji, — galiausiai pasakė jis vos girdimai. 

— Ne. Atleisk, bose. Kaip įmanydamas stengiausi ją įtikinti, kad 
nors pasirašytų popierius, bet liko nepajudinama. Ji niekad jų nepa- 
sirašys. 

— Ar perskaitė testamentą? 

— "Taip. 

— Ir tu jai pasakei, kad tai vienuolika milijardų dolerių? 

— Taip. Ji gyvena viena trobelėje šiaudiniu stogų — be vandentie- 
kio, be elektros, paprastas maistas ir drabužiai, nei telefonų, nei faksų — 
ir nekvaršina sau galvos dėl dalykų, kurių neturi. Ji akmens amžiuje, 
Džošai, kaip tik ten, kur ir trokšta būti, o pinigai viską pakeistų. 

— Protu nesuvokiama. 

— Aš irgi taip maniau, o juk buvau ten. 

— Ar ji protinga? 

— Ji gydytoja, Džošai, medicinos daktarė. Ir įgijusi mokslinį 
laipsnį seminarijoje. Kalba penkiomis kalbomis. 

— Daktarė? 

— Taip, bet mudu nesikalbėjome apie bylinėjimąsi dėl medicinos 
praktikos. 

— Tu sakei, kad ji daili. 

— Nejaugi? 

— Taip, prieš dvi dienas telefonu. Man pasirodė, kad tu apkvaitęs. 

— Buvau, o ji tokia ir yra. 

— Taigi tau patiko? 

— Mudu susidraugavome. — Nėra reikalo sakyti Džošui, kad ji 
Korumboje. Natas tikėjosi ją greitai surasti ir darsyk, civilizuotoje ap- 
linkoje, aptarti Trojaus palikimą. — Tai bent nuotykis, jei nepasakius 
daugiau. 

— Praradau miegą nerimaudamas dėl tavęs. 

— Atsipalaiduok. Esu gyvas ir sveikas. 

— Išsiunčiau penkis tūkstančius dolerių. Jie pas Valdirą. 

— Dėkui, bose. 

— Paskambink man rytoj. 

Valdiras pakvietė Natą papietauti, bet jis atsisakė. Pasiėmė pini- 
gus ir išėjo, vėl laisvas pėsčiuoti Korumbos gatvėmis. Pirmiausia su- 
stojo drabužių parduotuvėje, kur nusipirko apatinius, safario šortus, 
paprastus baltus T marškinėlius ir turistinius batus. Kol nusitempė 
naująjį garderobą keturis kvartalus į „Palace“ viešbutį, Natas visai iš- 
seko. Miegojo dvi valandas. 


2 


ŽEVIS NEAPTIKO Reičelės nė pėdsako. Jisai stebėjo žmones jud- 
riose gatvėse. Kalbėjosi su upeiviais, kuriuos taip gerai pažinojo, ir 
neišgirdo, kad ji būtų atvykusi. Apėjo miesto centro viešbučių vesti- 

biulius ir flirtavo su registratorėmis. Niekas nematęs keturiasdešimt 
dvejų amerikietės, keliaujančios vienos. 

Popietė slinko, ir Ževis ėmė abejoti savo draugo pasakojimu. 
Dengė verčia tave matyti vaizdinius, verčia girdėti balsus, verčia tikėti 
šmėklomis, ypač naktį. Bet jis nesiliovė ieškojęs. 

Natas irgi naršė — pamiegojęs ir darsyk pavalgęs. Jis vaikščiojo 
pamažu, nusistatęs tempą, stengdamasis laikytis pavėsyje ir visąlaik su 
buteliu vandens rankoje. Pailsėjo ant skardžio ties upe, ir šimtus mylių 
jam prieš akis driekėsi Pantanalio didybė. 

Nuovargis stipriai priveikė, tad jis parsivilko į viešbutį vėl pailsė- 
ti. Darsyk numigo ir kai pabudo, į duris beldėsi Ževis. Juodu buvo su- 
tarę septintą susitikti pietums. Buvo jau po aštuonių, ir vos tik įžengęs 
į kambarį Ževis ėmė dairytis tuščių butelių. Nepamatė nė vieno. 

Šaligatvio kavinukėje juodu valgė keptą viščiuką. Naktis buvo 
kupina muzikos, judėjo daugybė pėsčiųjų. Sutuoktiniai su mažais vai- 
kais pirko ledus ir traukė namo. Būriais, tartum be jokio aiškaus tikslo, 
slampinėjo paaugliai. Barai tęsėsi ir laukan, ant šaligatvio. Jaunuoliai 
su merginomis slinko nuo vienos užeigėlės prie kitos. Gatvės buvo šil- 
tos ir saugios; regis, niekas nesibaimino būsiąs nušautas ar apiplėštas. 

Prie gretimo staliuko vienas vyriškis gėrė iš rudo butelio šaltą 
„Brahma“ alų, ir Natas sekė akimis kiekvieną jo gurkšnį. 

Po deserto juodu atsisveikino ir pasižadėjo susitikti dar vienai 
dienai paieškų. Ževis nuėjo vienon pusėn, Natas — kiton. Jis jautėsi 
pailsėjęs, lovos jau buvo įgrisusios. 

Du kvartalai nuo upės gatvės tapo ramesnės. Parduotuvės buvo 
uždarytos, namai — tamsūs, judėjimas — ne toks intensyvus. Priekyje 
jis išvydo kažkokios bažnytėlės žiburius. Štai kur ji bus — bemaž ištarė 
jis balsu. 

Paradinės durys buvo plačiai atvertos, tad nuo šaligatvio Natas 
matė medinių klauptų eiles, tuščią sakyklą, Kristaus ant kryžiaus 
freską ir nugaras saujelės tikinčiųjų, palinkusių į priekį maldai ir me- 
ditacijai. Tyli ir švelni vargonų muzika patraukė jį įeiti vidun. Sustojo 
tarpduryje ir suskaičiavo penkis žmones, išsibarsčiusius po klauptus, 
niekas nesėdėjo po du, nė vieno bent kiek panašaus į Reičelę. Po freska 
vargonininko suolelis buvo tuščias. Muzika sklido iš garsiakalbio. 

Jis galįs palaukti. Turįs laiko; galbūt ji pasirodysianti. Natas nu- 
slinko paskutine klauptų eile ir atsisėdo vienas pats. Tyrinėjo krucifik- 

są, perkaltas per Jo plaštakas vinis, kardą Jo šone, kančią Jo veide. Ar iš 
tikrųjų Jį taip siaubingai nužudė? Kažkada pakeliui per savo niekingą 
pasaulietišką gyvenimą Natas buvo skaitęs ar girdėjęs pagrindinius pa- 
sakojimus apie Kristų: kad pagimdytas iš nekalto prasidėjimo, taigi iš 
čia — Kalėdos; kaip ėjęs per vandenį; galbūt dar apie vieną kitą stebuk- 
lą; ar jis buvęs prarytas banginio, o gal kas nors kitas? O paskui — kaip 
buvęs išduotas Judo; kaip stojęs prieš Piloto teismą ir buvęs nukryžiuo- 
tas — iš čia Velykos; ir galiausiai — kaip pakilęs į dangų. 

Taip, pagrindinius dalykus Natas žinojo. Nė katra iš jo žmonų 
reguliariai nelankė bažnyčios, nors antroji buvo katalikė ir juodu kas 
antrus metus per Kalėdas atlikdavę priedermė dalyvauti vidurnakčio 
Bernelių mišiose. 

Iš gatvės atklydo dar keletas maldininkų. Pro šonines duris įsmu- 
ko kažkoks jaunikaitis su gitara ir patraukė prie sakyklos. Buvo lygiai 
pusė dešimtos. Jaunikaitis pabrungzčiojo kelis akordus ir užgiedojo, jo 
veidą nušvietė kupini tikėjimo ir šlovinimo žodžiai. Mažutė moterėlė 
viena eile priekyje Nato sunėrė rankas ir ėmė giedoti kartu. 

Galbūt muzika pritrauksianti Reičelę. Juk turinti trokšti tikrų 
pamaldų bažnyčioje su medinėmis grindimis ir vitražo langais, su vi- 
siškai apsirengusiais žmonėmis, skaitančiais Biblijas šiuolaikine kalba. 
Neabejotinai ji, buvodama Korumboje, apsilankydavo bažnyčiose. 

Kai giesmė baigėsi, jaunikaitis paskaitė kažką iš Šventojo Rašto ir 
pradėjo pamokslą — lėčiausia portugalų kalba, su kokia ligi šiol per 
savąjį nuotykį Natas buvo susidūręs. Švelnūs, susiliejantys garsai ir 
neskubi ritmika kerėjo. Nors ir nesuprato nė žodžio, jis bandė kartoti 
frazes. Paskui mintys nuklydo. 

Organizmas buvo atsikratęs karščio ir cheminių preparatų. Natas 
buvo sotus, žvalus, pailsėjęs. Vėl jautėsi toks pat kaip seniau, ir staiga 
tai jį prislėgė. Dabartis sugrįžo — ranka rankon su ateitimi. Sunkuliai, 
kuriuos buvo palikęs pas Reičelę, vėl jį susirado, susirado čia ir dabar 
bažnytėlėje. Buvo reikalingas jos — kad pasėdėtų greta, palaikytų už 
rankos ir padėtų jam melstis. 

Nekentė savo silpnybių. Vardijo jas vieną po kitos, ir sąrašas jį 
nuliūdino. Tėvynėje laukė demonai — geri ir blogi draugai, įkyrios 
mintys ir įpročiai, įtampos, kurių nebepajėgė atlaikyti. Juk negali visą- 
laik gyventi su tokiais kaip Serdžijas — po tūkstantį baksų už dieną. Ir 
juk negali visąlaik gyventi laisvas gatvėse. 

Jaunikaitis meldėsi — stipriai užmerktomis akimis, švelniai lin- 
guodamas aukštyn iškeltas rankas. Natas irgi užsimerkė, pašaukdamas 
Dievą vardu. Dievas laukė. 

Abiem rankomis jis gniaužė klaupto priešais save atkaltę. Kar- 
tojo sąrašą, tyliai murmėdamas kiekvieną silpnybę, ydą, bėdą ir blogį, 
kamuojančius jį. Išpažino juos visus. Vienu ilgu nuostabiu mirksniu 
sutiko esąs nevykėlis, apsinuogino Dievo akivaizdoje. Nieko nenu- 
slėpė. Nusikrovė nuo savęs tiek sunkulių, jog užtektų sugniuždyti 
bet kuriems trims vyrams, ir kai galiausiai baigė, Nato akyse sublizgo 
ašaros. 

— Aš gailiuosi, — šnabždėjo jis Dievui. — Prašau, padėk man.. 

Jautė tą bagažą paliekant sielą taip pat greitai, kaip karštis buvo 
palikęs kūną. Vienu švelniu rankos mostu jo gyvenimas pradėtas iš 
naujo. Giliai atsiduso pasijutęs lengviau, bet širdis plakė pašėlusiu 
greičiu. 

Vėl išgirdo gitaros garsus. Atsimerkė ir nusišluostė skruostus. 
Užuot pamatęs sakykloje tą jaunikaitį, išvydo Kristaus veidą, perkreip- 
tą kančios ir skausmo, mirštančio ant kryžiaus. Mirštančio už jį. 

Kažkoks balsas šaukė Natą, balsas iš vidaus, kviečiantis Žengti 
praeiga tarp klauptų. Bet šis kvietimas trikdė. Užliejo daugybė prieš- 
taringų jausmų. Staiga akys jam išdžiūvo. 

Kodėl aš verkiu mažoje įkaitusioje bažnytėlėje, klausydamasis 
muzikos, kurios nesuprantu, mieste, kurio niekad daugiau nebepama- 
tysiu? Klausimai sekė vienas paskui kitą, atsakymus sunku buvo rasti. 

Vienas dalykas, kad Dievas atleido jam stulbinamą blogybių rin- 
kinį — o Natas iš tiesų jautė, lyg sunkuliai būtų palengvėję. Bet kur kas 
keblesnis žingsnis tikėtis, kad tapsiąs religingu. 

Klausydamasis muzikos jisai suglumo. Nejaugi Dievas jį šauktų. 
Juk esąs Natas O'Railis — girtuoklis, narkomanas, moterų mylėtojas, 
pareigų vengiantis tėvas, prastas sutuoktinis, godus teisininkas, išsisu- 
kinėtojas nuo mokesčių. Tas liūdnas sąrašas tęsėsi be pabaigos. 

Galva jam svaigo. Muzika nutrūko, ir jaunikaitis rengėsi kitai 
giesmei. Natas paskubom paliko bažnytėlę. Pasukdamas už kampo, jis 
žvilgtelėjo per petį atgal, vildamasis pamatyti Reičelę, bet taip pat ir 
įsitikinti, jog Dievas nieko nepasiuntęs jo sekti. 

Jam reikėjo su kuo nors pasikalbėti. Žinojo Reičelę esant Korum- 
boje ir pažadėjo sau ją surasti. 

DEsPACHANTE — neatimama Brazilijos gyvenimo dalis. Joks ver- 
slas, bankas, juridinė firma, medicinos grupė ar žmogus prie pinigo 
negali veikti be despachante paslaugų. Jis nepaprastas palengvintojas. 
Šalyje, kur išsikerojusi ir įsisenėjusi biurokratija, despachante — tai vy- 
riokas, kuris pažįsta miesto klerkus, teismo rūmų šutvę, biurokratus, 
muitininkus. Pažįsta sistemą ir išmano, kaip ją patepti. Joks oficialus 
popierius ar dokumentas Brazilijoje negaunamas neišlaukus ilgose ei- 
lėse, o despachante — tas vyriokas, kuris atstovi jose už jus. Už nedide- 
lį užmokestį jis lauks aštuonias valandas atnaujinti jūsų automobilio 
techninės apžiūros pažymą, paskui priklijuos šią prie jo priekinio stik- 
lo, kol jūs tvarkysitės darbovietėje. Jis už jus pabalsuos, atliks bankines 
operacijas, supakuos ir išsiųs paštu siuntinius — sąrašas begalinis. 

Jam nebaisi nė viena biurokratinė kliūtis. 

Despachante firmos skelbia savo pavadinimus languose — visai 
kaip teisininkai ir daktarai. Jos figūruoja geltonuosiuose puslapiuose. 
Šiam darbui nebūtinas koks nors specialus pasirengimas. Turėk tik 
miklų liežuvį, kantrybės ir daug įžūlumo. 

Valdiro despachante Korumboje pažinojo kitą tokį San Paule — 
įtakingą, su ryšiais valdžioje, ir už dviejų tūkstančių dolerių atlygį 
naujas pasas būsiąs pristatytas. 


KiTUS KELIS RYTUS Ževis praleido prie upės, padėdamas vienam 
draugeliui remontuoti chalana. Jisai viską stebėjo ir klausėsi paskalų. 
Apie moterį — nė žodžio. Penktadienio vidudienį jau buvo įsitikinęs, 
kad ji neatvykusi į Korumbą, bent ne per pastarąsias dvi savaites. 
Ževis pažinojo visus žvejus, kapitonus ir denio upeivius. O šie mėgo 
kalbėti. Jeigu kokia nors amerikietė, gyvenanti pas indėnus, staiga at- 
vyktų į miestą, jie žinotų. 

Natas ieškojo iki savaitės pabaigos. Vaikščiojo po gatves, stebėjo 
publiką, tikrino viešbučių vestibiulius ir šaligatvių kavinukes, dairėsi į 
veidus ir nematė nė vieno, bent iš tolo primenančio Reičelės. 

Paskutinę savo dieną mieste, pirmą valandą jis užsuko pas Val- 

dirą ir pasiėmė pasą. Juodu atsisveikino kaip seni draugai ir pažadėjo 
vienas kitam netrukus pasimatyti. Abu Žinojo, kad šitai niekad ne- 
įvyks. Antrą Ževis nuvežė jį į oro uostą. Pusę valandos juodu sėdėjo 
išvykstančiųjų salėje, stebėdami, kaip iškraunamas vienintelis lėktu- 
vas, paskui rengiamas vėl išskristi. Ževis norėjo kurį laiką praleisti 
Jungtinėse Valstijose ir buvo reikalingas Nato pagalbos. 

— Teks ieškotis darbo, — pasakė jis. Natas užjaučiamai klausėsi, 
netikras, ar pats tebedirba. 

— Pažiūrėsiu, ką galiu padaryti. 

Juodu pasikalbėjo apie Koloradą ir Vakarus, vietas, kuriose Nato 
niekada nebūta. Ževis buvo įsimylėjęs kalnus, ir po poros savaičių, 
praleistų Pantanalyje, Natas galėjo tai suprasti. Kai atėjo melas vykti, 
juodu šiltai apsikabino ir atsisveikino. Nešinas visu savo parderobu 
nedideliame sportiniame krepšyje, Natas nužingsniavo įkaitusia gud- 
rono danga prie lėktuvo. 

Dvidešimtvietis turbosraigtinis dusyk tupė, kol pasiekė Kampo 
Grandę. Ten keleiviai persėdo į reaktyvinį lainerį, skrendantį į San 
Paulą. Dama greta Nato iš gėrimų sąrašo užsisakė alaus. Jisai stebėjo 
skardinėlę mažiau nei dešimt colių nuo savęs. Užsimerkė ir paprašė 
Dievą suteikti tvirtybės. Paskui užsisakė kavos. 

Lėktuvas į Daleso oro uostą pakilo vidurnaktį. Į K. A. turėjo at- 
skristi devintą ryto. Dėl Reičelės paieškų Natas bemaž tris savaites 
praleido už šalies ribų. 

Nebuvo tikras, kur jo automobilis. Neturėjo kur gyventi ir lėšų 
įsikurti naujoje vietoje. Bet nėra ko imti į galvą. Tokiomis smulkme- 
nomis pasirūpinsiąs Džošas. 


LĖKTUVAS SMUKO ŽEMYN pro debesis devynių tūkstančių pėdų 
aukštyje. Natas, jau atsibudęs, gurkšnojo kavą, baimindamasis tėvynės 
gatvių. Šios buvo šaltos ir baltos. Žemę storai dengė sniegas. Kelias 
minutes, kol jie artėjo prie Daleso oro uosto, buvo miela Žiūrėti, pa- 
skui Natas prisiminė, kaip nekenčiąs žiemos. Jis mūvėjo plonomis 
kelnėmis, avėjo pigiais sportbačiais be kojinių ir vilkėjo sintetiniu 
golfo nertiniu, už kurį San Paulo oro uoste sumokėjo šešis dolerius. 
Neturėjo jokio švarko. 

Šiąnakt kur nors pernakvos, veikiausiai kokiame viešbutyje, pirmą 

kai įsvirduliavo į priemiesčio motelio numerį. Tai nutiko pačiame dug- 
ne po to, kai ilgai, beviltiškai girtavo. Jis labai stengėsi tai pamiršti. 

Betgi tuomet buvęs ankstesnis Natas, o dabar štai — naujasis. Jis 
keturiasdešimt aštuonerių — trylika mėnesių iki penkiasdešimties — 
ir pasirengęs kitokiam gyvenimui. Dievas jį sutvirtinęs ir sustiprinęs 
ryžtą. Jam likę gyventi trisdešimt metų ir jie nebūsią praleisti gniau- 
žiant rankoje tuščius butelius. Nei mėginant pabėgti nuo savęs. 

Jiems riedant terminalo link, visur aplinkui darbavosi plūginiai 
sniego valytuvai. Kilimo-tūpimo takai buvo drėgni, ir snaigės tebe- 
krito. Kol Natas žingsniavo iš lėktuvo į tunelį, jį pribloškė žiema. Prisi- 
minė tvankias Korumbos gatves. Džošas laukė ptie bagažo atsiėmimo 
skyriaus ir, žinoma, turėjo dar vieną paltą. 

— Siaubingai atrodai, — tokie buvo pirmi jo žodžiai. 

— Dėkui. — Natas pagriebęs užsivilko paltą. 

— Išdžiūvęs kaip šakalys. 

— Jei nori numesti penkiolika svarų, susirask tinkamą moskitą. 

Juodu kartu su kitais keleiviais judėjo išėjimų linkui — kūnai 
stumdėsi ir bakino vienas kitą, niūkt šen, bakst ten, minia grūdosi 
smarkiau, stengdamasi prasisprausti pro duris. Sveikas sugrįžęs namo, 
tarė sau jis. 

— Keliauji lengvom, — Džošas parodė į sportinį krepšį. 

— Viskas, ką žemėje turiu. 

Be kojinių ir pirštinių Natas šalo prie šaligatvio krašto, kol Džo- 
šas su automobiliu jį susirado. Naktį užgriuvo sniego audra ir ilgainiui 
perėjo į pūgą. Palei pastatus pusnys siekė dvi pėdas aukščio. 

— Vakar Korumboje buvo devyniasdešimt trys*, — pasakė Na- 
tas, kai juodu paliko oro uostą. 

— Tik nesakyk, kad ilgiesi. 

— Iš tiesų taip. Staiga pradėjau ilgėtis. 

— Klausyk, Geilė Londone. Pamaniau, kad galėtum kelias dienas 
pas mus apsistoti. 

Džošo namas sutalpintų nakvynei ir penkiolika. 

— Aišku, dėkui. Kur mano automobilis? 

— Pas mane garaže. 


* Pagal Farenheitą, t. y. apie 35? C. 

Žinoma, ten. „Jaguaras“ pagal išperkamąją nuomą, be abejo, de- 
ramai prižiūrėtas, nuplautas ir išblizgintas, cinamieji įnašai apmokėti. 

— Dėkui, Džošai. 

— Tavo baldus atidaviau į laikinos pasaugos sandėlį. Drabužiai ir 
asmeniniai daiktai sukrauti automobilyje. 

— Dėkui. — Natas visai nebuvo nustebęs. 

— Kaip jautiesi? 

— Puikiai. 

— Klausyk, Natai, aš perskaičiau apie dengės karštligę. Prireiks 
mėnesio, kol visai atsigausi. Nesivaržyk manęs. 

Mėnesio. Tai pirmasis dūris Nato kovoje dėl ateities firmoje. Pa- 
imk dar mėnesį, bičiuli. Gal būsi pernelyg pasiligojęs, kad pajėgtum 
dirbti. Natas pats galėjo parašyti scenarijų. 

Bet kovos nebus. 

— Esu dar silpnokas, tik tiek. Daug miegu, daup geriu skysčių. 

— Kokių skysčių? 

— Taikai tiesiai į esmę, tiesa? 

— Kaip visada. 

— Esu grynas, Džošai. Nusiramink. Nėsyk ncužsikabinau. 

Daugybę kartų Džošas tai buvo girdėjęs. Apsikcista įspūdžiais 
šiek tiek aštriau, nei abu norėjo, tad kurį laiką važiavo tylomis. 'Vrans- 
porto srautas slinko lėtai. 

Potomakas buvo perpus užšalęs, Džordžtauno linkui pamažu 
plaukė didelės ledo lytys. Įstrigus jiems ant Cein Bridžo* tarp mašinų, 
Natas dalykiškai pareiškė: 

— Aš negrįžtu į kontorą, Džošai. Tie laikai baigėsi. 

Džošas kaip nors akivaizdžiau nesurcagavo. Galbūt buvo nuvil- 
tas, kad senas draugas ir puikus teisminių bylų specialistas traukiasi. 
Galbūt patenkintas, kad didžiausias galvoskaudis palieka firmą. O 
gal buvo abejingas, nes tikriausiai Natas vis tiek neišvengiamai būtų 
turėjęs išeiti. Šiaip ar taip, užvirta košė vengiant mokėti mokesčius 
galiausiai jam būtų kainavusi teisininko licenciją. 

Tad jis tik paprasčiausiai paklausė: 

— Kodėl? 


* Vienas iš Vašingtono tiltų per Potomako upę, jungiantis miestą su Arlingtono apygarda 
Virdžinijos valstijoje. 

— Daug priežasčių, Džošai. Tiesiog, tarkime, esu pavargęs. 

— Daugelis besibylinėjančiųjų teismuose po dvidešimties metų 
pervargsta. 

— Taip esu girdėjęs. 

Gana kalbėti apie pasitraukimą. Natas apsisprendęs, ir Džošas 
nenorėjo keisti jo ryžto. Po dviejų savaičių Supertaurė“, o „Redskins“ 
nepatekę į finalą. Juodu nusitvėrė futbolo temos, kaip paprastai elgia- 
si vyrai, kai turi palaikyti pokalbį, kad nenutrūktų vidur svarbesnių 
dalykų. 

Netgi po storu sniego klodu gatvės Natui atrodė bjaurios. 


STAFORDAI TURĖJO ERDVŲ NAMĄ Vesli Heitse, šiaurvakariniame 
K. A. rajone. Taip pat dar kotedžą ČCesapike ir trobelę Meine. Keturi 
vaikai buvo suaugę ir išsibarstę po šalį. Ponia Staford labiau mėgo 
keliauti, o jos vyras — dirbti. 

Savo automobilio bagažinėje Natas susirado šiltesnių drabužių, 
paskui pasimėgavo karštu dušu svečiams skirtuose apartamentuose. 
Brazilijoje vandens slėgis buvo silpnesnis. Dušas jo viešbučio nu- 
meryje niekad nebūdavo karštas ir niekad — šaltas. Muilo gabalėliai 
buvo mažesni. Jis lygino daiktus aplinkui save. Pralinksmėjo prisimi- 
nęs Santa Loura dušą, virš klozeto virvelę, kurią patraukęs išgaudavai 
iš dušo galvutės drungną upės vandenį. Esąs tvirtesnis, nei manė; tas 
nuotykis bent tiek padėjęs jam sužinoti. 

Jis nusiskuto, o paskui užsiėmė dantimis, įnikdamas į savo įpro- 
čius labai kruopščiai. Daugeliu atžvilgių malonu grįžti namo. 

Džošo kabinetas pusrūsyje buvo didesnis už turimą miesto cen- 
tre, ir toks pat užgrioztas. Juodu susitiko ten gerti kavos. Atėjo metas 
ataskaitai. Natas pradėjo nuo nelemtų pastangų surasti Reičelę iš oro, 
priverstinio tūpimo, užmuštos karvės, trijų mažų berniukų, Kalėdų 
Pantanalyje nykulio. Labai smulkiai papasakojo, kaip jojęs ant arklio 
ir susidūręs pelkėje su smalsiu aligatoriumi. Paskui apie tai, kaip buvę 
išgelbėti sraigtasparniu. Nutylėjo apie išgertuves Kalėdų naktį; tai nie- 
kuo nepadėtų, be to, jam buvo labai gėda. Apibūdino Ževį, Velį, Santa 


* Angl. Superbowl — rungtynės dėl amerikietiškojo futbolo profesionalų Nacionalinės 
lygos čempiono titulo. Kasmet vyksta paskutinį sausio sekmadienį („Supertaurės sekmadienis“). 
„Redskins“ (Raudonodžiai) — Vašingtono komanda. 

Loura ir kelionę į šiaurę. Tuomet, kai juodu su Ževiu motorine valtimi 
buvo pasiklydę, jis prisiminė išsigandęs, bet pernelyg neturėjęs laiko 
pasiduoti baimei. Dabar, saugiame civilizuotame pasaulyje, jų klajonės 
jam atrodė pasibaisėtinos. 

Džošas šio nuotykio liko priblokštas. Norėjo atsiprašyti Nato, kad 
nusiuntė į tokią pavojingą vietą, bet ekskursija tikrai buvo įdomi. Pa- 
sakojimas tęsėsi, ir aligatoriai vis didėjo. Prie vienišos, besišildančios 
prieš saulę paupyje anakondos prisidėjo kita, plaukianti čia pat šalia 
jų valties. 

Natas papasakojo apie indėnus, jų nuogumą, prėską maistą ir 
vangią gyvenseną, apie vadą ir kaip šis atsisakęs juos išleisti. 

Ir apie Reičelę. Šioje ataskaitos vietoje Džošas pasiėmė bloknotą 
ir suskato užsirašinėti pastabas. Natas nupiešė ją labai smulkiai -— nuo 
tylaus, lėto jos balso iki sandalų ir turistinių batų. Jos trobelę ir medi- 
cininį krepšį. Laką ir šio šlubumą, tai, kaip indėnai žiurėdavo į Reičelę, 
kai ji eidavo pro šalį. Persakė tą žiupsnelį jos biopralijos, kiek buvo jam 
atskleidusi. 

Su teismo salių veterano tikslumu Natas išdėstė apie Reičelę vis- 
ką, kiek buvo surinkęs per savo apsilankymą. Pakartojo lygiai tokius 
pačius žodžius, kokiais ji kalbėjo apie pinigus ir dokumentus. Prisimi- 
nė ją pakomentavus, koks primityvus atrodo Trojaus ranka rašytasis 
testamentas. 

Pasistengė nupasakoti tą mažumėlę, kurią prisiminė, kai jie trau- 
kėsi iš Pantanalio. Ir sumenkino dengės karštligės siaubą. Likęs gyvas, 
ir jau vien tai jį stebino. 

Tarnaitė priešpiečiams atnešė sriubos ir karštos arbatos. 

— Štai kur mes esame, — tarė Užošas, nurijęs kelis šaukštus 
sriubos. — Jeigu ji atsisako pagal Trojaus testamentą dovanotų pinigų, 
tai šie lieka jo palikime. Tačiau, jeigu dėl kurių nors priežasčių testa- 
mentas bus pripažintas negaliojančiu — tokiu atveju neturime jokio 
testamento. 

— Kaipgi testamentas gali būti pripažintas negaliojančiu? Juk 
kelias minutes prieš iššokant su juo kalbėjosi psichiatrai. 

— Dabar yra daugiau psichiatrų, gerai apmokamų ir kitaip ma- 
nančių. Gali iškilti keblumų. Visi ankstesni jo testamentai sunaikinti. 
Jeigu vieną kurią nors dieną bus pripažinta, kad jis pasimirė nepalik- 
damas teisiškai galiojančio testamento, tai jo vaikai, visas septynetas, 

pasidalys paliktą turtą po lygiai. Kadangi Reičelė nenori savo dalies, 
josios bus pasidalyta kitų šešių. 

— Tie kvailiai gaus kiekvienas po milijardą dolerių. 

— Panašiai. 

— Kokia tikimybė, kad jo testamentas bus anuliuotas? 

— Ne per didžiausia. Aš veikiau rinkčiausi ginti mūsų, o ne jų 
bylą, bet dalykai gali pasikeisti. 

Natas vaikštinėjo po kambarį kramsnodamas sūrius sausučius ir 
svarstydamas galimybes. 

— Kam kovoti, kad testamentas būtų pripažintas negaliojančiu, 
jeigu Reičelė visko atsisako? 

— Dėl trijų priežasčių, — skubiai atsakė Džošas. Kaip visada, 
jis viską buvo išanalizavęs iš visų galimų pusių; Esama pagrindinio 
plano, ir šis būsiąs išdėstytas Natui nuosekliai. — Pirma ir svarbiau- 
sia — mano klientas parengė teisiškai nepriekaištingą testamentą. Jis 
atidavė savo avuaras tiksliai taip, kaip norėjo. Man, jo teisininkui, ne- 
lieka nieko kita, kaip tik ginti testamento pagrįstumą. Antra, aš žinau, 
ką ponas Felanas jautė dėl vaikų. Baisėjosi, kad šie kaip nors uždės le- 
tenas ant jo pinigų. Aš pritariu tokiems jo jausmams ir krūpčioju nuo 
minties, kas atsitiktų, jeigu kiekvienas iš jų gautų po milijardą dolerių. 
Trečia, visados lieka galimybė, kad Reičelė persigalvos. 

— Nedėk į tai vilčių. 

— Klausyk, Natai, ji tik žmogus. Turi pas save tuos popierius. Pa- 
lauks kelias dienas ir ims apie juos galvoti. Galbūt jai niekad nebuvo 
toptelėję galvon apie turtus, bet kažkuriuo momentu neabejotinai su- 
simąstys, kiek gera galėtų padaryti su pinigais. Ar tu jai paaiškinai apie 
patikos ir labdaros fondus? 

— Aš pats menkai apie juos tenutuokiu, Džošai. Juk buvau teis- 
mų bylininkas, prisimeni? 

— Mums teks kovoti, kad apgintume pono Felano testamentą, 
Natai. Problema ta, kad svarbiausia vieta prie stalo tuščia. Reikia, kad 
Reičelei kas nors atstovautų. 

— Ne, nereikia. Jai tai nesvarbu. 

— Negalima bylinėtis, jeigu ji neturės advokato. 

Genialiam strategui Natas negalėjo prilygti. Nelauktai priekyje 
atsivėrė juoda duobė, ir jis jau buvo beįpuoląs į ją. 

— Tu turbūt juokauji, — užsimerkęs tarė. 

— Ne. Ir ilgiau nebevalia delsti. Trojus žuvo prieš mėnesį. Tei- 

sėjas Viklifas žūtbūt trokšta sužinoti, kur šiuo metu yra Reičelė Lein. 
Oficialiai įteikti šeši ginčijantys testamentą ieškiniai, ir už jų esama 
daug spaudimo. Viskas pranešama laikraščiams. Jeigu mes bent kiek 
užsiminsime, kad Reičelė ketina atsisakyti palikimo, nieko nebepajėg- 
sime suvaldyti. Felano įpėdiniai ir jų advokatai pašėls. Teisėjui staiga 
taps nebeįdomu paremti paskutinįjį Trojaus testamentą. 

— Vadinasi, aš jos advokatas? 

— Kitos išeities nėra, Natai. Jeigu ketini pasitraukti, puiku, bet 
privalai imtis paskutinės bylos. Tik sėdėti prie stalo ir ginti jos intere- 
sus. Sunkiausią dalį atliksime mes. 

— Betgi esama interesų konflikto. Aš jūsų lirmoje | partneris. 

— Tai menkas konfliktas, nes mūsų interesai sutampa. Mes — at- 
stovaujantieji palikimui ir Reičelė — siekiame to palies, lai yra ap- 
saugoti testamentą. O formaliai galime parcikšti, kad tu palikai firmą 
praeitą rugpjūtį. 

— Tame daug teisybės. 

Abu sutiko su ta liūdna tiesa. Gurkšnodamas arbatą, Džošas vis 
nenuleido akių nuo Nato. 

— Kažkuriuo metu mudu nueisime pas Viklilą ir pasakysime, kad 
tu suradai Reičelę, kad ji kol kas neketinanti pasirodyti teisme, kad ne- 
santi tikra kaip pasielgti, bet norinti, jog tu gintum jos interesus. 

— Betgi mes meluosime teisėjui. 

— Nežymus melas, Natai, ir jis vėliau mums už tai padėkos. Mat 
nekantrauja pradėti teisminį nagrinėjimą, bet negali to padaryti, kol 
neturės iš Reičelės Žinių. Jeigu tu jos advokatas, karas prasideda. Me- 
luosiu aš. 

— Taigi aš — vieno žmogaus kontora ir dirbu prie savo pasku- 
tinės bylos? 

— Taip. 

— Aš palieku miestą, Džošai. Neapsistoju, — ir Natas tuoj pat nu- 
sijuokė. — Kurgi galėčiau apsistoti? 

— Kur vyksti? 

— Nežinau. Negalvojau taip toli į priekį. 

— Man kilo viena mintis. 

— Kurgi ne. 

— Apsigyvenk mano kotedže prie Česapiko įlankos. Žiemą mes juo 
nesinaudojame. Tai Sent Maikelse, dvi valandos kelio. Kai tavęs reikės, 
galėsi atvažiuoti ir apsistoti čia. Kartoju, Natai, visą darbą atliksime mes. 

Kurį laiką Natas tyrinėjo knygų lentynas. Prieš dvidešimt ke- 
turias valandas jis Korumboje ant parko suolelio valgė sumuštinį, 
stebėjo praeivius ir laukė pasirodant Reičelės. Pažadėjęs sau niekados 
daugiau nebekelti kojos į teismo salę. 

Bet nenorom gavo pripažinti, kad planas turi savo stiprių pusių. 
Apie geresnį klientą jis nė negalėtų svajoti. Byla niekad nepateks į 
teismą. O kai lošiama iš tiek daug pinigų, bent užsidirbs pragyventi 
keliems mėnesiams. 

Džošas baigė valgyti sriubą ir perėjo prie kito punkto sąraše: 

— Siūlau dešimties tūkstančių dolerių honorarą per mėnesį. 

— Tai labai dosnu, Džošai. 

— Manau, galime tiek nugnybti nuo senioko palikimo. Be pri- 
dėtinių išlaidų. Tai vėl pastatys tave ant kojų. 

— Kol... 

— Taip, kol mes sutvarkysime reikalus su mokesčių inspekcija. 

— Iš teisėjo jokių žinių? 

— Kartkartėmis jam paskambinu. Praeitą savaitę mudu prieš- 
piečiavome. 

— Tai jis — tavo draugelis? 

— Mudu seniai pažįstami. Užmiršk belangę, Natai. Valdžia pasi- 
tenkins stambia bauda ir penkeriems metams sustabdys tavąją teisi- 
ninko licenciją. 

— Tegul ją turisi. 

— Kol kas ne. Mums jos reikia dar vienai bylai. 

— Kiek valdžia lauks? 

— Metus. Tai jai nėra taip svarbu. 

— Dėkui, Džošai. — Natas vėl pasijuto pavargęs. Visos nakties 
skrydis, džiunglių padariniai, protinis galynėjimasis su Džošu. Troško 
atsigulti į šiltą minkštą lovą tamsiame kambaryje. 


SEKMADIENĮ, ŠEŠTĄ RYTO, vėl nusiprausė po dušu — trečiąsyk 
per dvidešimt keturias valandas — ir pradėjo kurti planus, kaip grei- 
čiau išsidanginus. Viena naktis mieste, ir jis jau nekantravo išvykti. 

Kotedžas ant įlankos kranto viliojo. Dvidešimt šešerius metus K. A. 
buvusi jo namais, ir dabar, kai nuspręsta išvykti, norėjosi kuo greičiau 
kraustytis. 

Kraustytis be adreso lengva. Jisai susirado Džošą pusrūsyje 
kalbantį prie rašomojo stalo telefonu su kažkokiu klientu Tailande. 
Klausydamasis vienos pusės pokalbio apie gamtinių dujų telkinius, 
jis visai džiaugėsi paliekąs teisės praktiką. Džošas buvo už jį dvylika 
metų vyresnis, labai turtingas žmogus, ir suvokė malonumą ne kitaip, 
kaip tik pusę septynių sekmadienio rytą sėdėti prie savo rašomojo 
stalo. Gink Dieve, kad man taip neatsitiktų, tarė sau Natas, bet žinojo, 
kad neatsitiks. Jeigu vėl imtų darbuotis kontoroje, sugrįžtų į kasdienę 
mėsmalę. Keturios reabilitacijos reiškė, kad kažkur kelyje šmėžuoja 
ir penktoji. Nesąs toksai stiprus kaip Džošas. Numirtų per dešimtį 
metų. 

Išeiti iš darbo — tai turėjo ir jaudulio elemento. Bylinėtis su dak- 
tarais — bjaurus reikalas, be kurio jis tikrai galėtų apsieiti. Nei ilgėsis 
galingos kontoros stresų. Gana jam karjeros, gana pergalių. Sėkmė at- 
nešė tik vargą, jis nepajėgė su ja dorotis. Sėkmė nusviedė jį į dugną. 

Dabar, kai kalėjimo siaubas pašalintas, jis gali džiaugtis nauju 
gyvenimu. 

Išvyko prisikrovęs į bagažinę drabužių, kitus paliko Džošo garaže 
sumestus į dėžę. Sniegas liovėsi, bet plūginiai valytuvai stengėsi atsi- 
griebti už šio sankaupas. Gatvės buvo slidžios, ir nuvažiavęs du kvar- 
talus Natas sumojo, kad neturėjęs rankose automobilio vairo daugiau 
kaip penkis mėnesius. Tačiau transporto eismas buvo menkas, ir jis 
slinko Viskonsino aveniu į Čevi Čeizą, o paskui į Beltvėjų — žiedinį 
greitkelį aplinkui miestą, — kur sniegas ir ledas jau buvo nuvalyti. 

Vienas pats nuosavame puikiame automobilyje, jis vėl pasijautė 
amerikiečiu. Prisiminė Ževį triukšmingame jo fordo sunkvežimaityje 
ir svarstė, kiek ilgai šis išsilaikytų ant Beltvėjaus. Ir prisiminė Velį, ne- 
turtingą vaikinuką, kurio šeima neturėjo jokio automobilio. Ateinan- 
čiomis dienomis Natas ketino sėsti rašyti laiškus, ir vieną nusiųsiąs 
savo bičiuliams į Korumbą. 

Jo dėmesį pagavo telefonas. Nukėlė ragelį — pasirodo, veikia. Be 
abejo, Džošas pasirūpinęs apmokėti sąskaitas. Paskambino Serdžijui į 
namus, ir juodu dvidešimt minučių kalbėjosi. Buvo išbartas, kad ne- 
paskambino greičiau. Serdžijas nerimavęs. Natas paaiškino, kokia pa- 

dėtis dėl telefono paslaugų Pantanalyje. Dalykai krypstą kita linkme, 
esama kai kurių nežinomųjų, bet jo nuotykis dar nesibaigė. Metė savo 
profesiją ir išvengė kalėjimo. 

Serdžijas nėsyk nepaklausė, kaip sekėsi išlikti blaivam. Iš balso 
Natas tikrai atrodė neintoksikuotas ir stiprus. Jis pasakė Serdžijui ko- 
tedžo telefono numerį, ir juodu susitarė kada nors netrukus susitikti 
priešpiečių. 

Paskambino savo vyresniajam sūnui į Šiaurės vakarų universitetą 
Evanstone ir paliko žinutę telefono atsakiklyje. Kur galėtų būti dvide- 
šimt trejų metų magistrantas sekmadienį, septintą ryto? Tik ne anks- 
tyvose pamaldose. Natas nenorėjo žinoti. Kad ir ką veiktų sūnus, tikrai 
niekad taip nesumausiąs sau gyvenimo kaip jo tėvas. Jo duktė, dvide- 
šimt vienerių, tai vėl studentė, tai vėl ne studentė Pitsburgo universitete. 
Paskutinis jųdviejų pokalbis buvęs apie mokestį už mokslą, dieną prieš 
Natui su buteliu romo ir maišu tablečių apsistojant motelio numeryje. 

Jis negalėjo rasti jos telefono numerio. 

Palikusi Natą, jų motina dusyk vėl ištekėjo. Buvo nemaloni asme- 
nybė, ir jisai skambindavo jai tik absoliučiai būtinu reikalu. Palauksiąs 
porą dienų, paskui paklausiąs jųdviejų dukters telefono numerio. 

Jis buvo pasiryžęs nemaloniai kelionei į vakarus, į Oregoną, nors 
pasimatyti su dviem savo jauniausiais vaikais. Jų motina irgi antrą- 
syk ištekėjo, kad ir kaip keista, už kito teisininko, bet, matyt, už dorai 
gyvenančio. Paprašyti jų atleisti ir pabandyti užmegzti pirmuosius 
netvirtus ryšius. Jis nežinojo, kaip tatai padaryti, bet pažadėjo sau pa- 
bandyti. 

Anapolyje jis sustojo prie kavinės ir papusryčiavo. Klausėsi 
grupelės lankytojų gretimoje kabinoje orų prognozių ir išsiblaškęs 
sklaidė Post. Iš antraščių ir paskutinių sensacingų naujienų intarpų 
nematė nieko bent kiek sau įdomaus. Naujienos niekad nesikeisdavo: 
neramumai Viduriniuosiuose Rytuose, neramumai Airijoje; skanda- 
lai Kongrese; kylančios, paskui krintančios biržoje akcijos; išsiliejusi 
nafta; dar vienas vaistas nuo AIDS; Lotynų Amerikoje geriljos žudo 
kaimiečius; suirutė Rusijoje. 

Drabužiai laisvai karojo ant kūno, tad jisai sukirto kiaušinienę iš 
trijų kiaušinių su kumpiu, užkąsdamas karštomis bandelėmis. Iš gre- 
timos kabinos atskriejo netvirtas konsensusas, kad tikėtina daugiau 
sniego. 

Jis perkirto Česapiką Įlankos tiltu. Rytiniame krante plentai ne- 
buvo gerai nuvalyti. „Jaguaras“ dusyk slydo, ir Natas sulėtino greitį. 
Automobilis buvo metų senumo, ir jis nepajėgė prisiminti, kada bai- 
giasi išperkamosios nuomos terminas. Visą dokumentaciją sutvarkė jo 
sekretorė. Jis tik išsirinko spalvą. Nusprendė kaip įmanoma greičiau 
šituo atsikratyti ir susirasti kokį panaudotą, su visais keturiais varo- 
mais ratais. Kadaise prašmatnus teisininko automobilis atrodęs toks 
svarbus. Dabar jam to nebereikėjo. 

Prie Istono įsuko į 33-iąjį valstijos kelią — plentą, kurio asfalto 
dangą tebeklojo du coliai palaido sniego. Natas sekė kitų automobilių 
provėžomis ir netrukus važiavo per mieguistas mažutes gyvenvietes 
su uostais, pilnais burlaivių. Česapiko pakrantes dengė storas sniego 
sluoksnis, vandenys tamsiai mėlynavo. 

Sent Maikelso populiaciją sudarė tūkstantis trys šimtai žmonių. 
33-iasis kelias tapo Pagrindine gatve, kelis kvartalus kirsdamas mies- 
tuką. Iš abiejų pusių rikiavosi krautuvėlės ir parduotuvės, seni pastatai 
pagrečiui, visi gerai išsilaikę — nors dėk į atvirukus. 

Visą gyvenimą Natas girdėjęs apie Sent Maikelsą: jūrų muziejus, 
austrių šventė, veikiantis uostas, dešimtys žavių nakvynės namukų su 
pusryčiais, pritraukiančių iš didmiesčio klientus ilgiems savaitgaliams. 
Jis pravažiavo paštą ir nedidelę bažnytėlę, kurios pastorius nuo para- 
dinių laiptų kasė sniegą. 

Kotedžas buvo Žaliojoje gatvėje, už dviejų kvartalų nuo Pa- 
grindinės, atgręžtas šiaurėn, su vaizdu į uostą. Karalienės Viktorijos 
laikų stiliaus su dvigubu frontonu ir ilgu priekiniu priebučiu, užsuktu 
apie abu šonus. Prie namo, nudažyto pilkai melsva spalva, su baltais 
ir geltonais apvadais, sniego pusnys siekė mažne paradinės duris. Veja 
priešais namą nedidelė, įvaža po dviejų pėdų storio sniego sluoksniu. 
Natas pastatė automobilį prie šaligatvio krašto ir nuklampojo į prie- 
butį. Patekęs vidun, eidamas namo gilumon, įjungė šviesas. Sandėliuke 
prie užpakalinių durų jis aptiko plastikinį semtuvą. 

Nuostabią valandą kasė sniegą nuo priebučio, įvažos ir šaligatvio, 
pamažu stumdamasis atgalios prie automobilio. 

Nenustebo, kad namas buvo turtingai dekoruotas to laikotarpio 
dalykėliais, tvarkingas ir gerai išdėstytas. Pasak Džošo, kas penktadie- 
nį ateina tarnaitė nuvalyti dulkių ir pašluoti. Ponia Staford apsisto- 
davo čia dviem savaitėms pavasarį ir vienai — rudenį. Per praėjusius 

aštuoniolika mėnesių Džošas nakvojęs tris naktis. Keturi miegamieji 
ir keturi vonios kambariai. Nieko sau kotedžas. 

Tačiau kavos niekur nesisekė rasti, o tai buvo pirmoji dienos bū- 
tinybė. Natas užrakino duris ir patraukė į miestuką. Šaligatviai buvo 
nuvalyti ir drėgni nuo tirpstančio sniego. Pasak termometro kirpyk- 
lėlės lange, temperatūra — trisdešimt penki laipsniai*. Krautuvėlės ir 
parduotuvės buvo uždarytos. Neskubriai žingsniuodamas, Natas žiū- 
rinėjo jų vitrinas. Priekyje suskambo bažnyčios varpai. 


PASAK LAPELIO, įteikto Natui pagyvenusio tvarkdario, bažnyčios 
rektorius — tėvas Filas Lankasteris, žemas tvirtas žmogutis storais 
raginių rėmelių akiniais ir garbanotais raudonais, žilstelėjusiais plau- 
kais. Galėtų būti kokių trisdešimt penkerių ar penkiasdešimties. Jo 
ganomieji vienuoliktos valandos pamaldoms buvo seni ir negausiai 
susirinkę — be abejo, sutrukdę nekokie orai. Mažoje šventykloje Natas 
suskaičiavo dvidešimt vieną Žmogų, ir tai įskaitant Filą su vargoninin- 
ku. Daug žilų galvų. 

Bažnyčia buvo graži, su skliautėtomis lubomis ir tamsaus medžio 
grindimis, keturiais vitražo langais. Kai vienintelis tvarkdarys užėmė 
savo vietą galiniame klaupte, atsistojo Filas, vilkintis juoda sutana, ir 
pasveikino visus Šv. Trejybės bažnyčioje, kuri — kiekvienam namai. 
Jo balsas buvo aukštas ir nosinis, nereikėjo nė mikrofono. Malda jis 
padėkojo Dievui už sniegą ir žiemą, už metų laikus, suteiktus kaip 
prieminus, kad Jis visados viską valdo. 

Jie stūmėsi per himnus ir maldas. Sakydamas pamokslą, tėvas Fi- 
las pastebėjo Natą, vienintelį pašalietį, sėdintį priešpaskutinėje eilėje. 
Juodu apsimainė šypsenomis, ir vieną baugų mirksnį Natas išsigando, 
kad tuoj būsiąs pristatytas negausiems tikintiesiems. 

Pamokslas buvo apie entuziazmą — keistas pasirinkimas, atsi- 
dėmesį, Natas pradėjo snūduriuoti. Mintimis sugrįžo į bažnytėlę 
Korumboje — atlapotos paradinės durys, pakelti langai, vidun besi- 
smelkiantis karštis, kenčiantis ir mirštantis ant kryžiaus Kristus, tas 
jaunikaitis su gitara. 


* Pagal Farenheitą, t. y. apie 37 C. 

Stengdamasis neįžeisti Filo, jis vargais negalais laikė akis įsmeig- 
tas į blausios šviesos rutulį ant sienos už ir aukščiau sakyklos. Kai 
toks pamokslininko akinių stiklų storis, Natas tikėjosi, kad jo domesio 
stoka nebūsianti pastebėta. 

Sėdėdamas šiltoje bažnytėlėje, pagaliau saugus nuo savo didžiojo 
nuotykio nežinių, saugus nuo karštinių ir audrų, saugus nuo K. A. pa- 
vojų, nuo savo žalingų įpročių, saugus nuo dvasinio išnykimo, Natas 
suprato pirmą sykį, kiek tik prisiminė, jaučiąs ramybę. Nieko nesibijąs. 
Dievas traukė jį kažkuria kryptimi. Nebuvo tikras kur link, bet ir ne- 
sibaimino. Būk kantrus, pasakė sau. 

Paskui jis ėmė šnabždėti maldą. Dėkojo Dievui už išsaugotą jam 
gyvybę ir meldėsi už Reičelę, nes žinojo, kad ji meldžiasi už jį. 

Dvasios rimtis privertė jį nusišypsoti. Baigęs maldą, atsimerkė ir 
išvydo, kad tėvas Filas šypsosi jam. 

Po palaiminimo visi vorele patraukė pro Filą paradinių durų 
linkui, kiekvienas pagirdamas jį už pamokslą ir paminėdamas kokią 
nors parapijos naujienų nuotrupėlę. Eilutė slinko pamažėle; tai buvo 
ritualas. „Kaip jūsų teta?“ — pasiteiravo Filas vieno iš savo ganomųjų, 
paskui įdėmiai klausėsi, kol buvo pasakojama apie paskutinę tos tetos 
negalią. „Kaip klubas?“ — paklausė jis kitą. „Kaip sekėsi Vokietijoje?“ 
Jisai spaudė jiems rankas ir lenkėsi priekin stengdamasis išgirsti kiek- 
vieną žodį. Žinojo, kas guli jiems ant širdies. 

Natas kantriai laukė eilutės gale. Nebuvo kur skubėti. Neturėjo 
ką daugiau veikti. 

— Malonu jus matyti, — pasakė tėvas Filas, sugriebdamas Natą 
už plaštakos ir dilbio. — Malonu matyti Šventojoje Trejybėje. — Jisai 
spaudė ranką taip stipriai, jog Natas pagalvojo, ar tik nesąs pirmasis 
svečias per daugelį metų. 

— Natas O Railis, — prisistatė jis, paskui pridūrė: — Iš Vašingto- 
no, — lyg tai padėtų jį charakterizuoti. 

— Kaip miela, kad jūs šįryt su mumis, — liejo savo jausmus Filas, 
lakstančiomis už storų stiklų akimis. Iš arti, sprendžiant iš raukšlių, 
jam galėjai duoti mažų mažiausia penkiasdešimt. Galvoje žilų garbanų 
buvo daugiau nei raudonų. 

— Kelioms dienoms aš apsistojęs Stafordų kotedže, — paaiškino 
Natas. 

— Taip, taip, dailus būstas. Kada atvykote? 


286 JOHN GRISHAM 


— Šįryt. 

— Jūs vienas? 

— Taip. 

— Ką gi, tuomet turite prisidėti prie mūsų priešpiečių. 

Agresyvus vaišingumas privertė Natą nusijAokti. 

— Na, ee, dėkui, bet... 

Eilas irgi plačiai šypsojosi. 

— Ne, aš labai kviečiu. Kaskart, kai sninga, mano žmona gamina 
avienos troškinį. Jis dabar orkaitėje. Žiemą mes turime tiek mažai sve- 
čių. Prašom, klebonija čia pat už bažnyčios. 

Natas pateko į rankas žmogui, kuris dalijosi savo sekmadieniniu 
stalu su šimtais. 

— Iš tikrųjų aš tik užsukau eidamas pro šalį ir... 

— Mums bus labai malonu, — neatlyžo Filas, jau tempdamasis 
Natą už parankės ir vesdamasis atgal prie sakyklos. — Ką jūs veikiate 
Vašingtone? 

— Esu teisininkas, — išsamiau atsakyti būtų buvę sudėtinga. 

— Kas jus čia atvedė? 

— Tai ilga istorija. 

— O, nuostabu! Mudu su Laura mėgstame istorijas. Tad ilgai 
valgykime ir pasakokime istorijas. Puikiai praleisime laiką. — Jo entu- 
ziazmui neįmanoma buvo atsispirti. Vargšas vyriokas išbadėjęs naujų 
pokalbių. Kodėl gi ne? — pagalvojo Natas. Kotedže nėra maisto. O 
visos krautuvės, atrodo, uždarytos. 

Praėję sakyklą, juodu žengė pro duris, vedančias į galines bažny- 
čios patalpas. Laura išjunginėjo šviesas. 

— Čia ponas O'Railis. Iš Vašingtono, — garsiai pranešė savo 
žmonai Filas. — Jisai sutiko užeiti pas mus priešpiečių. 

Laura nusišypsojo ir paspaudė Natui ranką. Su trumpais žilais 
plaukais, ji atrodė bent dešimt metų vyresnė už savo vyrą. Jeigu ne- 
tikėtas svečias prie stalo ir nustebino ją, to neparodė. Natas susidarė 
įspūdį, kad tai atsitinka nuolat. 

— Prašom vadinti mane Natu, — pasakė jis. 

— Taip ir vadinsime, Natu, — pareiškė Filas, nusivilkdamas su- 
taną. 

Klebonija buvo čia pat už šventoriaus, fasadu į šalutinę gatvelę. 
Jie atsargiai žengė per sniegą. 

— Kaip mano pamokslas? — paklausė žmoną Filas, jiems ko- 
piant laipteliais į priebutį. 

— Puikus, mielasis, — atsakė ši be menkiausio entuziazmo. Natas 
klausėsi ir šypsojosi, neabejodamas, kad metų metus kiekvieną sek- 
madienį Filas klausdavęs to paties tuo pat metu ir laiku, ir vis išgirs- 
davęs tokį pat atsakymą. 

Bet kokios dvejonės, ar pasilikti priešpiečių, išgaravo, vos tik Na- 
tas įžengė į namą. Per poilsio kambarį plaukė sodrus, stiprus avienos 
troškinio aromatas. Kol Laura ruošė valgį, Filas žarstekliu pamaišė 
židinyje Žioruojančias žarijas. 

Ankštame valgomajame tarp virtuvės ir poilsio kambario pa- 
dengtas stalas keturiems. Natas buvo patenkintas priėmęs jų kvieti- 
mą — bet ir neturėjęs progos atsisakyti. 

— Mes taip džiaugiamės, jog jūs nepasididžiavote, — pasakė Fi- 
las, kai jie susėdo. — Aš ir nujaučiau, kad šiandien galime susilaukti 
svečio. 

— Kieno ši vieta? — paklausė Natas, linkteldamas į tuščią servi- 
ruotę. 

— Sekmadieniais mes visados padengiame keturiems, — atsakė 
Laura ir daugiau nepaaiškino. Jie sudėjo rankas, ir Filas darsyk padė- 
kojo Dievui už sniegą ir metų laikus, ir už maistą. Jis užbaigė: „Ir ne- 
leisk mums užmiršti kitų žmonių reikmių bei nepriteklių“. Tie žodžiai 
pažadino Natui kažką atmintyje. Buvo girdėjęs juos anksčiau, prieš 
daugelį daugelį metų. 

Kol buvo perdavinėjamas nuo vieno kitam valgis, sklandė įpras- 
tos kalbos apie rytmetį. Paprastai į vienuoliktos valandos pamaldas 
susirinkdavę vidutiniškai apie keturiasdešimt tikinčiųjų. Sniegas iš 
tikrųjų sulaikęs žmones namie. Be to, pusiasalyje siaučia gripo virusas. 
Natas pagyrė paprastą jų šventovės grožį. Jie Sent Maikelse jau šešeri 
metai. Dar neįpusėjus priešpiečių, Laura pastebėjo: 

— Kaip sausiui, jūs dailiai įdegęs. Tikriausiai ne Vašingtone? 

— Ne. Ką tik grįžau iš Brazilijos. — Jie abu liovėsi valgę ir palinko 
arčiau. Nuotykis vėl sugrįžo. Natas pakabino didelį šaukštą troškinio, 
tiršto ir nuostabaus skonio, paskui ėmė pasakoti. 

— Prašom valgyti, — vis kas kokios penkios minutės ragino 
Laura. Natas įsidėdavo į burną kąsnį, pamažu sukramtydavo, paskui 
vėl tęsdavo. Apie Reičelę užsimindavo tiktai kaip apie „kliento duk- 

terį . Audros darėsi vis aršesnės, gyvatės — vis ilgesnės, valtelė — vis 
mažesnė, indėnai — vis nedraugiškesni. Kol Natas sekė nuo skyriaus 
prie skyriaus, Filas mirksėjo iš nuostabos. 

Sugrįžęs Natas jau antrą kartą pasakojo šią istoriją. Laikėsi faktų, 
tik šen bei ten juos kiek pagražindamas. Tai stebino netgi jį patį. Įstabi 
istorija pasakoti, ir jo šeimininkai išgirdo ilgą, turiningą jos versiją. Kai 
tik pasitaikydavo proga, juodu įsiterpdavo su klausimais. 

Laurai nudengus stalą ir desertui padėjus šokoladinių pyragaičių, 
Natas ir Ževis buvo ką tik atvykę į pirmąją ipikų gyvenvietę. 

— Ar ji nustebo jus išvydusi? — paklausė Filas, kai Natas apsakė 
sceną su būriu indėnų, vedančių iš kaimelio moterį jų pasitikti. 

— Iš tikrųjų tai ne, — atsakė Natas. — Tartum ji žinojo mus at- 
vykstant. 

Natas pasistengė kuo geriau apibūdinti indėnus ir jų akmens am- 
Žiaus kultūrą, bet stigo žodžių vaizdams deramai perteikti. Jisai sušvei- 
tė du šokoladinius pyragaičius, per trumpas pasakojimo pertraukėles 
dideliais kąsniais ištuštindamas lėkštę. 

Paskui, nustūmę nuo savęs lėkštes, jie vaišinosi kava. Sekmadie- 
niniai priešpiečiai Filui ir Laurai reiškė veikiau pokalbį nei valgymą. 
Natui buvo įdomu, koks pastarasis svečias susilaukė ganėtinai laimės 
būti pakviestas pasakojimams ir valgiui. 

Sunku buvo sumenkinti dengės baisybes, bet Natas kaip įmany- 
damas pasistengė. Pora dienų ligoninėje, šiek tiek vaistų, ir jis vėl buvo 
pastatytas ant kojų. Kai baigė pasakoti, pasipylė klausimai. Filas troško 
sužinoti viską apie misionierę — kokiai religinei grupei priklausė, ko- 
kio tikėjimo, apie jos darbą su indėnais. Lauros sesuo penkiolika metų 
gyvenusi Kinijoje, dirbusi vienoje bažnyčios ligoninėje, ir tatai tapo 
dingstimi naujoms istorijoms. 

Buvo jau beveik trečia valanda, kai Natui pasisekė atsidurti prie 
durų. Jo šeimininkai mielai būtų sėdėję prie stalo ar poilsio kambaryje 
ir kalbėjęsi iki tamsos, bet Natas troško pasivaikštinėti. Padėkojo jiems 
už vaišingumą ir kai paliko abu mojuojančius nuo priebučio, jautėsi 
lyg būtų pažinojęs tuodu žmones daugelį metų. 

Apeiti Sent Maikelsą truko valandą. Gatvelės siauros, su besiri- 
kiuojančiais abipus šimto metų senumo namais. Nieko nereikalinga, 
nei paklydusių šunų, nei tuščių sklypų, nei apleistų pastatų. Net snie- 
gas atrodė tvarkingai — kruopščiai nukastas, kad gatvės ir šaligatviai 

būtų švarūs ir joks kaimynas neįsižeistų. Sustojęs šalia prieplaukos, 
Natas grožėjosi burlaiviais. Niekad nebuvo užkėlęs kojos ant vieno 
kurio nors tokio. 

Nusprendė nepalikti Sent Maikelso, kol nebūsiąs priverstas. Gy- 
vens kotedže ir liks tol, kol Džošas mandagiai jį išprašys. Taupysiąs 
pinigus, ir kai tas Felano reikalas baigsis, jisai surasiąs kokį nors būdą, 
kaip toliau iš čia neišsidanginti. 

Netoli uosto jis užėjo nedidelę gastronomijos parduotuvėlę, jau 
besirengiančią užsidaryti. Nusipirko kavos, sriubos konservų, sūrių 
sausučių ir avižinės košės pusryčiams. Vitrinoje greta prekystalio 
stovėjo buteliai alaus. Jis nusišypsojo jiems laimingas, kad tos dienos 
likusios praeityje. 

Iš FAKSO IR ELEKTRONINIO PAŠTO — pirmojo, atsiųsto jam į kon- 
torą — Gritas sužinojo esąs atleistas. Merė Ros iškrėtė tai jam pirma- 
dienį iš pat ryto, po įtempto savaitgalio su savo broliais. 

Vis dėlto Gritas neišėjo maloniai. Nusiuntė jai atgal faksą, pa- 
teikdamas sąskaitą už savo paslaugas iki šios dienos — 148 valandos, 
po 600 dolerių už vieną, iš viso 88 000 dolerių. Jo valandiniai hono- 
rarai turėję būti pervesti į procentus nuo pasiekto susitarimo ar kitos 
palankios bylos baigties. Gritas nenorėjo 600 dolerių per valandą. Jis 
troško gauti gabalą pyrago, stambią nuorėžą nuo savo kliento da- 
lies — buvo suderėjęs 25 procentus. Norėjo milijonų, tad sėdėdamas 
užsirakinęs kontoroje, spoksodamas į faksą, negalėjo patikėti, kad 
turtas jam išslydo iš rankų. Mat iš tiesų manė, kad po kelių mėnesių 
įnirtingo bylinėjimosi atstovaujantieji Felano palikimui pasieksią su- 
sitarimą su vaikais. Numesk kiekvienam iš šešių po dvidešimt milijo- 
nų, žiūrėk, kaip šie puola ant jų it alkani šunys, o Felano paliktasis nė 
kiek nesumažės. Dvidešimt milijonų jo klientui — tai penki milijonai 
jam pačiam, ir Gritas, dabar vienas pats, gavo sau prisipažinti, kad jau 
mąstęs apie kelis būdus, kaip juos išleisti. 

Paskambino į Harko kontorą ketindamas jį išplūsti, bet buvo pa- 
sakyta, kad šiuo metu ponas Getis labai neturįs laiko. 

Ponas Getis dabar turėjo pas save tris iš keturių įpėdinių iš 
pirmosios šeimos. Jo procentai sumažėję nuo dvidešimt penkių iki 
dvidešimties, o dabar ir iki septyniolikos su puse. Bet potencialas pa- 
didinti savąją dalį buvo milžiniškas. 

Kelias minutes po dešimtos ponas Getis nuėjo į savąją pasitari- 
mų salę ir pasveikino dar likusius Felanų advokatus, čia susirinkusius 
svarbiam posėdžiui. Linksmai nusiteikęs jis pareiškė: 

— Turiu jums pranešti — ponas Gritas nebesusijęs su šia byla. 
Buvusi jo klientė Merė Ros Felan Džekmen paprašė mane jai atsto- 
vauti, ir gerai apsvarstęs aš sutikau. 

Jo žodžiai aplinkui pasitarimų stalą sukėlė sprogusių bombikių 
įspūdį. Jansis pasiglostė retą barzdelę, svarstydamas, koks prievartos 
metodas panaudotas išplėšiant tą moterį iš Grito čiuptuvų. Tačiau jis 
pats jautėsi gana saugus. Remblo motina visokiais įmanomais būdais 
stengusis įpiršti vaikiui kitą advokatą. Bet vaikis nekentė savo motinos. 

Madam Langhorn buvo nustebinta, ypač kai Harkas ką tik prisi- 
dūrė prie savo klientų ir Trojų Jaunesnįjį. Bet po trumpo sukrėtimo 
nusprendė, kad jai niekas negresia. Jos klientė Džina Felan Strong nie- 
kino savo vyresniuosius netikrus brolius ir seseris. Tikrai ši nesusidės 
su jų advokatais. Vis dėlto būtini poveikio priešpiečiai. Kai baigsis pa- 
sitarimas, ji paskambins Džinai ir Kodžiui. Jie pavalgys netoliese Kapi- 
tolijo Promenadoje ir galbūt pamatys įtakingą kokio nors pakomitečio 
pirmininko pavaduotoją. 

Nuo išgirstos naujienos Voliui Braitui sprandas smarkiai išraudo. 
Harkas medžioja klientus, laksto paskui greitukes. Iš pirmosios šeimos 
likusi tik Libigeilė, ir Volis Braitas užmuš Harką, jeigu šis mėgins ją 
pavogti. 

— Nelįskite prie mano klientės, sėliai? — garsiai, pagiežingai iš- 
tarė jis, ir visi salėje apmirė. 

— Atsipalaiduokite. 

— Pašvilpkite man subinėn. Kaipgi galime atsipalaiduoti, jeigu 
vagiate iš mūsų klientus? 

— Aš nepavogiau ponios Džekmen. Tai ji man paskambino. Ne aš. 

— Žinome jūsų žaidimą, Harkai. Nesame kvaili, — Volis pasakė 
tai žvelgdamas į savo kolegas advokatus. Šie, be abejo, nelaikė savęs 
kvailiais, bet nebuvo tokie tikri dėl Volio. Iš teisybės, niekas nė vienu 
kitu negalėjo pasitikėti. Juk ant kortos pastatyta pernelyg daug pinigų, 
kad manytum, jog greta tavęs sėdintis advokatas neišsitrauks peilio. 

Salėn įvedė Snydą, ir tatai pakreipė diskusiją kita linkme. Harkas 
pristatė jį visai grupei. Vargšas Snydas atrodė it žmogus, atsidūręs 
priešais komandą, kuriai pavesta jį sušaudyti. Sėdėjo galustalėje, o į jį 
buvo nutaikytos dvi vaizdo kameros. 

— Tai tik repeticija, — nuramino jį Harkas. — Atsipalaiduokite. 

Teisininkai išsitraukė bloknotus, išmargintus klausimais, ir kiek 
arčiau prisislinko prie Snydo. 

Harkas nuėjęs atsistojo už jo, paplekšnojo per petį ir tarė: 

— Taigi, pone Snydai, kai duosite priesaika sutvirtintus parody- 
mus, kitos šalies advokatams bus leista apklausti jus pirma. Tad dabar 
kokią valandą turėsite mus laikyti savo priešais. Gerai? | 

Snydui tikrai nebuvo gerai, bet juk jis paimsiąs jų pinigus. Tad 
turįs sutikti ir su jų žaidimu. 

Pasiėmęs bloknotą, Harkas pradėjo klausinėti — iš pradžių 
paprastų dalykų: kur gimęs, biografijos faktų, apie šeimą, mokyklą, 
lengvų banalybių, su kuriomis Snydas susidorojo gerai ir atsipalai- 
davo. Paskui — apie ankstyvuosius metus pas poną Felaną ir uždavė 
gausybę klausimų, tartum visiškai nesusietų su reikalu. | 

Po pertraukėlės apsilankyti tualete estafetės lazdelę perėmė 
madam Langhorn ir priekabiai iškamantinėjo Snydą apie Felano šei- 
mas — žmonas, vaikus, skyrybas ir meilužes. Snydas laikė tai daugybe 
nereikalingo purvo, bet advokatai, regis, mėgavosi. 

— Arjūs Žinojote apie Reičelę Lein? — paklausė Langhorn. 

Snydas kiek susimąstė, paskui prašneko: 

— Aš nebuvau apie tai pagalvojęs, — kitaip tariant, padėkite man, 
kaip atsakyti. — Kaip jūs manytumėte? — paklausė jis poną Getį. 

Harkas pramanams buvo greitas: 

— Manyčiau, kad jūs žinojote apie poną Felaną viską, ypač apie 
jo moteris ir jų palikuonis. Nuo jūsų akių niekas neprasprūsdavę. Se- 
nis viską jums išsipasakodavo, įskaitant ir nesantuokinę dukterį. Jai 
buvę dešimt ar dvylika, kai pradėjote dirbti pas poną Felaną. Daug 
metų jis mėgino užmegzti su ja ryšius, bet Reičelė nenorėdavo turėti 
su tėvu jokių reikalų. Manyčiau, kad tai labai jį skaudino, kad tai buvo 
žmogus, gaudavęs viską, ko tik panorėdavo, ir kai Reičelė jį atstūmė, 
jo skausmas pavirto pykčiu. Manyčiau, jis be galo jos nemėgo. Taigi 
palikti jai viską — grynai beprotiškas poelgis. 

Vėlgi Snydas stebėjosi Harko gebėjimu taip mikliai sekti pasakas. 
Kietiems advokatams tai irgi padarė įspūdį. 

— Kaip jūs manote? — paklausė jų Harkas. 

Visi pritariamai linktelėjo. a 

— Verčiau parenkite jam visus faktus apie Reičelės Lein praei- 
tį, — patarė Braitas. 

Tuomet Snydas pakartojo vaizdo kameroms tą pačią istoriją, 
kurią ką tik papasakojo Harkas, ir pademonstravo pakenčiamą su- 
manumą išplėtodamas šią temą. Kai baigė, advokatai neįstengė pa- 
slėpti pasitenkinimo. Tas kirminas pasakysiąs bet ką. Ir nėra nieko, kas 
galėtų nuneigti. 

Paklaustas ko nors, kam buvo reikalingas pagalbos, jis atsaky- 
davo tardamas: „Na, aš nebuvau apie tai pagalvojęs. Ir teisininkai 
puldavo pagelbėti. Harkas, kuris tartum iš anksto numatydavo Snydo 
silpnąsias vietas, paprastai turėdavo po ranka greitomis suregztą pasa- 
kojimą. Tačiau dažnai su savo siužetėliais įsiterpdavo ir kiti advokatai, 
visi trokštantys pademonstruoti, kaip gebą meluoti. 

Sufabrikuota, puikiai suderinta ir kruopščiai suformuota sluoks- 
nis po sluoksnio, kad būtų galima tvirtinti poną Felaną tą rytą, kai pa- 
krevezojo savo paskutinįjį testamentą, buvus ne viso proto. Su Snydu 
advokatai repetavo, ir šis pasirodė gana lengvai kreipiamas. Iš tiesų 
jis taip gerai davėsi mokomas, jog advokatai net sunerimo, kad nepa- 
sakytų per daug. Nevalia pažeisti įtikimumo. Jo parodymuose neturi 
būti spragų. 

Tris valandas jie kūrė jo istoriją, paskui dvi valandas bandė ją su- 
griauti nuožmia kryžmine apklausa. Nepamaitino vargšo priešpiečiais. 
Šaipėsi iš jo ir vadino melagiu. Vienu metu Langhorn kone privedė jį 
prie ašarų. Kai Snydas išsisėmė ir nedaug trūko, kad nualptų, buvo iš- 
siųstas namo su paku vaizdajuosčių ir nurodymu vis jas studijuoti. 

Dar nesąs pasirengęs, pasakę jam. Jo pasakojimai turį spragų. 
Vargšas Snydas važiavo namo naujuoju „Range Rover“ pavargęs ir iš- 
muštas iš vėžių, bet taip pat ir pasiryžęs praktikuoti savo melus tol, iki 
teisininkai imsią jam ploti. 


TEISĖJAS VIKLIFAS MĖGAUDAVOSI ramiais, kukliais priešpiečiais 
savo kabinete. Kaip paprastai, Džošas iš vienos graikų delikatesų par- 
duotuvės prie Diupono žiedo pasiėmė sumuštinių. Išpakavo juos — 
kartu su šaldyta arbata ir marinuotais agurkais — ant stalelio kampe. 

Juodu prisėdo prie valgio, iš pradžių kalbėdamiesi apie tai, kaip abu 
užsivertę darbais, paskui greitai pereidami prie Felano palikimo. Kaž- 
kas nauja, antraip Džošas nebūtų apsilankęs. 

— Mes suradome Reičelę Lein, — pasakė jis. 

— Puiku. Kur? — Iš Viklifo veido buvo akivaizdu, kad jam pa- 
lengvėjo. 

— Ji privertė mus pasižadėti, kad nepasakysime. Bent ne dabar. 

— Ar ji šalyje? — Teisėjas užmiršo apie savąjį sūdyto kumpio ir 
bandutės sumuštinį. 

— Ne, labai tolimame pasaulio krašte ir visai patenkinta ten 
likti. 

— Kaip ją suradote? 

— Surado jos advokatas. 

— Kas jos advokatas? 

— Toks vyriokas, kažkada dirbęs mano firmoje. Natas O“Railis, 
buvęs partneris. Išėjo iš mūsų rugpjūtį. 

Viklifo akys susiaurėjo, kol tai svarstė. 

— Koks sutapimas. Nusamdo buvusį partnerį juridinės firmos, 
kurios paslaugomis naudojosi jos tėvas. 

— Jokio sutapimo. Kaip palikimo advokatas, aš privalėjau ją su- 
rasti. Pasiunčiau Natą O Railį. Jisai surado ją, ji nusamdė jį. Iš tikrųjų 
tai visai paprasta. 

— Kada ji pati pasirodys? 

— Abejoju, ar ji padarys tai asmeniškai. 

— O kaip priėmimo ar atsisakymo dokumentai? 

— Jie eina. Ji labai atsargi, ir, atvirai kalbant, nesu tikras, kokius 
turi planus. 

— Mums įteiktas protestas dėl testamento, Džošai. Karas jau pra- 
sidėjęs. Negalima laukti. Ji privalo būti šio teismo jurisdikcijoje. 

— Teisėjau, jai teisiškai atstovaujama. Jos interesai bus ginami. 
Kovokime. Mes atskleisime savo argumentus ir pažiūrėsime, ką turi 
kita šalis. 

— Galiu su ja pasikalbėti? 

— Neįmanoma. 

— Baikite, Džošai. 

— Prisiekiu. Klausykite, ji misionierė labai tolimoje vietovėje, 
kitame Žemės pusrutulyje. Tik tiek galiu jums pasakyti. 

— Noriu pasimatyti su ponu O Railiu. 

— Kada? 

Viklifas nuėjo prie rašomojo stalo ir pasigriebė artimiausią 
darbotvarkės knygelę. Mat toks esąs apkrautas. Gyvenimą reguliuoja 
į rejestrą įtrauktų bylų kalendorius, teismo posėdžių kalendorius, pra- 
šymų kalendorius. Jo sekretorė vedanti tarnybinį kalendorių. 

— O jeigu trečiadienį? 

— Puiku. Priešpiečiams? Tik mes trise, neoficialiai. 

— Žinoma. 


ADVOKATAS O'RAILIS KETINO visą rytą skaityti ir rašyti. Tačiau 
jo planus pakreipė kita linkme rektoriaus telefono skambutis. 

— Nesutrukdžiau? — stipriu, telefonu rezonuojančiu balsu pa- 
klausė tėvas Filas. 

— Na,ne, iš tikrųjų ne. — Natas sėdėjo giliame odiniame fotelyje, 
po dygsniuota antklode, šalia židinio, gurkšnojo kavą ir skaitė Marką 
Iveną. 

— Tikrai? 

— Žinoma, tikrai. 

— Ką gi, aš bažnyčioje, darbuojuosi pusrūsyje, kai ką rekonstruo- 
jų, ir man reikia talkos. Suprantate, pagalvojau, kad jūs galbūt nuo- 
bodžiaujate, nes čia, Sent Maikelse, nėra daug ką veikti, bent Žiemą. 
Numatoma, kad šiandien vėl snigs. 

Natui mintyse šmėstelėjo avienos troškinys. Šio dar nemažai likę. 

— Prisistatysiu per dešimt minučių. 

Pusrūsis buvo tuoj po presbiterija. Leisdamasis netvirtais laip- 
tais, Natas išgirdo kaukšint plaktuką. Patalpa buvo erdvi, ilga ir plati, 
žemomis lubomis. Rekonstrukcijos projektas vykdytas jau ilgai ir dar 
nebuvo matyti galo. Regis, pagal generalinį planą turėjo būti virtinė 
mažų kambarėlių palei išorines sienas ir atvira erdvė viduryje. Su 
juostine matuokle rankoje, pjuvenomis apdulkėjusiais pečiais, Filas 
stovėjo tarp dviejų „ožių malkoms pjauti. Apsirengusį flaneliniais 
marškiniais ir džinsais, su aulinukais, jį lengvai būtum galėjęs palai- 
kyti dailide. 

— Dėkui, kad atėjote, — plačiai nusišypsojo jis. 

— Nėr už ką. Aš nuobodžiavau, — atsakė Natas. 

— Kabinu sieninę plokštę. — Pastorius pamojo konstrukcijos 
link. — Dviese einasi lengviau. Padėdavo ponas Fukjė, bet jam jau 
aštuoniasdešimt ir nugara nebe ta. 

— Ką jūs įrenginėjate? 

— Šešias klases Biblijos pamokoms. Viduryje bus bendruomenės 
salė. Pradėjau prieš dvejus metus. Mūsų biudžetas neleidžia daug užsi- 
moti su naujais projektais, tad aš dirbu pats. Tai man padeda palaikyti 
formą. 

Tėvas Filas jau daug metų nebuvo geros formos. 

— Nurodykite, ką reikia daryti, — pasakė Natas. — Ir prisimin- 
kite, kad esu teisininkas. 

— Nedaug sąžiningo darbo, ką? 

— Ne. 

Abu paėmė sieninę plokštę už galų ir pūškuodami nutempė 
per grindis į statomą klasę. Plokštė buvo keturių iš šešių pėdų, ir kai 
juodu užkėlė ją į vietą, Natas sumojo, kad tai iš tikrųjų darbas dvi- 
em žmonėms. Filas kriūkė, raukėsi, kandžiojosi liežuvį ir, kai dėlionės 
fragmentas įtilpo kur reikia, jis tarė: 

— Dabar tik prilaikykite. 

Natas prispaudė plokštę prie statramsčių, storumo dviejų iš ketu- 
rių colių, o Filas sparčiai prikalė ją vinimis. Saugiai pritvirtinęs, suvarė 
į statramsčius dar šešias vinis ir atsitraukęs pasigrožėjo savo rankų 
darbu. Paskui išsitraukė juostelę ir ėmėsi matuoti kitą atvirą tarpą. 

— Kur išmokote dailidystės? — paklausė Natas, su domesiu ste- 
bėdamas. 

— Tai mano kraujyje. Juozapas buvo dailidė. 

— Kas jis toks? 

— Jėzaus tėvas. 

— Ak, tas Juozapas. 

— Ar skaitote Bibliją, Natai? 

— Nelabai. 

— Reikėtų. 

— Norėčiau pradėti. 

— Jeigu norite, galiu jums padėti. 

— Dėkui. 

Filas užsirašė matmenis ant ką tik prikaltos plokštės. Jis matavo 
kruopščiai, darsyk -pasitikrindamas. Netrukus Natas sumojo, kodėl 

projektas taip ilgai tęsiasi. Filas nesiskubino ir tvirtai laikėsi kavos 
pertraukėlių režinto. 

Po valandos juodu užkopė laiptais į pagrindinį aukštą, į rekto- 
riaus kabinetą, kur buvo dešimčia laipsnių šilčiau nei pusrūsyje. Ant 
nedidelės dujinės viryklėlės Filas turėjo prikaistuvį stiprios kavos. Jis 
pripylė du puodelius ir pradėjo peržiūrinėti knygas lentynose. 

— Štai nuostabus kasdienis tikybos vadovas, vienas iš mano 
mėgstamiausių, — pasakė jis, švelniai išimdamas knygą ir nušluos- 
tydamas, lyg ši būtų apdulkėjusi, paskui paduodamas Natui. Tai buvo 
leidinys kietais viršeliais, su nepažeistu aplanku. Su savo knygomis 
Filas elgėsi labai atidžiai. 

Jis parinko dar vieną ir įteikė Natui. 

— Tai Biblijos studija neturintiems laiko žmonėms. Labai gera. 

— Kodėl manote, kad aš neturiu laiko? 

— Juk esate teisininkas Vašingtone, ar ne? 

— Faktiškai taip, bet šios dienos jau baigiasi. 

Filas sudėjo draugėn pirštų galus ir pažvelgė į Natą, kaip tik geba 
dvasininkai. Jo akys bylojo: „Nagi, kalbėkite. Papasakokite daugiau. Aš 
čia tam, kad padėčiau.“ 

Tad Natas išliejo kai kuriuos savo rūpesčius, praeities ir dabar- 
tinius, pabrėždamas artėjantį aiškinimąsi su mokesčių inspekcija ir 
grėsmę prarasti teisininko licenciją. Kalėjimo išvengsiąs, bet turėsiąs 
sumokėti baudą, kurios neišgalįs. 

Vis dėlto nesijaučia nelaimingas dėl ateities. Iš tikrųjų jam netgi 
lengviau, kad paliks šią profesiją. 

— Ką veiksite? — paklausė Filas. 

— Nenutuokiu. 

— Pasitikite Dievu? 

— Taip, turbūt. 

— Tuomet nusiraminkite. Jis parodys jums kelią. 


JUODU KALBĖJOSI ganėtinai ilgai, kad rytmetys nusitęstų į prieš- 
piečių laiką, paskui nuėjo į kaimynystę ir vėl papuotavo avienos troš- 
kiniu. Laura prisidėjo prie jų pavėlavusi. Mat mokė vaikus darželyje ir 
priešpiečiams turėjo tik trisdešimt minučių. 

Apie antrą juodu sugrįžo į pusrūsį, kur vangiai vėl ėmėsi darbo. 
Stebėdamas Filą dirbantį, Natas įsitikino, kad projekto šis neužbaigs 

visą gyvenimą. Juozapas gal ir buvo puikus dailidė, bet tėvas Filas 
priklausė sakyklai. Kiekvienas atviras tarpas sienoje turėjo būti išma- 
tuotas, darsyk permatuotas, apsvarstytas, nužiūrėtas iš įvairių kampų, 
paskui vėl permatuotas. Sieninė plokštė, skirta užpildyti tą atvirą tar- 
pą, praeidavo tokias pačias procedūras. Galiausiai, tiek žymėjęsis pieš- 
tuku, jog būtų supainiojęs ir bet kokį architektą, Filas itin baimingai 
pasiimdavo elektrinį pjūklą ir perpjaudavo plokštę. Juodu nunešdavo 
ją prie atviro tarpo, prikaldavo ir paskui sutvirtindavo. Visados plokš- 
tė atitikdavo idealiai, ir kiekvienąsyk Filui tartum palengvėdavo. 

Regis, dvi klasės buvo užbaigtos ir parengtos dažyti. Į pavakarę 
Natas nusprendė rytoj tapti dažytoju. 


Dvi DIENOS MALONAUS darbo suteikė nedaug pažangos žvarbia- 
me Šv. Trejybės bažnyčios rūsyje. Bet išgerta daug kavos, galiausiai 
užbaigtas avienos troškinys, kur reikia padažyta bei prikalta plokščių 
ir užmegzta draugystė. 

Antradienį vakare Natas gramdėsi nuo nagų dažus, kai sučirškė 
telefonas. Skambino Džošas — kvietė jį atgal į gyvenimo tikrovę. 

— Teisėjas Viklifas pageidauja rytoj su tavimi pasimatyti, — pa- 
sakė jis. — Mėginau paskambinti anksčiau. 

— Kojis nori? — nupuolusiu iš baimės balsu paklausė Natas. 

— Neabejoju, jis turės klausimų apie tavo naująją klientę. 

— Aš išties daug dirbu, Džošai. Rekonstruoju, dažau, kalu sieni- 
nes plokštes ir panašiai. 

— Ak, iš tikrųjų. 

— Taip, aš įrenginėju bažnyčios pusrūsį. Gyvybiškai svarbu laikas. 

— Nežinojau tave turint tokių talentų. 

— Ar būtina atvažiuoti, Džošai? 

— Manau, taip, drauguži. Tu sutikai imtis šios bylos. Aš jau pa- 
sakiau teisėjui. Esi reikalingas, seni. 

— Kada ir kur? 

— Vienuoliktą prisistatyk pas mane į kontorą. Mudu nuvažiuo- 
sime drauge. 

— Aš nenoriu matyti kontoros, Džošai. Ištisai blogi prisiminimai. 
Paprasčiausiai susitiksiu su tavimi teismo rūmuose. 

— Puiku. Būk ten vidudienį. Teisėjo Viklifo kabinetas. 

Natas įmetė į židinį pliauską ir stebėjo per priebutį sklendžian- 
čius sniego šuorus. Jis galįs užsivilkti kostiumą, pasirišti kaklaraištį 
ir nešiotis lagaminėlį. Galįs atrodyti ir kalbėti, kaip dera vaidmeniui. 
Galis sakyti „Jūsų prakilnybe“ ir „Gal teismas malonės“, taip pat šaukti 
prieštaras ir kamantinėti liudytojus. Galįs daryti viską, ką daugybė 
kitų daro, bet jis nebelaikė savęs teisininku. Ačiū Dievui, tos dienos 
praėjusios. 

Galįs darsyk tai padaryti, bet tik vienąsyk. Bandė save įtikinti, 
kad darąs tai dėl klientės, dėl Reičelės, bet žinojo, kad jai visai nerūpi. 

Vis dar jai neparašė, nors daug kartų mąstė apie laišką. Tas, kurį 
kūrė Ževiui, pusantro puslapio, pareikalavo dviejų valandų. 

Po trijų dienų snieguotame Sent Maikelse jis ilgėjosi tvankių 
Korumbos gatvių, tingiai judančių pėsčiųjų, lauko kavinukių, gyveni- 
mo ritmo, leidžiančio viską atidėti iki rytojaus. Kas minutę snigo vis 
smarkiau. Galbūt kils dar viena pūga, pagalvojo jis, kelius uždarys ir 
galų gale nebereikės važiuoti. 


VĖL SUMUŠTINIAI iš graikų delikatesų parduotuvės, vėl marinuo- 
ti agurkėliai ir arbata. Kol juodu laukė teisėjo Viklifo, Džošas padengė 
stalą. 

— Štai čia teismo byla, — pasakė jis, paduodamas Natui storą 
raudoną segtuvą. — O štai tavo atsakymas, — pridūrė įteikdamas ma- 
nilinį aplanką: — Tau reikia kuo greičiau tai perskaityti ir pasirašyti. 

— O nuo palikimą ginančių atstovų įteiktas atsakymas? — pa- 
klausė Natas. 

— Rytoj. Ten ir Reičelės Lein atsakymas, jau parengtas, tik laukia 
tavo parašo. 

— Kažkas čia ne taip, Džošai. Aš oficialiai užregistruoju atsakymą 
į protestą dėl testamento, atstovaudamas klientei, kuri apie tai nežino. 

— Nusiųsk jai kopiją. 

— Kur? 

— Vieninteliu žinomu jos adresu, tai yra „Pasaulio genčių misi- 
joms“ Hiustone, Teksaso valstijoje. Viskas yra aplanke. 

Nuginkluotas Džošo pasirengimų, Natas tik palingavo galvą. 
Jautėsi lyg pėstininkas šachmatų lentoje. „Teikiančiosios juridiškai pa- 
tvirtinti testamentą Reičelės Lein atsakymas buvo keturių puslapių ir 
neigė — tiek apskritai, tiek konkrečiai — teiginius, išdėstytus šešiuose 
pareiškimuose ginčyti testamentą. Kol Džošas darbavosi savo mobi- 
liuoju, Natas perskaitė tuos šešis pareiškimus. 

Atmetus visus nepagrįstus teiginius ir teisines vingrybes, byla 
buvo paprasta: Ar Trojus Felanas, pasirašydamas savo paskutinįjį 
testamentą, suvokęs ką darąs? Vis dėlto teisminis nagrinėjimas būsiąs 
cirkas — advokatai atsivarys visokio plauko ir atmainų psichiatrų. 
Taip pat tarnautojų, buvusių tarnautojų, ankstesnių draugužių, duri- 
ninkų, kambarinių, šoferių, pilotų, asmens sargybinių, daktarų, prosti- 
tučių — kiekvienas, bent penkias minutes praleidęs su senioku, būsiąs 
atitemptas liudyti. 

Nato tai nežavėjo. Kol skaitė, dokumentų aplankas vis sunkėjo. 
Kai karas baigsis, užpildysiąs visą kambarį. 

Pusę pirmos, kaip visada bruzdus, įžengė teisėjas Viklifas, atsipra- 
šinėdamas dėl darbo krūvio ir tuo pat metu nusivilkdamas mantiją. 

— Jūs — Natas O Railis? — Jis ištiesė ranką. 

— Taip, teisėjau, malonu su jumis susipažinti. 

Džošas vargais negalais išsiskyrė su mobiliuoju. Susispaudę ap- 
linkui nedidelį stalelį, jie ėmė valgyti. 

— Džošas man sako, kad jūs suradote tą turtingiausią pasaulio 
moterį, — prašneko Viklifas, skaniai čepsėdamas maistą. 

— Taip, suradau. Maždaug prieš dvi savaites. 

— Ir negalite man pasakyti, kur ji? 

— Ji to prašė. Aš pažadėjau. 

— Ar atitinkamu laiku ji pasirodys ir liudys? 

— Ji neprivalo, — paaiškino Džošas. Be abejo, savo aplanke jis 
turėjo glaustą santrauką — Stafordo atmintinę — dėl būtinumo jai 
dalyvauti teisminiame nagrinėjime. — Mat jeigu nieko nežino apie 
pono Felano psichinį veiksnumą, negali apie tai liudyti. 

— Betgi ji viena iš šalių, — pasakė Viklifas. 

— Taip, tikrai. Bet ji gali būti atleista nuo dalyvavimo. 

— Kieno atleista? 

— Jūsų, jūsų prakilnybės. 

— Atitinkamu laiku ketinu oficialiai įteikti prašymą, kad teismas 

leistų nagrinėti bylą jai nedalyvaujant, — pasakė Natas. Džošas per 
stalą nusišypsojo — šaunuolis, Natai. 

— Manau, mes vėliau apie tai pagalvosime, — tarė Viklifas. — 
Man labiau rūpi, kad būtų išdėstyti argumentai. Nereikia nė sakyti, 
testamento ginčytojai nekantrauja judėti į priekį. 

— Palikimo atstovai įteiks atsakymą rytoj, — pažadėjo Džo- 
šas. — Mes pasirengę kautis. 

— O kaip testamento priėmėja? 

— Aš tebedirbu prie jos atsakymo, — niūriai pareiškė Natas, lyg 
dienų dienas būtų vargęs. — Bet galiu įteikti jį rytoj. 

— Jūs pasirengę išdėstyti argumentus? 

— "Taip, sere. 

— Kada galime tikėtis iš jūsų klientės oficialaus patvirtinimo, kad 
palikimą priimanti ar jo atsisakanti? 

— Negaliu tiksliai pasakyti. 

— Formaliai ji nepriklauso mano jurisdikcijai, kol negausiu tų 
popierių. 

— Taip, suprantu. Neabejoju, netrukus jie bus čia. Ją aptarnaujan- 
tis paštas labai lėtas. 

Džošas nusišypsojo savo protežė. 

— Jūs iš tiesų suradote paveldėtoją, parodėte testamento kopiją, 
paaiškinote palikimo atsisakymo ar priėmimo blankus ir sutikote jai 
atstovauti“ 

— Taip, sere, — patvirtino Natas, bet vien todėl, jog privalėjo. 

— Ar pridėsite prie bylos priesaika patvirtintus raštiškus paro- 
dymus? 

— Tai šiek tiek neįprasta, ar ne? — paklausė Džošas. 

— Taip, bet jeigu mes pradedame procedūrą šalims susipažinti su 
viena kitos teikiamais dokumentais neturėdami paveldėtojos paliki- 
mo atsisakymo ar priėmimo blankų, noriu, kad byloje būtų koks nors 
įrašas, kad su ja buvo susisiekta ir kad ji žinanti, ką mes darome. 

— Gera mintis, teisėjau, — pagyrė Džošas, lyg ši mintis iš pat 
pradžių buvusi jo. — Natas pasirašys tuos parodymus. 

Natas linktelėjo ir atsikando didelį kąsnį sumuštinio, vildamasis, 
kad jie leis jam valgyti ir nebevers daugiau meluoti. 

— Arjisu Trojumi buvo artima? 

Prieš atsakydamas Natas kramtė kaip galima ilgiau. 

— Mes čia kalbamės neoficialiai, taip? 

— Žinoma. Tik šiaip sau mainomės paskalomis. 

Taip, ir paskalomis galima laimėti arba prakišti bylas. 

— Nemanau, kad juodu buvo itin artimi. Daug metų ji su juo 
nesimatė. 

— Kaip sureagavo perskaičiusi testamentą? 

Viklifo tonas iš tiesų buvo kaip liežuvautojo ar plepio. Natas su- 
prato, kad teisėjas trokšta visų smulkmenų. 

— Švelniai tariant, ji buvo nustebinta, — sausai atsakė jis. 

— Kurgi ne. Ar paklausė, kiek? 

— Galų gale taip. Manau, ji buvo priblokšta, kaip ir kiekvienas būtų. 

— Ji ištekėjusi? 

— Ne. 

Džošas sumojo, kad klausimai apie Reičelę gali kurį laiką užsi- 
tęsti. Ir tai pavojinga. Viklifui nevalia žinoti, — bent kol kas, — kad pi- 
nigai Reičelės visai nedomina. Jeigu teisėjas kasis giliau ir jeigu Natas 
vis sakys tiesą, kas nors galėtų nejučia išsprūsti. 

— Žinote, teisėjau, — tarė jis, atsargiai pakreipdamas pokalbį kita 
linkme, — ši byla nesudėtinga. Šalims išdėstyti argumentus neturėtų 
trukti amžinybę. Anie nekantrauja. Mes nekantraujame. Ant stalo krū- 
va pinigų, ir visi jų nori. Kodėl mums nepaspartinus tos procedūros ir 
nepaskyrus nagrinėjimo datos? 

Paspartinti bylinėjimąsi dėl oficialaus testamento patvirtini- 
mo — negirdėtas dalykas. Ginantiems palikimą advokatams mokama 
už valandą. Kam taip skubėti? 

— Tai įdomu, — tarė Viklifas. — Ką jūs turite mintyje? 

— Sušaukite šalių argumentų išdėstymo posėdį kuo greičiau. 
Sukvieskite į vieną salę visus advokatus, liepkite kiekvienam pateikti 
galimų teisme liudytojų ir dokumentų sąrašą. Nustatykite trisdešimt 
dienų visiems raštiškiems parodymams pateikti ir paskirkite nagrinė- 
jimo datą po devyniasdešimties dienų. 

— Tai baisiai greitai. 

— Federaliniame teisme mes nuolatos taip darome. Tai pavyks. 
Kitos šalies berniukai mielai mesis prie to, nes jų klientai visi nusi- 
gyvenę. 

— Ką jūs pasakysite, pone O Raili? Ar jūsų klientė nekantrauja 
gauti pinigus? | 

— Ojūs ar ne nekantrautumėte, teisėjau? — paklausė Natas. 
Visi trys nusijuokė. 


KAI GRITAS GALOP PRALAUŽĖ Harko telefonų gynybos liniją, 
pirmi jo žodžiai buvo tokie: 

— Mąstau, ar man nenuėjus pas teisėją. 

Nuspaudęs savo telefono pokalbių įrašo mygtuką, Harkas tarė: 

— Laba diena, Gritai. 

— Galbūt papasakočiau teisėjui tiesą, kad Snydas pardavęs savo 
paliudijimą už penkis milijonus dolerių, ir niekuo, ką jis kalbės, ne- 
reikia tikėti. 

Harkas nusijuokė — pakankamai garsiai, kad Gritas išgirstų. 

— Negalite taip pasielgti, Gritai. 

— Žinoma, galiu. 

— Nesate labai nuovokus, ar ne? Klausykitės manęs, Gritai, ir 
klausykitės atidžiai. Pirma, jūs pasirašėte raštelį kartu su visais mumis, 
tad esate įsivėlęs į bet kokią nusikalstamą veiką, kurią bandysite mums 
primesti. Antra, ir svarbiausia, jūs žinote apie Snydą, nes buvote su- 
sijęs su byla kaip Merės Ros advokatas. Tai konfidencialūs santykiai. 
Jeigu jūs atskleisite bet kokią informaciją, sužinotą kaip jos advokato, 
nusižengsite konfidencialumui. Jeigu padarysite kokią nors kvailystę, 
ji apskųs jus advokatūros kolegijai, ir aš pasistengsiu, kad jūsų subinę 
išmestų iš mūsų luomo. Jums atims licenciją, Gritai, ar suprantate? 

— Jūs šiukšlė, Geti. Pavogėte iš manęs klientę. 

— Jeigu jūsų klientė buvo patenkinta, tai kodėl ieškojosi kito 
advokato? 

— Aš dar su jumis nebaigiau. 

— Tik nekrėskit jokių kvailysčių. 

Gritas nutrenkė telefono ragelį. Kiek pasimėgavęs šia akimirka, 
Harkas sugrįžo prie darbo. 


PER MIESTĄ NATAS VAŽIAVO VIENAS PATS — perkirto Potomako 
upę, pro Linkolno memorialą, slinko kartu su transporto srautu, nes 
nebuvo kur skubėti. Sniego šuorai bloškė į priekinį stiklą, bet smar- 
kesnė pūga taip ir neprasidėjo. Priešais raudoną šviesoforą į Pensil- 

vanijos aveniu jis žvilgtelėjo į užpakalinio vaizdo veidrodėlį ir išvydo 
įspraustą tarp daugelio kitų pastatą, kuriame buvo praleidęs didžiumą 
iš pastarųjų dvidešimt penkerių metų. Jo kabineto langas buvo šešta- 
me aukšte, vos iš čia matomas. 

M gatvėje, vedančioje į Džordžtauną, jam prieš akis atsivėrė nuo- 
latos lankytos vietos — barai ir užeigėlės, kur praleido ilgas tamsias 
valandas su žmonėmis, kurių nebepajėgė prisiminti. Tačiau pajėgė 
prisiminti barmenų vardus. Kiekviena aludė turėjo savo istoriją. Tais 
laikais, kai gerdavo, sunki diena įstaigoje ar teismo salėje turėdavo būti 
sušvelninama keliomis valandomis alkoholio. Neišgėręs negalėdavo 
eiti namo. Pasuko šiaurėn, į Viskonsino aveniu, ir išvydo barą, kuria- 
me kadaise mušęsis su kažkokiu koledžo bernu, vaikinu, girtesniu už 
jį patį. Ginčą išprovokavusi viena neišvaizdi studenčiokė. Kumščiuotis 
barmenas išgrūdo juodu laukan. 

Ir ten dar buvo kavinukė, kur jis pirkdavosi tiek kokaino, kad 
beveik save pribaigė. Kol iš jo organizmo valė kvaišalus, kovos su nar- 
kotikais padalinys surengė ten reidą. Du jo draugeliai biržos makleriai 
sėdo už grotų. 

Tose gatvėse leido savo šlovingąsias dienas, kol jo žmonos lauk- 
davo, o vaikai augo be tėvo. Jam buvo gėda dėl savo sukeltų kančių. 
Palikęs Džordžtauną, pažadėjo sau niekad čia nebesugrįžti. 

Užvažiavo pas Stafordą į namus, vėl pasikrovė į automobilį dau- 
giau drabužių bei asmeninių daiktų ir paskubom pasišalino. 

Kišenėje turėjo dešimties tūkstančių dolerių čekį — honoraro 
avansą už pirmą mėnesį. Mokesčių inspekcija reikalavo šešiasde- 
šimties tūkstančių mokestinio įsiskolinimo. Bauda sudarysianti ma- 
žiausiai tiek pat. Buvo skolingas antrajai savo Žmonai apie trisdešimt 
tūkstančių alimentų vaikams — kasmėnesinių įsipareigojimų, kurie 
susikaupė, kol jis gaiveliojosi pas Serdžiją. 

Bankrotas neatleido jo nuo šių skolų. Gavo pripažinti, kad finan- 
sinė jo ateitis išties niūri. Jaunesnieji vaikai kiekvienas kainavo jam 
alimentų po tris tūkstančius per mėnesį. Dvejetas vyresniųjų buvo be- 
veik tokie pat brangūs — išlaidomis už mokslą, būstą ir valgį. Galėtų 
pragyventi iš Felano pinigų kelis mėnesius, bet sprendžiant iš Džošo 
ir Viklifo pokalbio, teisminis nagrinėjimas įvyks anksčiau nei vėliau. 
Kai palikimo reikalas bus galiausiai sutvarkytas, Natas stos prieš fe- 
deralinį teisėją, prisipažins kaltu vengęs mokėti mokesčius ir atiduos 
savo licenciją. 

Tėvas Filas moko jį nekvaršinti sau galvos dėl ateities — Dievas 
pats tuo pasirūpins. 

Darsyk Natas paklausė save, ar Dievas tik neapsiėmė daugiau, 
nei tikėjosi. 


KADANGI NEMOKĖJO rašyti į nieką kitą, kaip tik į teisininko blok- 
notą, Natas pasiėmė vieną tokį ir pabandė pradėti laišką Reičelei. Jis 
turėjo „Pasaulio genčių“ adresą Hiustone. Pažymėsiąs voką „Asmeniš- 
kai ir konfidencialiai“, adresuosiąs jį Reičelei Lein ir pridėsiąs paaiški- 
namąjį prierašą: „Tiems, kuriuos tai liečia . 

Kas nors „Pasaulio gentyse“ žino, kas ji tokia ir kur esanti. Galbūt 
kas nors žino, kad Trojus — jos tėvas. Galimas daiktas, tas kas nors jau 
sudėliojo viską į vietą ir dabar žino, kad jų Reičelė — turto paveldėtoja. 

Natas taip pat spėjo, kad Reičelė susisieksianti su „Pasaulio gen- 
timis“, jeigu jau to nepadariusi. Juk buvo Korumboje tada, kai atėjo į 
ligoninę. Logiška manyti, kad ji paskambinusi į Hiustoną ir kam nors 
papasakojo apie jo apsilankymą. 

Yra minėjusi apie metinį „Pasaulio genčių“ jai skiriamą biudže- 
tą. Tad turįs būti koks nors būdas susirašinėti paštu. Jeigu jo laiškas 
Hiustone pateks į tinkamas rankas, galbūt suras reikiamą vietą Ko- 
rumboje. 

Taigi jis parašė datą, paskui „Mieloji Reičelė“. 

Praėjo valanda, kol stebeilydamas į židinį jis bandė sugalvoti 
žodžius, kurie skambėtų protingai. Galiausiai pradėjo laišką pastraipa 
apie sniegą. Ar nesiilginti šio iš savo vaikystės? Kaip ten buvę Monta- 
noje? Čionai pro langą matyti ant žemės prisnigę kokia pėda. 

Jis gavo prisipažinti veikiąs kaip jos advokatas, ir, vos tik įsileido 
į teisines vingrybes, laiškas įsibėgėjo. Kaip įmanydamas paprasčiau jis 
paaiškino, kas dedasi su teisiniu ieškiniu. 

Papasakojo jai apie tėvą Filą ir bažnyčią, šios pusrūsį. Studijuojąs 
Bibliją ir jam tai patinką. Meldžiąsis už ją. 

Kai baigė, laiškas išėjo trijų puslapių, ir Natas gerokai didžiavosi 
savimi. Dusyk jį perskaitė ir nusprendė, kad verta išsiųsti. Jeigu kaip 
nors pasiektų jos trobelę, žinojo, kad skaitysianti ir skaitysianti jį, nė 
kiek nesusimąstydama dėl stiliaus nesklandumų. 

Natas ilgėjosi vėl ją pamatyti. 

VIENA Iš PRIEŽASČIŲ, kad bažnyčios pusrūsyje darbai stūmėsi 
į priekį taip vangiai — jog tėvas Filas turėjo polinkį rytais ilgai pa- 
miegoti. Laura sakė kiekvieną savaitės dieną išeinanti iš namų į vaikų 
darželį aštuntą ryto, ir dažniausiai rektorius tebebūdavo pasislėpęs po 
antklodėmis. Jisai gynėsi esąs naktinė pelėda ir mėgstąs iki po vidur- 
nakčio žiūrėti per televiziją nespalvotus filmus. 

Tad kai penktadienio rytą jis paskambino pusę aštuonių, Natas 
kiek nustebo. 

— Ar jau matėte Post? — paklausė jis. 

— Aš neskaitau laikraščių, — atsakė Natas. Metė šį įprotį būda- 
mas reabilitacijoje. O Filas per dieną jų perskaitydavo po penkis. Tai 
duodą geros medžiagos jo pamokslams. 

— Galbūt jums reikėtų, — pasakė jis. 

— Kodėl? 

— Ten yra straipsnis apie jus. 

Natas apsiavė batus ir nuplumpavo du kvartalus iki kavinės Pa- 
grindinėje gatvėje. Pirmame Metro puslapyje buvo mielas pasakoji- 
mas apie tai, kaip surasta dingusi Trojaus Felano paveldėtoja. Vakar į 
dienos pabaigą Ferfakso apygardos Išvažiuojamajam teismui oficialiai 
įteikti dokumentai, kuriais ji, veikianti per savo advokatą poną Natą 
O'Railį, neigia nepagrįstus tvirtinimus tų, kurie ginčija velionio jos 
tėvo testamentą. Kadangi neturėta ką daug papasakoti apie ją pačią, 
straipsnyje apsistota prie jos advokato. Pasak raštiško, priesaika su- 
tvirtinto jo paliudijimo, taip pat įregistruoto teisme, susekęs Reičelę 
Lein, parodęs jai rankraštinio testamento kopiją, drauge aptaręs įvai- 
rius su tuo susijusius juridinius klausimus ir kažkokiu būdu sugebėjęs 
tapti jos advokatu. Nesama tikslios nuorodos apie ponios Lein buvi- 
mo vietą. 

Ponas O'Railis — buvęs „Stafordo juridinės firmos“ partneris; 
kadaise įžymus teisminių bylų advokatas; palikęs firmą rugpjūtį; spalį 
įregistravęs savo bankrotą; lapkritį apkaltintas dėl mokesčių vengimo, 
ir galutinis sprendimas dar laukiamas. Mokesčių inspekcija tvirtina jį 
nusukus nuo jų šešiasdešimt tūkstančių dolerių. Negana to, reporteris 

paminėjo bereikšmį faktą, jog jis dusyk išsiskyręs. Kad pažeminimas 
būtų visiškas, į straipsnį įdėta prasta fotografija — Nato prieš kelerius 
metus, su taurele rankoje viename iš K. A. barų. Jis tyrinėjo grūdėtą 
savo paties atvaizdą — Žioruojančiomis akimis, alkoholio įraudintais 
skruostais, kvaila šypsena, lyg maišytųsi ir sukinėtųsi tarp savo mėgs- 
tamų žmonių. Nesmagu, tačiau tai buvo kitas gyvenimas. 

Be abejo, joks straipsnis nebūtų išsamus, jeigu nebūtų glaustai 
suminėta bjauri statistika iš Trojaus gyvenimo ir mirties — trys žmo- 
nos, septyni vaikai, apie vienuolika milijardų kapitalo, paskutinysis jo 
skrydis žemyn iš keturiolikto aukšto. 

Pono O Railio neapvykę surasti, kad pakomentuotų. Ponas Sta- 
fordas neturėjęs ką pasakyti. Matyt, Felano įpėdiniai jau buvo pasakę 
tiek daug, kad jų netgi nepaprašyta darsyk pakomentuoti. 

Natas sulankstė laikraštį ir grįžo į kotedžą. Buvo pusė devynių. 
Turėjo dar pusantros valandos, kol pusrūsyje prasidės statyba. 

Žurnalistų šunauja dabar žinanti pavardę, bet jį susekti būsią 
sunku. Džošas patvarkė, kad korespondencija jam būtų nukreipiama 
į vieną K. A. pašto dėžutę. Jis turėjo naują kontoros telefono numerį, 
įregistruotą Natano O Railio, teismų advokato, vardu. Į skambučius at- 
siliepinėjo viena Džošo kontoros sekretorė, kuri žymėdavosi žinutes. 

Sent Maikelse tik rektorius ir jo žmona žinojo, kas jis toks. Pasak 
miestuko gando, esąs turtingas advokatas iš Baltimorės, rašantis knygą. 

Slėptis tampa nenugalimu įpročiu. Galbūt todėl ir Reičelė taip 
elgėsi. 


REIČELĖS LEIN ATSAKYMO kopijos buvo nusiųstos visų Felanų tei- 
sininkams, kuriuos kaip grupuotę ši žinia sujaudino. Taigi ji iš tikrųjų 
gyva ir norinti kovoti, nors šiek tiek glumino, kokį pasirinkusi teisinin- 
ką. O Railio reputacija buvo tiksliai apibūdinta — sėkmingas teisminių 
bylų advokatas, su talento blyksniais, tačiau nepajėgęs dorotis su įtam- 
pa. Bet Felanų advokatai, podraug su teisėju Viklifu, įtarė, kad viskam 
diriguoja Džošas Stafordas. Jis išvadavęs O Railį iš reabilitacijos, nuplo- 
vęs jo reputaciją, įteikęs į rankas bylą ir nukreipęs teisman. 

Felanų advokatai susitiko penktadienį rytą pas ponią Lang- 
horn — moderniame pastate, įterptame tarp daugelio komercinės 
Pensilvanijos aveniu dalies pastatų. Jos firma turėjo siekių į geres- 

niąsias — su keturiasdešimtimi teisininkų nepakankamai didelė, kad 
prisitrauktų pelningų klientų, bet vadovaujama ambicingai. Baldai 
buvo krintantys į akis ir pretenzingi, kaip būdinga šutvei teisininkų, 
trokštančių žūtbūt prasimušti aukštyn. 

Jie buvo susitarę susitikti kartą per savaitę, kiekvieną penktadienį 
aštuntą, ne ilgiau kaip dviem valandoms, aptarti Felanų bylos eigą ir 
parengti strategiją. Ši mintis pasiūlyta Langhorn. Mat jau buvo per- 
pratusi, kad turėsianti tapti taikdare. Berniukai pūtėsi vienas prieš 
kitą ir pešėsi. O teisme buvo galima prarasti pernelyg daug pinigų, kai 
testamento ginčytojai, visi vienoje salės pusėje, taip ir taikosi įbesti 
vienas kitam į nugarą peilį. 

Atrodė, bent jai, kad plėšikystės baigėsi. Jos klientai, Džina 
su Kodžiu, nesitraukė. Jansis, regis, turėjo kaip reikiant pasikinkęs 
Remblą. Volis Braitas faktiškai gyveno su Libigeile ir Dygliu. arkas 
turėjo kitus tris — Trojų Jaunesnįjį, Reksą ir Merę Ros -— ir tartum 
buvo patenkintas savo laimikiu. Dulkės aplinkui įpėdinius buvo be- 
nusėdančios. Santykiai betampantys draugiškais. Uždaviniai nubrėžti. 
Advokatai suvokė, kad jiems verčiau dirbti viena komanda, antraip 
pralaimėsią bylą. 
juostes su pirmuoju jo mėginimu, ir kiekvienas parengęs ilgų pastabų, 
kaip pagerinti vaidybą. Fabrikuota begėdiškai. Jansis, kažkada praei- 
tyje daug žadantis scenaristas, netgi parašė Snydui penkiasdešimties 
puslapių scenarijų, kupiną ganėtinai įžūlių teiginių, iš kurių vargšas 
Trojus atrodytų neva visiškas besmegenis. 

Antruoju numeriu ėjo Nikoletė, sekretorė. Po kelių dienų apšau- 
dysią ją, įrašydami į vaizdajuostę, ir buvo tam tikrų dalykų, kuriuos 
privalėsianti pasakyti. Braitui kilo mintis, kad galbūt, lytiškai santy- 
kiaudamas su ja, senis patyręs insultą vos kelios valandos prieš pasi- 
rodydamas trims psichiatrams, ir tai dalykas, kurį galėtų paliudyti tiek 
Nikoletė, tiek Snydas. Insultas reikštų susilpnėjusį psichinį veiksnumą. 
Mintis buvo nebloga, apskritai visų gerai sutikta, ir ji paskatino ilgą 
diskusiją apie autopsiją. Jie dar nematę jos protokolo kopijos. Vargšas 
ištiškęs ant plytų grindinio, ir tikėtina, kad galva buvusi baisiai sužalo- 
ta. Argi galėjo autopsija padėti išsiaiškinti insultą? 

Trečias punktas — jų pačių ekspertai. Grito pasitelktasis smegenų 
sunkikas skubiai pasitraukė kartu su advokatu, tad šių jiems sumažėję 
iki keturių — po vieną nuo firmos. Keturi — tai ne skaičius, kurio ne- 

būtų galima apdoroti prieš bylos nagrinėjimą; iš teisybės, keturi galėtų 
paveikti įtikimai, ypač jeigu visi būtų priėję tokias pačias išvadas skir- 
tingais keliais. Sutarta, kad būtina surepetuoti ir psichiatrų parody- 
mus, priekabiai kamantinėjant ir bandant juos palaužti spaudimu. 

Ketvirtas — kiti liudytojai. Reikia surasti dar tokių, kurie buvo 
prie senioko paskutinėmis jo dienomis. Čia jiems galėtų padėti Snydas. 

Paskutinė reikalo problema — tai Reičelės Lein ir jos advokato 
pasirodymas. 

— Byloje nėra nieko, pasirašyto tos moters, — pasakė Harkas. — 
Ji atsiskyrėlė. Niekas nežino, kur esanti, išskyrus jos advokatą, o šis 
nesako. Prireikė mėnesio jai surasti. Ji nieko nepasirašiusi. Formaliai 
teismas neturi jurisdikcijos. Man akivaizdu, kad ši moteris vengia iš- 
eiti į priekį. 

— Kaip ir kai kurie loterijų laimėtojai, — įterpė Braitas. — Jie ne- 
nori sukelti triukšmo, antraip kiekvienas rajono valkata belstųsi į duris. 

— Kas, jeigu ji nenori pinigų? — paklausė Harkas, ir kambaryje 
visi neteko amo. 

— Nesąmonė, — instinktyviai metė Braitas ir nutilo, svarstyda- 
mas neįmanoma. 

Kol jie krapštėsi pakaušius, Harkas mygo toliau: 

— Tai tik mintis, bet į ją privalėtume atsižvelgti. Pagal Virdžini- 
jos įstatymus, paskirto testamentu palikimo galima atsisakyti. Dovana 
lieka paveldimajame turte ir yra priklausoma nuo kitų sąlygų. Jeigu šis 
testamentas anuliuojamas ir jeigu nėra kitų testamentų, tai viskas ati- 
tenka septyniems Trojaus Felano vaikams. Kadangi Reičelė Lein nieko 
nenori, paveldimąjį turtą pasidalija mūsų klientai. 

Jiems galvose šmėstelėjo skaičiai. Vienuolika milijardų, atėmus 
paveldėjimo mokesčius, padalyta iš šešių. Paskui pritaikyk atitin- 
kamus procentus, ir perspektyvoje — solidus turtas. Septynženkliai 
honorarai tapo aštuonženkliais. 

— Tai šiek tiek pritempta, — pamažu ištarė Langhorn, o jos sme- 
genys tebekaito matematika. 

— Aš taip nemanyčiau, — atrėmė Harkas. Buvo akivaizdu, kad 
jis žino daugiau už kitus. — Atsisakymo dokumentą labai lengva už- 
pildyti. Negi patikėsime, kad ponas O'Railis keliavo į Braziliją, surado 
Reičelę Lein, pasakė jai apie Trojų, buvo nusamdytas, bet negavo nė 
paprasčiausio parašėlio ant trumpo dokumento, kuris suteiktų teis- 
mui jurisdikciją? Čia kažkas rezgama. 

Jansis pirmasis išsižiojo: 

— Į Braziliją? 

— Taip. Jis ką tik sugrįžo iš Brazilijos. 

— Iš kur jūs žinote? 

Harkas pamažu siekė vieno aplanko ir išėmė iš jo kažkokius po- 
pierius. 

— Aš turiu labai gerą tyrėją, — pasakė jis, ir kambarys nuš- 
čiuvo. — Vakar, kai gavau jo atsakymą ir O Railio raštišką, priesaika 
sutvirtintą paliudijimą, tokius pačius kaip ir jūs, paskambinau tam 
tyrėjui. Per tris valandas jisai sužinojo štai ką: gruodžio 22-ą Natas 
O“Railis paliko Daleso oro uostą 828-uoju „Varig“ reisu, be postovio 
kitur, į San Paulą. Iš ten jisai skrido 146-uoju „Varig“ reisu į Kampo 
Grandę, o paskui persėdo į vietinį „Air Pantanal“ lėktuvą, kursuojan- 
tį tarp šios ir miestuko Korumbos, kur atvyko dvidešimt trečią. Ten 
buvo beveik tris savaites ir paskui sugrįžo į Dalesą. 

— Galbūt tai buvo atostogos, — sumurmėjo Braitas, toks pat nu- 
stebęs kaip ir visi kiti. 

— Galbūt, bet aš abejoju. Pastarąjį rudenį ponas O Railis leidęs 
reabilitacijoje, jau ne pirmą sykį. Kai iššoko Trojus, jisai sėdėjo už- 
darytas girtuoklių vienutėje. Buvo iš ten išleistas dvidešimt antrą ir 
tą pačią dieną išskrido į Braziliją. Jo kelionės tikslas buvo vieninte- 
lis — surasti Reičelę Lein. 

— Iš kur jūs visa tai žinote? — neiškentė Jansis. 

— Iš tiesų nėra taip sunku. Ypač dėl skrydžių informacijos. Ją 
geba gauti bet kuris geras hakeris. 

— Kaip sužinojote, kad jis buvo reabilitacijoje? 

— Iš šnipų. 

Stojo ilga tyla, kol jie tai virškino. Niekino Harką ir tuo pat metu 
juo žavėjosi. Atrodė, kad jis visados turįs informaciją, kurios jie netu- 
rėjo, tačiau dabar esąs toje pat pusėje. Jie sudaro komandą. 

— Dabar tik sverto klausimas, — pasakė jis. — Mes visu greičiu 
skubiname argumentų pateikimo posėdį. Įnirtingai puolame testa- 
mentą. Nieko neprasitariame, kad teismas neturi jurisdikcijos Reičelei 
Lein. Jeigu ji nepasirodo asmeniškai arba per pretenzijų atsisakymo 
dokumentą, tai puikus įrodymas, kad nenorinti pinigų. 

— Niekad tuo nepatikėsiu, — pareiškė Braitas. 

— Todėl, kad esate advokatas. 

-— O kas jūs? 

— Toks pat, tik ne tiek godus. Tikėkit ar netikėkit, Voli, bet pa- 
saulyje esama žmonių, kurių nemotyvuoja pinigai. 

— Tokių yra apie dvidešimt, — pasakė Jansis. — Ir visi jie — 
mano klientai. 

Visi nusijuokė, ir įtampa atlėgo. 

Prieš išsiskirstydami iki kito karto, vėl pareikalavo vienas iš kito pa- 
sižadėti, kad viskas, ką kalbėję, turi likti paslaptimi. Visi to troško, tik nė 
vienas iki galo nepasitikėjo kitais. Žinia apie Braziliją buvo ypač delikati. 


VOKAS BUVO RUDAS IR šiek tiek didesnis nei paprastas dokumen- 
tinis. Be „Pasaulio genčių“ adreso Hiustone, dar pridurti žodžiai riebiu 
stambiu šriftu: „Reičelei Lein, misionierei Pietų Amerikoje, asmeniškai 
ir konfidencialiai . 

Jį priėmė korespondencijos klerkė, paskui nusiuntė aukščiau, per- 
žiūrinčiajam laiškus. Vokas keliavo visą rytą, kol galop atsidūrė, vis dar 
neatplėštas, ant Nyvos Koljer, Pietų Amerikos misijų koordinatorės, 
stalo. Negalėdama patikėti, ji spoksojo į voką — mat niekas nežinojo, 
kad Reičelė Lein — „Pasaulio genčių“ misionierė. Niekas, išskyrus ją. 

Be abejo, tie, kurie jį perdavė, nesusiejo pavardės ant voko ir pa- 
vardės naujausiose žiniose. Buvo pirmadienio rytas, įstaigose darbas 
dar vangus ir tykus. 

Nyva užsirakino duris. Voko viduje buvo laiškas, adresuotas 
„Tiems, kuriuos tai liečia“, ir mažesnis, užantspauduotas vokas. Ji gar- 
siai perskaitė laišką, apstulbinta fakto, kad kažkas žinojo netgi dalinę 
Reičelės Lein tapatybę. 


„Tiems, kuriuos tai liečia: 

Čia įdėtas laiškas Reičelei Lein, vienai iš jūsų misionie- 
rių Brazilijoje. Prašom jį persiųsti jai neatplėštą. 

Susipažinau su Reičele maždaug prieš dvi savaites. Su- 
radau ją Pantanalyje, gyvenančią tarp ipikų, kur, kaip jums 
žinoma, ji jau vienuolika metų. Mano apsilankymo tikslas 
buvo neatidėliotinas teisinis reikalas. 

Jūsų Žiniai, jai sekasi gerai. Aš pasižadėjau Reičelei, 
kad jokiomis aplinkybėmis niekam neatskleisiu jos buvimo 
vietos. Ji nenori būti trukdoma daugiau jokiais teisiniais 
klausimais, ir aš sutikau su jos reikalavimu. 

Jai tikrai reikia pinigų naujai valčiai su motoru, taip 
pat papildomų lėšų vaistams. Aš mielai persiųsčiau į jūsų 
organizaciją čekį šioms išlaidoms, tik nurodykite man. 

Ketinu vėl parašyti Reičelei, nors visai nenutuokiu, 
kaip ją pasiekia paštas. Gal malonėtumėte brūkštelti man 
kokią eilutę ir pranešti, ar šis laiškas buvo gautas ir kad per- 
siųstas jai skirtas laiškas? Dėkui.“ 


Pasirašyta Nato O'Railio. Laiško apačioje — telefono numeris 
Sent Maikelse, Merilendo valstijoje, ir juridinės firmos adresas Va- 
šingtone. 

Susirašinėti su Reičele buvo labai paprasta. Dusyk per metus, 
kovo 1-ą ir rugpjūčio 1-ą, „Pasaulio gentys“ siųsdavo siuntinius į Ko- 
rumbos paštą. Būdavo įdedama medikamentų atsargų, krikščioniškos 
literatūros ir visa kita, ko jai galėtų prireikti ar stokoti. Paštas sutiko 
saugoti siuntinius trisdešimt dienų ir, jeigu jų niekas neatsiimtų, su- 
grąžinti atgal į Hiustoną. Šitaip niekad neatsitikdavę. Kiekvienų metų 
rugpjūtį Reičelė atlikdavo kasmetinę kelionę į Korumbą ir tuo pat 
metu paskambindavo į organizacijos būstinę savo šalyje ir dešimt mi- 
nučių pasipraktikuodavo anglų kalbos. Paskui atsiimdavo siuntinius ir 
grįždavo pas ipikus. Kovą, po lietingojo laikotarpio, siuntiniai būdavo 
nusiunčiami kokia nors chalana aukštyn upe ir paliekami vienoje fa- 
zendoje prie Šeko upės žiočių. Galiausiai juos paimdavo Lakas. Kovą 
siuntiniai būdavo mažesni nei rugpjūtį. 

Per vienuolika metų Reičelė niekad negavusi jokio asmeninio 
laiško — bent ne tarpininkaujant „Pasaulio gentims“. 

Nyva nusirašė telefono numerį ir adresą į bloknotą, paskui paslė- 
pė laišką stalčiuje. Persiųsianti šį po kokio mėnesio kartu su įprastais 
ištekliais kovui. 


JUODU DARBAVOS! KOKIĄ VALANDĄ, pjaustydami statramsčius 
kitai mažutėlei klasei. Grindys buvo nuklotos pjuvenų. Jų Filas turėjo 

ir plaukuose. Pjūklo žvygesys tebeskambėjo jiems ausyse. Atėjo metas 
kavai. Abu susėdo ant grindų, atrėmę nugaras į sieną, prie kilnojamojo 
radiatoriaus. Filas iš termoso įpylė stiprios karštos kavos su pienu. 

— Vakar praleidote puikų pamokslą, — nusišiepė jis. 

— Kurė 

— Ką turite omenyje „kur“? Žinoma, čionai. 

— Kokia tema? 

— Svetimavimo. 

— Už ar prieš? 

— Kaip visada, prieš. 
blema. 

— Aš sakau tą pamokslą sykį per metus. 

— Tokį pat? 

— Taip, bet visada atnaujintą. 

— Kada paskutinį kartą vienas iš jūsų tikinčiųjų turėjo problemų 
dėl svetimavimo? 

— Prieš porą metų. Viena iš mūsų jaunesniųjų parapijiečių manė 
savo vyrą turint kitą moterį Baltimorėje. Jis keliaudavo ten kartą per 
savaitę su reikalais, ir ji pastebėjo, kad vyras grįžta namo visai kitoks 
žmogus. Energingesnis, labiau užsidegęs gyventi. Tai trukdavo dvi ar 
tris dienas, paskui jis vėl tapdavo toks pat kaip visada irzlus. Ji nu- 
sprendė, kad jis įsimylėjęs. 

— Įnikęs vaikytis kokį sijoną? 

— Jis lankėsi pas chiropraktiką“. 

Filas garsiai nusijuokė pro nosį, keistai suprunkštė, ir tatai buvo 
labiau užkrečiama nei kokio nors anekdoto baigiamoji šmaikštybė. 
Humorui nuslūgus, juodu kurį laiką sutartinai gurkšnojo kavą. Paskui 
Filas paklausė: 

— Ar tame savo kitame gyvenime, Natai, kada nors turėjote pro- 
blemų dėl svetimavimo? 

— Nė jokių. Tai būta ne problemos, o gyvenimo būdo. Vaikiausi 
visas, kurias tik sutikdavau. Kiekviena nors kiek patrauklesnė moteris 
būdavo ne kas kita, kaip tik potencialus greitas reikaliukas. Aš buvau 


* Manualinės terapijos specialistas. Chiropraktika — gydymo metodas, pagal kurią liga 
laikoma sutrikusios nervų sistemos veiklos pasekme. Paprastai gydoma manualiniu stuburo ir 
kitų kūno sričių poveikiu (masažu). 

vedęs, bet niekados nelaikiau savęs svetimautoju. "lai būdavo ne nuo- 
dėmė, bet tik žaidimas. Buvau bjaurus šunėkas, Filai. 

— Man nederėjo paklausti. 

— Ne, išpažintis palengvina sielą. Man gėda dėl to, koks kadaise 
buvau žmogus. Moterys, svaigalai, kvaišalai, barai, muštynės, skyrybos, 
apleisti vaikai — buvau mėšlas. Trokštu, kad tie laikai liktų praeityje. 
Bet dabar svarbu prisiminti, kaip žemai buvau nusmukęs. 

— Dar jums likę daug gerų metų, Natai. 

— Tikiuosi. Tik nežinau, ką toliau veiksiu. 

— Kantrybės. Dievas parodys jums kelią. 

— Žinoma, pagal tą spartą, kuria stumiamės, aš galėčiau čia pat 
vietoje turėti labai ilgą karjerą. 

Filas nusišypsojo, bet nesuprunkštė. 

— Studijuokite savąją Bibliją, Natai, ir melskitės. Dievui reikia 
tokių Žmonių kaip jūs. 

— Aš manau. 

— Patikėkite manimi. Dešimt metų man prireikė, kol patyriau 
Dievo valią. Kurį laiką blaškiausi, paskui sustojau ir įsiklausiau. Pa- 
mažu jis atvedė mane į dvasininkystę. 

— Kiek jums metų? 

— Į seminariją įstojau trisdešimt šešerių. 

— Buvote ten amžiumi vyriausias? 

— Ne, seminarijoje neretai matai Žmones, perkopusius trisde- 
šimt. Pasitaiko nuolat. 

— Kiek trunka mokslas? 

— Ketverius metus. 

— Tai blogiau nei teisės fakultetas. 

— Visiškai nebuvo taip blogai. Po teisybei, netgi buvo gana ma- 
lonu. 

— Negaliu taip atsiliepti apie teisės takultetą. 

Juodu dirbo dar valandą, paskui atėjo laikas priešpiečiams. 
Sniegas galiausiai visiškai nutirpo, o toliau palei kelią, Tilgmane, 
buvo Filo mėgstama krabų užkandinė. Natas užsispyrė pavaišinti jį 
priešpiečiais. 

— Dailus automobilis, — pakomentavo Filas, prisisegdamas dir- 
žu. Pjuvenos nuo jo pečių nubyrėjo ant švarutėlaitės odinės „Jaguaro“ 
sėdynės. Natui tai buvo nė motais. 

— Tai automobilis teisininkui, įsigytas, be abejo, pagal išper- 
kamąją nuomą, nes aš neišgalėjau iškart mokėti grynaisiais. Aštuoni 
šimtai baksų per mėnesį. 

— Atleiskite. 

— Norėčiau jo atsikratyti ir nusipirkti dailutį mažutėlį „Blazer“ 
ševrolė ar ką nors tokio. 

Palikęs miestą, 33-iasis kelias susiaurėjo, ir netrukus juodu vin- 
giavo įlankos pakrante. 


SUSKAMBUS TELEFONUI, jis jau gulėjo lovoje, bet nemiegojo. Iki 
miego buvo dar valanda. Kad ir tik dešimta, jo organizmas tebebuvo 
įpratęs į Volnat Hilo tvarką, nepaisant atliktos kelionės į pietus. Ir kart- 
kartėmis jis dar jausdavo užsilikusį po dengės nuovargį. 

Sunku patikėti, kad didžiumą savo profesinio gyvenimo jis dirb- 
davęs iki devintos ar dešimtos vakaro, paskui bare papietaudavęs ir 
gerdavęs iki pirmos nakties. Vien pagalvoti apie tai vargino. 

Kadangi telefonas retai suskambėdavo, jisai skubiai sugriebė ra- 
gelį baimindamasis ko nors nemalonaus. Moteriškas balsas tarė: 

— Malonėkite Natą O Railį. 

— Čia Natas ORailis. 

— Labas vakaras, sere. Aš — Nyva Koljer, gavau jūsų laišką mūsų 
bičiulei Brazilijoje. 

Nubloškęs antklodes, Natas iššoko iš lovos. 

— Taip! Gavote mano laišką? 

— Gavome. Perskaičiau jį šįryt ir persiųsiu Reičelei jos laišką. 

— Puiku. Kaip ji gauna paštą? 

— Tam tikru laiku metų eigoje aš jai siunčiu į Korumbą. 

— Dėkui. Norėčiau vėl jai parašyti. 

— Gerai, bet prašom nenurodyti ant vokų jos pavardės. 

Natui toptelėjo, kad Hiustone devinta valanda. Ji skambinanti iš 
namų, ir tatai atrodė labiau negu keista. Balsas buvo gana malonus, 
bet dvejojantis. 

— Ar kas nors negerai? — paklausė jis. 

— Ne, tik tai, kad niekas čia nežino, kas ji tokia. Niekas, išskyrus 
mane. Dabar, įsikišus jums, pasaulyje yra du žmonės, žinantys, kur ji 
ir kas tokia. 

— Ji prisaikdino mane saugoti paslaptį. 

— Ar buvo sunku ją surasti? 

— Galima taip sakyti. Aš nesibaiminčiau, kad kiti ją suras. 

— Bet kaipgi jums pasisekė? 

— Padedant jos tėvui. Ar žinote apie Trojų Felaną? 

— Taip, aš išsikerpu laikraščių straipsnius. 

— Prieš palikdamas šį pasaulį, jisai susekė ją Pantanalyje. Nenu- 
manau, kaip jis tai padarė. 

— Jis turėjo priemonių. 

— Taip. Mes apytikriai žinojome, kur ji, ir aš nuvykau ten, nusi- 
samdžiau vedlį, klaidžiojau ir galop suradau. Ar gerai ją pažįstate? 

— Nesu tikra, ar kas nors gerai pažįsta Reičelę. Kalbuosi su ja Ko- 
rumboje — sykį per metus, rugpjūtį. Prieš penkerius metus ji mėgino 
paatostogauti, ir vieną dieną mudvi papriešpiečiavome. Bet ne, ne per 
geriausiai ją pažįstu. 

— Ar pastaruoju metu turėjote nuo jos kokių nors žinių? 

— Ne. 

Prieš dvi savaites Reičelė buvusi Korumboje. Jis tikrai tą žinojo, 
nes buvo apsilankiusi ligoninėje. Ji kalbėjusi jam, lietusi jį, o paskui 
išnykusi kartu su jo karštinėmis. Bet nepaskambinusi į būstinę tėvy- 
nėje? Kaip keista. 

— Jai sekasi gerai, — pasakė jis. — Su savo žmonėmis jaučiasi 
visai kaip namie. 

— Kodėl ją susekėte? 

— Kas nors privalėjo. Ar suprantate, ką padarė jos tėvas? 

— Bandau suprasti. 

— Kas nors turėjo pranešti Reičelei, ir tai turėjo būti teisininkas. 
Atsitiktinai mūsų firmoje pasitaikiau vienintelis neturintis ką geriau 
veikti. 

— Ir dabar atstovaujate jai? 

— Jūs domitės, tiesa? 

— Galbūt mes turime daugiau nei laikiną interesą. Ji — viena iš 
mūsų ir, tarkime, šiuo metu kiek nutolusi nuo orbitos. 

— Tai būtų per mažai pasakyta. 

— Kaip ji ketina pasielgti dėl savo tėvo palikimo? 

Natas pasitrynė akis ir padarė pauzę, norėdamas pristabdyti po- 
kalbį. Mieloji damutė kitame linijos gale peržengia ribą. Bet jis abejojo, 
ar ji tai supranta. 

— Nenoriu būti nemandagus, ponia Koljer, bet negaliu su jumis 
aptarinėti, ką mudu su Reičele kalbėjomės dėl jos tėvo palikimo. 

— Be abejo. Aš nė nemėginu kaišioti nosį ne į savo reikalus. Tik 
nesu tikra, ką šiuo metu turėtų daryti „Pasaulio gentys“. 

— Nieko. Jūsų tai neliečia, nebent Reičelė paprašytų įsikišti. 

— Suprantu. Tad aš tik seksiu įvykius iš laikraščių. 

'— Neabejoju, teismo posėdžiai bus gerai nušviečiami. 

— Jūs paminėjote kai kuriuos dalykus, kurių jai ten reikia. 

Natas papasakojo jai apie mergytę, kuri numirė vien todėl, kad 
Reičelė neturėjo priešnuodžio. 

— Korumboje ji neranda pakankamai medicininių atsargų. No- 
rėčiau nusiųsti jai viską, ko stokoja. 

— Dėkui. Atsiųskite pinigus mano žinion į „Pasaulio gentis“, ir 
aš pasistengsiu, kad ji gautų reikiamus dalykus. Turime tokių Reičelių 
pasaulyje keturis tūkstančius, ir mūsų biudžetas nepakankamas. 

— Ar ir kitos tokios nuostabios? 

— Taip. Jos parinktos Dievo. 

Juodu sutarė palaikyti ryšį. Natas galįs siųsti visus laiškus, kiek 
tik nori. Nyva nukreipsianti juos į Korumbą. Jeigu katras nors gautų 
nuo Reičelės žinių, pranešią kitam arba kitai. 

Vėl atsigulęs į lovą, Natas mintyse pakartojo telefoninį pokalbį. 
Kai kurie nepasakyti dalykai stulbino. Reičelė ką tik iš jo buvo sužino- 
jusi apie savo tėvo mirtį ir šio paliktą jai vieną iš didžiausių pasaulio 
turtų. Tuomet slapčiomis nusigavo į Korumbą, nes iš Lako sužinojusi 
apie sunkią Nato ligą. O paskui išvyko niekam nepaskambinusi į „Pa- 
saulio gentis“ aptarti piniginių reikalų. 

Kai paliko Reičelę ant upės kranto, buvo įsitikinęs, kad pinigai jos 
visai nedomina. Dabar buvo tuo įsitikinęs dar labiau. 


RAŠTIŠKŲ, PRIESAIKA SUTVIRTINTŲ parodymų derbis prasidėjo 
pirmadienį, vasario 17-ą, ilgame plikame Ferfakso apygardos teismo 
rūmų kambaryje. Kambarys buvo skirtas liudytojams, bet teisėjas 
Viklifas, pasinaudojęs savo ryšiais, rezervavo jį paskutinėms dviem 

mėnesio savaitėms. Buvo numatyta, kad parodymus duos mažiausiai 
penkiolika žmonių, ir advokatai nesugebėję susitarti dėl vietos ir laiko. 
Įsikišo Viklifas. Parodymai būsią duodami cilės tvarka, vienas po kito, 
valanda po valandos, diena po dienos, iki visi baigsis. 'loks maratonas 
buvo retas, bet, antra vertus, tokia buvo ir suma, iš kurios lošiama. Tei- 
sininkai pademonstravo stulbinamą talentą atlaisvinti savo darbotvar- 
kes raštiškų, priesaika sutvirtintų parodymų fazei Velanų reikale. Visi 
teisminiai nagrinėjimai atidėti; kitų raštiškų parodymų procedūros 
numuilintos į šalį; svarbūs galutiniai terminai darsyk pratęsti; rengti 
glaustas bylų santraukas suversta kitiems partneriams; atostogos mie- 
lai nukeltos į vasarą. Su menkesniais būtinais nuveikti darbais pasiųsti 
dorotis bendradarbiai. Nieko nebuvo svarbiau už Velanų jovalą. 

Natui perspektyva praleisti dvi savaites advokatų prisigrūdusioje 
salėje, priekabiai kamantinėti liudytojus atrodė kančia bemaž kaip 
pats pragaras. 

Jeigu jo klientė nenori pinigų, kodėl jam turėtų rupėti, kas juos 
gaus? 

Jo nuostata šiek tiek pasikeitė, kai susipažino su Velano įpėdiniais. 

Pirmasis raštiškus parodymus davė ponas rojus Velanas Jaunes- 
nysis. Teismo stenografuotoja prisaikdino dėl sąžiningų parodymų, 
bet savo lakstančiomis į šalis akimis ir paraudusiais skruostais jis per 
kelias sekundes, kai buvo pasodintas stalo gale, prarado įtikimumą. Iš 
kito stalo galo į jo veidą nusitaikė vaizdo kamera. 

Džošo štabas parengė Natui šimtus klausimų, kuriais turėtų jį ap- 
šaudyti. Tą darbą ir knaisiojimąsi atliko pustuzinis firmos bendradar- 
bių, žmonės, su kuriais Natas šiaip niekad nebūtų susipažinęs. Bet jis 
būtų galėjęs su tuo susidoroti ir vienas pats, ckspromtu, be kokio nors 
išankstinio pasirengimo. Juk tai tik raštiškų parodymų procedūra, fak- 
tų žvejybos iškylėlė, ir Natas dalyvavęs tokiose tūkstančius kartų. 

Natas prisistatė Trojui Jaunesniajam, kuris apdovanojo jį nervin- 
ga šypsenėle — daugmaž kaip kalinio, žvelgiančio į savo budelį. „Juk 
neskaudės, ar ne?“ — tartum klausė jis. 

— Ar šiuo metu nesate veikiamas kokių nors nelegalių preparatų, 
receptinių vaistų ar alkoholio? — maloniai pradėjo Natas ir tuo suer- 
zino Felanų advokatus kitapus stalo. Tik Harkas suprato. Mat mažne 
tiek pat daug kartų kaip ir Natas O Railis buvo kamantinėjęs priesaika 
sutvirtinamų parodymų. 

Šypsena išnyko. 

— Ne, — trumpai nukirto Trojus Jaunesnysis. Galvą tvinksėjo 
nuo pagirių, bet šiuo metu jis buvo blaivus. 

— Ir jūs suprantate, jog ką tik prisiekėte kalbėti tiesą? 

— "Taip. 

— Ar suprantate, kas tai yra melaginga priesaika? 

— Žinoma, suprantu. 

— Kuris jūsų advokatas? — paklausė Natas, pamodamas į teisi- 
ninkų kompaniją priešais save. 

— Harkas Getis. 

Pono O“Railio arogancija vėl suerzino advokatus, šįsyk įskaitant 
ir Harką. Natas nepasivargino sužinoti, kurie advokatai atstovauja ku- 
riam klientui. Jo panieka visai grupei žeidė. 

Per pirmąsias dvi minutes Natas įtvirtino įžūlų tos dienos toną. 
Mažai kas galėjo abejoti, kad jis be galo nepasitikįs Trojumi Jaunes- 
niuoju, tas vyriokas esąs galbūt kuo nors apsinešęs. Tai senas triukas. 

— Kiek esate turėjęs žmonų? 

— O kiek jūs? — atšovė Jaunesnysis ir pažvelgė į savo advokatą, 
laukdamas pritarimo. Harkas buvo įnikęs į kažkokį popierių priešais 
save. 

Natas neprarado šalto kraujo. Kas žino, ką Felanų advokatai kal- 
bėję jam už nugaros? Bet jis neėmė į galvą. 

— Leiskite kai ką jums paaiškinti, pone Felanai, — nė kiek nesu- 
dirgęs tarė Natas. — Kalbėsiu labai pamažu, tad įdėmiai klausykitės. 
Aš esu advokatas, jūs — liudytojas. Kol kas sekate mano žodžius? 

Trojus Jaunesnysis lėtai linktelėjo. 

— Aš klausiu, jūs atsakote. Ar jums tai suprantama? 

Liudytojas vėl linktelėjo 

— Jūs neklausiate, ir aš neatsakau. Suprantate? 

— Taip. 

— Taigi aš nemanau, kad jums bus sunku atsakyti į klausimus, 
jeigu tik įdėmiai klausysitės. Tvarka? 

Jaunesnysis darsyk linktelėjo. 

— Jums vis dar neaišku? 

— Aišku. 

— Gerai. Jeigu jums vėl bus kas nors neaišku, prašom pasikonsul- 
tuoti su savo advokatu. Pagaunate mano mintį? 

— Aš suprantu. 

— Puiku. Tad pabandykime dar kartą. Kiek žmonų esate turėjęs? 

— Dvi. 

Per valandą juodu baigė apie jo santuokas, vaikus, skyrybas. Jau- 
nesnysis prakaitavo ir klausė save, kiek jo parodymai tęsis. Felanų ad- 
vokatai abejingai žvelgė į popieriaus lakštus ant stalo ir klausė save to 
paties. Tačiau Nato dar laukė daug puslapių klausimų, kurie buvo jam 
parengti. Jis gebėjo nudirti odą nuo bet kurio liudytojo paprasčiausiai 
vien tik dėbsodamas šiam į akis ir pasitelkdamas vieną klausimą, ve- 
dantį prie kito. Jokia detalė nebūdavo per menka jam ištyrinėti. Kur 
jūsų pirmoji žmona lankiusi vidurinę mokyklą, koledžą, kur pirmiau- 
siai dirbusi? Ar tai buvusi jos pirmoji santuoka? Pateikite mums jos 
darbinio užimtumo istoriją. Pasikalbėkime apie jūsų skyrybas. Kokio 
dydžio buvę alimentai vaikams išlaikyti? Ar viską išmokėjote? 

Dažniausiai tai būdavę beverčiai parodymai, išsireikalaujami ne 
norint gauti informacijos, bet veikiau siekiant liudytoją sutrikdyti ir 
duoti jam suprasti, kad gali būti iškelti viešumon nuo seno užslėpti 
dalykai. Jis įregistravęs ieškinį, taigi dabar turįs kęsti įkyrų blusinėjimą. 

Darbinio užimtumo istorija užsitęsė jiems mažne iki priešpiečių 
meto. Trojus Jaunesnysis bjauriai klupinėjo, kol Natas prisispyręs ka- 
mantinėjo apie įvairias jo pareigas savo tėvo kompanijose. Egzistavo 
dešimtys liudytojų, kuriuos būtų galima iškviesti paneigti jo versijai 
apie tai, koks buvęs naudingas. Sulig kiekvienomis turėtomis jo pa- 
reigomis Natas klausinėjo visų bendradarbių ir viršininkų pavardžių. 
Buvo spendžiami spąstai. Harkas tai suprato ir paprašė pertraukėlės. Ji- 
sai su savo klientu išėjo į koridorių ir pamokė jį, kad sakytų vien tiesą. 

Posėdis po vidudienio buvo žiaurus. Natas paklausė apie penkis 
milijonus dolerių, kuriuos jis buvo gavęs dvidešimt pirmojo savo gim- 
tadienio proga, ir visa Felanų advokatų siena tartum sustingo. 

— Tai buvo labai seniai, — pasakė Trojus Jaunesnysis su rezig- 
nacijos išraiška veide. Jau ištvėręs su Natu keturias valandas, jis žinojo 
kitą raundą būsiant skausmingą. 

— Ką gi, pabandykime prisiminti, — nusišypsojo Natas. Iš jo 
nebuvo matyti jokių nuovargio požymių. Po teisybei, tiek daug sykių 
buvo ėjęs per tokią procedūrą, jog atrodė netgi nekantraująs išsunkti 
visas smulkmenas. 

Jis veikė nuostabiai, nors ir nekentė būti čia ir kankinti žmones, 

kurių, vylėsi, niekad vėliau nepamatysiąs. Kuo daugiau Natas klausi- 
nėjo, tuo labiau tvenkėsi ryžto pradėti naują karjerą. 

— Kaip jums buvo įteikti pinigai? — paklausė jis. 

— Iš pradžių pervesti į mano banko sąskaitą. 

— Jums ši sąskaita buvo prieinama? 

— Taip. 

— Ar kas nors kitas galėjo ja naudotis? 

— Ne. Tik aš. 

— Kaip jūs pasiimdavote iš sąskaitos pinigus? 

— Išrašydamas čekius. 

Ir iš tiesų jis išrašinėdavo. Pirmas jo pirkinys buvo naujutėlaitis 
„Masserati, tamsiai mėlynas. Juodu kalbėjosi apie tą prakeiktą auto- 
mobilį penkiolika minučių. 

Gavęs pinigus, Trojus Jaunesnysis taip ir nesugrįžęs į koledžą, nors 
nepasakytum, kad kuris nors iš lankytų koledžų būtų labai troškęs jį 
susigrąžinti. Paprasčiausiai jis ūžė, nors tai išaiškėjo ne išpažinties pa- 
vidalu. Natas talžė jį apie darbinį užimtumą nuo dvidešimt vienerių iki 
trisdešimties metų ir pamažėle išgavo ganėtinai faktų, atskleidusių, kad 
Trojus Jaunesnysis tuos devynerius metus visiškai niekur nedirbęs. Jis 
žaidė golfą ir regbį, su pasimėgavimu keitė automobilius, metus pralei- 
do Bahamuose ir metus — Veilyje*, gyveno su stulbinamu asortimentu 
moterų, kol galiausiai, dvidešimt devynerių metų amžiaus, vedė pirmą- 
syk ir atsidavė ištaigiai gyvensenai, iki pinigai išsibaigė. 

Paskui sūnus palaidūnas paršliaužė pas tėvą ir pasiprašė darbo. 

Diena stūmėsi į priekį, ir Natas pradėjo įsivaizduoti, kokią sumaištį 
pasėtų sau ir visiems aplinkiniams šis liudytojas, jeigu gautų savo lip- 
niais pirštais prisiliesti prie Felano turto. Pinigais jisai save pribaigtų. 

Ketvirtą popiet Trojus Felanas pasiprašė atleidžiamas šiai dienai 
nuo tolesnių parodymų. Natas nesutiko. Per pertraukėlę koridoriumi 
pasiųstas teisėjui Viklifui raštelis. Kol jie laukė, Natas pirmą sykį žvilg- 
telėjo į Džošo parengtus klausimus. 

Grįžusia žinute nurodyta, kad procedūra būtų tęsiama. 

Savaitę po Trojaus savižudybės Džošas buvo nusamdęs vieną 
saugos firmą pasidomėti Felano įpėdiniais. Tyrimas turėjęs būti labiau 


* Populiarus kalnų slidinėjimo kurortas Kolorado valstijoje, 90 mylių į vakarus nuo 
Denverio. 


TESTAMENTAG 321 


finansinis nei asmeninis. Kol liudytojas koridoriuje rūkė, Natas per- 
metė akimis svarbiausius faktus. 

— Kokį dabar vairuojate automobilį? — paklausė Natas, kai jie 
vėl atnaujino pokalbį. Egzaminas įgijo dar vieną kryptį. 

— Poršė. 

— Kada jį įsigijote? 

— Jau kurį laiką jį turiu. 

— Pasistenkite atsakyti į klausimą. Kada jį įsigijote? 

— Prieš porą mėnesių. 

— Anksčiau ar po savo tėvo mirties? 

— Tiksliai neprisimenu. Man rodos, anksčiau. 

Natas pakėlė popieriaus lapą. 

— Kurią dieną pasimirė jūsų tėvas? 

— Leiskite pagalvoti. Tai buvo pirmadienis, ee, regis, gruodžio 
devinta. 

— Jūs įsigijote poršė anksčiau ar po gruodžio devintos? 

— Kaip sakiau, regis, anksčiau. 

— Ne, vėl klystate. Antradienį, gruodžio dešimtą, ar nuvykote 
į „Irving Motors“ Arlingtone ir įsigijote juodą poršė „Carrera Turbo 
911" už devyniasdešimt tūkstančių dolerių, kiek daugiau ar ma- 
žiau? — paklausė Natas, skaitydamas iš popieriaus lapo. 

Trojus Jaunesnysis vėl susirietė ir pasimuistė. Žvilgtelėjo į Harką, 
bet šis gūžtelėjo pečiais, lyg sakydamas: „Atsakykite į klausimą. Jis iš 
anksto pasirengęs.“ 

— Taip, tikrai. 

— Ar tą dieną įsigijote dar kokių nors automobilių? 

— Taip. 

— Kiek? 

— Iš viso du. 

— Du poršė? 

— Taip. 

— Už bendrą beveik šimto aštuoniasdešimt tūkstančių dolerių 
sumą“ 

— Kažkas panašaus. 

— Kaip už juos sumokėjote? 

— Aš nemokėjau. 

— Vadinasi, automobiliai „Irving Motors“ dovana? 

— Nevisiškai taip. Įsigijau juos kreditan. 

— Jūs atitikote kredito reikalavimus? 

— Taip, bent pas „Irving Motors“. 

— Ar agentūra nori atgauti pinigus? 

— Taip, galite taip sakyti. 

Natas pasiėmė kitus popierius. 

— Po teisybei, jums iškėlė ieškinį siekdami atgauti arba pinigus, 
arba automobilius, juk taip? 

— "Taip. 

— Ar šiandien į posėdį duoti parodymų atvažiavote su poršė? 

— Taip. Jisai pastatytas automobilių aikštelėje. 

— Leiskit man pasitikslinti. Gruodžio dešimtą, dieną po savo 
tėvo mirties, jūs nuvykote į „Irving Motors“ ir įsigijote du brangius 
automobilius kažkokios rūšies kreditu, o dabar, po dviejų mėnesių, 
esate nesumokėjęs nė cento ir patrauktas į teismą. Tiesa? 

Liudytojas linktelėjo. 

— Ir tai ne vienintelė iškelta byla, ar ne? 

— Ne vienintelė, — pripažino Trojus nugalėtas. Natui bemaž jo 
pagailo. 

Viena nuomos kompanija iškėlė ieškinį dėl nemokamų įnašų už 
baldus pagal išperkamąją nuomą. „American Express“ reikalavo per 
penkiolika tūkstančių dolerių. Vienas bankas padavė Trojų Jaunesnįjį 
į teismą savaitę po to, kai buvo perskaitytas jo tėvo testamentas. Trojus 
įkalbėjo banką suteikti jam dvidešimties tūkstančių dolerių paskolą, 
laiduotą vien tik savo pavarde. Natas turėjo visų bylinėjimųsi kopijas, 
ir juodu klampojo per kiekvieno ieškinio smulkmenas. 

Penktą įsiplieskė dar vienas ginčas. Vėl nusiųstas Viklifui raštelis. Tei- 
sėjas pasirodė pats ir pasiteiravo, kaip juodviem sekasi stumtis į priekį. 

— Kada manote baigti su šiuo liudytoju? — paklausė jis Natą. 

— Galo dar nematyti, — atsakė Natas, stebeilydamas į Jaunesnįjį, 
ištiktą transo ir mintimis meldžiantį išgerti. 

— Tad dirbkite iki šešių, — nurodė Viklifas. 

— Galėsime vėl pradėti aštuntą ryto? — paklausė Natas, lyg juo- 
du ketintų eiti į pliažą. 

— Pusę devynių, — pareiškė jo prakilnybė ir pasišalino. 

Per paskutinę valandą Natas apibėrė Jaunesnįjį atsitiktiniais 
klausimais apie daugelį dalykų. Parodymų teikėjas visai nenutuokė, 

kur link kreipia jo kvotėjas, o Jaunesnysis buvo vedamas meistro. Vos 
tik juodu apsistodavo prie vienos temos ir jis pradėdavo jaustis pato- 
giai, Natas pakeisdavo kryptį ir smogdavo kuo nors nauju. 

Kiek pinigų jis išleidęs nuo gruodžio 9-0s iki gruodžio 27-0s, kai 
buvo perskaitytas testamentas? Ką nupirkęs savo žmonai Kalėdoms ir 
kiek sumokėjęs už dovanas? Ką nupirkęs savo vaikams? Grįžtant prie 
tų penkių milijonų, ar investavęs bent kiek į vertybinius popierius ar 
obligacijas? Kiek pinigų uždirbusi Bifė pracitais metais? Kodėl jos pir- 
majam vyrui pavesta jos vaikų globa? Kiek advokatų jis nusamdęs ir 
išvijęs po savo tėvo mirties? Ir taip toliau, ir taip toliau. 

Lygiai šeštą Harkas atsistojo ir pareiškė, kad parodymų proce- 
dūra atidedama iki rytojaus. Po dešimties minučių Trojus Jaunesnysis 
sėdėjo už dviejų mylių vieno viešbučio fojė bare. 

Natas nakvojo Stafordų svečių kambaryje. Ponia Staford sukio- 
josi kažkur namie, bet jis taip ir nesusitiko su ja. I)Žošas su reikalais 
buvo išvykęs į Niujorką. 


ANTRA APKLAUSOS DIENA prasidėjo laiku. Veikiantieji asmenys 
buvo tie patys, nors advokatai apsirengę kur kas paprasčiau. Jaunesny- 
sis vilkėjo raudonu medvilniniu nertiniu. 

Natas atpažino girtuoklio veidą — paraudusios akys, pabrinkę 
maišeliai po jomis, parausvėję skruostai ir nosis, prakaito lašeliai virš 
antakių. Toks veidas metų metus buvęs jo. Gydytis pagirias sudarė 
mažne tokį pat rytinį ritualą kaip ir praustis po dušu bei valytis dantis. 
Nuryji kokių nors tablečių, geri daug vandens ir stiprios kavos. Jeigu 
ketini elgtis kvailai, privalai būti stiprus. 

— Ar suvokiate, kad jus vis dar įpareigoja priesaika, pone Fela- 
nai? — pradėjo Natas. 

— Taip. | 

— Nesate veikiamas kokių nors vaistų ar alkoholio? 

— Ne, sere, nesu. 

— Gerai. Grįžkime prie gruodžio devintos, tos dienos, kai pasi- 
mirė jūsų tėvas. Kur jūs buvote tuo metu, kai jį tyrė trys psichiatrai? 

— Buvau jo pastate, vienoje pasitarimų salėje, kartu su savo šeima. 

— Ir stebėjote visą tyrimą, taip? 

— Taip. 

— Salėje buvo du spalvoti monitoriai, tiesa? Kiekvienas dvide- 
šimt šešių colių įstrižainės? 

— Jeigu jūs taip sakote. Aš jų nematavau. 

— Bet jūs tikrai juos matėte? 

— Taip. 

— Jūsų rega nebuvo sutrikusi, a? 

— Taip, man aiškiai buvo matyti. 

— Ir buvote šviesaus proto, kad galėtumėt atidžiai stebėti savo 
tėvą? 

— Taip. 

— Ar buvo sunku jį girdėti? 

— Ne. 

Advokatai suprato, kur Natas kreipia. Tai nemalonus jų reikalo 
aspektas, bet nieko nepadarysi. Kiekvienas iš šešių įpėdinių bus veda- 
mas šiuo keliu. 

— Tad jūs stebėjote ir girdėjote visą tyrimą? 

— Taip. 

— Nieko nepraleidote? 

— Nieko. 

— Iš tų trijų psichiatrų daktaras Zeidelis buvo nusamdytas jūsų 
šeimos, tiesa? 

— Taip, tiesa. 

— Kas jį surado? 

— Advokatai. 

— Jūs kliovėtės savo advokatais, kad nusamdytų psichiatrą? 

— Taip. 

Dešimt minučių Natas jį klausinėjo, kaip būtent galų gale jie at- 
rinkę daktarą Zeidelį tokiam itin svarbiam tyrimui, ir per šį laiką iš- 
gavo, ko siekė. Daktaras Zeidelis buvęs nusamdytas, nes turėjo puikias 
rekomendacijas, buvo labai vertinamas ir labai prityręs. 

— Ar buvote patenkintas tuo, kaip jis vedė tyrimą? 

— Manau, taip. 

— Ar pastebėjote ką nors, kas jums nepatiktų daktaro Zeidelio 
elgsenoje? 

— Kiek prisimenu, ne. 

Pasivaikščiojimas uolos krašto link tęsėsi — Trojus pripažino, 
kad buvo patenkintas tyrimu, patenkintas Zeideliu, sutiko su visų trijų 

daktarų prieitomis išvadomis ir paliko pastatą nė kiek neabejodamas, 
kad jo tėvas suvokė savo poelgius. 

— Kada jūs pirmą sykį po daktarų apžiūros suabejojote savo tėvo 
psichikos stabilumu? — paklausė Natas. 

— Kai jis nušoko. 

— Gruodžio devintą? 

— Taip. 

— Ką jums pasakė daktaras Zeidelis, kai išdėstėte jam savo abe- 
jones? 

— Aš nesikalbėjau su daktaru Zeideliu. 

— Nesikalbėjote? 

— Ne. 

— Nuo gruodžio devintos iki gruodžio dvidešimt septintos, tos 
dienos, kai testamentas buvo perskaitytas teisme, kiek kartų jūs kalbė- 
jotės su daktaru Zeideliu? 

— Neprisimenu nė karto. 

— Ar apskritai su juo matėtės? 

— Ne. 

— Ir nepaskambinote jam į kabinetą? 

— Ne. 

— Ar po gruodžio devintos matėtės su juo? 

— Ne. 

Privedus prie prarajos krašto, atėjo metas pastumti. 

— Kodėl jūs atleidote daktarą Zeidelį? 

Iki tam tikro laipsnio Jaunesnysis buvęs iš anksto pamokytas. 

— To paklauskite mano advokatą, — atsakė jis, vildamasis, kad 
kažkuriam laikui Natas paprasčiausiai atšoks. 

— Aš imu parodymus ne iš jūsų advokato, pone Felanai. Klausiu 
jus, kodėl daktaras Zeidelis buvo atleistas. 

— Turėsite paklausti advokatų. Tai įeina į mūsų teisinę strategiją. 

— Ar, prieš atleidžiant daktarą Zeidelį, advokatai aptarė tai su 
jumis? 

— Nesu tuo tikras. Iš tikrųjų neprisimenu. 

— Jūs patenkintas, kad daktaras Zeidelis nebedirba jums? 

— Žinoma, patenkintas. 

— Kodėl? 

— Nes jis suklydo. Klausykite, mano tėvas buvo meistriškas ap- 

gavikas, taigi. Jis blefuodamas prasmuko per tyrimą, kaip tatai darė 
visą gyvenimą, paskui iššoko pro langą. Apdūmė akis Zeideliui ir 
tiems kitiems smegenų sunkikams. Jie užkibo ant jo vaidybos. Jam 
aiškiai buvo ne visi namie. 

— Todėl, kad iššoko? 

— Taip, todėl, kad iššoko, todėl, kad atidavė savo pinigus kažko- 
kiai nežinomai paveldėtojai, todėl, kad nepasistengė apsaugoti savo 
turto nuo paveldėjimo mokesčių, todėl, kad kažkurį laiką buvo velniš- 
kai pasimaišęs. Kaip jūs manote, kodėl visų pirmiausia mes surengėme 
tą tyrimą? Jeigu jis nebūtų buvęs kuoktelėjęs, ar mums būtų reikėję 
tų trijų smegenų sunkikų psichinei būklei patikrinti prieš pasirašant 
testamentą“ 

— Betgi tie trys smegenų sunkikai pasakė, kad jis visiškai sveikas. 

— Taip, ir jie žiauriai suklydo. Jis iššoko. Sveiko proto žmonės 
neskraido pro langus. 

— O kas, jeigu jūsų tėvas būtų pasirašęs tą storąjį testamentą, o 
ne ranka rašytąjį? Ir tuomet iššokęs? Ar jis būtų buvęs pamišęs? 

— Tokiu atveju mūsų čia nebūtų. 

Tai buvo vienintelis kartas, kai per dviejų dienų išbandymą 
Trojui Jaunesniajam pavyko išsikovoti lygiąsias. Natas Žinojo privaląs 
stumtis toliau, o paskui sugrįžti atgal. 

— Pasikalbėkime apie „Gaidžių užeigas“, — pareiškė jis, ir Jau- 
nesniojo pečiai tris colius nusviro. Tai ne kas kita, kaip tik dar viena 
iš subankrutavusių jo avantiūrų. Bet Natui reikėjo visų, kad ir pačių 
menkiausių, smulkmenėlių. Vienas bankrotas vedė prie kito. Kiekviena 
nesėkmė paskatindavo klausimus apie kitas pasmerktas iniciatyvas. 

Jaunesniojo gyvenimas buvęs liūdnas. Nors ir sunku buvo už- 
jausti, Natas suprato vargšą vyrioką niekad neturėjus tėvo. Šis troškęs 
tėvo pritarimo, bet niekad nesulaukdavęs. Džošas buvo Natui pasakęs, 
kad Trojus labai džiaugdavęsis, kai rizikingi jo vaikų užmojai sužlug- 
davę. 

Advokatas paleido liudytoją pusę šešių — antrosios dienos. Kitas 
turėjo būti Reksas. Ištisą dieną jis pralaukė koridoriuje ir labai susi- 
jaudino, kai liko vėl nukeltas tolesniam laikui. 

Džošas jau buvo sugrįžęs iš Niujorko. Natas susitiko su juo anks- 


tyvų pietų. 

ReEksAs FELANAS didžiumą vakarykštės dienos, kol Natas O'Rai- 
lis taršė jo brolį, praleido su mobiliuoju telefonu koridoriuje. Reksas 
buvo ganėtinai dalyvavęs teismų procesuose, kad suprastų, jog byli- 
nėjimasis — tai laukimas: lauki advokatų, teisėjų, liudytojų, ekspertų, 
nagrinėjimo datų ir apeliacijos svarstymo, lauki koridoriuose savo 
eilės duoti parodymus. Kai pakėlė savo dešinę ranką ir prisiekė sakyti 
tiesą, jis jau neapkentė Nato. 

Ir Harkas, ir Trojus Jaunesnysis buvo perspėję, kas jo laukia. Ad- 
vokatas geba įlįsti tau po oda ir tvenktis ten kaip pūlinys. 

Natas vėl pradėjo provokuojamais klausimais, ir per dešimt mi- 
nučių salėje įsitvyrojo įtampa. Trejus metus Reksas buvęs kažkokio 
FTB tyrimo taikinys. 1990-aisiais sužlugęs vienas bankas; Reksas 
buvęs jo investitorius ir direktorius. Indėlininkai prarado pinigus. 
Kreditoriai prarado savo paskolas. Bylinėjimasis šėlo metų metus, ir 
pabaigos dar nebuvo matyti. Banko prezidentas tupėjo kalėjime, ir 
artimesnieji įvykių epicentrui manė Reksą būsiant kitą iš eilės. Purvo 
pakako, kad Natas turėtų peno valandų valandoms. 

Dėl smagumo jis nuolat primindavo Reksui, jog esąs susaistytas 
priesaika. Beje, buvo labai tikėtina, kad FTB pasižiūrėsianti jo paro- 
dymus. 

Buvo jau gerokai po pusiaudienio, kai Natas prisikasė iki strip- 
tizo barų. Reksui priklausė šeši tokie — jo žmonos vardu — Fort Lo- 
derdeilo regione. Buvo įsigijęs juos iš vieno žmogaus, vėliau nukauto 
per ginkluotą kivirčą. Tiesiog buvo neįmanoma atsispirti progai pa- 
naudoti šiuos pokalbio temai. Natas ėmėsi jų vieno po kito — „Laimės 
damos, „Lolitos“, „Perregimų šydų klubo“ ir taip toliau — ir pažėrė 
šimtus klausimų. Klausinėjo apie merginas, striptizo šokėjas, iš kur jos, 
kiek uždirbančios, ar vartojančios kvaišalus, kokius, ar lytinčios klien- 
tus ir panašiai, ir panašiai. Bloškė klausimą po klausimo apie nuo- 
gybių verslo ekonomiką. Tris valandas kruopščiai tapęs nešvariausio 
pasaulio verslo paveikslą, Natas paklausė: 

— Ar dabartinė jūsų žmona nedirbo viename iš tų klubų? 

Atsakymas turėjo būti — taip, bet Reksas negalėjo tiesiog imti ir 

tėkšti jį. Gerklė ir kaklas jam užsiplieskė raudoniu, ir mirksnį atrodė 
tuoj tuoj mesis priekin per stalą. 

— Ji buvo buhalterė, — pro sukąstus dantis iškošė jis. 

— Niekados ji kaip nors nešokusi — ant stalų? 

Dar viena pauzė, kol Reksas gniaužė pirštais stalą. 

— Žinoma, ne. — Tai buvo melas, ir visi kambaryje tą žinojo. 

Natas pasklaidė kažkokius popierius ieškodamas tiesos. Visi įdė- 
miai stebėjo jį, bemaž tikėdamiesi ištrauksiant fotografiją Amberos, 
prisidengusios vien virvikėmis ir su efektingais aukštakulniais. 

Šeštą valandą apklausa vėl atidėta su pažadu rytoj būsiant daugiau. 
Kai vaizdo kamera buvo išjungta ir teismo stenografuotoja dėliojosi 
savo daiktus, Reksas sustojo prie durų, parodė į Natą pirštu ir metė: 

— Jokių daugiau klausimų apie mano žmoną, gerai? 

— Neįmanoma, Reksai. Visas turtas jos vardu, — Natas pamoja- 
vo jam kažkokiais popieriais, lyg turėtų viską surašyta. Harkas išstūmė 
savo klientą pro duris. 

Valandą Natas sėdėjo vienas pats, peržvelginėdamas užrašus, 
sklaidydamas lapus ir apgailestaudamas, kad nesąs Sent Maikelse — sė- 
dėtų kotedžo priebutyje ir grožėtųsi įlanka. Troško paskambinti Filui. 

Tai paskutinė tavo byla, vis įteiginėjo sau. Ir tu daug darai dėl 
Reičelės. 

Antros dienos vidudienį Felanų advokatai jau atvirai svarstė, 
kiek truksią Rekso parodymai — tris ar keturias dienas. Jis turėjo 
įregistruotus prieš save turto arešto orderius ir nutartis daugiau nei 
septynių milijonų dolerių sumai, tačiau kreditoriai negalėjo jų atgauti, 
nes visas turtas buvo jo žmonos Amberos, buvusios striptizo šokėjos, 
vardu. Natas išsiimdavo kiekvieną nutartį, pasidėdavo ant stalo, iš- 
tyrinėdavo iš visų įmanomų kampų bei pusių, paskui įdėdavo atgal į 
aplanką, kur šis galbūt pasiliks, o galbūt ir ne. Tokia įkyri procedūra 
nervino visus, tik ne Natą, kuris kažkaip išsaugojo uolumą ir stūmėsi 
pirmyn. 

Popietiniam posėdžiui jis pasirinko Trojaus šuolio ir prie šio ve- 
dusių įvykių temą. Laikėsi tokios pat taktikos kaip ir su Jaunesniuoju, 
ir tapo akivaizdu, kad Harkas kaip reikiant Reksą parengęs. Atsakymai 
į klausimus apie daktarą Zeidelį buvo surepetuoti, bet adekvatūs. Rek- 
sas nenutolo nuo partijos linijos — trejetas psichiatrų buvo papras- 
čiausiai neteisūs, nes po kelių minučių Trojus iššoko. 

Labiau pažįstama sritis paliesta, kai Natas įniko kamantinėti apie 
nevykusią jo darbinę karjerą „Felano grupėje“. Paskui dvi kankinamas 
valandas juodu kalbėjosi apie iššvaistytus penkis milijonus, kuriuos 
Reksas buvo gavęs kaip savo palikimą. 

Pusę šešių Natas netikėtai pareiškė baigęs ir paliko salę. 

Du liudytojai per keturias dienas. Dvejetas vyrų, apnuogintų 
prieš vaizdo kameras, ir reginys nebuvo gražus. Felanų advokatai iš- 
siskirstė kiekvienas į savuosius automobilius ir išvažiavo. Galbūt blo- 
giausia jau už jų, o galbūt ir ne. 

Vaikystėje jų klientai buvo lepinami, tėvo nepaisomi, mesti į 
pasaulį su storomis čekių knygelėmis tokio amžiaus, kai buvo blogai 
parengti tvarkytis su pinigais, kad galėtų tikėtis suklestėti. Jie prastai 
rinkdavęsi, bet visa kaltė galų gale tenkanti Trojui. Tokia buvo vienin- 
ga Felanų advokatų nuomonė. 

Penktadienį, iš pat ryto, atvesta ir į garbingąją vietą pasodinta Li- 
bigeilė. Jos šukuosena labai panėšėjo į „ežiuką“ — šonuose plaukai nu- 
skusti iki odos ir colis žilumos viršugalvyje. Ant kaklo ir riešų kabojo 
pigūs papuošalai, tad kai prisaikdinama pakėlė ranką, tie subrazdėjo 
prie alkūnės. 

Ji pasibaisėjusi žvelgė į Natą. Brolių blogiausia jau jai papasakota. 

Bet buvo penktadienis, ir Natas troško atsidurti už miesto la- 
biau nei pavalgyti, kai būdavo alkanas. Tad nusišypsojo jai ir pradėjo 
lengvais klausimais apie biografijos faktus. Vaikai, darbai, santuokos. 
Trisdešimt minučių viskas buvo malonu. Paskui jis pradėjo raustis į 
jos praeitį. Kažkuriuo metu pasiteiravo: 

— Kiek kartų jūs praėjote reabilitaciją nuo narkotikų ir alko- 
holio? 

Klausimas pribloškė ją, tad Natas nuramino: 

— Aš pats buvau ten keturis kartus, tad nesigėdykite, — jo at- 
virumas nuginklavo ją. 

— Po teisybei, neprisimenu, — pasakė, — bet jau šešerius metus 
jų nevartoju. 

— Nuostabu, — pagyrė Natas — vienas narkomanas kitą. — Šau- 
nuolė. 

Nuo šios vietos abu kalbėjosi apie viską, lyg būtų buvę vienudu. 
Natas privaląs aiškintis ir atsiprašė ją už tai. Jis paklausė apie penkis 
milijonus, ir su nemaža priemaiša humoro ji paliežuvavo apie gerus 
kvaišalus ir blogus vyrus. Skirtingai negu jos broliai, Libigeilė suradusi 

stabilumą. Šio vardas — Dyglys, kadaise baikeris, irgi buvęs priversti- 
nai detoksikuotas. Juodu gyveno mažame namuke kažkur Baltimorės 
pakraštyje. 

— Kas jūs darytumėte, jeigu gautumėte šeštadalį savo tėvo pa- 
likimo? — paklausė Natas. 

— Nusipirkčiau daug dalykų, — atsakė ji. — Taip pat kaip ir jūs. 
Taip pat kaip ir bet kuris kitas. Bet šįsyk su pinigais elgčiausi sumaniai. 
Iš tiesų sumaniai. 

— Ką pirmiausia nusipirktumėte? 

— Didžiausią pasaulyje „Harley“ — Dygliui. Paskui geresnį namą, 
tačiau ne kokį nors rūmą, — jai sumirksėjo akys, kai ėmė liesti pinigų 
temą. 

Libigeilės parodymai užsitęsė mažiau nei dvi valandas. Po to sekė 
jos sesuo, Merė Ros Felan Džekmen, kuri taip pat žvelgė į Natą, lyg šis 
turėtų iltis. Iš penkių suaugusių Felano įpėdinių Merė Ros buvo vienin- 
telė tebeištekėjusi už pirmo sutuoktinio, nors šis anksčiau turėjęs žmo- 
ną. Jis esąs ortopedas. Ji vilkėjo skoningai, su dailiomis brangenybėmis. 

Iš pradinių klausimų išsiaiškinta standartiškai ilga koledžo patir- 
tis, bet be areštų, žalingų įpročių ar pašalinimų. Ji paėmusi pinigus ir 
trejus metus gyvenusi Toskanoje, paskui dvejus — Nicoje. Dvidešimt 
aštuonerių ištekėjo už daktaro, susilaukė dviejų mergaičių, kurių viena 
dabar septynerių, kita — penkerių. Buvo neaišku, kiek iš penkių mi- 
lijonų likę. Jų investicijas tvarkė daktaras, tad Natas spėjo, kad jie fak- 
tiškai nusigyvenę. Turtingi, bet giliai įklimpę į skolas. Džošo surinkti 
duomenys apie Merę Ros nurodė į didžiulį namą su išrikiuotais įvažo- 
je importiniais automobiliais, kooperatinį butą Floridoje ir apytikres 
daktaro pajamas 750 000 dolerių per metus. 20 000 dolerių per mėnesį 
jis mokėjo bankui — liktinius nuostolius iš nenusisekusios partnerys- 
tės prasukant automobilių plovyklų verslą šiaurinėje Virdžinijoje. 

Daktaras taip pat turėjo butą Aleksandrijoje, kur išlaikė meilužę. 
Merė Ros su vyru retai būdavo matomi drauge. Natas nusprendė ne- 
aptarinėti šių dalykų. Staiga jam tapo skubu, bet labai stengėsi to ne- 
parodyti. 

Po priešpiečių pertraukėlės į kambarį įgūrino Remblas, vedamas 
ir nurodinėjamas aplinkui bruzduliuojančio savo advokato, aiškiai 
pasibaisėjusio, kad dabar iš jo tikimasi protingo pokalbio. Šiuo metu 
vaikio plaukai buvo skaisčiai raudoni ir tam tikru mastu derėjo prie 
spuogų. Nė viena jo veido dalis neliko nesudarkyta — Žiedai ir segu- 

čiai buvo nusėję ir subjauroję jam bruožus. Juodo odinio švarko apy- 
kaklė, pakelta Džeimso Dino* stiliumi, lietė kadaruojančius nuo ausų 
lezgelių auskarus. 

Po kelių klausimų paaiškėjo, kad vaikis toks pat kvailas, koks ir 
atrodė. Kadangi dar negavęs progos iššvaistyti savo pinigus, Natas 
paliko jį ramybėje. Nustatyta, kad jis retai lanko mokyklą, gyvena vie- 
nas namo pusrūsyje, niekad neturėjęs darbo, už kurį būtų mokama, 
mėgsta groti gitara ir ketina visai netrukus tapti įžymia roko žvaigžde. 
Naujoji jo grupė vykusiai pasivadinusi „Beždžionių demonais“, bet jis 
dar nesąs tikras, ar jie įrašinės savo muziką šiuo vardu. Jis niekad ne- 
sportavo, niekad nebuvo regėjęs iš vidaus bažnyčios, kalbėjosi su mo- 
tina kaip įmanoma mažiau ir mėgo žiūrėti MT V, kai tik nemiegodavo 
ir negrodavo savo muzikos. 

Prireiktų milijardo dolerių psichoterapijai, kad būtų galima pa- 
taisyti šį vargšą vaikį, pagalvojo Natas. Baigė su juo mažiau kaip per 
valandą. 

Džina buvo paskutinė liudytoja tą savaitę. Keturios dienos po 
tėvo mirties ji su savo vyru Kodžiu pasirašę sutartį pirkti namui už 
3,8 milijono dolerių. Kai ją, vos tik prisaikdintą, Natas užsipuolė su šia 
informacija, Džina pradėjo mikčioti bei užsikirtinėti ir dairytis į savo 
advokatę, ponią Langhorn, kuri irgi buvo nustebusi. Klientė nepasipa- 
sakojusi jai apie tą sutartį. 

— Kaip jūs ketinote susimokėti už namą? — paklausė Natas. 

Atsakymas buvo akivaizdus, bet ji negalėjo to prisipažinti. 

— Mes turime pinigų, — gynybiškai pasakė ji, šitaip atverdama 
duris, pro kurias tuoj pat pulte įpuolė Natas. 

— Pasikalbėkime apie jūsų pinigus, — nusišypsojo jis. — Esate tris- 
dešimties metų. Prieš devynerius metus gavote penkis milijonus, taip? 

— Taip. 

— Kiek iš jų likę? 

Ji ilgai galvojo, ką atsakyti. Atsakymas ne toks paprastas. Kodis 
buvo uždirbęs nemažai pinigų. Jie šiek tiek investavo, daug išleido, 
viskas buvo taip persimaišę, jog negalėjai tiesiog pasižiūrėti į jų balan- 
so suvestinę ir pasakyti, kad iš penkių milijonų likusi X pinigų suma. 
Natas metė virvę, ir ji pati pasikorė. 


* James Dean (1931 — 1955) — kultinis šeštojo dešimtmečio jaunimo kino aktorius, iš- 
garsėjęs visuomenės maištininko vaidmenimis. 

— Kiek pinigų jūs su vyru šiandien turite savo čekinėse sąskai- 
tose? — paklausė jis. 

— Reikėtų pasižiūrėti. 

— Prašom spėti. Tik apytikriai. 

— Šešiasdešimt tūkstančių dolerių. 

— Kiek turite nekilnojamojo turto? 

— Tik savo namą. 

— Kokia jūsų namo vertė? 

— Dar reiktų jį įvertinti. 

— Prašom spėti. Pasakykite tik apytikrį skaičių. 

— Trys šimtai tūkstančių. 

— Ir kiek siekia jūsų hipoteka? 

— Du šimtus tūkstančių. 

— Kokia apytikrė jūsų akcijų paketo vertė? 

Ji kažką sau pakrevezojo ir užsimerkė. 

— Maždaug du šimtai tūkstančių dolerių. 

— Jokių kitų reikšmingesnių aktyvų? 

— Po teisybei, ne. 

Natas pats paskaičiavo. 

— Vadinasi, per devynerius metus jūsų penki milijonai sumenko 
iki kažko tokio tarp trijų šimtų ir keturių šimtų tūkstančių dolerių. Aš 
teisus? 

— Tikrai ne. Noriu pasakyti, tai atrodo taip mažai. 

— Tad vėl mums pasakykite, kaip ketinate susimokėti už šį naują 
namą“ 

— Iš Kodžio uždarbio. 

— O kaip jūsų velionio tėvo palikimas? Ar kada nors pagalvojote 
apie jį? 

— Gal šiek tiek 

— Dabar namo pardavėjas iškėlė jums teisminį ieškinį, tiesa? 

— Mes jam iškėlėme priešpriešinį ieškinį. Esama daug kabliukų. 

Buvo sukta ir neatvira, sklandžiai kalbėjo ir nesunkiai pasitelk- 
davo pusiau tiesą. Natas pagalvojo, kad iš visų Felanų ji galbūt netgi 
pati pavojingiausia. Juodu perėjo per Kodžio finansines avantiūras, ir 
kaipmat paaiškėjo, kur dingę pinigai. Jis pralošęs milijoną 1992-aisiais 
spekuliuodamas išankstiniais vario pardavimais į priekį. Sukišęs pusę 
milijono į „Sniego pakuotės viščiukus“ ir viską praradęs. Uždarose pa- 
talpose auginamų sliekų ferma Džordžijoje pareikalavo šešių šimtų 

tūkstančių dolerių, bet plūstelėjusi karščių banga suspirgino masalą. 

Juodu buvo nesubrendę vaikai, leidžiantys lepų gyvenimą už 
kažkieno kito pinigus ir svajojantys apie didelę sėkmę. 

Į parodymų pabaigą, Natui vis negailint tiek virvės, kiek tik pati 
norėjo, ji rimtu veidu pareiškė, kad prisidėjusi prie kitų testamento 
ginčytojų ne dėl pinigų. Mylėjusi savo tėvą, o jis mylėjęs ją, ir jeigu 
jis būtų buvęs sveiko proto, testamente būtų pasirūpinęs savo vaikais. 
Viską atiduoti pašaliečiui — stiprus jo ligos įrodymas. Ji čia kovojanti 
stengdamasi apginti savo tėvo reputaciją. 

Gerai surepetuota prakalbėlė, nors ir nieko neįtikinusi. Natas 
leido jai praslysti nė kiek neprikibdamas. Buvo penkta valanda, penk- 
tadienio popietė, ir jis pavargo kovoti. 

Palikęs miestą ir 95-ame valstijas jungiančiame kelyje į Baltimorę 
laviruodamas tarp intensyvaus transporto eismo, jis mąstė apie Felanų 
įpėdinius. Netgi iki nepatogumo ribos jis kaišiojęs nosį į jų gyvenimus. 
Užjautė juos dėl to, kaip buvo auginami, dėl vertybių, kurių niekad ne- 
buvo mokyti, dėl tuščių jų gyvenimų, besisukančių vien apie pinigus. 

Bet Natas buvo įsitikinęs, kad Trojus tiksliai suvokė ką darąs, kai 
krevezojo savąjį testamentą. Didžiuliai pinigai jo vaikų rankose sukel- 
tų visišką sumaištį ir neapsakomą bėdą. Tad paliko savo turtą Reičelei, 
kurios šis visai nedomino, ir išskyrė kitus, kuriems gyvenime tai buvo 
svarbiausia. 

Natas buvo pasiryžęs ginti Trojaus paskutiniojo testamento tei- 
sėtumą. Bet jis taip pat labai puikiai suvokė, kad galutinį palikimo pa- 
skirstymą nelems niekas iš gyvenančiųjų šiauriniame pusrutulyje. 

Kai parvažiavo į Sent Maikelsą, buvo jau vėlu, ir slinkdamas pro 
Šv. Trejybės bažnyčią jis norėjo sustoti, įeiti vidun pasimelsti ir papra- 
šyti Dievą, kad atleistų jam už savaitės nuodėmes. Po klausytų penkias 
dienas pareiškėjų parodymų reikėjo išpažinties ir karštos vonios. 


KAIP NUOLATOS SKUBANTIS didmiesčio profesionalas, Natas nie- 
kados nebuvęs supažindintas su pasisėdėjimo ritualu. Antra vertus, 
Filas buvo tobulai tai įvaldęs. Kai susirgdavo koks nors parapijietis, 

iš jo būdavo tikimasi, kad apsilankys ir pasėdės su šeima. Jeigu pasi- 
taikydavo kokia mirtis, jis pasėdėdavo su našle. Jeigu užsukdavo kuris 
nors kaimynas, nesvarbu kokiu paros metu, juodu su Laura sėdėdavo 
ir šnekučiuodavosi su juo. Kai kada šį meną abu praktikuodavo vieni 
patys priebutyje, ant sūpuoklių. Dvejetas pagyvenusių džentelmenų 
iš jo tikinčiųjų bendruomenės laukdavo Filą užsuksiant kartą per sa- 
vaitę ir pasėdėsiant kokią valandą, kol jie snūduriuodavo prie židinio. 
Kalbėtis būdavo malonu, bet nebūtina. Visiškai gera vien tik sėdėti ir 
mėgautis ramybe. 

Bet Natas sparčiai užpildė šią savo spragą. Jisai sėdėjo su Filu ant 
paradinių Stafordų koledžo laiptelių — abu vyrai vilkėjo šiltais megz- 
tiniais, mūvėjo pirštinėmis ir gurkšnojo karštą kakavą, Nato sutaisytą 
mikrobangų krosnelėje. Juodu žvelgė į plytinčią priešais įlanką, į uostą 
ir pasišiaušusius vandenis toliau už jo. Kartkartėmis užsimegzdavo ne- 
skubus pokalbis, bet būta ir daug tylos. Filas žinojo savo draugą iškentus 
sunkią savaitę. Natas jau buvo jam papasakojęs didžiumą Felanų jovalo 
smulkmenų. Savo santykiuose juodu nieko neslėpė vienas nuo kito. 

— Planuoju pasivažinėti keliais, — ramiai pareiškė Natas. — No- 
rite kartu? 

— Kurė 

— Man reikia pasimatyti su savo vaikais. Du jaunesnieji, Osti- 
nas ir Andžela, gyvena Saleme, Oregono valstijoje. Turbūt pirmiausia 
važiuosiu ten. Vyriausias mano sūnus — Šiaurės vakarų universiteto 
Evanstone magistrantas, taip pat turiu dukterį Pitsberge. Tai bus ne- 
didelė maloni turnė. 

— Ilgam? 

— Nėra reikalo skubėti. Porai savaitėlių. Aš vairuoju. 

— Kada paskutinįsyk su jais matėtės? 

— Jau daugiau kaip metai, kai nemačiau Danieliaus ir Keitli- 
nos — tų dviejų iš savo pirmosios santuokos. Du jaunesniuosius bu- 
vau nusivedęs į „Orioles“ rungtynes praeitą liepą. Aš tada nusigėriau 
ir neprisimenu, kaip parvažiavau į Arlingtoną. 

— Ilgitės jų? 

— Taip, turbūt. Po teisybei, niekad neskirdavau jiems daug laiko. 
Taip mažai žinau apie juos. 

— Daug dirbote. 

— Tikrai, ir dar daugiau gėriau. Manęs vis nebūdavo namie. Tais 

retais atvejais, kai galėdavau atitrūkti nuo darbo, vykdavau su drauge- 
liais į Vegasą, žaisti golfą ar į povandeninę žūklę Bahamuose. Niekad 
nepasiimdavau drauge vaikų. 

— Nieko nebepakeisite. 

— Ne, nebepakeisiu. Kodėl jums nevykus su manimi? Galėtume 
valandų valandas kalbėtis. 

— Dėkui, bet aš negaliu išvažiuoti. Man pavyko šiek tiek įsibėgėti 
su darbais pusrūsyje. Nenorėčiau prarasti pagreičio. 

Anksčiau dieną Natas apžiūrėjo pusrūsį. Tikrai, ten buvo matyti, 
kad įsibėgėta. 

Vienintelis Filo vaikas — dvidešimt kelerių metų bastūnas, iškri- 
tęs iš koledžo ir pabėgęs į Vakarų pakrantę. Laura kažkaip prasitarusi, 
kad juodu nenutuokią, kur vaikinas šiuo metu. Daugiau kaip metus jis 
neskambinęs į namus. 

— Tikitės, kad kelionė bus sėkminga? — paklausė Filas. 

— Aš nežinau, ko tikėtis. Noriu priglausti prie savęs vaikus ir 
atsiprašyti, kad buvau toks bjaurus tėvas, bet nesu tikras, kaip dabar 
tai turėtų jiems padėti. 

— Aš to nedaryčiau. Jie žino, kad buvote bjaurus tėvas. Saviplaka 
nepadės. Bet svarbu tenai nuvažiuoti, žengti pirmą žingsnį kuriant 
naujus santykius 

— Savo vaikams aš buvau toks niekingas nevykėlis. 

— Nevalia visąlaik save smerkti, Natai. Jums leidžiama užmiršti 
praeitį. Dievas tikrai leidžia. Paulius žudė krikščionis prieš pats tokiu 
tapdamas, ir jis neplakė savęs už tai, koks buvęs anksčiau. Viskas at- 
leidžiama. Parodykite savo vaikams, koks esate dabar. 

Mažas žvejybinis botas atbulom pasitraukė nuo prieplaukos ir 
pasuko įlankos link, — vienintelis blyksnis jųdviejų ekrane, — ir abu 
sutelkę dėmesį stebėjo jį. Natas pagalvojo apie Ževį ir Velį, šiuo metu 
vėl ant upės, vedančius kokią nors chalana, pakrautą produktų ir pre- 
kių, pastoviai stuksintį dyzelį, stumiantį juodu į Pantanalio gilumą. 
Ževis veikiausiai prie vairo, o Velis brungzčioja savo gitara. Visas pa- 
saulis susitaikęs. 

Vėliau, Filui jau seniai išėjus namo, Natas, gūždamasis prie židi- 
nio, ėmėsi dar vieno laiško Reičelei. Savo trečiojo. Užrašė datą — šeš- 
tadienis, vasario 22. „Mieloji Reičele, — pradėjo jis. — Aš ką tik turėjau 
labai nemalonią savaitę su jūsų broliais ir seserimis.“ 

Pasakojo apie juos pradėdamas Trojumi Jaunesniuoju ir baigda- 
mas trim puslapiais vėliau Remblu. Atvirai išdėstė jų trūkumus ir žalą, 
kokią padarytų sau patiems ir kitiems, jeigu gautų pinigus. Taip pat ir 
užjautė juos. 

Siunčiąs penkių tūkstančių dolerių čekį „Pasaulio gentims“ už val- 
tį, motorą ir medicinines atsargas. Jeigu reikia, būsią ir kur kas daugiau. 
Procentai nuo jos turto sudarą apie du milijonus dolerių per dieną, jis 
informavo ją, tad už tuos pinigus galima būtų nuveikti daug gera. 


HARKAS GETIS ir jo juridiniai sąmokslininkai baisiai suklydo nu- 
traukdami daktarų Flouvės, Zeidelio ir Teišeno paslaugas. Advokatai 
iškalbėjo daktarams, įžeidė juos ir sukėlė nepataisomą žalą. 

Naujoji psichiatrų grupė savo išvadoms paremti galėjo naudo- 
tis ką tik sufabrikuotu Snydo paliudijimu. Elouvė, Zeidelis ir Teiše- 
nas — ne. Pirmadienį visus tris Natas priesaika sutvirtintų parodymų 
klausinėjo pagal tokį pat scenarijų. Jis pradėjo nuo Zeidelio ir pade- 
monstravo šiam pono Felano tyrimo vaizdajuostę. Pasiteiravo, ar turįs 
kokių nors priežasčių pakeisti savo nuomonę. Zeidelis, kaip ir buvo 
galima tikėtis, atsakė — ne. Vaizdajuostė kaip tik įrašyta prieš savižu- 
dybę. Aštuonių puslapių raštiški, priesaika sutvirtinti parodymai buvę 
parengti vos kelios valandos po to, reikalaujant Harkui ir kitiems Fe- 
lanų teisininkams. Natas paprašė Zeidelį perskaityti tuos parodymus 
teismo stenografuotojui. 

— Ar turite kokią nors priežastį pakeisti kurią nors iš nuomonių, 
išdėstytų šiuose parodymuose? — paklausė Natas. 

— Neturiu, — atsakė Zeidelis pažvelgdamas į Harką. 

— Šiandien vasario dvidešimt ketvirta, daugiau nei du mėnesiai 
jūsų atlikto pono Felano tyrimo. Ar ir šiandien jūsų nuomonė tokia 
pat, kad jis buvo pakankamo psichinio veiksnumo sudaryti teisiškai 
galiojantį testamentą? 

— Taip, — atsakė Zeidelis nusišypsodamas Harkui. 

Flouvė ir Teišenas irgi nusišypsojo, abu nuoširdžiai džiaugda- 
miesi galį įkirpti į uodegą advokatams, juos nusamdžiusiems, o paskui 
išvijusiems. Natas kiekvienam jų pademonstravo vaizdajuostės įrašą, 
uždavė tokius pat klausimus ir gavo tokius pat atsakymus. Kiekvienas 
perskaitė savo raštiškus, priesaika sutvirtintus parodymus, kad būtų už- 
protokoluoti. Pirmadienį, ketvirtą popiet, posėdis baigtas iki rytojaus. 

Antradienio rytą, lygiai pusę devynių, salėn įvestas ir pasodintas 
į garbingąjį krėslą Snydas. Jis vilkėjo tamsiu kostiumu su varlike, ir 
tai teikė jam nepelnytą protingo Žmogaus aurą. Advokatai kruopščiai 
parinkę garderobą. Jie mokė ir programavo Snydą savaites, ir varg- 
šas abejojo, ar gebėsiąs pasakyti nors vieną spontanišką ar nuoširdų 
žodį. Kiekvienas skiemuo turėjo būti tariamas teisingai. Snydas turįs 
spinduliuoti pasitikėjimu savimi, tačiau vengti net menkiausios užuo- 
minos į aroganciją. Jis, ir tik jis vienas, žinąs, kaip buvę iš tikrųjų, ir 
svarbiausia, kad jo pasakojimai skambėtų įtikinamai. 

Džošas pažinojo Snydą daug metų. Šis buvo tarnas, apie kurį 
ponas Felanas dažnai kalbėdavo, jog norįs atsikratyti. Iš vienuolikos 
Džošo parengtų Trojui Felanui testamentų tik viename buvo paminė- 
tas Malkolmas Snydas. Jam buvusi numatyta milijono dolerių dova- 
na — dovana, atšaukta po kažkiek mėnesių dar kitu testamentu. Ponas 
Felanas pašalinęs Snydo pavardę kaip tik todėl, kad šis teiravęsis, kiek 
galėtų tikėtis gauti. 

Snydui pernelyg rūpėję pinigai, kad įtiktų savo šeimininkui. Jo 
pavardė testamento ginčytojų sudarytame liudytojų sąraše reiškė tik 
viena — pinigus. Jam mokama, kad liudytų, ir Džošas tai žinojo. Dvi 
savaitės paprasčiausio sekimo padėjo išsiaiškinti naują „Range Rover“, 
neseniai išperkamąja nuoma įsigytą kooperatinį butą pastate, kuriame 
kainos prasidėjo nuo tūkstančio aštuonių šimtų dolerių per mėnesį, ir 
kelionę į Romą pirmąja lėktuvo klase. 

Atsisėdęs priešais vaizdo kamerą, Snydas pasijuto kažkaip nepa- 
togiai. Tartum ištisus metus būtų žvelgęs į ją. Visą šeštadienį ir pusę 
sekmadienio buvo praleidęs pas Harką kontoroje, vėl priekabiai ka- 
Buvo prikūręs dešimtis puslapių pramanų apie paskutines Trojaus 
Felano dienas. Repetavęs su Nikolete, ta kvaiša. 

Snydas buvo pasirengęs. Advokatai tikėjęsi klausimų apie pinigus. 
Jeigu būtų klausiamas, ar jam sumokėta, kad liudytų, Snydas buvo iš- 
dresuotas meluoti. Juk tai taip parasta. Niekaip neįmanoma patikrinti. 
Snydas privalėjo meluoti apie tą pusę milijono baksų, kuriuos jau turėjo 
rankoje, ir privalėjo meluoti apie pažadėtuosius 4,5 milijono dolerių po 
bylos šalių pasiekto susitarimo ar kitokios palankios baigties. Privalėjo 
meluoti apie pasirašytą tarp jo paties ir advokatų sutartį. Kadangi jis 
meluojąs apie poną Felaną, tai tikrai galįs meluoti ir apie pinigus. 

Natas prisistatė ir paskui gana garsiai paklausė: 

— Pone Snydai, kiek jums sumokėta, kad liudytumėte šioje byloje? 

Snydo teisininkai manė klausimą būsiant: „Ar jums sumokėta“, 
o ne „Kiek sumokėta?“ Surepetuotas Snydo atsakymas buvo paprastas: 
„Ne, tikrai man nesumokėta!“ Bet į klausimą, tebeaidintį po salę, grei- 
to atsakymo jis neturėjo. Dvejonė pražudė jį. Tartum stigdamas oro, jis 
paklaikusiomis akimis pažvelgė į Harką, kuriam nugara pastiro, o akys 
sustiklėjo it nušauto elnio. 

Snydas buvęs perspėtas, kad ponas O Railis gerai iš anksto namie 
pasirengęs ir, regis, prieš pateikdamas klausimus, viską žino. Per toles- 
nes ilgas kankinamas sekundes ponas O Railis susiraukė, pakreipė į 
šoną galvą ir pakėlė kažkokius popierius. 

— Nagi, pone Snydai, žinau, kad jums sumokėta. Kiek? 

Snydas subraškino krumpliais, vos jų nesusilaužydamas. Kaktos 
raukšlės jam išpylė prakaito lašeliai. 

— Na, man, ee, man ne... 

— Nagi, pone Snydai. Juk nusipirkote praeitą mėnesį naują „Ran- 
ge Rover', ar ne? 

— Na taip, iš teisybės, tai... 

— Ir įsigijote išperkamąja nuoma dviejų miegamųjų kooperatinį 
butą Palm Korte? 

— Taip, tikrai. 

— Ir jūs ką tik grįžote praleidęs dešimtį dienų Romoje, tiesa? 

— Tiesa. 

Jis viską žino! Felanų advokatai gūžėsi savo vietose, kiekvienas 
grimzdo vis žemiau, lenkė galvas, kad rikošetuojančios kulkos ne- 
kliudytų jų. 

— Taigi, kiek jums sumokėta? — piktai paklausė Natas. — Atsi- 
minkite, esate susaistytas priesaikos! 

— Penki šimtai tūkstančių dolerių, — išpyškino Snydas. Natas 
išpūtė į jį akis, negalėdamas patikėti. Jam pamažėle atvipo smakras. 

Porai Felanų advokatų pavyko nežymiai atsidusti. Kad ir kokia 
klaiki akimirka, ji būtų galėjusi būti dar žiauresnė. Kas, jeigu Snydas 
būtų supanikavęs dar labiau ir prisipažinęs dėl visų penkių milijonų? 

Bet tai buvo labai menka paguoda. Šiuo metu žinia, kad jie su- 
mokėję liudytojui pusę milijono dolerių, atrodė pragaištinga visam 
reikalui. 

Natas pasklaidė popierius, lyg ieškotų kažkokio dokumento. Žo- 
džiai tebeaidėjo visų esančiųjų salėje ausyse. 

— Kaip suprantu, jūs jau gavote šiuos pinigus? — paklausė Natas. 

Netikras, meluoti jam ar kloti atvirai, Snydas paprasčiausiai at- 
sakė: 

— Taip. 

Kliaudamasis nuojauta, Natas paklausė: 

— Pusę milijono dabar, kiek vėliau? 

Nekantraudamas pradėti meluoti, Snydas atsakė: 

— Nieko. — Tai buvo paprastas paneigimas, toks, kuris atrodė 
įtikimas. Dar du Felanų advokatai įstengė kvėpuoti. 

— Jūs tikras dėl to? — paklausė Natas. Jis žvejojo. Lygiai taip 
pat būtų galėjęs paklausti Snydą, ar šis nebuvęs nuteistas už kapų 
plėšimą. 

Lošiama iš stambių sumų, tad Snydas laikėsi tvirtai. 

— Žinoma, tikras, — atsakė jis ganėtinai oriai, kad atrodytų ti- 
kėtina. 

— Kas jums sumokėjo pinigus? 

— Felano paveldėtojų advokatai. 

— Kas pasirašė čekį? 

— Jis banko, sertifikuotas. 

— Jūs tvirtinote, kad jie jums moka už liudijimą? 

— Manau, galėtumėte taip sakyti. 

— Jūs nuėjote pas juos ar jie atėjo pas jus“ 

— Aš nuėjau pas juos. 

— Kodėl pas juos nuėjote? 

Pagaliau, regis, prieita pažįstama sritis. Felanų stalo pusėje įtam- 
pa atlėgo. Advokatai suskato kažką užsirašinėti. 

Snydas sukryžiavo po stalu kojas ir protingai susiraukė į kamerą. 

— Kadangi buvau su ponu Felanu prieš jo mirtį ir žinojau, kad 
vargšas žmogus buvo pametęs protą. 

— Kiek ilgai jis buvo pametęs protą? 

— Visą dieną. 

— Kai atsibudo, jau buvo pamišęs? 

— Kai maitinau jį pusryčiais, nežinojo mano vardo. 

— Kaip jus vadino? 

— Niekaip, tik niurnėjo ant manęs. 

Natas pasirėmė alkūnėmis ir nebežiūrinėjo išsklaidytų aplinkui 
save popierių. Čia dvikova, vienas prieš vieną, ir jis iš tiesų tuo mėga- 
vosi. Žinojo, kur link eina, bet vargšas Snydas — ne. 

— Matėte, kaip jis iššoko? 

— "Taip. 

— Ir kaip nukrito? 

— Taip. 

— Ir kaip atsitrenkė į žemę? 

— Taip. 

— Jūs stovėjote šalia, kai jį tyrė tie trys psichiatrai? 

— "Taip. 

— Tr tai buvo apie pusę trijų dienos, tiesa? 

— Taip, kiek prisimenu. 

— Jis buvo pamišęs visą dieną, taip? 

— Deja, taip. 

— Kiek laiko dirbote ponui Felanui? 

— Trisdešimt metų. 

— Ir žinojote apie jį viską? 

— Tiek, kiek vienas žmogus gali žinoti apie kitą. 

— Taigi pažinojote jo teisininką, poną Stafordą? 

— Taip, esu susitikęs su juo daug kartų. 

— Ar ponas Felanas pasitikėjo ponu Stafordu? 

— Turbūt. 

— Maniau, jūs viską žinojote. 

— Neabejoju, jis pasitikėjo ponu Stafordu. 

— Ar psichikos tyrimo metu ponas Stafordas sėdėjo greta jo? 

— Taip. 

— Jūsų nuomone, kokia buvo pono Felano psichikos būklė tyri- 
mo metu? 

— Jis buvo nenuovokus, ne itin orientavosi kur esąs ir ką darąs. 

— Jūs dėl to tikras? 

— Esu tikras. 

— Kam jūs tai pasakėte? 

— Ne mano darbas kam nors pasakyti. 

— Kodėl ne? 

— Būčiau buvęs išvytas. Į mano darbą įėjo ir laikyti liežuvį už 
dantų. Tai vadinama diskretiškumu. 

— Jūs žinojote, kad ponas Felanas ketina pasirašyti testamentą, 
kuriuo padalys milžinišką savo turtą. Tuo pat metu jis buvo nesveiko 
proto, ir vis dėlto jūs apie tai nepasakėte jo teisininkui, žmogui, kuriuo 
pasitikėjo? 

— Tai neįėjo į mano darbą. 

— Ponas Felanas būtų jus išvijęs? 

— Tuojau pat. 

— O kaip po to, kai jis iššoko? Kam tuomet jūs pasakėte? 

— Niekam. 

— Kodėl? 

Snydas atsikvėpė ir atkryžiavo kojas. Puikiai atsišaudąs, pama- 
nė jis. 

— Tai buvo privatumo reikalas, — rimtai pasakė jis. — Laikiau 
savo santykius su ponu Felanu esant konfidencialius. 

— Iki šiol. Kol jums nepasiūlė pusės milijono baksų, tiesa? 

Snydas nesugalvojo greito atsakymo, o Natas ir nelabai suteikė 
jam progos. 

— Jūs parduodate ne tik savo parodymus, bet ir savo konfiden- 
cialius santykius su ponu Felanu, juk taip, pone Snydai? 

— Aš stengiuosi atitaisyti neteisybę. 

— Kaip kilnu. Ar taip darytumėte, jeigu jums nemokėtų? 

Snydas sugebėjo ištarti netvirtą „Taip“ ir Natas pratrūko kvatotis. 
Kvatojosi garsiai ir ilgai, tuo pat metu žvelgdamas į rimtus ir iš dalies 
paslėptus Felanų advokatų veidus. Jis kvatojosi tiesiai Snydui į veidą. 
Atsistojęs pavaikštinėjo savajame stalo gale, krizendamas patsai sau. 
„Kas per byla“, — tarė ir vėl atsisėdo. 

Žvilgtelėjo į kažkokius užrašus, paskui varė toliau: 

— Ponas Felanas pasimirė gruodžio devintą. Jo testamentas per- 
skaitytas gruodžio dvidešimt septintą. Per tą laiko tarpą jūs kam nors 
pasakėte, kad jis buvo nesveiko proto, kai pasirašė savo testamentą? 

— Ne. 

— Žinoma, ne. Jūs laukėte, kol bus perskaitytas testamentas, pa- 
skui, supratęs, kad nesate į jį įtrauktas, nusprendėte nueiti pas advoka- 
tus ir sudaryti sandėrį, tiesa, pone Snydai? 

Liudytojas atsakė: 

— Ne. 

Bet Natas nuleido tai negirdom. 

— Ar ponas Felanas buvo psichiškai nesveikas? 

— Nesu šios srities ekspertas. 

— Jūs sakėte, kad jis buvo pametęs protą. Ar tai buvo nuolatinė 
būklė? 

— Ji užeidavo ir praeidavo. 

— Ar seniai ji užeidavusi ir praeidavusi? 

— Kažkiek metų. 

— Kiek metų? 

— Gal dešimt. Tik taip spėju. 

— Per pastaruosius keturiolika savo gyvenimo metų ponas Fe- 
lanas sudarė vienuolika testamentų, iš kurių viename paliko jums 
milijoną dolerių. Ar tuomet bent sykį pagalvojote kam nors pasakyti, 
kad jis buvo nesveiko proto? 

— Į mano darbą neįėjo pasakyti. 

— Ar kada nors jis matėsi su psichiatru? 

— Kiek Žinau, ne. 

— Ar kada nors jis matėsi bent su kokiu psichinės sveikatos spe- 
cialistu? 

— Kiek Žinau, ne. 

— Ar kada nors patarėte, kad jis kreiptųsi pagalbos į kokį nors 
specialistą? 

— Į mano darbą neįėjo patarinėti tokius dalykus. 

— Jeigu būtumėte aptikęs jį gulint ant grindų ištiktą priepuolio, 
ar būtumėte kam nors užsiminęs, kad jam galbūt reikia pagalbos? 

— Be abejo, būčiau užsiminęs. 

— Jeigu būtumėte aptikęs jį krenkščiantį kraujais, ar būtumėte 
kam nos pasakęs? 

— Taip. 

Natas turėjo dviejų colių storumo atmintinę, kurioje buvo su- 
sumuoti pono Felano avuarai. Kaip pakliūva atsivertęs vieną puslapį, 
jis paklausė Snydą: ar ką nors žinąs apie „Ksaijono gręžinius? Snydas 
labai stengėsi prisiminti, bet jo protas buvo tiek perkrautas naujų 
duomenų, kad nepajėgė visko atgaminti. O apie „Delstaro komunika- 
cijas ? Vėl Snydas raukėsi, bet nepajėgė suvesti galų. 

Penktoji Nato paminėta kompanija kažką sužadino atmintyje. 
Snydas išdidžiai painformavo advokatą, kad kompanija jam žinoma. 
Priklausiusi ponui Felanui jau kažkiek laiko. Natas turėjo klausimų 


TESTAMENTAGŠ 343 


apie pardavimus, gaminius, avuarus, pelnus, begalinį finansinės statis- 
tikos sąrašą. Snydas nepataikė nieko atsakyti teisingai. 

— Ar daug jūs žinojote apie pono Felano avuarus? — pakar- 
totinai paklausė Natas. Paskui ėmė klausinėti apie „Felano grupės“ 
struktūrą. Pagrindinius dalykus Snydas buvo įsiminęs, bet menkesnės 
smulkmenos praslydusios. Nepajėgė įvardyti nė vieno vidutinio lyg- 
mens vadybininko. Nežinojo kompanijos buhalterių pavardžių. 

Natas negailestingai vis kamantinėjo liudytoją apie dalykus, ku- 
rių šis nežinojo. Į pavakarę, kai Snydas jau buvo išvargęs ir apsvaigęs 
it boksininkas nuo smūgių, Natas vidur begalės finansinių klausimų 
visai netikėtai metė: 

— Ar jūs pasirašėte sutartį su teisininkais, kai paėmėte pusę mi- 
lijono? 

Būtų pakakę paprasčiausio „Ne“, bet Snydas buvo užkluptas iš 
netyčių. Jis sudvejojo, pažvelgė į Harką, paskui į Natą, kuris vėl sklaidė 
savo popierius, lyg turėtų sutarties kopiją. Jau dvi valandas Snydas ne- 
melavo, tad nesugebėjo greitai atsakyti. 

— Ee, žinoma, ne, — sumikčiojo jis ir nieko neįtikino. 

Natas perprato melą, bet kol kas nemygo. Esama kitų būdų gauti 
sutarties kopiją. 


Felanų advokatai susirinko viename tamsiame bare išsilaižyti 
žaizdų. Nevykęs Snydo pasirodymas, išmetus po dvi taureles neat- 
miešto viskio, jiems atrodė dar prastesnis. Prieš nagrinėjimą teisme 
jį būtų galima dar kiek sutvirtinti, bet faktas, kad jam tiek daug buvo 
sumokėta, visam laikui paliks parodymuose dėmę. 

Iš kur O Railis žinojo? Buvęs toks tikras, jo Snydui sumokėta. 

— Tai Gritas, — pasakė Harkas. Gritas, kartojo jie visi vienas 
kitam. Nejaugi Gritas tikrai galėjęs pereiti į kitą pusę“ 

— Štai ko susilaukiate pavogdami iš jo klientą, — po ilgos tylos 
pareiškė Volis Braitas. 

— Užsičiaupkite, — metė ponia Langhorn. 

Harkas buvo pernelyg pavargęs peštynėms. Išlenkė taurelę ir 
užsisakė dar vieną. Per liudijimų srautą kiti Felanų advokatai buvo 
pamiršę Reičelę. Teismo dokumentuose apie ją vis dar nebuvo jokio 
oficialaus įrašo. 

PRISAIKDINTOS NiKoOLETĖS, sekretorės, parodymų apklausa 
truko aštuoniasdešimt minučių. Ji pasisakė pavardę, adresą, nusakė 
trumpą darbo karjerą, ir Felanų advokatai patogiau įsitaisė krėsluo- 
se, laukdami seksualinių jos išdykysčių su ponu Felanu smulkmenų. 
Dvidešimt trejų, ji turėjo mažai kvalifikacijų, neskaitant liauno kūno, 
dailios krūtinės bei mielo veiduko, gaubiamo smėlio šviesumo plaukų. 
Visi nekantravo išgirsti, kaip ji dvi valandas kalbės apie seksą. 

Eidamas tiesiai prie esmės, Natas paklausė: 

— Ar kada nors lytiškai santykiavote su ponu Felanu? 

Ji pasistengė atrodyti sutrikdyta klausimo, bet vis dėlto atsa- 
kė — taip. 

— Kiek kartų? 

— Aš neskaičiavau. 

— Kaip ilgai? 

— Paprastai dešimt minučių. 

— Ne, aš turiu omenyje, kokį laikotarpį. Kurį mėnesį tai prasi- 
dėjo ir kurį baigėsi? 

— Ak, aš ten dirbau tik penkis mėnesius. 

— Apytikriai dvidešimt savaičių. Vidutiniškai kelis kartus per 
savaitę lytiškai santykiaudavote su ponu Felanu? 

— Regis, dusyk. 

— Vadinasi, apie keturiasdešimt kartų? 

— Turbūt. Atrodo daugoka, tiesa? 

— Ne man. Ar ponas Felanas nusirengdavo, kai judu, žmonės, tai 
darėte? 

— Žinoma. Mes abu nusirengdavome. 

— Vadinasi, jis būdavo visiškai nuogas? 

— Taip. 

— Arjis turėjo ant kūno kokių nors matomų apgamų? 

Kurpdami melus, liudytojai dažnai išleidžia iš domės tai, kas 
akivaizdžiausia. Taip atsitinka ir jų advokatams. Jie taip įsijaučia į 
savo pramanus, jog pražiūri kokį vieną kitą faktą. Harkas ir jo vaiki- 
nai turėjo progų pasikalbėti su Felano žmonomis — Lilijana, Džene 

ir Taira, — kurių kiekviena būtų galėjusi jiems pasakyti Trojų turėjus 
apvalų purpurinį apgamą, didumo sulig sidabriniu doleriu pačiame 
savo dešinės kojos viršuje, netoli klubo, tuoj žemiau juosmens. 

— Kiek prisimenu, ne, — atsakė Nikoletė. 

Atsakymas nustebino Natą, o paskui — ne. Jis būtų lengvai įtikė- 
jęs, kad Trojus tvarkė savo sekretorę, kaip tą daręs dešimtmečiais. Ir 
būtų taip pat lengvai įtikėjęs, kad Nikoletė meluoja. 

— Jokių matomų apgamų? — pakartojo klausimą Natas. 

— Jokių. 

Felanų advokatus suparalyžiavo baimė. Nejaugi jų akyse išskystų 
dar vienas svarbiausias liudytojas? | 

— Daugiau klausimų neturiu, — pasakė Natas ir paliko salę pa- 
sipildyti kavos. 

Nikoletė pažvelgė į advokatus. Šie spitrijo į stalą, sukdami galvas, 
kurgi būtent yra tas apgamas. 

Jai išėjus, Natas pastūmė per stalą savo išsigandusiems prieši- 
ninkams autopsijos fotografiją. Nepratarė nė žodžio, nes nereikėjo. 
Ant akmens plokštės tysojo seniokas Trojus — vien suvytęs bei 
susidėvėjęs kūnas — ir iš fotografijos raudonas apgamas švytėte 
švytėjo. 


LIKUSI TREČIADIENIO DALIS ir visas ketvirtadienis praėjo su ke- 
turiais naujais psichiatrais, kurie buvo nusamdyti, kad pasakytų anuos 
tris nieko nenutuokus. Jų parodymai buvo nuspėjami ir pasikartojan- 
tys: sveiko proto žmonės nešoka pro langus. 

Visa jų grupė nebuvo tokie įžymūs kaip Flouvė, Zeidelis ir Tei- 
šenas. Pora jų jau buvo pensininkai ir šen bei ten nusigriebdavo ho- 
norarų kaip liudijantys specialistai. Vienas dėstė kažkokiame studentų 
perpildytame bendruomenės koledže. Kitas vargais negalais pelnėsi 
sau duoną iš nedidelio kabinetėlio miesto pakraštyje. 

Bet jiems mokėta ne už tai, kad įspūdingai atrodytų; veikiau jų 
užduotis buvo tiesiog drumsti vandenį. Trojus Felanas garsėjęs savo 
nepastovumu ir ekscentriškumu. Keturi ekspertai pareiškė jį neturė- 
jus psichinio veiksnumo parašyti testamentą. Trys pareiškė — turėjus. 
Laikyk ginčijamus klausimus neaiškius bei painius ir vilkis, kad ginan- 
tieji testamentą kurią nors dieną pavargs ir sutiks tartis. Jeigu ne, iš 

profanų sudaryta prisiekusiųjų žiuri gaus perkošti medicininį žargoną 
ir susigaudyti prieštaringose nuomonėse. 

Naujiems ekspertams buvo gerai užmokėta, kad tvirtai laikytųsi 
savo įsitikinimų, tad Natas nė nesistengė šių pakeisti. Per savo gyveni- 
mą buvo klausinėjęs ganėtinai daktarų parodymų ir gerai žinojo, jog 
medicinos klausimais su jais neverta ginčytis. Užtat jis apsistojo prie 
jų kvalifikacijų ir patirties. Privertė juos stebėti vaizdo įrašą ir kriti- 
kuoti pirmuosius tris psichiatrus. 

Ketvirtadienį popiet nutraukus liudytojų apklausą, baigti rinkti 
penkiolika sutvirtintų priesaika parodymų komplektų. Kitas raundas 
numatytas kovo pabaigoje. Viklifas ketino bylą nagrinėti liepos vidury. 
Tie patys liudytojai duosią parodymus darsyk, bet viešame teisme, ste- 
bint žiūrovams ir pasveriant kiekvieną žodį prisiekusiesiems. 


NATAS PABĖGO iš miesto. Keliavo į vakarus per Virdžiniją, paskui 
pasuko pietų link Šenandoa slėniu. Jo protas buvo atbukęs nuo devy- 
nių dienų sunkaus knaisiojimosi po intymias kitų žmonių gyvenimo 
paslaptis. Kažkuriuo neapibrėžtu savo gyvenimo momentu, genamas 
darbo ir priklausomybių, jis prarado padorumą ir gėdą. Išmoko be 
menkiausio kaltės jausmo meluoti, sukčiauti, apgaudinėti, slėpti, ka- 
muoti ir pulti nekaltus liudytojus. 

Bet savo automobilio ramybėje ir nakties sutemose Natą užliejo 
gėda. Jam buvo gaila Felano vaikų. Užjautė Snydą, niekingą žmogutį, 
vien besistengiantį kabintis į gyvenimą. Graužėsi, kad taip energingai 
nepuolė naujųjų ekspertų. 

Gėdos jausmas sugrįžo, ir Natas buvo patenkintas. Didžiavosi 
savimi, kad jaučiasi toksai susigėdęs. Vis dėlto dar esąs žmogus. 

Vidurnaktį jis apsistojo pigiame motelyje netoli Knoksvilio. 
Vidurio Vakaruose, Kanzase ir Ajovoje, smarkiai snigo. Gulėdamas 
lovoje, jis nusibrėžė atlase maršrutą per Pietvakarius. 

Antrą naktį pernakvojo Šonyje, Oklahomos valstijoje, trečią — 
Kingmene, Arizonoje, ketvirtą — Redinge, Kalifornijoje. 


VAIKAI Iš ANTROSIOS JO SANTUOKOS — Ostinas ir Andžela, 
atitinkamai dvylikos ir vienuolikos metų, septintokas ir šeštokė. Pa- 

skutinį kartą juos matęs liepą, tris savaites prieš ilgam užgerdamas, 
kai nusivedė juos į „Orioles“ rungtynes. Maloni iškylėlė vėliau pavirto 
dar viena bjauria scena. Per rungtynes Natas išlenkė šešias skardinėles 
alaus — vaikai skaičiavo, nes taip jiems liepė motina — ir iš Baltimo- 
rės iki Arlingtono, paveiktas alkoholio, važiavo dvi valandas. 

Tuo metu vaikai su savo motina Kriste ir jos antruoju vyru Teo 
jau kėlėsi į Oregoną. Rungtynės turėjo būti paskutinis kuriam laikui 
Nato apsilankymas pas juos, ir, užuot susitelkęs į atsisveikinimą, jis 
nusitašė. Įvažoje, stebint vaikams, kuriems tokia scena buvo jau ga- 
nėtinai pažįstama, susikivirčijo su savo buvusiąja. Teo pagrasino jam 
šluotkočiu. Natas atsipeikėjo savo automobilyje, pastatytame „McDo- 
nalds“ aikštelės zonoje neįgaliesiems, o ant sėdynės gulėjo tuščia šešių 
skardinėlių pakuotė. 

Kai juodu prieš keturiolika metų susipažino, Kristė dirbo vienos 
privačios mokyklos direktore Potomako priemiestyje. Ji buvo pakvies- 
ta į prisiekusiųjų žiuri. Natas dalyvavo teisme kaip vienas iš advokatų. 
Antrą bylos nagrinėjimo dieną ji segėjo trumpu juodu sijonėliu, o by- 
linėjimasis faktiškai užstrigo. Pirmas jųdviejų pasimatymas įvyko po 
savaitės. Trejus metus Natas negėrė — pakankamai ilgai, kad suspėtų 
antrąsyk vesti ir susilaukti dviejų vaikų. Kai užtvanka ėmė pleišėti, 
Kristė išsigando ir norėjo su vaikais bėgti kur akys veda. Kai galiausiai 
srautas prasiveržė, ji su vaikais paspruko ir metus nesugrįžo. Santuoka 
ištvėrė dešimtį chaotiškų metų. 

Dabar Kristė dirbo vienoje Salemo mokykloje. Teo tenai prisi- 
šliejo prie nedidelės juridinės firmos. Natas visada manė, kad tai jis 
išgujęs juos iš Vašingtono. Negalėjo kaltinti juos pabėgus netgi į kitą 
pakrantę. 

Netoli Medtordo, likus važiuoti dar keturias valandas, jis pa- 
skambino į mokyklą iš savo automobilio ir buvo paprašytas penkias 
minutes palaukti — tiek laiko, jis neabejojo, jai reikėjo užsirakinti 
duris ir susikaupti. 

— Labas, — galiausiai tarė ji. 

— Kriste, tai aš, Natas. — Kvailai pasijautė padėdamas atpažinti 
savo balsą moteriai, su kuria pragyveno dešimtį metų. 

— Kur tu? — paklausė ji, lyg laukdama neišvengiamai prasidė- 
siant puolimą. 

— Netoli Medtfordo. 

— Oregone? 

— Taip. Norėčiau pasimatyti su vaikais. 

— Gerai, kada? 

— Šįvakar, rytoj, man neskubu. Keliauju jau kelias dienas, tiesiog 
apžiūrinėju šalį. Neturiu konkretaus kelionės maršruto. 

— Na, žinoma, Natai. Turbūt ką nors sugalvosime. Bet vaikai la- 
bai apkrauti, supranti, mokykla, baletas, futbolas. 

— Kaip jieė 

— Jiems puikiai sekasi. Dėkui, kad paklausei. 

— O tu? Kaip tavo gyvenimas“ 

— Viskas gerai. Mums Oregonas patinka. 

— Man irgi gerai einasi. Dėkui, kad paklausei. Negeriu, esu blai- 
vus, Kriste, tikrai. Galiausiai visai atsikračiau svaigalų ir kvaišalų. Tik- 
riausiai mesiu advokato praktiką, bet iš tiesų man einasi gerai. 

Ji buvo girdėjusi tai ir anksčiau. 

— Tai gerai, Natai, — tarė žodžius atsargiai, planuodama sakinius 
iš anksto. 

Juodu sutarė kitą vakarą papietauti — pakankamai laiko, kad ji 
suspėtų parengti vaikus, sutvarkyti namus ir leisti Teo nuspręsti, koks 
turėtų būti jo vaidmuo. Pakankamai laiko surepetuoti ir numatyti, 
kaip išsisukus iš padėties. 

— Aš nesimaišysiu jums skersai kelio, — pažadėjo Natas ir pa- 
dėjo ragelį. 


TEO NUSPRENDĖ DIRBTI iki vėlumos ir praleisti šeimos sueigą. 
Natas stipriai apkabino Andželą. Su Ostinu tik paspaudė vienas kitam 
ranką. Viena, ką jis pažadėjo sau nedarysiąs — tai negražbyliausiąs, 
kaip jie užaugę. Kristė valandą lūkuriavo miegamajame, kol tėvas vėl 
pažindinosi su savo vaikais. 

Neužversiąs jų atsiprašinėjimais dėl dalykų, kurių jis nebegalėjo 
pakeisti. Jie sėdėjo poilsio kambaryje ant grindų ir kalbėjosi apie mo- 
kyklą, baletą ir futbolą. Salemas — dailus miestas, kur kas mažesnis už 
K. A., ir vaikai prisitaikę puikiai, turėjo daug draugų, gerą mokyklą, 
mielus mokytojus. 

Pietums buvo spagečiai ir salotos, valgis truko valandą. Natas pa- 
sakojo jiems apie nuotykius Brazilijos džiunglėse, pasiimdamas drau- 

ge į kelionę surasti dingusią klientę. Matyt, Kristė neskaičiusi tinkamų 
laikraščių. Ji nieko nežinojo apie Felanų reikalą. 

Lygiai septintą jis pasakė turįs eiti. Judviem dar reikią paruošti 
namų darbus, o anksti rytą — mokykla. 

— Man rytoj futbolo rungtynės, tėtuk, — pasakė Ostinas, ir 
Natui bemaž apmirė širdis. Nepajėgė prisiminti, kada jis paskutinįsyk 
buvo pavadintas „tėtuku“. 

— Vyks mokykloje, — pridūrė Andžela. — Galėtum ateiti? 

Mažutė buvusi šeima išgyveno nesmagią akimirką, kol visi žvelgė 
vienas į kitą. Natas nežinojo, ką atsakyti. 

Problemą išsprendė Kristė tardama: 

— Ir aš ten būsiu. Galėsime pasikalbėti. 

— Žinoma, pasistengsiu, — pasakė jis. Vaikai išeinant jį apkabino. 
Nuvažiuodamas Natas įtarė, kad Kristė norėjo pamatyti jį dvi dienas 
paeiliui, idant galėtų išyrinėti akis. Ji pažinojo ženklus. 

Natas praleido Saleme tris dienas. Žiūrėjo futbolo rungtynes ir 
liko kupinas pasididžiavimo savo sūnumi. Vėl buvo pakviestas pa- 
pietauti, bet sutiko ateiti, tik jeigu Teo prisidėsiąs prie jų. Taip pat jis 
papriešpiečiavęs su Andžela ir jos draugėmis mokykloje. 

Po trijų dienų atėjo metas išvažiuoti. Vaikams reikėjo sugrįžti 
vėl prie įprastos kasdienės tvarkos, be Nato sukeltų keblumų. Kristė 
pavargo dėtis, kad tarp jųdviejų niekad nieko nebuvo įvykę. O Natas 
jau buvo beprisirišąs prie savo vaikų. Pažadėjo jiems skambinti, siųsti 
elektroninius laiškus ir vėl netrukus pasimatyti. 

Plyštančia širdimi jis paliko Salemą. Kaip žemai turėjo nupulti 
žmogus, kad prarastų tokią nuostabią šeimynėlę? Beveik nieko ne- 
prisiminė apie savo vaikus, kai šie buvo mažesni — nei mokyklinių 
žaidimų, ne Helovyno kostiumų, nei kalėdinių rytmečių, nei išvykų 
į prekybos centrą. Dabar abu faktiškai suaugę ir juodu auklėja kitas 
žmogus. 

Jis pasuko į rytus ir leidosi nešamas transporto srauto. 


Ko: NaTAS KLAJOJO PO Montaną mąstydamas apie Reičelę, Har- 
kas įregistravo oficialų prašymą laikyti nebūtinu jos atsakymą į pro- 
testą dėl testamento. Jo argumentai buvo aiškūs ir savaime suprantami, 
be to, puolimas paremtas dvidešimt keturių puslapių glaustu motyvų 

išdėstymu, prie kurio darbavosi mėnesį. Jau kovo 7-a, beveik trys 
mėnesiai po pono Felano mirties, nepilni du mėnesiai, kai į šį reikalą 
įsijungė Natas O'Railis, beveik trys savaitės, kai buvo susipažįstama su 
liudytojų parodymais, keturi mėnesiai iki bylos nagrinėjimo, ir teis- 
mas vis dar neturįs jurisdikcijos Reičelei Lein. Išskyrus jos advokato 
pareiškimą, pačios nebuvę nė ženklo. Jokio jos pasirašyto dokumento 
oficialioje teismo byloje. 

Harkas vadino ją „vaiduokliška bylos šalimi“. Jie ir kiti testa- 
mento ginčytojai bylinėjąsi su šešėliu. Ta moteris atsirado paveldėti 
vienuolika milijardų dolerių. Mažų mažiausia, ką ji galėtų padaryti 
— tai pasirašyti atsisakymo dokumentą ir laikytis įstatymų. Jeigu jau 
pasivargino nusisamdyti advokatą, tikrai galėtų atsiduoti teismo ju- 
risdikcijai. 

Laikas itin veikė įpėdinių naudai, nors jiems buvo sunku likti 
kantriems svajojant apie tokį turtą. Kiekviena praėjusi savaitė be jokių 
žinių nuo Reičelės buvo tolesnis įrodymas, kad jos visai nedomina 
bylos eiga. Per penktadienių rytinius pasitarimus Felanų advokatai 
peržvelgdavo liudytojų parodymus, kurie buvo išklausyti per pro- 
cedūrą, šalims susipažįstant su bylos medžiaga, kalbėdavosi apie savo 
klientus ir planavo strategiją teismo posėdžiams. Bet didžiumą laiko 
jie spėliodavo, kodėl pati Reičelė oficialiai nepasirodanti. Buvo suža- 
vėti juokingos prielaidos, kad ji galbūt nenorinti pinigų. Nors mintis ir 
absurdiška, tačiau kažkaip iškildavo į paviršių kiekvieno penktadienio 
rytą. 

Slinko savaitės, virsdamos mėnesiais, o loterijos laimėtoja vis ne- 
sirodė atsiimti prizo. 

Būta dar vienos svarbios priežasties paspausti Trojaus testamen- 
to gynėjus. Ir ji vadinosi Snydu. Harkas, Jansis, Braitas ir Langhorn 
stebėjo savo pagrindinio liudytojo parodymus, kol šiuos įsiminė min- 
tinai, ir nelabai tikėjo, kad jis gebėtų palenkti į save prisiekusiuosius. 
Natas O Railis padaręs iš jo kvailį, ir visa tai vien per parengtinius 
parodymus. Reikia tik įsivaizduoti, kokie aštrūs dūriai bus per bylos 
nagrinėjimą, akivaizdoje prisiekusiųjų žiuri, sudarytoje iš vidurinio- 
sios klasės žmonelių, vos suvedančių galą su galu, kad pajėgtų susi- 
mokėti mėnesines sąskaitas. O Snydas įsidėjo į kišenę pusę milijono 
dolerių, idant papasakotų savąją istoriją. Ją parduoti būsią sunku. 

Snydo problema buvo akivaizdi. Jis melavo, o melagiai galiausiai 

teisme pričiumpami. Po to, kai Snydas taip bjauriai suklupo per pažin- 
dinimosi su bylos argumentais procedūrą, advokatams buvo baisu pa- 
statyti jį priešais prisiekusiuosius. Dar vienas kitas iškeltas viešumon 
melas, ir jų bylą galima bus nuleisti į klozetą. 

Apgamas padarė Nikoletę, kaip liudytoją, visiškai bevertę. 

Jų pačių klientai irgi nebuvo itin simpatingi. Išskyrus Remblą, la- 
biausiai atstumiantį iš visų, kiekvienas pradžiai buvo gavęs po penkis 
milijonus dolerių. Nė vienas iš prisiekusiųjų neuždirbsiąs tiek per visą 
savo gyvenimą. Trojaus vaikai galės inkšti į valias, kad buvę užauginti 
be tėvo, bet pusė prisiekusiųjų būsią iš suirusių šeimų. 

Sunku pasakyti, kaip baigsis smegenų sunkikų mūšis, bet būtent 
tik ta bylos nagrinėjimo dalis jiems kėlė didžiausią nerimą. Natas 
O Railis taršęs daktarus teismo salėse daugiau nei dvidešimt metų. Tie 
keturi jų pakeistieji gali neatlaikyti jo žiaurios kryžminės apklausos. 

Siekiant išvengti bylos nagrinėjimo teisme, būtina susitarti. Kad 
galėtų susitarti, jie privalą surasti silpnąsias priešingos šalies vietas. 
Akivaizdi Reičelės suinteresuotumo stoka — daugiau nei pakankamas 
koziris ir tikrai geriausias jų šansas. 


DžošAs LABAI PATENKINTAS peržvelgė prašymą dėl nebūtinumo 
laukti atsakymo. Jis mėgo teisinius manevrus, gudrybes ir taktikas, 
tad kai kas nors, netgi priešininkas, teisingai perprasdavo esmę, jis 
tylomis plodavo. Harko ėjimas visais atžvilgiais buvo puikus — tin- 
kamai pasirinktas laikas, puikiai išdėstyti motyvai, nuostabi glausta 
argumentacija. 

Testamento ginčytojų byla silpna, bet jų problemos, palyginti su 
Nato, buvo menkos. Natas neturėjo kliento. Jis ir Džošas sugebėjo iš- 
saugoti tai paslaptyje du mėnesius, bet klastai priėjo galas. 


DANIELIUS, JO VYRIAUSIAS SŪNUS, užsispyrė susitikti aludėje. Na- 
tas surado tą vietą jau sutemus, už dviejų kvartalų nuo studentų mies- 
telio, gatvėje, kurioje iš abiejų pusių rikiavosi barai ir klubai. Muzika, 

blyksinčios alaus reklamos, per gatvę šūkaujančios studentės — viskas 
buvo pernelyg gerai pažįstama. Džordžtaunas toks, koks buvo prieš 
kelis mėnesius, ir niekas čia jo nežavėjo. Prieš metus jis būtų šūkavęs 
joms atgal, vaikęsis nuo vieno baro prie kito, manydamas tebesąs dvi- 
dešimties ir pajėgus siausti kiaurą naktį. 

Danielius laukė ankštoje kabinoje drauge su mergina. Abu rūkė. 
Kiekvienas turėjo priešais save ant stalo po du ilgakaklius butelius 
alaus. Tėvas ir sūnus paspaudė vienas kitam ranką, nes kas nors jaus- 
mingesnio būtų privertę sūnų pasijusti nesmagiai. 

— Čia Stefė, — pristatė Danielius merginą. — Ji — modelis, — 
skubiai pridūrė jis, parodydamas savo seniui, kad laksto paskui aukš- 
tos klasės moteris. 

Kažkodėl Natas tikėjęsis, kad jie galėtų praleisti kelias valandas 
vienu du. Tačiau tam nebuvo lemta išsipildyti. 

Pirmiausia, kas Stefės krito jam į akį — tai pilka lūpų pomada, 
gausiai užtepta ant storų ir papūstų lūpų — lūpų, kurios vos prasisky- 
rė, kai ji apdovanojo jį privaloma pusiau šypsenėle. Tikrai, mergina 
buvo ganėtinai prasta ir liesa, kad tiktų į modelius. Rankos — plonos 
it šluotkočiai. Nors Natas nematė, bet žinojo, kad kaulėtos jos kojos 
eina kone iki pat pažastų ir, be abejo, odoje apie kulkšnis ji turi bent 
dvi tatuiruotes. 

Natui iškart ji nepatiko, ir jisai susidarė įspūdį, kad tas jausmas 
abipusis. Nežinia, ką Danielius jai pasakęs. 

Prieš metus Danielius baigė koledžą Grinele, paskui vasarą pra- 
leido Indijoje. Natas nesimatęs su juo trylika mėnesių. Nenuvykęs į 
diplomo jam įteikimo aktą, nenusiuntęs atviruko ar dovanos, nepasi- 
vargino paskambinti ir pasveikinti. Pakankamai įtampos prie stalo ir 
be manekenės, pučiančios dūmus ir dėbsančios į Natą visiškai tuščiu 
žvilgsniu. 

— Nori alaus? — paklausė Danielius, kai padavėjas priėjo arčiau. 
Žiaurus klausimas — greitas, trumpas šūvis, skirtas įskaudinti. 

— Ne, tik vandens, — atsakė Natas. Danielius šūktelėjo padavė- 
jui, paskui paklausė: — Vis dar susilaikai, a? 

— Visąlaik, — nusišypsojo Natas, bandydamas nukreipti nuo 
savęs strėles. 

— Nuo praeitos vasaros neatkritai? 

-— Ne. Pasikalbėkime apie ką nors kitką. 

— Danas man sako, kad jūs praėjote reabilitaciją, — pasakė Stefė, 
leisdama pro šnerves dūmus. Natas nustebo, kad ji geba pradėti ir už- 
baigti sakinį. Žodžius tarė lėtai, dusliu balsu iš tokios pat gelmės, kaip 
ir jos akiduobės. 

— Taip, kelis kartus. Ką jis dar jums pasakė? 

— Aš irgi praėjau reabilitaciją, — tarė ji. — Bet tik sykį, — tartum 
didžiavosi savo pasiekimu, tačiau liūdėjo dėl nepakankamos patirties. 
Du alaus buteliai priešais ją buvo tušti. 

— Kaip miela, — metė Natas, leisdamas suprasti, kad jam ne- 
įdomu. Negalėjo apsimesti, kad jam patinkanti. Po mėnesio ar dviejų 
ji turės kitą didelę meilę. 

— Kaip mokslai? — paklausė jis sūnų. 

— Kokie mokslai? 

— Magistrantūra. 

— Aš iškritau, — kalbėjo sudirgęs ir nenatūraliai. Kažkur už jų 
fone tvyrojo įtampa. Dėl to, kad iškritęs, kaltas Natas; tik jis nelabai 
nutuokė kuo ir kodėl. Atnešė jam vandens. 

— Jūs, žmonės, valgėte? — paklausė jis. 

Stefė vengė maisto, o Danielius nebuvo alkanas. Natas mirė badu, 
bet nenorėjo valgyti vienas. Jis pasidairė po aludę. Kažkur, kitame 
kampe, rūkoma žolė. Triukšminga, menka skylė, tokios rūšies vieta, 
kokias ir pats ne per seniausiai mėgęs. 

Danielius užsirūkė dar vieną cigaretę — „Camel“, be filtro, tai 
bjauriausios vėžio lazdelės, kokios tik cirkuliuoja rinkoje — ir išpū- 
tė kamuolį tirštų dūmų į pigų viršum jų kabantį aludės kandeliabrą. 
Buvo piktas ir įsitempęs. 

Mergina esanti čia dėl dviejų priežasčių. Užbėgsianti už akių 
šiurkštiems žodžiams ir galbūt kivirčui. Natas įtarė, jog sūnus nusi- 
gyvenęs, nori pulti ant tėvo, kad jo neparėmęs, bet bijo, nes seniokas 
pažeidžiamas, linkęs greitai palūžti ir nesusitvardyti. Stefė nuleisianti 
Danieliui garą ir užgniaušianti nemandagius žodžius. 

Antra priežastis — padaryti susitikimą kuo trumpesnį. 

Tam perprasti truko apie penkiolika minučių. 

— Kaip tavo motina? — paklausė Natas. 

Danielius pamėgino nusišypsoti. 

— Puikiai. Aplankiau ją per Kalėdas. Tavęs nebuvo. 

— Buvau Brazilijoje. 

Pro šalį praėjo kažkokia studentė aptemptais džinsais. Pagaliau 
kiek pagyvėjusiomis akimis Stefė nužvelgė ją nuo viršaus iki apačios. 
Ta mergina buvo netgi dar liesesnė už Stefę. Kodėl gi išsekimas tapęs 
toks madingas? 

— Ko ten Brazilijoje? 


— Dėl vieno kliento. — Natui jau pabodę pasakoti apie savo 
nuotykį. 

— Mama sako, kad turi kažkokių nemalonumų su mokesčių 
inspekcija. 


— Neabejoju, tavo motina tuo patenkinta. 

— Galbūt. Neatrodo, kad kvaršintų dėl to sau galvą. Sėsi į cypę? 

— Ne. Gal kalbėkim apie ką nors kita? 

— Čia ir problema, tėti. Nėra nieko kita — nieko, tik praeitis, o 
mes negalime į ją grįžti. 

Stefė, arbitrė, užvertė aukštyn akis į Danielių, lyg sakydama: 
„Gana“. 

— Kodėl iškritai iš magistrantūros? — paklausė Natas, trokšda- 
mas greičiau su tuo užbaigti. 

— Dėl kelių priežasčių. Pasidarė nuobodu. 

— Jis pritrūko pinigų, — paslaugiai paaiškino Stefė ir metė į Natą 
patį tuščiausią savo žvilgsnį. 

— Ar tiesa? — paklausė Natas. 

— Tai viena iš priežasčių. 

Pirmas instinktas Natui buvo išsitraukti čekių knygelę ir išspręs- 
ti vaikino problemas. Kaip tik taip jis visada elgdavosi. Tėvystė jam 
reiškė vieną ilgą vaikštinėjimą po parduotuves. Jeigu negali, nusiųsk 
pinigų. Bet Danielius dabar buvo dvidešimt trejų, baigęs koledžą, be- 
sišlaistantis su panašiomis tokiomis kaip čionai panelė Bulimija, ir 
metas jam pačiam kapstytis savo jėgomis — nuskęsti ar išplaukti. 

O ir čekių knygelė nebe tokia, kokia būdavusi anksčiau. 

— Tau tai į naudą, — pasakė Natas. — Kurį laiką padirbėk. Iš- 
moksi vertinti mokslą. 

Stefė nesutiko. Turėjusi du draugus, kurie iškrito iš aukštosios 
mokyklos ir mažne išnyko nuo žemės paviršiaus. Kol ji tauškė, Da- 
nielius pasitraukė toliau į savąjį kabinos kampą. Ištuštino trečią butelį. 
Natas turėjo prisikaupęs visokių paskaitų apie alkoholį, bet žinojo, 
kaip netikrai jos nuskambėtų. 

Po keturių alaus Stefė buvo visai apsinešusi, o Natas neturėjo ką 
daugiau pasakyti. Pakrevezojo ant servetėlės savo telefono Sent Mai- 
kelse numerį ir padavė Danieliui. 

— Kelis ateinančius mėnesius būsiu ten. Paskambink, jeigu reikės 
manęs. 

— Viso, tėt. 

— Žiūrėk savęs. 

Natas išžengė į šaltą orą ir nuėjo Mičigano ežero link. 


PO DVIEJŲ DIENŲ JIS ATSIDŪRĖ PITSBURGE — trečiam ir pa- 
skutiniam susitikimui su savo atžalomis — susitikimui, kuris taip 
ir neįvyko. Jis dusyk pasikalbėjo telefonu su Keitlina, savo dukra iš 
pirmosios santuokos, ir suderino visas smulkmenas. Ji turėjo susitikti 
su juo pietų pusę aštuonių vakaro, priešais restoraną jo viešbučio fojė. 
Gyveno ji bute dvidešimt minučių kelio iki ten. Pusę devynių atsiuntė 
jam žinutę, kad jos draugė patekusi į autoavariją ir kad esanti ligoni- 
nėje, kur reikalai atrodo prasti. 

Natas pasiūlė papriešpiečiauti rytoj. Keitlina pasakė, jog nieko 
neišeisią, nes draugei sužalota galva, ji guli reanimacijoje, todėl keti- 
nanti pasėdėti prie jos, kol būklė stabilizuosis. Duktė kaip įmanydama 
išsisukinėjo, tad Natas paklausė, kur ligoninė. Iš pradžių ji nežinojo, 
paskui nebuvo tikra, o dar pagalvojusi pasakė, kad mintis jam atsilan- 
kyti nevykusi, nes negalinti pasitraukti nuo draugės lovos. 

Jis pavalgė savo numeryje, prie stalelio šalia lango su vaizdu į mies- 
to centrą. Knebinėjo maistą ir mąstė apie visas galimas priežastis, kodėl 
duktė nenorėjo su juo pasimatyti. Įsivėrusi į nosį žiedą? Turi ant kaktos 
tatuiruotę? Gal įsitraukusi į kokią nors sektą ir nusiskutusi plikai galvą? 
Priaugusi šimtą svarų ar numetusi penkiasdešimtį? O gal nėščia? 

Jis stengėsi apkaltinti ją viskuo, kad nereikėtų pripažinti to, kas 
akivaizdu. Nejaugi ji taip nekenčia jo? 

Viešbučio numerio vienatvėje, mieste, kuriame nieko nepažinojo, 
buvo nesunku savęs gailėtis, dar sykį iškentėti praeities klaidas. 

Jisai sugriebė telefono ragelį ir surado sau ką veikti. Paskambino 
tėvui Filui į Sent Maikelsą pasiteirauti, kaip ten reikalai. Filą kamavo 
gripas, ir kadangi bažnyčios pusrūsyje vėsoka, Laura neleido jam ten 
dirbti. Kaip nuostabu, pagalvojo Natas. Nors daug netikrumų laukia 

jo kelyje, vienas pastovus dalykas, bent artimos ateities, būsianti nuo- 
latinio darbo perspektyva Šv. Trejybės bažnyčios apačioje. 

Paskambino taip pat Serdžijui — dėl jų kassavaitinės padrąsi- 
namosios valandėlės. Demonai kaip reikiant sutramdyti ir jaučiąsis 
stebėtinai save kontroliuojantis. Viešbučio numeryje yra mini baras, 
bet nė neprisiartinęs prie jo. 

Paskui paskambino į Salemą ir maloniai šnektelėjo su Andžela ir 
Ostinu. Keista, kad jaunesni jo vaikai nori kalbėtis, o vyresni — ne. 

Dar paskambino Džošui, kuris savajame pusrūsio kabinete mąstė 
apie Felanų jovalą. 

— Tau reikia grįžti, Natai, — pasakė jis. — Aš sugalvojau planą. 


NATAS NEBUVO PAKVIESTAS į pirmą taikos derybų raundą. Būta 
poros priežasčių jam nedalyvauti. Pirma — viršūnių susitikimą su- 
derino Džošas, tad šis vyko jo teritorijoje. Iki šiol Natas vengė savo 
senosios darbovietės ir ketino toliau taip elgtis. Antra — Felanų ad- 
vokatai žvelgė į Džošą ir Natą kaip į sąjungininkus, ir ne be pagrindo. 
Džošas troško taikdario, tarpininko vaidmens. Kad pelnytų pasiti- 
kėjimą vienos šalies, privalėjo neatsižvelgti į kitą, tegul ir trumpam. 
Jo planas buvo susitikti su Harku ir kt., paskui su Natu, vėliau, jeigu 
reikės, kelias dienas paeiliui su viena ir kita bylos šalimi, kol sandėris 
bus baigtas. 

Po ilgų mandagybių ir šiaip nereikšmingų šnekalų Džošas pa- 
prašė visų dėmesio. Būtina aptarti daugelį dalykų. Felanų advokatai 
nekantravo pradėti. 

Susitarimas gali būti pasiektas per sekundes, įkaitusio teismo 
posėdžio pertraukėlės metu, kai koks nors liudytojas suklumpa arba 
koks nors ką tik paskirtas vadovaujantysis kompanijos veikėjas trokš- 
ta viską pradėti iš naujo ir nusikratyti įkyraus bylinėjimosi. Ir susi- 
tarimas gali pareikalauti mėnesių, kol colis po colio byla artėja prie 
nagrinėjimo teisme datos. Visi kartu paėmus Felanų advokatai svajojo 
apie greitą baigtį, ir susitikimas Džošo apartamentuose buvo pirmas 
žingsnis į tai. Jie iš tiesų tikėjo tapsią milijonieriais. 

Džošas pradėjo diplomatiškai pareikšdamas savo nuomonę, 
kad jų argumentai gana netvirti. Jis nieko nežinojęs apie savo kliento 
planus staiga ištraukti iš stalčiaus ranka rašytąjį testamentą, tačiau 
šis vis tiek esąs teisėtas. Dieną prieš tai praleidęs su ponu Felanu dvi 
valandas, padėdamas parengti aną kitą naują testamentą, ir esąs pasi- 
rengęs paliudyti — jo klientas aiškiai suvokęs, ką darąs. Jeigu reikės, jis 
taip pat paliudysiąs, kad, kai juodu susitiko, Snydo niekur arti nebuvo 
kadre. 

Trejetas psichiatrų, kurie tyrė poną Felaną, buvę kruopščiai 
parinkti jo vaikų, buvusių žmonų bei jų advokatų ir turėję neprie- 
kaištingas kvalifikacijas. Keturi dabar nusamdytieji — kuoktelėję. 
Jų išvados — skystos. Ekspertų mūšį, jo nuomone, laimėsią pirmieji 
trys. 

Volis Braitas vilkėjo geriausiu savo kostiumu, nors tuo nedaug 
kas pasakyta. Jis išklausė šią kritiką surakintais žandikauliais, prikan- 
dęs apatinę lūpą, kad neprasitartų ką nors kvaila, ir beprasmiškai kaž- 
ką žymėjosi bloknote, nes visi kiti tą pat darė. Ne jo charakteriui buvo 
pasyviai klausytis tokių peikiamų teiginių, tegul ir išsakomų garsaus 
teisininko kaip Džošas Stafordas. Bet dėl pinigų jis iškęsiąs viską. Prieš 
mėnesį, vasarį, nedidelė jo kontorėlė davė du tūkstančius šešis šimtus 
dolerių honorarais, ir jis dar pasiėmė įprastus keturis tūkstančius pri- 
dėtinėms išlaidoms. Parsinešti į namus Voliui nelikdavo nieko. Žinia, 
didžiuma jo laiko buvo skirta Felanų reikalui. 

Apibūdindamas jų klientų parodymus, Džošas žengė netvirtu 
ledu. 

— Aš peržiūrėjau juos vaizdajuostėje, — liūdnai pasakė jis. — At- 
virai kalbant, išskyrus Merę Ros, manau, kad nagrinėjant bylą teisme 
jie bus siaubingi liudytojai. 

Felanų advokatai išklausė tai nė nemirktelėdami. Juk čia posėdis 
dėl susitarimo, o ne bylos nagrinėjimas teisme. 

Džošas ilgiau neapsistojo prie įpėdinių. Kuo mažiau bus pasaky- 
ta, tuo geriau. Advokatai patys žinojo, kad prisiekusiųjų akivaizdoje jų 
klientai būsią sudoroti. 

— Tatai mus atveda prie Snydo, — pasakė jis. — Peržiūrėjau ir 
jo parodymus, ir, kalbant atvirai, jeigu jį pakviesite teisme liudyti, pa- 
darysite baisią klaidą. Mano nuomone, faktiškai tai ribosis su teisiniu 
nemokšiškumu. 


358 JOHN GRISHAM 


Braitas, Harkas, Langhorn ir Jansis dar labiau palinko prie savųjų 
bloknotų. Snydas jiems buvo nešvankus žodis. Jie ginčijęsi, kuriam su- 
versti kaltę viską taip bjauriai sugadinus. Praradę miegą nervindamie- 
si dėl to žmogaus. Sukišę pusę milijono dolerių, o jis kaip liudytojas 
bevertis. 

— Pažinojau Snydą veik dvidešimt metų, — pasakė Džošas, pas- 
kui penkiolika minučių įtaigiai tapė jį kaip vidutinių gabumų vyres- 
nįjį liokajų, ne visados patikimą pastumdėlį, tarną, kurį ponas Felanas 
dažnai ketinęs išvyti. Jie tikėjo kiekvienu jo žodžiu. 

Tai tiek apie Snydą. Džošas gebėjo supeikti jų pagrindinį liudy- 
toją netgi nepaminėjęs fakto, kad buvęs papirktas penkiais šimtais 
tūkstančių dolerių, idant papasakotų savąją istoriją. 

Ir tiek pat apie Nikoletę. Ji meluojanti kartu su savo bičiuliu 
Snydu. 

Jie nesugebėjo surasti kitų liudytojų. Buvo keletas nepatenkintų 
tarnautojų, bet tie nenorėjo turėti nors ką bendra su byla. Šiaip ar taip, 
jų parodymai būtų buvę pašvinkę. Taip pat esama poros konkurentų 
iš verslo pasaulio, sužlugdytų bebandant rungtis su Trojumi. Bet šie 
nieko nežiną apie jo psichinį veiksnumą. 

Taigi jų argumentai nesą labai stiprūs, užbaigė Džošas. Bet su 
prisiekusiaisiais visada rizika. 

Jis kalbėjo apie Reičelę Lein, lyg būtų pažinojęs ją metų metus. 
Nieko itin konkretaus, bet ganėtinai apibendrinimų, kad sudarytų 
įspūdį Džošą ją gerai pažinojus. Ji — miela moteris, gyvenanti kitoje 
šalyje, ir ne iš tų žmonių, kurie ką nors išmano apie bylinėjimąsi. Ji 
pabėgo nuo ginčų. Nemėgstanti konfrontacijų. Ir buvusi artimesnė 
senajam Trojui, nei daugelis žmonių žinojo. 

Harkas norėjo paklausti: ar Džošas kada nors buvo su ja susi- 
tikęs? Kada nors ją matęs? Netgi girdėjęs jos vardą, kol neperskaitė 
testamento? Bet vaidams ne laikas ir ne vieta. Ant stalo netrukus bus 
pakloti pinigai, o Harkui priklausą septyniolika su puse procento. 

Ponia Langhorn pasidomėjo Korumba ir darsyk nusistebėjo, ką 
keturiasdešimt dvejų metų amerikietė galinti veikti tokiame mieste. 
Ji su Harku, už Braito ir Jansio nugarų, tapo vienas kito patikėtiniais. 
Juodu ilgai tarėsi, ar nenutekinus informacijos apie Reičelės Lein bu- 
vimo vietą kuriems nors reporteriams. Spaudos žmonės tikrai surastų 
ją ten, Korumboje. Išraustų ją iš po žemių, ir pasaulis sužinotų, ką keti- 

nanti daryti su pinigais. Jeigu ji, kaip juodu vylėsi ir svajojo, jų nenori, 
tai jų klientai galėtų paspausti, kad gautų visus. 

Rizika nemaža, ir juodu vis dar apie tai kalbėjosi. 

— Ką Reičelė Lein ketina daryti su visais tais pinigais? — pa- 
klausė Jansis. 
| — Tiksliai nežinau, — atsakė Džošas, lyg būtų aptarinėjęs tai su 
Reičele kasdien. — Veikiausiai šiek tiek pasiliks, o didžiumą atiduos 
labdarai. Mano nuomone, štai kodėl Trojus taip pasielgė. Mat įsivaiz- 
davo, kad jeigu jūsų klientai gautų pinigus, šių neužtektų nė devynias- 
dešimčiai dienų. Palikdamas juos Reičelei, jis žinojo, kad bus perduoti 
skurstantiems. 

Kai Džošas tuo baigė, pokalbyje stojo ilga pauzė. Svajonės pama- 
žu subyrėjo. Reičelė Lein iš tikrųjų egzistuoja ir neketinanti atsisakyti 
pinigų. 

— Kodėl ji iki šiol nepasirodė? — galiausiai paklausė Harkas. 

— Na, kad į šį klausimą atsakytum, reikia pažinoti tą moterį. Pi- 
nigai jai nieko nereiškia. Ji nesitikėjo būti įvardyta savo tėvo testamen- 
te. Paskui staiga sužino paveldėjusi milijardus. Ji vis dar sukrėsta. 

Dar viena ilga pauzė, kol Felanų advokatai braižinėjo savo blok- 
notuose. 

— Jeigu prireiks, mes pasirengę bylinėtis netgi iki Aukščiausiojo 
teismo, — pareiškė Langhorn. — Ar ji suvokia, kad tatai galėtų tęstis 
metų metus? 

— Ji suvokia, — atsakė Džošas. — Ir tai viena iš priežasčių, kodėl 
norėtų ištirti susitarimo galimybes. 

Dabar jau jie darė pažangą. 

— Nuo ko pradedame? — paklausė Volis Braitas. 

Klausimas buvo sunkus. Vienoje stalo pusėje — aukso puodas, 
apie vienuolikos milijardų vertės. Paveldėjimo mokesčiai suris dau- 
giau nei pusę, palikdami lošti penkis. Kitoje stalo pusėje — Felano 
įpėdiniai, kurie visi, išskyrus Remblą, nusigyvenę. Kuris pirmas mesiąs 
skaičių? Kiek tai turėtų būti? Po dešimt milijonų kiekvienam įpėdi- 
niui? Ar po šimtą? 

Džošas buvo viską suplanavęs. 

— Pradėkime nuo testamento, — pasiūlė jis. — Tariant, kad bus 
pripažintas teisėtu, ten aiškiai kalbama, kad būsianti nutraukta bet 
kokia dovana bet kuriam iš įpėdinių, pradėjusiam jį ginčyti. Todėl 

jūs pradedate nuo nulio. Paskui testamentu suteikiama kiekvienam 
iš jūsų klientų pinigų suma, tolygi jų skoloms pono Felano mirties 
dieną. — Džošas pakėlė dar vieną popieriaus lakštą ir sekundėlę šį ty- 
rinėjo. — Iš to, ką mes iki šiol esame sužinoję, Remblas Felanas neturi 
skolų, bet Džina Felan Strong gruodžio devintą buvo prasiskolinusi 
keturis šimtus dvidešimt tūkstančių. Libigeilė ir Dyglys turėjo skolų 
apie aštuoniasdešimt tūkstančių. Merė Ros su savo vyru daktaru turė- 
jo skolų devynis šimtus tūkstančių. Trojus Jaunesnysis daugelio savųjų 
atsikratė per vienokį ar kitokį bankrotą, bet vis dar buvo skolingas 
šimtą trisdešimt tūkstančių. Kaip žinome, prizą laimi Reksas. Jis ir jo 
dailioji žmona gruodžio devintą buvo iš viso skolingi septynis kablelis 
šešis milijonus dolerių. Bus kokių klausimų dėl šių skaičių? 

Ne. Tie skaičiai buvo tikslūs. Jiems rūpėjo kitas skaičius. 

— Natas O“Railis palaikė ryšį su savo kliente. Šiam reikalui su- 
tvarkyti ji pasiūlys kiekvienam iš šešių įpėdinių po dešimt milijonų 
dolerių. 

Advokatai dar niekad taip greitai neskaičiavę ir nekrevezoję. 
Harkas turėjo tris klientus. 17,5 procento jam sudarė 5,25 milijonus 
dolerių. Džina ir Kodis buvo sutarę su Langhorn dėl 20 procentų 
dalies, tad jos firmukė pasiimsianti 2 milijonus dolerių. Tiek pat ir 
Jansiui, tik tam turės pritarti teismas, nes Remblas dar nepilnametis. 
O Volis Braitas, gatvių vertelga, kuris susikrapštydavo duonai skelb- 
damasis autobusų stotelėse apie greitai sutvarkomas skyrybas, gausiąs 
pusę iš 10 milijonų dolerių pagal nesąžiningos sutarties su Libigeile ir 
Dygliu sąlygas. 

Pirmasis sureagavo Volis. Kad ir nustėrusia širdimi bei sutraukta 
stemple, jis vis dėlto įstengė — su tam tikru įžūlumu — pasakyti: 

— Mano klientė niekaip nesutiks dėl mažiau kaip penkiasdešimt 
milijonų. 

Kiti irgi papurtė galvas. Susiraukę stengėsi dėtis pasipiktinę 
siūloma niekinga suma, bet iš tikrųjų mintyse jau leido gausimus 
pinigus. 

Volis Braitas nemokėtų parašyti penkiasdešimt milijonų ir tei- 
singai sudėlioti nulius. Bet sugebėjo išmesti tą skaičių it koks stambus 
Vegaso lošėjas. 

Prieš susitikdami visi buvo sutarę, kad jeigu iškils kalba apie pi- 
nigus, jie nenusileisią žemiau penkiasdešimties milijonų kiekvienam 

įpėdiniui. Prieš susitikimą tatai skambėjo puikiai. Dabar dešimt mili- 
jonų ant stalo atrodė baisiai gerai. 

— Tai apie vieną procentą nuo palikimo, — pasakė Harkas. 

— Galite ir taip į tai žiūrėti, — sutiko I)Žošas. -— Po teisybei, ga- 
lima žiūrėti iš įvairių kampų. Bet aš verčiau linkęs pradėti nuo nulio, 
prie kurio dabar ir esate, ir po truputėlį stumtis aukštyn, o ne žiūrėti į 
visą palikimą ir čiuožti žemyn. 

Bet Džošas taip pat norėjo, kad jie juo tikėtų. Kurį laiką pasiklau- 
sęs, kaip jie svaidosi skaičiais, tarė: 

— Ne, asmeniškai aš, jeigu atstovaučiau kuriam nors iš įpėdinių, 
nepaimčiau dešimties milijonų. 

Visi nustėro ir įdėmiai sukluso. 

— Ji ne gobšuolė. Manau, Natui O Railiui pavyktų įtikinti ją susi- 
tarti dėl dvidešimties milijonų kiekvienam įpėdiniui. 

Honorarai padvigubėjo — per dvidešimt milijonų Harkui, po 
keturis milijonus Langhorn ir Jansiui. Vargšui Voliui, dabar prie de- 
šimties, paleido vidurius, ir jis atsiprašė iš posėdžio. 


NATAS LAIMINGAS įnikęs dažė durų apdailą, kai suskambo jo 
mobilusis telefonas. Džošas privertė jį laikyti tą nelemtą daikčiuką po 
ranka. 

— Jeigu tai man, atsiliepkite, — pasakė tėvas Filas. Jis matavo su- 
dėtingą kampą kitai sieninei plokštei. 

Skambino Džošas. 

— Geriau ir negalėjo praeiti, — informavo jis. — Aš apsistojau 
prie dvidešimt milijonų, jie nori po penkiasdešimt. 

— Po penkiasdešimt? — nustebo Natas, negalėdamas patikėti. 

— Taip, bet jie jau leidžia pinigus. Kertu lažybų, bent du iš jų nu- 
bėgę pas mersedesų agentą. 

— Kas greičiau juos išleis? Advokatai ar klientai? 

— Statau ant advokatų. Klausyk, aš ką tik pasišnekėjau su Viklifu. 
Susitikimas paskirtas trečiadienį trečią pas jį kabinete. Ten viską ir 
užbaigsime. 

— Nekantrauju sulaukti, — pasakė Natas ir užvožė telefono 
dangtelį. Metas kavos pertraukėlei. Juodu susėdo ant grindų, atrėmė 
nugaras į sieną ir ėmė gurkšnoti šiltą kavą su grietinėle. 

— Jie norėjo po penkiasdešimt? — paklausė Filas. Šiuo metu jis 
jau žinojo visas smulkmenas. Dviese pusrūsyje, juodu triūsdami ma- 
žai ką slėpė vienas nuo kito. Pokalbis buvo svarbiau už darbų pažangą. 
Filas buvo dvasininkas, Natas — teisininkas. Viską pasakoma dengė 
tam tikra konfidencialumo prerogatyva. 

— Tai puiki starto aikštelė, — pasakė Natas. — Bet jie paims kur 
kas mažiau. 

— Tikitės, kad tai bus sureguliuota? 

— Žinoma. Trečiadienį mes susitiksime su teisėju. Jis dar pa- 
spaus. Iki to laiko advokatai ir jų klientai bus beskaičiuoją pinigus. 

— Tad kada išvykstate? 

— Manau, penktadienį. Norite vykti kartu? 

— Negaliu suteikti sau tokio malonumo. 

— Tikrai galite. Mano klientė padengs sąskaitas. Kelionėje galėsi- 
te būti mano dvasinis patarėjas. Pinigai — ne problema. 

— Tai nebūtų derama. 

— Liaukitės, Filai. Aš parodysiu jums Pantanalį. Susipažinsite su 
mano bičiuliais Ževiu ir Veliu. Pasiplaukiosime laivu. 

— Iš jūsų žodžių neskamba labai patraukliai. 

— Nebus nepavojinga. Pantanalyje neprastas turizmo verslas. 
Ten didžiulis ekologinis draustinis. Rimtai, Filai, jeigu tik jums būtų 
įdomu, galiu tai sutvarkyti. 

— Neturiu paso, — pasakė dvasininkas ir nugėrė kavos. — Be to, 
čia tiek daug darbo. 

Natas būsiąs išvykęs savaitę, ir jam kažkaip patiko, kad, kai grį- 
šiąs, pusrūsis atrodysiąs toks pat. 

— Dabar bet kurią dieną gali numirti ponia Sinkler, — tyliai pa- 
sakė Filas. — Negaliu išvykti. 

Parapija jau bent mėnesį laukė ponią Sinkler numirsiant. Filas 
baiminosi išvykti netgi į Baltimorę. Natas žinojo, kad jis nė už ką ne- 
paliks šalies. 

— Taigi vykstate vėl pasimatyti su ja, — tarė Filas. 

— Taip. 

— Jaudinatės? 

— Nežinau. Aš trokštu ją pamatyti, tik nežinau, ar ji labai apsi- 
džiaugs mane išvydusi. Jaučiasi labai laiminga ir nenori turėti nieko 
bendra su šiuo pasauliu. Dar daugiau teisinių kebeknių ją papiktins. 


TESTAMENTAŠ 363 


— Tad kodėl tai daryti? 

— Nes nėra ko prarasti. Jeigu ji vėl atmes pinigus, padėtis liks 
tokia pati, kurioje ir dabar esame. Kita bylos šalis gaus viską. 

— Ir tai bus katastrofa. 

— Taip. Būtų sunku surasti kitą grupę žmonių, prasčiau nei Fela- 
no įpėdiniai pasirengusių tvarkytis su dideliais pinigais. Jie pražudys 
save. 

— Ar negalite to paaiškinti Reičelei? 

— Aš bandžiau. Jai visai neįdomu buvo klausytis. 

— Vadinasi, ji neapsigalvos? 

— Ne. Niekad. 

— Ir kelionė ten — tik tuščia laiko gaišatis? 

— Deja, taip. Tačiau mes bent pabandysime. 


IšskyRUS REMBLĄ, visi Felanų įpėdiniai užsispyrė susitikimo 
metu būti arba teismo rūmuose, arba čia pat kur nors netoliese. Kiek- 
vienas turėjo po mobilųjį telefoną — kaip ir visi advokatai Viklifo 
kabinete. 

Klientai ir jų advokatai prarado daug miego. 

Ar dažnai kas nors akies mirksniu tampa milijonieriumi? Felanų 
įpėdiniams tokia galimybė galėjo pasitaikyti bent dusyk, ir jie sau pa- 
žadėjo šį kartą būsią kur kas protingesni. Kito šanso nebeturėsią. 

Laukdami jie vaikštinėjo teismo rūmų koridoriais. Rūkė lauke 
prie paradinių durų. Šildėsi savo automobiliuose stovėjimo aikštelėje, 
raščius, nervingai šnekteldavo susidūrę vienas su kitu. 

Natas ir Džošas sėdėjo vienoje salės pusėje. Žinoma, Džošas vil- 
kėjo brangiu tamsiu kostiumu, Natas — džinsiniais marškiniais, kurių 
apykaklę margino baltų dažų taškeliai. Be kaklaraiščio. Jo aprangos 
ansamblį užbaigė džinsai ir žygio batai. 

Viklifas pirmiausia kreipėsi į Felanų advokatus kitoje salės pusė- 
je. Informavo juos, kad nėra linkęs laikyti Reičelės Lein atsakymo ne- 
būtinu — bent kol kas. Per daug pastatyta ant kortos, kad būtų galima 

išskirti ją iš teisinių procedūrų. Ponas O'Railis puikiai veikia atstovau- 
damas jos interesams, todėl iškeltasis ieškinys bus nagrinėjamas kaip 
numatyta pagal grafiką. 

Susitikimo tikslas esąs išsiaiškinti susitarimo galimybes — tai, 
ko siekia kiekvienas teisėjas visose bylose. Viklifą tebežavėjo ilgo, 
bjauraus, didžiulio dėmesio susilauksiančio proceso perspektyva, bet 
jis niekaip negalėjo to prisipažinti. Juk jo pareiga — mygti, raginti ir 
įkalbinėti bylos šalis susitarti. 

Tai sutikta palankiai. Ir nieko nuostabaus. Pinigai ant stalo, ir 
advokatai nekantravo juos gauti. Įžeidinėkite mus kiek norite, sakė jie 
sau, bet paskubėkime prie pinigų. 

Antra vertus, Viklifas leido suprasti, kad niekad nežinia, kaip 
pasielgs prisiekusieji. Jis kalbėjo, lyg kas savaitę rinktų prisiekusiųjų 
sudėtį, tačiau taip nebuvo. Ir advokatai tai žinojo. 

Jis paprašė Džošą reziumuoti pirmadienį, prieš dvi dienas, įvyku- 
sio pirminio susitarimo posėdį. 

— Noriu tiksliai Žinoti, kur mes esame, — pareiškė. 

Džošas kalbėjo glaustai. Žemiausia riba paprasta. Įpėdiniai norį 
po penkiasdešimt milijonų kiekvienam. Reičelė, vienintelė pagrindinė 
turto paveldėtoja, siūlanti susitarti tik dėl po dvidešimt milijonų kiek- 
vienam, nes nepripažįstanti kitą šalį turint svarių argumentų. 

— Tai žymus skirtumas, — priminė Viklifas. 

Natas nuobodžiavo, bet stengėsi atrodyti guvus. Juk čia vyksta 
didžiulį publikos dėmesį pritraukiančios susitarimo derybos dėl vie- 
no iš stambiausių pasaulyje kieno nors savo pastangomis sukauptų 
turtų. Džošas jau supeikęs jo išvaizdą, bet Natas neėmė į galvą. Sten- 
gėsi palaikyti savo dėmesį stebėdamas advokatų veidus kitapus salės. 
Šie — bjauri šutvė, ne nekantraujantys ar susirūpinę, bet pagyvėję ir 
iš paskutiniųjų besistengiantys sužinoti, kiek gausią. Jų akys buvo go- 
džios ir gudrios, rankų judesiai impulsyvūs. 

Kaip smagu būtų staiga atsistoti, pranešti Reičelę nesiūlant nė 
cento dėl susitarimo ir išlėkti iš kambario. Kelias sekundes jie sėdėtų 
priblokšti, paskui pultų it alkani šunys jį vytis. 

Kai Džošas baigė, grupės vardu atsistojo kalbėti Harkas. Turėjo 
viską pasirašęs ir skyrė savo pastaboms daug laiko. Jis užkariavo visų 
dėmesį pripažindamas, kad jų bylos raida vykusi ne ta linkme, kokia 
jie troškę. Jų klientai — nekokie liudytojai. Dabartiniai psichiatrai — 

ne tokie solidūs kaip pirmieji trys. Snydas nepatikimas. Jis pripažino 
visa tai, ir toks nuoširdumas buvo pasigėrėtinas. 

Užuot įrodinėjęs teisines teorijas, Harkas apsistojo ties žmo- 
nėmis. Jis kalbėjo apie klientus, kurių buvę nusamdyti, apie Felano 
vaikus ir pripažino, kad iš paviršiaus šie ne itin simpatinga kompanija. 
Bet kai pasižiūri giliau po paviršiumi ir gauni juos pažinti taip, kaip 
pažinojo jų advokatai, suvoki, kad vargšai tiesiog niekad negavę savo 
šanso. Vaikystėje buvę turtingi ir išlepinti, auginti daugiausia auklių, 
ateinančių ir išeinančių, visiškai nepaisomi savo tėvo, kuris arba Azi- 
joje supirkinėdavo naujas gamyklas, arba gyvendavo savo kontoroje 
su naujausia sekretore. Harkas nenorįs nepagarbiai atsiliepti apie 
mirusįjį, bet ponas Felanas buvo toks, koks buvo. Jų motinos — keista 
kolekcija, bet irgi kentėjusios pragarą gyvendamos su Trojumi. 

Felanų vaikai nebuvę išauklėti normaliose šeimose. Neišmoky- 
ti to, ką dauguma vaikų išmoksta iš savo gimdytojų. Jų tėvas buvo 
puikus verslininkas, kurio pritarimo jie trokšdavo, bet niekad nesu- 
laukdavo. Jų motinos visą savo laiką skirdavo klubams, visokiems 
reikalams ir pirkinių menui. Tėvo samprata suteikti savo vaikams 
deramą startą gyvenimui — tai kiekvienam ar kiekvienai, sukakus 
dvidešimt vieneriems, paprasčiausiai padovanoti po penkis milijo- 
nus dolerių. Tai buvę gerokai per vėlai ir gerokai per anksti. Pinigai 
negalėjo suteikti išminties, patarimų ir meilės, kurių jiems reikėjo 
vaikystėje. Ir jie anksti įrodė, kad nebuvo pasirengę naujos gerovės 
atsakomybėms. 

Dovanos buvusios pragaištingos, tačiau kartu atnešusios ir 
brandą. Dabar, iš metų patirties, Felanų vaikai žvelgia į savo pra- 
eities klaidas. Jiems nesmagu, kaip kvailai elgęsi su savo pinigais. 
Įsivaizduokite, koks jausmas atsibusti vieną dieną kaip sūnui palai- 
dūnui — taip atsitikę trisdešimt dvejų metų Reksui — išsiskyrusiam, 
be cento kišenėje, ir stovinčiam priešais teisėją, ketinantį jį uždaryti į 
kalėjimą už tai, kad nemokąs alimentų vaikui išlaikyti. Įsivaizduokite 
sėdį vienuolika dienų kalėjime, kai jūsų brolis, toks pat nusigyvenęs 
ir išsiskyręs, bando įtikinti jūsų motiną, kad išlaisvintų jus už užsta- 
tą. Reksas sakė leidęs laiką už grotų, bandydamas suskaičiuoti, kur 
išėję pinigai. 

Gyvenimas Felano vaikams buvęs sunkus. Daugelis patirtų Žaiz- 
dų pasidarytos jų pačių, bet daugelis buvę ir neišvengiamos per tėvą. 

Paskutinis tėvo rūpesčio stokos poelgis — jo ranka rašytasis tes- 
tamentas. Jie niekad nesuprasią piktavališikumo Žmogaus, atstūmusio 
juos kaip savo vaikus, baudusio jau suaugusius ir ištrynusio iš pavel- 
dėtojų. 

Harkas apibendrino tokiais žodžiais: 

— Jie — Felanai, Trojaus kūnas ir kraujas, laimėje ar varge, ir 
tikrai nusipelno teisingos savo tėvo palikimo dalies. 

Baigęs kalbą, Harkas atsisėdo, ir kabinete įsiviešpatavo tyla. Krei- 
pimasis buvo nuoširdus, sujaudino Natą, Džošą ir netgi teisėją Viklifą. 
Prisiekusieji niekada to neišgirstų, nes Harkas negalėtų viešai teisme 
pripažinti, kad jo klientai neturį jokių argumentų. Bet šiuo metu ir 
šiomis aplinkybėmis ta jo prakalbėlė buvo tiesiog puiki. 

Pinigai tariamai esą Nato rankose — bent toks jam buvo skirtas 
vaidmuo žaidime. Jis būtų galėjęs derėtis ir šykštauti, blefuoti ir kabi- 
nėtis prie smulkmenų kokią valandą ir turtą apkarpyti keliais milijo- 
nais. Bet buvo tam nenusiteikęs. Jeigu Džošas galįs rėžti tiesiai šviesiai, 
tai kuo jis blogesnis? Juk vis tiek visa tai tik gudrybė. 

— Tad kokia jūsų žemiausia riba? — paklausė jis Harką, ir abu 
tarsi radarais susmigo akimis vienas į kitą. 

— Nesu tikras, ar mes turime žemiausią ribą. Manau, po penkias- 
dešimt milijonų kiekvienam įpėdiniui — priimtina suma. Suprantu, 
tai skamba kaip daug, ir iš tikrųjų taip yra, bet pažvelkite į palikimo 
dydį. Atskaičius mokesčius, mes vis tiek kalbame tik apie penkis pro- 
centus nuo visų pinigų. 

— Penki procentai nėra daug, — sutiko Natas ir leido savo žo- 
džiams pakibti tarp jųdviejų. Harkas stebėjo jį, bet kiti — ne. Buvo pa- 
linkę prie savųjų bloknotų, parengę rašiklius dar vienam skaičiavimų 
raundui. 

— Tikrai ne, — patvirtino Harkas. 

— Mano klientė sutiks su penkiasdešimčia milijonų, — pasakė 
Natas. Šią akimirką jo klientė veikiausiai moko Biblijos giesmių vai- 
kučius prie upės, kokio nors medžio paunksnėje. 

Volis Braitas ką tik pelnęs dvidešimt penkių milijonų dolerių 
honorarą, ir pirmiausia kilusi jam paskata — tai šokti per salę ir pulti 
bučiuoti Natui kojas. Bet užuot taip pasielgęs, jis protingai suraukė 
kaktą ir kruopščiai užsirašinėjo pastabas — pastabas, kurių negalėjo 
perskaityti. 

Aišku, Džošas žinojo taip įvyksiant, — jo sąskaitininkų jau buvo 
viskas suskaičiuota, — bet teisėjas Viklifas — ne. Ką tik pasiektas su- 
sitarimas, byla nebūsianti nagrinėjama teisme. Jis privalėjo atrodyti 
patenkintas. 

— Ką gi, — tarė, — ar pasiektas susitarimas? 

Visai be jokio reikalo, grynai iš įpročio, Felanų advokatai susi- 
spietė paskutinįsyk pasitarti. Apsupo grupele Harką ir bandė kuždėtis, 
bet žodžiai nėjo jiems iš burnų. 

— Sutarta, — paskelbė Harkas, praturtėjęs dvidešimt šešiais mi- 
lijonais dolerių. 

Kaip paaiškėjo, Džožas atsitiktinai turįs susitarimo dokumento 
juodraštį. Felanų advokatai jau ėmėsi pildyti blankus, kai staiga prisi- 
minė savo klientus. Atsiprašę jie išbėgo iš kabineto į koridorių, visiems 
iš kišenių iššoko mobilieji telefonai. Trojus Jaunesnysis ir Reksas laukė 
prie gaiviųjų gėrimų automato pirmame aukšte. Džina ir Kodis vie- 
noje tuščioje teismo salėje skaitinėjo laikraščius. Dyglys ir Libigeilė 
sėdėjo sename savo pikape, pastatytame gatvėje kiek toliau. Merė Ros 
nekantravo savajame kadilake, teismo rūmų automobilių aikštelėje. 
Remblas namie, pusrūsyje, užsirakinęs duris ir su ausinėmis ant gal- 
vos, buvo kitame pasaulyje. 

Susitarimas nebūsiąs laikomas pasiektu, kol jo nepasirašys ir ne- 
patvirtins Reičelė Lein. Felanų teisininkai pageidavo, kad viskas liktų 
griežtai konfidencialu. Viklifas sutiko užantspauduoti teismo bylą. Po 
valandos susitarimo dokumentas buvo baigtas. Jį pasirašė visi Felano 
įpėdiniai ir jų advokatai. Pasirašė Natas. 

Trūko tik vieno parašo. Natas informavo juos, kad tam parašui 
gauti jam prireiksią kelių dienų. 

Jeigu tik jie žinotų, pagalvojo jis, palikdamas teismo rūmus. 


PENKTADIENĮ POPIET Natas ir rektorius teisininko nuomoja- 
muoju automobiliu paliko Sen Maikelsą. Vairavo rektorius, kad galėtų 
prie jo priprasti. Natas snaudė šalia, keleivio vietoje. Jiems važiuojant 
Įlankos tiltu, Natas pabudo ir Filui, kuris troško sužinoti visas smulk- 
menas, perskaitė galutinį susitarimo dokumentą. 

„Felano grupės“ lėktuvas „Gulfstream IV“ laukė Baltimorės-Va- 
šingtono oro uoste. Aptakus ir žvilgantis, pakankamai didelis, kad 

pajėgtų nugabenti į bet kurią pasaulio vietą dvidešimt žmonių. Filas 
norėjo geriau apžiūrėti lėktuvą, tad jiedu paprašė pilotą, kad surengtų 
po jį ekskursijėlę. Be problemų. Ko tik ponas O Railis pageidausiąs. Sa- 
lonas visas buvo vien oda ir medis, su sofomis, atlošiamaisiais krėslais, 
posėdžių stalu, keliais televizorių ekranais. Natui būtų visai pakakę 
keliauti kaip paprastam žmogui, bet Džošas užsispyrė. 

Lydėjo akimis nuvažiuojantį Filą, paskui vėl įlipo į lėktuvą. Po 
devynių valandų būsiąs Korumboje. 

Sutartis dėl patikos sąmoningai buvo plona, suformuluota iš kuo 
mažiau ir kuo trumpesnių bei paprastesnių žodžių, kokius tik pajėgė 
sugalvoti rengusieji tokį neįtikėtiną dokumentą. Džošas privertė juos 
daugybę kartų perrašyti. Jeigu Reičelė nors kiek bus linkusi padėti 
savo parašą, tai būtina, kad ji pagautų esmę. Natas ten būsiąs, kad 
paaiškintų, bet jis žinojo, kaip mažai ji turi kantrybės tokiems daly- 
kams. 

Lėšos, kurias ji perims pagal paskutiniąją savo tėvo valią ir tes- 
tamentą, bus padėtos į patikos fondą, pavadintą, nesugalvojus ko nors 
labiau kūrybiškesnio, „Reičelės fondu“. Pagrindinis kapitalas liksiąs 
neliečiamas dešimtį metų, labdaros tikslams bus prieinamos tik pa- 
lūkanos ir pajamos. Po dešimties metų 5 procentai nuo pagrindinio 
kapitalo kasmet, kartu su palūkanomis ir pajamomis, galėsią būti 
leidžiami patikos fondo globėjų nuožiūra. Metinės išmokos turės būti 
naudojamos įvairiems labdaros tikslams, ypač „Pasaulio genčių“ misi- 
jų veiklai. Bet formuluotės buvo tokios laisvos, kad patikos fondo glo- 
bėjai galėtų naudoti pinigus bemaž bet kuriam labdaringam reikalui. 
Pirmiausia patikos fondo globėja numatyta Nyva Koljer iš „Pasaulio 
genčių , 0 ji buvo įgaliota paskirti iki tuzino kitų globėjų, kurie talkin- 
tų šiam darbui. Globėjai patys tvarkysiąsi ir teiks ataskaitą Reičelei, 
jeigu ji norėsianti. 

Jeigu Reičelė taip pageidaus, ji pinigų niekad nematys, nei prisi- 
lies. Fondas bus įsteigtas padedant advokatams, kuriuos parinks „Pa- 
saulio gentys. 

Tai buvo toks paprastas sprendimas. 

Tereikės tik parašo, vieno greito brūkštelėjimo — „Reičelė Lein“ 
ar kokia ten buvo jos pavardė. Vieno parašo ant patikos įgaliojimo, 
vieno — ant susitarimo dokumento, ir Felano palikimo reikalą bus 
galima deramai užbaigti, be jokių daugiau fejerverkų. Natas galės ju- 

dėti toliau, drąsiai pasitikti laukiančius nemalonumus, iškęsti ko nusi- 
pelnęs ir pradėti iš naujo kurti savo gyvenimą. 

Jeigu ji atsisakytų pasirašyti patiką ir susitarimą, tai Natui reikėtų 
jos parašo ant dokumento, kuriuo atsisakytų palikimo. Ji galinti at- 
mesti dovaną, bet privalanti apie tai informuoti teismą. 

Jeigu ji atsisakytų palikimo, Trojaus testamentas taptų beverčiu. 
Jis liktų teisiškai galiojantis, bet neveikiantis. Aktyvai neturės kur nu- 
eiti, tad rezultatas bus toks pat, jeigu Trojus būtų numiręs be testa- 
mento. Pagal įstatymą paliktas turtas bus padalytas į šešias dalis, po 
vieną visiems jo įpėdiniams. 

Kaip ji sureaguos? Natas troško manyti, kad apsidžiaugs jį išvy- 
dusi, bet nebuvo tuo tikras. Prisiminė, kaip ji mojo jam, kai tolo val- 
timi prieš pat užklumpamas dengės. Stovėjo tarp savo Žmonių, mojo 
jam pavymui, sakydama sudie amžinai. Nenorėjo būti trukdoma pa- 
saulietiškų dalykų. 


VALDIRAS JAU LAUKĖ Korumbos oro uoste, kai „Gulfstream“ 
pririedėjo prie mažučio terminalo. Buvo pirma valanda nakties, oro 
uostas tuščias, tik grupelė nedidelių lėktuvėlių stovėjo tolimajame 
gudroninio tako gale. Natas žvilgtelėjo į juos ir pagalvojo, ar Miltono 
lėktuvas kada nors sugrįžęs iš Pantanalio. 

Juodu pasisveikino kaip seni draugai. Valdirui padarė įspūdį, 
kaip sveikai Natas atrodo. Kai pastarąjį kartą matęsi, Natas sverdėjo 
nuo dengės karštligės ir atrodė kaip skeletas. 

Iš oro uosto jie važiavo Valdiro fiatu nuleistais langais, ir Natui į 
veidą pūtė šiltas, tvankus oras. Pilotai atseksią iš paskos su taksi. Dul- 
kėtos gatvės buvo tuščios. Jokio judėjimo. Miesto centre jie sustojo 
prie „Palace“ viešbučio. Valdiras įteikė jam raktą. 

— Numeris du dvylika, — pasakė jis. — Aplankysiu jus šeštą. 

Natas numigo keturias valandas ir jau laukė ant šaligatvio, kai 
ryto saulė žvilgtelėjo tarp pastatų. Dangus buvo giedras — tai vienas iš 
pirmų dalykų, kuriuos jis pastebėjo. Lietingasis laikotarpis pasibaigęs 
prieš mėnesį. Artėjo vėsesni orai, nors Korumboje patį vidudienį ter- 

mometro stulpelis retai nukrisdavo žemiau septyniasdešimt penkių 
laipsnių“. 

Sunkiame savo krepšyje jis turėjo dokumentus, fotoaparatą, 
naują palydovinį ir mobilųjį telefonus, pranešimų gaviklį, kvortą 
stipriausio, koks tik buvo žinomas šiuolaikinei chemijai, vabzdžių 
repelento, dovanėlę Reičelei ir dvi drabužių pamainas. Visos galūnės 
buvo uždengtos; kojos — tankaus chaki spalvos audinio kelnių, ran- 
kos — ilgarankovių marškinių. Tegul ir jausiąsis nepatogiai ir šiek tiek 
prakaituosiąs, bet joks vabzdys neprasiskverbs pro jo šarvus. 

Lygiai šeštą atvyko Valdiras, ir juodu nurūko į oro uostą. Miestas 
pamažėle budo. 

Už tūkstantį dolerių per valandą Valdiras buvo nusamdęs iš 
vienos kompanijos Kampo Grandėje sraigtasparnį. Jis galėjo gabenti 
keturis keleivius, atvyko su dviem pilotais ir galėjo skristi tris šimtus 
mylių nepasipildydamas kuro. 

Valdiras ir pilotai buvo išstudijavę Ževio turimus Šeko upės ir jos 
intakų žemėlapius. Potvyniams nusekus, po Pantanalį buvo gerokai 
lengviau orientuotis, tiek ant vandens, tiek iš oro. Upės tekėjo savo 
krantuose. Ežerai sugrįžo vėl į savo ribas. Fazendos buvo iškilusios 
virš vandens ir jas galėjai rasti pagal darytus iš oro žemėlapius. 

Keldamas į sraigtasparnį krepšį, Natas stengėsi negalvoti apie pa- 
skutinį savo skrydį viršum Pantanalio. Šansai veikė jo naudai. Niekaip 
negalėtų atsitikti, kad jis nukristų per du skrydžius paeiliui. 

Valdiras labiau buvo linkęs likti namie, arčiau prie telefono. Ne- 
mėgo skristi, ypač sraigtasparniu, ypač viršum Pantanalio. Kai jie 
pakilo, dangus buvo giedras, be mažiausio debesėlio. Natas sėdėjo 
prisisegęs saugos diržais per pilvą ir pečius, ant galvos turėjo šalmą. 
Palikę Korumbą, jie laikėsi Paragvajaus vagos. Žvejai mojo jiems. Ber- 
niukai, įsibridę ligi kelių į upę, sustoję spoksodavo aukštyn. Praskridę 
viršum kažkokios pakrautos bananais chalana, jie pasuko šiaurėn, sau 
reikiama kryptimi. Išvydo dar vieną palaikę chalana, besileidžiančią į 
pietus. 

Natas prisitaikė prie orlaivio klegesio ir vibracijos. Per ausines 
klausėsi portugališko pilotų pašnekesio. Prišiminė Santa Loura ir savo 
pagirias, kai praeitą sykį palikęs Korumbą plaukė šiaurėn. 


* Pagal Farenheitą, t. y. apie 24-25* C. 

Jie pakilo į dviejų tūkstančių pėdų aukštį ir ėmė skristi horizon- 
taliai. Po trisdešimties minučių ore Natas pamatė upės pakrantėje 
Fernando prekybos tašką. 

Jis nustebo, koksai skirtingas Pantanalis vienu ir kitu metų laiku. 
Vis dar tokia pati begalė raistų, ežerėlių ir upių, be tvarkos susiraiz- 
giusių visomis kryptimis, bet dabar, kai potvyniai nuslūgę, kur kas 
daugiau žalumos. 

Jie laikėsi virš Paragvajaus. Natas atidžiai stebėjo dangų, bet šis 
tebebuvo giedras ir žydras. Jis prisiminė katastrofą, patirtą su Miltono 
lėktuvu per Kūčias. Audra atsiritusi per kalnus akies mirksniu. 

Sukdami ratus nusileidę į tūkstančio pėdų aukštį, pilotai pradėjo 
rodyti pirštais, lyg būtų suradę savo taikinį. Natas išgirdo žodį „Šekas“ 
ir išvydo įsiliejantį į Paragvajų intaką. Žinia, jis ničnieko neprisiminė 
apie Šeko upę. Per pirmąjį savo susitikimą su ja gulėjo valties dugne 
susirietęs po palapine, trokšdamas numirti. Palikę pagrindinę upę, jie 
pasuko į vakarus, vingiuodami kartu su Šeku ir skrisdami Bolivijos 
kalnų link. Pilotai dabar labiau įniko stebėti, kas dedasi apačioje. Jie 
ieškojo mėlynos ir geltonos spalvų chalana. 

Žemėje Ževis išgirdo tolimą sraigtasparnio tuksenimą. Jis greitai 
uždegė oranžinę raketą ir paleido ją aukštyn. Tą pat padarė ir Velis. 
Raketos skaisčiai liepsnojo, palikdamos paskui save mėlynų ir sidab- 
riškų dūmų juostas. 

Penkiasdešimt jardų nuo upės kranto Ževis ir Velis tankiame 
krūmyne mačetėmis buvo iškirtę aikštelę. Vos prieš mėnesį gruntas 
šioje vietoje dar buvęs po vandeniu. Supdamasis ir svirduliuodamas į 
šonus, sraigtasparnis pamažėle nusileido ant žemės. 

Sraigto mentėms sustojus, Natas iššoko ant žemės ir apkabino 
savo senus bičiulius. Daugiau kaip du mėnesius jie nesimatė, ir tai, kad 
jis esąs netgi čia, kėlė nuostabą visiems trims. 

Laikas buvo brangus. Natas baiminosi audrų, tamsos, potvynių 
ir moskitų, tad norėjo pajudėti kaip įmanoma greičiau. Jie nuėjo į pa- 
krantę prie chalana. Šalia jos buvo pririšta ilga švarutėlė valtis, kuri 
atrodė tartum tik ir laukianti savo pirmosios kelionės. Jos gale buvo 
prikabintas naujutėlaitis motoras — visi nuopelnai už jį priklausė Fe- 
lano palikimui. Natas ir Ževis mikliai pasikrovė valtį, atsisveikino su 
Veliu bei pilotais ir nuskriejo upe. 

Gyvenvietės už dviejų valandų kelio, paaiškino Ževis, perrėkda- 

mas motorą. Juodu su Veliu atvykę chalana vakar popiet. Upė tapusi 
per maža netgi jai, tad juodu išsilaipino sausumėlės plotelyje, pakan- 
kamai lygiame, kad galėtų nutūpti sraigtasparnis. Paskui pamėgino 
plaukti motorine valtimi ir galiausiai bemaž pasiekė pirmąją gyven- 
vietę. Jis atpažino prieigas, bet apsisuko atgalios, kol indėnai nesuspėję 
jų išgirsti. 

Iki ten dvi valandos, galbūt trys. Natas vylėsi, kad nebūsią pen- 
kios. Nieku gyvu, jokiomis aplinkybėmis jis nemiegosiąs ant žemės 
palapinėje arba hamake. Nė lopinėlio savo odos neišstatysiąs džiun- 
glių pavojams. Dar pernelyg gyvos atmintyje dengės baisybės. 

Jeigu jiems nepasiseks surasti Reičelės, jis sraigtasparniu grįš į 
Korumbą, maloniai papietaus su Valdiru, pernakvos lovoje, paskui 
rytoj vėl pabandys iš naujo. Jeigu tik reikės, paliktasis turtas išgalės 
apmokėti už tą prakeiktą sraigtasparnį. 

Bet Ževis atrodė pasitikįs savimi, tai buvo jam būdinga. Jie lėkte 
lėkė vandens paviršiumi, galingo motoro varomos valties pirmagalys 
šokčiojo. Kaip malonu turėti pakabinamąjį motorą, kuris riaumoja 
vienu ilgu, gerai sureguliuotu, nepertraukiamu stūgesiu. Juodu ne- 
įveikiami. 

Prieš dvidešimt keturias valandas Natas sėdėjo kotedžo prie- 
butyje po dygsniuota antklode, gurkšnojo kavą, stebėjo slenkančius 
įlanka botus ir laukė tėvo Filo paskambinant ir pasakant, jog einąs į 
pusrūsį. Prireikė valandos valtyje, kol jis apsiprato su dabartine savo 
padėtimi. 

Upė neatrodė pažįstama. Praeitą sykį, kai jie surado ipikus, buvo 
labai pasiklydę ir išsigandę, peršlapę, alkani ir kliovėsi jaunuoju žveju, 
savo vedliu. Aukštai pakilę vandenys slėpė nuo jų akių vietovės orien- 
tyrus. 

Natas stebėjo dangų, lyg tikėtųsi tuojau pradėsiant kristi bombas. 
Pirmas juodo debesies kraštelis, ir jisai spruksiąs atgal. 

Paskui upės vingis pasirodė kažkaip pažįstamas, galbūt jie jau 
netoli. Ar ji pasveikins jį su šypsena ir apkabins, panorės atsisėsti pa- 
unksnėje ir pasišnekėti angliškai? Ar galėtų būti nors mažutė tikimy- 
bė, kad ji ilgėjosi ar netgi mąstė apie jį? Kažin ar gavo laiškus? Dabar 
kovo vidurys, siuntiniai jai turėtų jau būti čia. Ar jau turinti naują valtį 
ir visus reikiamus vaistus? 

Arba gal ji pabėgsianti? Gal prisišlies prie vado ir paprašys ją ap- 

saugoti, galutinai išvaduoti nuo to amerikiečio? Ar Natas netgi gaus 
galimybę pasimatyti su ja? 

Jis laikys tvirtai, kur kas atkakliau nei praeitą sykį. Juk nesąs 
kaltas, kad Trojus parašė tokį juokingą testamentą, nei gali kuo nors 
padėti, kad esanti nesantuokinė jo duktė. Ji irgi nieko negali pakeisti, 
ir neprašoma per daug — kad nors kiek bendradarbiautų. Arba sutikti 
su patika, arba pasirašyti atsisakymą. Be jos parašo jis neišvyks. 

Galinti nusigręžti nuo pasaulio, bet vis tiek visada būsianti 
Trojaus Felano duktė. Tai savaime reikalauja nors truputėlio bendra- 
darbystės. Natas garsiai repetavo savo argumentus. Ževis negalėjo jo 
girdėti. 

Papasakos apie jos brolius ir seseris. Nutapys siaubingą paveikslą, 
kas atsitiktų, jeigu šie gautų visą turtą. Išvardys sąrašą dėmesio vertų 
tikslų, kuriuos galėtų paremti, jei tik paprasčiausiai pasirašytų patiką. 
Jis vis repetavo ir repetavo. 

Medžiai iš abiejų pusių darėsi vis tankesni ir nusvirę viršum 
upės, kur lietėsi šakomis. Natas atpažino šį tunelį. 

— Štai ten, — pasakė Ževis, rodydamas priekin ir dešinėn — į tą 
vietą, kur jie pirmą kartą pamatė besimaudančius upėje vaikus. Jisai 
sumažino greitį, ir juodu praslydo pro pirmą gyvenvietę neišvydę nė 
vieno indėno. Trobelėms dingus iš akių, upė šakojosi ir tėkmė su- 
menko. 

Vietovė buvo pažįstama. Juodu zigzagais plaukė giliau į miš- 
ką, upė kilpojo kone ratais, pro laukymes kartkartėmis šmėsteldavo 
kalnai. Priplaukę antrą gyvenvietę, sustojo netoli medžio, po kuriuo 
anuomet sausį miegojo pirmą naktį. Išlipo į krantą toje pačioje vieto- 
je, kur stovėjo Reičelė modama jiems sudie, kai dengė jau tykojo čia 
pat. Suolelis buvo toje pačioje vietoje, jo nendriniai kuoleliai tvirtai 
surišti. 

Kol Ževis rišo virve prie kranto valtį, Natas stebėjo kaimelį. 
Vienas jaunas indėnas pasileido bėgti taku jų link. Motoras buvęs iš- 
girstas. 

Jaunuolis nemokėjo portugališkai, bet kriūksmais ir rankų 
gestais leido suprasti, kad iki tolesnių įsakymų jie privalo likti čia, 
prie upės. Jeigu indėnas juos ir atpažino, tuo neišsidavė. Atrodė iš- 
sigandęs. 

Tad atsisėdę ant suolelio juodu ėmė laukti. Jau buvo beveik vie- 

nuolikta valanda. Abu turėjo daug ką pasikalbėti. Ževis darbavosi ant 
upių, vedė chalanas su prekėmis ir maisto atsargomis gilyn į Pantanalį. 
Kartais kaip kapitonas vadovaudavo kokiam turistų laivui, kur pinigai 
geresni. 

Juodu kalbėjosi apie praeitą Nato apsilankymą — kaip su Fer- 
nando paskolintu motoru skrieję iš Pantanalio, apie ligoninės baisy- 
bes, apie jų pastangas surasti Korumboje Reičelę. 

— Sakau jums, — tikino Ževis, — aš teiravausi daugelio upeivių. 
Ta moteris neplaukusi. Jos nebuvę ligoninėje. Jūs sapnavote, drauguži. 

Natas neketino ginčytis. Pats nebuvo tuo tikras. 

Santa Loura savininkas šmeižęs Ževį po visą miestą. Esą nuskan- 
dinęs ją per savo budėjimą, nors visi žinojo, kad tai padarė audra. Šiaip 
ar taip, tas žmogus kvailys. 

Kaip Natas ir tikėjosi, pokalbis netrukus pakrypo į Ževio ateitį 
Valstijose. Ževis įteikęs prašymą vizai gauti, bet reikėjo globėjo ir 
darbo. Natas visaip išsisukinėjo, atsakinėjo ganėtinai miglotai, kad jo 
draugui liktų neaišku. Mat nepajėgė sutelkęs drąsą prisipažinti, jog ir 
pats netrukus ieškosiąsis darbo. 

— Pažiūrėsiu, ką galiu padaryti, — pasakė jis. 

Ževis turėjo Kolorade pusbrolį, kuris irgi ieškojosi darbo. 

Natui apie ranką sukiojosi moskitas. Buvo beužsimojęs pritrėkšti 
ji, smarkiai užploti delnu, bet susiturėjo ir tik stebėjo norėdamas pa- 
tikrinti savojo superrepelento veiksmingumą. Pavargęs stebėti taikinį, 
moskitas staigiai nėrė žemyn prie dešinės Nato plaštakos viršaus. Bet 
du coliai iki šio ūmai sustojo, pasuko į šalį ir dingo. Natas nusišypsojo. 
Jo ausys, kaklas ir veidas buvo sutepti aliejumi. 

Antras dengės priepuolis paprastai sukelia kraujavimus. Esti kur 
kas sunkesnis už pirmą ir dažnai mirtinas. Natas O Railis netaps jos 
auka. 

Kalbėdamiesi juodu žvelgė į kaimelį, ir Natas stebėjo ten kiekvie- 
ną judesį. Tikėjosi išvysti Reičelę, elegantiškai žengiančią tarp trobelių 
ir toliau taku pasveikinti jų. Juk jau žinanti, kad baltasis žmogus su- 
grįžo. 

Bet ar Žinanti, kad tai Natas? Kas, jeigu tas ipikas jų neatpažino ir 
Reičelė išsigando, jog kas nors kitas ją suradęs? 

Paskui juodu išvydo pamažu jų linkui žengiant vadą. Jis nešėsi 
ilgą apeiginę ietį ir buvo lydimas vieno ipiko, kurį Natas atpažino. Juo- 

du sustojo tako pakraštyje, per gerą penkiasdešimtį pėdų iki suolelio. 
Abu nesišypsojo; tiesą sakant, vadas atrodė itin nemalonus. 

— Ko norite? — paklausė jis portugališkai. 

— Pasakykite jam, kad norime pamatyti misionierę, — tarė Na- 
tas, ir Ževis išvertė. 

— Kodėl? — atskriejo atsakymas. 

Ževis paaiškino, kad amerikietis atkeliavęs iš labai toli ir kad jam 
labai svarbu pasimatyti su ta moterimi. Vadas vėl paklausė: 

— Kodėl? 

Mat jiedviem reikia kai ką aptarti, didelius dalykus, kurių nei Že- 
vis, nei vadas nesuprastų. Tai labai svarbu, antraip amerikietis nebūtų 
atvykęs čia. 

Natas prisiminė vadą kaip triukšmingą žmogų, linkusį greitai 
šypsotis, gardžiai kvatotis ir ūmaus būdo. Šiuo metu jo veidas buvo 
beveik be išraiškos. Iš penkiasdešimties pėdų nuotolio jo akys atrodė 
atšiaurios. Kadaise spyręsis, kad juodu sėdėtų prie jo laužo ir vaišintų- 
si pusryčiu. O dabar stovėjo kaip įmanydamas toliau. Kažkas negerai. 
Kažkas pasikeitę. 

Vadas liepė juodviem palaukti, paskui nuėjo, pamažu žengdamas 
atgal į kaimelį. Praslinko pusė valandos. Dabar Reičelė žino, kas jie 
tokie, vadas bus jau jai pasakęs. O ji neateina jų pasitikti. 
papuręs ir baltas, nė kiek negrėsmingas, bet vis tiek jį išgąsdino. Nors 
menkiausias grumesys tolumoje, ir jis dėsiąs į kojas. Sėdėdami valtyje 
juodu kiek pasistiprino vafliais ir sūriu. 

Užkandį pertraukė vadas, pašvilpdamas jiems. Jis žengė vienas 
pats iš kaimelio jų link. Juodu pasitiko jį pusiaukelėje ir nusekė pa- 
skui kokį šimtą pėdų, tada visi pakeitė kryptį ir pasuko už trobelių 
kitu taku. Natas matė bendrąją kaimelio aikštę. Ši buvo tuščia, nė vie- 
no slampinėjančio ipiko. Nei žaidžiančių vaikų. Nei jaunų merginų, 
grėbstančių šiukšles aplinkui būstus. Nei moterų, gaminančių valgį ir 
darančių tvarką. Nė garso. Judėjo vien lėtai besirangantys aukštyn jų 
laužų dūmai. 

Paskui jis išvydo veidus languose, galvelės, vogčia spoksančias 
pro duris. Jie stebimi. Vadas laikė juodu atokiai nuo trobelių, lyg neštų 
ligas. Jis įsuko į dar kitą taką, vedantį kažkiek laiko per mišką. Išnirę į 
laukymę, jie atsidūrė priešais Reičelės trobelę. 

Jos pačios nebuvo matyti nė ženklo. Vadas vedėsi pro šalį durų, 
į kitapus trobelės, kur po tankių medžių paunksne juodu išvydo 
kapus. 


VIENODI BALTI KRYŽIAI buvo padaryti iš medžio, kruopščiai in- 
dėnų išpjauto ir nugludinto, paskui surišto virve. Maži, ne aukštesni 
nei pėda, jie buvo įsmeigti į dar purią žemę abiejų kapų galuose. Be 
jokio užrašo, nė jokios nuorodos į tai, kas čia palaidotas ar kada. 

Po medžiais tvyrojo tamsa. Natas pasidėjo krepšį ant žemės tarp 
kapų ir prisėdo ant jo. Vadas prašneko. Tyliai ir greitai. 

— Moteris — kairėje, Lakas — dešinėje. Juodu pasimirė tą pačią 
dieną, prieš dvi savaites, — išvertė Ževis. Paskui vėl vado žodžiai. — 
Mums išvykus maliarija pakirto dešimt žmonių, — vėl persakė Ževis. 

Vadas įniko ilgai pasakoti, nė kiek nesustodamas, kad jo kalbą 
išverstų. Natas girdėjo žodžius, tačiau kartu nieko negirdėjo. Žvelgė 
į žemės kauburėlį sau po kairei, tvarkingą krūvelę juodžemio, supiltą 
tobulu nedideliu stačiakampiu, kruopščiai apkraštuotą keturių colių 
apimties medžių šakomis. Čia palaidota Reičelė Lein, narsiausia kada 
nors jo pažinota moteris, nes ji visiškai nebijojo mirties. Dargi svei- 
kino šią. Ji ilsisi ramybėje, savo siela galiausiai patekusi pas Viešpatį, 
savo kūnu gulinti tarp žmonių, kuriuos taip mylėjo. 

Ir greta jos Lakas, danguje jo kūnas išgydytas nuo trūkumų ir 
negalių. 

Sukrėtimas atėjo ir praėjo. Jos mirtis tragiška, bet, antra vertus, 
ir ne. Juk nebuvo kokia nors jauna motina ir žmona, palikusi už savęs 
šeimą. Neturėjo plataus rato draugų, kurie pultų raudoti jai išėjus iš 
šio pasaulio. Tik saujelė žmonių Reičelės gimtinėje išvis kada nors 
sužinosią, kad jos nebėra. Buvusi keistenybė žmonėms, kurie ją pa- 
laidojo. 

Natas pakankamai gerai pažinojo Reičelę ir suvokė, kad ji ne- 
norėtų, jog kas nors dėl jos sielotųsi. Nepritartų ašaroms, o jis ir ne- 
turėjo nė vienos jai padovanoti. Kelias minutėles žvelgė į jos kapą, 
negalėdamas patikėti, bet netrukus tikrovė nugalėjo. Juk tai ne kokia 

sena draugė, su kuria dalijęsis daugybe akimirkų. Jis vos ją pažinojęs. 
Motyvai surasti ją buvę grynai savanaudiški. Buvo įsibrovęs į Reičelės 
privatumą, o ji paprašiusi, kad nesugrįžtų. 

Bet vis tiek širdis jam sopėjo. Mąstė apie Reičelę kasdien nuo 
tada, kai paliko Pantanalį. Svajodavo apie ją, jausdavo jos prisilytėjimą, 
girdėdavo jos balsą, prisimindavo jos išmintį. Ji išmokė jį melstis ir su- 
teikė vilties. Buvo pirmasis žmogus per daugelį dešimtmečių, įžvelgęs 
jame nors ką gera. 

Niekad nebuvo sutikęs nieko panašaus į Reičelę Lein, ir dabar be 
galo jos stigo. 

Vadas tylėjo. 

— Jisai sako, kad mums negalima ilgai čia užsibūti, — prašneko 
Ževis. 

— Kodėl? — paklausė Natas, tebestebeilydamas į jos kapą. 

— Dvasios dėl maliarijos kaltina mus. Ši atėjo, kai mes pirmą sykį 
atvykome. Jie nesidžiaugia mumis. 

— Pasakykite, kad jo dvasios — klounų banda. 

— Jis kai ką turi jums parodyti. 

Natas pamažu atsistojo ir pasisuko į vadą. Juodu įžengė pro 
duris į jos trobelę, kiek sulenkdami kelius, kad galėtų patekti vidun. 
Grindys buvo iš suplūktos žemės. Du kambariai. Priekiniame — bal- 
dai neįtikėtinai paprasti, kėdė iš nendrių kuolelių ir pynimo, sofa su 
kojas atstojančiais kelmais ir šiaudais kimštomis pagalvėmis. Galinis 
kambarėlis — miegamasis ir virtuvėlė. Ji miegodavo hamake — kaip 
ir indėnai. Po hamaku, ant mažo stalelio stovėjo plastikinė dėželė, ku- 
rioje kadaise laikytos vaistų atsargos. Vadas parodė pirštu į dėželę ir 
prašneko. 

— Joje yra jums skirtų daiktų, kuriuos turite pamatyti, — išvertė 
Ževis. 

— Manė 

— Taip. Ji žinojo, kad miršta. Paprašė vadą saugoti jos trobelę. 
Jeigu atvyktų amerikietis, parodyti jam dėželę. 

Natas bijojo jos prisiliesti. Vadas paėmė dėželę ir padavė jam. 
Atatupstom pasitraukęs iš kambarėlio, Natas atsisėdo ant sofos. Vadas 
ir Ževis išėjo laukan. 

Jo laiškai taip jos ir nepasiekę, bent dėželėje šių nebuvo. Joje gu- 
lėjo braziliškas asmens tapatybės ženklelis, būtinas kiekvienam ne in- 

dėnui šiame krašte. Trys laiškai iš „Pasaulio genčių . Natas jų neskaitė, 
nes dėželės dugne išvydo jos testamentą. 

Buvo baltame dokumentinio formato voke ir turėjo įspaustą 
kaip siuntėjo adresą kažkokią brazilišką pavardę. Ant jo tvarkingomis 
spausdintomis raidėmis ji buvo užrašiusi žodžius: „Paskutinysis Rei- 
čelės Lein Porter testamentas. 

Negalėdamas patikėti savo akimis, Natas įsistebeilijo į jį. Dreban- 
čiomis rankomis atsargiai atplėšė. Viduje buvo du balti lapai laiškinio 
popieriaus, susegti sąvaržėle. Ant pirmo lapo stambiomis spausdin- 
tomis raidėmis jos vėl užrašyta: „Paskutinysis Reičelės Lein Porter 
testamentas“. Jo turinys buvo toks: 


Aš, Reičelė Lein Porter, Dievo kūdikis, Jo pasaulio gyven- 
toja, Jungtinių Valstijų pilietė, būdama sveiko proto, šiuo 
sudarau tokį paskutinįjį savo testamentą: 

1. Nėra kitų testamentų, kuriuos turėčiau atšaukti. 
Šis — mano pirmasis ir paskutinysis. Kiekvienas žodis 
parašytas mano ranka. Tai turi būti rankraštinė mano pas- 
kutinioji valia. 

2. Aš turiu kopiją savo tėvo, Trojaus Felano, paskuti- 
niojo testamento, datuoto 1996 gruodžio 9, kuriuo jis man 
dovanoja didžiumą savo paliekamo turto. Bandau šią savo 
valią priderinti prie jo. 

3. Aš neatmetu nei atsisakau tos man priklausančios 
jo palikimo dalies. Bet ir nelinkusi jos priimti. Kad ir kokio 
dydžio jo dovana man, noriu, kad viskas būtų padėta į pa- 
tikos fondą. 

4. Pajamos, gautos iš patikos fondo, turi būti naudoja- 
mos tokiems tikslams: a) tęsti „Pasaulio genčių misionie- 
rių veiklą visame pasaulyje, b) skleisti Kristaus Evangeliją, 
c) ginti Brazilijos ir Pietų Amerikos senųjų čiabuvių teises, 
d) maitinti alkanuosius, gydyti ligonius, priglobti benamius 
ir gelbėti vaikus. 

5. Skiriu savo draugą Natą O Railį administruoti šį 
fondą ir suteikiu jam plačius įgaliojimus veikti savo paties 
nuožiūra. Taip pat skiriu jį šio testamento vykdytoju. 

Pasirašyta 1997 sausio 6 Korumboje, Brazilijoje. 

REICELĖ LEIN PORTER 

Jis perskaitė darsyk ir darsyk. Antras puslapis buvo spausdintas 
mašinėle portugalų kalba. Šis turėsiąs kurį laiką palaukti. 

Natas įsmeigė akis į žemę sau tarp pėdų. Oras buvo tvankus ir 
visiškai ramus. Pasaulis tylus, iš kaimelio nė garso. Ipikai tebesislėpė 
nuo baltojo žmogaus ir jo maro. 

Ar žemę šluoji? Kad būtų tvarkinga ir švaru? Kas atsitinka, kai 
lyja, o šiaudinis stogas kiauras? Ar kaupiasi balutės ir virsta purvu? 
Ant sienos priešais jį kabėjo savo darbo lentynėlės, prikrautos kny- 
gų — Biblijų, maldaknygių, teologijos veikalų. Lentynėlės pritvirtintos 
šiek tiek nelygiai, colį ar du nuožulniau dešinėn. 

Vienuolika metų tai buvę jos namai. 

Jis vėl perskaitė viską. Sausio 6-a — tai diena, kai jis išėjo iš Ko- 
rumbos ligoninės. Reičelė buvo ne sapnas. Ji lietusi jį ir pasakiusi, kad 
nemirsiąs. Paskui parašiusi savo testamentą. 

Jam pasijudinus, sušiugždėjo šiaudai. Buvo apimtas transo, kai 
Ževis, įkišęs galvą vidun, pasakė: 

— Vadas nori, kad mes išvyktume. 

— Štai perskaitykite, — Natas padavė jam abu lapus, antrąjį per- 
vertęs viršun. Ževis žingtelėjo prie durų pagauti daugiau šviesos. Jis 
pamažu perskaitė, paskui tarė: 

— Čia dviejų žmonių paliudijimai. Pirmas — advokato, kuris tei- 
gia matęs Reičelę Lein Porter pasirašant savo testamentą jo kontoroje, 
Korumboje. Ji buvo psichiškai sveika ir suvokė savo poelgį. Jo parašas 
oficialiai patvirtintas, kaip jūs ten vadinate... 

— Notaro. 

— Taip, notaro. Antras, čia apačioje, — advokato sekretorės, kuri, 
atrodo, teigia tokius pat dalykus. Ir jos parašą taip pat patvirtina no- 
taras. Ką tai reiškia? 

— Vėliau paaiškinsiu. 

Juodu išžengė į saulės skaistį. Vadas stovėjo sukryžiuotomis ant 
krūtinės rankomis — jo kantrybė buvo bemaž išsekusi. Natas išsiėmė 
iš krepšio fotoaparatą ir pradėjo fotografuoti trobelę bei kapus. Jis pri- 
vertė Ževį atsitūpti prie jos kapo ir laikyti rankose testamentą. Paskui 
šį laikė Natas, o Ževis fotografavo. Vadas nesutiko nusifotografuoti 
kartu su Natu. Vis stengėsi laikytis kuo atokiau. Kažką suniurnėjo, ir 
Ževis išsigando, kad jis nepratrūktų pykčiu. 

Jie surado taką ir patraukė miško link, vėl aplenkdami kaimelį. 

Medžiai tapo tankesni, ir Natas sustojęs atsisuko paskutinį sykį pa- 
žvelgti į jos trobelę. Troško pasiimti šią kartu su savimi, kažkaip pa- 
kelti nuo žemės ir pergabenti į Valstijas, išsaugoti kaip paminklą, kad 
milijonai žmonių, kurie sulauks Reičelės pagalbos, turėtų vietą, kur 
galėtų atvykti ir padėkoti. Taip pat perkelti ir jos kapą. Ji nusipelno 
šventovės. 

Tačiau to ji užvis mažiausiai norėtų. Ževis ir vadas jau buvo din- 
gę iš akių, tad Natas nusiskubino į priekį. 

Jie pasiekė upę nieko neužkrėtę. Kai juodu lipo į valtį, vadas kaž- 
ką suniurnėjo. 

— Jisai sako, kad negrįžtume, — išvertė Ževis. 

— Pasakykit, kad gali nesirūpinti. 

Ževis nieko nepasakė, tik užvedė motorą ir atbulom atsiskyrė 
nuo kranto. 

Vadas jau žengė tolyn, savo kaimelio link. Kažin, mąstė Natas, ar 
jis ilgisi Reičelės. Ji gyvenusi pas juos vienuolika metų. Atrodo, turėjusi 
jam nemažą įtaką, tačiau taip ir nesugebėjusi atversti į tikėjimą. Ar jis 
gedi, jai išėjus iš šio pasaulio, o gal jaučia palengvėjimą, kad jo dievai 
ir dvasios dabar galės veikti netrukdomi? Kas atsitiks ipikams, kurie 
tapo krikščionimis, kai dabar jos nebeliko? 

Jis prisiminė shalyunus, kaimelių raganius, kurie kiršino prieš 
Reičelę. Jie džiūgauja dėl jos mirties. Ir persekioja jos atverstuosius. Ji 
narsiai kovojusi, o dabar ilsisi ramybėje. 

Ževis sustabdė motorą ir vairavo valtį irklu. Tėkmė buvo lėta, 
vanduo ramus. Natas atsargiai atidarė palydovinį telefoną ir, padėjęs 
ant suolo, parengė darbui. Dangus buvo giedras, signalas stiprus, ir po 
dviejų minučių Džošo sekretorė jau skuodė surasti savo bosą. 

— Pasakyk man, kad ji pasirašė tą prakeiktą patikos įgaliojimą, 
Natai! — tokie buvo pirmi jo žodžiai. Jis šaukte šaukė į telefoną. 

— Nereikia šaukti, Džošai. Girdžiu tave. 

— Atleisk. Na, pasakyk, kad ji pasirašė. 

— Pasirašė patiką, bet ne mūsiškę. Ji mirusi, DŽošai. 

— Ne! 

— Taip. Ji pasimirė prieš dvi savaites. Nuo maliarijos. Paliko ran- 
kraštinį testamentą, visai kaip jos tėvas. 

— Turi jį? 

— Taip. Jisai saugus. Viskas pereina į patikos fondą. Aš paskirtas 
patikos globėju ir vykdytoju. 

— Ar testamentas teisiškai galiojantis? 

— Manau, taip. Visas rašytas jos ranka, pasirašytas, datuotas, pa- 
liudytas vieno Korumbos advokato ir jo sekretorės. 

— Man atrodo, galiojantis. 

— Kas dabar bus? — paklausė Natas. Įsivaizdavo Džošą, užsimer- 
kusį nuo pastangų susikaupti, stovintį prie rašomojo stalo, viena ranka 
laikantį telefono ragelį, kita — glostantį sau plaukus. Per telefoną be- 
maž girdėjo šį jau apmetant planą. 

— Nieko nebus. Jo testamentas toliau galioja. Jame pareikšta va- 
lia įgyvendinama. 

— Bet jo duktė mirusi. 

— Jo palikimas perkeliamas į jos. Tokie dalykai atsitinka nuolatos 
per automobilių avarijas, kai vieną dieną žūva kuris nors iš sutuokti- 
nių, o kitą — numiršta antras. Paveldėjimo teisė pereina nuo vieno 
palikimo į kitą. 

— O kaip kiti įpėdiniai? 

— Susitarimas lieka galioti. Jie gauna savo pinigus arba tai, kas 
lieka, advokatams nurėžus sau priklausančius. Įpėdiniai — laimin- 
giausi žmonės šioje žemėje, galbūt išskyrus jų advokatus. Jie nieko ne- 
gali užginčyti. Tu turi du teisiškai galiojančius testamentus. Manding 
tu ką tik tapai karjeros patikos fondų administratoriumi. 

— Aš turiu plačius įgaliojimus veikti savo nuožiūra. 

— Turi daugiau negu tai. Perskaityk man tekstą. 

Natas susirado krepšio gilumoje testamentą ir pamažu perskaitė 
visą ištisai — Žodis žodin. 

— Skubėk greičiau namo, — paragino Džošas. 

Ževis irgi dėmėjosi kiekvieną žodį, nors atrodė stebįs upę. Kai 
Natas išjungė telefoną ir padėjo šį atgal į krepšį, Ževis paklausė: 

— Pinigai jūsų“ 

— Ne. Pinigai eina į patiką. 

— Kas tai yra patika? 

— Galvokite kaip apie didžiulę banko sąskaitą. Pinigai padėti 
banke, saugūs ir nešantys procentus. Patikos fondo gobėjas sprendžia, 
kur eis procentai. 

Ževis vis tiek liko neįtikintas. Turėjo daug klausimų, ir Natas 
jautė, koks šis suglumęs. Bet dabar ne metas šviesti apie anglosaksišką 
testamentų, palikimų ir patikos fondų versiją. 

— Keliaujam, — paragino Natas. 

Motoras vėl suburzgė, ir jie nuskriejo vandeniu, griaudėdami 
upės vingiais ir palikdami už savęs trykštantį platų srautą. 

Vėlai popiet surado chalana. Velis žvejojo. Laivo gale pilotai lošė 
kortomis. Natas vėl paskambino Džošui ir paprašė atšaukti reaktyvinį 
iš Korumbos. Lėktuvo jam nereikėsią. Neskubėsiąs grįžti namo. 

Džošas paprieštaravo, bet tik tiek. Felanų jovalas sutvarkytas. Iš 
tiesų nėra reikalo skubėti. 

Natas pasakė pilotams, kad parskridę susisiektų su Valdiru, ir pa- 
siuntė šiuos savo keliais. 

Chalana įgula stebėjo, kol sraigtasparnis it koks vabalas dingo 
iš akių, o paskui atrišo virves. Ževis stovėjo prie vairo. Velis sėdėjo 
žemiau, laivo pirmagalyje, kadaruodamas pėdomis keli coliai virš van- 
dens. Natas susirado gultą ir pabandė nusnūsti. Bet čia pat už sienos 
tukseno dyzelis ir pastovus jo garsas trukdė miegoti. 

Laivas buvo trečdaliu mažesnis už Santa Loura, netgi gultai trum- 
pesni. Natas gulėjo ant šono ir stebėjo pro šalį slenkančius krantus. 

Kažkaip ji žinojusi, kad jis nebe girtuoklis, kad jo priklausomy- 
bės išnykusios, kad jo gyvenimą valdę demonai amžiams užrakinti. Ji 
įžvelgusi jame kažką gera. Kažkokiu būdu supratusi jį ieškant išeities. 
Suradusi jo pašaukimą. Dievas jai pasakė. 

Ževis pažadino jį jau sutemus. 

— Turime mėnulį, — pranešė jis. Abu atsisėdo laivo pirmagaly- 
je, o Velis stovėjo prie vairo čia pat už jų, mėnulio pilnaties vedamas 
Šeku, besirangančiu Paragvajaus upės link. 

— Laivas lėtas, — perspėjo Ževis. — Iki Korumbos plauks dvi 
dienas. 

Natas nusišypsojo. Nesvarbu, tegul ir mėnesį. 

Brazilijos Pantanalio sritis, Mato Groso ir Mato Gros do Sulio 
valstijose, — neapsakomo gamtos grožio kraštas ir žavinga vieta, kurią 
verta aplankyti. Tikiuosi, kad nepavaizdavau jos kaip vieno didžiulio, 
kupino pavojų, raisto. Taip nėra. Tai ekologinis lobis, traukiantis ne- 
mažai turistų, ir didžiuma jų išlieka gyvi. Aš buvau ten dusyk ir tikiuo- 
si dar kartą sugrįžti. 

Karlas Kingas (Carl King), mano draugas ir baptistų misionierius 
Kampo Grandėje, pasiėmė mane gilyn į Pantanalį. Nežinau, kiek jo in- 
formacija tiksli, bet mudu nuostabiai praleidome laiką, keturias dienas 
skaičiuodami aligatorius, fotografuodami laukinę gamtą, dairydamiesi 
anakondų, maitindamiesi juodosiomis pupelėmis bei ryžiais ir pasa- 
kodamiesi visokias istorijas — ir visa tai laive, kuris kažkaip darėsi vis 
mažesnis. Labai dėkoju Karlui už patirtą nuotykį. 

Taip pat dėkoju Rikui Karteriui (Rick Carter), Džinui Makdei- 
dui (Gene McDade), Penei Pinkalai (Penny Pynkala), Džonatanui 
Hamiltonui (Jonathan Hamilton), Fernandui Kata-Pretui (Fernando 
Catta-Preta), Briusui Sanfordui (Bruce Sanford), Markui Smirnovui 
(Marc Smirnoff) ir Estelei Lorens (Estelle Laurence). Ir kaip visada 

rankraščius ir padėjusiam, kad knyga taptų geresnė. 

"Virdžinijos valstijoje, viename ištaigiame kabinete 
turtingas ir pagiežingas seniokas įtūžęs perrašinėja savo 
testamentą. Jis ketina mirti ir trokšta pamokyti savo 
vaikus, buvusias žmonas ir pataikūnus, — įžiebti įnirtingą 
teisinę kovą ir pakeisti gyvenimą dešimtims žmonių. 

Naujajame Trojaus Felano testamente netikėtai 
įvardijama vienintelė jo vienuolikos milijardų vertės turto 
paveldėtoja mįslingoji Reičelė Lein, misionierė, gyvenanti 
Brazilijos džiunglėse. 

Įsikiša teisininkai. Natas O'Railis, ką tik išleistas iš 
alkoholikų reabilitacijos centro, praradęs šlovę vienos 
juridinės firmos advokatas paskiriamas atlikti paskutinę 
užduotį — bet kuria kaina surasti Reičelę Lein. Tad 
kol Felano šeimynykščiai it maitvanagiai suka ratus 
Vašingtone, Natas braunasi per Brazilijos džiungles ir 
patenka į pasaulį, kur pinigai nereiškia nieko, kur mirtis 
nuo tavęs vos per vieną klaidingą žingsnį ir kur toji 
moteris — medžiojama tiek priešų, tiek draugų — pateikia 

